
Cuvânt înainte 


Începând din toamna anului 1954 şi până la sfârşitul anului 1957, 
am fost membru consultant al Laboratorului de Studii Sociale și de 
Mediu aparţinând Institutului Naţional pentru Sănătate Mintală din 
Bethesda, Maryland. Pe parcursul acestor trei ani am efectuat, în 
Centrul Clinic al Institutului Naţional pentru Sănătate, unele studii 
succinte asupra comportamentului persoanelor spitalizate. În perioada 
1955-1956 am desfășurat studii de teren la Spitalul St. Elizabeth din 
Washington, D.C., instituţie federală ce adăposteşte peste 7.000 de 
persoane, dintre care trei sferturi provin din districtul Columbia. Timpul 
suplimentar de care am avut nevoie ulterior pentru prelucrarea mate- 
rialelor mi-a fost asigurat printr-o bursă M-4111 (A), oferită de acelaşi 
Institut Naţional pentru Sănătate Mintală (INSM), şi prin activităţile 
desfășurate la Centrul pentru Integrare Teoretică a Științelor Sociale, 
la Berkeley, Universitatea California. 

În activitatea de teren de la St. Elizabeth am avut ca prim obiectiv 
cunoașterea, pe cât posibil, a lumii sociale a pacienților internaţi în acest 
spital, așa cum o percep ei în mod subiectiv. Mi-am început munca în 
calitate de asistent al directorului pe probleme de educaţie fizică, recu- 
noscând, dacă mi se cereau lămuriri, că studiez activitatea recreațională 
şi viaţa în comunitate ; îmi petreceam ziua împreună cu pacienții, evitând 
relaţiile prea strânse cu personalul medical şi, de asemenea, evitând să 
port cu mine o cheie. Însă nu dormeam în secţie, iar conducerea spi- 
talului ştia care-mi sunt ţelurile. 

Nutream pe atunci (și mai nutresc și acum) convingerea că orice grup 
de persoane — deţinuţi, oameni primitivi, îndrumători sau pacienţi — își 
creează o viață proprie, o viaţă care capătă sens și devine rezonabilă şi 
normală o dată ce te apropii de ea. De asemenea, consider că o bună 
modalitate de a obţine informaţii despre o atare lume este aceea de a 
te afla în compania membrilor săi şi de a trăi, împreună cu aceștia, 
ciclul cotidian de întâmplări banale pe care le traversează ei. 

Atât metoda mea, cât și felul în care am aplicat-o au unele limitări 
evidente : n-am acceptat să fiu internat cu adevărat, nici măcar scriptic; 
dacă aș fi procedat astfel, gama acţiunilor şi rolurilor mele s-ar fi 
restrâns şi, în consecinţă, aș fi obţinut mai puţine date. Dorind să obţin 
detalii etnografice despre anumite aspecte ale vieţii sociale a pacienţilor, 
nu am utilizat modalităţile obişnuite de măsurare şi control. Am pornit 

de la premisa că rolul pe care ar fi trebuit să-l adopt și timpul pe care 
ar fi trebuit să-l rezerv în vederea colectării dovezilor statistice necesare 
pentru un număr redus de afirmaţii m-ar fi împiedicat să obţin informaţii 
cu privire la calitatea și structura vieţii sociale a pacienţilor. Metoda mea 
are şi alte limite. Concepţia despre lume a unui grup are rol de sprijin 
pentru membrii grupului ; teoretic, ea le furnizează acestora o definiție 
autojustificatoare a situaţiei în care se află şi o concepţie marcată de 
prejudecăţi cu privire la cei care nu fac parte din grup — în cazul de față, 
această categorie cuprinde medicii, asistentele medicale, îngrijitorii şi 
rudele. Ca să descriu cu fidelitate situaţia pacienţilor, este necesar să 
înfățișez concepția subiectivă, proprie lor. (Pentru această din urmă 
părtinire mă scuz, într-o oarecare măsură, argumentând că, de astă dată, 
dezechilibrul înclină talerul corect al cântarului, căci aproape toată lite- 
ratura de specialitate despre pacienții psihiatrici este scrisă din punctul 
de vedere al psihiatrului — iar psihiatrul, din punct de vedere social, se 
află de partea opusă pacienţilor.) În plus, aș dori să avertizez cititorul 
că, probabil, concepţia mea este în prea mare măsură caracteristică 
unui bărbat din clasa de mijloc; poate că, indirect, am suferit din cauza 
unor lucruri pe care pacienţii din clasa inferioară le suportau fără prea 
mare greutate. În sfârşit, spre deosebire de unii pacienţi, am venit în 
spital fără să nutresc un respect prea mare pentru știința psihiatriei şi 
nici pentru instituţiile care îi apreciază tehnicile curente. 

Aș dori să-mi exprim, în mod special, mulțumirile pentru sprijinul 
celor care au garantat pentru mine. Negocierile pentru obținerea permi- 
siunii de a studia Spitalul St. Elizabeth au fost făcute de regretatul 
doctor Jay Hoffman, pe atunci medic-șef. El a convenit ca spitalul să 
aibă dreptul de a formula critici înainte de publicare, dar fără să exercite 
privilegii de cenzură finală sau de acord final, acestea ţinând de INSM, 
Bethesda. A acceptat că am dreptul să nu aduc la cunoştinţă nici lui, 
nici altcuiva observaţiile făcute cu privire la un anumit angajat sau 
pacient şi că, în calitate de observator, nu voi fi obligat să intervin în 
nici un fel în ceea ce voi observa petrecându-se în jurul meu. A fost de 
acord să-mi deschidă orice ușă din spital și, pe parcursul studiului, și-a 
respectat cuvântul cu o politeţe, o rapiditate şi o eficienţă pe care nu 
le voi uita niciodată. Mai târziu, când doamna doctor Winifred 
Overholser, administratorul spitalului, a revizuit ciorna lucrării mele, 
doctorul Hoffman a făcut corecţii utile cu privire la anumite erori faptice 
evidente şi, de asemenea, mi-a sugerat să-mi prezint mai explicit punctul 
de vedere și metoda. Pe parcursul studiului, Laboratorul de Studii 
Sociale și de Mediu, pe atunci condus de John Clausen, primul său 
director, mi-a oferit un salariu, ajutor în munca de secretariat, critici 
colegiale şi încurajarea de a privi spitalul din perspectivă sociologică, nu 
dintr-una de psihiatru începător. Laboratorul și instituţia-părinte, 
INSM, şi-au exercitat dreptul de a-şi spune cuvântul final în privinţa 
lucrării mele; singura consecinţă de care sunt conştient a constat în 

aceea că, o dată, mi s-a cerut să caut substitute pentru unul-două 
adjective mai jignitoare. 

Prin toate acestea, vreau să arăt că ocazia de a mă angaja în cercetare 
pură, în mod liber, mi-a fost oferită de către o agenţie guvernamentală, 
cu sprijinul financiar al unei alte agenţii guvernamentale, ambele desfă- 
şurându-și activitatea în atmosfera delicată din Washington. Toate acestea 
s-au întâmplat într-o perioadă când unele universităţi din această ţară, 
bastioane tradiționale ale cercetării libere, mi-ar fi restricționat în mai 
mare măsură demersurile. Pentru aceasta, trebuie să mulțumesc psihia- 
trilor și specialiştilor în științe sociale din guvern, oameni cu orizont 
larg și lipsiți de prejudecăți. 


Erving Goffman 
Berkeley, California, 1961 


Introducere 


O instituţie „totală” poate fi definită drept un loc în care își 
desfășoară viaţa şi activitatea un număr mare de indivizi cu statut 
similar, despărțiți de restul societății pentru o perioadă de timp 
apreciabilă şi care duc împreună o viaţă strict delimitată, regle- 
mentată oficial de către instituţie. Închisoarea constituie un exemplu 
evident, cu condiţia să fim de acord că elementele caracteristice unei 
închisori se regăsesc și în instituţii ai căror membri nu au încălcat 
nici o lege. Lucrarea de față se ocupă de instituţiile totale în general 
şi de un anumit tip de instituţie totală, spitalul de psihiatrie, în 
special. Accentul este pus pe lumea persoanelor private de libertate 
din aceste instituţii, nu pe lumea personalului angajat. Interesează 
cu precădere elaborarea unei versiuni sociologice a structurii eului. 

Fiecare dintre cele patru eseuri ce alcătuiesc această carte a fost 
scris de sine stătător, iar primele două au fost publicate separat. Am 
intenţionat, în toate patru, să mă concentrez asupra aceleiaşi ches- 
tiuni: situația persoanei instituţionalizate. Ca atare, există unele 
lucruri care se repetă. Pe de altă parte, fiecare eseu abordează 
problema centrală dintr-un unghi diferit, introducerea fiecăruia fiind 
inspirată dintr-o altă sursă sociologică şi având o relativă inde- 
pendenţă față de celelalte eseuri. 

Metoda de prezentare a materialului poate fi supărătoare pentru 
cititor, dar îmi permite să urmăresc analitic şi comparativ problema 
centrală a fiecărei lucrări în mult mai mare măsură decât mi-ar 
permite-o o carte integrată, structurată pe capitole. Pledez în favoa- 
rea disciplinei noastre. Sunt de părere că, în prezent, dacă se doreşte 
abordarea „caldă” a conceptelor sociologice, fiecare concept trebuie 
urmărit până acolo unde se aplică optim, iar de acolo trebuie urmat 
oriunde ar părea să ducă și forțat să dezvăluie restul „familiei” sale. 
Poate că este preferabil să ai mai multe haine cu care să îmbraci bine 
copiii decât un singur cort splendid în care să tremure cu toţii de frig. 

Primul eseu, „Despre caracteristicile instituţiilor totale”, consti- 
tuie o examinare generală a vieţii sociale din aceste instituţii, bazată 
în mare măsură pe două tipuri caracterizate de dobândirea fără voie 

a statutului de membru: spitalele de psihiatrie și închisorile. Sunt 
prezentate temele ce vor fi dezvoltate detaliat în celelalte lucrări şi 
se sugerează locul ocupat de aceste teme în întreg. A doua lucrare, 
„Cariera morală a pacientului psihiatric”, ia în considerare efectele 
inițiale ale instituţionalizării asupra relaţiilor sociale pe care le avea 
individul înainte să devină un pacient privat de libertate. A treia 
lucrare, „Viaţa clandestină a unei instituţii publice”, prezintă atașa- 
mentul pe care se așteaptă ca persoanele instituționalizate să-l mani- 
feste față de căminul lor oţelit și, în detaliu, modul în care ele se pot 
distanţa, într-o anumită măsură, faţă de aceste aşteptări. În ultima 
lucrare, „Modelul medical şi spitalizarea psihiatrică”, îmi îndrept 
atenţia asupra personalului, pentru a discuta, în cazul spitalelor de 
psihiatrie, rolul jucat de perspectiva medicală în modul de a i se 
prezenta pacientului realitatea situaţiei sale. 


Despre caracteristicile 
instituţiilor totale! 





1. O versiune prescurtată a acestei lucrări a fost publicată în Symposium 
on Preventive and Social Psychiatry, Walter Reed Army Institute of 
Research, Washington, D.C. (15-17 aprilie 1957), pp. 43-84. Versiunea 
de faţă o reia pe aceea din lucrarea The Prison, ed. Donald R. Cressey, 
copyright O 1961 by Holt, Rinehart and Winston, Inc. 


Introducere 


Așezămintele sociale — instituţii, în sensul cotidian al termenului — 
sunt locuri cum ar fi camerele, grupurile de camere, clădirile sau 
fabricile în care se desfășoară cu regularitate un anumit tip de 
activitate. Sociologia nu are o modalitate prea adecvată de a le 
clasifica. Unele așezăminte, ca, de pildă, gara Grand Central, sunt 
deschise tuturor persoanelor cu comportament decent ; despre altele, 
cum ar fi clubul Union League din New York sau laboratoarele de la 
Los Alamos, se consideră că acordă cu destul de mare stricteţe accesul 
persoanelor. Unele, cum ar fi magazinele sau oficiile poştale, au un 
număr mic de membri stabili care prestează un serviciu şi un flux 
permanent de membri care beneficiază de acel serviciu. Altele, cum 
sunt locuinţele şi fabricile, presupun un set de participanţi mai puţin 
fluctuant. Unele instituţii pun la dispoziţie cadrul pentru activitățile 
prin care se consideră că individul îşi obţine statutul social, indiferent 
cât de plăcute sau de puţin restrictive ar fi acele activităţi; spre 
deosebire de acestea, alte instituţii furnizează cadrul pentru activități 
considerate facultative și lipsite de seriozitate, cărora li se acordă 
timpul rămas liber după îndeplinirea sarcinilor mai serioase. În 
această carte pun în evidenţă o categorie diferită de instituţii, despre 
care afirm că este firească şi fertilă, deoarece membrii săi par să aibă 
foarte multe în comun -— de fapt, atât de multe în comun, încât 
obţinerea de informaţii despre una dintre aceste instituţii ne va 
ajuta foarte mult să le studiem pe celelalte. 


II 


Orice instituție captează o parte din timpul şi interesul membrilor 
săi şi le oferă acestora un fel de lume ; pe scurt, are tendinţe delimi- 
tatoare. Trecând în revistă diferitele instituţii existente în societatea 

noastră occidentală, vom găsi unele cu un caracter delimitator mult 
mai pronunţat decât al altora care le urmează în ordine descrescătoare. 
Caracterul lor delimitator sau total este simbolizat de interzicerea 
interacțiunilor sociale cu lumea din afară şi a părăsirii instituţiei, 
interdicţie care, deseori, ia formă concretă în clădirea ca atare: uși 
încuiate, ziduri înalte, sârmă ghimpată, faleze abrupte, ape, păduri 
sau zone mlăștinoase. Numesc aceste aşezăminte „instituţii totale” şi 
intenţionez să le explorez caracteristicile generale. 

Instituţiile totale din societatea noastră pot fi grupate, în linii 
mari, în cinci categorii. Primul grup îl formează instituţiile create cu 
scopul de a lua în grijă persoanele considerate neputincioase, dar, în 
același timp, inofensive : căminele pentru nevăzători, pentru persoa- 
nele în vârstă, pentru orfani şi pentru săraci. Al doilea grup cuprinde 
acele instituţii menite să se preocupe de persoanele considerate inca- 
pabile să-şi poarte singure de grijă, dar care constituie o ameninţare 
la adresa societăţii, chiar dacă în mod neintenţionat: sanatoriile 
TBC, spitalele de psihiatrie şi leprozeriile. Un al treilea tip de insti- 
tuţie totală este organizat pentru a apăra comunitatea împotriva 
persoanelor considerate a reprezenta o amenințare intenționată la 
adresa ei, bunăstarea persoanelor închise neconstituind o preocupare 
de prim ordin: închisorile, penitenciarele, lagărele pentru prizonieri 
de război şi lagărele de concentrare. În al patrulea rând, există 
instituţii create, teoretic, pentru a permite desfășurarea optimă a 
anumitor activităţi și care îşi găsesc justificarea numai pe acest 
temei utilitar: cazărmile militare, navele, şcolile cu internat, lagărele 
de muncă, proprietăţile coloniale şi reședințele particulare de pro- 
porţii mari (conacele), privite din punctul de vedere al celor care 
trăiesc în locuinţele servitorilor. În sfârşit, mai sunt acele așezăminte 
cu rolul de a asigura izolarea de lume şi care, adeseori, servesc şi ca 
locuri de instruire pentru cei ce se dedică religiei: mănăstirile de 
maici, mănăstirile de călugări, schiturile și alte locuri de sihăstrie. 





1. Categoria instituţiilor totale a fost evidențiată periodic în literatura 
sociologică, sub diferite nume; unele dintre caracteristicile categoriei au 
fost sugerate, poate în modul cel mai remarcabil, în „Segregated Com- 
munities and Mental Health”, lucrarea neglijată a lui Howard Rowland, 
publicată în Mental Health Publication of the American Association for 
the Advancement of Science, nr. 9, editată de F.R. Moulton, 1939. O pre- 
zentare preliminară a lucrării de faţă poate fi găsită în Group Processes, 
lucrările celei de-a treia conferințe (1956), editate de Bertram Schaffner 
(Josiah Macy, Jr. Foundation, New York, 1957). Termenul „total” a mai 
fost folosit în contextul de față în lucrarea lui Amitai Etzioni, „The 
Organizational Structure of «Closed» Educational Institutions in Israel”, 
Harvard Educational Review, XXVII (1957), p. 115. 

Această clasificare a instituţiilor totale nu este una precisă, exhaus- 
tivă şi nici nu are utilitate analitică directă, dar ne furnizează o 
definiție pur descriptivă a categoriei, fiind un punct de pornire con- 
cret. Ancorând astfel definiţia iniţială a instituţiei totale, nădăjduiesc 
să pot discuta caracteristicile generale ale acestui tip de instituție 
fără să ajung la tautologii. 

Înainte de a încerca să extrag din această listă de aşezăminte un 
profil general, aș vrea să menţionez o problemă conceptuală: nici 
unul dintre elementele pe care le voi descrie nu pare să aparțină 
exclusiv instituţiei totale și nici unul nu pare a fi comun tuturor 
instituţiilor de acest tip; instituţiile totale au caracteristica distinc- 
tivă de a prezenta într-o mare măsură multe dintre atributele din 
această familie. Așadar, voi folosi expresia „caracteristici comune” 
într-un mod restrictiv, dar pe care îl consider justificabil din perspec- 
tivă logică. Aceasta îmi permite să folosesc metoda tipurilor ideale, 
stabilind trăsăturile comune în speranţa de a sublinia ulterior dife- 
rențele semnificative. 


III 


Un element fundamental al organizării societăţii moderne constă 
în faptul că individul tinde să doarmă, să se destindă şi să muncească 
în locuri diferite, cu co-participanţi diferiţi, sub incidenţa unor auto- 
rităţi diferite şi fără o planificare raţională generală. Trăsătura 
centrală a instituţiilor totale poate fi descrisă ca fiind dărâmarea 
graniţelor care separă în mod normal aceste trei sfere ale vieţii. În 
primul rând, toate aspectele vieţii se desfăşoară în același loc şi sub 
incidenţa uneia şi aceleiași autorităţi. În al doilea rând, fiecare fază 
a activităţii cotidiene a unui membru se desfășoară în prezenţa 
imediată a unui mare număr de alți membri, toţi fiind trataţi în mod 
identic și cerându-li-se să facă același lucru împreună. În al treilea 
rând, toate fazele activităţii zilnice sunt programate strict; unei 
activități îi urmează o alta, la o oră prestabilită, întreaga suită a 
acestora fiind impusă „de sus”, de către un organ oficial, printr-un 
sistem de reguli oficiale explicite. În sfârșit, diferitele activităţi impuse 
sunt grupate într-un plan unitar, rațional, cu menirea declarativă de 
a asigura îndeplinirea obiectivelor oficiale ale instituţiei. 

Fiecare dintre aceste trăsături poate fi găsită şi în alte părți, nu 
doar în instituţiile totale. Spre exemplu, tot mai multe dintre marile 
noastre instituţii comerciale, industriale şi educaţionale pun la dispo- 
ziția membrilor bufeturi cu autoservire și spaţii de recreere pentru 

timpul liber; însă folosirea acestor amenajări suplimentare rămâne 
la alegerea membrilor și se iau măsuri speciale, astfel încât auto- 
ritatea instituţiei să nu se extindă asupra lor. Tot astfel, femeile 
casnice sau familiile care trăiesc la ferme pot avea toate sferele 
principale ale existenţei folosite pe același teritoriu îngrădit, dar 
aceste persoane nu sunt înregimentate într-un colectiv și nici nu-și 
desfăşoară activităţile cotidiene în imediata apropiere a unui număr 
de alţi indivizi asemănători. 

Încercarea de a satisface un număr mare de necesităţi omenești 
prin organizarea birocratică a unor grupuri mari de oameni repre- 
zintă faptul-cheie al instituţiilor totale, indiferent dacă este sau nu 
o modalitate necesară sau eficientă de organizare socială în circum- 
stanţele date. Din acest fapt decurg anumite consecinţe importante. 

Grupate în blocuri, persoanele pot fi ţinute sub observaţie de 
angajaţi, a căror principală activitate nu vizează îndrumarea şi nici 
inspecția periodică (aşa cum este cazul, de multe ori, în relaţiile 
dintre angajator și angajat), ci supravegherea; aceşti angajaţi tre- 
buie să se asigure că fiecare face ceea ce i s-a spus clar că i se cere 
să facă, în condiţiile în care, foarte probabil, infracţiunea unei per- 
soane va ieşi în evidenţă prin contrast cu supunerea vizibilă şi 
permanent examinată a celorlalți. Nu ne interesează aici ordinea 
importanţei între grupurile mari de oameni supravegheați şi perso- 
nalul de supraveghere puţin numeros; important este că sunt făcuţi 
unii pentru alții. 

În instituţiile totale există o separație fundamentală între grupul 
mare de indivizi supravegheați, numiţi în mod concis „instituţio- 
nalizaţi”, şi personalul de supraveghere, redus numeric. În mod tipic, 
persoanele instituţionalizate trăiesc în instituţie, contactul cu lumea 
din afara zidurilor fiindu-le restricționat; angajaţii lucrează în insti- 
tuţie opt ore pe zi şi sunt integrați social în lumea exterioară!. Fiecare 
dintre cele două grupuri tinde să-l privească pe celălalt prin prisma 
unor stereotipuri înguste şi ostile; angajaţii îi consideră deseori 
pe instituționalizaţi agresivi, ascunşi şi nedemni de încredere, iar 





1. Caracterul bipolar al instituţiilor totale mi-a fost indicat de către Gregory 
Bateson și a fost remarcat în literatură. Vezi, spre exemplu, Lloyd E. 
Ohlin, Sociology and the Field of Corrections (Russell Sage Foundation, 
New York, 1956), pp. 14, 20. În acele situaţii în care şi angajaţii trebuie 
să locuiască între zidurile instituţiei, ne putem aștepta din partea lor 
să considere că îndură greutăţi deosebite şi să perceapă foarte clar o 
dependenţă de statut, pe care nu o anticipau, față de viaţa din interiorul 
instituției. Vezi Jane Cassels Record, „The Marine Radioman's Struggle 
for Status”, American Journal of Sociology, LXII (1957), p. 359. 

indivizii instituţionalizați consideră adesea că membrii personalului 
sunt condescendenţi, aroganțţi şi răutăcioşi. Angajaţii tind să se simtă 
superiori, virtuoșşi, în timp ce instituționalizaţii tind să se simtă, cel 
puţin în anumite privinţe, inferiori, slabi, blamabili, vinovaţi!. 
Mobilitatea socială între aceste două straturi suportă restricții 
extreme ; în mod obişnuit, distanţa socială este foarte mare şi deseori 
prescrisă în mod oficial. Până şi conversaţia între cele două grupuri 
poate fi purtată pe un ton aparte, după cum o ilustrează relatarea 
romanțată a unei internări autentice într-un spital de psihiatrie: 


— Să-ţi spun eu cum stau lucrurile ! zise domnişoara Hart pe când 
traversau camera de zi. O să faci tot ce spune domnişoara Davis. Nu 
te gândești, doar faci. O să vă înțelegeţi de minune! 

De îndată ce auzi numele, Virginia înțelese care era acel lucru 
îngrozitor din Secţia Unu: domnișoara Davis. 

— Ea e asistenta-şefă ? 

— Şi încă cum, murmură domnișoara Hart. 

Asistentele aveau un fel de a se comporta de parcă pacienţii n-ar 
fi putut să audă ce li se spune decât dacă se răcnea la ei. Deseori, 
spuneau pe un ton normal lucruri pe care doamnele n-ar fi trebuit 
să le audă; dacă n-ar fi fost asistente, ai fi crezut că vorbesc adesea 
de unele singure. 

— Domnișoara Davis e o persoană extrem de competentă şi de 
eficientă ! anunţă domnişoara Hart?. 


Deși este necesară o oarecare comunicare între persoanele institu- 
ționalizate şi angajaţii care le păzesc, una dintre funcţiile paznicilor 
constă în controlul comunicării dintre instituționalizați și membrii 
personalului superior, inițiată de cei dintâi. Un autor care a studiat 
spitalele de psihiatrie oferă o ilustrare: 


Întrucât mulţi dintre pacienţi ard de nerăbdare să stea de vorbă 
cu medicul când acesta își face vizita, îngrijitorii trebuie să joace 
rolul de mediatori între pacienţi şi medic, pentru ca acesta din urmă 
să nu fie copleșit. În Secţia 30, părea că pacienţilor fără simptome 
fizice, care făceau parte din cele două grupuri situate pe poziție 
inferioară pe scala privilegiilor, nu li se permitea aproape niciodată 
să discute cu medicul decât dacă doctorul Baker cerea el însuși să-i 





1. În ceea ce privește versiunea din închisori, vezi lucrarea lui S. Kirson 
Weinberg, „Aspects of the Prison's Social Structure”, American Journal 
of Sociology, XINII (1942), pp. 717-726. 

2. Mary Jane Ward, The Snake Pit (New American Library, New York, 
1955), p. 72. 

vadă. Grupul de pacienţi din categoria celor cu delir, perseverențţi, 
sâcâitori, numiţi în jargonul îngrijitorilor „prăpăstioşii”, „pacostele”, 
încercau deseori să treacă de îngrijitorul-mediator, dar, de fiecare 
dată, acesta îi punea la punct imediat. 


După cum există restricţii cu privire la conversaţia dintre cele 
două categorii, la fel există și restricţii care vizează transmiterea de 
informaţii, mai cu seamă cele în legătură cu planurile angajaţilor cu 
privire la instituţionalizaţi. În mod caracteristic, indivizilor institu- 
ționalizaţi nu li se permite să ia cunoştinţă de hotărârile luate în 
privinţa sorții lor. Temeiurile oficiale pentru acest lucru pot fi mili- 
tare, ca în cazul soldaţilor de rând cărora li se ascunde destinaţia 
călătoriei, sau medicale, ca în cazul bolnavilor de tuberculoză?, cărora 
li se ascunde diagnosticul, planul de tratament şi durata aproxima- 
tivă a spitalizării ; indiferent de motiv, faptul în sine conferă angaja- 
ţilor instituţiei o cale specială de a se distanţa de instituționalizaţi 
şi de a-i controla pe aceștia. 

Restricţiile de interacţiune contribuie, probabil, la întreţinerea 
stereotipurilor antagonice?. Se dezvoltă două lumi sociale şi culturale 
diferite, care funcționează paralel una faţă de cealaltă, având puncte 
de contact reglementate oficial, dar întrepătrunderile reciproce fiind 
practic inexistente. În mod semnificativ, atât angajaţii, cât şi institu- 
ționalizaţii ajung să identifice numele și clădirea instituţiei ca aparţi- 
nând oarecum angajaţilor, astfel că, atunci când unul dintre cele 
două grupuri se referă la concepţiile sau interesele „instituţiei”, 
subînţelege prin aceasta concepțiile şi preocupările personalului (tot 
astfel voi proceda şi eu). 

Separaţia între angajaţi și instituţionalizaţi reprezintă un aspect 
esenţial al administrării birocratice a grupurilor mari de persoane. 
Un al doilea aspect se referă la muncă. 

În organizarea obişnuită a vieţii în societatea noastră, autoritatea 
exercitată de locul de muncă încetează o dată cu primirea salariului 





1. Ivan Belknap, Human Problems of a State Mental Hospital (MeGraw- 
-Hill, New York, 1956), p. 177. 

2. Un raport de caz extrem de detaliat pe această temă se găsește în 
capitolul intitulat „Information and the Control of Treatment”, în mono- 
grafia lui Julius A. Roth despre sanatoriile pentru tuberculoşi, aflată în 
curs de elaborare. Lucrarea sa promite să fie un studiu-model al unei 
instituţii totale. Idei preliminare pot fi găsite în articolele sale, „What 
is an Activity ?”, Etc., XIV (1956, toamna), pp. 54-56 și „Ritual and Magic 
in the Control of Contagion”, American Sociological Review, XXII (1957), 
pp. 310-314. 

3. După cum sugerează Ohlin, op. cit., p. 20. 

de către lucrător; modul cum cheltuiește lucrătorul banii primiţi, în 
contexte domestice sau recreaţionale, este problema sa personală, 
acest fapt constituind un mecanism prin intermediul căruia auto- 
ritatea de la locul de muncă se menţine în niște graniţe stricte. Dar, 
din moment ce indivizilor din instituţiile totale li se face programul 
complet pentru întreaga zi, înseamnă că trebuie avute în vedere 
toate necesităţile lor fundamentale. În aceste condiţii, indiferent în 
ce fel vor fi stimulaţi să muncească, stimulentul respectiv nu va avea 
semnificaţia structurală pe care o are dincolo de zidurile instituţiei. 
Vor exista, negreșit, motivații diferite pentru muncă și atitudini 
diferite față de ea. Aceasta este o adaptare esenţială, solicitată insti- 
tuționalizaţilor şi celor care trebuie să-i determine să muncească. 

Uneori este nevoie de atât de puţină muncă, încât instituţiona- 
lizaţii, de multe ori neobișnuiţi cu activităţile de timp liber, suferă 
de plictiseală extremă. Munca necesară poate fi efectuată într-un 
ritm extrem de lent sau poate fi plătită printr-un sistem de recom- 
pense minore, deseori ceremoniale, cum ar fi rația săptămânală de 
tutun și cadourile de Crăciun care îi determină pe unii pacienţi 
psihiatrici să-şi continue munca. În alte cazuri, desigur, instituţio- 
nalizaţii trebuie să trudească din greu, uneori mai mult timp decât 
prevede programul normal de muncă, fiind motivaţi nu de răsplată, 
ci de ameninţarea cu pedepsele corporale. În unele instituţii totale, 
cum sunt lagărele pentru exploatări forestiere și navele comerciale, 
practica economisirii forțate amână relaționarea obişnuită cu lumea 
în care banii sunt folosiţi pentru a cumpăra diferite lucruri ; instituţia 
organizează toate necesităţile indivizilor instituționalizaţi, aceștia 
primind plata doar la sfârşitul sezonului de muncă, când părăsesc 
instituţia. În unele instituţii există un fel de sclavie, timpul indi- 
vidului fiind întru totul la dispoziția personalului ; în astfel de locuri, 
sentimentul eului şi sentimentul posesiunii pot ajunge să sufere o 
înstrăinare față de capacitatea de muncă a instituţionalizatului. 
T.E. Lawrence ilustrează acest fapt în descrierea perioadei petrecute 
de el la o bază de instruire a R.A.F.: 


Tipii în haine de camuflaj, aflați la bază de şase săptămâni, ne-au 
şocat simțul moral cu atitudinea lor nepăsătoare. „Voi, pifanii, sun- 
teţi nişte blegi că vă trudiţi atâta !”, spun ei. Oare să fie de vină 
entuziasmul începutului sau o rămășiță de bună creştere? Căci la 
R.A.F. ni se plătesc toate cele douăzeci şi patru de ore ale unei 
zile, cu trei penny şi jumătate pe oră: suntem plătiţi ca să muncim, 
ca să mâncăm, ca să dormim. Jumătăţile acelea de penny se adună 
mereu. Ca urmare, e imposibil să conferi demnitate unei activităţi, 
făcând-o bine. Munca trebuie să-ți ocupe cât mai mult timp cu 

putință, căci după ce termini nu te aşteaptă lenevitul lângă foc, ci 
o altă îndeletnicire plătită!. 


Indiferent că are prea mult sau prea puţin de lucru, individul 
pentru care munca era un reper în viaţa de afară tinde să ajungă 
demoralizat de sistemul de muncă din instituţia totală. Demora- 
lizarea o exemplifică, printre altele, obiceiul pacienţilor din spitalele 
psihiatrice de stat de a cerși sau de „a-i scutura” pe alții de câţiva 
bănuţi pe care să-i cheltuiască în bufetul cu autoservire. Cei care fac 
acest lucru, deseori oarecum sfidător, sunt persoane care, în afara 
instituţiei, ar considera asemenea demersuri mai prejos de demni- 
tatea lor. (Angajaţii interpretează obiceiul cerşitului din perspectiva 
propriei lor înclinații, de civili, de a munci pentru a câştiga și tind 
să-l considere un simptom al bolii mentale şi o dovadă în plus că 
pacienţii sunt cu adevărat suferinzi.) 

Aceasta înseamnă că există o incompatibilitate între instituţiile 
totale şi structura fundamentală, bazată pe muncă plătită, a societăţii 
noastre. Instituţiile totale sunt, de asemenea, incompatibile cu un alt 
element crucial al societăţii noastre: familia. Uneori, viața de familie 
este considerată în contrast față de viaţa solitară, dar, în realitate, un 
contrast mult mai pertinent îl oferă viața în comun, căci cei care 
mănâncă şi dorm la locul de muncă, împreună cu un grup de colegi 
de lucru, nu pot să aibă în nici un caz o existență domestică semnifi- 
cativă?. Şi reciproc: faptul că au o familie dincolo de graniţele institu- 
ției le permite deseori angajaţilor să rămână integrați în comunitatea 
exterioară şi să scape tendinței de delimitare a instituţiei totale. 

Indiferent dacă o anumită instituţie totală acţionează ca o forţă 
pozitivă sau negativă în societatea civilă, ea deţine putere şi aceasta 
depinde parţial de suprimarea unui întreg cerc de cămine familiale 
reale sau potenţiale. Și invers: formarea de cămine familiale repre- 
zintă o garanție structurală că instituţiei totale i se va opune rezis- 
tenţă. Incompatibilitatea acestor două forme de organizare socială ar 
trebui să ne spună ceva cu privire la funcțiile sociale mai cuprin- 
zătoare ale amândurora. 

Instituţia totală este un hibrid social: în parte comunitate de 
rezidenţă, în parte organizaţie formală; tocmai în aceasta rezidă 
interesul special pe care îl prezintă pentru sociologie. Există şi alte 
motive pentru interesul faţă de aceste așezăminte. În societatea 
noastră, ele reprezintă domiciliul forțat pentru persoanele aflate în 





. 


T.E. Lawrence, The Mint (Jonathan Cape, Londra, 1955), p. 40. 

2. Un caz de graniţă interesant îl constituie aşezările israeliene numite 
kibbutzuri. Vezi Melford E. Spiro, Kibbutz, Venture in Utopia (Harvard 
University Press, Cambridge, 1956), şi Etzioni, op. cit. 

transformare ; fiecare dintre ele constituie un experiment asupra 
modificărilor pe care le poate suporta eul. 


Am sugerat, până aici, unele trăsături fundamentale ale instituţiei 
totale. În continuare, aş dori să prezint acest aşezământ din două 
perspective: mai întâi din cea a lumii instituţionalizaţilor, iar apoi 
din cea a lumii angajaţilor. În final, voi spune câte ceva despre 
interacțiunile dintre cele două lumi. 


Lumea instituționalizaţilor 


Instituţionalizaţilor le este caracteristic faptul că intră în insti- 
tuţie cu o „cultură actuală” derivată dintr-o „lume familială” — un 
mod de viață şi un ciclu de activități considerate fireşti până în 
momentul intrării în instituţie. (Există, prin urmare, motive de a 
exclude orfelinatele și casele de copii de pe lista instituţiilor totale, 
cu excepţia situaţiilor în care orfanul ajunge să fie socializat în lumea 
din afară printr-un proces de osmoză culturală, deși accesul la această 
lume îi este interzis în mod sistematic.) Oricare ar fi fost stabilitatea 
organizării personale a individului înainte de intrarea în instituţie, 
ea făcea parte dintr-un cadru mai amplu, găzduit de mediul său civil — 
un circuit de experienţe care confirmau o concepţie despre sine 
tolerabilă şi permiteau o serie de manevre defensive, efectuate după 
bunul lui plac, pentru confruntarea cu situaţiile de conflict, discre- 
ditare și eşec. 

Se pare că instituţia totală nu înlocuieşte cultura unică a indivi- 
dului cu ceva preformat ; ne confruntăm cu ceva mai restrictiv decât 
aculturaţia sau asimilarea. Dacă apar totuși modificări culturale, 
poate că aceasta are de-a face cu eliminarea ocaziilor de a manifesta 
anumite comportamente şi cu nereuşita în a ţine ritmul cu ultimele 
modificări sociale din lumea exterioară. Astfel, dacă șederea în instituție 


este de lungă durată, poate surveni ceea ce s-a numit „deculturaţie”!, 





1. Termen folosit de Robert Sommer în lucrarea „Patients who grow old 
in a mental hospital”, Geriatries, XIV (1959), pp. 586-587. Termenul 
„desocializare”, folosit uneori în acest context, ar putea să pară prea 

adică o „dezvăţare” care îl face temporar incapabil să se descurce cu 
anumite caracteristici ale vieţii de zi cu zi în afara instituţiei, dacă 
şi când reușește să se întoarcă în lumea din afară. 

Pentru instituționalizat, semnificația deplină a faptului de a „intra” 
sau de a fi „înăuntru” există doar în raport cu semnificația specială 
pe care o are pentru el „a ieşi” sau „a ajunge afară”. În acest sens, 
instituţiile totale nu caută cu adevărat victoria culturală. Ele creează 
şi întrețin un anumit tip de tensiune între lumea familială și lumea 
instituţională și folosesc această tensiune permanentă ca pe o pârghie 
strategică în manevrarea oamenilor. 


II 


Nou-sositul intră în instituţie având o concepţie despre sine formată 
graţie anumitor convenţii sociale stabile din lumea sa de origine. La 
intrarea în instituţie, este imediat privat de sprijinul pe care i-l 
conferă aceste convenții. În limbajul precis al unora dintre cele mai 
vechi instituţii totale, individul trece printr-o primă serie de înjosiri, 
degradări, umiliri şi pângăriri ale eului. Eul său este degradat siste- 
matic, chiar dacă, de multe ori, fără intenţie. Încep să se petreacă 
o serie de schimbări radicale în cariera sa morală, carieră alcătuită 
din modificările treptate care survin în convingerile individului cu 
privire la propria persoană și la alte persoane importante pentru el. 

Procesele prin care se realizează înjosirea eului persoanei sunt 
relativ standardizate în instituţiile totale! ; analiza lor ne poate ajuta 
să observăm măsurile pe care aşezămintele obişnuite trebuie să le 
garanteze pentru ca membrii lor să-şi păstreze eul civil. 

Bariera pe care instituţiile totale o pun între individul instituţio- 
nalizat şi restul lumii marchează prima restrângere a identităţii. În 
viaţa civilă, datorită programării secvențiale a rolurilor individului 
atât de-a lungul vieţii, cât și în ciclul repetitiv al fiecărei zile, nici 
unul dintre rolurile pe care le joacă nu-i va bloca activităţile şi rela- 
ţiile aferente altui rol. În schimb, existenţa ca membru într-o institu- 
ție totală aduce cu sine perturbarea automată a programării rolurilor, 
din moment ce separarea instituționalizatului de restul lumii durează 





puternic, implicând pierderea capacităţilor fundamentale de a comunica 
şi coopera. 

1. O descriere a acestor procese poate fi găsită în lucrarea lui Gresham 
M. Sykes, The Society of Captives (Princeton University Press, Princeton, 
1958), cap. IV, „The Pains of Imprisonment”, pp. 63-83. 

douăzeci şi patru de ore din douăzeci şi patru şi poate continua 
vreme de mai mulţi ani. Ca urmare, survine deposedarea de roluri. 
În numeroase instituţii totale, privilegiul de a primi vizite sau de a 
ieși din aşezământ pentru a face vizite este în totalitate refuzat în 
perioada inițială, fapt ce asigură o primă ruptură profundă faţă de 
rolurile trecute și recunoașterea deposedării de roluri. lată ilustrarea 
oferită de o relatare despre viaţa de cadet într-o academie militară: 


Această ruptură netă cu trecutul trebuie obținută într-o perioadă 
relativ scurtă. Ca atare, în primele două luni, cadetului nu i se 
permite să părăsească unitatea şi nici să se angajeze în interacțiuni 
sociale cu alte persoane decât colegii săi. Această izolare completă 
contribuie la producerea unui grup unitar de cadeți, în locul unei 
adunături eterogene de persoane cu statute superioare şi inferioare. 
Încă din prima zi se distribuie uniformele, iar discuţiile cu privire la 
avere şi la mediul familial de provenienţă sunt tabu. Deşi leafa 
cadeţilor este foarte mică, nu li se permite să primească bani de 
acasă. Rolul de cadet trebuie să devină prevalent față de celelalte 
roluri pe care individul s-a obișnuit să le joace. Rămân foarte puţine 
indicii care să dezvăluie statutul social deţinut în lumea din afarăl. 


Aş putea să adaug că, atunci când intrarea în instituţie se face 
voluntar, recrutul s-a retras deja parţial din lumea sa de origine ; ceea 
ce instituţia retează net este ceva ce începuse deja să se degradeze. 

Deși instituționalizatul îşi poate relua unele roluri dacă şi când 
se întoarce în lumea din afară, este evident că alte pierderi suferite 
de el rămân irevocabile şi individul le trăieşte, dureros, ca atare. Se 
poate ca individul să nu aibă, într-o fază ulterioară a ciclului vieţii, 
posibilitatea de a recupera timpul pe care nu l-a petrecut perfecţio- 
nându-şi studiile sau cariera, stabilind și consolidând relaţii cu sexul 
opus ori crescându-şi copiii. Un aspect juridic al acestei deposedări 
permanente se regăseşte în conceptul de „moarte civilă”: deţinuţii 
dintr-o închisoare se pot confrunta nu doar temporar cu pierderea 
drepturilor de a dispune de bani şi de a completa cecuri, de a contesta 





1. Sanford M. Dornbush, „The Military Academy as an Assimilating Insti- 
tution”, Social Forces, XXXIII (1955), p. 317. Un exemplu cu privire la 
restricţiile iniţiale de vizitare într-un spital de psihiatrie poate fi găsit în 
D.Mcl. Johnson şi N. Dodds (eds.), The Plea for the Silent (Christopher 
Johnson, Londra, 1957), p. 16. Se poate face o comparație cu regula care 
nu permite servitorilor din reședințe să primească vizite, impusă deseori 
acestora de către instituţia totală în care trăiesc. Vezi J. Jean Hecht, The 
Domestic Servant Class in Eighteenth-Century England (Routledge and 
Kegan Paul, Londra, 1956), pp. 127-128. 

acțiuni de divorţ, ori proceduri de adopţie şi de a vota, ci este posibil 
ca aceste drepturi să le fie retrase definitivl. 

Așadar individul instituționalizat descoperă că anumite roluri nu-i 
mai sunt accesibile, datorită barierei care îl desparte de lumea din 
afară. Dar procesul de intrare în instituţia totală mai implică, de cele 
mai multe ori, şi alte tipuri de pierderi și înjosiri. În mai toate 
cazurile, angajaţii instituţiei folosesc așa-numitele proceduri de inter- 
nare, cum ar fi înregistrarea unei scurte biografii a individului, foto- 
grafierea, cântărirea, luarea amprentelor, atribuirea numărului de 
identificare, percheziţia, înregistrarea și preluarea obiectelor per- 
sonale pentru a fi puse la păstrare, dezbrăcarea, spălarea, dezinfec- 
tarea, tunderea, îmbrăcămintea standard, instructajul cu privire la 
reguli și desemnarea unui spaţiu de locuit?. Procedurile de internare 
ar putea fi numite mai adecvat „ajustare” sau „programare”, căci, 
fiind astfel pregătit, nou-venitul se lasă modelat şi codificat, trans- 
format într-un obiect ce poate fi introdus în mecanismul adminis- 
trativ al aşezământului şi „prelucrat” fără probleme, prin operaţii de 
rutină. Multe dintre aceste proceduri vizează atribute cum ar fi 
greutatea și amprentele digitale, elemente pe care individul le posedă 
pur și simplu fiindcă aparţine celei mai mari şi mai abstracte cate- 
gorii sociale, aceea de ființă umană. Măsurile adoptate pe baza 
acestor atribute ignoră în mod necesar majoritatea temeiurilor sale 
anterioare de autodefinire. 

Întrucât o instituţie totală are de-a face cu extrem de multe 
aspecte ale vieţii indivizilor instituționalizaţi, există o nevoie deose- 
bită de a obţine cooperarea inițială din partea recrutului, o dată cu 
inevitabila modelare complexă de la internare. Membrii personalului 
consideră adesea că dacă un nou-venit se arată dispus să le arate 
respectul cuvenit la primele întâlniri faţă în faţă, aceasta consti- 
tuie un semn că respectivul își va asuma rolul deținutului supus în 
mai toate ocaziile. Momentul când angajaţii instituţiei îi aduc la 
cunoştinţă deţinutului pentru prima oară obligațiile sale de supunere 
este conceput în aşa manieră încât să-l provoace pe deţinut ori să se 





1. O utilă trecere în revistă, în privinţa închisorilor americane, poate fi 
găsită în lucrarea lui Paul W. Tappan, „The Legal Rights of Prisoners”, 
The Annals, CCXCIII (mai 1954), pp. 99-111. 

2. Vezi, de exemplu, J. Kerkhoff, How Thin the Veil: A Newspaperman's 
Story of His Own Mental Crack-up and Recovery (Greenberg, New York, 
1952), p. 110; Elie A. Cohen, Human Behaviour in the Concentration 
Camp (Jonathan Cape, Londra, 1954), pp. 118-122; Eugen Kogon, The 
Theory and Practice of Hell (Berkley Publishing Corp., New York, f.a.), 
pp. 63-68. 

răzvrătească, ori să-şi păstreze calmul atât în acea situaţie, cât şi în 
viitor. Ca atare, aceste prime momente de socializare pot să presu- 
pună un „test de supunere” și chiar o înfruntare pentru înfrângerea 
voinţei: deţinutul care se arată sfidător este pedepsit imediat, în 
mod vizibil, iar pedeapsa devine tot mai dură, până când se dă bătut 
şi se arată umil. 

O ilustrare interesantă ne-o oferă Brendan Behan, care relatează 
înfruntarea sa cu doi gardieni la intrarea în închisoarea Walton : 


— Și ţine capu' sus când vorbesc cu tine! 

— Ţine capu” sus când domnul Whitbread vorbeşte cu tine! spuse 
domnul Holmes. 

M-am uitat la Charlie. I-am întâlnit privirea, dar el a lăsat repede 
ochii în pământ. 

— La ce te uiţi, Behan? Uită-te la mine! 

M-am uitat la domnul Whitbread. 

— Mă uit la dumneavoastră! i-am spus. 

— Te uiţi la domnul Whitbread — și mai ce? zise domnul Holmes. 

- Mă uit la domnul Whitbread. 

Domnul Holmes se uită cu gravitate la domnul Whitbread, își luă 
avânt cu palma deschisă și mă lovi peste faţă, apoi mă ţinu cu mâna 
cealaltă și mă plesni iarăși. 

Mi se învârtea capul, îmi ardea, mă durea; m-am întrebat dacă 
mă va mai plesni. Am uitat şi am primit încă o lovitură, iar am uitat, 
altă lovitură, m-am clătinat, m-a sprijinit o mână aproape amabilă, 
altă lovitură, vedeam totul în roșu, alb şi cu străfulgerări de milă. 

— Behan, te uiţi la domnul Whitbread -— şi mai ce? 

Am tras lacom aer în piept, m-am străduit să-mi recapăt vocea și 
am încercat până mi-a ieşit cum trebuia: 

— Eu, domnule, vă rog, domnule, mă uit la dumneavoastră, vreau 
să zic că mă uit la domnul Whitbread, domnulel. 


Procedurile de la internare și testele de supunere pot crește în 
complexitate şi pot fi transformate într-un proces de inițiere, numit 
„urarea de bun venit”, prin care membrii personalului, instituţio- 
nalizaţii sau și unii, şi ceilalţi fac tot ce le stă în putere ca să-i arate 
cât mai limpede nou-sositului în ce situaţie jalnică se află?. În cadrul 





1. Brendan Behan, Borstal Boy (Hutchinson, Londra, 1958), p. 40. Vezi şi 
Anthony Heckstall-Smith, Eighteen Months (Allan Wingate, Londra, 
1954), p. 26. 

2. Pentru varianta acestui proces aşa cum se desfăşoară în lagărele de 
concentrare, vezi Cohen, op. cit., p. 120, şi Kogon, op. cit., pp. 64-65. 

acestui ritual de trecere, nou-sositul poate fi chemat cu apelativul 
„pifan” sau „boboc”, cuvinte care îi arată că e doar un simplu individ 
instituționalizat și, mai mult decât atât, că are un statut mult inferior 
chiar şi în acest grup, aflat oricum pe o treaptă inferioară. 

Procedura de la sosire poate fi caracterizată ca un sfârșit şi un 
început, punctul de mijloc dintre ele fiind marcat de goliciunea fizică. 
Sfârşitul presupune, fireşte, deposedarea de obiectele personale, aspect 
important, deoarece persoanele investesc simţăminte de autodefinire 
în posesiunile lor. Cea mai semnificativă dintre posesiuni nu este, 
poate, câtuși de puţin una palpabilă, ci este numele întreg al persoa- 
nei ; indiferent cum ar fi numită aceasta ulterior, pierderea numelui 
poate constitui o diminuare importantă a eului!. 

După ce individului instituţionalizat i se confiscă toate obiectele 
personale, instituţia trebuie să înlocuiască măcar o parte din ele, dar 
obiectele-substitut iau formă standard, arătând toate la fel și fiind 
uniform distribuite. Ele sunt marcate în așa fel încât să se vadă clar 
că aparțin instituţiei, iar în anumite cazuri sunt cerute la intervale 
regulate, pentru a fi „dezinfectate” de elementele de identificare. În 
privinţa obiectelor consumabile — cum ar fi, de exemplu, creioanele —, 
individului i se poate cere să predea rămăşiţele obiectului înainte să 
primească un altul?. Faptul că instituţionalizaţilor nu li se pun la 
dispoziţie dulapuri individuale, precum și percheziţiile periodice și 
confiscarea bunurilor personale acumulate“ întăresc deposedarea. 
Ordinele religioase au apreciat, la rândul lor, efectele asupra eului 
pe care le are despărţirea de obiectele personale. Călugărilor li se 
cere să-şi schimbe chilia o dată pe an, așa încât să nu se ataşeze de 
ea. Legea benedictină este cât se poate de explicită: 


Pentru dormit, să le ajungă o saltea, o pătură, o învelitoare și o 
pernă. Abatele trebuie să inspecteze frecvent paturile, căci ele pot 
ascunde obiecte personale. Dacă se descoperă la cineva obiecte pe 





Pentru descrierea, într-o lucrare de ficţiune, a tratamentului de bun venit 
într-o şcoală de reeducare pentru fete, vezi Sara Harris, The Wayward 
Ones (New American Library, New York, 1952), pp. 31-34. O versiune 
din închisoare, mai puţin explicită, poate fi găsită în George Dendrickson 
şi Frederick Thomas, The Truth about Dartmoor (Gollanez, Londra, 
1954), pp. 42-57. 

1. Spre exemplu, Thomas Merton, The Seven Storey Mountain (Harcourt, 
Brace and Company, New York, 1948), pp. 290-91; Cohen, op. cit., 
pp. 145-47. 

2. Dendrickson şi Thomas, op. cit., pp. 83-84, şi The Holy Rule of Saint 
Benedict, cap. 55. 

3. Kogon, op. cit., p. 69. 

care nu le-a primit de la abate, vinovatul să fie pedepsit cu maximă 
severitate. lar pentru ca acest viciu al posesiunii personale să fie 
smuls din rădăcină, abatele trebuie să pună la dispoziţie toate lucru- 
rile necesare : pelerina, tunica, ciorapii, pantofii, cingătoarea, cuțitul, 
condeiul, acul, batista şi tăblițele; astfel ca nimeni să nu se poată 
plânge că nu are cele de trebuinţă. lar abatele trebuie să aibă mereu 
în minte spusele din Faptele Apostolilor: „Împărţirea s-a făcut tutu- 


ror, după cum avea nevoie fiecare”!. 


O anumită categorie a posesiunilor individului se află într-o relaţie 
specială cu eul. În mod obişnuit, individul se așteaptă să exercite un 
oarecare control asupra aspectului său exterior atunci când apare în 
fața altor oameni. Pentru aceasta, are nevoie de produse cosmetice 
şi de îmbrăcăminte, de instrumente pentru aplicarea, aranjarea şi 
repararea acestora şi de un loc accesibil şi sigur unde să-şi ţină 
aceste obiecte ; pe scurt, individul are nevoie de o „trusă de identitate” 
cu ajutorul căreia să-și modeleze „ţinuta” personală. De asemenea, 
mai are nevoie şi de acces la specialiștii în îmbunătăţirea aspectului 
exterior, cum sunt frizerii, coaforii şi comercianții de îmbrăcăminte. 

Însă, la intrarea într-o instituţie totală, este foarte probabil ca 
individul să fie despuiat de înfățișarea sa obișnuită, dar şi de mijloa- 
cele concrete şi de serviciile cu ajutorul cărora îşi menţine acea înfă- 
ţișare ; astfel, el suferă o desfigurare. Îmbrăcămintea, pieptenii, acul 
şi aţa, produsele cosmetice, prosoapele, săpunul, seturile de bărbierit, 
accesul la o baie echipată cu toate cele necesare îi pot fi luate sau 
i se poate interzice accesul la ele, deşi unele dintre articolele respec- 
tive pot fi depozitate într-un loc inaccesibil, fiindu-i returnate la 
ieşirea din instituţie, dacă şi când survine aceasta. După cum se 
spune şi în Legea Sacră a Sfântului Benedict : 


Apoi, fără zăbavă, chiar acolo în paraclis, el va fi despuiat de 
veșmintele proprii pe care le poartă şi va fi îmbrăcat cu veșmintele 
mănăstirii. Veşmintele de care este despuiat vor fi puse în camera 
pentru garderobă și vor fi păstrate acolo, așa încât dacă diavolul îl 
va convinge vreodată să plece din mănăstire (ferească Dumnezeu !), 
să poată fi despuiat de sutana monahală și trimis pe drumul lui?. 


După cum am arătat, articolele instituţionale distribuite nou-veni- 
ţilor pentru a le înlocui pe cele personale sunt, de cele mai multe ori, 
de tipul „grosolan”, nepotrivite ca mărime şi croială, deseori vechi, 
şi aceleași pentru categorii largi de instituţionalizați. Într-o relatare 





1. The Holy Rule of Saint Benedict, cap. 55. 
2. Ibidem, cap. 58. 

despre prostituatele aflate în închisoare se descrie impactul acestei 
substituţii: 


Mai întâi este femeia-ofițer responsabilă cu dușul, care le obligă 
să se dezbrace, le ia hainele proprii, are grijă ca ele să facă duş și 
le distribuie hainele de închisoare: o pereche de încălțări din pânză 
cu tocuri joase, două perechi de șosete cârpite de mai multe ori, trei 
rochii de bumbac, două cămăși de corp din bumbac, două perechi de 
chiloți și două sutiene. Toate sutienele sunt fără formă şi inutile. 
Deţinutele nu primesc corsete. 

Nu există imagine mai jalnică decât cea oferită de acele deținute 
obeze, care în lumea din afară reușeau măcar să arate decent, în 
clipa când se văd pentru prima oară în veșmintele de închisoarel. 


Pe lângă desfigurarea ce derivă din interzicerea accesului la trusa 
de identitate, mai există și desfigurarea produsă prin mutilări pro- 
priu-zise, cu efect permanent, cum ar fi înfierarea sau pierderea 
unor membre. Deşi această degradare a eului prin afectarea integri- 
tăţii corporale poate fi găsită în foarte puţine instituţii totale, pierde- 
rea sentimentului de siguranţă personală se întâlneşte totuși frecvent 
şi constituie sursa temerilor cu privire la desfigurare. Bătăile, terapia 
de șoc sau, în spitalele de psihiatrie, intervenţiile chirurgicale — 
indiferent ce intenţii au membrii personalului când le aplică institu- 
ţionalizaţilor aceste servicii — îi pot determina pe mulți dintre ei să 
simtă că se află într-un mediu care nu le oferă garanții pentru 
integritatea corporală. 

La sosirea în instituţie, pierderea obiectelor care îi conturează în 
parte identitatea îl poate împiedica pe individ să le înfăţişeze celor- 
lalţi imaginea sa obişnuită. După intrarea în instituţie, imaginea pe 
care o înfăţişează este atacată pe o altă cale. Dat fiind limbajul 
corporal al unei anumite societăţi civile, anumite mișcări, poziţii şi 
atitudini corporale îl înfățișează pe individ într-o manieră înjositoare 
şi, de aceea, vor fi etichetate ca nedemne şi evitate. Orice regulă, 
comandă sau îndatorire care obligă individul să facă asemenea miş- 
cări sau să adopte asemenea poziţii este înjositoare pentru eu. În 
instituţiile totale, astfel de umilinţe fizice abundă. Spre exemplu, în 
spitalele de psihiatrie, bolnavii pot fi obligaţi să mănânce toate 





1. John M. Murtagh și Sara Harris, Cast the First Stone (Pocket Books, 
New York, 1958), pp. 239-240. Cu privire la spitalele de psihiatrie, vezi, 
de exemplu, Kerkhoff, op. cit., p. 10. Ward, op. cit., p. 60 avansează ideea 
de bun-simţ că, în societatea noastră, bărbaţii suferă o desfigurare mai 
ușoară decât femeile în instituţiile totale. 

felurile de mâncare cu lingura!. În închisorile militare, deţinuţilor Ii 
se cere să ia poziția de drepţi ori de câte ori intră un ofiţer în 
încăperea unde se află ei?. În instituţiile religioase există gesturi 
clasice de penitenţă, cum ar fi sărutatul picioarelor“ sau poziţia 
recomandată călugărului păcătos: 


[...] să se lungească la pământ, lângă ușa paraclisului, în tăcere; 
şi astfel, întins cu faţa în jos, să se arunce la picioarele tuturor celor 
care trec prin paraclisf. 


În unele instituţii penale există postura umilitoare, cu corpul îndoit 
de mijloc şi aplecat în faţă, pe care trebuie s-o adopte cei pedepsiţi 
prin bătaia cu nuiele”. 

După cum individului i se poate cere să adopte poziţii umilitoare, 
tot astfel poate fi determinat să folosească formule verbale umili- 
toare. Un exemplu important îl constituie modelul de respect forțat, 
folosit în instituţiile totale: instituționalizaţilor li se cere deseori 
să-şi puncteze interacțiunile sociale cu angajaţii instituţiei prin demon- 
strații verbale de deferență, cum ar fi întrebuinţarea frecventă a 
apelativului „domnule”. Un alt exemplu este obligaţia de a adresa 
rugăminţi politicoase, insistente sau umile pentru lucruri mărunte, 
ca, de exemplu, un chibrit pentru aprinderea ţigării, un pahar cu apă 
sau permisiunea de a folosi telefonul. 

Umilinţelor verbale și acționale la care este obligat individul 
instituţionalizat le corespunde felul în care îl tratează ceilalţi. Exem- 
plele standard în această privință sunt injuriile verbale sau prin 
gesturi: angajaţii instituţiei sau tovarășii de detenţie îi dau individu- 
lui porecle obscene, îl înjură, îi discută în gura mare însușirile negative, 
îl tachinează sau vorbesc despre el ori despre alţi instituționalizaţi 
ca şi cum individul nici n-ar fi de faţă. 

Indiferent de forma ori sursa acestor felurite umilințe, individul 
trebuie să se angajeze în activităţi ale căror consecințe simbolice 
sunt incompatibile cu concepţia lui de sine. O astfel de înjosire, mai 
slab definită, survine când individului i se cere să adopte un program 
cotidian de viață pe care îl consideră străin de sine, să-și asume 





1. Johnson și Dodds, op. cit., p. 15; pentru varianta folosită în închisori, 
vezi Alfred Hassler, Diary of a Self-Made Convict (Regnery, Chicago, 
1954), p. 33. 

2. L.D. Hankoff, „Interaction Patterns Among Military Prison Personnel”, 

U.S. Armed Forces Medical Journal, X (1959), p. 1419. 

Kathryn Hulme, The Nun's Story (Muller, Londra, 1957), p. 52. 

The Holy Rule of Saint Benedict, cap. 44. 

5. Dendrickson și Thomas, op. cit., p. 76. 

astfel un rol cu care nu se poate identifica. În închisori, lipsa ocaziilor 
pentru interacțiuni heterosexuale îi poate crea individului teama de 
a-și pierde masculinitatea!. În instituţiile militare, obligaţia de a 
desfăşura activități minore, fără specific militar, pentru a fi activi tot 
timpul îi poate face pe oameni să simtă că timpul şi eforturile lor 
sunt lipsite de valoare?. În instituţiile religioase, există reguli speciale 
de organizare internă, menite să asigure executarea, de către fiecare 
individ, pe rând, a celor mai ignobile activităţi pe care le presupune 
rolul de servitor”. La extremă se află practica, întâlnită în lagărele de 
concentrare, prin care prizonierii sunt obligaţi să administreze bătăi 
cu biciul altor prizonierif. 

În instituţiile totale mai există şi o altă formă de înjosire: începând 
de la intrarea în instituţie, individul este expus unui tip sau altul de 
contaminare. În lumea din afară, individul își poate feri elementele 
de autodefinire — cum ar fi propriul trup, acţiunile imediate, gându- 
rile și o parte din bunurile personale — de contactul cu lucruri străine 
care le-ar putea contamina. Dar în instituţiile totale, aceste teritorii 
personale sunt încălcate ; graniţele pe care individul le trasează între 
propria ființă şi mediul înconjurător sunt încălcate, iar expresiile 
fizice ale eului suferă pângăriri. 

Există, în primul rând, divulgarea informaţiilor despre sine pe 
care individul nu doreşte să le împărtășească. La intrarea în institu- 
ţia totală, informațiile cu privire la statutele sociale ale instituţionali- 
zatului şi la comportamentul său din trecut — mai ales faptele care-l 
discreditează — sunt culese și înregistrate într-un dosar care stă la 
dispoziția angajaţilor. Ulterior, în măsura în care instituţia inten- 
ționează în mod oficial să modifice tendințele interne autoreglatoare 
ale instituționalizatului, pot avea loc confesiuni individuale sau de 
grup, fie ele psihiatrice, politice, militare sau religioase, în funcţie de 
tipul instituţiei. Cu aceste ocazii, instituţionalizatul trebuie să dezvă- 
luie fapte şi simțăminte cu privire la propria persoană în fața unor 
tipuri noi de public. Mostrele cele mai spectaculoase de expuneri de 
acest tip ni le oferă mărturisirile din lagărele comuniste şi şedinţele 
de culpa care alcătuiesc o parte a programului de rutină din institu- 
ţiile religioase catolice. Dinamica acestui proces a fost prezentată 
explicit de către cei implicaţi în așa-numita milieu therapy, terapia 
prin mediu. 





Sykes, op. cit., pp. 70-72. 

Spre exemplu, Lawrence, op. cit., pp. 34-35. 
The Holy Rule of Saint Benedict, cap. 35. 
Kogon, op. cit., p. 102. 

Hulme, op. cit., pp. 48-51. 

Cei care audiază mărturisirile află despre individ fapte discreditante 
pe care acesta, de obicei, le ascunde, dar, mai mult decât atât, sunt în 
măsură să perceapă în mod direct unele fapte de acest fel. Deţinuţii 
şi pacienţii spitalelor de psihiatrie nu-i pot împiedica pe cei care-i 
vizitează să-i vadă în condiţii umilitoare!. Un alt exemplu îl constituie 
ecusonul de identificare etnică purtat pe umăr de prizonierii din 
lagărele de concentrare?. Deseori, examinările medicale şi cele de 
securitate expun fizic instituționalizatul, uneori în faţa persoanelor 
de ambele sexe ; o expunere asemănătoare are loc ca urmare a exis- 
tenţei dormitoarelor colective şi a toaletelor fără uşă”. Situaţia extremă 
de acest tip este, poate, aceea a bolnavului psihic cu impulsuri 
autodistructive, care este dezbrăcat până la piele — teoretic, pentru 
propria protecţie — și introdus într-o cameră de izolare iluminată 
permanent, prin a cărei ferestruică se poate uita oricine trece prin 
secţie. În general, instituţionalizatul nu este niciodată cu desăvârşire 
singur: întotdeauna îl poate vedea sau auzi cineva, chiar dacă este 
vorba doar de tovarășii săi de detenţiet. Celulele de închisoare pre- 
văzute cu gratii în loc de pereţi supun individul unei asemenea 
expuneri totale. 

Poate că tipul de contaminare cel mai evident este contaminarea 
fizică directă: murdărirea, impurificarea corpului sau a obiectelor 
identificate puternic cu eul. Uneori, aceasta presupune anularea 
măsurilor organizatorice obişnuite, menite să izoleze o persoană de 
propria sursă de contaminare, cum este cazul obligaţiei fiecărui insti- 
tuţionalizat de a-şi goli singur recipientul pentru dejecţii” sau al obli- 
gaţiei de a-şi îndeplini funcţiile fiziologice excretorii după un anumit 
program, cum se relatează despre închisorile politice din China: 


Un aspect al regimului de izolare, extrem de apăsător pentru 
prizonierii occidentali, este regulamentul cu privire la eliminarea 





1. Desigur, comunitățile mai mari din societatea occidentală au folosit, la 
rândul lor, această tehnică, sub forma biciuirii în public, a spânzurării 
în public și a stâlpului infamiei. Regula foarte strictă și des întâlnită în 
instituţiile totale conform căreia un angajat nu trebuie umilit de către 
un alt angajat în prezenţa instituţionalizaţilor este corelată sub aspect 
funcțional cu importanța umilirii în public. 

2. Kogon, op. cit., pp. 41-42. 

Behan, op. cit., p. 23. 

Spre exemplu, Kogon, op. cit., p. 128; Hassler, op. cit., p. 16. Pentru situa- 

ţia similară întâlnită în instituţiile religioase, vezi Hulme, op. cit., p. 48. 

Autoarea descrie și lipsa de intimitate auditivă, căci, în loc de ușă, pentru 

chiliile individuale se folosesc doar draperii din pânză subţire (p. 20). 

5. Heckstall-Smith, op. cit., p. 21; Dendrickson şi Thomas, op. cit., p. 53. 

urinei şi a fecalelor. „Găleata pentru dejecţii” care se găsește de 
obicei în celulele închisorilor rusești lipseşte în cele mai multe închi- 
sori din China. Obiceiul chinez permite defecarea și urinarea doar 
într-unul sau două intervale de timp prestabilite, în fiecare zi, de 
obicei dimineaţa, după micul dejun. Prizonierul este scos din celulă 
de către un gardian, dus în pas alergător pe un coridor lung şi lăsat 
circa două minute să se așeze pe vine deasupra unei toalete chine- 
zeşti deschise, pentru a-şi face toate nevoile. Femeile suportă extrem 
de greu graba și expunerea în fața altora. Dacă prizonierii nu-și pot 
încheia acţiunea în circa două minute, sunt smuciţi de pe toaletă și 
duși înapoi în celulel. 


O formă foarte des întâlnită a contaminării fizice se reflectă în 


plângerile cu privire la mâncarea preparată în condiţii neigienice, la 
dormitoarele murdare, la prosoapele pătate, la încălţămintea și îmbră- 
cămintea impregnate cu sudoarea celui care le-a purtat înainte, la 
toaletele turceşti şi la băile murdare?. Comentariile lui Orwell cu 
privire la internatul şcolii pe care a urmat-o pot fi considerate ilus- 
trative în această privinţă: 


Spre exemplu, erau farfuriile de cositor din care mâncam terciul 
de ovăz: aveau marginile rotunjite în jos, iar sub buza lor stătea 
adunat terci vechi, acru, pe care-l puteai desprinde în fâșii lungi. 
Terciul în sine conţinea mai multe cocoloașe, fire de păr şi chestii 
negre inexplicabile decât ai fi crezut că este cu putință — doar dacă 
nu le punea cineva intenţionat. Niciodată nu era sigur să începi să 
mănânci terciul acela fără să-l cercetezi mai întâi. Mai era şi apa 
jegoasă din bazinul pentru îmbăiere — avea vreo patru-cinci metri 
lungime, toată școala trebuia să se cufunde în el în fiecare dimineață 
şi mă îndoiesc că apa se schimba prea des —, și prosoapele mereu 
umede, cu mirosul lor ca de brânză: [...] Şi mirosul de sudoare al 
vestiarului, cu chiuvetele jegoase, ca să nu mai spun de şirul de 
WC-uri scârnave, vai de capul lor, ale căror uși n-aveau nici un fel 
de încuietoare, așa încât puteai fi sigur, de câte ori şedeai acolo, că 
va năvăli cineva peste tine. Nu mi-e ușor să mă gândesc la perioada 
şcolii fără să-mi vină un damf rece şi puturos — un fel de amestec de 





2. 


L.E. Hinkle, Jr. și H.G. Wolff, „Communist Interrogation and Indoc- 
trination of «Enemies of the State»”, A.M.A. Archives of Neurology and 
Psychiatry, LXXVI (1956), p. 153. O relatare extrem de utilă despre rolul 
profanator al materiilor fecale și despre nevoia socială de control per- 
sonal și, deopotrivă, asupra mediului ne-o oferă C.E. Orbach et al., 
„Fears and Defensive Adaptations to the Loss of Anal Sphincter Control”, 
The Psychoanalytic Review, XLIV (1957), pp. 121-175. 

Spre exemplu, Johnson şi Dodds, op. cit., p. 75; Heckstall-Smith, op. cit., 
p. 15. 

şosete transpirate, prosoape murdare, miros de fecale invadând cori- 
doarele, furculițe cu resturi de mâncare veche între dinţi, tocană de 
berbec grasă, trântitul ușilor de la veceuri şi țârâitul răsunător în 
oalele de noapte, în dormitoare!. 


Există şi alte surse de contaminare fizică, după cum sugerează un 


intervievat descriind infirmeria unui lagăr de concentrare: 


Stăteam câte doi într-un pat. Şi era foarte neplăcut. De pildă, 
dacă murea vreun om, cadavrul lui era luat de acolo abia după două- 
zeci şi patru de ore, fiindcă supraveghetorul de bloc voia, firește, să 
capete raţia de pâine și de supă alocată respectivei persoane. Din acest 
motiv, decesul era anunţat cu douăzeci și patru de ore întârziere, 
pentru ca decedatul să-şi mai primească o dată raţia. Astfel că tre- 
buia să rămânem în tot acel timp în pat cu persoana decedată?. 


Noi ne aflam la nivelul de mijloc. Și situaţia era cât se poate de 
oribilă, mai cu seamă noaptea. În primul rând, morții erau extrem 
de emaciaţi şi arătau îngrozitor. În cele mai multe cazuri, se scăpau 
pe ei în clipa morții și întâmplarea asta nu era prea estetică. Am 
văzut deseori astfel de cazuri în lagăr, în barăcile bolnavilor. Cei ce 
muriseră din pricina rănilor infectate, supurânde, ce inundau patul 
cu puroi se aflau în același pat cu oameni cu boli mai puţin grave, care 
aveau, poate, doar o rană mică, dar care, în felul ăsta, se infecta5. 


Contaminarea produsă prin împărţirea patului cu muribunzii a 


fost menţionată şi în relatările despre spitalele de psihiatrief, iar 
în documentele închisorilor s-au consemnat cazuri de contaminare 
chirurgicală : 


Instrumentele chirurgicale și bandajele din infirmerie stau expuse 
la aer şi praf. George avea pe gât un furuncul pe care infirmierul i 
l-a incizat cu un bisturiu folosit cu câteva clipe mai devreme pe talpa 
unui alt pacient şi pe care nu-l sterilizase între timp5. 


În sfârşit, în anumite instituţii totale, individul este obligat să ia 


medicamente pe cale orală sau intravenoasă, indiferent dacă vrea 
sau nu, şi să mănânce ceea ce i se dă, oricât de lipsită de gust ar fi 

George Orwell, „Such, Such Were the Joys”, Partisan Review, XIX (sep- 
tembrie-octombrie 1952), p. 523. 

David P. Boder, 7 Did Not Interview the Dead (University of Illinois Press, 
Urbana, 1949), p. 50. 

Ibidem, p. 50. 

mâncarea. Dacă un instituţionalizat refuză să mănânce, interiorul 
corpului său poate fi contaminat în mod silit, prin hrănire forțată. 

Am arătat că instituţionalizatul este supus înjosirii eului prin 
expunerea contaminatoare de natură fizică, dar acest aspect trebuie 
accentuat: când agentul contaminator este o altă ființă umană, indi- 
vidul suferă o contaminare în plus, datorită contactului interpersonal 
forțat şi, în consecinţă, a relaționării sociale forțate. (La fel, atunci 
când instituţionalizatul nu mai poate să controleze cine anume îl 
observă în situaţia jalnică în care se află sau cine obţine informații 
despre trecutul lui, el suferă o contaminare prin relaționarea forțată 
cu aceşti oameni, căci tocmai prin astfel de percepții şi de informaţii 
se exprimă relaţiile.) 

În societatea noastră, modelul de contaminare interpersonală este, 
probabil, violul; deşi molestarea sexuală survine, de bună seamă, în 
instituţiile totale, există şi alte modalităţi, mai puţin dramatice. La 
intrarea în instituţie, obiectele personale aflate asupra individului 
sunt pipăite, atinse de un angajat al instituţiei, care face inventarul 
şi le pregăteşte pentru a fi depozitate. Individul însuşi este perchezi- 
ționat și cercetat, mergându-se chiar până la examinarea rectală, 
descrisă deseori în literatură!. Ulterior, pe parcursul şederii sale în 
instituţie, i se poate cere să se supună percheziţiei corporale şi a 
locului său de dormit, fie ca măsură de rutină, fie în situaţiile când 
survin probleme în instituţie. În toate aceste cazuri, atât angajatul 
care efectuează percheziţia, cît și acţiunea în sine invadează latura 
de intimitate pe care individul doreşte să o ţină doar pentru el, îi 
încalcă teritoriile eului. Chiar și inspecţiile de rutină pot avea acest 
efect, după cum sugerează Lawrence: 


Pe vremuri, oamenii trebuiau să se descalțe săptămânal de cizme 
şi de ciorapi și să-și prezinte picioarele ofițerului, pentru inspecţie. 
Uneori, când te aplecai să te uiţi, te trezeai lovit în gură. Tot aşa era 
şi cu certificatul de baie, pe care ţi-l elibera comandantul pentru a 
confirma că ai făcut o baie în săptămâna respectivă. O singură baie! 
Ca să nu mai pomenesc inspecția efectelor, inspecția camerelor şi 
inspecția echipamentului — toate pretexte de greşeală grosolană 
pentru ofiţerii dogmatici și de cruzime animalică pentru indivizii 
băgăreți. O, ca să interacţionezi cu cei inferiori fără să-i lezezi ai 
nevoie de atingerea cea mai blândă?. 





1. De exemplu, Lowell Naeve, A Field of Broken Stones (Libertarian Press, 
Glen Gardner, New Jersey, 1950), p. 17; Kogon, op. cit., p. 67; Holley 
Cantine şi Dachine Rainer, Prison Etiquette (Retort Press, Bearsville, 
New York, 1950), p. 46. 

2. Lawrence, op. cit., p. 196. 

În plus, practica, existentă în închisori şi în spitalele de psihiatrie, 
de a alcătui grupuri mixte din punctul de vedere al vârstei, al etniei 
şi al rasei poate determina un individ instituţionalizat să se simtă 
contaminat de contactul cu tovarăşi de detenție nedoriți. lată un 
exemplu furnizat de un deţinut, profesor de şcoală publică, des- 
criindu-şi sosirea în închisoare : 


Un alt gardian a venit cu o pereche de cătuşe şi m-a legat laolaltă 
cu un evreu micuţ care mormăia încetişor, pentru sine, în idiș![...]. 


Dintr-o dată, mi-a trecut prin minte un gând îngrozitor: că s-ar 
putea să fiu nevoit să împart celula cu micuțul evreu. M-a cuprins 
panica. Ideea mă obseda într-atât, încât nu mă mai puteam gândi la 
altceva?. 


În mod evident, viaţa în colectivitate presupune contacte reciproce 
şi expunere reciprocă a instituţionalizaţilor. În cazurile extreme, cum 
sunt celulele din închisorile chineze pentru deţinuţi politici, gradul 
de interacțiune poate fi extrem de mare: 


Într-o etapă sau alta a detenţiei sale, prizonierul se poate aștepta 
să fie pus într-o celulă împreună cu vreo opt alți deţinuţi. Dacă, la 
început, a fost izolat și interogat, aceasta se poate întâmpla la scurt 
timp după acceptarea primei sale „mărturisiri” ; dar numeroși prizo- 
nieri sunt puşi în celule comune încă de la începutul încarcerării. 
Celula, de cele mai multe ori complet lipsită de mobilier, abia dacă 
este suficient de mare cât să încapă întregul grup. Poate să existe o 
platformă pentru dormit, dar toţi deținuții dorm direct pe jos; iar când 
se lungesc cu toţii, ocupă fiecare centimetru de dușumea. Atmosfera 
este extrem de intimă. Practic, solitudinea nu există?. 


Lawrence ilustrează acest aspect, așa cum se întâlnește el în 
mediul militar, înfățișând dificultăţile pe care le-a întâmpinat în 
privinţa traiului în comun cu colegii aviatori, în cazarmă: 


Știţi, eu nu pot să mă prostesc cu nimeni și timiditatea înnăscută 
mă exclude din frăţia lor, în care se poartă... legatul la ochi, ciupi- 
turile, împrumuturile și vorbirea vulgară : aceasta, în ciuda simpatiei 
mele faţă de francheţea funcţională în care se bălăcesc. În mod inevi- 
tabil, în spaţiul nostru strâmt de locuit, suntem nevoiţi să împărtă- 
şim tocmai acele elemente de pudoare fizică pe care viaţa trăită după 





1. Heckstall-Smith, op. cit., p. 14. 
2. Ibidem, p. 17. 
3. Hinkle și Wolff, op. cit., p. 156. 

normele politeţii le ține acoperite. Activitatea sexuală devine subiect 
de lăudăroșenii naive și orice anomalie de apetit sau de organ este 
afișată ca o curiozitate. „Puterile” încurajează genul acesta de com- 
portament. Toate latrinele din unitate au rămas fără uși. „Pune-i pe 
micii... să doarmă, să... şi să mănânce împreună și, firește, o să-i 
vedem cum fac şi instrucţie împreună !”, afirma, zâmbind cu gura 
până la urechi, bătrânul Jock Mackay, instructor principal!. 


Un tip frecvent întâlnit de contact contaminant este sistemul de 
adresare folosit pentru instituţionalizați. Angajaţii instituţiei şi cei- 
lalţi instituţionalizaţi îşi arogă în mod automat dreptul de a se adresa 
într-un stil intim sau cu un grad redus de formalism; cel puţin 
pentru o persoană din clasa de mijloc, acest fapt anulează dreptul de 
a se distanţa de ceilalţi prin intermediul unui stil formal de adresare?. 
Când individul este obligat să consume hrană pe care o consideră 
străină şi poluată, contaminarea derivă uneori din contactul altor 
persoane cu hrana respectivă, situaţie bine ilustrată de penitenţa 
„cerşitului supei”, practicată în unele mănăstiri de călugăriţe: 


[...] şi-a pus blidul de lut în stânga maicii stareţe, a îngenuncheat, 
şi-a împreunat mâinile și a aşteptat până când în blidul pentru cerşit 
au fost puse două linguri de supă, apoi a trecut la următoarea călu- 
găriță mai în vârstă şi la următoarea, până când blidul s-a umplut. 
[...] Când, în cele din urmă, strachina s-a umplut, călugărița s-a 
întors la locul ei și a mâncat supa, până la ultima picătură, aşa cum 
ştia că trebuie să facă. Încerca să nu se gândească la faptul că supa 
fusese aruncată în blidul ei din zece alte blide din care se mâncase 
deja [...F. 


Un alt tip de expunere contaminatoare constă în amestecul unei 
persoane din afară în relaţia apropiată a individului cu persoanele 
semnificative din viaţa sa. Spre exemplu, un deţinut ar putea să se 
confrunte cu faptul de a-i fi citită şi cenzurată corespondenţa perso- 
nală ; ba, mai mult, scrisorile respective ar putea fi subiect de glume 
în faţa lui“. Un alt exemplu constă în caracterul public forţat al 
vizitelor, după cum arată relatările din închisori: 


Dar ce rânduială sadică au pentru aceste vizite! O oră pe lună 
(sau două jumătăţi de oră), într-o încăpere mare, unde se mai află 





Lawrence, op. cit., p. 91. 

Spre exemplu, vezi Hassler, op. cit., p. 104. 

alte vreo douăzeci de perechi și unde gardienii stau la pândă, ca să 
fie siguri că nu primeşti nici planuri și nici unelte cu care să poți 
evada ! Ne întâlneam de o parte și de alta a unei mese late de aproape 
doi metri, la mijlocul căreia se afla o scândură, înaltă de cincisprezece 
centimetri, având, probabil, rolul de a împiedica până și microbii 
noștri să se amestece. Ni se permitea o strângere de mână aseptică 
la începutul vizitei şi o alta la sfârșit; în restul timpului, stăteam şi 
ne uitam unul la altul, strigând ca să ne putem auzi de la distanța 
aceea uriaşă ||. 


Vizitele au loc într-o încăpere aflată în apropierea porții prin- 
cipale. Acolo există o masă din lemn; la un capăt al ei se așază 
deținutul, iar la celălalt, vizitatorii săi. Gardianul stă în capul mesei; 
aude fiecare cuvânt rostit, urmăreşte fiecare gest şi fiecare nuanţă 
de exprimare. Nu există nici un pic de intimitate — și asta când 
bărbatul își întâlneşte soţia pe care, poate, n-a mai văzut-o de ani de 
zile. Între deţinut şi vizitator nu este permis nici un fel de contact 
direct şi, firește, nici ca vreun obiect să treacă din mâinile unuia în 
mâinile celuilalt?. 


O variantă mai radicală a acestui tip de expunere contaminatoare 
are loc, după cum am sugerat deja, în mărturisirile puse la cale în 
cadrul instituţiei. Când trebuie denunţată o persoană importantă 
pentru un instituționalizat și mai ales dacă această persoană se află 
de față, mărturisirea relaţiei în faţa străinilor poate determina o 
contaminare puternică a relaţiei şi, prin aceasta, a eului. O ilustrare 
găsim în descrierea practicilor dintr-o mănăstire : 


Cele mai curajoase dintre persoanele vulnerabile emoţional erau 
maicile care se ridicau împreună, se declarau vinovate și se denunţau 
reciproc — pentru că au făcut tot ce le-a stat în putinţă ca să fie 
aproape una de cealaltă sau, poate, pentru că au stat de vorbă, într-o 
recreaţie, în așa fel încât le-au exclus pe celelalte. Dezvăluirea dure- 
roasă, dar răspicată a afinităţii în plină dezvoltare îi dă acesteia 
le coup de grâce pe care, poate, ele n-ar fi fost în stare s-o aplice, căci, 
începând din acea clipă, întreaga comunitate va avea grijă ca maicile 
vinovate să fie ținute la mare distanță una de alta. Cele două vor fi 
ajutate să se desprindă dintr-un atașament personal spontan de felul 
celor care iau naştere deseori într-o comunitate, tot atât de neaștep- 
tat cum apar, din când în când, florile sălbatice în modelele geome- 
trice, formale din grădinile mănăstirilor. 





1. Hassler, op. cit., pp. 62-63. 
2. Dendrickson şi Thomas, op. cit., p. 175. 
3. Hulme, op. cit., pp. 50-51. 

Un exemplu similar poate fi găsit în spitalele de psihiatrie 


dedicate terapiei intensive prin mediu, unde cuplurile de pacienți 
care au o relaţie pot fi obligate să-și discute relaţia în timpul şedin- 
ţelor de grup. 


În instituţiile totale, expunerea relaţiilor pe care le are un institu- 


ționalizat poate lua forme chiar și mai drastice, căci există situații în 
care un individ este martor la agresarea fizică a unui alt individ cu 
care are relaţii apropiate şi suferă înjosirea ireversibilă de a nu fi 
luat nici o măsură (și de a ști şi ceilalți acest lucru). Astfel, iată ce 
aflăm dintr-un spital de psihiatrie: 


Cunoştinţele [despre terapia de șoc] se bazează pe faptul că unii 
pacienţi din Secţia 30 au ajutat echipa de şoc să le aplice pacienţilor 
acest tratament, imobilizându-i, ajutând la ţintuirea lor pe pat cu 
ajutorul chingilor sau supraveghindu-i după ce se linișteau. În secţie, 
administrarea electroşocurilor se desfășoară de multe ori cu totul la 
vedere, în fața unui grup de privitori plini de curiozitate. Convulsiile 
pacientului seamănă adesea cu acelea ale victimei unui accident 
aflate în chinurile morţii şi sunt însoţite de sunete de sufocare şi, 
uneori, de un val abundent de salivă care i se prelinge din gură. 
Pacientul îşi revine lent, fără să-şi amintească incidentul, dar celor- 
lalţi le-a servit drept imagine înfricoșătoare a ceea ce li s-ar putea 
face şi lorl. 


Relatarea lui Melville privind biciuirea la bordul unei nave de 


război din secolul al XIX-lea ne oferă un alt exemplu: 


Oricât ai dori să nu fii de faţă la scena care urmează, ești silit să 
asiști la ea sau măcar să stai pe aproape, căci regulamentul prevede 
ca mai toţi oamenii să fie prezenţi, de la căpitanul însuși până la 
băieţașul care trage clopotul?. 

Iar obligaţia de a asista personal la această scenă, braţul puternic 
care-l împinge spre locul biciuirii şi-l ţine acolo până la terminarea 
ei, silindu-i ochiul și sufletul să asiste, fără voie, la chinurile și la 
gemetele unor oameni din propria-i tagmă, ale unor camarazi care 
iau masa împreună cu el şi lucrează în același cart — toate acestea 
îl fac să simtă atotputernica autoritate sub care trăieşte?. 





3. 


Belknap, op. cit., p. 194. 

Herman Melville, White Jacket (Grove Press, New York, f.a.), p. 135. 
[versiunea în limba română: Herman Melville, Cojocelul Alb, Editura 
Minerva, Bucureşti, 1976, traducere de Petre Solomon, vol. I, p. 191 —n.t.] 
Ibidem, p. 135. [versiunea în limba română: op. cit., vol. I, pp. 191-192 — 
n.t.] 

Lawrence ne oferă un exemplu din mediul militar: 


La apelul din seara asta, bastonul a bubuit îngrozitor în uşa 
barăcii şi ușa s-a dat de perete, mai-mai să iasă din țâțâni. A apărut 
în lumină Baker, V.C., un caporal care a dobândit mare autoritate în 
cazarmă ca urmare a decoraţiilor primite în război. A înaintat pe 
partea mea de dormitor, verificând paturile. Micul Nobby, luat prin 
surprindere, avea o cizmă în picior şi cealaltă scoasă. Caporalul 
Baker s-a oprit. 

— TU ce-ai păţit?! 

— Scoteam un cui care mă rănește în talpă. 

— Pune-ţi cizma în clipa asta! Numele? 

S-a dus până la ușa din capătul încăperii, iar acolo s-a răsucit în 
loc, pufnind: 

— Clarke! 

Nobby a strigat, după regulament: 

— Domnule caporal! 

Apoi a luat-o la fugă pe interval, şchiopătând (întotdeauna trebuie 
să alergăm când suntem strigaţi), și a încremenit în poziţie de drepți 
în faţa caporalului. După o scurtă pauză, Baker i-a spus scurt: 

- Întoarce-te la patul tău! 

Însă caporalul continua să aştepte, iar noi trebuia să facem ace- 
laşi lucru, aliniaţi, fiecare în dreptul patului propriu. Din nou che- 
marea aspră: 

— Clarke! 

Spectacolul s-a repetat de mai multe ori, iar noi, înşiraţi pe patru 
rânduri, am privit, ţintuiţi locului de rușine și de puterea disciplinei. 
Eram bărbaţi cu toţii, iar în fața noastră un alt bărbat se înjosea și 
pe sine, înjosea și specia umană umilindu-l pe un altul. Baker avea 
o adevărată pasiune pentru scandaluri şi nădăjduia să-l provoace pe 
vreunul dintre noi să facă ori să spună ceva pe care să-și poată 
fundamenta acuzaţiile!. 


Umilirea experienţială extremă de acest fel se găsește, bineînţeles, 
literatura despre lagărele de concentrare: 


Un evreu pe nume Silbermann a fost nevoit să stea și să pri- 
vească, fără să poată face nimic, în timp ce sergentul SS Hoppe i-a 
torturat fratele cu cruzime, până l-a ucis. Silbermann a înnebunit şi, 
în noaptea aceea, la o oră târzie, a stârnit panică, ţipând că a luat 
foc baraca?. 





l. 
2. 


Lawrence, op. cit., p. 62. 
Kogon, op. cit., p. 160. 

III 


Am pus în discuţie unele dintre formele elementare și directe de 
agresare a eului — diferite forme de desfigurare şi de impurificare 
prin intermediul cărora sensul simbolic al întâmplărilor din mediul 
individului instituționalizat contrazice dramatic concepţia anterioară 
a acestuia despre sine. În continuare, aș dori să prezint o sursă de 
înjosire cu efecte mai puţin directe şi cu o semnificaţie pe care 
individului îi este mai greu s-o evalueze: perturbarea relaţiei obiş- 
nuite între individ şi acţiunile sale. 

Prima perturbare pe care o vom lua în discuţie este „bucla”: 
agentul care determină o reacţie defensivă din partea instituţio- 
nalizatului face din chiar acest răspuns ţinta următorului său atac. 
Individul descoperă că reacţia sa de apărare la atacul asupra eului 
a eşuat în acea situaţie; nu se mai poate apăra în modul obișnuit, 
distanțându-se de situaţia umilitoare. 

Modelele comportamentale de apărare din instituţiile totale ilus- 
trează efectul de buclă. În societatea civilă, când individul este nevoit 
să accepte situaţii şi ordine care îi agresează concepţia despre sine, 
îi rămâne o marjă de exprimări reactive care-i salvează onoarea : ati- 
tudinea ursuză, abţinerea de la manifestările obişnuite de deferenţă, 
înjurăturile sotto voce neauzite de destinatar şi expresiile fugare de 
dispreţ, ironie și batjocură. Astfel, este foarte probabil ca supunerea 
să fie asociată cu o atitudine manifestă față de aceasta care nu este, la 
rândul ei, obiectul unei presiuni la fel de puternice în vederea supu- 
nerii. Deşi astfel de reacţii expresive autoprotectoare în fața cerin- 
ţelor umilitoare apar şi în instituţiile totale, membrii personalului îi 
pot penaliza direct pe instituționalizaţi pentru asemenea acţiuni, men- 
ţionând explicit atitudinea ursuză sau insolenţa drept temei pentru 
noi pedepse. Astfel, descriind contaminarea eului prin obligaţia de a 
mânca supă din blidul de cerşit, Kathryn Hulme spune despre subiec- 
tul ei: 


[...] şi-a şters de pe chip expresia revoltei care se năștea în sufle- 
tul ei pretenţios în timp ce mânca resturile. Știa că o singură privire 
revoltată va fi suficientă pentru a atrage după sine repetarea îngro- 
zitoarei înjosiri prin care, era sigură, n-ar fi putut să mai treacă o 
dată nici măcar în numele lui Dumnezeu Preamăritul!. 


Procesul de desegregare din instituţiile totale creează și alte 
cazuri de „buclă”. In desfăşurarea normală a vieţii din societatea 





1. Hulme, op. cit., p. 53. 

civilă, segregarea martorilor şi a rolurilor permite ca afirmaţiile şi 
pretenţiile implicite ale persoanei cu privire la sine făcute într-un 
anumit context fizic al activităţii sale să nu fie comparate cu compor- 
tamentele din alte contexte!. În instituţiile totale, sferele existenţei 
sunt desegregate, astfel că purtarea unui instituţionalizat într-un 
context de activitate se întoarce împotriva sa, fiind folosită de per- 
sonalul instituției pentru a-i critica și verifica purtarea într-un alt 
context. Eforturile unui pacient psihiatric de a se prezenta într-o 
modalitate adecvat orientată şi neagresivă în timpul unei şedinţe de 
diagnostic sau de tratament pot fi puse într-o lumină stânjenitoare 
prin dovezile privind apatia pacientului în timpul liber sau prin 
comentariile cinice dintr-o scrisoare către fratele său, scrisoare pe 
care destinatarul a trimis-o administraţiei spitalului pentru a fi pusă 
la dosarul pacientului şi adusă la ședință. 

Instituţiile psihiatrice progresiste ne oferă excelente exemple ilus- 
trative ale procesului de buclă, din moment ce în aceste instituţii 
feedbackul didactic se poate transforma într-o doctrină terapeutică 
fundamentală. Se consideră că o atmosferă „permisivă” îl va încuraja 
pe pacient să-şi „proiecteze” sau să-şi „pună în act” dificultăţile pe 
care le întâmpină de obicei în viață, care pot fi supuse ulterior 
atenţiei lui în timpul şedinţelor de terapie de grup?. 

Astfel, prin procesul de buclă, reacţia instituționalizatului la pro- 
pria situaţie se năruie și face corp comun cu situaţia în sine, iar 
individului nu i se permite să menţină segregarea obișnuită a acestor 
faze ale acţiunii. In acest context poate fi menţionată o a doua agre- 
siune la adresa statutului instituționalizatului, agresiune descrisă în 
general prin termenii „înregimentare” și „tiranizare”. 

În societatea civilă, până să ajungă adult, individul asimilează 
standarde social acceptabile pentru executarea celor mai multe dintre 
activităţile pe care le desfășoară, așa încât problema corectitudinii 
acţiunilor sale se ivește doar în anumite situaţii, ca, de exemplu, 
atunci când i se evaluează productivitatea. În rest, i se permite să-şi 
stabilească ritmul propriu5. Nu trebuie să se uite mereu peste umăr 





1. În societatea civilă, delictele și alte forme de devianţă afectează modul 
în care delincventul este tratat în toate aspectele vieţii, dar această anu- 
lare a graniţelor se aplică, în principal, delincvenţilor și nu populaţiei 
largi, alcătuită din indivizii care nu comit respectivele infracțiuni sau le 
comit fără să fie prinşi. 

2. O prezentare completă poate fi găsită în R. Rapoport şi E. Skellern, 
„Some Therapeutic Functions of Administrative Disturbance”, Adminis- 
trative Science Quarterly, Il (1957), pp. 84-85. 

3. Intervalul de timp în care angajatul poate lucra după cum consideră de 
cuviinţă, fără supraveghere, poate fi considerat, de fapt, o măsură a 

ca să vadă dacă îl aşteaptă critici sau alte sancţiuni. În plus, multe 
dintre acţiunile sale vor fi definite drept chestiuni care ţin de gus- 
turile personale, existând în mod explicit posibilitatea alegerii dintr-o 
gamă de variante. Pentru multe activităţi, judecata şi acţiunea auto- 
rităţii sunt suspendate şi individul se află pe cont propriu. În astfel 
de condiţii, individul poate să şi le programeze într-un mod global 
profitabil, așa încât să se potrivească între ele — un fel de „economie 
acțională personală”, ca în cazul când individul amână cu câteva 
minute momentul mesei pentru a termina o sarcină sau încheie o 
sarcină puţin mai devreme pentru a se întâlni să cineze cu un prieten. 
Însă, într-o instituţie totală, până şi cele mai mici segmente ale 
activităţii unei persoane pot fi supuse reglementării și judecării de 
către membrii personalului. În viaţa instituţionalizatului se fac sim- 
ţite constant intervenţiile de penalizare de la nivelul superior, mai 
ales în perioada de început a şederii în instituţie, înainte ca individul 
să ajungă să accepte regulamentele fără să se mai gândească. Fiecare 
prescripţie îi răpește individului o ocazie de a-şi pune în echilibru 
nevoile şi obiectivele într-un mod eficient, individualizat şi expune 
la sancțiuni stilul său de acţiune. Este încălcată însăși autonomia 
acţiunii. 

Deşi procesul controlului social funcţionează în toate societăţile 
organizate, tindem să uităm cât de amănunţit, de strict şi de restric- 
tiv poate deveni în instituţiile totale. lată un exemplu izbitor oferit 
de rutina dintr-o închisoare pentru delincvenţi minori: 


La ora cinci şi treizeci de minute, ni se dădea deșteptarea şi 
trebuia să sărim din pat și să luăm poziţia de drepți. Când paznicul 
striga „Unu !”, îţi dădeai jos cămașa de noapte; la „Doi!”, o împă- 
tureai; la „Trei!”, îţi făceai patul. (Doar două minute pentru a face 
patul într-un stil complicat şi dificil.) În tot acest timp, trei supra- 
veghetori strigau la noi: „Grăbiţi-vă P și „Mai vioi!”. 

Îmbrăcatul era şi el cu numărătoare : cămășile la „Unu !”; panta- 
lonii la „Doi!”; ciorapii la „Trei !”; pantofii la „Patru !”. Orice zgomot — 
de pildă, de pantof scăpat pe jos sau numai târșâit pe podea — ajungea 
ca să fii pedepsit. [...] După ce coboram la parter, toată lumea se 
întorcea cu fața la perete, în cea mai strictă poziţie de drepţi, cu 
mâinile pe lângă corp, cu degetele mari pe cusătura pantalonilor, cu 





salarizării, dar şi a statutului său într-o organizaţie. Vezi Elliott Jaques, 
The Measurement of Responsibility : A Study of Work, Payment, and 
Individual Capacity (Harvard University Press, Cambridge, 1956). După 
cum „intervalul de timp al responsabilităţii” reprezintă un indicator al 
poziţiei în organizație, tot astfel un interval mare de timp nesupus 
inspecției constituie o recompensă a poziției ocupate. 

capul sus, cu umerii trași înapoi, cu burta suptă, cu călcâiele lipite, 
cu ochii ațintiţi înainte, fără scărpinat, fără a ridica mâna la obraz 
sau la cap, fără să mișcăm măcar degetelel. 


Un alt exemplu provine dintr-o închisoare pentru adulți: 


A fost introdus sistemul tăcerii. N-aveam voie să vorbim în afara 
celulei, la masă ori la muncă. 

N-aveam voie să ţinem fotografii în celule. În timpul meselor, 
n-aveam voie să ne uităm în jur. Cojile de pâine le puteam lăsa doar 
în stânga farfuriei. Deţinuţii trebuiau să ia poziția de drepți, cu 
boneta în mână, ori de câte ori apărea un funcţionar, un vizitator sau 
un gardian şi să rămână așa până când respectivul nu mai putea 
fi văzut?. 


Sau dintr-un lagăr de concentrare: 


În barăci, prizonierii s-au trezit copleșiți de o sumedenie de im- 
presii noi, care îi zăpăceau. Făcutul patului constituia o sursă spe- 
cială de şicane din partea ofițerilor SS. Saltelele din paie, diforme și 
pătucite, trebuiau făcute să stea drepte ca scândura, modelul cearşa- 
furilor trebuia să fie paralel cu marginile patului, sprijinitorile pentru 
cap trebuiau ridicate şi făcute să stea în unghi drept [...]. 

[...] ofiţerii SS profitau de cele mai neînsemnate delicte ca să 
împartă pedepse: mâinile ţinute în buzunare, dacă era frig afară; 
gulerul ridicat, dacă ploua sau bătea vântul; nasturii lipsă ; cea mai 
mică ruptură sau pată pe îmbrăcăminte ; pantofii nelustruiţi [...]; 
pantofii prea bine lustruiţi, care indicau faptul că posesorul lor trage 
chiulul de la muncă; omiterea salutului, inclusiv așa-numita „pos- 
tură neglijentă” [...]. Cea mai mică neregulă în alinierea pe şiruri, 
potrivit gradului, ori în aranjarea deţinuţilor după înălţime, orice 
clătinare, tuse, strănut, oricare dintre aceste întâmplări putea pro- 
voca o răbufnire sălbatică din partea ofițerilor SS. 


Mediul militar oferă un exemplu de reglementări posibile cu pri- 


vire la aranjarea efectelor : 


Acum tunica, împăturită astfel încât centura să formeze o mar- 
gine dreaptă. Peste ea, pantalonii până la genunchi, îndreptaţi în 





= 


Hassler, op. cit., p. 155, citându-l pe Robert McCreery. 

T.E. Gaddis, Birdman of Alcatraz (New American Library, New York, 
1958), p. 25. Pentru o regulă a tăcerii asemănătoare într-o închisoare 
britanică, vezi Frank Norman, Bang to Rights (Secker and Warburg, 
Londra, 1958), p. 27. 

Kogon, op. cit., p. 68. 

Ibidem, pp. 99-100. 

așa fel încât să acopere exact aceeași suprafață ca și tunica, iar cele 
patru pliuri să fie îndreptate spre înainte. Prosoapele se împătureau 
o dată, de două, de trei ori, încadrând turnuleţul de veșminte albas- 
tre. Faţă-n faţă cu turnuleţul albastru se punea jerseul împăturit în 
formă dreptunghiulară. De o parte și de alta, câte o jambieră rulată. 
Cămășile se împătureau şi se așezau câte două, ca niște cărămizi din 
flanelă. Înaintea lor, chiloţii. Între ei, ciorapii, împachetaţi îngrijit. 
Trusa era larg desfăcută, iar pe ea se înşirau cuțitul, furculița, 
lingura, briciul, pieptenul, periuţa de dinţi, pămătuful, cârligul de 
nasturi, în ordinea astal. 


Tot astfel, se relatează despre o fostă călugăriță că a învăţat să-și 
ţină mâinile complet nemişcate? și ascunse vederii şi să accepte faptul 
că avea voie să ţină în buzunare doar șase obiecte anumite”. Un fost 
pacient psihiatric descrie umilinţa pe care o suporta de fiecare dată 
când cerea hârtie igienică, deoarece i se dădea doar o cantitate 
limitată“. 

După cum am sugerat anterior, unul dintre cele mai grăitoare 
moduri în care poate fi perturbată economia acțională a unei per- 
soane este obligaţia de a cere permisiunea sau resursele necesare 
pentru activităţi pe care, în lumea din afară, individul le poate 
îndeplini în mod independent, cum ar fi: fumatul, bărbieritul, mersul 
la toaletă, telefonatul, cheltuirea banilor sau expedierea scrisorilor. 
Această obligaţie nu numai că pune individul într-un rol submisiv 
sau rugător, „nefiresc” pentru un adult ; în plus, activitatea sa devine 
supusă amestecului din partea personalului instituţiei. În loc să i se 
răspundă la solicitare imediat şi automat, instituţionalizatul poate fi 
tachinat, refuzat, chestionat îndelung, nebăgat în seamă sau, după 
cum arată o fostă pacientă de psihiatrie, doar amânat: 


Probabil că nici un om care nu s-a aflat vreodată într-o asemenea 
poziţie de neajutorare nu poate înțelege umilința îndurată de o per- 
soană aptă fizic, dar lipsită de autoritatea necesară pentru a înde- 
plini cele mai mărunte sarcini pentru sine, atunci când trebuie să le 
roage în mod repetat pentru îndeplinirea celor mai mici nevoi, cum 
ar fi rufărie de pat curată sau un foc ca să-și aprindă ţigara, pe 





1. Lawrence, op. cit., p. 83. În legătură cu aceasta, vezi comentariile lui 
M. Brewster Smith cu privire la noţiunea de „pifan”, în Samuel Stouffer 
et al., The American Soldier (4 vol., Princeton University Press, Princeton, 
1949), vol. I, p. 390. 

Hulme, op. cit., p. 3. 

Ibidem, p. 39. 

4. Ward, op. cit., p. 23. 

asistentele care o dau la o parte mereu, spunându-i: „O să-ţi dau 
imediat, dragă !” şi pleacă fără să-i fi îndeplinit rugămintea. Chiar și 
angajaţii de la bufetul cu autoservire par să împărtășească opinia 
conform căreia nebunii nu merită să fii politicos cu ei, aşa că-i fac pe 
pacienţi să aștepte la nesfârșit, pălăvrăgind cu prietenii!. 


Am arătat că, în instituţiile totale, autoritatea este direcționată 
spre o multitudine de aspecte comportamentale — ţinută vestimen- 
tară, purtare, maniere — care survin în mod constant şi care, tot 
constant, sunt judecate. Instituţionalizatul nu poate scăpa prea uşor 
de presiunea constantă a judecării de către angajaţii instituţiei şi 
nici de stratul atotcuprinzător de constrângeri. O instituţie totală 
seamănă cu un pension, dar unul grosolan și, în același timp, cu 
numeroase reguli. Aș vrea să comentez două aspecte ale acestei 
tendinţe spre multiplicarea regulilor cu aplicare activă. 

În primul rând, regulile prevăd deseori obligativitatea de a exe- 
cuta activitatea prevăzută la unison cu colegii de detenţie. Uneori, 
acest lucru este numit „înregimentare”. 

În al doilea rând, aceste reguli difuze apar într-un sistem de auto- 
ritate de tip eșalon: oricare membru al clasei angajaţilor instituţiei 
are anumite drepturi de a disciplina pe oricare membru al clasei insti- 
tuţionalizaţilor, fapt ce măreşte semnificativ probabilitatea sancțiunii. 
(Se poate observa că această rânduială seamănă cu cea existentă în 
unele oraşe americane mici, care permite oricărui adult să corecteze 
purtarea oricărui copil care nu se află în imediata apropiere a părin- 
ţilor săi şi să-i ceară îndeplinirea unor mici servicii.) În lumea din 
afară, adultul din societatea noastră se află, de obicei, sub autoritatea 
unui singur superior direct, cu privire la activitatea sa profesională, 
iar cu privire la îndatoririle casnice, sub autoritatea unui singur 
partener de viaţă, soţ sau soţie; de obicei, poliţia, singura autoritate 
de tip eșalon cu care trebuie să se confrunte, nu are prezență con- 
stantă sau relevantă, excepţie făcând, poate, poliţia rutieră. 

Dat fiind faptul că autoritatea și regulile de tip eșalon sunt difuze, 
constituie o noutate și sunt aplicate cu stricteţe, ne putem aștepta 
ca instituţionalizaţii, mai ales cei proaspăt intraţi în instituţie, să 
trăiască o anxietate cronică, determinată de teama de a încălca 
regulile și de teama de consecinţele pe care le-ar avea încălcarea lor: 
rănirea fizică sau moartea într-un lagăr de concentrare, exmatricu- 
larea în cazul şcolilor militare superioare sau retrogradarea într-un 
spital de psihiatrie: 





1. Johnson şi Dodds, op. cit., p. 39. 

Totuşi, chiar și în aparenta atmosferă de libertate şi amabilitate 
a unei secţii „deschise”, descopeream o atmosferă amenințătoare care 
mă făcea să mă simt în parte ca un deţinut, în parte ca un sărac la 
azil. Cea mai mică greşeală, de la un simptom nervos și până la a 
provoca personal nemulțumirea unei asistente, avea drept urmare 
sugestia ca autorul ei să fie trimis într-o secţie cu saloane încuiate. 
Posibilitatea întoarcerii în secţia „J” dacă nu mănânc ce mi se dă îmi 
era atât de des repetată, încât a devenit obsesie şi până și mâncă- 
rurile pe care reuşeam să le înghit îmi provocau indigestie; alți 
pacienţi erau stimulaţi, prin aceeași teamă, să facă munci neplăcute 
ori pe care n-ar fi avut obligaţia să le executel. 


În instituţiile totale este foarte probabil ca individul să fie silit să 
facă eforturi conştiente permanente pentru a nu avea necazuri. Insti- 
tuţionalizatul poate să renunţe la anumite manifestări de sociabi- 
litate cu colegii săi pentru a evita posibilele incidente. 


IV 


În încheierea descrierii procesului de înjosire trebuie abordate 
trei chestiuni generale. 

În primul rând, instituţiile totale perturbă sau contaminează exact 
acele acţiuni care, în societatea civilă, au rolul de a-i confirma auto- 
rului lor şi celor aflaţi în prezenţa sa că el are un anumit control 
asupra lumii proprii, că este o persoană cu autodeterminare, cu 
autonomie şi cu libertate de acţiune „adulte”. Imposibilitatea de a 
păstra acest tip de competenţă executivă adultă sau măcar simbo- 
lurile ei poate să-i producă instituţionalizatului groaza de a se simţi 
retrogradat în mod radical în sistemul de ierarhie a vârstelor?. 

Marja de comportamente expresive alese de individ — indiferent 
că este vorba de dușmănie, de afecţiune sau de indiferență — con- 
stituie unul dintre simbolurile autodeterminării. Această dovadă a 
autonomiei unei persoane este slăbită de obligaţiile specifice, cum ar 
fi aceea de a scrie o scrisoare pe săptămână familiei sau de a se 
abţine de la exprimarea proastei dispoziții. Ea slăbește şi mai mult 
când această marjă de comportament este folosită ca dovadă privind 
starea psihiatrică ori a conştiinţei politice sau religioase. 

Există anumite elemente de confort fizic, semnificative pentru indi- 
vid, care se pierd, de multe ori, la intrarea într-o instituţie totală — 





1. Johnson şi Dodds, op. cit., p. 36. 
2. Cf. Sykes, op. cit., pp. 73-76, „The Deprivation of Autonomy”. 

de exemplu, un pat moale! sau liniştea în timpul nopţii?. Pierderea 
acestui set de elemente de confort poate să reflecte, de asemenea, și 
o pierdere a autodeterminării, căci individul tinde să-şi asigure ele- 
mentele de confort respective în clipa când are resurse de cheltuit”. 

Pierderea autodeterminării pare să fi fost ritualizată în lagărele 
de concentrare ; astfel, există relatările cumplite despre prizonieri 
obligaţi să se tăvălească în noroi“, să stea în cap în zăpadă, să execute 
sarcini ridicole, absolut inutile, să se înjure între ei” sau, în cazul 
prizonierilor evrei, să cânte cântece antisemitef. O variantă mai puţin 
drastică se întâlneşte în spitalele de psihiatrie, unde s-a relatat că 
îngrijitorii obligau pacientul care cerea o ţigară să spună: „Vă rog 
frumos !” ori să sară ca s-o apuce. În toate aceste cazuri, instituţio- 
nalizatul este obligat să demonstreze renunţarea la voinţa proprie. 
Mai puţin ritualizată, dar extremă, de asemenea, este jignirea la 
adresa autonomiei individului survenită în situaţiile de închidere în 
carceră, de înfășurare strânsă în pânză udă sau de legare în cămașă 
de forță, situaţii în care individului i se răpește libertatea de a face 
mici mișcări adaptative. 

O altă expresie limpede a lipsei de eficiență personală în insti- 
tuţiile totale poate fi găsită în modul cum folosesc instituționalizații 
vorbirea. Una dintre implicaţiile folosirii cuvintelor pentru a trans- 
mite decizii de acţiune constă în aceea că destinatarul unui ordin 
este considerat capabil să recepționeze un mesaj şi să acţioneze 
independent în vederea îndeplinirii respectivului îndemn sau ordin. 
Executând acţiunea, individul îşi poate păstra o rămășiță a impresiei 
de autodeterminare. Răspunzând la întrebări cu propriile cuvinte, îşi 
poate păstra ideea că este o persoană cu oarecare importanţă, oricât 
de mică. Şi, din moment ce schimburile sale cu ceilalţi se reduc la 
cuvinte, reuşeşte să păstreze măcar distanţa fizică față de ei, indi- 
ferent cât de dezgustătoare ar fi porunca sau afirmaţia. 

Individul dintr-o instituţie totală se poate găsi în situația de ai 
se interzice chiar şi acest tip de distanță protectoare şi de acţiune 
independentă. Mai ales în spitalele de psihiatrie şi în închisorile 





= 


Hulme, op. cit., p. 18; Orwell, op. cit., p. 521. 

Hassler, op. cit., p. 78; Johnson și Dodds, op. cit., p. 17. 

3. Aceasta este o sursă de înjosire pe care civilii o exercită asupra lor înşişi 
în timpul vacanţelor petrecute cu cortul, în natură, poate în virtutea pre- 
supunerii că se poate obţine o nouă imagine de sine prin renunţarea volun- 
tară la unele elemente de confort anterioare cu valoare de autodefinire. 
Kogon, op. cit., p. 66. 

Ibidem, p. 61. 

6. Ibidem, p. 78. 

politice, afirmaţiile pe care le face individul pot fi desconsiderate, 
privite drept simple simptome, personalul acordând atenţie aspec- 
telor nonverbale ale răspunsurilor sale!. Deseori este considerat ca 
având un asemenea statut inferior în raport cu comportamentele 
rituale, încât nu merită nici măcar formulele minime de salut, cu 
atât mai puţin să fie ascultat?. La fel, instituţionalizatul se poate 
confrunta cu o utilizare retorică a limbajului: întrebări de genul 
„Te-ai spălat?” sau „Ţi-ai pus amândoi ciorapii?” pot fi însoţite de 
acțiuni simultane de verificare din partea personalului, acţiuni care 
pun în evidenţă în mod fizic faptele respective și fac inutile între- 
bările formulate verbal. În loc să i se ceară să se deplaseze într-o anu- 
mită direcţie și cu o anumită viteză, individul poate fi împins, tras 
(în cazul pacienţilor psihiatrici îmbrăcaţi în cămaşă de forţă) sau dus 
cu mâinile ţinute ferm la spate de către paznic. În sfârșit, după cum 
vom vedea ulterior, instituționalizatul poate descoperi existența unui 
limbaj dual, elementele de disciplinare fiind traduse de angajaţii 
instituţiei într-o formulare idealizată, care parodiază folosirea nor- 
mală a limbajului. 

A doua considerație generală privește motivaţia fundamentală 
folosită pentru atacurile la adresa eului. Această chestiune tinde să 
plaseze instituţiile totale și instituţionalizaţii în trei grupe diferite. 

În instituţiile religioase, implicaţiile pentru eu ale rânduielilor 
din mediul de viață sunt recunoscute explicit: 


Aceasta este însemnătatea vieţii contemplative şi rațiunea tutu- 
ror micilor reguli şi principii, şi posturi, şi comportamente de supu- 
nere, şi penitenţe, şi umilințe, și munci grele, aparent lipsite de sens, 
care alcătuiesc rutina existenţei într-o mănăstire dedicată contem- 
plării: toate acestea au menirea de a ne reaminti ce suntem noi şi 
cine este Dumnezeu, aşa încât să ne scârbim de noi înșine şi să ne 
întoarcem către El; iar la sfârşit, îl vom găsi pe EI în noi înşine, în 
firea noastră purificată, care a devenit oglinda nesfârşitei Lui bună- 
tăţi şi a nețărmuritei Lui iubiri [...f. 


Instituţionalizaţii, dar și membrii personalului caută în mod activ 
aceste limitări aplicate eului, astfel că înjosirea este completată prin 
autoînjosire, restricţiile — prin renunţări, bătăile — prin autoflagelare, 
interogatoriile — prin mărturisiri. Pentru că aşezămintele religioase 





1. Vezi Alfred H. Stanton și Morris $. Schwartz, The Mental Hospital (Basic 
Books, New York, 1954), pp. 200, 203, 205-206. 

2. Pentru un exemplu de asemenea tratament impersonal, vezi Johnson și 
Dodds, op. cit., p. 122. 

3. Merton, op. cit., p. 372. 

se preocupă în mod explicit de procesele de mortificare, ele au o 
valoare deosebită pentru cei care studiază fenomenul. 

În lagărele de concentrare şi, într-o mai mică măsură, în închisori, 
unele umilinţe par a fi puse la cale doar pentru puterea lor înjositoare 
sau în principal pentru aceasta — cazul urinării pe trupul deţinutului ; 
dar aici, instituţionalizatul nu îmbrățișează procesul de distrugere a 
eului său şi nici nu-l facilitează. 

În multe dintre celelalte instituţii totale, înjosirile sunt motivate 
oficial pe alte temeiuri, cum ar fi raţiunile sanitare (legate de curăța- 
rea latrinelor prin rotaţie), responsabilitatea pentru viață (legată de 
hrănirea forțată), pregătirea pentru luptă (legată de regulile militare 
privind ţinuta corporală şi vestimentară), „siguranţa” (legată de 
regulamentele restrictive din închisori). 

Însă în toate cele trei tipuri de instituţii totale, diferitele temeiuri 
pentru înjosirea eului sunt, foarte des, simple raţionalizări, deter- 
minate de eforturile de administrare a activităţii cotidiene a unui 
număr mare de persoane, într-un spaţiu limitat și cu cât mai puţine 
resurse cheltuite. În plus, limitări ale eului survin în toate trei 
tipurile, chiar și în cele în care individul cooperează, iar conducerea 
instituţiei are preocupări ideale pentru bunăstarea lui. 

Am discutat două chestiuni: sentimentul de ineficiență personală 
al instituționalizatului și raportul dintre propriile sale dorinţe și 
interesele ideale ale instituţiei. Legătura dintre aceste două chestiuni 
este variabilă. Persoanele pot alege în mod voluntar să intre într-o 
instituţie totală, după care, spre regretul lor, nu mai sunt în măsură 
să ia decizii importante. În alte cazuri, mai ales cel al instituţiilor 
religioase, instituţionalizatul poate porni cu dorinţa conștientă de a 
fi deposedat și purificat de voința personală și poate păstra această 
dorinţă. Instituţiile totale au un efect dezastruos pentru eul civil al 
instituționalizatului, deşi atașamentul lui față de acest eu civil poate 
să varieze considerabil. 

Procesele de înjosire pe care le-am pus în discuţie au de-a face cu 
implicaţiile privitoare la eu pe care persoanele orientate spre un 
anumit limbaj expresiv le pot deduce din înfăţişarea, din comportarea 
şi din situaţia generală a unui individ. În acest context, aş vrea să 
iau în discuţie o a treia şi ultimă chestiune: relaţia dintre acest 
cadru de interacțiune simbolică în care se poate discuta soarta eului 
şi cadrul convenţional, psihofiziologic, centrat pe noţiunea de stres. 

Elementele fundamentale cu privire la eu, în această lucrare, sunt 
formulate dintr-o perspectivă sociologică, ele conducând de fiecare 
dată la o descriere a măsurilor instituţionale care delimitează pre- 
rogativele personale ale unui membru al instituţiei. Desigur, este impli- 
cată şi o premisă psihologică ; invariabil, sunt puse în joc procesele 

cognitive, căci rânduielile sociale trebuie „citite” de individ şi de 
ceilalți pentru a se deduce imaginea de sine pe care o sugerează. Dar, 
aşa cum am argumentat, relația procesului cognitiv cu alte procese 
psihologice variază mult; în concordanţă cu limbajul expresiv general 
al societăţii noastre, raderea părului de pe cap este percepută, fără 
îndoială, ca o reducere a eului, dar dacă această umilire ar putea să 
înfurie un pacient psihiatric, pe un călugăr l-ar putea mulțumi. 
Foarte probabil, înjosirea sau reducerea eului îi provoacă indi- 
vidului un stres psihologic acut, dar, în cazul unui om dezgustat de 
lumea în care trăieşte sau măcinat de vinovăţie, ele pot aduce o 
alinare psihică. Mai mult, stresul psihologic creat deseori de agre- 
siunile la adresa eului poate fi produs şi de chestiuni care nu sunt 
percepute ca înrudindu-se cu teritoriile eului, cum ar fi imposibi- 
litatea de a dormi, hrana insuficientă sau amânarea luării deciziilor. 
La fel, un nivel ridicat de anxietate ori lipsa unor materiale care 
servesc fantezia, cum ar fi filmele sau cărţile, pot amplifica în mod 
considerabil efectul psihologic al încălcării granițelor eului, dar în 
sine, acești factori favorizați nu au nimic de-a face cu înjosirea eului. 
Aşadar, din punct de vedere empiric, studiul stresului şi cel al încăl- 
cării graniţelor eului vor fi adesea intercorelate, dar, din punct de 
vedere analitic, sunt implicate două cadre teoretice diferite. 


V 


În timp ce se desfășoară procesul de înjosire, instituționalizatul 
începe să primească o instruire oficială, dar şi neoficială cu privire 
la ceea ce vom numi „sistemul de privilegii”. În măsura în care 
ataşamentul instituționalizatului faţă de eul său civil a fost clătinat 
prin procesele de despuiere inițiate de instituţie, sistemul de pri- 
vilegii este, în mare măsură, cel care furnizează cadrul necesar 
pentru reorganizarea personală. Pot fi amintite trei elemente de 
bază ale sistemului. 

În primul rând sunt „regulile casei”, un set de recomandări şi 
interdicții relativ explicite şi oficiale care descriu principalele cerințe 
cu privire la comportamentul instituţionalizatului. Aceste reguli des- 
criu ciclul de viață auster al individului. Procedurile de la intrarea 
în instituţie, care îl deposedează pe nou-venit de elementele de sprijin 
pe care le-a folosit anterior, pot fi privite ca fiind modalitatea prin 
care instituţia îl pregăteşte să înceapă a trăi în conformitate cu 
regulile casei. 

În al doilea rând, pe acest fundal dezolant se profilează un număr 
mic de recompense şi privilegii clar definite, care se pot dobândi ca 

urmare a supunerii, în acţiune şi în atitudine, față de personalul 
instituţiei. Este important să arătăm că multe dintre aceste recom- 
pense potenţiale sunt extrase din mulțimea elementelor de sprijin pe 
care individul instituţionalizat le considera fireşti înainte. În lumea 
din afară, spre exemplu, probabil că individul se putea hotărî spontan 
cum vrea să bea cafeaua, dacă să aprindă o ţigară sau când să 
vorbească ; în instituţie, astfel de drepturi pot deveni problematice. 
Prezentate instituționalizatului ca posibilităţi, aceste puţine ele- 
mente redobândite par să aibă un efect reintegrator, restabilind unele 
legături cu întreaga lume pierdută şi moderând simptomele de sevraj 
apărute prin pierderea lumii personale anterioare, dar și prin pier- 
derea eului corespunzător acelei lumi. Mai ales la început, atenția 
instituționalizatului ajunge să se fixeze pe aceste bunuri şi să stăruie 
obsesiv asupra lor. Individul îşi poate petrece întreaga zi, ca un 
fanatic, cu gânduri pătimașe despre posibilitatea de a obţine aceste 
recompense ori gândindu-se la apropierea orei la care este pro- 
gramată dobândirea lor. Un exemplu tipic îl găsim în relatarea lui 
Melville despre viața în marina militară: 


În Marina Americană, legea permite fiecărui membru al echipa- 
jului să consume zilnic câte un „gill” [măsură de capacitate echiva- 
lentă cu 0,142 1 în Anglia şi cu 0,118 1 în Statele Unite — n.t.] de 
alcool, servit în două porții, înainte de micul dejun și de masa de 
prânz. La auzul bătăilor de tobă, marinarii se adună în jurul unui 
poloboc pântecos plin cu delicioasa băutură; şi, în timp ce un aspi- 
rant îi strigă pe nume, ei se prezintă și beau dintr-o căniță de tablă. 
Nici un aristocrat care soarbe vin de Tokay dintr-un pocal scânteietor 
nu-și linge buzele cu o satisfacție mai mare decât o face matelotul, 
bând din căniţa lui. Multora dintre marinari, gândul la această căniță 
zilnică le deschide orizontul unor peisaje mirifice, desfășurându-se 
la nesfârșit. E marea „perspectivă a vieţii lor”. Ia-le grogul, și viaţa 
nu mai are pentru ei nici un farmecl. 


Una dintre cele mai curente pedepse date pentru abaterile foarte 
mărunte săvârşite de marinari este să li se „taie” grogul timp de o 
zi sau de o săptămână. Cum mai toți marinarii ţin la grogul lor, ei 
văd în asta o pedeapsă foarte aspră. Îi auzi uneori spunând: „Mai 
bine mi-ar lua aerul decât grogul !?. 





1. Melville, op. cit., pp. 62-63. [versiunea în limba română: op. cit., vol. |, 
pp. 89-90 — nut.] 

2. Ibidem, p. 140. [versiunea în limba română: op. cit., vol. I, p. 199 —nut.] 
Pentru exemple ale aceluiași proces în lagărele pentru prizonieri de 
război, vezi Edgar H. Schein, „The Chinese Indoctrination Program for 
Prisoners of War”, Psychiatry, XIX (1956), pp. 160-161. 

Construirea unei lumi întregi în jurul acestor privilegii minore 
constituie, poate, cea mai importantă trăsătură a culturii institu- 
ţionalizaţilor — şi totuși, este un lucru greu de apreciat de către cei 
din afară, chiar şi de către cei care au traversat ei înșiși asemenea 
experiențe în trecut. Această preocupare pentru privilegii conduce 
uneori la împărțirea generoasă a resurselor respective între institu- 
ționalizaţi ; aproape întotdeauna, îi determină să se arate dispuși să 
se roage pentru a primi lucruri ca ţigările, dulciurile sau ziarele. In 
mod lesne de înțeles, conversațiile instituționalizaţilor se învârt 
deseori în jurul „reveriei marii petreceri de după eliberare”, adică o 
enumerare a tuturor lucrurilor pe care le va face individul în timpul 
permisiei sau la eliberarea din instituţie. Această reverie se asociază 
cu sentimentul că civilii nu apreciază cât de minunată este viața pe 
care o ducl. 

Al treilea element din sistemul de privilegii îl constituie pedep- 
sele; ele sunt concepute drept consecinţe ale încălcării regulilor. Un 
set de pedepse constă în retragerea temporară sau permanentă a 
privilegiilor ori în anularea dreptului individului de a încerca să le 
obțină. În general, pedepsele aplicate în instituţiile totale sunt mult 
mai severe decât cele trăite de individ în lumea sa de origine. În 
orice caz, condiţiile în care câteva privilegii controlate cu ușurință 
capătă o importanţă foarte mare sunt aceleaşi condiţii în care pier- 
derea acestor privilegii are o semnificaţie groaznică. 

Sistemul de privilegii are câteva trăsături speciale, care merită să 
fie remarcate. 

În primul rând, pedepsele şi privilegiile reprezintă, în sine, moduri 
de organizare proprii instituţiilor totale. Pedepsele, indiferent de 
gravitatea lor, sunt cunoscute în general în lumea de origine a institu- 
ționalizatului drept măsuri care se aplică animalelor şi copiilor; acest 
model de condiţionare comportamentală nu se aplică la scară largă 
adulților, căci, de cele mai multe ori, neîncadrarea în standardele im- 
puse determină consecinţe dezavantajoase indirecte şi nu pedepse 
imediate, specifice?. Iar privilegiile din instituţiile totale, trebuie 
subliniat, nu constau în indemnizaţii speciale, în favoruri sau în 
valori, ci doar în absenţa privaţiunilor pe care individul, în mod 
normal, nu se așteaptă să fie nevoit a le suporta. Conceptele înseși 
de pedeapsă şi privilegiu nu sunt cele croite din stofa vieţii civile. 





1. În mod interesant, uneori există şi un corespondent, marea petrecere 
dinaintea intrării în instituţie, în timpul căreia viitorul instituționalizat 
se dedă la activități despre care ştie că, în scurt timp, nu-i vor mai fi acce- 
sibile. Pentru un exemplu privitor la călugărițe, vezi Hulme, op. cit., p. 7. 

2. Vezi S.F. Nadel, „Social Control and Self-Regulation”, Social Forces, XXXI 
(1953), pp. 265-273. 

În al doilea rând, chestiunea eliberării din instituţia totală este 
introdusă şi detaliată în sistemul de privilegii. Anumite acţiuni devin 
cunoscute drept mijloace care determină o prelungire sau care nu 
determină o reducere a perioadei de şedere în instituţie, în timp ce 
altele devin cunoscute drept mijloace de a reduce respectiva perioadă. 

În al treilea rând, pedepsele şi privilegiile pot fi adaptate și 
introduse în sistemul de muncă din instituţie. Locurile unde se 
munceşte şi locurile unde se doarme ajung să fie clar definite drept 
locuri unde se obţin anumite tipuri şi niveluri de privilegii, iar indivi- 
zii sunt mutaţi foarte des, în mod vizibil, dintr-un loc în altul, aceasta 
fiind o modalitate administrativă de a-i pedepsi ori de a le răsplăti 
purtarea cooperantă. Instituţionalizaţii sunt mutaţi, dar sistemul 
rămâne fix. Ca urmare, ne putem aștepta la o anumită specializare 
spaţială, o secţie sau o baracă dobândind reputaţia de loc de pedeapsă 
pentru instituționalizații deosebit de recalcitranţi, în timp ce anumite 
îndatoriri ale gardienilor ajung să fie recunoscute drept pedepse 
pentru membrii personalului. 

Sistemul de privilegii este alcătuit dintr-un număr redus de com- 
ponente grupate pe baza unui scop raţional şi aduse clar la cunoștința 
participanţilor. Consecința globală este obţinerea cooperării din par- 
tea persoanelor care, deseori, s-au arătat necooperante!. O ilustrare 
a acestui univers-model poate fi găsită într-un studiu recent asupra 
unui spital de psihiatrie de stat: 


Autoritatea îngrijitorului în manevrarea sistemului său de control 
este susținută atât de o putere pozitivă, cât şi de una negativă. 
Această putere constituie un element esenţial pentru controlul pe 
care-l exercită asupra secţiei pe care o are în grijă. El poate să-i 
acorde pacientului privilegii, dar poate şi să-l pedepsească. Privi- 
legiile constau în a avea cel mai bun loc de muncă, o cameră şi un 
pat de mai bună calitate, elemente minore de lux, cum ar fi cafeaua, 
ceva mai mult respect al intimităţii decât majoritatea pacienţilor, 





1. Ca amendament, s-a argumentat că, în anumite cazuri, acest sistem nu 
este prea eficient sau nu este prea mult folosit. În unele închisori, recom- 
pensele extrase din categoria expectațţiilor obişnuite sunt acordate încă 
de la pătrunderea în instituţie și nu există posibilitatea unor prea mari 
îmbunătăţiri oficiale a situaţiei instituţionalizaţilor, singura modificare 
posibilă de statut presupunând pierderea unor privilegii (Sykes, op. cit., 
pp. 51-52). S-a mai argumentat că, dacă individul instituţionalizat pierde 
prea multe, atunci, în loc să pună preţ pe ceea ce i-a rămas, poate ajunge 
să nu mai vadă prea mare diferență între starea în care se află și 
pierderea completă a drepturilor, astfel încât încetează să mai fie obiect 
al puterii personalului de a-l motiva să se supună, mai ales dacă nesu- 
punerea îi poate aduce prestigiu în grupul tovarășilor săi (ibidem). 

posibilitatea de a părăsi secţia fără supraveghere, mai mult acces 
decât pacienţii obișnuiți la tovărășia îngrijitorului sau la personalul 
specializat, cum ar fi medicii, și unele aspecte intangibile, dar vitale, 
precum acela de a fi tratat cu bunătate şi respect. 

Pedepsele pe care le poate aplica îngrijitorul de secție sunt: sus- 
pendarea tuturor privilegiilor, abuzul psihic, cum ar fi ridiculizarea 
şi ironia răutăcioasă, pedepse corporale moderate sau, uneori, dras- 
tice ori ameninţarea cu astfel de pedepse, închiderea pacientului 
într-o cameră de izolare, refuzul sau perturbarea accesului la perso- 
nalul specializat, amenințarea de a pune pacientul pe lista pentru 
terapie cu electroşocuri sau chiar punerea lui pe listă, transferarea 
pacientului în pavilioane indezirabile şi atribuirea cu regularitate a 
unor sarcini neplăcute, cum ar fi aceea de a curăța murdăria altora!. 


O situaţie asemănătoare poate fi găsită în închisorile britanice, 
unde se folosește „sistemul cu patru stadii”, în fiecare stadiu crescând 
salarizarea pentru munca prestată, timpul petrecut împreună cu 
ceilalți deţinuţi, accesul la presa scrisă, dreptul de a lua masa în 
grup şi perioadele de recreere?. 

Sistemului de privilegii i se asociază anumite procese importante 
din viaţa instituţiilor totale. 

Se dezvoltă un „jargon instituţional” cu ajutorul căruia instituţio- 
nalizații descriu evenimentele de maximă importanţă din lumea lor. 
Personalul, mai ales cel de la niveluri inferioare, va ajunge să cunoască, 
la rândul său, acest limbaj şi să-l folosească atunci când discută cu 
instituţionalizaţii, revenind la vorbirea standardizată când se adre- 
sează superiorilor sau celor din afară. O dată cu jargonul, instituţio- 
nalizații ajung să cunoască diferitele ranguri ale funcționarilor și 
alte informații despre aceştia, dobândind o cantitate considerabilă de 
cunoştinţe cu privire la instituţia în cauză și unele informaţii com- 
parative cu privire la viaţa din alte instituţii totale similare. 

În plus, membrii personalului și instituţionalizaţii vor fi cât se 
poate de conştienţi de ceea ce se numește, în spitalele de psihiatrie, 
în închisori şi în cazărmi, „a o da în bară”. „Datul în bară” presupune 
un proces complex de angajare într-o activitate interzisă (inclusiv, 
uneori, o tentativă de evadare), urmată de prinderea în flagrant şi 
primirea pedepsei maxime. De obicei survine o modificare a situaţiei 
privilegiilor, descrisă prin expresii ca „a fi desființat”. Cele mai 
frecvente infracțiuni în urma cărora un instituţionalizat o poate da 
în bară sunt: încăierările, beţia, tentativa de sinucidere, nereușita la 
examene, jocurile de noroc, nesupunerea, homosexualitatea, ieşirea 





1. Belknap, op. cit., p. 164. 
2. Spre exemplu, Dendrickson şi Thomas, op. cit., pp. 99-100. 

de pe teritoriul instituţiei fără permisiune și participarea la acțiuni 
colective de revoltă. Deşi aceste infracțiuni sunt atribuite, de obicei, 
perversităţii, răutăţii extreme sau „minţii bolnave” a vinovatului, ele 
alcătuiesc de fapt un set de acţiuni instituționalizate, însă unul 
limitat, astfel că același mod de a o da în bară poate să survină din 
diferite motive. Instituţionalizaţii şi personalul pot să accepte tacit, 
de exemplu, că un anumit mod de a o da în bară este mijlocul prin 
care individul respectiv îşi manifestă protestul față de o situație 
considerată nedreaptă din punctul de vedere al acordurilor neoficiale 
dintre personal şi instituţionalizaţi! sau prin care îşi amână elibe- 
rarea, fără a fi nevoit să recunoască în faţa tovarăşilor că nu vrea 
să plece din instituţie. Indiferent ce înţeles li se atribuie, cazurile de 
„dat în bară” au unele funcţii sociale importante în instituţie. Ele 
tind să limiteze rigidităţile care ar surveni dacă singurul mecanism 
de mobilitate în sistemul privilegiilor ar consta din statutul superior 
obţinut prin vechime; în plus, retrogradarea în urma „datului în 
bară” îi pune în contact pe indivizii cu vechime în instituţie cu 
proaspețţii veniţi, aflaţi în poziţii lipsite de privilegii, ceea ce asigură 
circuitul informaţional privind sistemul şi oamenii din sistem. 

În instituţiile totale mai există şi un sistem care poate fi numit 
„al adaptărilor secundare”, adică practici care nu provoacă în mod 
direct personalul, dar le permit instituţionalizaţilor să obţină satis- 
facţii interzise ori să obţină satisfacţii permise, dar prin mijloace 
interzise. Aceste practici sunt numite în diferite feluri: „secretele 
cunoscătorilor”, „a cunoaște sforăriile”, „şmecherii”. Astfel de adaptări 
par să-și găsească expresiile cele mai rafinate în închisori, dar, fireşte, 
şi în alte instituţii totale se găsesc din abundenţă?. Adaptările secun- 
dare îi furnizează instituționalizatului dovezi importante cum că 
este, în continuare, stăpânul propriei vieţi şi mai păstrează un oare- 
care control asupra mediului în care se află; uneori, o adaptare 
secundară devine aproape un fel de locuinţă pentru eu, o churinga 
în care se consideră că sălăşluiește sufletul”. 





1. Pentru bibliografie, vezi Morris G. Caldwell, „Group Dynamics in the 
Prison Community”, Journal of Criminal Law, Criminology and Police 
Science, XLVI (1956), p. 656. 

2. De exemplu, vezi Norman S. Hayner şi Ellis Ash, „The Prisoner Com- 
munity as a Social Group”, American Sociological Review, IV (1939), 
pp. 364 şi urm., la procesele de „conspiraţie”; vezi şi Caldwell, op. cit., 
pp. 650-651. 

3. Vezi, spre exemplu, descrierea amplă făcută de Melville luptei duse de tova- 
răşii săi, marinarii, pentru a nu li se tunde barba, tunsul fiind în confor- 
mitate cu regulamentele marinei militare. Melville, op. cit., pp. 333-347. 
[versiunea în limba română: op. cit., vol. II, pp. 208-229 — nut.] 

Din prezenţa adaptărilor secundare putem deduce faptul că grupul 
instituţionalizaţilor și-a format un anumit cod și anumite mijloace de 
control social neoficial pentru a-l împiedica pe unul dintre instituţio- 
nalizaţi să informeze personalul cu privire la adaptările secundare 
ale altuia. Pe acelaşi temei, ne putem aştepta ca unul dintre criteriile 
împărțirii instituţionalizaţilor pe tipuri sociale să constea tocmai în 
chestiunea siguranţei, conducând la etichetarea persoanelor drept 
„ciripitori”, „turnători” sau „căcăcioşi”, pe de o parte, şi „tipi de 
treabă”, pe de altă parte!. Dacă nou-veniţii pot juca un rol în sistemul 
de adaptări secundare, alăturându-se unor facţiuni existente sau 
devenind parteneri sexuali, atunci „bun venitul” pe care îl primesc 
poate, într-adevăr, să constea într-o serie de favoruri şi ademeniri 
iniţiale în loc de privaţiuni exagerate?. Tot din cauza adaptărilor 
secundare putem găsi, de asemenea, „stratificarea de bucătărie”, un 
fel de stratificare rudimentară, în general neoficială, a instituţio- 
nalizaților pe baza accesului diferenţial la diverse produse ilicite 
disponibile ; şi în acest caz găsim împărţirea socială pe tipuri, menită 
să desemneze persoanele importante în sistemul pieţei neoficiale?. 

Dacă sistemul de privilegii pare să furnizeze principalul cadru de 
referință în interiorul căruia are loc realcătuirea eului, există şi alți 
factori care conduc în mod caracteristic, pe alte căi, în aceeaşi direcţie 
generală. Eliberarea de responsabilitățile economice şi sociale — mult 
lăudată ca element terapeutic în spitalele de psihiatrie — este un 
asemenea factor, deși, în multe cazuri, se pare că acest moratoriu are 
un efect de dezorganizare mai consistent decât cel de organizare. Mai 
important din punctul de vedere al influenţei reorganizatoare este 
procesul de fraternizare, prin care persoanele aflate la distanţă socială 
unele de altele ajung să dezvolte sprijinul reciproc şi nişte contramo- 
ravuri comune în fața unui sistem care le-a obligat la intimitate şi 
la împărtăşirea unei sorţi comune, egalitaret. Nou-venitul porneşte 





1. Vezi, spre exemplu, Donald Clemmer, „Leadership Phenomena in a Prison 
Community”, Journal of Criminal Law and Criminology, XXVIII (1938), 
p. 868. 

2. Vezi, spre exemplu, Ida Ann Harper, „The Role of the «Fringer» in a 
State Prison for Women”, Social Forces, XXXI (1952), pp. 53-60. 

3. Pentru lagărele de concentrare, vezi descrierea „persoanelor remarcabile” 
în Cohen, op. cit., pe tot parcursul lucrării ; pentru spitalele psihiatrice, 
vezi Belknap, op. cit., p. 189; pentru închisori, vezi prezentarea „politicie- 
nilor” în Donald Clemmer, The Prison Community (Christopher Publishing 
House, Boston, 1940), pp. 277-279 şi 298-309; de asemenea, Hayner și 
Ash, op. cit., p. 367, şi Caldwell, op. cit., pp. 651-653. 

4. Pentru varianta acestei solidarităţi între instituționalizați întâlnită în 
academiile militare, vezi Dornbusch, op. cit., p. 318. 

deseori cu o preconcepţie asemănătoare cu aceea a personalului cu 
privire la caracterul instituţionalizaţilor ; el ajunge să descopere că 
foarte mulți dintre tovarășii săi au toate caracteristicile unor ființe 
umane obișnuite, uneori cumsecade, care merită compasiune şi spri- 
jin. Delictele despre care se ştie că le-au comis instituţionalizaţii în 
lumea din afară încetează să mai constituie o modalitate eficientă de 
a le evalua calităţile personale, lecţie pe care par s-o fi învăţat în 
închisoare aceia care refuză să-și satisfacă serviciul militar din cauza 
convingerilor religioase ori politice!. Mai mult, dacă instituţionalizaţii 
sunt persoane acuzate de a fi comis vreun fel de crime împotriva socie- 
tăţii, în acest caz, nou-sosiţii, deși uneori sunt, de fapt, nevinovaţi, pot 
ajunge să împărtășească atât sentimentele de vinovăţie ale camara- 
zilor săi, cât şi mijloacele lor de apărare, bine elaborate, împotriva 
acestor sentimente. Tind să se dezvolte un simţământ de nedreptate 
comună și un simțământ de ostilitate la adresa lumii din afară, ceea 
ce marchează o cotitură importantă în evoluţia morală a instituţio- 
nalizatului. Această reacţie la vinovăția resimțită şi la privațiunile 
masive este cel mai bine ilustrată, poate, în viaţa din închisoare: 


În conformitate cu raţionamentele lor, după ce infractorul a fost 
supus unor pedepse nedrepte sau excesive şi unor tratamente mai 
degradante decât cele prescrise de lege, individul ajunge să-și justi- 
fice fapta pe care n-ar fi putut-o justifica atunci când a comis-o. Se 
hotărăşte să „plătească polițele” pentru tratamentul nedrept supor- 
tat în închisoare şi trece la represalii, prin noi infracțiuni, cu prima 
ocazie. Prin această decizie, el devine infractor?. 


Un bărbat care a refuzat să-şi satisfacă stagiul militar datorită 
convingerilor sale ne oferă o declaraţie similară din propria experienţă : 


Un aspect pe care vreau să-l amintesc aici este dificultatea ciu- 
dată pe care o întâmpinam cu privire la a mă simţi eu însumi nevi- 
novat. Am observat că e foarte ușor să accept ideea că plătesc pentru 





1. Vezi Hassler, op. cit., pp. 74, 117. În spitalele psihiatrice, desigur, duşmă- 
nia resimţită de pacient față de membrii personalului se sprijină, printre 
altele, pe descoperirea faptului că, la fel ca el însuşi, mulţi alţi pacienţi 
arată mai degrabă a persoane obișnuite decât a altceva. 

2. Richard McCleery, The Strange Journey, University of North Carolina 
Extension Bulletin, XXXII (1953), p. 24 (sublinierea autorului). Brewster 
Smith (în Stoufer, op. cit.) sugerează că, o dată cu decizia că, prin stagiul 
în tabăra de instruire pentru ofiţeri, şi-a „câştigat” drepturi care le 
depășesc pe cele ale soldaţilor de rând, ofițerul aspirant devine ofiţer. 
Suferințele îndurate în tabără pot fi folosite drept justificare pentru 
plăcerile prilejuite de postul de comandă. 

același fel de fapte rele de care sunt acuzaţi și ceilalți oameni de aici 
şi că trebuie să-mi reamintesc din când în când că un guvern care 
crede cu adevărat în libertatea spiritului n-ar trebui să bage oamenii 
la închisoare pentru că o practică. Prin urmare, indignarea pe care 
o resimt față de practicile din închisoare nu este indignarea nevino- 
vatului persecutat, nici a martirului, ci a vinovatului care consideră 
că pedeapsa lui e mai mare decât ceea ce merită şi că o aplică oameni 
care, la rândul lor, sunt vinovaţi. Acest din urmă aspect este unul pe 
care toţi deţinuţii îl resimt din plin și constituie sursa cinismului 
profund care există în închisoarel. 


O afirmaţie mai generală poate fi obținută de la două persoane 
care au studiat același tip de instituţie totală: 


În multe privinţe, sistemul social al instituţionalizaţilor poate fi 
considerat ca oferind un mod de viaţă care le permite acestora să 
evite efectele psihologice devastatoare ale internalizării respingerii 
sociale şi ale convertirii ei în respingere de sine. Practic, îi permite 
instituţionalizatului să-i respingă pe cei care-l resping pe el, în loc 
să se respingă pe sine?. 


În aceasta constă, desigur, ironia unei politici întru câtva terapeu- 
tice şi permisive: instituționalizatul devine mai puţin capabil să-şi 
protejeze eul îndreptându-şi ostilitatea către ţinte externe”. 

Există o adaptare secundară ce reflectă cât se poate de clar pro- 
cesul de fraternizare şi respingerea personalului instituției, anume 
tachinarea colectivă. Deşi prin sistemul de pedepse şi recompense se 
poate răspunde infracţiunilor individuale ai căror făptași pot fi iden- 
tificaţi, solidaritatea instituţionalizaţilor este suficient de puternică 
pentru a susţine gesturi de sfidare anonimă sau în masă. Astfel de 
gesturi sunt: strigarea de sloganurif, huiduieliles, bătutul cu tăvile 
de mâncare în masă, respingerea hranei de către întregul colectiv şi 
sabotajele de mici proporţiif. Aceste acţiuni tind să ia forma „obţinerii 
reacției”: un paznic, un gardian ori un îngrijitor sau chiar întregul 
personal este ţinta tachinării, a ironiilor sau a altor forme de abuz 





1. Hassler, op. cit., p. 97 (sublinierea autorului). 


2. Lloyd W. McCorkle şi Richard Korn, „Resocialization Within Walls”, 
The Annals, CCXCIII (mai 1954), p. 88. 

3. Acest aspect este discutat incisiv în ibidem, p. 95. 

4. Cantine şi Rainer, op. cit., p. 59; vezi şi Norman, op. cit., pp. 56-57. 

5. Cantine şi Rainer, op. cit., pp. 39-40. 

6. „Resistance in Prison”, de Clif Bennett, în Cantine şi Rainer, op. cit., 


pp. 3-11, oferă o utilă trecere în revistă a tehnicilor de tachinare colectivă. 

minor, până când îşi pierde stăpânirea de sine în oarecare măsură 
şi se angajează în măsuri de neutralizare lipsite de eficienţă. 

Pe lângă fraternizarea tuturor deţinuţilor, este probabil să aibă 
loc formarea unor legături mai diferenţiate. Uneori, solidaritatea 
specială cuprinde o întreagă zonă delimitată fizic, cum ar fi o secţie 
sau o baracă, ai cărei locatari se percep ca fiind manevraţi ca o 
unitate compactă și, ca urmare, au un puternic simțământ al desti- 
nului comun. Lawrence ne oferă o descriere ilustrativă a „grupurilor 
administrate” din Forţele Aeriene: 


Peste baraca noastră plutește mereu râsul — prostesc, e drept, 
dar ce contează ? Adună laolaltă cincizeci şi ceva de indivizi, străini 
unii de alţii în toate privinţele, într-o încăpere închisă, timp de două- 
zeci de zile; supune-i unei discipline noi, arbitrare: oboseşte-i cu 
sarcini murdare, lipsite de rațiune, inutile, dar solicitante... dar între 
noi nu s-a rostit nici o vorbă aspră. Asemenea libertate a trupului şi 
a spiritului, asemenea vigoare activă, curăţenie şi voie bună n-ar fi 
putut să existe decât în condiţiile unei sclavii comune!. 


Desigur că se găsesc şi grupuri mai mici: clici, legături sexuale 
mai mult sau mai puţin stabile şi, poate cele mai importante, „cama- 
raderiile”, situaţiile în care doi instituţionalizaţi ajung să fie recu- 
noscuţi de către ceilalți drept „camarazi” sau „tovarăşi” şi ajung să 
se bizuie unul pe celălalt pentru o gamă largă de modalităţi de sprijin 
concret şi afectiv?. Deşi aceste prietenii între doi indivizi beneficiază 
uneori de recunoaştere cvasioficială, ca în situaţiile când un şef de 
echipaj stabileşte ca tovarăşii să facă de cart împreună“, reacţia la 
implicarea profundă în relație poate consta, de asemenea, dintr-un 
fel de tabu instituțional al incestului, care are menirea de a împiedica 
diadele să-şi creeze propria lume în interiorul instituţiei. De fapt, în 
anumite instituţii totale, personalul consideră că solidaritatea între 
grupurile de instituționalizați poate constitui punctul de plecare 
pentru activități concertate, interzise de reguli şi, ca urmare, încearcă 
în mod conştient să împiedice formarea grupurilor primare. 





1. Lawrence, op. cit., p. 59 (punctele de suspensie există în original). 

2. Spre exemplu, Heckstall-Smith, op. cit., p. 30. Behan, op. cit., furnizează 
pe tot parcursul lucrării sale numeroase date cu privire la relaţia dintre 
tovarăşi sau camarazi. 

3. S.A. Richardson, The Social Organization of British and United States 
Merchant Ships (monografie nepublicată, disponibilă la Facultatea pentru 
Relaţii Industriale și Sindicale, Universitatea Cornell, New York, 1954, 
p. 17). 

VI 


Deşi tendinţele de solidarizare, ca fraternizarea şi formarea clicilor, 
există, ele sunt limitate. Constrângerile care-i pun pe instituţionali- 
zaţi în situaţia de a simpatiza și de a comunica între ei nu determină 
în mod necesar un moral ridicat și o solidaritate ridicată la nivelul 
grupului. În anumite lagăre de concentrare şi pentru prizonieri de 
război, individul nu se poate baza pe semenii săi, care ar putea să-l 
fure, să-l atace şi să-l toarne, această situaţie ducând la ceea ce unii 
dintre cercetătorii fenomenului numesc „anomie”!. În spitalele de 
psihiatrie, diadele şi triadele pot avea secrete față de autorităţi, dar 
orice lucru cunoscut de o întreagă secție va ajunge, foarte probabil, 
la cunoștința îngrijitorului. (În închisori, desigur, organizarea prizo- 
nierilor s-a dovedit uneori suficient de puternică pentru a declanşa 
greve şi insurecţii de scurtă durată ; în lagărele pentru prizonieri de 
război a fost posibilă uneori organizarea unor grupuri mari de prizo- 
nieri pentru a pregăti evadarea?; în lagărele de concentrare au existat 
perioade de organizare clandestină minuțioasă” ; pe nave au existat 
revolte; dar aceste acţiuni concertate par să constituie excepţia, și 
nu regula.) Dar, cu toate că, de obicei, în instituţiile totale există o 
redusă loialitate față de grup, așteptarea ca loialitatea față de grup 
să prevaleze formează o parte din cultura instituţionalizaţilor şi se 
află la baza ostilităţii față de cei care încalcă solidaritatea de grup. 

Sistemul privilegiilor și procesele de înjosire prezentate anterior 
reprezintă condiţiile la care instituţionalizaţii trebuie să se adapteze. 
Pe lângă orice încercare de acțiune subversivă colectivă, aceste con- 
diții pot fi abordate în diferite moduri individualiste. Un instituţio- 
nalizat va folosi diferite strategii personale de adaptare în diferitele 
faze ale evoluţiei sale morale şi ar putea chiar să folosească alternativ 
diferite tactici în același timp. 

În primul rând, există tactica „retragerii situaţionale”. Instituţio- 
nalizatul încetează să mai acorde atenţie vizibilă exteriorului, cu 
excepţia întâmplărilor din imediata sa apropiere, iar pe acestea le 





1. O prezentare completă a acestei teme poate fi găsită în D. Cressey și 
W. Krassowski, „Inmate Organization and Anomie in American Pri- 
sons and Soviet Labor Camps”, Social Problems, V (iarna 1957-1958), 
pp. 217-230. 

2. Vezi, de exemplu, P.R. Reid, Escape from Colditz (Berkley Publishing 
Corp., New York, 1956). 

3. Vezi Paul Foreman, „Buchenwald and Modern Prisoner-of-War Detention 
Policy”, Social Forces, XXXVII (1959), pp. 289-298. 

priveşte dintr-o perspectivă pe care ceilalţi aflaţi de față nu o folosesc. 
Această micşorare drastică a implicării în interacţiune este cel mai 
bine cunoscută, desigur, în spitalele de psihiatrie, sub denumirea de 
„regresie”. Unele aspecte ale „psihozei de detenţie” sau ale „reacției 
minimale” constituie aceeași modalitate de adaptare! ca şi unele 
forme de „depersonalizare acută” descrise în lagărele de concentrare 
şi „cisternita” întâlnită, după câte se pare, printre marinarii cu 
vechime din marina comercială?. Nu cred să se ştie dacă această cale 
de adaptare formează un singur continuum cu mai multe grade de 
retragere din realitate sau dacă există niveluri standard, de platou, 
ale lipsei de implicare. Date fiind presiunile necesare, după toate 
aparențele, pentru a desprinde un instituționalizat din respectiva 
stare, ca şi instrumentele concrete, actualmente extrem de limitate, 
folosite în acest scop, această cale de adaptare este, adesea, cu totul 
ireversibilă. 

În al doilea rând, există „tactica inflexibilă” : individul provoacă 
intenționat instituţia, refuzând în mod flagrant să coopereze cu 
personalul”. Rezultatul constă într-o inflexibilitate permanent comu- 
nicată şi, uneori, un moral ridicat la nivel individual. Numeroase 
spitale de psihiatrie mari, spre exemplu, au secţii unde predomină 
acest spirit. Respingerea susținută a unei instituţii totale necesită 
adesea o orientare susținută față de organizarea ei oficială şi, prin 
urmare, paradoxal, un anumit fel de implicare profundă în instituția 
respectivă. În mod asemănător, când personalul adoptă ideea că 
instituţionalizatul inflexibil trebuie adus pe calea cea bună (cum 
procedează uneori medicii psihiatri din spital care prescriu electro- 
şocurii sau tribunalele militare care recomandă închisoarea militară), 
atunci instituţia îi arată rebelului tot atâta devotament aparte cât 
i-a arătat şi el. În fine, deşi se ştie că unii prizonieri de război au 
adoptat o atitudine inflexibilă, neclintită, pe toată durata încarcerării 
lor, inflexibilitatea este, de cele mai multe ori, o fază iniţială, tem- 
porară a reacției, după care instituționalizatul recurge la retragerea 
situațională sau la o altă cale de adaptare. 

O a treia adaptare standard în lumea instituțională este „colo- 
nizarea” : individul ia mostra de elemente caracteristice lumii din 





1. Pentru o prezentare inițială, vezi P. Nitsche şi K. Wilmanns, The History 
of Prison Psychosis, Nervous and Mental Disease Monograph Series 
No. 13 (1912). 

2. Richardson, op. cit., p. 42. 

3. Vezi, spre exemplu, prezentarea „potrivnicilor”, în Schein, op. cit., 
pp. 166-167. 

4. Belknap, op. cit., p. 192. 

afară furnizată de instituţie ca reprezentând totalitatea lor şi astfel, 
pe baza maximelor satisfacţii procurabile în instituţie, îşi constru- 
iește o existenţă stabilă și relativ mulţumitoare!. Experienţa din 
lumea din afară este folosită ca termen de comparaţie, pentru a 
demonstra dezirabilitatea vieţii în instituţie; tensiunea obişnuită 
dintre cele două lumi suferă o diminuare importantă, contracarând 
schema motivaţională bazată pe această discrepanţă percepută, pe 
care am descris-o ca fiind proprie instituţiilor totale. În mod carac- 
teristic, individul care adoptă această tactică prea evident poate fi 
acuzat de către tovarășii săi de detenţie că „şi-a găsit căminul” sau 
că „niciodată nu i-a fost atât de bine”. Chiar și membrii personalului 
pot ajunge să se simtă oarecum stânjeniți de acest mod în care este 
folosită instituţia, simțind că posibilitățile benigne ale situaţiei sunt, 
cumva, utilizate în mod abuziv. Coloniștii se simt obligaţi să-și nege 
mulțumirea în raport cu instituţia, chiar dacă numai pentru a susține 
contramoravurile pe care se sprijină solidaritatea instituţionaliza- 
ţilor. Ar putea găsi de cuviință să o dea în bară chiar înainte de a 
fi eliberaţi, pentru a obține astfel un temei, aparent involuntar, 
pentru continuarea detenţiei. În mod semnificativ, angajaţii care 
încearcă să facă viaţa într-o instituţie totală mai uşor de suportat 
trebuie să se confrunte cu posibilitatea că, astfel, ar putea să-i 
mărească atractivitatea şi, în consecință, să mărească şi probabili- 
tatea colonizării. 

O a patra modalitate de adaptare la contextul unei instituţii totale 
este cea a „convertirii”: individul pare să adopte concepţia oficia- 
lităţilor sau a personalului instituţiei despre el însuşi și încearcă să 
joace rolul instituţionalizatului perfect. În timp ce instituţionalizatul 
colonist îşi construieşte un mediu cât mai liber, profitând de resursele 
limitate care-i stau la dispoziţie, convertitul adoptă un stil mai 
disciplinat, moralist, monocrom, prezentându-se pe sine drept un 
individ al cărui entuziasm față de instituţie se află întotdeauna la 
dispoziţia personalului instituţiei. În lagărele chineze pentru prizo- 
nieri de război găsim americani care au devenit „pro” şi au îmbrățișat 
pe de-a-ntregul concepţia comunistă despre lume?. În cazărmile mili- 
tare există soldaţi care dau impresia că mereu „ling tălpile” şi mereu 
„se luptă să capete o promovare”. În închisori există „cetăţenii corecţi”. 
În lagărele germane de concentrare s-a întâmplat uneori ca unii prizo- 
nieri aflaţi de mult timp în detenţie să ajungă să adopte vocabularul, 
postura, expresiile de agresivitate şi stilul vestimentar al membrilor 





1. În cazul spitalelor de psihiatrie, despre cei care adoptă această tactică 
se spune uneori că suferă de „spitalită”. 
2. Schein, op. cit., pp. 167-169. 

Gestapo, îndeplinind rolul „adjunctului” cu rigoare militară!. Unele 
spitale de psihiatrie au trăsătura caracteristică de a oferi două posi- 
bilităţi diferite de convertire : una pentru cei proaspăt internaţi, care 
ajung să „vadă lumina” după cuvenita luptă internă şi să adopte 
concepția psihiatrică despre sine, şi o alta pentru pacienţii cronici, 
care adoptă stilul și vestimentația îngrijitorilor, ajutându-i să se 
ocupe de ceilalți pacienţi şi folosind o stricteţe care uneori o depășește 
chiar pe cea a îngrijitorilor. Şi, desigur, în unităţile de instruire a 
ofițerilor, găsim aspiranţi care devin rapid „soldatul model” și îmbră- 
ţişează chinurile la care sunt supuşi, chinuri pe care, în scurt timp, 
le vor putea provoca, la rândul lor, altora?. 

lată un aspect semnificativ în funcţie de care diferă instituţiile 
totale : multe dintre ele, cum ar fi spitalele de psihiatrie progresiste, 
navele comerciale, sanatoriile TBC şi lagărele unde se practică „spă- 
larea creierului”, le oferă instituționalizaţilor ocazia de a se ridica la 
nivelul unui model comportamental în același timp ideal, dar şi 
garantat de către personal, model considerat de adepţii săi ca fiind 
spre binele persoanelor cărora le este aplicat; alte instituţii totale, 
cum sunt unele lagăre de concentrare şi unele închisori, nu promo- 
vează oficial idealul pe care i se cere deţinutului să-l asimileze. 

Modalităţile de adaptare pe care le-am menționat reprezintă cursuri 
de acţiune coerente, dar puţini instituționalizaţi par să urmeze vreunul 
dintre ele prea mult timp. În majoritatea instituţiilor totale, cei mai 
mulţi indivizi adoptă tactica numită de unii dintre ei „minimalizarea 
riscurilor”. Aceasta presupune o combinaţie oarecum oportunistă de 
adaptări secundare, convertiri, colonizări și loialitate față de grup, 
astfel încât instituţionalizatul să aibă șanse maxime, în condiţiile 
particulare în care se află, de a ieşi din instituţie, în cele din urmă, 
nevătămat fizic și psihic”. De obicei, aflat între tovarășii săi de detenţie, 
individul va susține contramoravurile și le va ascunde celorlalți cât 
de docil se poartă când se află doar cu angajaţii!. Instituţionalizatul 





1. Vezi Bruno Bettelheim, „Individual and Mass Behavior in Extreme Situa- 
tions”, Journal of Abnormal and Social Psychology, XXXVIII (1943), 
pp. 447-451. Trebuie adăugat faptul că în lagărele de concentrare, colo- 
nizarea și convertirea par de multe ori să meargă mână-n mână. Vezi 
Cohen, op. cit., pp. 200-203, unde se discută rolul deţinut de „Kapo”. 

2. Brewster Smith (Stouffer, op. cit.), p. 390. 

3. Vezi prezentarea „descurcăreţilor”, în Schein, op. cit., pp. 165-166, și 
Robert J. Lifton, „Home by Ship: Reaction Patterns of American Pri- 
soners of War Repatriated from North Korea”, American Journal of 
Psychiatry, CX (1954), p. 734. 

4. Această purtare „cu două feţe” este foarte frecvent întâlnită în instituţiile 
totale. În spitalele de psihiatrie de stat studiate de autor, chiar şi cei 

care simulează minimalizarea riscurilor își subordonează contactele 
cu camarazii scopului superior de „a evita necazurile” ; aceşti indivizi 
nu se oferă voluntar pentru nici o sarcină şi pot învăţa să-şi reteze 
legăturile cu lumea din afară suficient pentru a conferi o realitate 
culturală lumii dinăuntru, dar nu îndeajuns pentru a se produce 
colonizarea. 

Am prezentat câteva modalități adaptative la care pot recurge 
instituționalizații pentru a face față presiunilor existente într-o insti- 
tuţie totală. Fiecare tactică reprezintă o cale de a administra tensiu- 
nea dintre lumea de origine şi lumea instituţională. Însă uneori 
lumea de origine a instituţionalizatului a fost de aşa natură încât l-a 
imunizat în fața lumii sumbre dinăuntru, iar aceşti indivizi n-au 
nevoie să ducă prea departe nici o stratagemă de adaptare. Unii 
pacienţi psihiatrici din clasele inferioare, care au trăit toată viaţa în 
orfelinate, în școli de corecție și în închisori, tind să considere spitalul 
drept o altă instituţie la care pot aplica tehnicile adaptative învăţate 
şi perfecţionate în instituţii similare. Pentru aceştia, minimalizarea 
riscurilor nu reprezintă o schimbare în evoluţia lor morală, ci o ali- 
niere care reprezintă deja o a doua natură. La fel, tinerii din insulele 
Shetland recrutaţi în serviciul marinei comerciale britanice par să 
nu se simtă prea ameninţaţi de condiţiile de viaţă dificile și de 
spaţiile de locuit extrem de strâmte de la bordul navelor, pentru că 
viaţa pe insula lor natală e chiar şi mai chinuită; deveniți marinari, 
aceşti tineri nu se plâng, fiindcă, din punctul lor de vedere, n-au 
motive să se plângă. 

Un efect similar cu cel al imunizării îl obţin indivizii care bene- 
ficiază în instituţie de compensaţii speciale sau de mijloace speciale 
de a se arăta insensibili la agresiuni. În perioada de început a lagă- 
relor germane de concentrare, infractorii păreau să obţină o satisfac- 
ție compensatorie de pe urma faptului că trăiau laolaltă cu deţinuţii 
politici din clasele de mijloc. La fel, vocabularul tipic claselor de 





câţiva pacienţi de elită aleși pentru a face psihoterapie individuală şi, 
ca atare, aflați în cea mai prielnică poziţie pentru a asimila concepţia 
psihiatrică despre propria persoană, tind să-şi prezinte părerea favo- 
rabilă despre psihoterapie doar membrilor grupului lor intim. Pentru o 
relatare a felului în care deţinuţii din închisorile militare îşi ascundeau 
față de colegii de detenţie interesul față de „reprimirea” în armată, vezi 
comentariile lui Richard Cloward în „Prelegerea a Patra” din New Per- 
spectives for Research on Juvenile Delinquency, editori Helen L. Witmer 
şi Ruth Kotinsky, U.S. Dept. of Health, Education, and Welfare, Children's 
Bureau Publication No. 356 (1956), mai ales p. 90. 
1. Bettelheim, op. cit., p. 425. 

mijloc folosit în psihoterapia de grup și ideologia universală a 
„dinamicii psihice” le conferă unor pacienţi din clasele inferioare, 
oameni cu ambiţii şi frustrări sociale, cel mai intim contact cu lumea 
aleasă din câte au avut vreodată. Convingerile religioase și politice 
puternice i-au ajutat pe adevărații credincioşi să reziste la agresiunile 
dintr-o instituţie totală. Refuzul de a vorbi limbajul membrilor perso- 
nalului îi poate determina pe aceştia să-şi abandoneze eforturile de 
a-i reforma pe respectivii instituţionalizaţi, asupra cărora se exercită, 
în consecinţă, mai puţine presiunil. 


VII 


În continuare, aş dori să iau în discuţie unele teme dominante ale 
culturii instituţionalizaţilor. 

În primul rând, în numeroase instituţii totale se naşte un tip și 
un nivel aparte de preocupare față de sine. Situaţia instituționa- 
lizaţilor, inferioară în raport cu cea pe care o aveau în lumea din 
afară, stabilită iniţial prin procesele de despuiere, creează o ambianţă 
de eşec personal în care ideea căderii în dizgrație revine permanent. 
Ca reacţie, individul tinde să alcătuiască o poveste, o istorie, o 
relatare tristă, un fel de lamentare şi scuză în același timp, pe care 
o spune mereu tovarășilor săi pentru a-și explica situaţia inferioară 
actuală. Ca urmare, eul devine pentru instituţionalizat subiectul pre- 
dilect al conversațiilor şi al preocupărilor sale, în mai mare măsură 
decât se întâmplă în lumea din afară, ceea ce duce la multă auto- 
compătimire?. Deşi personalul discreditează constant aceste poveşti, 
ascultătorii din rândul colegilor de detenţie tind să se comporte cu 
mult tact, reprimându-şi măcar parţial neîncrederea şi plictiseala 
provocate de aceste litanii. Astfel, un fost deţinut scrie: 


Chiar și mai impresionantă este delicateţea aproape general vala- 
bilă în ceea ce priveşte întrebările despre infracțiunile comise de 
ceilalți şi refuzul de a stabili tipul de relație cu un alt deținut pe 
baza cazierului acestuia?. 





1. Astfel, Schein, op. cit., p. 165 (notă de subsol), arată cum chinezii i-au 
lăsat în pace pe portoricani și pe alţi prizonieri de război vorbitori de 
alte limbi decât engleza și le-au permis să-și alcătuiască o rutină viabilă 
din sarcini domestice. 

2. Pentru exemple din închisori, vezi Hassler, op. cit., p. 18; Heckstall- 
-Smith, op. cit., pp. 29-30. 

3. Hassler, op. cit., p. 116. 

În mod asemănător, în spitalele de psihiatrie americane, codul 
intern al manierelor îi permite unui pacient să-l întrebe pe altul în 
ce secţie şi în ce clinică este internat și, de asemenea, de cât timp 
se află în spital, dar întrebările privitoare la motivele internării nu 
sunt puse prea degrabă, iar când sunt puse, versiunea subiectivă 
relatată în mai toate cazurile tinde să fie acceptată. 

În al doilea rând, indivizii din multe instituţii totale nutresc 
simțământul că intervalul de timp petrecut în acea instituţie este 
irosit, distrus sau răpit din viaţa lui; este o perioadă care trebuie 
ştearsă cu buretele; e ceva care trebuie „făcut”, „bifat”, „executat” 
sau „rezolvat”. În închisori şi în spitalele de psihiatrie, afirmaţia 
generală cu privire la cât de bine se adaptează individul la instituţie 
poate fi formulată prin prisma felului în care își „face sorocul”: „uşor” 
sau „greu”l. Sorocul este un lucru pus în paranteze, la care indi- 
vidul evită să reflecteze conștient şi constant, într-un mod care nu 
poate fi întâlnit în lumea din afară. Ca urmare, individul tinde să 
simtă că, pe durata obligatorie a șederii sale în instituţie — sentinţa 
sa —, a fost complet exilat din viaţă?. În acest context, putem înţelege 
într-o oarecare măsură influența demoralizatoare a unei sentinţe 
nelimitate sau a uneia foarte lungi?. 

Oricât de aspre ar fi condiţiile de viaţă din instituţiile totale, as- 
primea aceasta nu poate explica în totalitate sentimentul unei vieţi 
irosite ; trebuie să ne îndreptăm atenţia spre retezarea legăturilor 
sociale provocată de intrarea în instituţie şi de imposibilitatea de a 
dobândi (de obicei) în interiorul instituţiei câştiguri care să poată fi 
transferate în viața de afară — cum ar fi sume de bani dobândite, 
relații maritale formate sau educaţie atestată. Una dintre virtuțile 
doctrinei care afirmă că azilurile de nebuni sunt spitale unde se 
tratează oameni bolnavi constă în faptul că indivizii care au renunțat 
la trei-patru ani din viaţă pentru a se supune acestui tip de exil pot 
încerca să se convingă pe ei înşişi că au fost ocupați şi au muncit din 





1. Numeroase informaţii cu privire la concepţia despre timp în instituţiile 
totale pot fi găsite în Maurice L. Farber, „Suffering and Time Perspective 
of the Prisoner”, Partea a IV-a, Authority and Frustration, de Kurt 
Lewin et al., Studies in Topological and Vector Psychology III, University 
of Iowa Studies in Child Welfare, vol. XX (1944). 

2. Cea mai bună descriere, din câte cunosc, a sentimentului de a nu trăi 
se găsește în lucrarea lui Freud, „Doliul și melancolia”, în care se afirmă 
că această stare survine ca urmare a pierderii obiectului iubirii. Vezi Col- 
lected Papers of Sigmund Freud (Hogarth Press, Londra, 1925), vol. IV, 
pp. 152-170. [versiunea în limba română: Sigmund Freud — Opere com- 
plete, Editura Trei, Bucureşti, 2000, vol. III, pp. 145-161 - nt] 

3. Vezi, spre exemplu, Cohen, op. cit., p. 128. 

greu la vindecarea lor și că, o dată vindecați, timpul petrecut astfel 
va deveni o investiţie rezonabilă şi profitabilă. 

Senzaţia de timp mort şi inert explică, probabil, valoarea mare a 
acelor activităţi ce pot fi numite „de evadare”, adică demersuri volun- 
tare, lipsite de seriozitate, suficient de captivante şi de palpitante 
pentru a-l scoate pe participant din starea lui obişnuită și a-l face 
să-şi uite cu desăvârșire, pentru o vreme, situaţia reală. Dacă se 
poate spune că activităţile obişnuite din instituţiile totale „chinuie” 
timpul, aceste activităţi, din fericire, îl „omoară”... 

Unele activități de evadare sunt colective: jocurile în aer liber, 
dansul, cântatul în orchestră sau în cor, prelegerile, lecţiile de desen! 
sau de prelucrare a lemnului, jocul de cărți; altele sunt individuale, 
dar folosesc materiale publice: cititul? sau vizionarea solitară a pro- 
gramelor TV5. Fără îndoială, trebuie incluse şi reveriile personale, 
după cum sugerează Clemmer în descrierea sa“. Unele dintre aceste 
activități pot fi promovate oficial de către personalul instituţiei ; 
altele, care nu sunt promovate oficial, vor constitui adaptări secun- 
dare — spre exemplu, jocurile de noroc, homosexualitatea sau euforia 
produsă cu substanțe precum alcoolul industrial, scorțișoara și ghim- 
birul”. Indiferent dacă sunt susţinute oficial sau nu, ori de câte ori 
activitățile de evadare devin prea captivante sau ocupă prea mult 
timp, personalul va obiecta, foarte probabil — aşa cum procedează 
deseori, spre exemplu, cu privire la băutură, la sex și la jocurile de 
noroc —, căci, în concepţia lor, individul trebuie să se afle în stă- 
pânirea instituţiei, și nu a unui alt fel de entitate socială, cuprinsă 
între granițele instituţiei. 

Fiecare instituţie totală poate fi privită ca un fel de mare moartă, 
pe care apar mici insule de activitate vie, captivantă. Astfel de 
activităţi îl pot ajuta pe individ să suporte stresul psihologic provocat, 
de obicei, de agresiunile asupra eului. Însă tocmai în insuficienţa acestor 
activităţi poate fi găsit un important efect de deprivare al instituţiilor 
totale. În societatea civilă, individul strâns cu uşa în unul dintre rolu- 
rile sale sociale are de obicei ocazia de a-şi găsi adăpost într-un loc 





= 


O bună ilustrare din închisoare ne oferă Norman, op. cit., p. 7l. 

2. Vezi, spre exemplu, excelenta descriere a lui Behan, op. cit., pp. 72-75, 
despre plăcerea de a citi în pat, în propria celulă, şi despre măsura de 
precauţie constând în „raţionalizarea” materialului de lectură. 

3. Desigur că astfel de activităţi nu se întâlnesc doar în instituțiile totale. 

Există cazul clasic al gospodinei plictisite şi ostenite care „îşi rezervă câteva 

minute pentru ea însăși” ca să-şi „odihnească picioarele” și „evadează” 

de acasă citind ziarul de dimineaţă, la o ceașcă de cafea şi o ţigară. 

Clemmer, op. cit., pp. 244-247. 

5. Cantine şi Rainer, op. cit., pp. 59-60, ne oferă un exemplu. 

protejat, unde se poate alina cu produse de fantezie comerciale — filme, 
programe TV, emisiuni radio, lecturi — sau poate folosi „calmante” 
cum sunt ţigările sau alcoolul. Însă în instituţiile totale, mai cu 
seamă imediat după internare, astfel de materiale sunt insuficiente 
sau chiar lipsesc. Tocmai atunci când aceste elemente de sprijin sunt 
cel mai necesare, sunt şi cel mai greu de obţinut. 


VIII 


În prezentarea lumii instituţionalizaţilor am discutat procesele de 
înjosire, influenţele reorganizatoare, strategiile de răspuns adoptate 
de instituționalizaţi și mediul cultural care se dezvoltă. Aș vrea să 
adaug un comentariu concluziv cu privire la procesele care apar, 
în general, dacă şi când individul este eliberat şi trimis înapoi în 
societate. 

Deşi instituționalizaţii plănuiesc mari petreceri de eliberare şi, 
uneori, socotesc în ore cât mai au până la data acesteia, cei aflați pe 
punctul de a se elibera devin adesea foarte neliniștiţi la gândul că 
vor ieşi din instituţie; unii, după cum am arătat, ar putea s-o dea 
în bară sau să se învârtă de încă un stagiu ca să evite chestiunea. 
Anxietatea individului cu privire la eliberare pare să ia adesea forma 
unei întrebări pe care şi-o pune sieşi, dar și prietenilor: „Am să mă 
descurc afară ?”. Această întrebare se referă la întreaga viaţă civilă, 
privită ca un lucru despre care trebuie să ai anumite concepţii și care 
trebuie să te preocupe. Ceea ce, pentru oamenii din afară, alcătuieşte 
de obicei un fundal neperceput pentru elemente individuale percepute, 
pentru instituţionalizat este un element individual pe un fundal mai 
amplu. Poate că o atare perspectivă demoralizează ; aceasta este una 
dintre explicaţiile faptului că foştii instituționalizaţi se gândesc deseori 
la posibilitatea de „a se întoarce înăuntru” şi unul dintre motivele 
pentru care un mare număr de foști instituționalizaţi chiar se întorc. 

Instituţiile totale afirmă deseori că se preocupă de reabilitare, 
adică de restabilirea mecanismelor de autoreglare ale instituţiona- 
lizatului, astfel încât acesta, după eliberare, să păstreze standardele 
de conduită socială din proprie iniţiativă. (Se consideră că personalul 





1. Spre exemplu, Cantine și Rainer, op. cit., p. 59, citându-l pe James Peck: 
„Îmi lipsea băutura chiar mai mult decât femeile, şi unii dintre băieţi 
erau de acord cu mine. Afară, când te apucă melancolia, aproape de 
fiecare dată poţi s-o anihilezi cu două-trei pahare. Dar în închisoare n-ai 
încotro, trebuie să aştepţi până trece de la sine, iar asta poate să dureze 
foarte mult”. 

are o autoreglare corectă încă de la sosirea în instituţia totală și că, 
la fel ca în cazul membrilor altor tipuri de instituţii, nu trebuie decât 
să înveţe procedurile de rigoare.) De fapt, această schimbare survine 
rareori şi, chiar şi atunci când se produce o modificare permanentă, 
schimbările nu sunt cele dorite de personal. Cu excepţia unor insti- 
tuţii religioase, nici procesele de dereglare, nici cele de reorganizare 
nu par să aibă un efect durabil!, în parte din cauza existenţei adap- 
tărilor secundare, a prezenţei contramoravurilor și a tendinței insti- 
tuționalizaţilor de a combina strategiile şi de a minimaliza riscurile. 

Desigur, este foarte probabil ca, imediat după eliberare, fostul 
instituţionalizat să savureze cu o minunată intensitate libertăţile şi 
plăcerile statutului de civil, lucruri pe care civilii nu le consideră 
deloc însemnate : mirosul distinct al aerului curat, posibilitatea de a 
vorbi atunci când vrei, de a folosi un chibrit întreg pentru a aprinde 
o ţigară, de a lua o gustare solitară la o masă cu doar patru locuri?. 
O pacientă de psihiatrie, întoarsă la spital după o vizită de sfârşit 
de săptămână acasă, şi-a descris experienţa în cercul de prieteni, 
care o ascultau cu atenţie: 


M-am trezit dimineața și m-am dus în bucătărie și am făcut 
cafeaua ; era minunat! lar seara am băut o bere și ne-am dus să 
mâncăm chili ; a fost grozav, delicios de-a dreptul! N-am uitat nici 
măcar o clipă că sunt liberă !3 


Și totuși se pare că, la scurt timp după eliberare, fostul institu- 
ționalizat uită în mare măsură ce viaţă a dus „înăuntru” şi reîncepe 
să considere ca fiind firești privilegiile în jurul cărora se organiza 
viaţa în instituţie. Sentimentele de nedreptate, de ostilitate și de 
alienare, determinate în mod tipic de experienţa instituționalizării şi 
care marchează, foarte frecvent, o nouă etapă în cariera sa morală, 
par să slăbească după ieșirea din instituţie. 

Dar ceea ce păstrează individul din experiența sa instituțională 
ne spune lucruri importante cu privire la instituţiile totale. Foarte 
des, intrarea într-o asemenea instituţie înseamnă, pentru individ, 
adoptarea a ceea ce se poate numi „statut proactiv” : poziţia lui socială 
între zidurile instituţiei diferă radical faţă de cea din afară şi, mai 
mult decât atât, dacă este eliberat, nu va mai avea niciodată aceeași 
poziţie socială ca înainte de instituţionalizare, lucru de care individul 





1. Dovezi importante în această direcţie ne oferă datele cunoscute despre 
readaptarea prizonierilor de război repatriați, care au suportat o „spălare 
a creierului”. Vezi Hinkle şi Wolff, op. cit., p. 174. 

Lawrence, op. cit., p. 48. 

3. Din însemnările de teren ale autorului. 


ai 

ajunge să-şi dea seama. Dacă statutul proactiv este unul relativ 
favorabil, cum este cazul absolvenţilor școlilor de ofițeri și ai școlilor 
de elită cu internat, dar şi cazul celor care petrec noviciatul în 
mănăstiri de prestigiu, atunci ne putem aștepta la reuniuni jubiliare 
oficiale ce demonstrează mândria față de „școala” absolvită. Dacă 
statutul proactiv este nefavorabil, cum este cazul celor care ies din 
închisori sau din spitale de psihiatrie, putem folosi termenul „stigma- 
tizare” şi ne putem aştepta ca fostul instituționalizat să facă eforturi 
de a-și ascunde trecutul și să încerce să „depășească momentul”. 

După cum arăta unul dintre cercetătorii fenomenului!, un avantaj 
important al personalului din instituţiile totale constă în puterea lor 
de a-l elibera pe individ într-un mod care reduce stigmatizarea. 
Funcţionarii închisorilor militare îi pot oferi deţinutului posibilitatea 
de a fi reintegrat în serviciul activ şi, eventual, lăsat la vatră în 
condiţii onorabile ; conducerea spitalelor de psihiatrie pot oferi posi- 
bilitatea unui „dosar medical curat” (specificaţia „vindecat la exter- 
nare”) și, de asemenea, pot să acorde recomandări personale. Acesta 
este unul dintre motivele pentru care, în prezența personalului, 
instituţionalizații manifestă uneori entuziasm față de ceea ce face 
instituţia pentru ei. 

Acum putem reveni la discutarea anxietăţii din preajma eliberării. 
Una dintre explicaţiile oferite este aceea că individul nu doreşte să-şi 
asume din nou responsabilitatea de care l-a eliberat instituţia totală 
sau că este prea „bolnav” pentru a face acest lucru. Experienţa mea 
personală în studiul unui tip de instituții totale — spitalele de psihia- 
trie — tinde să minimalizeze importanţa acestui factor. Un factor cu 
probabil mai multă importanţă este deculturarea, pierderea sau 
incapacitatea de a achiziționa unele deprinderi recent dobândite de 
societatea largă. Un alt factor este stigmatizarea. Când individul a 
dobândit un statut proactiv inferior prin intrarea într-o instituţie 
totală, constată că lumea din afară îl primeşte cu răceală și este 
foarte probabil să se confrunte cu această realitate în momentul 
(dificil chiar şi pentru cei fără stigmat) în care trebuie să apeleze la 
cineva pentru a-și găsi un loc de muncă şi o locuinţă. În plus, este 
probabil ca eliberarea să survină tocmai când individul a reuşit, 
într-un final, să înveţe „sforăriile” lumii instituţiei şi a câștigat 
privilegii despre care a învăţat, cu prețul suferinţei, că sunt foarte 
importante. Pe scurt, ar putea descoperi că eliberarea înseamnă 
mutarea din poziţia ierarhică superioară dintr-o lume mai mică, 
într-o poziţie inferioară dintr-o lume mai mare. În plus, este posibil 
ca un fost instituționalizat să se întoarcă în comunitatea liberă având 





1. Cloward, op. cit., pp. 80-83. 

libertatea personală restricţionată. La eliberarea din anumite lagăre 
de concentrare, deţinutului i se cere să semneze un document care 
atestă că a fost tratat corect; primeşte avertismente cu privire la 
consecințele pe care le-ar putea avea eventualele dezvăluiri despre 
întâmplările din instituţie!. În unele spitale de psihiatrie, pacientul 
pregătit pentru externare este intervievat pentru ultima oară, pentru 
a se descoperi dacă nutrește sau nu resentimente la adresa instituţiei 
şi a persoanelor care i-au determinat internarea și este avertizat să 
nu provoace probleme mai târziu. În plus, pacientul pe punct de ple- 
care trebuie, de multe ori, să promită că va căuta ajutor specializat 
dacă va constata că „se îmbolnăvește” din nou sau dacă „are probleme”. 
De multe ori, fostul pacient psihiatric află că rudele şi angajatorul 
său au fost sfătuiți să anunţe autorităţile dacă reapar probleme. Cel 
care iese din închisoare poate fi eliberat condiţionat, cu obligaţia de 
a se prezenta cu regularitate la ofițerul responsabil şi de a evita 
cercurile de persoane pe care le frecventa înainte de intrarea în 
instituţie. 


Lumea angajaţilor instituţiei 


Numeroase instituţii totale par să funcționeze, în mare parte a 
timpului, ca simple „depozite” pentru instituţionalizaţi — dar, după 
cum am arătat, ele se prezintă de obicei în fața publicului larg drept 
organizaţii raționale, proiectate conştient și minuţios pentru a înde- 
plini rolul unor mașinării eficiente care să producă anumite rezultate, 
declarate și aprobate oficial. Am mai arătat că un obiectiv oficial 
frecvent declarat este reformarea instituționalizaţilor în direcția unui 
anumit standard ideal. Contradicţia între ceea ce face instituţia şi 
ceea ce trebuie să declare conducerea ei alcătuieşte contextul funda- 
mental al activităţii cotidiene a personalului din instituţie. 

În acest context, poate primul lucru care trebuie spus despre 
angajaţi este acela că activitatea lor — şi, în consecinţă, lumea lor — 
are de-a face doar cu oameni. Acest Jucru cu oamenii nu seamănă cu 





1. Cohen, op. cit., p. 7; Kogon, op. cit., p. 72. 

activitatea din departamentele de personal și nici cu cea a prestatorilor 
de servicii; în definitiv, angajaţii au obiecte şi produse, nu servicii, 
asupra cărora să-şi desfășoare activitatea, dar aceste obiecte și pro- 
duse sunt oamenii. 

Ca materiale de prelucrat, oamenii pot să capete într-o oarecare 
măsură caracteristici asemănătoare cu ale obiectelor neînsuflețite. 
Chirurgii preferă să opereze bolnavi supli și nu graşi, pentru că, în 
cazul celor grași, instrumentele devin alunecoase și există țesuturi 
suplimentare care trebuie tăiate. Antreprenorii de pompe funebre 
din spitalele de psihiatrie preferă uneori femeile slabe decât bărbaţii 
graşi, fiindcă un cadavru greu e dificil de mișcat, iar cadavrele 
bărbaţilor trebuie îmbrăcate cu sacouri care se trag greu pe braţele 
înţepenite. De asemenea, manevrarea greșită a obiectelor, însuflețite 
sau nu, lasă urme trădătoare pe care le poate vedea supervizorul. Şi, 
tot așa cum un articol prelucrat într-o fabrică trebuie să fie urmat 
de o „umbră” de hârtie care arată ce anume s-a făcut și cine a făcut 
fiecare operaţie, ce trebuie făcut mai departe şi cine a fost ultima 
persoană responsabilă de respectivul articol, tot la fel, un obiect 
uman care se deplasează prin sistemul unui spital de psihiatrie, de 
exemplu, trebuie să fie urmat de un lanţ de avize informative care 
arată în detaliu ce i s-a făcut pacientului, ce a făcut pacientul însuși 
şi cine a răspuns de el ultima dată. Trebuie înregistrată chiar și 
prezenţa sau absenţa unui anumit pacient la o anumită masă ori 
într-o anumită seară, astfel încât să poată fi ţinută corect socoteala 
costurilor şi să se poată face ajustările de rigoare în facturi. Pe 
traseul individului instituționalizat din camera de înregistrare şi 
până la locul de veci, multe feluri de angajaţi vor adăuga însemnări 
oficiale în dosarul lui, cât timp se află în jurisdicţia lor, şi mult timp 
după moartea individului rămăşiţele sale rămân, ca entitate asupra 
căreia se poate acţiona, în sistemul birocratic al spitalului. 

Date fiind caracteristicile fiziologice ale organismului uman, este 
evident că trebuie îndeplinite anumite cerinţe, dacă se doreşte ca 
oamenii să fie folosiţi în mod continuu. Dar, fireşte, la fel se întâmplă 
şi în cazul obiectelor neînsufleţite: temperatura oricărui depozit 
trebuie reglată, indiferent dacă acolo se depozitează obiecte sau 
oameni. De asemenea, după cum angajaţii din minele de fier, din 
fabricile de vopsea sau din combinatele chimice sunt expuși unor 
anumite condiţii de lucru periculoase, există pericole aparte în anu- 
mite tipuri de lucru cu oamenii (sau cel puţin așa crede personalul 
implicat). În spitalele de psihiatrie, angajaţii cred că pacienţii pot să 
lovească „fără motiv” și să rănească vreun funcţionar; unii îngrijitori 
sunt de părere că un contact prelungit cu pacienţii psihiatrici poate 

avea efect contagios. Angajaţii din sanatoriile TBC şi din leprozerii 
consideră că sunt expuşi unor boli periculoase. 

Deşi există asemănări între lucrul cu oameni și lucrul cu obiecte, 
cele mai importante caracteristici ale lumii profesionale a angajaţilor 
derivă din aspectele singulare ale oamenilor ca material de prelucrat. 

Persoanele sunt considerate aproape întotdeauna a fi scopuri în 
sine, în concordanţă cu principiile morale generale ale societății în 
care există instituţiile totale. Ca urmare, constatăm aproape întot- 
deauna că în lucrul cu oamenii trebuie păstrate anumite standarde 
care, din punct de vedere tehnic, nu sunt necesare. Păstrarea acestor 
standarde pe care le numim „umane” ajung să fie definite ca parte 
a „responsabilităţii” instituţiei şi, teoretic, sunt unul dintre lucrurile 
pe care instituţia le garantează instituţionalizatului în schimbul liber- 
tăţii sale. Personalul dintr-o închisoare are obligaţia de a împiedica 
încercările de sinucidere ale deținutului și de a-i acorda toate îngriji- 
rile medicale necesare, chiar dacă acest lucru presupune amânarea 
execuţiei sale. O situaţie similară a fost descrisă în lagărele germane 
de concentrare, unde prizonierii primeau uneori îngrijiri medicale 
chiar dacă urmau să intre, în scurt timp, în camera de gazare. 

O a doua situaţie specială în lumea profesională a angajaţilor 
dintr-o instituţie totală constă în aceea că, de obicei, instituţio- 
nalizaţii au, în lumea din afară, statuturi şi relaţii ce trebuie luate 
în considerare. Desigur, acest lucru are legătură cu faptul, menţionat 
anterior, că instituţiile trebuie să respecte anumite drepturi ale 
instituţionalizaţilor, consideraţi ca persoane. Chiar și în cazul unui 
pacient psihiatric, ale cărui drepturi civile sunt, în majoritatea lor, 
anulate, va fi necesar un număr mare de documente. Desigur, dreptu- 
rile retrase unui pacient psihiatric sunt transferate de obicei unei 
rude, unui comitet sau chiar directorului de spital, care devine, în 
acest caz, persoana responsabilă legal, a cărei autorizaţie trebuie 
obţinută pentru chestiunile din exteriorul instituţiei, privitoare la 
pacient : încasarea sumelor plătite de serviciile de securitate socială, 
plata impozitelor pe venit, întreţinerea proprietăţilor, plata asigu- 
rărilor, încasarea pensiei de bătrâneţe, a dividendelor, plata facturilor 
stomatologice, achitarea obligaţiile legale contractate anterior inter- 
nării, acordarea permisiunii de a pune dosarul psihiatric la dispoziţia 
companiilor de asigurări sau a avocaţilor, a permisiunii pentru vizite 
speciale din partea altor persoane decât rudele de sânge şi aşa mai 
departe. Instituţia trebuie să se ocupe de toate aceste aspecte, chiar 
şi numai pentru a transfera deciziile acelor persoane împuternicite 
legal să le ia. 

Obligaţiile pe care le au cu privire la aceste chestiuni de standarde 
şi drepturi le sunt reamintite angajaţilor nu numai de către superiorii 

direcţi din instituţie, ci şi de către diferite agenţii de monitorizare 
socială şi, deseori, de către rudele instituţionalizaţilor. Chiar şi mate- 
rialul muncii lor poate juca acest rol. Unii îngrijitori din spitalele de 
psihiatrie preferă să lucreze în secţiile cu pacienţi senili, deoarece 
aceştia tind să aibă mai puţine solicitări decât pacienţii din secţiile 
mai bune, conștienți de realitatea imediată. Angajaţii folosesc chiar 
anumite expresii, cum ar fi termenul marinăresc „avocat de mare”, 
pentru a denumi un pacient care cere să fie tratat „ca la carte”. În 
calitate de critici, rudele constituie o problemă deosebită, întrucât, 
dacă pacienţii pot fi educați cu privire la preţul pe care-l au de plătit 
pentru că formulează singuri solicitări, rudele acceptă mai puţine 
instrucțiuni în acest sens şi dau buzna cu solicitări în privința pacien- 
ţilor pe care aceștia s-ar ruşina să le facă. 

Fiindcă există o multitudine de moduri în care instituţionalizaţii 
trebuie consideraţi scopuri în sine și fiindcă aceştia sunt şi foarte 
numeroși, angajaţii instituţiei au de rezolvat anumite dileme clasice 
cu care trebuie să se confrunte cei care guvernează oameni. Întrucât 
o instituţie totală funcţionează, în oarecare măsură, ca un stat, 
angajaţii săi suferă într-o oarecare măsură tribulaţiile de care sunt 
asaltaţi guvernatorii. 

În cazul oricărui instituţionalizat, certitudinea că vor fi respectate 
anumite standarde spre binele lui cere sacrificarea altor standarde, 
fapt ce presupune, la rândul lui, o complicată cântărire a scopurilor. 
Spre exemplu, dacă se doreşte menţinerea în viaţă a unui sinucigaș, 
personalul poate considera necesar să-l ţină sub supraveghere perma- 
nentă sau chiar legat de un scaun, într-o încăpere mică şi încuiată. 
Dacă se urmărește împiedicarea unui pacient psihiatric de a-şi rupe 
coaja de pe nişte răni extrem de iritante şi a repeta, la nesfârșit, 
ciclul de vindecare și îmbolnăvire, personalul ar putea considera că 
este necesară limitarea libertăţii de mișcare a mâinilor pacientului. 
Un pacient care refuză să mănânce poate fi supus umilinţei hrănirii 
forţate. Pentru a avea ocazia să se însănătoșească, pacienţilor dintr-un 
sanatoriu TBC trebuie să li se limiteze libertatea distracţiilor!. 

Standardele de tratament la care are dreptul să se aștepte un 
instituţionalizat pot să intre în conflict, desigur, cu standardele dorite 
de un altul, ceea ce dă naştere unei noi serii de probleme de condu- 
cere. Astfel, în spitalele de psihiatrie, dacă se doreşte să se ţină poarta 
principală deschisă, din respect pentru pacienţii care au dreptul să 
iasă în oraș, atunci alți pacienţi, în care altfel s-ar fi putut avea 
încredere să fie lăsaţi să circule liber pe teritoriile spitalului, trebuie 
ţinuţi în secţii cu saloane încuiate. lar dacă se doreşte ca toţi pacienţii 





1. Roth, „What Is an Activity”, op. cit. 

să aibă acces liber la bufetul cu autoservire şi la cutia poștală, 
pacienţilor cu regim alimentar strict sau celor care trimit scrisori 
amenințătoare ori obscene li s-ar putea interzice libertatea de miș- 
care pe teritoriul spitalului. 

Obligaţia personalului de a respecta anumite standarde de trata- 
ment omenești ridică ea însăşi anumite probleme, dar o nouă serie 
de probleme caracteristice se naște din conflictul constant între 
standardele omenești, pe de o parte, şi eficienţa instituţiei, pe de altă 
parte. Voi cita un singur exemplu. Bunurile personale ale unui individ 
constituie o parte importantă a materialelor din care îşi construieşte 
eul, dar, în calitate de instituţionalizat, uşurinţa cu care îl mane- 
vrează personalul tinde să crească o dată cu creşterea gradului în 
care este deposedat de aceste bunuri. Eficienţa remarcabilă cu care 
o secţie de spital de psihiatrie se poate adapta oscilaţiilor zilnice ale 
numărului de pacienţi are legătură cu faptul că indivizii care se 
internează și cei care se externează nu au nici un fel de bunuri 
personale și nici nu au dreptul de a alege unde vor fi trimişi. Apoi, 
eficienţa cu care se reușește păstrarea curăţeniei hainelor pacienţilor 
are de-a face cu faptul că hainele murdare ale tuturor pot fi adunate, 
fără deosebire, într-o grămadă, iar cele curate pot fi redistribuite nu 
după proprietar, ci după mărimea aproximativă. La fel, cea mai 
rapidă metodă prin care personalul se poate asigura că pacienţii care 
ies în curtea instituţiei vor fi îmbrăcaţi călduros este aceea de a le 
distribui, la ieşire, jachete din dotarea secţiei, fără a li se permite să 
aleagă dacă vor să poarte jachetă sau dacă doresc una anume; la 
întoarcerea în secţie, din aceleași motive de sănătate, angajaţii le vor 
cere să returneze aceste veşminte colectivizate. Chiar alcătuirea unui 
obiect vestimentar poate fi determinată de interesul pentru eficiență 
şi nu pentru îmbunătăţirea aspectului purtătorului, după cum arată 
următorul anunţ, de publicitate comercială: 


Vesele şi solide ! Cu închidere prin capse şi chiloți ataşaţi ! Toate 
articolele de îmbrăcăminte necesare într-unul singur, proiectat și 
testat de instituţiile pentru pacienţi psihiatrici şi retardaţi. Inhibă 
impulsurile exhibiţioniste și nu pot fi sfâşiate. Se trag peste cap. Nu 
necesită sutien sau altă rufărie de corp. Sistemul de închidere cu 
capse între picioare ajută la învățarea folosirii toaletei. Imprimeuri 
plăcute sau ţesături bicolore, cu răscroială rotundă, în V sau pătrată 
la gât. Nu au nevoie să fie călcate. 


După cum obiectele personale pot să împiedice funcţionarea fluentă 
a activităţii unei instituţii și să fie îndepărtate din acest motiv, tot 





1. Anunţ în Mental Hospitals, VI (1955), p. 20. 

astfel, anumite părţi ale corpului pot intra în conflict cu administrarea 
eficientă, iar conflictul se rezolvă în favoarea eficienței. Pentru a 
menţine curăţenia capului pacienţilor și pentru ca aceștia să poată 
fi ușor categorizaţi, raderea completă a părului se dovedeşte eficientă, 
în ciuda efectului neplăcut asupra înfățișării. Din motive asemănă- 
toare, în anumite spitale de psihiatrie s-a considerat utilă extragerea 
dinţilor pacienţilor care mușcă frecvent, efectuarea de histerectomii 
pacientelor cu comportament promiscuu şi de lobotomii, bătăușilor 
inveteraţi. Biciuirea, ca formă de pedeapsă pe navele de război, 
exprimă același conflict între interesele organizaţiei şi omenie: 


Unul dintre argumentele invocate de ofițerii de marină în spri- 
jinul pedepselor corporale este că acestea pot fi aplicate imediat 
şi nu iau timp, iar când prizonierul şi-a pus din nou cămașa pe el, 
pedeapsa s-a sfârşit; pe câtă vreme, dacă ea ar fi înlocuită cu alte 
sancțiuni, aceasta ar provoca probabil o mare pierdere de timp, pe 
lângă că i-ar da marinarului pedepsit sentimentul că-i o persoană 
importantăl. 


Am arătat că lucrul cu oamenii diferă de alte tipuri de muncă din 
cauza complexului de statute şi de relaţii aduse cu sine de fiecare 
instituţionalizat şi din cauza standardelor omeneşti care trebuie 
respectate în privinţa lui. O altă diferenţă survine în situaţiile când 
individul are dreptul de a ieşi de pe teritoriul instituţiei, caz în care 
faptele sale reprobabile devin fapte pentru care instituţia are o 
anumită responsabilitate. Dată fiind această responsabilitate, este 
de înțeles de ce anumite instituţii totale tind să aibă o părere nefavo- 
rabilă despre ieşirile de pe teritoriul lor. Un alt tip de diferență — 
poate cea mai importantă — între lucrul cu oamenii şi alte tipuri de 
muncă rezidă în aceea că, prin ameninţări, recompense sau persua- 
siune, obiectele umane pot primi instrucţiuni pe care să le ducă la 
îndeplinire fără intervenţii din afară. Intervalul de timp de-a lungul 
căruia se poate avea încredere că aceste obiecte vor desfăşura activi- 
tăţile respective fără supraveghere variază foarte mult, fireşte, dar, 
după cum ne arată organizarea socială a secţiilor din spitalele de 
psihiatrie, chiar şi în cazul-limită al schizofrenicilor catatonici este 
posibilă o încredere considerabilă în această privință. Doar cele mai 
complicate echipamente electronice mai au această capacitate. 

Deşi materialul uman nu poate fi niciodată atât de refractar pre- 
cum materialele neînsufleţite, însăși capacitatea lui de a recepta şi 
de a duce la îndeplinire planurile personalului din instituţie poate pune 
piedici mai eficiente decât ar putea-o face obiectele neînsufleţite, căci 





1. Melville, op. cit., p. 139. [versiunea în limba română: op. cit., p. 198 —n.t.] 

obiectele neînsufleţite nu pot să ne zădărnicească planurile cu 
intenţie şi cu inteligenţă (chiar dacă uneori reacționăm, pe moment, 
față de ele ca și cum ar poseda această capacitate). Drept urmare, 
paznicii din închisori și din secţiile „mai bune” ale spitalelor de 
psihiatrie trebuie să fie pregătiți să se confrunte cu încercări orga- 
nizate de evadare şi trebuie să aibă de-a face mereu cu încercările 
instituționalizaţilor de a-i momi, de a le face „înscenări” și de a le 
provoca tot felul de alte necazuri; anxietatea pe care i-o provoacă 
paznicului toate acestea nu scade, chiar dacă el ştie că pacientul se 
poartă astfel doar ca să capete respect de sine sau ca să-şi alunge 
plictiseala!. Până şi un pacient psihiatric bătrân şi slăbit are o putere 
imensă în această privinţă ; spre exemplu, prin simplul gest de a-şi 
înfige degetele mari în buzunarele pantalonilor poate zădărnici con- 
siderabil eforturile îngrijitorului de a-l dezbrăca. Acesta este unul 
dintre motivele pentru care angajaţii tind să ascundă deciziile luate 
cu privire la soarta instituționalizaţilor, căci, dacă aceştia ar şti ce 
lucruri neplăcute li se pregătesc, ar putea să împiedice, cu intenţie 
şi fățiș, împlinirea sorții menite ; astfel, spre exemplu, pacienţilor 
pregătiţi pentru terapie cu electroșocuri li se pot spune povești 
drăguţe şi, uneori, sunt împiedicaţi să vadă încăperea în care li se 
va aplica tratamentul. 

Un al treilea aspect general prin care materialul uman diferă de 
celelalte materiale și datorită căruia ridică probleme unice constă în 
aceea că, oricât de distant încearcă personalul să rămână faţă de 
acest material, el devine obiectul unor simțăminte de camaraderie şi 
chiar de afecțiune sinceră. Există întotdeauna pericolul ca un institu- 
ționalizat să fie privit ca persoană ; dacă trebuie luate măsuri consi- 
derate dure în privinţa instituţionalizaţilor, angajaţii care nutresc 
compasiune vor suferi. (În definitiv, aceasta este una dintre expli- 
caţiile avansate de ofițeri pentru faptul că păstrează distanţa socială 
față de soldaţi.) Pe de altă parte, când instituţionalizatul încalcă o 
regulă, faptul că angajaţii instituţiei îl privesc ca pe o persoană le 
poate intensifica sentimentul lezării lumii lor morale : fiindcă aşteaptă 
o reacţie „raţională” din partea unei fiinţe raționale, angajaţii se 
simt înfuriaţi, jigniţi sau provocaţi când instituționalizatul nu se 
comportă după cuviință. 

Faptul că instituționalizaţii devin uneori obiectul grijii şi com- 
pasiunii personalului se leagă de ceea ce putem numi „ciclul de 
implicare”, înregistrat uneori în instituţiile totale. Pornind de la o 





1. Pentru comentarii cu privire la rolul foarte dificil al paznicului, vezi 
McCorkle și Korn, op. cit., pp. 93-94, şi Gresham M. Sykes, „The Cor- 
ruption of Authority and Rehabilitation”, Social Forces, XXXIV (1956), 
pp. 257-262. 

distanţare socială faţă de instituţionalizaţi, situaţie în care nu vede 
prea uşor nici privaţiunile masive și nici problemele la nivelul insti- 
tuţiei, angajatul constată că nu are motive să se abţină de la a clădi 
o relaţie caldă, de implicare, cu unii dintre ei. Însă această relaţie 
îl aduce pe angajat în situaţia de a suferi din cauza acțiunilor institu- 
ţionalizaţilor şi a greutăților îndurate de ei; de asemenea, el ajunge 
astfel o ameninţare la adresa atitudinii distante faţă de instituţio- 
nalizaţi adoptate de colegii săi. În consecință, acel angajat care a 
ajuns să simtă compasiune față de instituționalizaţi ajunge să se 
simtă „vlăguit” şi să se retragă oarecum, ocupându-se de munca de 
birou, de activitatea de comitet sau de alte activități obișnuite, în 
care este implicat doar personalul instituţiei. După ce se îndepăr- 
tează de contactul direct, primejdios pentru el, cu indivizii instituţio- 
nalizaţi, treptat, nu va mai simți că are motive să fie precaut, iar 
ciclul contactului şi retragerii se va repeta. 

Combinând obligaţia angajaţilor de a respecta anumite standarde 
de omenie cu privire la instituţionalizaţi şi faptul că pot ajunge să-i 
considere pe aceștia fiinţe raționale şi responsabile, obiecte potrivite 
pentru implicarea afectivă, obţinem contextul unor dificultăţi foarte 
speciale ale lucrului cu oamenii. În spitalele de psihiatrie există 
întotdeauna unii pacienţi care acţionează dramatic împotriva binelui 
personal: beau apă pe care au infestat-o chiar ei în prealabil; mănâncă 
exagerat de mult de Ziua Recunoștinței şi de Crăciun, astfel că, în 
acele zile, survin mereu cazuri de ulcer perforat și blocaje esofagiene ; 
se izbesc cu capul de ziduri; îşi smulg firele după intervenţiile chi- 
rurgicale minore; aruncă în toaletă dantura falsă fără de care nu pot 
mânca și a cărei înlocuire ia luni de zile sau îşi zdrobesc ochelarii 
fără de care nu pot să vadă. Încercând să pună capăt acestor acte 
vizibil autodistructive, membrii personalului se văd obligaţi să se 
poarte dur cu pacienţii, creându-și astfel imaginea de persoane nemi- 
loase şi brutale, tocmai când încearcă să împiedice un om să facă 
lucruri despre care ei consideră că nimeni n-ar trebui să le facă 
nimănui. În astfel de situaţii, angajaţilor le este extrem de greu să-și 
păstreze propriile trăiri afective sub control, lucru lesne de înţeles. 


II 


Cerinţele speciale ale lucrului cu oamenii stabilesc activitatea 
zilnică a personalului ; activitatea în sine se desfăşoară într-un climat 
moral aparte. Personalul trebuie să se confrunte cu ostilitatea şi cu 
pretenţiile instituţionalizaţilor, în fața cărora trebuie să prezinte, în 

general, perspectiva rațională îmbrăţișată de instituţie. Aşadar trebuie 
să cercetăm aceste perspective. 

Scopurile declarate ale instituţiilor totale sunt puţin numeroase : 
îndeplinirea unui obiectiv economic ; educare şi instruire ; tratament 
medical sau psihiatric ; purificare religioasă ; protejarea comunităţii 
largi ; şi, după cum sugerează un autor care a studiat intens închi- 
sorile, „...incapacitarea, pedepsirea, împiedicarea şi reformarea...”!. 
Este larg împărtăşită opinia că, de obicei, instituţiile totale eşuează 
considerabil în a-şi îndeplini obiectivele. Mai puţin consens există în 
privinţa faptului că fiecare dintre aceste scopuri oficiale pare admi- 
rabil de potrivit pentru a furniza o cheie de descifrare a sensului, un 
limbaj al explicaţiilor pe care personalul și, uneori, instituţionalizaţii 
le pot da pentru cele mai mici detalii ale activităţii din instituţie. 
Astfel, cadrul de referință medical nu este doar o perspectivă în 
contextul căreia se poate lua și aplica o decizie cu privire la dozarea 
medicaţiei, ci este o perspectivă gata să explice tot felul de decizii, 
cum ar fi, în spital, orele la care sunt servite mesele sau modul cum 
este împăturită lenjeria de pat. Fiecare obiectiv oficial pune în liber- 
tate o doctrină, cu inchizitorii şi martirii ei, iar în interiorul insti- 
tuţiilor pare să nu existe nici o limită naturală a dreptului de a face 
interpretări facile. Fiecare instituţie trebuie să facă un anumit efort 
pentru a-şi realiza obiectivele oficiale, dar, în plus, trebuie să fie 
cumva protejată de tirania urmăririi acestor obiective în mod difuz, 
pentru ca exercițiul autorităţii să nu se transforme într-o vânătoare 
de vrăjitoare. Fantoma „securităţii” din închisori şi acţiunile persona- 
lului, justificate prin aceasta, sunt exemple de asemenea pericole. Şi 
atunci, în mod paradoxal, deşi instituţiile totale par cele mai puţin 
intelectuale locuri, totuşi, la nivelul lor, cel puţin în ultima vreme, 
preocuparea față de cuvinte şi față de perspectivele verbalizate a 
ajuns să joace un rol central și deseori febril. 

Schema interpretativă a instituţiei totale începe să funcţioneze 
automat din clipa sosirii individului, personalul având concepţia că 
intrarea lui în instituţie constituie o dovadă prima facie că respec- 
tivul trebuie să fie genul de persoană pentru care a fost creată 
instituţia. Un om dintr-o închisoare politică trebuie să fie trădător; 
un om dintr-o închisoare trebuie să fie delincvent; un om dintr-un 
spital de psihiatrie trebuie să fie bolnav. Dacă n-ar fi trădător, delinc- 
vent sau bolnav, de ce s-ar mai afla în instituţie? 

Această identificare automată a instituționalizatului nu este o 
simplă etichetare, ci se află în centrul unei modalităţi fundamentale 





1. D. Cressey, „Achievement of an Unstated Organizational Goal: An Obser- 
vation on Prisons”, Pacific Sociological Review, 1 (1958), p. 43. 

de control social. Un prim studiu asupra unui spital de psihiatrie ne 
ilustrează acest fapt: 


Principalul scop al acestei culturi a îngrijitorilor constă în a obţine 
controlul asupra pacienţilor, control care trebuie păstrat indiferent 
de bunăstarea pacientului. Scopul este pus în evidenţă cu claritate 
în raport cu dorințele și solicitările exprimate de pacienţi. Toate 
dorinţele și solicitările, indiferent cât de rezonabile, cât de calm 
exprimate sau cât de politicos formulate, sunt privite ca dovezi ale 
tulburării mentale. Îngrijitorul, aflat într-un mediu în care aștep- 
tarea firească este cea de anormalitate, nu recunoaște niciodată 
normalitatea. Deși majoritatea manifestărilor comportamentale sunt 
aduse la cunoştinţa medicilor, în cele mai multe cazuri, aceştia nu 
fac decât să întărească judecăţile îngrijitorilor. Astfel, medicii contri- 
buie, la rândul lor, la perpetuarea ideii că principala trăsătură a 
interacțiunii cu pacienţii psihiatrici constă în a-i controla!. 


Când instituţionalizaţilor li se permite interacțiunea directă, 
față în față, cu personalul, contactul lor va lua de multe ori forma 
„încleştărilor”: cereri din partea instituţionalizatului și justificări 
pentru tratamentul restrictiv predominant din partea personalului; 
aceasta este, de pildă, structura generală a interacțiunilor dintre 
angajaţi și pacienţi în spitalele de psihiatrie. Trebuind să controleze 
instituţionalizaţii şi să apere instituția în numele obiectivelor sale 
declarate, personalul recurge la acel tip de identificare atotcuprin- 
zătoare a instituţionalizaţilor care le conferă această posibilitate. 
Problema personalului constă, în acest caz, în a găsi un delict potrivit 
cu pedeapsa. 

În plus, privilegiile și pedepsele distribuite de personal sunt 
deseori formulate într-un limbaj care reflectă obiectivele oficiale ale 
instituţiei, ca în situaţiile când izolarea în carceră este numită, în 
închisori, „meditaţie constructivă”. Instituţionalizaţilor şi angajaţilor 
de la nivelurile inferioare le revine misiunea specială de a traduce 
aceste formulări ideologice în limbajul simplu al sistemului de pri- 
vilegii, şi invers. Această situaţie o ilustrează descrierea făcută de 
Belknap despre ceea ce se întâmplă când un pacient psihiatric încalcă 
o regulă şi este pedepsit: 


De obicei, în astfel de cazuri, atitudini ca insolenţa, nesupunerea 
şi familiaritatea exagerată sunt traduse în termeni mai mult sau 





1. J. Bateman şi H. Dunham, „The State Mental Hospital as a Specia- 
lized Community Experience”, American Journal of Psychiatry, CV 
(1948-1949), p. 446. 

mai puţin profesionali, cum ar fi „tulburat” sau „agitat”, şi-i sunt 
prezentate medicului de către îngrijitor ca raport privind starea 
sănătăţii pacientului. Medicul trebuie, în acest caz, să revoce ori să 
modifice oficial privilegiile pacientului în secție sau să efectueze 
transferul într-o altă secţie, în care pacientul trebuie să-și reia tra- 
seul ascendent, de la grupul cu statutul cel mai de jos. În cultura 
îngrijitorilor, un medic „bun” este acela care nu pune prea multe 
întrebări cu privire la aceşti termeni medicali traduși de ei!. 


Perspectiva instituţională se aplică, de asemenea, acțiunilor care 
nu sunt supuse în mod obișnuit sau explicit disciplinării. Astfel, 
Orwell arată că, în școala cu internat pe care a urmat-o, urinatul în 
pat era considerat semn de „murdărie” şi de păcătoşenie? şi că o 
perspectivă similară se aplica și unor tulburări de sănătate chiar şi 
mai evident fizice: 


Aveam disfuncţii ale bronhiilor și o leziune la un plămân care nu 
mi-a fost descoperită decât mulţi ani mai târziu. Ca urmare, aveam 
o tuse cronică; în plus, alergarea era o adevărată tortură. Însă în 
acele vremuri, „hârâiala” sau „boala de piept”, cum i se mai spunea, 
ori era etichetată drept rod al imaginaţiei, ori era considerată o boală 
în esență morală, provocată de mâncatul excesiv. „Șuieri ca un acor- 
deon”, îmi spunea cu dezaprobare Sim [lpedagogul-şef], stând în spa- 
tele meu. „Te îndopi mereu cu mâncare, de asta şuieri P* 


Se spune că lagărele chineze de „reformare a gândirii” au dus la 
extrem acest proces interpretativ, traducând întâmplările cotidiene, 
inofensive din trecutul prizonierilor în simptome ale activităţii con- 
trarevoluţionaret. 

Deşi există o concepţie psihiatrică asupra bolii psihice şi o con- 
cepţie bazată pe influențele mediului asupra infracţiunii şi activității 
contrarevoluționare, ambele exonerându-l pe incriminat de responsa- 
bilitatea morală pentru vina sa, instituţiile totale nu-şi pot permite 
acest determinism aparte. Instituţionalizaţii trebuie să fie deter- 
minaţi să se autoconducă într-un mod uşor de manevrat și, pentru 
a se promova aceasta, atât conduitele dezirabile, cât și cele indezi- 
rabile trebuie considerate ca izvorând din voința personală şi din 





Belknap, op. cit., p. 170. 

Orwell, op. cit., pp. 506-509. 

Ibidem, p. 521. 

Vezi, spre exemplu, R. Lifton, „«“Thought Reform» of Western Civi- 
lians in Chinese Communist Prisons”, Psychiatry, XIX (1956), mai ales 
pp. 182-184. 

caracterul fiecărui individ, şi definite drept un aspect asupra căruia 
el poate să intervină. Pe scurt, fiecare perspectivă instituțională 
conține o moralitate personală şi în fiecare instituţie totală putem 
vedea, la scară redusă, dezvoltarea a ceva înrudit cu varianta funcţio- 
nalistă a vieţii morale. 

Traducerea comportamentului instituţionalizaților în termeni 
morali potriviţi pentru perspectiva declarată a instituţiei va conţine, 
cu necesitate, anumite ipoteze cuprinzătoare cu privire la caracterul 
fiinţelor umane. Dat fiind tipul de instituţionalizaţi pe care-i au în 
grijă și prelucrarea la care ei trebuie supuşi, angajaţii tind să elabo- 
reze ceva ce ar putea fi considerat o teorie asupra naturii umane. Ca 
parte implicită a perspectivei instituționale, această teorie raţiona- 
lizează activitatea, furnizează un mijloc subtil de a menţine distanţa 
socială față de instituţionalizaţi și o concepţie stereotipă asupra lor 
şi justifică felul cum sunt trataţi!. De cele mai multe ori, teoria 
acoperă posibilele forme „bune” şi „rele” ale comportamentului indivi- 
zilor instituţionalizațţi, formele pe care le poate lua greșeala, valoarea 
educaţională a privilegiilor și a pedepselor şi diferenţele „esenţiale” 
dintre personal şi instituţionalizaţi. În armată, ofiţerii vor avea o 
teorie despre relaţia dintre disciplină şi ascultarea de care dau dovadă 
soldaţii în luptă, despre calităţile pe care trebuie să le aibă un bărbat, 
despre „punctul critic” al bărbaţilor și despre diferenţa dintre boala 
psihică şi mimarea bolii. Pe parcursul instruirii, vor prelua o con- 
cepţie anume cu privire la ei înșiși, după cum arată un fost membru 
al Gărzii Naţionale, înşiruind calitățile morale pe care trebuie să le 
aibă ofiţerii: 


Deși o mare parte a instrucției avea inevitabil menirea de a 
promova forma fizică optimă, exista totuşi o credinţă puternică potri- 
vit căreia un ofițer, indiferent dacă este sau nu într-o formă fizică 
bună, trebuie să aibă întotdeauna suficientă mândrie (sau „vână”) 
încât să nu-şi recunoască în nici un caz slăbiciunea fizică, decât dacă 
se prăbușește la pământ, mort sau inconştient. Această convingere 





1. Am preluat aceste date din recenzia lui Everett C. Hughes asupra lucrării 
Spătlese a lui Leopold von Wiese, recenzie publicată în American Journal 
of Sociology, LXI (1955), p. 182. Un domeniu similar cuprinde termenul 
antropologic actual „etnopsihologie”, însă acesta se aplică nu unei insti- 
tuţii, ci unei culturi. Trebuie adăugat că și instituționalizaţii formulează 
o teorie asupra naturii umane, alcătuită în parte din elemente preluate 
din teoria personalului și în parte din elemente contrare, proprii. În 
legătură cu aceasta, vezi, în McCleery, op. cit., pp. 14-15, descrierea 
extrem de interesantă a conceptului de „trădător” așa cum îl formulează 
prizonierii. 

foarte semnificativă avea ceva mistic, atât în caracterul, cât și în 
intensitatea ei. Spre sfârşitul cursului, în timpul unui exercițiu extrem 
de dur, doi sau trei ofițeri au abandonat, plângându-se de rosături 
sau de alte indispoziții uşoare. Instructorul-şef, un om civilizat şi 
comod, i-a acuzat fățiș. Le-a spus că un ofițer nu poate pur și simplu 
abandona și nu abandonează niciodată. Puterea voinţei, dacă nu 
altceva, trebuie să-l ajute să meargă înainte la nesfârşit. Totul e o 
chestiune de „vână”. Exista sugestia nerostită că, în timp ce oamenii 
cu grade inferioare pot să abandoneze şi chiar o fac, chiar dacă, 
deseori, sunt mai rezistenți din punct de vedere fizic, ofițerul apar- 
ţine unei caste superioare. Ulterior am descoperit credința, acceptată 
în rândul ofiţerilor, că ei sunt în stare de performanțe fizice şi pot 
suporta disconfortul fizic fără să fie câtuși de puţin necesar să se 
instruiască ori să se pregătească pentru astfel de lucruri, așa cum i 
se cere soldatului de rând. Spre exemplu, ofițerii pur și simplu nu 
făceau exerciţii fizice : n-aveau nevoie de ele ; erau ofițeri și rezistau 
până la sfârşit, indiferent dacă veneau pe terenul de instrucţie direct 
dintr-un sanatoriu sau dintr-un bordel!. 


În închisori găsim un conflict curent între două teorii asupra 
infracționalității: cea psihiatrică şi cea a slăbiciunii morale. In 
mănăstiri găsim teorii despre manifestările de slăbiciune sau de 
putere a spiritului şi despre căile prin care pot fi combătute defectele 
lui. Spitalele de psihiatrie ies în evidenţă din acest punct de vedere, 
căci angajaţii lor se declară în mod explicit specialiști cu privire la 
natura umană, care pun diagnostice şi prescriu tratamente pe baza 
acestei calități. Ca urmare, în tratatele psihiatrice standard există 
capitole despre „psihodinamică” şi „psihopatologie” unde pot fi găsite 
teorii fermecător de explicite asupra „caracterului” naturii umane?. 

O parte importantă a teoriei asupra naturii umane din numeroase 
instituţii totale constă din convingerea că, dacă proaspătul institu- 
ționalizat poate fi determinat să manifeste o extremă supunere față 
de personal imediat după sosirea sa, ulterior va fi ușor de manevrat — 
altfel spus, convingerea că, supunându-se acestor prime cerinţe, 





1. Simon Raven, „Perish by the Sword”, Encounter, XII (mai 1959), 
pp. 38-39. 

2. Caracterul atotcuprinzător al teoriei cu privire la natura umană formu- 
lată de o instituţie își găseşte actualmente o bună exprimare în institu- 
țiile psihiatrice progresiste. Teoriile elaborate iniţial pentru a fi aplicate 
pacienţilor ajung să fie tot mai mult aplicate şi personalului, astfel că 
angajaţii din eșalonul inferior trebuie să facă și ei penitenţa psihoterapiei 
de grup, iar cei din eşalonul superior, pe cea a psihanalizei individuale. 
Există chiar şi iniţiativa de a introduce terapeuţi sociologi consultanţi, 
pentru instituţia ca întreg. 

„rezistenţa” sau „spiritul” său este cumva frânt. (Acesta este unul 
dintre motivele pentru ceremoniile de frângere a voinţei şi pentru 
practicile de bun-venit prezentate anterior.) Desigur, dacă instituţio- 
nalizaţii aderă la aceeași teorie asupra naturii umane, atunci concep- 
ţia personalului cu privire la caracterul ei va fi confirmată. Studiile 
recente efectuate asupra comportamentului soldaților americani luaţi 
prizonieri în războiul din Coreea ne oferă un exemplu. În America 
se crede că un om, o dată adus în „punctul-limită”, nu va mai fi 
capabil să manifeste ulterior nici un fel de împotrivire. Se pare că 
această concepţie asupra naturii umane, consolidată de afirmaţiile 
făcute pe parcursul instruirii cu privire la pericolul manifestării unei 
slăbiciuni oricât de mici, i-a determinat pe unii prizonieri să renunțe 
complet la împotrivire o dată ce au cedat asupra unei chestiuni lipsite 
de importanţă. 

Teoria asupra naturii umane constituie, desigur, doar una dintre 
laturile schemei interpretative oferite de o instituţie totală. Un alt 
domeniu acoperit de perspectivele instituţionale este munca. Din 
moment ce, în lumea din afară, munca se face de obicei pentru bani, 
profit sau prestigiu, pierderea acestor motivații presupune pierde- 
rea anumitor interpretări ale acţiunilor şi solicită noi interpretări. 
În spitalele de psihiatrie există terapii cunoscute sub denumirile 
oficiale de „terapie prin muncă” și „ergoterapie” ; pacienţilor li se dau 
sarcini de îndeplinit, de obicei dintre cele de jos, cum ar fi greblatul 
frunzelor, servitul la mese, lucrul în spălătorie şi spălatul podele- 
lor. Deși natura acestor sarcini derivă din necesităţile instituţiei, 
pacientului i se afirmă că îndatoririle îl vor ajuta să înveţe din nou 
să trăiască în societate şi că disponibilitatea sa de a le îndeplini va 
fi considerată drept dovadă diagnostică de îmbunătăţire a stării lui 
de sănătate?. Pacientul însuşi ar putea percepe munca în această 
lumină. Un proces asemănător de redefinire a semnificației muncii 





1. Vezi utila lucrare a lui Albert Biderman, „Social-Psychological Needs and 
«Involuntary» Behavior as Illustrated by Compliance in Interrogation”, 
Sociometry, XXIII (1960), pp. 120-147. 

2. Ar fi o greşeală să privim aceste „terapii” prea cinic. Munca, de pildă 
aceea dintr-o spălătorie sau dintr-un atelier de reparat încălțăminte, 
are propriul ei ritm şi, deseori, este executată de indivizi cu o mai strânsă 
legătură cu propria meserie decât cu spitalul; prin urmare, de foarte 
multe ori, timpul petrecut îndeplinind aceste sarcini este mai plăcut 
decât cel petrecut într-o secţie întunecoasă și tăcută. În plus, ideea de 
a pune pacienţii la muncă „utilă” pare o posibilitate atât de captivantă 
în societatea noastră, încât unele ateliere, ca acelea de reparat încăl- 
ţăminte sau de confecționat saltele, pot ajunge să funcționeze, cel puţin 
o vreme, realmente pe spezele instituţiei. 

poate fi întâlnit în instituţiile religioase, după cum arată comentariile 
unei călugărițe clarise : 


A trăi cu supunere mai are și un alt aspect miraculos. Nimeni nu 
face vreodată ceva mai important decât faci tu, dacă tu te supui. 
Mătura, stiloul, acul sunt toate aidoma în ochii lui Dumnezeu. Supu- 
nerea mâinii care le foloseşte şi iubirea din inima călugăriței care le 
ţine, acestea au o importanţă veşnică pentru Dumnezeu, pentru călu- 
găriţe şi pentru întreaga lume!. 


Oamenii din lumea întreagă sunt obligaţi să se supună legilor 
făcute de oameni și restricțiilor de fiecare zi. Călugărițele practicante 
ale contemplației aleg în mod liber să se supună unei reguli mona- 
hale inspirate de Dumnezeu. Fata care bate la mașină face acest lucru 
doar de dragul banilor şi-şi dorește să se poată opri. Clarisa care 
mătură prin chiliile mănăstirii face acest lucru în numele Domnului şi 
preferă măturatul, la acea oră, tuturor celorlalte ocupaţii din lume?. 


Deşi unele motive puternic instituționalizate, ca profitul sau eco- 
nomia, sunt urmărite cu obstinaţie în instituţiile comerciale5, aceste 
motive şi cadrele de referință conexe lor pot totuşi să îndeplinească 
rolul de a restricționa alte tipuri de interpretare. Însă, când motivele 
esenţiale ale societăţii largi nu pot fi invocate, terenul devine primej- 
dios de deschis pentru tot felul de confruntări şi excese interpretative 
şi, ca urmare, pentru noi feluri de tiranie. 

Aş vrea să adaug o ultimă idee cu privire la perspectivele insti- 
tuționale. Administrarea instituționalizaților este explicată de obicei 
din perspectiva ţelurilor sau a obiectivelor ideale ale instituţiei, aces- 
tea presupunând servicii tehnice umane. De obicei, pentru îndeplini- 
rea acestor servicii sunt angajaţi profesionişti, chiar şi numai pentru 
a scuti conducerea instituţiei de obligaţia de a-i trimite pe instituţio- 
nalizați în afara instituţiei spre a beneficia de respectivele servicii, 
fiind lipsit de înţelepciune „ca fraţii călugări să iasă în lume, căci nu 





1. Sora Mary Francis, P.C., A Right to be Merry (Sheed and Ward, New 
York, 1956), p. 108. 

2. Ibidem, p. 99. Atribuirea unui alt înţeles sărăciei este, desigur, o stra- 
tegie fundamentală în viaţa religioasă. Idealurile de simplitate spartană 
au fost folosite, de asemenea, de către unele grupări politice și militare 
radicale ; actualmente, adepţii mişcării Beat Generation atribuie o sem- 
nificaţie specială sărăciei demonstrative. 

3. O bună reprezentare a extinderii și profunzimii interpretative găsim 
în romanul lui Bernard Malamud despre problemele de administrare 
dintr-un mic magazin de legume și fructe : The Assistant (New American 
Library, New York, 1958). 

este deloc sănătos pentru sufletul lor”!. Profesioniştii care intră astfel 


în instituţie este probabil să ajungă nemulţumiţi, să simtă că nu-și 
pot practica așa cum trebuie profesia şi că sunt folosiţi drept „pri- 
zonieri” ca să dea confirmare profesională sistemului de privilegii. 
Protestul pare a fi clasic?. În multe spitale de psihiatrie există cazuri 
de psihiatri nemulţumiţi, care afirmă că părăsesc spitalul pentru a 
putea să practice psihoterapia. Adesea, un serviciu psihiatric special, 
cum ar fi psihoterapia de grup, psihodrama sau terapia prin artă, 
sunt introduse cu sprijinul entuziast al conducerii spitalului ; apoi, 
încet-încet, interesul se deplasează spre altceva, iar profesionistul 
respectiv se trezește că, treptat, slujba lui a devenit un fel de acti- 
vitate de relaţii cu publicul, iar terapia pe care o practică primeşte 
sprijin doar de formă, excepţie făcând situaţiile când apar vizitatori 
şi conducerea vrea să arate cât de moderne şi de complete sunt 
serviciile oferite. 

Profesioniştii, desigur, nu reprezintă singurul grup profesional 
aflat în relaţii întru câtva dificile cu scopurile oficiale ale instituţiei. 
Acei membri ai personalului aflaţi în contact permanent cu insti- 
tuţionalizaţii pot considera, la rândul lor, că li s-a dat o sarcină con- 
tradictorie, având misiunea de a-i constrânge pe aceştia să se supună 
şi, în acelaşi timp, de a da impresia că se respectă standardele 
umaniste şi că se îndeplinesc obiectivele fundamentale ale instituţiei. 


Ceremoniile instituționale 


Am descris instituţiile totale din punctul de vedere al institu- 
ționalizaţilor şi, pe scurt, din punctul de vedere al angajaţilor. Fiecare 
punct de vedere conţine, ca element crucial, o imagine a celuilalt 
grup. Deşi această imagine despre celălalt există, ea este rareori de 
acel tip care duce la identificare empatică — excepţie făcând, poate, 
acei instituționalizaţi descrişi anterior, care adoptă rolul de „indi- 
vid-model!” şi „se identifică cu agresorul” în mod serios. Când survin 





1. The Holy Rule of Saint Benedict, cap. 66. 

2. Spre exemplu, Harvey Powelson şi Reinhard B. Bendix, „Psychiatry in 
Prison”, Psychiatry, XIV (1951), pp. 73-86, şi Waldo W. Burchard, „Role 
Conflicts of Military Chaplains”, American Sociological Review, XIX 
(1954), pp. 528-535. 

totuși relaţii şi apropieri neobișnuite peste granița dintre angajaţi şi 
instituționalizaţi, ştim că urmează ciclul implicării și că este probabil 
să apară tot felul de ecouri stânjenitoare!, cu o subminare a auto- 
rităţii şi a distanţei sociale care, iarăși, dă impresia unui tabu al 
incestului, activ în instituţiile totale. 

În plus față de legăturile „personale” ilicite sau îndoielnice, care 
încalcă graniţa dintre angajaţi şi instituţionalizaţi, mai apare un al 
doilea tip de contact clandestin între aceste două categorii. Spre 
deosebire de instituționalizaţi, membrii personalului își desfăşoară 
anumite aspecte ale vieţii separat de instituţie, deşi ele se pot des- 
făşura tot pe teritoriul instituţiei sau în imediata ei apropiere. În 
acelaşi timp, se presupune că timpul de muncă al instituţionalizaţilor 
nu are valoare pentru aceștia și se află la discreţia personalului. În 
aceste condiţii, separarea rolurilor pare dificil de respectat, iar insti- 
tuționalizaţii se găsesc în situaţia de a efectua servicii domestice 
pentru angajaţi, cum ar fi îngrijirea grădinii, zugrăvitul, curăţenia 
şi îngrijirea copiilor. Pentru că aceste servicii nu fac parte din cadrul 
oficial de referință al instituţiei, angajaţii sunt obligaţi să acorde o 
anumită consideraţie servitorilor lor şi, ca urmare, nu reuşesc să 
menţină faţă de ei distanţa obișnuită. Restricţiile obişnuite ale vieții 
în instituţie îi determină pe instituţionalizaţi să încalce bucuroși, 
în acest fel, regulile care le reglementează relaţiile cu angajații. 
Lawrence oferă un exemplu din cadrul armatei: 


Sergentul-major a dat un exemplu de comportare neregulamen- 
tară când l-a dus pe ultimul soldat din pluton acasă la soţia lui și l-a 
pus să vopsească grătarul căminului şi să aibă grijă de copii cât timp 
ea s-a dus la cumpărături. „Mi-a dat o bucată de plăcintă cu gem!” 
se lăuda Garner, iertându-l cu ușurință pe sugarul plângăreţ datorită 
faptului că acum avea stomacul plin?. 





1. Vezi E. Goffman, The Presentation of Self in Everyday Life (Anchor Books, 
New York, 1959), pp. 200-204; McCorkle și Korn, op. cit., pp. 93-94. 
Studiul de referință în acest domeniu este cel al lui Alfred H. Stanton și 
Morris $. Schwartz, „The Management of a Type of Institutional Partici- 
pation in Mental Illness”, Psychiatry, XII (1949), pp. 12-26. 

2. Lawrence, op. cit., p. 40. Pentru o versiune dintr-un lagăr de concen- 
trare, vezi Kogon, op. cit., pp. 84-86. Ca amendament, trebuie adăugat 
că, în unele instituţii totale și mai ales pe nave, aceste servicii personale 
pot primi caracter legitim, intrând în categoria îndatoririlor personalului 
inferior; este şi cazul rolului ordonanţei în armata britanică. Dar, în 
aceste cazuri de excepţie, întreaga viaţă a angajaţilor este reglementată 
oficial. 

În plus față de asemenea încălcări accidentale ale graniţei, în 
fiecare instituţie totală par să se dezvolte, spontan sau prin imitație, 
o serie de practici instituţionalizate prin care personalul şi institu- 
ționalizaţii se apropie suficient de mult pentru a-și forma o imagine 
întru câtva favorabilă unii despre ceilalți și pentru a se identifica 
empatic cu situația celorlalți. Aceste practici exprimă unitate, solida- 
ritate şi implicare comună la nivelul instituţiei, și nu diferenţele 
dintre cele două grupuri. 

Sub aspectul formei, întrunirile instituţionalizate sunt caracte- 
rizate de renunțarea la formalisme şi la orientarea spre sarcină care 
guvernează contactele dintre instituționalizaţi şi angajaţi, şi de o 
relaxare a organizării ierarhice obișnuite. Adesea, participarea este 
într-o anumită măsură voluntară. Date fiind rolurile obișnuite, aceste 
activităţi reprezintă „eliberări de rol”!; desigur, dat fiind efectul uni- 
versal al distanţei impuse între instituționalizaţi şi membrii perso- 
nalului, orice schimbare în direcţia exprimării solidarităţii reprezintă 
o eliberare de rol. Pot fi făcute speculaţii cu privire la numeroasele 
funcţii ale acestor întruniri, dar explicaţiile par mult mai puţin 
impresionante decât modul unic în care aceste practici apar mereu, 
în toate tipurile de instituţie totală, pe terenul aparent cel mai puţin 
fertil. Se poate considera că există motive foarte întemeiate pentru 
aceste practici, chiar dacă motivele par greu de găsit. 

Una dintre cele mai obișnuite forme de ceremonie instituțională 
este „publicaţia casei”, de cele mai multe ori ziar săptămânal sau 
revistă lunară. De obicei, toţi cei care îşi aduc contribuţia la publicaţie 
sunt recrutați din rândurile instituționalizaţilor, ceea ce determină 
formarea unui fel de falsă ierarhie, supervizarea şi cenzura fiind 
executate de un membru al personalului, relativ amabil față de 
instituționalizațţi şi, în acelaşi timp, suficient de loial față de tovarășii 
săi. Conţinutul tipărit are menirea de a trasa un cerc în jurul institu- 
ţiei şi de a conferi lumii astfel delimitate accentul de realitate publică. 

Pot fi menţionate două tipuri de materiale care apar în publicaţia 
casei. În primul rând, sunt „ştirile locale”. Între acestea se numără 
relatări despre ceremoniile instituționale recente, ca şi referiri la 
evenimentele „personale”, cum ar fi aniversări ale zilei de naştere, 
promovări, excursii şi morţi survenite în rândul membrilor instituţiei, 
mai ales al angajaţilor importanţi sau bine cunoscuţi. Conţinutul lor 
are caracter de felicitare sau de condoleanţe, după caz, exprimând, 
teoretic, în numele întregii instituţii, preocuparea empatică față de 
viața membrilor. Aici intervine un aspect interesant al segregării 





1. Acest termen a fost sugerat de Everett C. Hughes şi este folosit într-o 
lucrare nepublicată, „Social Control and Institutional Catharsis”, de 
Joseph Gusfield. 

rolurilor : cum rolurile cu relevanţă instituțională ale unui membru 
(de exemplu, ale medicului) tind să-l pună pe acesta în contrast cu 
alți membri, luaţi ca întregi categorii (de exemplu, îngrijitorii şi 
instituţionalizaţii), ele nu pot fi folosite ca vehicul pentru exprimarea 
solidarităţii instituţionale; se tinde, astfel, să se utilizeze rolurile 
irelevante, mai ales cel de părinte sau de consoartă, roluri imagi- 
nabile, dacă nu chiar posibile, pentru toate categoriile. 

În al doilea rând, există materiale care pot reflecta o concepţie 
editorială. Între acestea se numără: ştiri din lumea din afară, rele- 
vante pentru statutul social şi juridic al foştilor şi actualilor institu- 
ționalizaţi, însoțite de comentarii adecvate ; eseuri, proză scurtă şi 
poezii originale; editoriale. Materialele sunt scrise de instituțio- 
nalizați, dar exprimă concepţia oficială asupra funcțiilor instituţiei, 
teoria personalului cu privire la natura umană, o versiune idealizată 
a relaţiilor dintre instituţionalizaţi şi angajaţi şi atitudinea pe care 
ar trebui s-o adopte un convertit ideal — pe scurt, prezintă politica 
instituțională. 

Publicaţia casei supraviețuiește într-un echilibru agreabil, dar 
delicat. Membrii personalului acceptă ca instituţionalizaţii să-i inter- 
vieveze, să scrie și să citească despre ei, intrând astfel sub controlul 
slab al celor care scriu şi citesc publicaţia ; în acelaşi timp, institu- 
ționalizaților li se dă ocazia să demonstreze că se află suficient de sus 
pe scara umană pentru a stăpâni cu competenţă limbajul oficial şi 
politica oficialăl. Pe de altă parte, autorii materialelor publicate 
promit să urmeze ideologia oficială, prezentând-o tovarășilor lor. În 
mod interesant, instituționalizaţii care încheie acest acord cu perso- 
nalul continuă deseori să promoveze contramoravurile. Ei introduc, 
în materialele pe care le scriu, câte critici făţişe la adresa instituţiei 
permit cenzorii ; le suplimentează cu formulări indirecte sau mascate 
ori cu desene cu substrat ; în prezența camarazilor, adoptă o atitudine 
cinică față de contribuţiile lor, afirmând că scriu numai fiindcă e o 
slujbă „comodă” sau un mijloc bun de a obţine recomandări pentru 
eliberare. 

Deşi publicația casei a devenit un obicei de ceva vreme, numai 
recent a apărut în instituţiile totale o formă oarecum similară de elibe- 
rare de rol; mă refer aici la formele de „autoguvernare” şi de „terapie 
de grup”. De obicei, instituţionalizatul rostește replicile, iar un mem- 
bru amabil al personalului oferă supervizarea. Şi aici se găseşte un 
fel de învoială între instituţionalizaţi şi personal. Instituţionalizaţilor 
li se acordă privilegiul de a petrece un anumit timp într-un mediu 





1. Cererile judecătorești redactate competent de instituţionalizaţi, care 
circulă în numeroase închisori și spitale psihiatrice, par să aibă aceeași 
funcţie. 

relativ „nestructurat” sau egalitar și chiar dreptul de a-şi exprima 
plângerile. În schimb, se așteaptă de la ei să arate mai puţin atașa- 
ment faţă de contramoravuri şi mai multă receptivitate faţă de 
idealul de eu, așa cum i-l definesc angajaţii. 

Faptul că instituţionalizaţii folosesc limbajul oficial şi filosofia 
oficială a personalului în discutarea sau publicarea plângerilor con- 
stituie, pentru angajaţi, un avantaj parţial. Instituţionalizaţii pot să 
manipuleze explicaţiile logice formulate de personal în favoarea insti- 
tuţiei și, astfel, să amenințe distanţa socială dintre cele două grupuri. 
Astfel, în spitalele de psihiatrie întâlnim următorul fenomen intere- 
sant: angajaţii folosesc terminologia psihiatrică stereotipă în discuţiile 
dintre ei sau în cele cu pacienţii, dar, când pacienţii folosesc, la rândul 
lor, acest limbaj, îi ridiculizează pentru „pretenţiile intelectuale” și 
pentru evitarea problemei. Poate că elementul distinctiv al formei de 
eliberare de rolul instituțional prin terapia de grup constă în interesul 
pe care i-l acordă profesioniștii cu orientare academică, astfel că 
există deja mai multă literatură despre acest aspect al instituțiilor 
totale decât despre majoritatea celorlalte aspecte, luate împreună. 

Un tip întru câtva diferit de ceremonie instituţională îl constituie 
petrecerea anuală (uneori are loc de mai multe ori pe an) la care anga- 
jaţii şi instituţionalizaţii se „amestecă” prin intermediul unor mani- 
festări standard de sociabilitate, ca mâncatul împreună, jocurile de 
petrecere şi dansul. În astfel de ocazii, membrii personalului şi insti- 
tuționalizaţii îşi pot „lua libertăţi” ce depăşesc granița de castă, iar des- 
chiderea socială poate fi exprimată prin intermediul celei sexuale!. 
În unele cazuri, libertatea poate fi extinsă până la inversarea rituală 
a rolurilor, în cadrul căreia angajaţii îi servesc la masă pe institu- 
ţionalizaţi şi desfăşoară alte servicii domestice în beneficiul acestora?. 

Legată adesea de petrecerea anuală din instituţiile totale este 
sărbătoarea Crăciunului. O dată pe an, instituţionalizaţii împodobesc 





1. Desigur, „petrecerea de la birou” care poate fi întâlnită în alte instituţii 
decât cele totale are o dinamică similară și, fără îndoială, a fost prima 
care a dat naştere la comentarii. Vezi, de exemplu, Gusfield, op. cit. Cele 
mai bune relatări despre aceste evenimente le găsim tot în lucrările de 
ficţiune. Vezi, de pildă, descrierea petrecerii dintr-o fabrică, făcută de 
Nigel Balchin în romanul Private Interests (Houghton-Mifflin, Boston, 
1953), pp. 47-71, descrierea unei petreceri comune pentru angajaţi şi 
clienţi, la un hotel, făcută de Angus Wilson în nuvela „Saturnalia” din 
volumul The Wrong Set (William Morrow, New York, 1950), pp. 68-89, şi 
versiunea petrecerii anuale dintr-un spital psihiatric, descrisă de 
Kerkhoff, op. cit., pp. 224-225. 

2. Vezi Max Gluckman, Custom and Conflict in Africa (The Free Press, 
Glencoe, Ill., 1955), cap. V, „The Licence in Ritual”, pp. 109-136. 

interiorul și exteriorul instituției cu decoraţii uşor de scos, în parte 
furnizate de angajaţi, alungând astfel din spaţiile de locuit ceea ce 
meniul special va alunga mai târziu şi de la masa lor. Instituţiona- 
lizaţii primesc mici daruri; anumite îndatoriri de muncă sunt anu- 
late; este mărit timpul acordat vizitelor şi se slăbesc restricţiile 
privitoare la permisii. În general, rigorile vieţii instituţionale sunt 
relaxate pentru o zi. lată varianta dintr-o închisoare britanică: 


Autorităţile au făcut tot ce le-a stat în putință ca să ne învese- 
lească. În dimineața de Crăciun am primit la micul dejun fulgi de 
porumb, cârnaţi, şuncă, fasole, pâine prăjită, pâine cu margarină și 
marmeladă. La prânz am primit friptură de porc, budincă de Crăciun 
şi cafea, iar la cină, plăcintă cu carne şi cafea în locul obișnuitei căni 
de cacao din fiecare seară. 

Sălile erau decorate cu ghirlande din hârtie, baloane şi clopoței 
şi-n fiecare era câte un brad de Crăciun. În sala de recreere au fost 
proiectate filme suplimentare. Doi dintre ofiţeri mi-au dăruit câte un 
trabuc. Mi s-a permis să trimit şi să primesc câteva telegrame de 
felicitare şi, pentru prima oară de când mă aflu în închisoare, am 
avut destule ţigări!. 


În Statele Unite, de Paște, de 4 Iulie, de Haloween şi de Ziua 
Recunoștinței poate avea loc o versiune diluată a petrecerii de Crăciun. 

O ceremonie instituțională interesantă, deseori legată de petre- 
cerea anuală și de sărbătoarea Crăciunului, este spectacolul de teatru 
al instituţiei?. De cele mai multe ori, actorii sunt din rândul insti- 
tuționalizaţilor, iar regizorii, din rândul personalului, dar uneori se 
pot întâlni şi distribuții „mixte”. Autorii pieselor sunt, de obicei, 
membri ai instituţiei, fie angajaţi, fie instituţionalizaţi, astfel că 
piesa poate fi plină de referiri la instituţie, dezvăluind, prin utilizarea 
particulară a acestei forme publice, o trăire specială a realităţii 
evenimentelor din instituţie. Foarte frecvent, spectacolul constă din 
scenete satirice prin care sunt ridiculizați membri bine cunoscuţi ai 
instituţiei, în special dintre cei cu poziţii înalte5. Dacă, aşa cum se 





1. Heckstall-Smith, op. cit., p. 199. Vezi și McCreery, în Hassler, op. cit., 
p. 157. Pentru libertăţile speciale permise de sărbători într-un spital 
psihiatric, vezi Kerkhoff, op. cit., pp. 185, 256. Acelaşi aspect, pe o navă 
militară, îl prezintă Melville, op. cit., pp. 95-96. [versiunea în limba 
română: op. cit., vol. I, pp. 129-139 —nut.] 

2. Vezi, de pildă, versiunea din închisoare, în Norman, op. cit., pp. 69-70. 

3. Pentru un exemplu al felului în care deţinuţii îi satirizează pe gardieni 
şi pe guvernatorul închisorii, vezi Dendrickson şi Thomas, op. cit., 
pp. 110-111. 

întâmplă deseori, toţi membrii comunităţii sunt de același sex, unii 
actori vor interpreta roluri burleşti, cu costume adecvate, ale celuilalt 
sex. Se testează deseori limitele de libertate, umorul fiind puţin mai 
picant decât ar fi dispuși să tolereze unii membri ai personalului. lată 
ce are de spus Melville, discutând despre relaxarea disciplinei în timpul 
unui spectacol de teatru la bordul navei şi imediat după aceea: 


Cojocel Alb simte nevoia să filozofeze un pic, pe această temă. 
Priveliștea insolită a ofițerilor care-l aplaudau, laolaltă cu marinarii 
de rând, pe un simplu matelot ca Jack Chase mi-a umplut inima de 
bucurie. E plăcut, îmi spuneam, să-i vezi pe acești ofițeri recunos- 
cându-se legaţi de noi printr-o fraternitate omenească ; e plăcut să-i 
vezi aplaudând calităţile rare ale inegalabilului Jack. Da, există 
printre noi destui oameni de ispravă, iar eu i-am nedreptăţit uneori 
în gândurile melel. 


Pe lângă scenetele satirice, se pot prezenta piese dramatice, având 
ca subiect întâmplările negative din trecutul unor instituţii totale 
similare, în contrast cu prezentul, teoretic, mai bun?. Publicul unor 
asemenea producții va fi alcătuit cu precădere din instituționalizați 
şi angajaţi, deşi, de multe ori, separați ecologic, iar în unele cazuri 
se poate permite și accesul unor persoane din afară. 

Fără îndoială, faptul că producţiile teatrale ale instituţiei sunt 
prezentate uneori în faţa unui public din exterior le oferă instituţio- 
nalizaților şi angajaţilor un fundal contrastant pe care să-şi perceapă 
solidaritatea. Şi alte tipuri de ceremonii instituţionale îndeplinesc 





1. Melville, op. cit., p. 10 (sublinierea autorului). Melville comentează apoi, 
cu amărăciune, că la scurt timp după această eliberare de rol, ofițerii 
şi-au demonstrat capacitatea de „a arbora mutra de pe dunetă”, revenind 
pe de-a-ntregul la stricteţea lor obișnuită. [versiunea în limba română: 
op. cit., vol. |, p. 138 — n.t.] Vezi şi Kerkhoff, op. cit., p. 229, și Heckstall- 
-Smith, op. cit., pp. 195-199. 

2. Nici ceea ce s-a petrecut „înainte”, nici ceea ce se va petrece „după” nu 
are prea multă legătură cu faptele, căci fiecare versiune are menirea de 
a clarifica o situaţie, nu de a o măsura și, în orice caz, „trecutul” poate 
fi prezentat ironic din cauza asemănării cu prezentul. Am văzut pacienţi 
psihiatrici din secţiile „bune” dând un spectacol bine popularizat, în care 
prezentau condiţiile caracteristice, teoretic, pentru spitalele de psihiatrie 
retrograde. S-au folosit costume din epoca victoriană. Publicul a fost 
alcătuit din oameni de bine, informaţi în domeniul psihiatriei, din orașul 
învecinat cu spitalul. La câteva clădiri distanţă de locul unde se afla 
publicul puteau fi observate, pe viu, condiţii la fel de proaste ca şi cele 
descrise. În unele cazuri, actorii își ştiau rolurile foarte bine fiindcă le 
mai jucaseră și înainte. 

această funcţie, deseori chiar mai direct. Există tot mai frecvent 
obiceiul anual al „zilei vizitatorilor”, în timpul căreia rudele mem- 
brilor instituţiei şi chiar şi publicul larg sunt invitaţi să viziteze 
instituţia. Oaspeţii se pot convinge cu ochii lor de respectarea stan- 
dardelor omenești. În astfel de ocazii, membrii personalului şi insti- 
tuționalizaţii tind să se afle în relații vizibil bune, fapt care se 
plătește de obicei cu moderarea rigorilor obișnuite. 

Ziua vizitatorilor este o posibilitate şi un succes probabil fiindcă 
survine în contextul unei „parade instituţionale”. Uneori, parada sau 
fațada se practică în beneficiul unui public din interior, cel mai 
probabil membri de vază ai instituţiei, după cum arată un fost pacient 
psihiatric: 


După terminarea micului dejun, unii pacienţi s-au îmbrăcat și au 
ieşit din secţie, apărând la scurt timp după aceea înarmați cu cârpe 
şi perii, cu ajutorul cărora s-au apucat să curețe dușumelele, într-o 
manieră stranie, mecanică — parcă ar fi fost nişte roboţi cărora toc- 
mai li s-a învârtit arcul. Această activitate bruscă m-a surprins. 
Pacienţii cu dreptul de a circula liber prin spital au apărut în grabă, 
aducând covoare noi, viu colorate, pe care le-au întins pe dușumeaua 
lustruită. Ca prin minune, şi-au făcut apariţia întârziată unul sau 
două dulapuri compartimentate şi pretutindeni au apărut buchete 
de flori de vară. Secţia era de nerecunoscut, atât părea de diferită. 
M-am întrebat dacă medicii au văzut-o vreodată în goliciunea-i obiş- 
nuită și am fost la fel de surprins când, după plecarea lor, toate 
podoabele au dispărut la fel de repede cum şi apăruserăl. 


Parada instituţională pare a fi adresată în principal vizitatorilor. 
Uneori, motivul preocupării îl reprezintă vizitarea unui anumit insti- 
tuționalizat de către o anumită persoană din exterior. De multe ori, 
vizitatorii nu cunosc obiceiurile din spital şi, după cum am arătat 
anterior, pot formula solicitări stânjenitoare. Aici, instituționalizatul 
însuşi poate juca un rol important în prezentarea instituţiei. Un 
medic care a studiat spitalele de psihiatrie ne oferă un exemplu: 


Situaţia poate fi clarificată întrebând ce se întâmpla când un 
asemenea pacient primea o vizită. Mai întâi, prezenţa vizitatorului 
era anunţată prin telefon, din biroul central al spitalului. Apoi pacien- 
tului în cauză i se scotea cămașa de forță, era îmbăiat și îmbrăcat. 
Făcut prezentabil, pacientul era dus într-o „cameră de vizite” din 
care nu putea fi văzută secţia. Dacă pacientul era prea inteligent 
pentru a se putea avea încredere în el, nu era lăsat niciodată singur 





1. Johnson şi Dodds, op. cit., p. 92. 

cu vizitatorul. Insă, în ciuda acestei precauţii, se stârneau uneori 
bănuieli şi atunci toţi îngrijitorii din secție aveau datoria să țină 
situaţia sub control!. 


Camera de vizite din unele instituţii totale este importantă. De 
obicei, atât decorul, cât şi comportamentul de acolo se apropie mai 
mult de standardele din afară decât de cele prevalente în zona de 
locuit reală a instituționalizatului. Părerea pe care cei veniți din 
afară şi-o formează astfel despre instituționalizaţi contribuie la micşo- 
rarea presiunii pe care, altfel, aceşti oameni ar ajunge s-o exercite 
asupra instituţiei. Faptul că, după un timp, toate cele trei părți 
implicate — instituţionalizatul, vizitatorul şi personalul instituţiei — 
ajung să-şi dea seama că respectiva cameră de vizite înfățișează o 
imagine cosmetizată, înțeleg faptul că și celelalte părţi îşi dau seama 
de acest lucru și, totuşi, acceptă în mod tacit să perpetueze ficţiunea, 
constituie o realitate omenească de natură să ne pună pe gânduri. 

Parada instituțională poate fi făcută şi pentru vizitatorii obişnuiţi, 
spre a le oferi o imagine „adecvată” a instituţiei, imagine calculată 
astfel încât să le liniștească groaza nelămurită față de instituţiile în 
care individul este introdus fără voia lui. Desigur, este foarte probabil 
ca, deși li se spune că li se va arăta totul, vizitatorilor să li se arate, 
de fapt, doar indivizii cei mai cooperanţi și care pot face impresie 
bună și, de asemenea, doar acele părţi ale așezământului care pot 
crea impresii favorabile?. În spitalele de psihiatrie mari, tratamentele 
moderne, cum ar fi psihodrama sau terapia prin dans, pot ajunge să 
joace un rol special în această privinţă, după cum am arătat anterior ; 
terapeutul și grupul său de pacienţi obişnuiţi îşi dezvoltă acea capa- 
citate de a interpreta roluri în fața străinilor care se naște din 
experiență constantă. În plus, un mic grup de pacienţi preferaţi 
poate îndeplini, ani la rând, sarcina de a-i însoţi pe musafiri în turul 
lor prin instituţie. Vizitatorii ajung foarte uşor să considere loialitatea 
şi abilităţile sociale ale acestor ghizi drept o mostră a caracterului 
întregului grup de pacienţi. Dreptul personalului de a limita, de a 
inspecta şi de a cenzura scrisorile trimise de pacienţi în afară şi 
regula frecvent aplicată care le interzice acestora să scrie lucruri 
negative despre instituţie contribuie la păstrarea concepţiei pe care 
şi-o formează vizitatorii despre așezământul în cauză — şi, de ase- 
menea, la înstrăinarea pacienţilor față de acele persoane din afară 
cărora nu le pot scrie cu sinceritate. Deseori, distanța fizică mare 





1. J.M. Grimes, M.D., When Minds Go Wrong (publicată de autor, Chicago, 
1951), p. 81. 
2. Pentru un exemplu din închisoare, vezi Cantine și Rainer, op. cit., p. 62. 

dintre instituţie şi locuința rudelor instituționalizaţilor serveşte nu 
doar la ascunderea „condiţiilor” din interior, ci şi la transformarea 
unei vizite de familie într-o excursie festivă, pentru care sunt potri- 
vite pregătirile consistente făcute de personalul instituţiei. 

Este posibil, desigur, ca vizitatorul să fie unul oficial, implicat în 
legătura instituţională dintre membrul cu cea mai înaltă funcţie din 
conducere şi o agenţie responsabilă cu controlul unei întregi clase de 
instituţii ; în astfel de cazuri, ne putem aștepta ca pregătirile pentru 
paradă să fie deosebit de complexe. Poate fi citat un exemplu din 
viaţa de închisoare din Marea Britanie, relatat (cu gramatică defi- 
citară) de un deţinut: 


Când şi când, pușcăria asta, ca toate ălelalte puşcării din ţară, 
primește vizita comisarului. Asta-i o zi foarte mare în viața gardie- 
nilor și a guvernatorilor, c-o zi înainte să apară el încep să facă mare 
curăţenie, toate podelele se freacă și toate alămurile se lustruiesc, se 
face curățenie ca lumea și prin toalete. Se mătură terenu' de sport 
şi se smulg buruienile de pe straturile de flori şi ni se dă de grijă să 
fim bine spălaţi la fund. 
În sfârşit vine ziua a' mare. Comisarul poartă de obicei pardesiu 
negru şi pălărie neagră chiar și vara; de multe ori poartă umbrelă. 
Nu știu, zău, pen'ce atâta caz de el, că numa” vine şi ia prânzu' cu 
guvernatoru' se uită oleacă prin puşcărie se suie în mașina aia mare 
a lui și pleacă iar. Uneori vine chiar când ni se dă mâncarea şi gustă 
din câte ceva şi zice: „Cum e mâncarea ? vreo plângere ?”. 
Te uiţi la guvernator și la gardianu” şef (că-s după el toată vremea 
cât e prin pușcărie) după aia răspunzi: „Nici o plângere, domnule”!. 
Indiferent ce efect au astfel de vizite asupra standardelor coti- 
diene, ele par a avea rolul de a le aminti tuturor celor din așezământ 
că instituţia nu este o lume complet independentă, ci are anumite 
legături, birocratice și de subordonare, cu structurile din lumea de 
afară. Parada instituţională, indiferent de publicul ei, le poate sugera 
instituţionalizaţilor şi faptul că se află în cea mai bună instituție de 
acel tip. Instituţionalizaţii par surprinzător de dispuşi să creadă 
acest lucru despre instituţia în care se află. Desigur că, datorită unei 
atare convingeri, ei pot considera că au un statut în lumea din afară, 
chiar dacă au dobândit acel statut chiar prin situaţia care îi izolează 
de acea lume. 

Dezvoltarea paradei instituționale ne învaţă o chestiune generală 
despre procesul de simbolizare. În primul rând, partea de instituţie 
etalată este foarte probabil să fie tocmai partea nouă şi modernă a 





1. Norman, op. cit., p. 103. 

instituţiei, supusă schimbării pe măsură ce se adaugă noi practici 
sau echipamente. Astfel, când se dă în folosinţă o nouă clădire de 
secție într-un spital de psihiatrie, angajaţii din precedenta clădire 
„nouă” se pot relaxa, ştiind că rolul lor de angajaţi-model şi gazde 
oficiale a fost transferat altora. În al doilea rând, parada nu trebuie 
neapărat să aibă legătură cu aspectele cu adevărat festive ale insti- 
tuţiei, cum ar fi straturile de flori și perdelele apretate, ci pune 
adesea accentul pe lucruri utilitare, cum ar fi cele mai moderne 
dotări pentru bucătărie sau un cabinet chirurgical complex ; de fapt, 
funcţia de etalare a unor astfel de echipamente poate să se numere 
printre motivele care au condus la achiziționarea lor. În sfârşit, fie- 
care articol etalat va avea, în mod obligatoriu, implicaţii concrete; 
deşi acestea pot cu greu să egaleze impresia creată de etalarea obiec- 
tului, sunt, totuşi, semnificative. De multe ori, panourile cu fotografii 
afișate în holurile de la intrarea în instituţiile totale, înfățișând ciclul 
de activități efectuate de instituționalizatul ideal împreună cu anga- 
jatul ideal, nu au aproape nimic în comun cu realitatea vieţii insti- 
tuţionale, dar, cel puţin, câţiva deţinuţi petrec o dimineaţă plăcută 
pozând. Frescele pictate de instituționalizaţi pe le care etalează cu 
mândrie, la vedere, închisorile, spitalele de psihiatrie şi alte instituţii 
nu dovedesc faptul că toţi instituţionalizaţii sunt încurajați să aibă 
activități artistice, dar dovedesc că măcar unuia i s-a permis să se 
cufunde în muncă!. Hrana servită în zilele de inspecţie şi în cele „ale 
vizitatorilor” pot constitui măcar o îmbunătăţire de o zi a meniului 
obişnuit?. Imaginea favorabilă a instituţiei prezentată în publicaţia 
casei şi în reprezentațiile de teatru are cel puţin o oarecare validitate, 
în raport cu viaţa unui mic procent de instituționalizați care participă 
la producerea lor. lar o clădire de prim rang care conține mai multe 
secţii confortabile pentru cei proaspăt sosiți în instituţie le poate lăsa 
vizitatorilor o impresie conformă cu realitatea pentru o parte aprecia- 
bilă din populaţia instituţionalizaţilor. 

Se poate adăuga faptul că dinamica aparenţelor presupune mai 
mult decât simplul contrast dintre ceea ce se afișează şi realitate. In 
numeroase instituţii se aplică pedepse nelegiferate de regulamentul 





1. Un caz exemplar de instituționalizat care exploatează valoarea, pentru 
relaţiile cu publicul, a pasiunii sale îl constituie laboratorul ornitologic 
înjghebat de prizonierul Robert Stroud la Leavenworth (vezi Gaddis, 
op. cit.). După cum este de așteptat, instituţionalizaţii-artişti au refuzat 
uneori să coopereze, respingând libertatea de a picta, oferită în schimbul 
creării unei lucrări pe care personalul s-o poată folosi drept dovadă a 
caracterului general al așezământului. Vezi Naeve, op. cit., pp. 51-55. 

2. Spre exemplu, Cantine și Rainer, op. cit., p. 61; Dendrickson și Thomas, 
op. cit., p. 10. 

instituţiei, care se administrează, de obicei, într-o celulă încuiată sau 
într-un alt loc unde nu se află decât prea puţini instituționalizaţi 
sau angajaţi. Deși aceste acţiuni nu sunt frecvente, ele tind totuși să 
apară într-un mod structurat, ca o consecință cunoscută sau doar men- 
ţionată aluziv pentru anumite tipuri de încălcări ale regulilor. Faţă 
de rutina cotidiană dintr-o instituţie, aceste întâmplări reprezintă 
ceea ce reprezintă rutina cotidiană în raport cu parada pregătită 
pentru oaspeţii din afară, și toate cele trei aspecte ale realității — cel 
ascuns de instituționalizaţi, cel dezvăluit instituţionalizaţilor şi cel 
arătat vizitatorilor — trebuie să fie considerate împreună, ca trei 
părţi ale unui întreg, strâns legate între ele şi cu funcţii diferite. 
Am arătat că vizitele individuale, ziua vizitatorilor şi inspecţiile 
le permit celor din afară să se convingă de faptul că în instituţie totul 
merge bine. Alte practici instituţionale oferă aceeaşi ocazie. Spre 
exemplu, există o convenţie interesantă între instituțiile totale şi 
artiștii amatori sau foști profesionişti. Instituţia oferă scena propriu- 
-zisă şi garantează un public generos cu aplauzele, iar actorii sau 
cântăreții oferă un spectacol gratuit. Fiecare dintre cele două părți 
poate avea o nevoie atât de mare de serviciile oferite de cealaltă, 
încât relația depăşeşte uneori chestiunea gusturilor personale şi 
devine aproape simbiotică!. În orice caz, în timp ce membrii insti- 
tuţiei urmăresc spectacolul oferit de artişti, aceștia se pot convinge 
că relaţiile dintre angajaţi şi instituţionalizaţi sunt suficient de 





1. Suntem conștienți cât de mare nevoie au instituţiile totale de spectacolele 
artistice gratuite, dar tindem să fim mai puţin conştienţi ce nevoie 
disperată au artiștii neprofesioniști de un public căruia să-i ofere spec- 
tacole gratuite. Spre exemplu, spitalul de psihiatrie pe care l-am studiat 
avea, după toate aparențele, singura scenă din împrejurimi suficient de 
mare încât să încapă simultan pe ea toţi membrii unei anumite şcoli de 
dans. Unora dintre părinţii elevilor acelei școli nu le plăcea prea mult să 
intre pe teritoriul spitalului, dar, dacă școala voia să execute numere de 
dans cu toţi elevii, trebuia să folosească scena spitalului. În plus, părinţii 
plăteau taxa pentru cursurile de dans şi se așteptau ca fiica lor să apară 
în spectacolul anual al şcolii, indiferent cât de mult reuşise copilul să 
înveţe și chiar indiferent dacă era suficient de mare ca să poată asimila 
instruirea. Ca atare, unele numere de dans din spectacol cereau un public 
deosebit de îngăduitor. Pacienţii pot constitui un asemenea public, din 
moment ce mulți dintre ei sunt duşi în sala de spectacol sub disciplina 
unui îngrijitor; o dată ajunși în sală, vor privi totul sub aceeași disciplină, 
din moment ce încălcarea regulilor poate duce la anularea privilegiului 
de a părăsi salonul în astfel de ocazii. Acelaşi gen de legătură disperată 
există între publicul spitalului și un grup de funcționari blajini care 
alcătuiesc o formație de clopoței. 

armonioase pentru ca aceste două grupuri să se adune laolaltă, 
aparent de bună voie, pentru o seară de divertisment ieșită de sub 
restricţiile disciplinei celei mai stricte. 

Teoretic, ceremoniile instituţionale care se petrec prin intermediul 
publicaţiei casei, al întâlnirilor de grup, al casei deschise şi al specta- 
colelor caritabile îndeplinesc funcţii sociale latente; unele dintre ele 
par deosebit de clare într-un alt tip de ceremonie instituțională : spor- 
turile de echipă, jucate de o echipă de instituționalizaţi și o echipă 
din afara instituţiei. Echipa instituţiei cuprinde, de obicei, performeri 
aleşi prin competiţie, dintre toţi instituţionalizaţii. Concurând cu 
rezultate bune cu echipa din afară, performerii își asumă roluri care 
ies în mod palpabil din stereotipul instituţionalizatului, din moment 
ce sportul de echipă necesită calităţi ca inteligenţa, talentul, perse- 
verența, spiritul de cooperare şi chiar onoarea, iar aceste roluri sunt 
asumate chiar în confruntare cu observatorii din afară şi din rândul 
personalului. În plus, echipa din afară și suporterii pe care reușește 
să-i aducă pe teritoriul instituţiei sunt obligaţi să vadă că acolo, 
înăuntru, există locuri fireşti în care se desfășoară lucruri firești. În 
schimbul permisiunii de a demonstra aceste lucruri cu privire la ei 
înșiși, instituționalizații transmit, prin intermediul echipei lor, anu- 
mite mesaje cu privire la instituție. Angajându-se într-un demers 
definit ca imposibil de asumat cu forța, echipa instituționalizaţilor le 
demonstrează celor din afară şi propriilor camarazi că personalul 
instituţiei nu este tiranic — cel puţin în acest context — şi că o echipă 
de instituționalizaţi este dispusă să-şi asume rolul de a reprezenta 
instituţia şi i se permite să facă acest lucru. Prin încurajările verbale 
oferite echipei proprii, atât angajaţii, cât și instituţionalizaţii demon- 
strează implicarea comună și similară în instituţie ca entitate!. Inci- 
dental, membrii personalului pot nu doar să antreneze echipele 
instituţionalizaţilor, ci şi să joace din când în când în ele, acceptând, 
pe perioada jocului, remarcabila anulare a diferențelor sociale pe 
care o poate crea sportul. Acolo unde nu au loc competiţii cu echipe 
din afara instituţiei, acestea pot fi înlocuite cu competiţii interne, la 
care vizitatorii veniți din afară alcătuiesc un fel de echipă simbolică, 
având rolul de a privi, de a arbitra şi de a acorda premiile?. 

Liturghiile de duminică şi distracţiile duminicale sunt puse uneori 
în opoziţie; în instituţiile totale, acest fapt poate fi explicat în parte 
printr-o inutilă dublare a funcţiei. La fel ca evenimentele sportive 
şi spectacolele gratuite, slujba religioasă este o ocazie în care se 





1. Vezi, de pildă, comentariile lui Behan, op. cit., pp. 327-329, cu privire 
la sporturile din închisoare. 
2. Pentru un exemplu din închisoare, vezi Norman, op. cit., pp. 119-120. 

poate demonstra solidaritatea dintre angajaţi și instituționalizaţi, 
arătându-se faptul că, în anumite roluri irelevante, şi unii, şi ceilalți 
fac parte din acelaşi public în faţa aceluiaşi spectacol venit din afară. 

În toate situaţiile de viaţă ceremonială unificată pe care le-am 
menţionat există probabilitatea ca personalul să joace mai mult decât 
un rol de supervizare. Deseori, un funcţionar superior participă ca 
simbol al conducerii şi (se speră) al întregii instituţii. Se îmbracă 
îngrijit, este emoţionat de ocazie, oferă zâmbete, discursuri și strân- 
geri de mână. Inaugurează noile clădiri din complexul instituţiei, își 
dă „binecuvântarea” pentru noile echipamente achiziţionate, arbi- 
trează concursurile și înmânează premiile. Cât timp acţionează în 
această calitate, interacțiunea sa cu instituţionalizaţii capătă o blân- 
deţe aparte ; este probabil ca instituționalizaţii să arate stânjeneală 
şi respect, iar el să manifeste la adresa lor o atitudine de unchi. Una 
dintre funcţiile îndeplinite de instituționalizații bine cunoscuţi în 
instituție este aceea de a le oferi funcţionarilor superiori subiecţi 
despre care aceştia cunosc destule ca să-i poată folosi drept parteneri 
pentru rolul de unchi. În spitalele noastre de psihiatrie foarte mari 
şi cu orientare binevoitoare, membrii conducerii pot fi nevoiţi să-și 
petreacă o bună parte din timp făcându-şi apariţia la aceste manifes- 
tări ceremoniale, oferindu-ne unele dintre ultimele ocazii de a observa 
pe viu, în societatea modernă, rolul stăpânului feudal. În paranteză 
fie spus, aspectele aristocratice ale acestor ceremonii nu trebuie 
privite superficial, căci modelul unora dintre ele pare a fi reprezentat 
de „sărbătoarea anuală”, în cadrul căreia țăranii arendaşi, servitorii 
şi stăpânii unei „case mari” se adunau pentru expoziţii de flori, 
pentru sporturi şi chiar pentru baluri cu un anumit caracter „mixt”!. 

Ar mai trebui adăugate unele comentarii finale cu privire la 
ceremoniile instituţionale. Ele tind să aibă loc periodic, la intervale 
suficient de rare, şi să dea naştere unei oarecare emoţii la nivel 
social. La ele participă toate grupările din instituţie, indiferent de 
rang sau poziție, dar primesc un loc care să le exprime poziţia. Aceste 
practici ceremoniale se pretează foarte bine unei analize durkhei- 
miene: prin intermediul acestor ceremonii, o societate împărțită 
în mod periculos în instituţionalizaţi şi angajaţi îşi poate menţine 





1. Pentru o prezentare recentă, conținând şi scenetele montate de servitori 
în care sunt ironizaţi stăpânii, vezi M. Astor, „Childhood at Cliveden”, 
Encounter, XIII (septembrie 1959), pp. 27-28. Sărbătorile la care parti- 
cipă un sat întreg și mai multe familii de nobili din partea locului sunt 
descrise, desigur, în numeroase romane englezești, spre exemplu în The 
Go-Between de L.P. Hartley. O bună descriere de tip ficțiune se găseşte 
în The Loneliness of the Long-Distance Runner, de Alan Sillitoe. 

unitatea. Conţinutul ceremoniilor sprijină acelaşi gen de interpretare 
funcționalistă. Spre exemplu, în rolul jucat de instituționalizați în 
aceste ceremonii apare deseori o aluzie la rebeliune sau chiar o mică 
răbufnire de acest fel. Subordonaţii cârtesc într-un mod sau altul îm- 
potriva superiorilor ierarhici, indiferent dacă o fac printr-un articol 
ironic, printr-o schiţă satirică sau printr-un exces de familiarism în 
timpul unui dans. În această privinţă, putem să luăm de exemplu 
analiza lui Max Gluckman și să argumentăm că însăşi tolerarea 
acestor oscilaţii constituie un semn al poziţiei puternice pe care o are 
instituția. 


Așadar, punerea în act a conflictelor, indiferent dacă în mod direct, 
prin inversare sau în alte forme simbolice, subliniază coeziunea socială 
în interiorul căreia există conflictul!. 


Traducerea în fapt a revoltei în faţa autorităţilor, într-un moment 
când acest lucru este permis, înseamnă a renunța la conspirație în 
favoarea exprimării. 

Dar o simplă analiză funcționalistă a ritualurilor instituționale 
nu este întru totul convingătoare, excepţie făcând efectul ce pare să 
rezulte ocazional în urma terapiei de grup. În multe cazuri, se poate 
pune întrebarea subtilă dacă aceste renunţări la rol creează, la drept 
vorbind, vreun fel de solidaritate între angajaţi şi instituţionalizați. 
Angajaţii au obiceiul de a se plânge unii altora de plictiseala pe care 
le-o provoacă aceste ceremonii şi de faptul că sunt obligaţi să parti- 
cipe, din propria noblesse oblige sau, mai rău, din cea a superiorilor. 
Instituţionalizaţii participă deseori fiindcă, indiferent unde ar avea 
loc ceremonia, beneficiază de mai mult confort şi de mai puţine 
restricții decât în mod normal. În plus, ei participă uneori şi ca să 
atragă atenţia personalului şi să obţină eliberarea mai devreme. 
Poate că o instituţie totală are nevoie de ceremonii colective pentru 
că este ceva mai mult decât o organizaţie formală; dar ceremoniile 
sale sunt deseori ipocrite şi plicticoase, poate fiindcă este ceva mai 
puţin decât o comunitate. 

Indiferent ce le oferă o ceremonie membrilor unei instituţii totale, 
oferă ceva apreciabil celor care studiază aceste organizaţii. Modifi- 
când temporar relația obișnuită dintre angajaţi și instituționalizați, 
ceremoniile demonstrează că diferenţa de caracter dintre cele două 
grupuri nu este inevitabilă şi nici imuabilă. Oricât de plicticoasă (și 





1. Gluckman, op. cit., p. 125. Vezi şi Rituals of Rebellion in South-East 
Africa, de acelaşi autor, The Frazer Lecture, 1952 (Manchester Univer- 
sity Press, Manchester, 1954). 

oricât de funcțională), ceremonia marchează cu adevărat lăsarea la 
o parte şi chiar inversarea dramei sociale obișnuite şi, astfel, ne 
aminteşte faptul că ceea ce s-a lăsat deoparte are un caracter teatral, 
nu unul concret. Inflexibilitatea, tachinarea colectivă a personalului 
şi încălcarea graniţei care-i desparte pe instituționalizaţi de angajaţi 
sugerează toate, în mod similar, că realitatea socială dintr-o instituție 
totală este precară. Cred că nu ar trebui să ne surprindă slăbiciunile 
în aplicarea distanţei sociale stricte, ci să ne mirăm că nu apar şi mai 
multe scăpări. 

Începând cu obiectivele, regulamentele, funcţiile şi rolurile, insti- 
tuţiile de toate felurile par să sfârșească prin a adăuga profunzime 
şi culoare acestor elemente. Se alocă îndatoriri și recompense econo- 
mice, dar, în același timp, se atribuie și caracterul, și existenţa. În 
instituţiile totale, aspectele de autodefinire ale funcţiei par să fie 
duse la extrem. Devenind membru al instituţiei, individul este consi- 
derat a avea anumite trăsături şi însuşiri de caracter esenţiale ; în 
plus, aceste trăsături vor diferi radical, în funcţie de grupul în care 
a intrat: al angajaţilor sau al instituţionalizaţilor. 

Rolul angajatului şi cel al instituţionalizatului acoperă toate aspec- 
tele vieţii. Dar aceste portrete complete trebuie interpretate de civili 
care au învăţat deja și au aprofundat alte roluri și alte posibilități 
de relaționare. Cu cât instituţia încurajează mai mult ipoteza că 
angajaţii și instituţionalizaţii fac parte din tipuri umane profund 
diferite (ca, de exemplu, prin reguli care interzic interacțiunea socială 
neoficială între cele două grupuri) și cu cât este mai profundă drama 
diferenţei dintre aceste două categorii, cu atât spectacolul devine mai 
puţin compatibil cu repertoriul civil al actorilor şi mai vulnerabil la 
acest repertoriu. 

Există aşadar temeiuri pentru a afirma că una dintre principalele 
realizări ale instituţiilor totale este aceea de a pune în scenă o dife- 
renţă între două categorii construite de persoane — o diferenţă în pri- 
vinţa calităţii sociale şi a caracterului moral, o diferenţă în perceperea 
propriei persoane şi a altuia. Astfel, într-un spital de psihiatrie, toate 
acordurile sociale par să indice diferența profundă dintre un medic 
şi un pacient; într-o închisoare, diferența dintre un funcționar și un 
deţinut ; iar în unităţile militare (mai ales în cele de elită), diferența 
dintre ofițeri şi soldați. Aceasta, cu siguranță, este o realizare socială 
de seamă, deşi ne putem aştepta ca asemănarea dintre actori, con- 
firmată de ceremoniile instituționale, să creeze unele probleme la 
punerea în scenă și, în consecință, unele dificultăţi personale. 

Aş vrea să menţionez un simptom al dificultăţilor de punere în 
scenă. În instituţiile totale apar, în mod caracteristic, întâmplări anec- 
dotice cu privire la identitate. Instituţionalizaţii relatează momentele 

când au fost luaţi drept membri ai personalului şi au purtat o vreme 
această identitate falsă, ori despre momentele când au luat un mem- 
bru al personalului drept camarad de-al lor; angajaţii povestesc, de 
asemenea, despre momente când au fost luaţi drept instituţionalizaţi. 
Găsim şi glume pe seama identităţii, în care un membru al unui grup 
acționează, pentru scurtă vreme, ca un membru al celuilalt grup, sau 
se poartă, tot pentru scurt timp, cu un alt membru al grupului 
propriu ca şi cum ar aparţine celuilalt grup, cu scopul declarat de a 
se amuza. Scenetele anuale care satirizează personalul reprezintă o 
sursă a acestor glume; o altă sursă o constituie jocurile zgomotoase 
şi fără consecinţe de pe parcursul zilei. Putem, de asemenea, să 
găsim scandaluri de identitate, când se stăruie asupra situaţiilor în 
care un individ a făcut parte inițial din personalul instituţiei, a fost 
discreditat într-un fel sau altul şi a devenit membru al grupului 
instituţionalizațţilor, în aceeași instituţie (sau în același tip de insti- 
tuţie). Presupun că aceste preocupări privind identitatea indică difi- 
cultatea de a menţine aparenţa diferenţelor între persoane care ar 
putea, în multe cazuri, să inverseze rolurile și să joace în echipa 
opusă. (De fapt, aceste persoane chiar se angajează în jocuri de rol 
inversat.) Nu este clar ce probleme rezolvă aceste ceremonialuri, dar 
este clar ce probleme indică. 


Amendamente şi concluzii 


Am prezentat instituţiile totale din punctul de vedere al unei 
singure articulări fundamentale : cea dintre instituţionalizaţi şi anga- 
jaţi. Procedând astfel, mă aflu în situaţia de a mă întreba ce omite 
şi ce distorsionează această concepţie. 

Într-un studiu mai aprofundat asupra instituţiilor totale, ar fi 
important de cercetat diferenţierile tipice de rol care apar în inte- 
riorul fiecăruia dintre aceste două grupuri principale! şi funcţiile 





1. O prezentare a diferenţierilor de rol în rândul prizonierilor poate fi găsită 
în Sykes, Society of Captives, cap. V, „Argot Roles”, pp. 84-108, şi în 
lucrarea „Men, Merchants, and Toughs; A Study of Reactions to Im- 
prisonment” a aceluiași autor, Social Problems, IV (1956), pp. 130-138. 

instituționale ale acelor poziţii mai puternic specializate. Unele dintre 
aceste roluri speciale au fost menţionate în prezentarea sarcinilor 
instituţionale speciale: unii dintre membrii personalului vor trebui 
să joace rolul reprezentantului oficial al instituţiei în consiliile socie- 
tăţii largi și, pentru aceasta, va trebui să-şi creeze o imagine nein- 
stituțională ; alți membri ai personalului vor avea sarcina de a se 
ocupa de vizitatori şi de alte legături ale instituţionalizaţilor; unii 
vor trebui să ofere servicii profesionale, iar alţii vor trebui să petreacă 
un timp în contact relativ apropiat cu instituționalizaţii. Ba, chiar, 
cineva va trebui să reprezinte, în ochii instituţionalizaţilor, simbolul 
personal al instituţiei, un simbol asupra cărora aceștia pot proiecta 
multe tipuri de trăiri afective!. O cercetare aprofundată a instituţiilor 
totale ar trebui să acorde atenţie în mod sistematic acestor diferen- 
ţieri din interiorul categoriilor. 

Există două aspecte ale diferenţierii intragrupale de rol pe care 
aș vrea să le discut aici, amândouă având de-a face cu dinamica de 
la nivelul cel mai de jos al personalului. O caracteristică specială a 
acestui grup constă în aceea că, foarte probabil, membrii săi sunt 
angajaţi cu vechime pe post şi, ca urmare, purtătorii tradiţiei, în 
timp ce în rândul personalului superior și chiar al instituţionalizaţilor 
există o fluctuaţie mai ridicată?. Astfel, ei pot ajunge să devieze ura 
nutrită de instituţionalizaţi față de personalul superior şi să facă 
posibil ca, dacă un instituţionalizat interacționează cu un membru al 
personalului superior, acesta să manifeste bunătate ca de unchi şi 
chiar să acorde favoruri5. Actele de clemenţă sunt posibile pur şi 
simplu în virtutea faptului că, la fel ca toţi unchii, membrii persona- 
lului superior nu au sarcina imediată de a-i disciplina pe instituţiona- 
lizaţi, iar contactele cu aceștia sunt atât de rare, încât manifestările 
de indulgență nu perturbă disciplina generală. Cred că, foarte adesea, 
instituţionalizaţii capătă o impresie de siguranţă din simțământul, 





Pentru tipurile de pacienţi psihiatrici așa cum le definește personalul, 
vezi Otto von Mering şi S.H. King, Remotivating the Mental Patient 
(Russell Sage Foundation, New York, 1957), mai ales pp. 27-47, „A Social 
Classification of Patients”. 

1. Dinamica acestui proces este conturată în bine cunoscutul studiu al 
lui Freud, Psihologia grupului şi analiza Eului. Pentru o aplicaţie, vezi 
Etzioni, op. cit., p. 123. Există și alte obiecte ale proiecției, cum ar fi, 
de exemplu, mascota echipei, şi poate că ar trebui considerate toate 
împreună. 

2. Vezi, de pildă, Belknap, op. cit., p. 110. 

3. Vezi, spre exemplu, Elliott Jaques, „Social Systems as a Defence against 
Persecutory and Depressive Anxiety”, în Melanie Klein et. al., New 
Directions in Psycho-Analysis (Tavistock, Londra, 1955), p. 483. 

oricât de iluzoriu, că, deși cei mai mulți membri ai personalului sunt 
răi, cel care îi conduce este cu adevărat bun — chiar dacă aceasta este, 
poate, doar o iluzie provocată de subalternii lui. (O expresie a acestei 
situații apare în povestirile şi în filmele populare despre poliţie: 
poliţiştii de la nivelurile inferioare pot fi sadici, plini de prejudecăţi 
sau corupți, dar cel de la conducerea organizaţiei este „OK”.) Acesta 
este un bun exemplu a ceea ce Everett Hughes numește „diviziunea 
morală a muncii” — căci, în acest caz, diferenţa între îndatoriri deter- 
mină, fără echivoc, diferențierea atributelor morale care i se atribuie 
individului. 

Al doilea aspect al diferenţierii rolurilor la nivelul personalului pe 
care vreau să-l prezint are de-a face cu modelele de respect. În 
societatea civilă, ritualurile interpersonale pe care indivizii şi le 
acordă reciproc atunci când se află unul în prezenţa fizică imediată 
a celuilalt au o componentă esenţială de spontaneitate oficială. Cel 
care oferă are obligaţia de a îndeplini acest ritual într-o manieră 
necalculată, imediată, în absenţa reflecţiei, dacă doreşte ca acţiunea 
să fie expresia validă a presupusei sale stime față de destinatar; 
altfel, cum ar putea aceste acțiuni să „exprime” trăiri interioare? Cel 
care oferă poate face acest lucru pentru că a învăţat ritualurile 
standardizate de respect ale societăţii sale atât de devreme în viaţă, 
încât, la vârsta adultă, ele constituie o a doua natură. Din moment 
ce respectul manifestat de emițător faţă de destinatar se presupune 
a fi o exprimare directă și liberă, destinatarul nu poate solicita res- 
pectul cuvenit dacă acesta nu se manifestă. Prin coerciţie se pot 
obţine acțiuni, dar demonstrarea forțată a unui simţământ rămâne 
o simplă demonstraţie. Un destinatar jignit poate lua măsuri împo- 
triva persoanei care nu arată suficient respect, dar, de obicei, trebuie 
să deghizeze motivul specific al acţiunii corective. Se presupune că 
doar copiii pot fi sancţionațţi făţiş de către destinatar pentru că n-au 
arătat respectul cuvenit; acesta este unul dintre indiciile faptului că 
ne considerăm copiii persoane încă în devenire. 

Pare caracteristică pentru toate așezămintele, şi mai ales pentru 
instituţiile totale, existența anumitor forme de respect specifice, insti- 
tuţionalizaţii fiind emiţătorii, iar membrii personalului fiind desti- 
natarii. Pentru ca lucrurile să se desfăşoare astfel, cei care urmează 
să primească exprimări spontane de stimă trebuie să fie chiar aceia 
care îi învață pe ceilalți formele de respect și le impun. De aici 
rezultă că, în instituţiile totale, o diferență crucială faţă de viața 
civilă constă în faptul că respectul capătă o bază oficială, formu- 
lându-se cerințe specifice şi acordându-se pedepse specifice pentru 
încălcarea lor; se cer nu doar simple acţiuni, ci şi manifestarea 
exterioară a simțămintelor. Exprimarea unor atitudini ca insolența 
va fi penalizată în mod explicit. 

Personalul se apără parțial de această relaționare modificată față 
de deferenţă prin anumite mecanisme standard. În primul rând, 
dacă instituționalizaţii sunt definiţi ca parţial adulţi, angajaţii nu 
simt o diminuare a respectului de sine dacă-i obligă pe cei pe care-i 
au în grijă să manifeste respect. În al doilea rând, găsim uneori, mai 
cu seamă în armată, ideea că este salutată uniforma şi nu omul care 
o poartă (așa că omul nu cere respect pentru sine însuși); legat de 
aceasta, găsim ideea că „nu contează ce simţi, atât timp cât nu-ţi 
arăţi simțămintele”. În al treilea rând, angajaţii cu statut inferior 
pot să efectueze instruirea, cei de la nivelurile superioare rămânând 
liberi să primească manifestările spontane de deferență. Gregory 
Bateson arată: 


În esenţă, rolul membrului intermediar constă în a-l instrui şi dis- 
ciplina pe cel de-al treilea membru cu privire la formele de com- 
portament pe care acesta trebuie să le adopte în contactele cu primul. 
Educatoarea de la grădiniţă îl învaţă pe copil cum să se poarte cu 
părinţii săi, la fel cum cadrele militare medii îl instruiesc şi-l dis- 
ciplinează pe soldatul de rând cu privire la felul cum să se poarte cu 
ofiţeriil. 


Am discutat unele diferenţe intragrupale. După cum nici grupul 
angajaţilor şi nici acela al instituţionalizaţilor nu este omogen, tot 
astfel, o simplă delimitare între grupurile de angajaţi și grupurile de 
instituționalizaţi poate ascunde uneori fapte importante. În unele 
instituţii, poziţia de om de încredere sau de „adjunct”, în rândul insti- 
tuționalizaţilor, nu diferă prea mult, ca funcţii şi prerogative, de 
nivelul inferior al personalului — gardienii ; de fapt, uneori, individul 
din stratul inferior care ocupă cea mai înaltă poziţie are mai multă 
putere şi mai multă autoritate decât cel care ocupă poziția cea mai 
de jos din stratul superior?. Mai mult decât atât, unele instituţii le 
impun tuturor membrilor să suporte anumite privaţiuni fundamentale, 
un fel de ceremonie colectivă a dificultăţilor, care poate fi considerată 
(din punctul de vedere al efectelor sale) alături de petrecerea anuală 
de Crăciun și de alte ceremonii instituţionale. Exemple grăitoare se 
găsesc în literatura despre mănăstirile de maici: 


Toţi membrii comunităţii, inclusiv maica stareță, locuiau în aceleași 
condiţii, indiferent de vârstă, de rang sau de funcţie. Călugărițele 





1. Gregory Bateson, în M. Mead şi R. Mâtraux (eds.), The Study of Culture 
at a Distance (University of Chicago Press, Chicago, 1953), p. 372. 

2. Vezi, de pildă, prezentarea rolului şefului de echipaj în Richardson, 
op. cit., pp. 15-18. Un alt exemplu îl constituie sergentul-major de regi- 
ment și de batalion, în comparaţie cu locotenentul de pluton. 


108 AZILURI 


din cor, artistele, doctorii în medicină și în științele umaniste, 
călugărițele bucătărese, spălătorese și cizmărese, ca şi surorile țărănci 
care munceau în grădinile de legume trăiau în chilii strâmte, toate 
identice în privința formei, a conținutului, a felului în care erau 
aranjate patul, masa, scaunul şi cuverturile împăturite în trei de pe 
fiecare scaun!. 


Sfânta Clara a stabilit că stareţa și adjuncta ei trebuie să se 
conformeze vieţii de rând în toate privinţele. Cu atât mai mult cele- 
lalte ! Concepţia Sfintei Clara cu privire la prerogativele superiorilor 
era complet nouă în secolul ei. O stareță clarisă nu are nici suită şi 
nici trenă. Nu poartă cruce pe piept, ci doar aceeaşi verighetă subţire 
(de doi dolari și jumătate) ca și fiicele ei. Actualmente, stareţa noastră 
poartă un petic mare pe partea din față a rasei. L-a cusut acolo cu 
mâinile ei, aceleași mâini care au tăiat felii merele şi le-au curățat 
de viermi, împreună cu cele mai bune dintre ele, aceleași mâini care 
mânuiesc prosopul de vase ca niște mâini de specialistă?. 


Aşadar, pentru unele mănăstiri de călugăriţe, ideea delimitării 
între angajaţi și instituţionalizaţi nu este utilă; găsim mai degrabă 
un singur grup colegial, stratificat intern după criteriul unei singure 
ierarhii cu gradaţii fine. În plus, în anumite instituţii totale, cum 
sunt școlile cu internat, poate fi util să adăugăm, pe lângă stratul 
profesorilor şi cel al elevilor, un al treilea strat, al personalului de 
întreţinere. 

Instituţiile totale diferă considerabil din punctul de vedere al gra- 
dului de diferenţiere a rolurilor la nivelul angajaţilor şi al instituţio- 
nalizaților și din cel al clarităţii delimitării dintre cele două straturi. 
Mai există și alte diferențe importante pe care le-am menţionat doar 
în treacăt; aş vrea să examinez mai detaliat una dintre ele. 

Recruţii intră în instituţiile totale cu atitudini diferite. La o extremă 
se află intrarea întru totul nevoluntară a celor condamnaţi la închi- 
soare, închiși într-un spital de psihiatrie sau obligaţi să se înroleze 
la bordul unei nave. Poate că tocmai în aceste condiţii, versiunea 
instituţionalizatului ideal, așa cum o vede personalul, are cele mai 





= 


Hulme, op. cit., p. 20. 

2. Francis, op. cit., pp. 179-180. Regula existentă în tradiţia militară anglo- 
-americană, care spune că ofițerii trebuie să înfrunte toate riscurile la 
care îi supun pe oamenii lor şi, în bătălie, să se ocupe de hrana şi de 
confortul acestora mai înainte de hrana şi de confortul propriu constituie 
o variațiune subtilă a acestor ceremonii ale dificultăţilor; arătând mai 
multă grijă faţă de oamenii lor decât faţă de ei înșiși, ofiţerii pot să-și 
întărească legăturile cu aceștia şi, în același timp, să păstreze distanţa. 

puţine şanse de a „prinde”. La cealaltă extremă se află instituţiile 
religioase care au de-a face doar cu cei care simt că au chemare şi, 
dintre aceşti voluntari, îi acceptă doar pe cei care par mai potriviţi 
şi cu intenţiile cele mai serioase. (Probabil că unele școli de ofițeri 
şi unele şcoli de instruire politică intră, la rândul lor, în aceeași 
categorie.) În astfel de cazuri, convertirea pare să se fi produs deja 
şi rămâne doar să i se arate neofitului pe ce căi se poate autodisci- 
plina cel mai bine. La jumătatea distanţei între extreme găsim acele 
instituţii, cum este armata în cazul serviciului militar obligatoriu, în 
care instituţionalizaţilor li se cere să intre, dar li se oferă numeroase 
ocazii de a constata că participarea lor este justificabilă, cerută de 
propriile interese majore. Evident, în instituţiile totale vor apărea 
diferențe semnificative de tonalitate, în funcţie de tipul de recrutare : 
voluntară, semivoluntară sau nevoluntară. 

Pe lângă variabila reprezentată de modul de recrutare, mai există 
o alta: gradul în care angajaţii luptă în mod explicit pentru sti- 
mularea autoreglării în cazul instituţionalizaţilor. În instituţiile de 
custodie şi în cele de muncă, teoretic, instituţionalizatul trebuie să 
se supună doar standardelor acţionale; spiritul și simțămintele pe 
care le nutrește față de sarcinile executate nu par să facă obiectul 
preocupărilor oficiale. În lagărele pentru spălarea creierului, în institu- 
țiile religioase şi în cele pentru psihoterapie intensivă, simțămintele 
personale ale instituţionalizatului intră în discuţie. Simpla supunere 
la regulile interne nu pare suficientă în aceste instituţii, iar asi- 
milarea de către instituţionalizat a standardelor promovate de per- 
sonal constituie atât un scop activ, cât şi o consecinţă indirectă. 

O altă dimensiune a diferenţelor dintre instituţiile totale constă 
în ceea ce putem numi permeabilitatea lor, adică măsura în care 
standardele sociale respectate în instituţie și standardele sociale 
respectate în societatea înconjurătoare s-au influenţat reciproc, con- 
secinţa fiind micşorarea diferenţelor. În paranteză fie spus, acest 
aspect ne dă ocazia să luăm în considerare anumite relaţii dinamice 
dintre o instituţie totală și societatea care o susţine sau o tolerează. 

Examinând procedurile de intrare în instituţiile totale, ne pot izbi 
deseori aspectele impermeabile ale instituţiei, din moment ce proce- 
sele de degradare și de aducere la numitor comun care survin cu 
această ocazie depăşesc diferitele caracteristici sociale cu care intră 
recrutul. Sfatul Sfântului Benedict pentru stareţ tinde să fie urmat: 


EI nu trebuie să facă nici o diferenţă între persoanele din mănăs- 
tire. Nici unul nu trebuie să primească mai multă iubire decât altul, 
decât dacă excelează în munca lui sau în supunere. Cel cu origine 

nobilă să nu fie ridicat mai presus decât cel care a fost înainte sclav, 
decât dacă intervine un alt motiv raţional pentru aceastal. 


După cum am arătat anterior, cadeţii din școlile militare află că 
discuţiile „despre avere şi despre mediul familial sunt tabu” și că, 
„deşi leafa cadetului e foarte mică, nu i se permite să primească bani 
de acasă”?. Chiar şi sistemul ierarhiei în funcţie de vârstă, existent 
în societatea largă, se poate opri la porţile instituţiei, după cum 
ilustrează în mod extrem unele instituţii religioase: 


Gabrielle s-a îndreptat spre locul care avea să rămână al ei pentru 
totdeauna: a treia în șirul de patruzeci de candidate. Era a treia din 
grup, ca vârstă, în ordine descrescătoare, fiindcă se înscrisese a treia 
în acea zi, cu mai puţin de o săptămână în urmă, când ordinul își 
deschisese porţile pentru a primi noi membre. Din clipa aceea, vârsta 
ei cronologică a încetat să mai existe și s-a născut singura vârstă pe 
care o va avea de atunci înainte: vârsta ei în viaţa religioasă”. 


(Exemple mai moderate ale aceluiași proces se pot întâlni în 
aviația militară și în departamentele de ştiinţă ale universităţilor, 
unde, în perioadele de criză naţională, pot fi toleraţi oameni foarte 
tineri în posturi foarte înalte.) După cum se poate anula vârsta 
cronologică, tot astfel, în anumite instituţii totale radicale, numele 
membrilor poate fi schimbat la intrarea lor în instituţie, (probabil) 
pentru a simboliza cât mai sugestiv ruptura cu trecutul și îmbră- 
ţișarea vieţii din instituţie. 

O anumită impermeabilitate la nivelul instituţiei pare necesară 
pentru menţinerea moralului și a stabilităţii. Tocmai prin suprimarea 
elementelor de diferenţiere socială din exterior, instituţia totală poate 
întări gradul de orientare față de propriul sistem de onoruri. Astfel, 
prezenţa câtorva pacienţi psihiatrici cu statut socio-economic superior 
îi poate asigura pe toţi ceilalți că există un rol distinct al pacientului 
psihiatric, că instituţia nu este un simplu coș de gunoi pentru „res- 
turile” din clasele inferioare şi că soarta de instituţionalizat nu este 
una pe care o suferă doar din cauza mediului lor de origine; același 





1. The Holy Rule of Saint Benedict, cap. 2. 

2. Dornbusch, op. cit., p. 317. Un exemplu renumit al acestui tip de nivelare 
ierarhică se găsește în sistemul din şcolile publice britanice, care impune 
elevilor din clasele mai mici să îndeplinească sarcini de servitor pe 
lângă elevii din clasele mai mari. 

3. Hulme, op. cit., pp. 22-23. Concepţia benedictină cu privire la anularea 
vârstei poate fi găsită în The Holy Rule of Saint Benedict, cap. 63. 

lucru se poate spune despre rolul „ștabilor” în închisorile britanice 
şi despre cel al călugăriţelor din familii nobile în mănăstirile fran- 
ceze. În plus, dacă instituţia are o misiune militantă, cum se întâmplă 
în cazul anumitor instituţii religioase, militare şi politice, inversarea 
parţială, în interior, a statutelor din exterior poate funcţiona ca un 
memento permanent cu privire la diferenţele și ostilitatea dintre insti- 
tuţie şi societatea în care există ea. Trebuie remarcat faptul că, prin 
anularea în această manieră a diferenţelor valide în exterior, cea mai 
aspră instituţie totală poate fi cea mai democrată ; de fapt, convingerea 
instituționalizatului că nu este tratat mai rău decât tovarășii săi 
poate constitui o sursă de sprijin, dar şi de privaţiuni!. Dar imper- 
meabilitatea acestor instituţii are o valoare limitată. 

Am descris deja rolul de reprezentant pe care membrii cei mai 
importanţi ai personalului pot fi obligaţi să-l joace. Dacă se dorește 
ca ei să activeze elegant și eficient în comunitatea largă, s-ar putea 
dovedi avantajos să fie recrutaţi din același grup social restrâns din 
care provin liderii celorlalte unităţi sociale din comunitate. În plus, 
dacă membrii personalului sunt recrutaţi în mod uniform dintr-un 
strat al societăţii cu statut superior, ferm legitimat ca atare, față de 
stratul din care se recrutează uniform instituționalizaţii, atunci pro- 
babil că falia din societate va sprijini şi va da stabilitate dominaţiei 
personalului. Armata britanică pare să fi ilustrat acest lucru până la 
primul război mondial, căci toți soldaţii vorbeau cu accent „de rând”, 
în timp ce toţi ofițerii vorbeau engleza de școală publică, obţinută 
prin aşa-numita „bună educaţie”. La fel, din moment ce meșteșugul, 
breasla şi profesia celor care ajung instituționalizaţi sunt deseori 
necesare în interiorul instituţiei, personalul va permite în mod firesc 
şi chiar va încuraja transferul de rol, din afară, înăuntru?. 

Așadar permeabilitatea unei instituţii totale poate avea conse- 
cinţe variabile pentru mecanismele și pentru coeziunea ei internă. 
Acest lucru îl ilustrează adecvat poziţia precară a personalului de la 





1. Aceasta constituie, desigur, un dezavantaj pentru medicii din conducerea 
spitalelor psihiatrice, care adaptează tratamentul la fiecare diagnostic 
individual. 

2. Acest lucru este valabil chiar și în lagărele de concentrare. Vezi, de 
exemplu, Cohen, op. cit., p. 154. Sfântul Benedict (cap. 57) a remarcat 
cu înțelepciune pericolul prezentat de această practică: „Dacă există 
meşteşugari în mănăstire, să-şi practice meșteșugul cu toată umilința 
şi cu adânc respect, dacă așa poruncește starețul. Dar dacă vreunul 
dintre ei devine mândru de meșteșugul său, prin aceea că pare să aducă 
anumite beneficii mănăstirii, trebuie îndepărtat de meşteşugul său şi 
nu mai trebuie să-l practice vreodată, decât dacă, cumva, după ce şi-a 
manifestat umilința, starețul îi cere să şi-l reia”. 

nivelul inferior. Dacă instituţia are o permeabilitate apreciabilă faţă 
de comunitatea în care funcționează, atunci aceşti membri ai perso- 
nalului pot avea aceeași origine socială ca şi instituționalizaţii sau 
chiar una inferioară acestora. Fiindcă împărtăşesc cultura lumii de 
origine a instituţionalizaţilor, acești angajaţi pot servi drept canal 
natural (deși deseori blocat pentru comunicarea ascendentă) de comu- 
nicare între personalul superior și instituționalizaţi. Dar, pe acelaşi 
temei, vor avea dificultăți în a respecta distanţa socială față de cei 
pe care-i au în grijă. Un cercetător al închisorilor a argumentat recent 
că acest aspect poate complica rolul gardianului, mărind probabilita- 
tea ca instituționalizaţii să îl ia în derâdere și să se aștepte ca el să 
se comporte îngăduitor, rezonabil şi să fie coruptibill. 

Oricare ar fi avantajele şi dezavantajele inflexibilităţii şi oricât de 
radicală și de militantă pare a fi o instituţie, vor exista întotdeauna 
niște limite ale tendinţelor ei de reorganizare a statutelor; de ase- 
menea, se va face uz întotdeauna de diferenţierile sociale deja împă- 
mântenite în societate, dacă instituţia poate numai în acest fel să-şi 
desfăşoare activităţile necesare în interacțiune cu societatea şi să fie 
tolerată de aceasta. În societatea occidentală nu pare să existe nici 
o instituţie totală cu viață în comun fără separare pe criteriul sexu- 
lui; iar instituţii cum sunt mănăstirile, aparent insensibile față de 
ierarhizarea socio-economică, tind de fapt să atribuie rolurile domes- 
tice convertiţilor care provin din mediul rural, tot aşa cum echipele 
de pacienţi-gunoieri din mult lăudatele noastre spitale de psihiatrie 
integrate tind să fie alcătuite în întregime din persoane de culoare?. 
Tot astfel, în anumite şcoli britanice cu internat se constată că 
băieţilor din familii nobile li se permit mai multe încălcări ale regu- 
lamentului intern?. 

Una dintre cele mai interesante diferenţe între instituţiile totale 
constă în soarta socială a foştilor instituționalizați. De cele mai multe 
ori, aceștia se împrăștie din punct de vedere geografic după ieșirea din 
instituţie ; diferenţa constă în măsura în care se păstrează legăturile 
structurale, în ciuda distanţei. La un capăt al scalei se află absolven- 
ţii unei anumite mănăstiri benedictine, care nu numai că păstrează 
legătura în mod neoficial, dar, în plus, constată că, pentru tot restul 





1. Sykes, Corruption of Authority. Vezi şi Cantine şi Rainer, op. cit., 
pp. 96-97. 

2. Pare a fi adevărat faptul că, în orice instituţie, rolurile de la extrema 
ierarhică superioară şi de la cea inferioară tind să fie relativ permeabile 
la standardele comunităţii largi, în timp ce tendinţele impermeabile par 
a fi concentrate în zona de mijloc a ierarhiei instituţiei. 

3. Orwell, op. cit., pp. 510, 525. 

vieții, ocupaţia și localizarea lor geografică le sunt determinate de 
statutul anterior de membru al mănăstirii. La același capăt al scalei 
se află şi foştii deţinuţi a căror ședere în închisoare i-a orientat spre 
lumea infractorilor la scară naţională, în care se va desfăşura ulterior 
viaţa lor. La celălalt capăt al scalei găsim soldaţii din aceeaşi cazarmă, 
care, imediat după liberare, se topesc fiecare în propria viaţă particu- 
lară şi chiar evită să se adune la reuniunile regimentului. La acelaşi 
capăt se află şi foştii pacienţi psihiatrici, care evită cu mare grijă toate 
persoanele şi toate întâmplările care i-ar putea asocia cu spitalul. La 
jumătatea distanţei între extreme se află sistemul „absolvenţilor” 
din şcolile particulare şi din universități, care funcţionează drept 
comunităţi opţionale pentru distribuirea şanselor de viaţă între colegii 
de generaţie, după absolvire. 


II 


Am definit instituţiile totale în mod denotativ, înșiruindu-le, iar 
apoi am încercat să prezint unele dintre trăsăturile lor comune. 
Actualmente există o literatură apreciabilă despre aceste așezăminte 
şi ar trebui să fim în măsură să înlocuim simplele ipoteze cu un cadru 
de referință solid cu privire la anatomia şi funcţionarea acestui tip 
de animal social. Cu siguranţă, asemănările ies în evidenţă cu atâta 
tărie şi atât de persistent, încât avem dreptul să bănuim că există 
rațiuni funcționale întemeiate pentru prezența acestor trăsături și 
că va fi posibil să adunăm laolaltă aceste trăsături şi să le înțelegem 
printr-o explicaţie funcțională. Cred că, după ce vom face acest lucru, 
vom lăuda și vom învinovăţi mai puţin anumiți administratori, coman- 
danţi, directori de închisori şi stareţi și vom tinde mai degrabă spre 
înţelegerea problemelor şi aspectelor sociale din instituţiile totale, 
făcând apel la modelul structural intern, comun tuturor acestor 
instituții. 


Cariera morală 
a pacientului psihiatric 


În mod tradițional, termenul carieră a fost rezervat pentru cei 
care se aşteaptă să se bucure de traseul ascendent asociat cu o 
anumită profesie respectabilă. Însă termenul începe să fie folosit tot 
mai frecvent într-un sens extins, pentru a denumi orice traseu social 
al cursului vieţii unei persoane. Se adoptă perspectiva istoriei natu- 
rale: rezultatele singulare sunt neglijate în favoarea acelor trans- 
formări petrecute în timp, fundamentale şi comune pentru membrii 
unei categorii sociale, deşi transformările survin în mod independent 
în viața fiecăruia. O astfel de carieră nu este ceva care să poată fi 
etichetat drept strălucit sau dezamăgitor; nu poate fi nici succes, 
după cum nu poate fi nici eşec. În această lumină vreau să prezint 
pacientul psihiatric. 

Unul dintre aspectele valoroase al conceptului de carieră îl repre- 
zintă alcătuirea sa din două laturi. O latură este legată de chestiuni 
interne, puternic valorizate şi preţuite, cum ar fi imaginea de sine 
şi identitatea percepută; cealaltă latură priveşte poziția oficială, 
chestiunile juridice şi stilul de viaţă şi face parte dintr-un complex 
instituțional cu acces public. Așadar conceptul de carieră ne permite 
să ne deplasăm în ambele sensuri între ceea ce este personal şi ceea 
ce este public, între eu și societatea semnificativă în care există, fără 
a trebui să ne bizuim excesiv, pentru a obţine informații, pe ceea ce 
persoana afirmă că-şi imaginează despre sine. 

Așadar această lucrare este un exercițiu de abordare a studiului 
eului din perspectiva instituțională. Ne vom preocupa, în principal, 
de aspectele morale ale carierei, adică de succesiunea tipică de modi- 
ficări pe care o produce cariera în eul persoanei și în cadrul său ima- 
gistic în raport cu care se judecă pe sine și-i judecă pe ceilalţi!. 





1. Materiale scrise cu privire la cariera morală pot fi găsite în primele 
lucrări de antropologie socială despre ceremoniile de schimbare a sta- 
tului și în descrierile clasice ale psihologiei sociale cu privire la modifi- 
cările spectaculoase în concepţia de sine a individului care pot însoţi 

Însăși categoria „pacienţilor psihiatrici” va fi înţeleasă în sens 
strict sociologic. Din această perspectivă, concepţia psihiatrică despre 
o persoană devine semnificativă doar în măsura în care această 
concepţie modifică destinul social al persoanei — modificare ce pare 
să devină fundamentală în societatea noastră atunci când persoana 
traversează procesul spitalizării şi numai atunci!. Prin urmare, exclud 
anumite categorii înrudite : candidaţii nedescoperiţi care ar fi etiche- 
taţi drept „bolnavi”, după standardele psihiatrice, dar care nu ajung 
niciodată să fie consideraţi astfel, nici în propria opinie, nici în a 
celorlalţi, deşi ar putea provoca celor din jur numeroase probleme?; 
pacientul de cabinet particular cu care psihiatrul consideră că se 
poate descurca ambulatoriu, folosind medicamentele sau șocurile 
electrice; clientul cu probleme psihice care se angajează în relaţii 
psihoterapeutice. Îi includ, de asemenea, pe toţi cei care, oricât de 
robust le-ar fi temperamentul, ajung într-un fel sau altul să fie prinşi 
în mașinăria greoaie a serviciilor spitaliceşti de psihiatrie. Astfel, 
efectele tratamentului propriu-zis suportat de pacientul psihiatric 
poate fi delimitat clar de efectele pe care le au trăsăturile considerate 
de un clinician psihopatologice asupra vieţii persoanei respective”. 





implicarea în mişcări sociale și în secte. Recent, tipuri noi de informaţii 
relevante au fost sugerate de interesul comunităţii psihiatrice față de 
problema „identităţii” şi de studiile sociologice asupra carierei profe- 
sionale şi asupra „socializării adultului”. 

1. Acest aspect a fost demonstrat recent de Elaine și John Cumming în Closed 
Ranks (Commonwealth Fund, Harvard University Press, Cambridge, 
1957), pp. 101-102: „Experienţa clinică susține impresia că mulți oameni 
definesc boala psihică drept «acea boală de care este tratată persoana 
într-un spital psihiatric». [...] Boala psihică pare a fi o tulburare ce afec- 
tează oamenii care trebuie să se interneze într-o instituţie psihiatrică, 
dar, până la internare, aproape orice ar face ei este normal”. Leila Deasy 
mi-a arătat corespondenţa între situaţia descrisă aici şi situaţia infrac- 
țiunilor comise de persoane din clasele de mijloc. Dintre cei descoperiţi 
că au săvârşit astfel de acţiuni, doar cei care nu reușesc să evite con- 
damnarea la închisoare primesc rolul social al criminalului. 

2. Dosarele de caz din spitalele psihiatrice încep abia acum să fie exploatate 
în calitate de surse ce pot evidenția numărul incredibil de probleme pe 
care o persoană și le poate provoca sieşi şi celor din jur, până când 
aceştia să ajungă să se gândească la el din perspectiva patologiei psihice 
şi, mai mult, să ia măsuri împotriva lui. Vezi John A. Clausen și Marian 
Radke Yarrow, „Paths to the Mental Hospital”, Journal of Social Issues, 
XI (1955), pp. 25-32; August B. Hollingshead şi Frederick C. Redlich, 
Social Class and Mental Illness (Wiley, New York, 1958), pp. 173-174. 

3. O ilustrare a modului de aplicare a acestei perspective asupra tuturor 
formelor de devianță se poate găsi în Edwin Lemert, Social Pathology 

Persoanele care devin pacienţi psihiatrici diferă mult între ele din 
punctul de vedere al tipului și al gravităţii bolii pe care le-o atribuie 
psihiatrul şi din punctul de vedere al termenilor în care i-ar descrie 
un profan. Dar, o dată angajaţi pe această cale, se confruntă cu 
circumstanţe sensibil asemănătoare şi reacționează la ele în moda- 
lităţi sensibil asemănătoare. Cum aceste similitudini nu derivă din 
boala psihică, vor părea să se manifeste în ciuda acesteia. Aşadar 
este o ilustrare a tăriei forțelor sociale faptul că statutul uniform de 
pacient psihiatric nu doar asigură o grupare a persoanelor cu soartă 
comună şi, în cele din urmă, drept consecinţă a acesteia, cu caracte- 
ristici comune, ci, mai mult, această prelucrare socială poate fi efec- 
tuată asupra celei mai rebele diversități de material uman ce poate 
fi pus laolaltă de către societate. Pentru a ilustra complet ciclul clasic 
de reacții prin care se formează în societate, din punct de vedere 
psihodinamic, subgrupurile deviante, din această descriere lipseşte 
doar formarea frecventă, de către foştii pacienţi, a unei vieţi protec- 
toare de grup. 

Această perspectivă sociologică generală este puternic întărită de 
o constatare esenţială a specialiștilor cu orientare sociologică, impli- 
caţi în cercetări asupra spitalelor de psihiatrie. După cum s-a arătat 
în mod repetat în studiul societăților necivilizate, perceperea unei 
culturi străine drept uluitoare, dezgustătoare și barbară se poate 
atenua în asemenea măsură, încât cel care o studiază se familia- 
rizează cu concepţia despre viață împărtăşită de subiecţii săi. La fel, 
cel care studiază spitalele de psihiatrie poate descoperi că nebunia 
sau „comportamentul patologic” descris în cazul pacienţilor psihiatrici 
este, pe ansamblu, produsul distanţei sociale dintre cel care face afir- 
maţia, pe de o parte, și situaţia în care se află pacientul, pe de altă 
parte, şi nu reprezintă, în primul rând, produsul bolii psihice. Indife- 
rent de rafinamentele diferitelor diagnostice psihiatrice ale pacienţilor 
şi indiferent de elementele aparte care dau unicitate vieţii „dinăun- 
tru”, cercetătorul poate descoperi că se află într-o comunitate ce nu 
diferă semnificativ de toate celelalte pe care le-a studiat. Desigur, dacă 
se limitează la comunitatea pacienţilor eliberaţi condiționat şi care 
nu trăiesc în spital, poate considera, la fel ca unii pacienţi, că viața 
din secţiile cu saloane încuiate este bizară; aflat într-un salon de 
proaspăt internaţi sau de convalescenţi, poate considera că secţiile 
cu bolnavi cronici senili sunt, din punct de vedere social, locuri ale 





(McGraw-Hill, New York, 1951); vezi mai ales pp. 74-76. O aplicaţie speci- 
fică la situaţia deficienţelor mentale poate fi găsită în Stewart E. Perry, 
„Some Theoretic Problems of Mental Deficiency and Their Action Implica- 
tions”, Psychiatry, XVII (1954), pp. 45-73; vezi mai ales pp. 67-68. 

nebunei. Dar ajunge să-şi deplaseze sfera de participare empatică în 
cea mai „groaznică” secţie din spital pentru ca aceasta să intre, la 
rândul ei, în conștiința socială drept loc cu o lume socială mereu 
semnificativă şi în care se poate trăi. Aceasta nu contrazice sub nici 
o formă faptul că va găsi, în orice secţie și în oricare grup de pacienți, 
o minoritate ce pare cu totul lipsită de capacitatea de a respecta 
regulile organizării sociale, şi nici faptul că împlinirea ordonată a 
aşteptărilor normative în societatea pacienţilor este facilitată, în 
parte, prin măsurile strategice ajunse cumva să fie instituţionalizate 
în spitalele de psihiatrie. 

Cariera pacientului psihiatric parcurge pretutindeni, în mod firesc, 
trei faze principale: perioada anterioară internării în spital, căreia 
îi voi spune faza prepacientului ; perioada internării în spital — faza 
pacientului internat; şi perioada ulterioară externării din spital — 
dacă survine —, adică faza fostului pacienti. În această lucrare mă voi 
ocupa doar de primele două faze. 


Faza prepacientului 


Un grup mic de prepaciențţi vin să se interneze în spital de bună- 
voie, fiindcă așa cred că este bine pentru ei sau ca urmare a acordului 
deplin pe care și l-au dat membrii relevanţi ai familiei lor. Probabil 
că aceşti indivizi s-au surprins comportându-se într-un mod care le 
dovedeşte că-şi pierd minţile sau că încep să nu se mai poată controla. 
Această concepţie despre sine poate părea unul dintre cele mai 
amenințătoare lucruri ce i se pot întâmpla eului în societatea noastră, 
cu atât mai mult cu cât este probabil să apară într-un moment când 
persoana este oricum suficient de tulburată încât să manifeste genul 
de simptome pe care să le poată vedea ea însăși. lată descrierea 
făcută de Sullivan: 


Ceea ce descoperim în sistemul eului unei persoane care trece 
prin modificări sau prin procese schizofrenice este, în cea mai simplă 
formă, o confuzie extrem de puternic marcată de frică, reprezentată 





1. Această imagine simplă este complicată de situația oarecum specială a 
aproximativ o treime dintre foștii pacienţi, anume reinternarea în spital, 
care reprezintă faza recidivistului sau a pacientului reinternat. 

de folosirea unor procese referențiale generalizate şi desăvârşit 
rafinate, prin care individul încearcă să se confrunte cu ceea ce 
constituie, în esenţă, eşecul de a exista ca ființă umană — eşecul de 
a avea acele însușiri pe care ar putea să le respecte şi să considere 
că merită să le aibăl. 


La reevaluarea de sine dezintegrativă a persoanei se va asocia 
faptul, nou şi aproape la fel de frecvent întâlnit, de a încerca să 
ascundă de ceilalți ceea ce ea consideră a fi noile adevăruri funda- 
mentale despre sine şi de a încerca să-și dea seama dacă şi ceilalți 
le-au descoperit?. Aş vrea să subliniez că perceperea faptului de a-ţi 
pierde minţile se bazează pe stereotipuri, create de cultură şi înră- 
dăcinate în societate, cu privire la semnificația unor simptome ca: 
auzirea unor voci inexistente, pierderea orientării în timp şi în spaţiu, 
impresia de a fi urmărit; de asemenea, vreau să subliniez că, în 
anumite cazuri, multe dintre cele mai spectaculoase şi mai convin- 
gătoare simptome indică, din punct de vedere psihiatric, doar o 
tulburare emoţională temporară, într-o situaţie stresantă, indiferent 
cât de îngrozitoare îi par persoanei la acel moment. Tot astfel, anxie- 
tatea determinată de această percepţie de sine și strategiile elaborate 
pentru reducerea ei nu sunt produsul psihopatologiei, ci se pot mani- 
festa la oricare persoană socializată, din cultura noastră, care ajunge 
să considere că îşi pierde minţile. În mod interesant, subculturile din 
societatea americană par să difere între ele din punctul de vedere al 
imagisticii existente şi al încurajărilor pe care le oferă indivizilor cu 
o atare concepţie despre ei înşişi, ceea ce duce la modalităţi diferite 
de autoclasificare ; capacitatea de a recepta imaginea de sine dezinte- 
grativă fără intervenţia unui psihiatru pare a fi unul dintre privile- 
giile culturale îndoielnice ale claselor superioare?. 

Pentru cel care a ajuns — indiferent de motive — să se considere 
dezechilibrat psihic, internarea într-un spital de psihiatrie aduce 
uneori uşurare, în parte, posibil din cauza transformării subite a 





1. Harry Stack Sullivan, Clinical Studies in Psychiatry, editată de Helen 
Swick Perry, Mary Ladd Gawel şi Martha Gibbon (Norton, New York, 
1956), pp. 184-185. 

2. Această experiență morală poate fi pusă în contrast cu cea a persoanei 
care află că a devenit dependentă de marijuana şi descoperă că poate să 
„plutească” şi, în acelaşi timp, să funcţioneze eficient fără să o depisteze 
ceilalți, ceea ce pare să conducă la un nou nivel de consum al drogului. 
Vezi Howard S. Becker, „Marijuana Use and Social Control”, Social Pro- 
blems, III (1955), pp. 35-44; vezi mai ales pp. 40-41. 

3. Vezi Hollingshead şi Redlich, op. cit., p. 187, tabelul 6, în care se prezintă 
frecvența autoclasificării, în funcţie de clasa socială. 

structurii situaţiei sale sociale de bază; în loc să se considere el 
însuşi o persoană cu probleme, care încearcă să-şi păstreze rolul de 
persoană întreagă, poate deveni o persoană oficial pusă la îndoială, 
care ştie în sinea sa că nu are probleme chiar atât de mari. În alte 
cazuri, spitalizarea poate înrăutăţi lucrurile pentru pacientul dispus 
să se interneze, confirmând prin situaţia obiectivă ceva ce, înainte, 
fusese o chestiune de percepere personală a eului. 

După ce se internează de bunăvoie, prepacientul va parcurge 
aceeași succesiune obișnuită de experienţe ca și cei internaţi fără 
voia lor. În orice caz, mai ales pe aceştia din urmă vreau să-i iau în 
discuţie, fiindcă în America, în momentul de față, sunt de departe 
mai numeroşi!. Modul în care abordează ei instituţia îmbracă una 
dintre următoarele trei forme clasice: se internează fiindcă rudele 
i-au implorat ori i-au ameninţat cu ruperea legăturilor de familie, 
dacă nu se internează „de bunăvoie”; sunt aduși cu forţa, sub escorta 
poliţiei ; vin ca urmare a unei neînțelegeri induse de alții intenționat, 
acest din urmă caz limitându-se cu precădere la prepacienţii tineri. 

Cariera prepacientului poate fi privită din perspectiva unui model 
al excluderii: porneşte cu relaţii şi drepturi şi rămâne, la începutul 
şederii sale în spital, şi fără unele, şi fără celelalte. Ca urmare, 
aspectele morale ale carierei debutează, de obicei, cu trăirea aban- 
donului, a lipsei de loialitate şi a ostilității proprii. Astfel se petrec 
lucrurile chiar dacă, pentru ceilalți, este evident că individul are 
nevoie de tratament și chiar dacă, în spital, el însuși va ajunge în 
scurt timp să fie de acord cu aceasta. 

Dosarele de caz ale celor mai mulți pacienţi descriu încălcări ale 
convențiilor existente în diferitele situaţii de interacţiune directă, 
față în faţă: într-un mediu domestic, la un loc de muncă, într-o 
organizație semipublică (de exemplu, o biserică sau un magazin), 
într-o zonă publică (de exemplu, o stradă sau un parc). Deseori este 
înregistrată şi o plângere ; o persoană ia împotriva vinovatului această 
măsură care duce, în cele din urmă, la spitalizarea lui. Persoana 
poate să nu fie prima care ia măsuri, ci doar cea care ia prima 
măsură ce se dovedeşte eficientă. În aceasta constă începutul social 
al carierei pacientului, indiferent unde ar putea să localizeze el 
începutul psihologic al bolii sale. 





1. Diferenţierea folosită aici, între pacienţii care se internează de bunăvoie 
şi cei care se internează împotriva voinţei lor, depăşeşte diferențierea 
juridică, făcută între voluntari şi condamnaţi la internare, căci unele 
persoane care se bucură că se află în spital pot ajunge la internare în 
virtutea unei decizii judecătorești, iar dintre cei ce vin doar din cauza 
presiunilor familiale puternice, unii pot declara că se internează de 
bunăvoie. 

Se consideră că tipurile de delicte ce duc la spitalizare sunt diferite, 
ca natură, de cele cu alte consecinţe de tipul excluderii: închisoarea, 
divorțul, pierderea serviciului, dezmoștenirea, exilul, tratamentul 
psihiatric ambulatoriu şi aşa mai departe. Dar se pare că nu se ştiu 
prea multe despre factorii de diferenţiere şi, când se studiază cazurile 
concrete de internare psihiatrică, pare adesea că s-ar fi putut ajunge 
şi la alte rezolvări. În plus, pentru fiecare delict ce determină o 
plângere finalizată prin internare par să existe multe alte delicte, 
similare sub aspect psihiatric, care nu au astfel de consecinţe : nu se 
iau măsuri, ori măsurile luate duc la alte consecinţe de tipul exclu- 
derii, ori se iau măsuri lipsite de eficienţă, care doar împăciuiesc sau 
amână persoana care a formulat plângerea. Astfel, după cum au 
arătat Clausen şi Yarrow, este foarte probabil să se fi luat un şir lung 
de măsuri lipsite de eficienţă şi împotriva delincvenţilor care ajung, 
în cele din urmă, să fie spitalizaţi!. 

Delimitând delictele care ar fi putut fi folosite drept temeiuri 
pentru spitalizarea vinovatului de cele realmente folosite în acest 
scop, se descoperă un număr mare de situații numite de cei care 
studiază cariera profesională „accidente ale carierei”?. Unele acci- 
dente din cariera pacientului psihiatric au fost sugerate, dacă nu şi 
explorate ; între ele se numără: statutul socio-economic, caracterul 
vizibil al delictului, existenţa unui spital de psihiatrie în apropiere, 
numărul facilităților de tratament disponibile, respectul comunităţii 
pentru tipul de tratament oferit în spitalele disponibile și așa mai 
departe?. Pentru informaţii despre alte accidente, trebuie să ne bizuim 
pe relatările de abuz: soţia îşi tolerează soțul psihotic până când îşi 
găseşte un iubit ; copiii îşi tolerează tatăl psihotic până când se mută 
dintr-o casă într-un apartament ; alcoolicul este trimis într-un spital 
de psihiatrie fiindcă închisoarea e plină, iar dependentul de droguri 
împărtășește aceeaşi soartă fiindcă refuză să se prezinte la trata- 
mentul psihiatric ambulatoriu ; fiica adolescentă rebelă nu mai poate 
fi ţinută în frâu acasă, pentru că a început să amenințe că va avea 
o relaţie fățișă cu un partener nepotrivit, şi așa mai departe. Și 
invers : există o serie de accidente, la fel de importante, cu ajutorul 





1. Clausen și Yarrow, op. cit. 

2. O aplicaţie explicită a acestei noţiuni în domeniul sănătății psihice 
poate fi găsită în Edwin Lemert, „Legal Commitment and Social Con- 
trol”, Sociology and Social Research, XXX (1946), pp. 370-378. 

3. Spre exemplu, Jerome K. Meyers şi Leslie Schaffer, „Social Stratification 
and Psychiatric Practice: A Study of an Outpatient Clinic”, American 
Sociological Review, XIX (1954), pp. 307-310; Lemert, op. cit., pp. 402-403; 
Patients in Mental Institutions, 1941 (Department of Commerce, Bureau 
of the Census, Washington, D.C., 1941), p. 2. 

cărora individul ocolește internarea. lar dacă intră în spital, un nou 
set de accidente vor contribui la stabilirea momentului când va obţine 
externarea: dorința familiei de a-l vedea din nou acasă, existența 
unui loc de muncă disponibil, în care „să se descurce” și aşa mai 
departe. Concepţia oficială a societăţii spune că indivizii institu- 
ționalizaţi din spitalele de psihiatrie se află acolo în principal fiindcă 
suferă de boli psihice. Însă, în măsura în care numărul „bolnavilor 
psihic” din afara spitalelor se apropie de numărul celor internaţi în 
spitale sau chiar îl depășește, am putea afirma că pacienţii psihiatrici 
suferă cu precădere nu de anumite boli psihice, ci de accidente. 

Accidentele din carieră au loc în combinaţie cu o a doua trăsătură 
a carierei prepacientului: circuitul agenţilor — şi al instituţiilor — 
care contribuie în mod hotărâtor la trecerea lui de la statutul civil 
la cel de pacienti. Aceasta este o situaţie exemplificatoare pentru 
clasa tot mai importantă de sisteme sociale alcătuite din agenţi şi 
instituţii între care s-au creat conexiuni sistemice datorită faptului 
că se preocupă de aceleași persoane. În continuare, voi prezenta 
unele roluri de agent, cu precizarea că, în orice circuit concret, un 
rol poate fi ocupat de mai multe ori și că aceeaşi persoană poate juca 
mai multe roluri. 

În primul rând, este persoana cea mai apropiată, pe care pre- 
pacientul o consideră a fi cea mai disponibilă dintre persoanele pe 
care ar trebui să se poată bizui cel mai mult la nevoie — în acest caz, 
ultima care să se îndoiască de normalitatea lui psihică și prima care 
să facă totul pentru a-l salva de la soarta care, după toate aparen- 
ţele, îl pândește. Persoana cea mai apropiată a pacientului îi este, de 
cele mai multe ori, rudă de gradul întâi; am introdus termenul 
special fiindcă legătura de rudenie nu este obligatorie. În al doilea 
rând, este reclamantul, persoana care, retrospectiv, pare a-l fi împins 
pe pacient să facă primul pas pe drumul către spital. În al treilea 
rând, sunt mediatorii, succesiunea de agenţi şi instituţii spre care 
este trimis prepacientul și prin care parcurge traseul către spital. 
În această categorie se includ poliţia, clerul, medicii generaliști, 
psihiatrii cu practică privată, personalul din clinicile publice, avocaţii, 
angajații serviciilor sociale, profesorii şi așa mai departe. Unul dintre 
agenţi va avea dreptul legal de a aproba internarea obligatorie în 
spital, drept pe care și-l va exercita, astfel că agenţii care l-au pre- 
cedat pe parcurs vor fi implicaţi într-o situaţie al cărei dezno- 
dământ încă n-a fost stabilit. Când mediatorii se retrag de pe scenă, 





1. Pentru un circuit al agenţilor şi influenţa lui asupra accidentelor din 
carieră, vezi Oswald Hall, „The Stages of a Medical Career”, American 
Journal of Sociology, LIII (1948), pp. 327-336. 

prepacientul a devenit pacient, iar agentul semnificativ a devenit 
directorul spitalului. 

În timp ce reclamantul, de obicei, ia măsuri ca nespecialist, în 
calitate de cetățean, de angajator, de vecin sau de rudă, mediatorii 
tind să fie specialişti şi se deosebesc prin aspecte semnificative de cei 
în slujba cărora se află. Au experienţă în rezolvarea situaţiilor deli- 
cate şi o anumită distanţare profesională față de lucrurile cu care se 
confruntă. Cu excepţia poliţiştilor şi, poate, a unor membri ai clerului, 
tind să aibă cunoştinţe psihiatrice mai consistente decât publicul 
nespecialist și vor sesiza necesitatea tratamentului în situaţii în care 
publicul n-o vedel. 

O caracteristică interesantă a acestor roluri constă în efectele 
funcţionale ale împletirii lor. Spre exemplu, simțămintele pacientului 
vor fi influențate dacă persoana care îndeplinește rolul de reclamant 
are, de asemenea, şi rolul persoanei care-i este cea mai apropiată — 
combinație stânjenitoare, care survine mai frecvent în clasele supe- 
rioare decât în cele inferioare?. În continuare, vom prezenta unele 
dintre aceste efecte?. 

Pe traseul pe care-l străbate de acasă și până la spital, prepacien- 
tul poate participa, în calitate de terță persoană, la ceea ce ajunge 
să resimtă ca un fel de coaliţie al cărei obiectiv este înstrăinarea. 
Persoana cea mai apropiată îl presează să meargă „să discute” cu un 
medic, cu un psihiatru cu practică privată sau cu un alt fel de 
consilier. La lipsa de entuziasm a prepacientului, poate răspunde 
prin amenințarea cu abandonul, cu dezmoştenirea sau cu o altă 
măsură juridică ori prin sublinierea caracterului comun şi explorator 
al consultaţiei. Dar, de obicei, persoana cea mai apropiată a pregătit 
deja consultaţia, în sensul că a ales profesionistul, a fixat data și ora, 
i-a spus profesionistului câte ceva despre caz şi aşa mai departe. 
Acest fapt tinde să întărească eficient rolul de persoană responsabilă, 
căreia i se pot dezvălui descoperirile relevante, al persoanei celei mai 
apropiate, iar celuilalt îi consolidează eficient rolul de pacient. Deseori, 





1. Vezi Cumming și Cumming, op. cit., p. 92. 

2. Hollingshead şi Redlich, op. cit., p. 187. 

3. Pentru analiza unora dintre aceste implicaţii ale circuitului pentru pacient, 
vezi Leila Deasy și Olive W. Quinn, „The Wife of the Mental Pacient and 
the Hospital Psychiatrist”, Journal of Social Issues, XI (1955), pp. 49-60. 
O ilustrare interesantă a acestui gen de analiză mai poate fi găsit, de 
asemenea, Alan G. Gowman, „Blindness and the Role of the Companion”, 
Social Problems, IV (1956), pp. 68-75. O prezentare generală poate fi găsită 
în Robert Merton, „The Role Set: Problems in Sociological Theory”, British 
Journal of Sociology, VIII (1957), pp. 106-120. 


126 AZILURI 


prepacientul merge la consultaţie cu credinţa că face acest lucru ca 
egalul unei alte persoane, cu care are o legătură atât de strânsă, 
încât un terţ n-ar putea interveni între ei în chestiuni fundamentale ; 
în definitiv, aceasta este una dintre definițiile relaţiilor apropiate, în 
societatea noastră. La sosirea în cabinet, prepacientul descoperă pe 
neașteptate că lui şi persoanei celei mai apropiate nu li s-a acordat 
același rol şi că, după toate aparențele, există un acord prealabil 
între profesionist şi persoana cea mai apropiată lui, acord ce funcţio- 
nează împotriva sa. În cazurile extreme, dar frecvente, profesionistul 
se întâlneşte mai întâi, în calitate de examinator şi diagnostician, 
doar cu prepacientul, după care se întâlneşte cu persoana cea mai 
apropiată acestuia, în calitate de consilier, evitând în același timp să 
discute serios cu amândoi împreună!. Chiar şi în acele cazuri necon- 
sultative, când funcţionarii publici trebuie să smulgă individul cu 
forța dintr-o familie dispusă să-l tolereze, există probabilitatea ca 
persoana cea mai apropiată să fie convinsă „să-şi arate acordul” față 
de acțiunea oficială, astfel că până şi în aceste situaţii, prepacientul 
simte că s-a format împotriva lui o coaliţie menită să-l înstrăineze. 

Foarte probabil, experiența morală a faptului de a fi al treilea 
într-o astfel de coaliţie va trezi ostilitatea prepacientului, mai ales 
că problemele lui au determinat deja, probabil, o oarecare înstrăinare 
de persoana cea mai apropiată. După ce are loc internarea în spital, 
vizitele permanente ale persoanei celei mai apropiate îl ajută pe 
pacient să înţeleagă că totul s-a făcut spre binele lui. Dar primele 
vizite îi pot întări, temporar, sentimentul de abandonare; foarte 
probabil, își va implora vizitatorul să-l scoată de acolo sau, cel puţin, 
să-i obțină mai multe privilegii și să manifeste compasiune față de 
monstruozitatea suferinţei prin care trece, cerinţe la care vizitatorul 
poate să răspundă, de obicei, doar încercând să păstreze o atitudine 
de speranţă, făcându-se că „nu aude” cerinţele sau asigurându-l pe 
pacient că autorităţile medicale cunosc aceste lucruri și fac ce este 
cel mai bine din punct de vedere medical. Apoi vizitatorul se întoarce 
nonşalant într-o lume despre care pacientul a învăţat că este incre- 
dibil de plină de libertate și de privilegii, făcându-l să simtă că per- 
soana cea mai apropiată lui nu face decât să dea o spoială cucernică 
evidentei părăsiri infame. 

Profunzimea cu care pacientul poate resimţi trădarea persoanei 
celei mai apropiate pare a fi amplificată de existența unui martor la acea 
trădare - factor semnificativ, se pare, în numeroase situaţii cu trei 





1. Deţin dosarul de caz al unui bărbat care afirmă că a crezut că el își duce 
soţia la psihiatru, dându-și seama abia când era prea târziu că soţia lui 
aranjase lucrurile. 

părți implicate. O persoană jignită ar putea foarte bine să reacționeze 
răbdător și conciliant față de vinovat când se află doar ei doi, prefe- 
rând împăcarea în locul dreptăţii. Însă prezenţa unui martor pare să 
adauge ceva implicaţiilor jignirii. Căci, în acest caz, este dincolo de 
puterea celui jignit să uite întâmplarea, să o şteargă cu buretele ori 
să o treacă sub tăcere ; jignirea a devenit un fapt social public!. Când 
martorul este o comisie psihiatrică, lucru care se întâmplă uneori, 
trădarea poate friza o „ceremonie a degradării”?. În asemenea cir- 
cumstanţe, pacientul jignit poate considera că se impune o amplă 
acțiune reparatorie de un fel sau altul, în fața martorilor, spre a-și 
redobândi onoarea și greutatea socială. 
__ Mai trebuie menţionate alte două aspecte ale trădării percepute. 
În primul rând, este puţin probabil ca aceia care îi sugerează indivi- 
dului posibilitatea de a se interna într-un spital de psihiatrie să-i 
descrie cu realism cum i se vor părea lucrurile când va intra propriu- 
-zis pe teritoriul spitalului. Deseori, îi spun că va primi tratamentul 
medical cuvenit şi va putea să se odihnească şi că va ieşi din spital 
după câteva luni. În anumite cazuri, sfătuitorii ar putea ascunde 
astfel unele lucruri pe care le cunosc, dar cred că, în general, ei spun 
ceea ce cred că este adevărat. Căci există o diferență deosebit de 
relevantă între pacienţi și specialiştii mediatori: mediatorii, într-o 
mai mare măsură decât publicul larg, consideră spitalele de psihiatrie 
drept instituţii medicale cu şedere scurtă, unde se pot obţine în mod 
voluntar odihna și îngrijirea necesare, nu drept locuri de exil impus. 
Sosit în spital, în cele din urmă, este foarte probabil ca pacientul să 
afle în scurt timp că lucrurile nu stau deloc așa. Descoperă că informa- 
ţiile pe care le-a primit cu privire la viaţa din spital au avut efectul 
de a-l determina să se împotrivească internării mai puţin decât ar 
fi făcut-o — îşi dă el seama retrospectiv — dacă ar fi cunoscut realita- 
tea. Indiferent ce intenţii au avut cei care au participat la transfor- 
marea sa din persoană în pacient, el poate considera că, practic, l-au 
„tras pe sfoară”, aducându-l în situaţia neplăcută în care se află. 

Avansez ipoteza că prepacientul porneşte cu măcar o parte din 
drepturile, libertăţile și satisfacţiile vieţii civile şi ajunge într-o secție 
de psihiatrie, deposedat de aproape toate aceste lucruri. Chestiunea 
care contează este cum anume se realizează deposedarea. Acesta 
este al doilea aspect al trădării pe care vreau să-l discut. 

După cum consideră prepacientul, circuitul persoanelor semnifica- 
tive poate funcționa ca un fel de pâlnie a trădării. Trecerea lui de la 





1. Parafrază după Kurt Riezler, „Comment on the Social Psychology of 
Shame”, American Journal of Sociology, XINIII (1943), p. 458. 

2. Vezi Harold Garfinkel, „Conditions of Successful Degradation Ceremo- 
nies”, American «Journal of Sociology, LXI (1956), pp. 420-424. 

„persoană” la „pacient” se produce printr-o serie de stadii interconectate, 
fiecare stadiu fiind coordonat de un alt agent. Deși toate stadiile tind 
să determine o diminuare importantă a statutului de adult liber, 
fiecare agent poate încerca să păstreze intactă iluzia că nu va mai 
surveni o nouă diminuare; ba, chiar, poate reuși să-l predea pe pacient 
în grija următorului agent, susținând acest lucru. În plus, prin cuvinte, 
indicii şi gesturi, agentul dintr-un stadiu dat îi cere prepacientului 
să lege cu el o conversaţie fluentă, politicoasă, alcătuită din banalităţi 
fără miez, prin care se evită cu tact datele administrative ale situa- 
ţiei, conversaţie ce devine, cu fiecare nou stadiu, din ce în ce mai 
divergentă față de aceste date. Partenerul conjugal ar prefera să nu 
fie nevoit să plângă pentru a-l convinge pe prepacient să meargă la 
psihiatru ; psihiatrul ar prefera să nu aibă parte de o scenă zgomo- 
toasă când prepacientul află că acesta a discutat separat şi diferit cu 
el şi cu consoarta lui; poliția rareori aduce un prepacient la spital 
în cămașă de forţă, considerând că e mult mai uşor pentru toţi să-i 
adreseze o vorbă bună, să-i dea o ţigară și libertatea de a se relaxa 
pe bancheta din spate a maşinii de poliţie; în sfârșit, psihiatrul de 
gardă descoperă că-şi poate face meseria mai bine în calmul și luxul 
relativ din „rezerva de internare”, unde, ca efect colateral, poate 
supraviețui ideea că un spital de psihiatrie este, într-adevăr, un loc 
încurajator. Dacă prepacientul dă curs tuturor acestor cereri sugerate 
şi se poartă rezonabil de la început până la sfârşit, poate parcurge 
întregul traseu, de acasă și până la spital, fără să oblige pe nimeni 
să privească în față ceea ce se petrece și fără să se confrunte cu 
trăirile afective dureroase pe care situaţia l-ar putea determina să 
le exprime. Faptul că manifestă consideraţie față de cei care-l în- 
dreaptă spre spital le permite acestora să-i arate, la rândul lor, 
consideraţie; drept urmare, aceste interacțiuni se pot desfăşura cu 
armonia protectoare ce caracterizează interacțiunile directe obiș- 
nuite. Dar, dacă proaspătul pacient ar reface mental, în sens invers, 
şirul de paşi care l-au dus la spitalizare, ar putea ajunge la urmă- 
toarea concluzie: confortul de moment al tuturor celorlalţi a fost 
protejat cu insistenţă, în timp ce propriul lui bine, pe termen lung, 
a fost subminat. Această descoperire ar putea constitui o experiență 
morală care să-l despartă şi mai mult, pentru intervalul de timp dat, 
de oamenii din afară!. 





1. Practicile din lagărele de concentrare oferă un bun exemplu al funcţiei 
pâlniei trădării în determinarea cooperării și reducerea împotrivirii și 
a complicaţiilor, deși, în acest caz, nu se poate spune că mediatorii 
acționau având în vedere binele instituţionalizaților. Poliţiştii care ridi- 
cau oamenii din casele lor glumeau uneori cu voie bună și se ofereau să 

În continuare, aş vrea să examinez circuitul agenţilor carierei din 
punctul de vedere al agenţilor înşişi. Mediatorii din procesul de 
trecere a individului de la statutul civil la cel de pacient (ca și 
paznicii săi, după internarea în spital) au interesul de a găsi o 
persoană apropiată, responsabilă, care să preia rolul de reprezentant 
sau de tutore al pacientului; dacă nu există nici un candidat evident 
pentru acest rol, va fi căutat unul şi va fi constrâns să-l adopte. 
Astfel, în timp ce individul se transformă treptat în pacient, persoana 
cea mai apropiată este transformată în tutore. Prezenţa tutorelui 
permite ca întregul proces să se desfăşoare ordonat şi fără probleme. 
Tutorele, foarte probabil, cunoaște afacerile şi complicațiile civile ale 
pacientului şi poate rezolva chestiuni care, altfel, ar rămâne în 
suspensie şi ar cădea în sarcina spitalului. Unele dintre drepturile 
civile pierdute de prepacient îi pot reveni tutorelui, ceea ce contribuie 
la întreţinerea iluziei juridice conform căreia, deși prepacientul nu 
are, cu adevărat, respectivele drepturi, totuşi, nici nu le-a pierdut. 

Pacienţii internaţi simt, cel puţin o perioadă, că spitalizarea este 
doar o privaţiune teribilă şi nedreaptă și uneori reușesc să convingă 
pe câteva persoane din afară că așa stau lucrurile. În aceste situații, 
se dovedește util ca aceia despre care se afirmă că ar cauza, indiferent 
cât de justificat, respectivele privaţiuni să poată dovedi că beneficiază 
de cooperarea şi de acordul unei persoane a cărei relaţie cu pacientul 
o plasează mai presus de orice bănuială, definind-o clar ca fiind 
persoana care dorește cel mai sincer binele pacientului. Dacă tutorele 
este mulţumit de ceea ce se întâmplă cu proaspătul pacient, şi lumea 
trebuie să fie la fel de mulțumită!. 

Ar putea părea că, cu cât miza personală legitimă a uneia dintre 
părțile implicate în raport cu cealaltă este mai mare, cu atât poate 
să preia mai bine rolul de tutore al celuilalt. Dar aranjamentele 





aștepte până când aceștia îşi beau cafeaua. Camerele de gazare erau 
aranjate în așa fel încât să arate a camere de deparazitare, iar când 
victimele se dezbrăcau, li se spunea să aibă grijă pe unde-și lasă hainele. 
Uneori, persoanele bolnave, vârstnice sau bolnave psihic alese pentru 
exterminare erau duse, cu ambulanţe ale Crucii Roşii, în lagăre cărora 
li se spunea „spitale de observaţie”. Vezi David Boder, Did Not Interview 
the Dead (University of Illinois Press, Urbana, 1949), p. 81, şi Elie A. 
Cohen, Human Behavior in the Concentration Camp (Jonathan Cape, 
Londra, 1954), pp. 32, 37, 107. 

1. Interviurile colectate de grupul lui Clausen de la INSM (Institutul Naţio- 
nal pentru Sănătate Mintală) arată că, în situaţiile în care soţia devine 
tutore, noua responsabilitate poate perturba distanţa anterioară din rela- 
ţia ei cu socrii, determinând-o fie să formeze o nouă coaliție de sprijin cu 
aceştia, fie să se distanțeze vizibil faţă de ei. 

structurale ale societății care au condus la unificarea recunoscută a 
intereselor a două persoane mai au şi alte consecinţe. Pentru că 
persoana către care pacientul se îndreaptă ca să-i ceară ajutor — 
protecţie în faţa unor ameninţări cum ar fi internarea împotriva 
voinţei sale — este chiar persoana spre care se îndreaptă, în mod 
logic, mediatorii şi directorii de spital ca să-i ceară acceptul. În acest 
caz, este uşor de înţeles că unii pacienţi ajung să simtă, măcar o 
vreme, că gradul de apropiere dintr-o relaţie nu spune nimic despre 
cât de multă încredere se poate avea în partenerul de relaţie. 

Din aceste roluri complementare rezultă şi alte efecte funcţionale. 
Dacă persoana cea mai apropiată prepacientului apelează la media- 
tori, cerându-le ajutor în situaţia problematică pe care i-o creează 
prepacientul, atunci când o face, ar putea să nu se gândească la 
spitalizare. S-ar putea ca nici măcar să nu-l considere bolnav psihic 
pe prepacient sau, dacă îl consideră astfel, să nu o facă în mod 
constant şi consecvent!. Circuitul de mediatori, cu rafinamentul lor 
psihiatric mai mare şi cu credinţa lor în caracterul medical al spita- 
lelor de psihiatrie, vor defini deseori situaţia în beneficiul persoanei 
apropiate, asigurând-o că spitalizarea este o soluţie posibilă și chiar 
una bună, că nu presupune trădare, ci este o măsură medicală, luată 
spre binele prepacientului. Astfel, persoana cea mai apropiată ajunge 
uneori să afle că, făcându-şi datoria față de prepacient, îl poate deter- 
mina pe acesta să-şi piardă încrederea în ea sau s-o urască o vreme. 
Dar faptul că această soluţie a trebuit să-i fie arătată şi recomandată 
de specialiști, care au definit-o ca pe o datorie morală, o eliberează 
parţial pe persoana apropiată de vinovăția pe care o simte?. Este 
deosebit de interesant faptul că fiul (sau fiica) de vârstă adultă poate 





1. Pentru o analiză a acestor tipuri de percepţie nepsihiatrică, vezi Marian 
Radke Yarrow, Charlotte Green Schwartz, Harriet S. Murphy şi Leila 
Deasy, „The Psychological Meaning of Mental Illness in the Family”, 
Journal of Social Issues, XI (1955), pp. 12-24; Charlotte Green Schwartz, 
„Perspectives on Deviance — Wives” Definitions of their Husbands Mental 
Illness”, Psychiatry, XX (1957), pp. 275-291. 

2. Această funcţie purtătoare de vină se găseşte, desigur, și în alte complexe 
de roluri. Astfel, când un cuplu din clasa de mijloc se angajează în pro- 
cesul separării legale sau al divorţului, avocatul fiecăruia își asumă de 
obicei atitudinea conform căreia este de datoria lui să-i prezinte clientu- 
lui său toate potenţialele pretenții şi drepturi şi face presiuni asupra 
clientului ca să ceară toate aceste lucruri, în ciuda scrupulozităţii față 
de drepturile şi caracterul onorabil al fostului partener. Clientul poate 
afirma cu bună-credinţă, și în sinea lui, și față de fostul partener, că 
pretenţiile sunt avansate numai fiindcă avocatul insistă că aşa este cel 
mai bine. 

fi constrâns să adopte rolul mediatorului, astfel încât ostilitatea — 
care, altfel, ar fi îndreptată către partenerul conjugal — se îndreaptă 
împotriva copilului!. 

După ce prepacientul ajunge în spital, aceeași funcție purtătoare 
de vinovăţie poate deveni o parte semnificativă a misiunii angajaţilor 
cu privire la persoana cea mai apropiată?. Motivele de a considera 
că nu l-a trădat pe pacient, chiar dacă acesta crede contrariul, îi pot 
furniza ulterior persoanei apropiate o atitudine defensibilă, pe care 
să o adopte când îl vizitează la spital şi, de asemenea, un temei 
pentru speranţa că relaţia poate fi restabilită, după întreruperea 
provocată de spitalizare. Și, desigur, când este percepută de pacient, 
atitudinea îi oferă acestuia circumstanţe atenuante pentru persoana 
apropiată, dacă începe să le caute:. 

Astfel, în timp ce persoana cea mai apropiată poate îndeplini 
roluri importante pentru mediatori și pentru directorii spitalului, şi 
aceştia, la rândul lor, pot îndeplini roluri importante pentru ea. 
Așadar, descoperim că rezultă un schimb sau o reciprocitate neinten- 
ţionată de roluri, adesea rolurile însele fiind neintenţionate. 

Ultimul aspect al carierei morale a prepacientului pe care vreau 
să-l prezint se referă la caracterul ei retroactiv distinct. Până când 
persoana nu soseşte propriu-zis la spital, de obicei pare a nu exista 
certitudinea că îi este sortit să facă acest lucru, dat fiind rolul deter- 
minant al accidentelor. Până nu se atinge punctul spitalizării, pre- 
pacientul nu se poate concepe ca o persoană care devine pacient 
psihiatric, după cum nici alţii nu-l pot concepe astfel. Însă, din 
moment ce va fi ţinut în spital împotriva voinţei sale, persoana cea 
mai apropiată lui și angajaţii spitalului vor avea mare nevoie de 
temeiuri solide pentru tratamentul dur pe care îl susțin. Personalul 
medical din spital va avea nevoie, la rândul său, de dovezi că desfă- 
şoară în continuare profesia pe care a fost pregătit să o facă. Aceste 
probleme sunt diminuate (fără intenţie, desigur) de construirea cazu- 
lui medical suprapus peste trecutul pacientului, având efectul de a 
demonstra că boala lui a început cu mult timp în urmă, că, într-un 





1. Situaţie înregistrată în datele lui Clausen. 

2. Acest aspect este demonstrat de Cumming şi Cumming, op. cit., p. 129. 

3. În această privinţă, există un contrast interesant cu cariera morală a 
bolnavului de tuberculoză. Julius Roth mi-a relatat că, de obicei, bolnavii 
de tuberculoză vin la spital de bunăvoie, fiind de acord cu persoana cea 
mai apropiată lor în privința tratamentului. Ulterior, pe parcursul şederii 
în spital, când află cât de mult mai au de stat și când își dau seama cât 
de restrictive și de iraționale sunt unele reguli, pot încerca să plece; 
personalul şi rudele îl sfătuiesc să n-o facă şi abia atunci încep să se 
simtă trădaţi. 

final, a devenit cât se poate de gravă şi că, individul dacă n-ar fi fost 
spitalizat, i s-ar fi putut întâmpla lucruri mult mai rele — toate 
acestea putând fi, desigur, adevărate. În paranteză fie spus, dacă 
pacientul vrea să găsească o logică șederii sale în spital și, după cum 
am arătat deja, să păstreze deschisă posibilitatea de ajunge din nou 
să considere că persoana cea mai apropiată lui este cumsecade, bine 
intenţionată, atunci va avea şi el motive să creadă parţial cele puse 
în evidență de examinarea psihiatrică a trecutului său. 

Acesta este un punct extrem de sensibil din sociologia carierelor. 
Un aspect important al oricărei cariere este imaginea pe care o 
construieşte persoana când îşi priveşte evoluţia dintre prezent spre 
trecut ; însă întreaga carieră a prepacientului derivă, într-o oarecare 
măsură, din această reconstituire. Faptul de a fi avut o carieră de 
prepacient, care a debutat cu o reclamaţie eficientă, devine o parte 
importantă a orientării pacientului psihiatric, dar această parte poate 
începe să funcţioneze abia după ce spitalizarea dovedeşte că a avut 
(şi nu mai are) o carieră de prepacient. 


Faza de pacient internat 


Ultimul pas în cariera prepacientului poate să presupună înțele- 
gerea, justificată sau nu, a faptului că a fost părăsit de societate şi 
respins din cele mai apropiate relaţii pe care le avea. În mod foarte 
interesant, pacientul, mai ales la prima internare, reuşeşte să se 
abțină de la a parcurge acest drum până la capăt, în ciuda faptului 
că se află deja într-un salon încuiat de spital de psihiatrie. La intra- 
rea în spital, poate simţi dorinţa foarte puternică de a nu-l cunoaște 
nimeni drept o persoană care poate ajunge în situaţia în care a ajuns 
el sau care s-a purtat aşa cum s-a purtat el anterior internării. Ca 
atare, va evita să discute cu toţi cei din jur, se va izola de ceilalți 
când va fi posibil şi chiar se va putea dovedi „fără contact cu reali- 
tatea imediată” sau „maniacal”, pentru a evita validarea oricărei 
interacțiuni care îl obligă să intre, din politeţe, în rolul complementar 
şi îl face receptiv la propria imagine în ochii celorlalți. Când persoana 
cea mai apropiată face efortul de a-l vizita, poate fi respinsă prin 
mutism sau prin refuzul pacientului de a intra în sala de vizite, 
aceste strategii sugerând uneori că pacientul încă se mai agaţă de o 
rămășiță a relaţiei cu cei care i-au inventat trecutul şi apără acea 

rămăşiţă de interacțiunea distructivă cu aceşti oameni, deveniți alţii 
în virtutea implicării lor în internarel. 

De obicei, pacientul ajunge să renunţe la această strădanie epui- 
zantă de a rămâne anonim, de „a nu fi aici”, şi începe să se arate 
disponibil pentru interacțiuni sociale convenţionale cu comunitatea 
spitalicească. După aceea, se retrage doar în moduri speciale : folo- 
sindu-şi întotdeauna porecla, semnând doar cu inițialele numelui 
articolul pentru publicaţia săptămânală a pacienţilor sau folosind 
adresa inofensivă „de acoperire” oferită cu tact de unele spitale. Sau 
se retrage doar în momente speciale, de pildă atunci când un grup 
de studente la școala de asistenţi medicali fac turul secţiei sau când, 
plimbându-se pe teritoriul spitalului, observă dintr-o dată că este pe 
punctul de a-şi încrucişa paşii cu un civil pe care îl cunoaşte de 
acasă. Uneori, îngrijitorii numesc „stabilizare” această deschidere 
către contactele cu ceilalți; ea marchează o nouă atitudine, adoptată 
şi susținută fățiș de pacient, și seamănă cu procesul „debutului ofi- 
cial”, care apare în alte grupuri?. 

O dată ce prepacientul începe să se stabilizeze, reperele principale 
ale sorții sale tind să le urmeze pe cele ale unei întregi clase de 
instituţii în care se practică separarea celor două sexe — închisori, 





1. Strategia inițială a instituţionalizatului de a evita contactele validatoare 
poate să explice parţial relativa lipsă de formare a grupurilor în rândul 
pacienţilor din spitalele psihiatrice publice ; această legătură mi-a sugerat-o 
William R. Smith. Dorinţa de a evita legăturile personale care i-ar da 
interlocutorului dreptul de a pune întrebări biografice poate constitui un 
alt factor. Desigur că, în spitalele de psihiatrie, la fel ca în lagărele de 
prizonieri, personalul ar putea stopa voit formarea grupurilor, în faza ei 
de început, pentru a evita acţiunile colective de rebeliune şi alte tulbu- 
rări interne. 

2. Un debut oficial asemănător survine în lumea homosexualilor, când indi- 
vidul ajunge, în cele din urmă, să se prezinte la o întrunire a homosexua- 
lilor nu în calitate de oaspete, ci de „persoană disponibilă”. Vezi Evelyn 
Hooker, „A Preliminary Analysis of Group Behavior of Homosexuals”, 
Journal of Psychology, XLII (1956), pp. 217-225; vezi mai ales p. 221. 
O bună abordare beletristică se poate găsi în lucrarea lui James Baldwin, 
Giovanni's Room (Dial, New York, 1956), pp. 41-57. O exemplificare 
familiară a proceselor de debut oficial se poate găsi, fără îndoială, la 
copiii prepuberi, în clipa când unul dintre ei se întoarce pe furiș într-o 
încăpere din care plecase într-o criză de mânie şi amour propre rănit. 
Expresia în sine se presupune că derivă dintr-o ceremonie de tip rite-de- 
-passage, pregătită pe vremuri de mamele din lumea bună pentru fiicele 
lor. În mod interesant, în spitalele psihiatrice mari, pacientul demon- 
strează simbolic debutul oficial deplin prin prima sa participare activă 
la petrecerea cu dans a întregului spital. 

lagăre de concentrare, mănăstiri, lagăre de muncă silnică și așa mai 
departe —, în care individul îşi desfăşoară viaţa, cu toate aspectele 
ei, în interiorul instituţiei și-şi parcurge ziua după tipicul standar- 
dizat, în compania unui grup de persoane cu acelaşi statut institu- 
ţional cu el. 

Asemeni neofitului din multe instituţii totale, noul pacient se 
trezește total deposedat de multe dintre confirmările, satisfacţiile şi 
mijloacele sale de apărare şi este supus unui set complet de expe- 
riențe înjositoare: restricționarea mișcării libere, traiul în comun, 
autoritatea difuză a unui întreg eşalon de oameni și așa mai departe. 
Astfel, individul descoperă măsura limitată în care își poate păstra 
concepţia despre sine când elementele de sprijin obişnuite sunt retrase 
pe neașteptate. 

Traversând aceste experienţe morale umilitoare, pacientul învaţă 
să se orienteze în funcţie de „sistemul secţiilor”!. În spitalele de 
psihiatrie publice, sistemul constă, de obicei, dintr-o serie de spaţii 
de locuit cu diferite grade de confort, grupate pe secţii, o serie de uni- 
tăți administrative numite clinici şi o serie de statute condiționate. 
Nivelul „cel mai rău” presupune o simplă banchetă din lemn pe care 
pot sta pacienţii, o hrană relativ indiferentă şi un colțișor de cameră 
pentru dormit. „Cel mai bun” nivel poate însemna o cameră proprie, 
privilegii cu privire la circulaţia liberă pe teritoriul spitalului și la 
ieșirile în oraș, raporturi relativ netraumatizante cu personalul, 
hrană considerată bună şi posibilităţi de recreere considerate îndes- 
tulătoare. Pentru încălcarea regulilor interioare atotprezente, institu- 
ţionalizatul va primi pedepse convingătoare, exprimate prin pierderea 
privilegiilor ; pentru supunere, în cele din urmă i se va permite să-și 
redobândească unele dintre satisfacțiile minore pe care le considera 
firești în lumea din afară. 

Instituţionalizarea nivelurilor de trai radical diferite pune în 
lumină consecințele pentru eu ale contextelor sociale. Iar acest fapt, 
la rândul lui, arată că eul nu se formează pur și simplu din inter- 
acțiunile individului cu persoanele semnificative din jur, ci și din 
condiţiile create de o organizaţie pentru membrii săi. 

Există anumite contexte concrete pe care persoana le minimalizează 
ușor, considerându-le expresii sau extensii ale propriei persoane. 
Când un turist vizitează cele mai jalnice mahalale, situaţia îi face 
plăcere nu pentru că îl reprezintă, ci pentru că este extrem de evident 
contrariul. Există şi alte contexte concrete, cum ar fi camerele de zi, 





1. O bună descriere a sistemului secțiilor poate fi găsită în Ivan Belknap, 
Human Problems of a State Mental Hospital (McGraw-Hill, New York, 
1956), cap. IX, în special p. 164. 

pe care persoana le aranjează singură şi pe care le foloseşte pentru 
a influenţa în mod favorabil părerea altora despre ea. Mai sunt şi 
alte contexte, cum ar fi locul de muncă, prin care se exprimă statutul 
ocupaţional al angajatului, dar asupra cărora el nu deţine controlul 
de ultimă instanţă, acesta fiind exercitat de angajator, cu mai mult 
sau mai puţin tact. Spitalele de psihiatrie oferă un exemplu extrem 
al ultimei posibilități menţionate, iar aceasta nu se datorează doar 
nivelurilor de trai gradate în mod unic, ci și modului unic în care i se 
explică pacientului semnificaţia lor pentru eu: pătrunzător, insistent 
şi cu meticulozitate. O dată găzduit într-o anumită secţie, pacientului 
i se explică ferm că restricţiile şi privaţiunile pe care le suferă nu se 
datorează unor forțe oarbe, cum ar fi tradiția sau economia — forțe 
ce pot fi disociate de eu —, ci sunt elemente intenţionate ale tratamen- 
tului său, răspund nevoilor sale de moment şi, ca urmare, exprimă 
starea în care a căzut eul său. Pacientul are toate motivele să iniţieze 
cereri de a i se oferi condiții mai bune, dar i se răspunde că, atunci 
când personalul va considera că „este capabil să facă față” sau că „se 
va simţi în largul lui” într-o secţie de nivel superior, se vor lua 
măsurile cuvenite. Pe scurt, desemnarea într-o anumită secţie este 
prezentată nu ca răsplată sau pedeapsă, ci drept expresie a nivelului 
general de funcţionare socială a pacientului, a statutului său ca per- 
soană. Dat fiind faptul că secţiile de irecuperabili au un program 
cotidian pe care pacienţii cu leziuni cerebrale organice îl pot respecta 
fără probleme şi că aceste ființe umane cu handicapuri drastice sunt 
prezente pentru a demonstra acest lucru, putem aprecia parţial efec- 
tele de oglindire ale spitaluluil. 

Sistemul secţiilor este aşadar un caz extrem în care realităţile 
fizice, concrete ale unei instituţii pot fi folosite în mod explicit pentru 
a construi concepţia despre sine a unei persoane. În plus, autoritatea 
psihiatrică oficială a spitalelor de acest fel dă naştere unor atacuri 
şi mai directe, şi mai flagrante la adresa concepţiei despre sine a 
pacientului. Cu cât spitalul de psihiatrie este mai „medical” şi mai 
progresist (cu cât încearcă să joace un rol terapeutic şi nu doar unul 
de custodie), cu atât pacientul va avea mai mult de-a face cu membri 
ai personalului superior care-i vor demonstra, cu argumente, că 
trecutul lui este un şir de eşecuri a căror cauză s-a aflat în el însuși, 





1. Este un aspect în privinţa căruia spitalele psihiatrice se pot dovedi mai 
rele decât lagărele de concentrare și închisorile; în acestea din urmă, 
autoizolarea persoanei faţă de implicaţiile contextului concret poate fi 
mai ușoară. De fapt, autoizolarea faţă de contextul spitalelor se poate 
dovedi atât de dificilă, încât pacienţii trebuie să folosească metode pe 
care personalul le interpretează drept simptome psihotice. 

că are o atitudine greşită față de viaţă și că, dacă vrea să fie o 
persoană, va trebui să-şi schimbe felul de a se purta cu oamenii şi 
părerile despre sine. Adesea, valoarea morală a acestor atacuri ver- 
bale îi va fi subliniată foarte clar prin cerința de a exersa asumarea 
respectivei concepţii psihiatrice despre el însuşi în intervale de timp 
dinainte stabilite, dedicate confesiunilor, indiferent dacă ele au loc în 
şedinţele de psihoterapie individuală ori de grup. 

Acum poate fi făcută o remarcă generală cu privire la cariera 
morală a pacienţilor internaţi, care are legătură cu numeroase cariere 
morale. Constatăm că, atunci când individul atinge un stadiu dat 
într-o anume carieră, el construieşte în mod tipic o imagine a cursului 
vieţii sale — trecut, prezent şi viitor — care selectează, rezumă şi 
distorsionează, în așa fel încât să obţină o concepţie despre sine pe 
care să o poată explica în mod util în situaţiile prezentului. De cele 
mai multe ori, prin concepţia despre sine, persoana se aliniază, în 
mod defensiv, la valorile fundamentale ale societăţii în care trăieşte ; 
ca urmare, acea concepţie poate fi numită apologie. Dacă persoana 
reușește să înfățișeze o imagine a situaţiei sale actuale care să 
prezinte în trecut acţiunea unor calităţi personale favorabile şi în 
viitor un destin favorabil care o aşteaptă, aceasta poate fi numită 
„poveste a succesului”. Dacă faptele din trecutul şi din prezentul 
individului sunt extrem de sumbre, atunci lucrul cel mai bun pe care-l 
poate face este să demonstreze că nu este răspunzător pentru ceea 
ce a devenit; în acest caz, se potriveşte termenul „poveste tristă”. În 
mod interesant, cu cât trecutul propriu obligă persoana să renunţe 
la alinierea aparentă cu valorile morale principale, cu atât ea pare 
mai frecvent mânată de imboldul de a-şi relata povestea cea tristă, 
indiferent în compania cui s-ar afla. Poate că, prin aceasta, răspunde 
parţial unei nevoi resimţite de alţii și pe care o sesizează: nevoia de 
a nu li se ataca sentimentul că duc o viață cum se cuvine. În orice 
caz, printre deţinuţi, „beţivi” şi prostituate se pare că se pot obţine 
cel mai uşor poveşti triste!. În continuare, vreau să mă ocup de 
vicisitudinile din povestea tristă a pacientului psihiatric. 





1. Cu privire la deţinuţii din închisori, vezi Anthony Heckstall-Smith, 
Eishteen Months (Allan Wingate, Londra, 1954), pp. 52-53. Pentru „beţivi”, 
vezi prezentarea din lucrarea lui Howard G. Bain, „A Sociological Ana- 
lysis of the Chicago Skid-Row Lifeway” (lucrare de masterat în ştiinţe 
umane, nepublicată, Departamentul de Sociologie al Universităţii Chicago, 
septembrie 1950), mai ales „The Rationale of the Skid-Row Drinking 
Group”, pp. 141-146. Teza neglijată a lui Bain reprezintă o sursă utilă 
de informaţie despre carierele morale. 

Se pare că unul dintre riscurile profesionale ale prostituţiei constă în 
faptul că, uneori, clienţii şi alte persoane de contact profesional stăruie 

În spitalele de psihiatrie, contextul concret și regulamentul inte- 
rior îl obligă pe pacient să înţeleagă că, în fond, este un caz psihiatric, 
un om care a suferit un fel de faliment social în viaţa din afară, a 
eşuat la modul general și că acolo, în spital, nu are nici o greutate 
socială, căci abia dacă reuşeşte să se comporte ca o persoană întreagă. 
Este foarte probabil ca pacienţii din clasele de mijloc să resimtă cel 
mai acut aceste umilinţe, din moment ce condiţiile lor de viaţă ante- 
rioare nu i-au imunizat împotriva unor asemenea ofense, dar toţi 
pacienţii resimt un declin. Pacientul reacționează deseori la această 
situaţie la fel cum ar face-o oricare membru normal al subculturii din 
afară în care se încadrează : încercând să impună o poveste tristă, 
care să demonstreze că nu e „bolnav”, că „micul necaz” în care a 
intrat a fost, de fapt, din vina altcuiva, că viaţa lui s-a desfăşurat 
până atunci cu onoare şi corectitudine și că, prin urmare, spitalul 
face o nedreptate aplicându-i forțat statutul de pacient psihiatric. 
Această tendință născută din respectul de sine este puternic institu- 
ționalizată în societatea pacienţilor, unde contactele sociale introduc- 
tive presupun de obicei informaţii, oferite voluntar de participanţii 
la discuţie, privind secţia în care se află internaţi şi timpul petrecut 
deja în spital, dar nu şi motivele internării, aceste interacțiuni desfă- 
şurându-se în stilul conversaţiilor banale din lumea de afară!. După 





în a-şi manifesta compasiunea cerând o justificare dramatică pentru 
căderea în dizgrație. Poate că prostituata, silită să-şi bată mereu capul 
să aibă la îndemână o poveste tristă, este mai degrabă de compătimit, 
decât de condamnat. Exemple bune de povești triste ale prostituatelor 
se pot găsi în: Henry Mayhew, London Labour and the London Poor, 
vol. IV, Those That Will Not Work (Charles Griffin and Co., Londra, 1862), 
pp. 210-272. Ca sursă contemporană, vezi Women of the Streets, ed. 
C.H. Rolph (Secker and Warburg, Londra, 1955), mai ales p. 6: „Însă 
aproape întotdeauna, după câteva comentarii despre poliţie, fata va 
începe să explice cum se face că duce această viaţă, de obicei în termeni 
de dezvinovăţire [...”. În ultima vreme, desigur, experții psihologi au 
ajutat persoanele din această profesie să construiască poveşti triste cu 
adevărat remarcabile. Vezi, spre exemplu, Harold Greenwald, The Call 
Girl (Ballantine Books, New York, 1958). 

1. O regulă asemănătoare cu rol de autoprotecţie a fost observată în închi- 
sori. Astfel, Alfred Hassler descrie, în Diary of a Self-Made Convict 
(Regnery, Chicago, 1954), p. 76, o conversaţie cu un tovarăș de detenţie: 
„El n-a spus prea multe despre motivul condamnării, iar eu nu l-am 
întrebat, acesta fiind comportamentul acceptat în închisoare”. O versiune 
beletristică a acestei reguli, în contextul unui spital de psihiatrie, poate 
fi găsită în romanul lui J. Kerkhoff, How Thin the Veil : A Newspaper- 
man's Story of His Own Mental Crack-up and Recovery (Greenberg, 
New York, 1952), p. 27. 

ce se familiarizează unii cu alţii, toţi pacienţii oferă, de obicei, motive 
relativ acceptabile pentru spitalizarea lor şi, în același timp, acceptă 
fără îndoială manifestă variantele oferite de ceilalți pacienţi. Se 
înfățișează şi se acceptă fățiș relatări de felul celor de mai jos: 


Urmam şcoala serală ca să obţin o diplomă în științele umaniste 
şi, în plus, aveam și serviciu și n-am mai putut face față. 


Ceilalţi de aici suferă de boli mintale, dar eu sufăr de un sistem 
nervos slab și de aici mi se trag fobiile astea. 


Am ajuns aici din greșeală, din cauza diagnosticului de diabet, 
şi am să plec peste câteva zile. (Pacientul se afla internat de şapte 
săptămâni.) 

Am avut probleme mari în copilărie, iar mai târziu, cu soția mea, 
am început să manifest dependenţă. 


Problema mea e că nu pot munci! De asta sunt aici. Am avut 
două servicii şi un cămin bun şi bani câţi voiam!. 


Uneori, pacientul întăreşte aceste povești cu o definiţie optimistă 
a statutului său ocupaţional. Un bărbat care a reuşit să obţină o 
probă pentru postul de crainic radio se declară crainic de radio; un 
altul, care a făcut câteva luni muncă necalificată la un ziar şi apoi 
a primit un post de reporter la o revistă comercială importantă, dar 
a fost concediat după trei săptămâni, se defineşte ca reporter. 

În comunitatea pacienţilor se poate construi un rol social complet 
pe baza acestor ficțiuni reciproc susținute. Căci amabilităţile schim- 
bate în mod direct, faţă în faţă, tind să fie întărite de bârfele schimbate 
„pe la spate”, care se apropie doar foarte puţin de faptele „obiective”. 
În aceasta, desigur, se poate vedea o funcţie socială clasică a rețelelor 
de informaţii între egali: participanţii îşi servesc reciproc drept public 
pentru povestirile cu rol de autosusţinere — povestiri ceva mai solide 
decât invențiile pure şi ceva mai şubrede decât faptele. 

Dar relatarea justificativă a pacientului se naște într-un context 
unic, căci puţine contexte ar putea fi atât de distructive pentru 
povestea vieții unui om — mai puţin pentru poveştile construite deja 
în conformitate cu concepţia psihiatrică, desigur. lar această distruc- 
tivitate nu se bazează doar pe hârtia oficială care atestă că pacientul 
are o tulburare psihică şi reprezintă un pericol pentru sine însuși și 
pentru ceilalți — confirmare ce pare să rănească adânc mândria 
pacientului şi posibilitatea lui de a și-o păstra. 





1. Din însemnările de teren ale autorului cu privire la interacţiunile sale 
neoficiale cu pacienţii, transcrise pe cât de fidel i-a fost posibil. 

De bună seamă, condiţiile degradante din contextul spitalului 
contrazic multe dintre relatările despre sine înfăţişate de pacienţi; 
însăşi realitatea prezenţei lor în spitalul de psihiatrie constituie o 
dovadă împotriva acelor relatări. Și, desigur, nu întotdeauna există 
suficientă solidaritate între pacienţi, încât să nu se discrediteze reci- 
proc, aşa cum nu întotdeauna există un număr suficient de îngrijitori 
„cu profesionalism”, așa încât pacienţii să nu fie discreditaţi de 
îngrijitori. Ca exemplu ilustrativ, un pacient-informator i-a replicat 
în repetate rânduri unui tovarăș de suferinţă : „Dacă ești aşa deştept, 
de ce naiba ai ajuns aici 7. 

Însă mediul dintr-un spital de psihiatrie este chiar mai perfid. Per- 
sonalul are multe de câştigat prin discreditarea poveştilor pacientului, 
indiferent care ar fi motivele percepute ale demersului discreditant. 
Pentru ca membrii personalului de supraveghere să-și poată desfă- 
şura activitatea cotidiană fără ca pacientul să protesteze ori să creeze 
probleme, le va folosi faptul de a-i putea arăta acestuia că lucrurile 
pe care le afirmă despre sine şi pe baza cărora îşi formulează preten- 
ţiile sunt false, că nu este aşa cum se pretinde a fi și că, de fapt, ca 
persoană, este un ratat. Pentru ca membrii personalului psihiatric 
din spital să-i inculce pacientului concepţia medicală despre trăsătu- 
rile sale, trebuie să-i poată demonstra amănunțit acestuia că versiu- 
nea lor despre trecutul şi despre caracterul lui este mult mai valabilă 
decât versiunea sa!. Pentru ca atât grupul supraveghetorilor, cât şi 
cel al personalului medical să-l convingă pe pacient să coopereze la 
diferitele tratamente psihiatrice, se va dovedi util să-l scape de ideile 
greşite pe care şi le-a format despre scopurile lor şi să-l convingă de 
faptul că ei știu ce fac şi că acţionează spre binele său. Pe scurt, difi- 
cultățile cauzate de un pacient se află în strânsă legătură cu versiu- 
nea formulată de el cu privire la cele ce i se întâmplă, iar dacă se 
dorește obţinerea cooperării, este utilă discreditarea acestei versiuni. 
Trebuie ca pacientul să ajungă, printr-o „iluminare”, să preia ori să 
se prefacă a prelua concepţia despre el a spitalului. 





1. Procesul examinării psihiatrice a unei persoane şi al modificării sau 
reducerii ulterioare a statutului ei, în urma examinării, este cunoscut în 
argoul spitalicesc și de închisoare sub numele de „șicane” (bugging în ori- 
ginal — n.t.), premisa fiind că, de îndată ce intri în atenţia examinatorilor, 
ori vei fi etichetat automat ca nebun, ori te va înnebuni procesul de 
examinare. Astfel, se consideră uneori că personalul psihiatric nu desco- 
peră dacă eşti bolnav sau nu, ci te îmbolnăvește; „Omule, nu mă şicana !” 
poate să însemne „Nu mă sâcâi într-atât încât să-mi ies din fire !”. Sheldon 
Messinger mi-a sugerat că acest sens al cuvântului bugging este înrudit 
cu celălalt sens colocvial, acela de a pune microfoane ascunse într-o încă- 
pere cu scopul de a obţine informaţii ce pot fi utilizate pentru a-l discre- 
dita pe vorbitor. 

Personalul are, de asemenea, mijloace ideale (pe lângă efectul de 
oglindire al contextului) de a nega raționalizările internatului. Teoria 
psihiatrică actuală defineşte tulburarea psihică drept ceva ce-şi poate 
avea rădăcinile în primii ani de viaţă ai pacientului și-i poate invada 
aproape toate sectoarele activităţii sale curente. Drept urmare, nici 
un segment al trecutului sau al prezentului său nu trebuie considerat 
ca depășind jurisdicţia şi autoritatea evaluării psihiatrice. Spitalele 
de psihiatrie instituţionalizează birocratic această autoritate extrem 
de cuprinzătoare, stabilind în mod oficial tratamentul pacientului pe 
diagnosticul acestuia şi, ca atare, pe concepţia psihiatrică asupra 
trecutului său. 

Dosarul de caz este o expresie importantă a acestei autorităţi. Se 
pare însă că dosarul nu este folosit cu regularitate pentru a înregistra 
ocaziile în care pacientul şi-a demonstrat capacitatea de a aborda 
onorabil și eficient unele situații dificile de viață. De cele mai multe 
ori, nu este folosit nici pentru a furniza o medie aproximativă sau un 
eşantion al purtărilor sale anterioare. Una dintre menirile dosarului 
constă în a arăta în ce fel este „bolnav” pacientul, precum şi motivele 
pentru care internarea lui și decizia de a-l ţine în spital sunt juste; 
aceasta se face extrăgând, din întregul curs al vieţii pacientului, lista 
acelor incidente care au (ori au avut) semnificaţie „simptomatică”!. 
Între acestea pot figura întâmplările de viaţă neplăcute ale părinţilor 
sau ale fraţilor, care ar fi putut avea un efect „contaminator”. În dosar 
se vor înregistra acțiuni anterioare ale pacientului, în care a părut 
să manifeste erori de raţionare sau perturbări emoţionale. Pot fi des- 
crise, de asemenea, ocaziile în care s-a purtat într-un mod pe care 
nespecialiştii l-ar considera imoral, pervers din punct de vedere sexual, 
marcat de slăbiciunea voinţei, copilăresc, necugetat, impulsiv sau 
nebun. De cele mai multe ori, comportamentele greşite pe care cineva 
le-a considerat „ultima picătură”, motiv pentru măsuri imediate, sunt 





1. Deşi multe tipuri de organizaţii alcătuiesc dosare ale membrilor lor, în 
aproape toate cazurile, anumite caracteristici cu semnificaţie socială pot 
fi incluse doar indirect, fiind irelevante din punct de vedere oficial. Dar, 
întrucât spitalele de psihiatrie au pretenţia legitimă de a se ocupa de 
persoana „întreagă”, ele trebuie să nu recunoască oficial nici un fel de 
limitare a informaţiilor pe care le consideră relevante — excepţie intere- 
santă din punct de vedere sociologic. Este un fapt istoric ciudat acela că 
persoanele preocupate de promovarea libertăţilor civile în alte domenii 
ale vieţii tind să-i acorde psihiatrului puteri discreţionare depline asupra 
pacientului. Pare a se considera că interesele pacientului vor fi cu atât 
mai bine servite cu cât administratorii cu calificare medicală și tera- 
peuţii au mai multă putere. Din câte ştiu, pacienţilor nu li s-a cerut 
opinia în această privință. 

descrise amănunţit. În plus, în dosar se va descrie starea pacientului 
la internare, moment în care este improbabil să se simtă liniștit şi 
în largul lui. Dosarul mai poate prezenta și afirmaţiile false furnizate 
de pacient drept răspuns la întrebările stânjenitoare, înfățișându-l 
ca pe o persoană care face afirmaţii evident contrare realităţii: 


Pacienta afirmă că locuiește cu fiica ei cea mare sau cu surorile 
doar când este bolnavă şi are nevoie de îngrijire ; altfel, locuieşte cu 
soțul ; acesta afirmă că nu mai locuiesc împreună de doisprezece ani. 


Contrar declaraţiilor personalului, pacientul spune că nu se mai 
loveşte de podele și nici nu mai plânge dimineața. 


[...] ascunde faptul că i s-au extirpat organele genitale interne, 
afirmă că are, în continuare, menstruaţie. 


La început a negat că a avut relaţii sexuale premaritale, dar când 
a fost întrebată despre Jim, a spus că uitase de el, fiindcă a fost 
neplăcuti. 


Când cel care înregistrează datele nu cunoaște fapte contrare 
afirmațiilor pacientului, existenţa lor este lăsată, cu scrupulozitate, 
o problemă deschisă: 


Pacienta neagă orice experienţă heterosexuală ; nimeni n-a putut-o 
face să recunoască faptul de a fi fost vreodată însărcinată sau impli- 
cată în vreun fel de activitate sexuală, căci neagă, de asemenea, și 
masturbarea. 


Nici chiar supusă la presiuni considerabile, pacienta n-a acceptat 
să se angajeze în proiecții cu mecanisme paranoide. 


Nu s-a putut obţine nici un conţinut psihotic la acest moment?. 


Deseori, în descrierile stilului general de interacţiune al pacien- 
tului în spital apar afirmaţii discreditante, deşi exprimate destul de 
general : 


La interviu a fost afabil, aparent sigur pe sine; tot ce rosteşte 
abundă în generalizări pompoase. 


Cu o înfățișare îngrijită şi o mustăcioară bine tunsă, în stil Hitler, 
acest bărbat în vârstă de patruzeci şi cinci de ani, care și-a petrecut 
în spital ultimii cinci ani din viață (sau chiar mai mult), reușește să 
aibă o viaţă de spital foarte bine adaptată, jucând rolul individului 





= 


Transcrieri fidele ale unor date din dosarele de caz ale spitalului. 
2. Transcrieri fidele ale unor date din dosarele de caz ale spitalului. 

vesel şi vioi, cu calităţi excepționale, superior celorlalți pacienţi în 
privinţa intelectului și, în plus, cu un mare succes la femei. Vorbirea 
lui este presărată cu numeroase cuvinte polisilabice pe care, în gene- 
ral, le foloseşte în contextul potrivit, dar, dacă vorbeşte suficient de 
mult, indiferent pe ce temă, în scurt timp devine evident faptul că e 
atât de pierdut în această diaree verbală, încât spusele lui sunt 
aproape inutilel. 


Aşadar aspectele înregistrate în dosarul de caz sunt exact de tipul 
celor pe care un nespecialist le-ar considera scandaloase, defăimă- 
toare și discreditante. Cred că pot afirma fără să greşesc că, în 
general, angajaţii spitalelor de psihiatrie, indiferent de nivel, nu 
reuşesc să prelucreze acest material cu neutralitatea morală necesară 
în cazul afirmațiilor medicale și al diagnosticurilor psihiatrice, ci 
împărtăşesc, prin intonație și gesturi, dacă nu și prin alte mijloace 
de exprimare, reacția nespecialiştilor. Aceasta se petrece atât în 
interacțiunile angajaţilor cu pacienţii, cât şi în interacţiunile dintre 
angajaţi, la care nu participă nici un pacient. 

În unele spitale de psihiatrie, accesul la dosarul de caz este limitat 
din punct de vedere tehnic, fiind permis doar la nivelul medicilor şi 
al asistenţilor superiori, dar, chiar şi aici, personalul de la nivelurile 
inferioare are deseori acces neoficial sau indirect la informaţii?. În 
plus, se consideră că angajaţii din secţii au dreptul să cunoască acele 
aspecte ale purtării din trecut a pacientului despre care se crede că, 
o dată încorporate în reputaţia pe care el o dobândește, le-ar da 
posibilitatea să se ocupe de pacient cu mai multe beneficii pentru el 
însuşi şi cu mai puţine riscuri pentru ceilalți. În plus, angajaţii de 





1. 'Transcrieri fidele ale unor date din dosarele de caz ale spitalului. 

2. Unele spitale psihiatrice au însă un „fişet fierbinte”, cu anumite dosare 
ce pot fi scoase de acolo numai cu permisiune specială. Poate fi vorba 
de dosarele pacienţilor care lucrează ca mesageri la biroul de internări 
şi care, altfel, ar putea trage cu ochiul la propriile dosare ; ale pacienţilor 
care au avut un statut de elită în comunitatea locală; ale pacienţilor 
care ar putea să întreprindă demersuri juridice împotriva spitalului şi, 
ca atare, au un motiv deosebit de a obţine accesul la dosarul propriu. 
Unele spitale au chiar şi un „fișet ultrafierbinte”, păstrat în biroul 
directorului. În plus, din fişă se omite uneori, intenționat, titulatura 
profesională a pacientului, mai ales dacă este una din domeniul medical. 
Desigur, toate aceste excepţii de la regula generală de lucru cu informa- 
ţiile demonstrează faptul că instituţia conştientizează unele implicaţii 
ale dosarelor psihiatrice. Pentru un alt exemplu, vezi Harold Taxel, 
„Authority Structure in a Mental Hospital Ward” (lucrare nepublicată de 
masterat în ştiinţele umaniste, Departamentul de Sociologie al Universi- 
tății Chicago, 1953), pp. 11-12. 

la toate nivelurile au acces, de obicei, la însemnările asistentelor 
asupra secţiei, însemnări ce schițează zi de zi cursul bolii fiecărui 
pacient şi, așadar, comportamentul său, oferind, pentru prezentul 
imediat, genul de informaţii pe care dosarul de caz le furnizează cu 
privire la trecut. 

Cred că majoritatea informaţiilor adunate în dosarul de caz sunt 
adevărate, deși poate părea adevărată şi afirmaţia că viaţa oricărui 
om ar putea conţine suficiente fapte denigratoare, care să devină, în 
dosar, temeiuri justificative pentru internare. În orice caz, nu mă 
preocupă aici punerea la îndoială a dezirabilității dosarelor de caz şi 
nici motivele pentru care personalul le alcătuieşte. Important este 
un alt lucru : aceste întâmplări din viaţa sa fiind adevărate, pacientul 
continuă, de bună seamă, să resimtă presiunea culturală firească de 
a le ascunde şi poate se simte mai ameninţat ştiind că accesul la 
aceste informaţii este facil și că nu îi stă în putere să decidă cine le 
poate afla şi cine nu!. Tânărul cu înfăţişare masculină care reacţio- 
nează la recrutarea în armată fugind din cazarmă şi ascunzându-se 
în camera pentru lenjerie a unui hotel, unde îl găsește mama lui, 
scăldat în lacrimi; femeia care bate drumul din Utah și până-n 





1. Aceasta este problema „controlului informaţional”, care afectează nume- 
roase grupuri, într-o măsură mai mică sau mai mare. Vezi Goffman, 
„Discrepancy Roles”, în The Presentation of Self in Everyday Life (Anchor 
Books, New York, 1959), cap. IV, pp. 141-166. O teoretizare a acestei 
probleme în legătură cu dosarele de caz din închisori este făcută de James 
Peck în lucrarea sa „The Ship that Never Hit Port” din Prison Etiquette, 
Holley Cantine și Dachine Rainer (eds.) (Retort Press, Bearsville, N.Y., 
1950), p. 66: 

„Gardienii, fireşte, au toate atuurile în raporturile cu oricare deţinut, 
fiindcă îi pot face oricând raport pentru a fi pedepsit inevitabil. Orice 
încălcare a regulilor este înregistrată în dosarul deţinutului, un dosar 
care conţine toate detaliile cu privire la viaţa lui înainte de detenţie şi 
în timpul ei. Acolo se află rapoarte generale, scrise de supraveghetorul 
de la locul de muncă, de supraveghetorul blocului de celule şi de cine 
ştie care alt supraveghetor care se poate să fi tras cu urechea la o con- 
versație. Sunt incluse și relatările obţinute trăgându-i de limbă pe 
informatori. 

Orice scrisoare care interesează autorităţile ajunge la dosar. Cenzorul 
corespondenței poate să facă o fotocopie a întregii scrisori sau să copieze 
doar un paragraf. Sau poate să transmită scrisoarea directorului închi- 
sorii. Deseori, un deţinut convocat la director sau la ofiţerul care răs- 
punde de el este pus față-n față cu ceva ce a scris cu atâta timp în urmă, 
încât a uitat cu desăvârşire. Ar putea fi ceva legat de viața personală 
ori de concepțiile sale politice — un fragment de gând considerat periculos 
de autorităţile închisorii şi păstrat la dosar, spre a fi folosit ulterior”. 

Washington ca să-l avertizeze pe preşedinte că-l pândește o nenoro- 
cire ; bărbatul care se dezbracă în faţa a trei fetiţe; băiatul care îşi 
închide sora afară din casă şi o lovește, scoțându-i doi dinţi, când ea 
încearcă să intre pe fereastră — toate aceste persoane au făcut lucruri 
pe care au motive cât se poate de evidente să le ascundă de alţii şi 
despre care au motive întemeiate să mintă. 

Modelele oficiale şi neoficiale de comunicare dintre membrii per- 
sonalului tind să amplifice activitatea de dezvăluire realizată prin 
dosarele de caz. Este foarte probabil ca un act compromițător pe care 
pacientul îl comite într-un anumit moment al rutinei cotidiene și 
într-o anumită parte a spitalului să ajungă la cunoștința celor care 
supraveghează alte aspecte ale vieţii lui, aspecte în care, inerent, 
pacientul susține că nu este genul de persoană care ar putea să se 
comporte astfel. 

În această privinţă, la fel ca în alte aşezăminte sociale, este sem- 
nificativă practica tot mai frecventă a şedinţelor comune ale perso- 
nalului de la toate nivelurile, în care angajaţii îşi expun părerea 
despre pacienţi şi ajung la un acord colectiv privind atitudinea pe 
care pacientul încearcă s-o adopte și atitudinea care ar trebui adop- 
tată în privinţa lui. Pacientul care stabileşte o relaţie „personală” cu 
un îngrijitor sau reușește să-l îngrijoreze cu acuzaţii elocvente și 
insistente de malpraxis poate fi pus la locul lui cu ajutorul şedinţelor 
comune de personal, în care îngrijitorul primeşte avertismente sau, 
dimpotrivă, asigurări că pacientul este „bolnav”. Diferitele imagini 
despre sine întâlnite de individ la cei din jurul său, de la diferite 
niveluri, ajung în situaţia pacientului psihiatric să se unifice în culise, 
rezultând o abordare comună pentru toţi cei implicaţi ; în consecinţă, 
pacientul se poate găsi în faţa unei conspirații împotriva sa — chiar 
dacă o conspirație considerată sincer a fi spre binele lui. 

În plus, este foarte probabil ca transferul oficial al pacientului dintr-o 
secție în alta sau dintr-o clinică în alta să fie însoţit de o descriere 
neoficială a trăsăturilor sale, considerându-se că astfel se ușurează 
munca angajatului care preia responsabilitatea acelui pacient. 

În sfârșit, la cel mai puţin oficial dintre niveluri, conversațiile ami- 
cale între angajaţi din timpul prânzului şi al pauzei de cafea ating 
deseori subiectul comportamentelor celor mai recente ale pacientului, 
nivelul de bârfă existent în orice aşezământ social fiind intensificat, 
în acest caz, de ipoteza că tot ce are legătură cu pacientul constituie, 
într-un fel sau altul, interesul de serviciu al angajaţilor spitalului. 
Teoretic, nu pare să existe nici un motiv pentru care astfel de bârfe 
să nu-l avantajeze pe pacient, în loc să-l desființeze — decât dacă se 
pretinde că discuţiile despre persoane care nu se află de față vor 
tinde întotdeauna să fie critice, pentru a se păstra caracterul integru 

şi prestigiul cercului în care se discută. Și astfel, chiar şi atunci când 
vorbitorii par animați de generozitate și de bunătate, discuţiile lor 
sugerează de obicei că pacientul nu este o persoană „desăvârşită”. 
Spre exemplu, un terapeut de grup scrupulos, plin de compasiune 
față de pacienţii lui, le-a spus o dată tovarășilor săi de cafea: 


Am avut cam trei perturbatori la grup, un bărbat mai ales —- un 
avocat, [sotto voce] James Wilson, foarte inteligent — care-mi dădea 
totul peste cap, dar îi spuneam de fiecare dată să urce pe scenă şi să 
facă ceva. Începusem să disper, dar am dat peste terapeutul lui, care 
a spus că, în perioada aceea, dincolo de mască, omul are foarte mare 
nevoie de grup și că, probabil, grupul înseamnă pentru el mai mult 
decât orice, fiindcă urmează să se externeze, aşa că are nevoie de 
sprijin. Ei bine, asta m-a făcut să-l privesc cu totul altfel. Acum s-a 
externat. 


Așadar spitalele de psihiatrie asigură sistematic, în general, circu- 
laţia acelor informaţii despre fiecare pacient pe care, probabil, pacien- 
tul însuşi va încerca să le ascundă. Aceste informaţii sunt folosite 
zilnic, mai mult sau mai puţin detaliat, pentru a-i ataca afirmaţiile. 
În cadrul discuţiilor purtate în vederea internării şi a stabilirii dia- 
gnosticului, pacientului i se pun întrebări la care, pentru a-și păstra 
respectul de sine, trebuie să răspundă cu minciuni, iar ulterior poate 
fi atacat cu răspunsurile adevărate. Îngrijitorul căruia pacientul îi 
relatează propria versiune despre trecutul său şi despre motivul 
pentru care se află în spital poate zâmbi neîncrezător sau poate 
spune: „Eu am auzit altceva !”, în concordanţă cu stilul psihiatric 
pragmatic, care cere aducerea pacientului cu picioarele pe pământ. 
Când pacientul abordează un medic sau un asistent din secţie şi îi 
solicită mai multe privilegii sau externarea, i se poate pune o între- 
bare la care poate răspunde sincer doar dacă recurge la o perioadă 
din viaţa lui în care s-a purtat nedemn. Când îşi expune părerea 
despre situaţie în cadrul terapiei de grup, terapeutul, preluând rolul 
anchetatorului, poate încerca să-i deschidă ochii față de interpretările 
menite să-i salveze obrazul şi poate sprijini punctul de vedere con- 
form căruia numai pacientul este de vină şi numai el trebuie să se 
schimbe. Când afirmă în fața personalului sau a celorlalți pacienţi 
că se simte bine şi că n-a fost niciodată cu adevărat bolnav, cineva 
îi poate aminti detaliat şi elocvent cum, cu doar o lună în urmă, 
țopăia ca o fetiță, susținea că e Dumnezeu, refuza să vorbească sau 
să mănânce ori îşi punea gumă de mestecat în păr. 

De fiecare dată când angajaţii minimalizează importanţa afirma- 
ţiilor pacientului, concepţia acestuia despre cum ar trebui să fie o 
persoană și regulile interacțiunilor sociale din grupul de egali îl 

constrâng să-şi reconstruiască povestea şi, de fiecare dată când face 
acest lucru, interesele de custodie şi cele psihiatrice ale angajaţilor 
îi pot determina să-i discrediteze iarăşi afirmaţiile. 

Dincolo de aceste suişuri şi coborâşuri ale eului, provocate verbal, 
se găsește o temelie instituțională care se balansează la fel de precar. 
Contrar opiniei populare, „sistemul secţiilor” asigură o mare mobi- 
litate socială internă în spitalul de psihiatrie, mai ales pe durata 
primului an de internare. În această perioadă, este probabil ca pacien- 
tul să fie mutat dintr-o clinică în alta o dată, dintr-o secţie în alta 
de trei sau de patru ori, iar statutul condiţionat i se poate schimba 
de mai multe ori; de asemenea, este foarte probabil ca schimbările 
să fie atât în bine, cât şi în rău. Fiecare dintre aceste mutări presu- 
pune o modificare foarte accentuată a nivelului de trai şi a materia- 
lelor pe care pacientul le are la dispoziţie pentru a-şi construi un ciclu 
de activităţi cotidian cu efect de autoconfirmare; amploarea acestei 
modificări echivalează cu cea a trecerii pe treapta imediat superioară 
sau imediat inferioară, în sistemul general al claselor sociale. În plus, 
ceilalți pacienţi cu care s-a identificat parţial se vor muta şi ei în mod 
similar, dar în direcţii şi la intervale de timp diferite, ceea ce-i induce 
persoanei simțămintele aferente schimbării sociale chiar și atunci 
când nu trăieşte ea însăşi schimbarea. 

După cum sugeram anterior, doctrinele psihiatrice pot întări fluc- 
tuaţiile sociale ale sistemului secţiilor. Astfel, există o concepţie 
psihiatrică actuală potrivit căreia sistemul secţiilor este un fel de 
seră socială în care pacientul porneşte ca nou-născut din punct de 
vedere social, iar în decurs de aproximativ un an, ajunge în secția 
de reabilitare ca adult resocializat. Această concepţie măreşte consi- 
derabil greutatea pe care personalul o atribuie activităţii sale şi 
mândria pe care o resimte în raport cu ea şi impune, mai ales la 
nivelul personalului superior, un anumit grad de orbire față de alte 
moduri de a privi sistemul secţiilor, cum ar fi acela de a-l considera 
o metodă de disciplinare, prin pedeapsă și recompensă, a persoanelor 
rebele. În orice caz, această perspectivă a resocializării tinde să 
supraaccentueze măsura în care pacienții din secţiile de irecuperabili 
sunt incapabili de comportament socializat şi măsura în care cei din 
secţiile de recuperabili sunt pregătiți și dispuşi să intre în jocul 
social. Pentru că sistemul secţiilor este ceva mai mult decât o cameră 
de resocializare, indivizii instituționalizaţi găsesc numeroase motive 
pentru „a o da în bară” sau pentru a-și crea probleme şi, ca urmare, 
numeroase ocazii de a fi retrogradaţi în poziții mai puţin privilegiate 
din sistem. Asemenea retrogradări pot fi interpretate oficial ca recăderi 
psihiatrice sau ca regresii morale, ceea ce apără imaginea resocia- 
lizatoare a spitalului ; în mod indirect, aceste interpretări transformă 

simpla încălcare a regulilor şi retrogradarea care survine drept 
consecință într-o expresie fundamentală a stării eului vinovatului. 
Tot astfel, promovarea, care poate surveni în virtutea suprapopulării 
unei secţii, a nevoii de un „pacient muncitor” sau din alte motive fără 
relevanţă psihiatrică, poate deveni parte integrantă a ceva ce se 
presupune că exprimă în mod profund eul întreg al pacientului. 
Personalul aşteaptă ca pacientul să depună eforturi pentru „a se 
însănătoși” în mai puţin de un an și, ca atare, îi reamintește acestuia 
mereu să gândească din perspectiva succesului şi a eșecului eului!. 

În asemenea contexte, instituţionalizaţii pot descoperi că diminuă- 
rile statutului moral nu sunt chiar atât de neplăcute pe cât credeau. 
La urma urmei, infracțiunile care au condus la respectivele retro- 
gradări nu pot fi urmate de sancţiuni legale și nici de reducerea la 
statutul de pacient psihiatric, din moment ce acestea au avut deja 
loc. În plus, nici un delict din trecut sau din prezent nu pare a fi, în 
sine, suficient de îngrozitor pentru a-l exclude pe pacient din comu- 
nitatea pacienţilor, astfel că nereuşita de a trăi corect își pierde o 
parte din semnificaţia stigmatizantă?. În sfârşit, acceptând versiunea 
spitalului cu privire la căderea sa în dizgrație, pacientul poate să 
înceapă demersurile necesare pentru a se „îndrepta” şi să pretindă 
compasiune, privilegii și indulgență din partea personalului, ca spri- 
jin în acest proces. 

A învăța să trăieşti în condiţii de expunere iminentă și de fluc- 
tuații mari ale respectului, având prea puţin control asupra acordării 
sau retragerii acestui respect, constituie un pas important în socia- 
lizarea pacientului, pas care spune ceva important despre viața ca 
instituționalizat într-un spital de psihiatrie. Faptul că greșelile din 
trecut și progresele din prezent ale individului sunt supuse perma- 
nent revizuirii morale pare să impună o adaptare specială, constând 
dintr-o atitudine mai puţin morală față de idealurile eului. Neajun- 
surile şi succesele individului devin o chestiune prea importantă şi 
prea oscilantă în viaţa acestuia pentru a mai permite grija obişnuită 
față de părerea altora cu privire la ele. Încercarea de a susţine 
afirmaţii solide despre propria persoană nu este prea folositoare. 
Instituţionalizatul tinde să înveţe că nu trebuie să acorde prea mare 
importanță retrogradărilor și reconstruirilor eului; în același timp, 
învaţă că personalul și ceilalți instituţionalizaţi sunt dispuşi să pri- 
vească amplificarea și diminuarea eului unui individ cu oarecare 





1. Pentru această sugestie și pentru altele, îi sunt îndatorat doamnei 
Charlotte Green Schwartz. 

2. Vezi, în această carte, „Viaţa clandestină a unei instituţii publice”, 
p.259, n. 1. 

indiferență. Învață că o imagine de sine pasibilă de apărare poate fi 
privită drept ceva din afara persoanei, ceva care poate fi construit, 
pierdut și reconstruit, cu mare iuţeală şi oarecum cu nepăsare. Învață 
cât de viabilă este adoptarea unui punct de vedere — și, ca urmare, 
a unui eu — exterior celui pe care i-l poate oferi și lua spitalul. 

Așadar contextul pare să dea naștere unui fel de denaturare 
cosmopolită, unui fel de apatie civică. În acest context moral lipsit 
de gravitate şi totuşi ciudat de exagerat, să-ţi construieşti sau să-ţi 
fie distrus un eu devine un fel de joc fără rușine, iar a învăţa să vezi 
acest proces drept un joc pare să explice parțial demoralizarea, fiind 
vorba de un joc fundamental. Așadar, în spital, instituţionalizatul 
poate învăţa că eul nu este o fortăreață, ci un orășel deschis; devine 
precaut în a-şi manifesta bucuria când orașul se află în posesia 
propriilor armate şi la fel de precaut în a-şi demonstra neplăcerea 
când îl capturează dușmanul. O dată ce individul învaţă ce înseamnă 
să te definească societatea drept persoană fără un eu viabil, această 
definiţie amenințătoare — ameninţare ce contribuie la atașarea oame- 
nilor de eul pe care Li-l oferă societatea — pierde din forţă. Pacientul 
pare să ajungă într-o nouă fază de platou, în care află că poate 
supraviețui și atunci când se comportă într-un mod pe care societatea 
îl consideră distructiv pentru el. 

Se pot furniza câteva ilustrări ale acestei relaxări şi oboseli morale. 
În spitalele psihiatrice de stat pare să existe actualmente un fel de 
„moratoriu de căsătorie”, acceptat de pacienţi și trecut cu vederea, 
mai mult sau mai puţin, de angajaţi. Asupra unui pacient care „îşi 
face de cap” cu mai mulți parteneri din spital la un moment dat se 
pot exercita presiuni neoficiale, din partea celorlalți pacienţi, dar 
angajarea, cu stabilitate temporară, într-o relaţie cu un pacient de 
sex opus pare să nu determine sancţiuni, chiar dacă se ştie că ambii 
parteneri sunt căsătoriţi, au copii și chiar primesc în mod regulat 
vizita acestora. Pe scurt, în spitalele de psihiatrie se permite reluarea 
comportamentelor de curtare, însă cu conștiința faptului că nu poate 
ieși nimic serios sau durabil dintr-o astfel de relaţie. La fel ca poveş- 
tile de dragoste din croaziere ori din vacanțe, aceste relaţii atestă 
izolarea spitalului față de comunitatea în care se află şi faptul că 
devine o lume de sine stătătoare, care există în beneficiul propriilor 
locuitori. De bună seamă, acest moratoriu constituie o expresie a 
înstrăinării şi ostilității resimţite de pacienţi față de oamenii din 
afară cu care aveau legături strânse. Dar, în plus, dovedeşte efec- 
tul de relaxare avut de traiul într-o lume circumscrisă altei lumi şi 
în condiții care îngreunează considerarea cu maximă seriozitate a 
amândorura. 

A doua ilustrare priveşte sistemul secţiilor. La nivelul secţiilor de 
irecuperabili, discreditările par a surveni cel mai frecvent — în parte 


CARIERA MORALĂ A PACIENTULUI PSIHIATRIC 149 


din cauza lipsei privilegiilor, în parte datorită batjocurii și sarcasmului 
care par să constituie norma ocupațională de control social pentru 
îngrijitorii şi asistenții care se ocupă de aceste secţii. În acelaşi timp, 
puţinătatea dotărilor şi a drepturilor înseamnă că eul nu prea poate 
fi construit în aceste condiţii. Ca urmare, pacientul se trezeşte mereu 
dărâmat, dar înălțimea de la care cade este mică. În unele dintre 
aceste secţii pare să se dezvolte un fel de umor negru, nepăsător, 
existând suficientă libertate de împotrivire în fața personalului şi de 
a răspunde la insultă prin insultă. Deşi aceşti pacienţi pot fi pedep- 
siți, ei nu pot fi desconsideraţi prea ușor, căci, în mod firesc, li se 
acordă puţine dintre amabilităţile de care oamenii trebuie să se 
bucure înainte de a fi capabili să resimtă abuzuri mai subtile. La fel 
ca prostituatele în privinţa sexului, pacienţii din aceste secţii n-au 
cine ştie ce reputaţie de pierdut şi nici prea multe drepturi ; ca atare, 
își pot asuma anumite libertăţi. Avansând pe scara sistemului secţii- 
lor, individul reușește să evite tot mai des incidentele care-i discredi- 
tează pretenţia de fiinţă umană şi să dobândească tot mai multe 
dintre diferitele ingrediente ale respectului de sine ; însă atunci când, 
în cele din urmă, este iarăși dărâmat (lucru care se întâmplă negreşit), 
cade de la o înălţime mult mai mare. Spre exemplu, pacientul privi- 
legiat trăiește într-o lume ce depăşeşte granițele imediate ale secţiei, 
lume în care se află și angajaţii din sălile de recreere, aceştia putând 
să distribuie, la cerere, prăjituri, cărți de joc, mingi de ping-pong, 
bilete la film și materiale de scris. Dar, în absenţa controlului social 
al plăţii, exercitat de obicei de beneficiar în lumea din afară, pacientul 
se confruntă cu riscul ca până și funcţionara cea mai binevoitoare să-i 
spună uneori să aştepte până îşi termină pălăvrăgeala neoficială, să-l 
întrebe la ce îi trebuie obiectul cerut sau să reacționeze la cererea lui 
cu ezitare şi cu o privire glacială, evaluatoare. 

Așadar deplasarea ascendentă şi descendentă în sistemul secţiilor 
nu înseamnă doar o modificare a statutului reflectat și a instru- 
mentelor de construire a eului, ci şi o schimbare a ecuaţiei riscurilor. 
Evaluarea riscurilor la adresa concepţiei de sine face parte din expe- 
riența morală a fiecăruia, dar aprecierea că un anumit nivel de risc 
este un simplu aranjament social reprezintă o experienţă mai puţin 
frecventă, una ce pare să contribuie la deziluzionarea persoanei care 
o trăiește. 

O a treia situaţie de relaxare morală are de-a face cu condiţiile 
asociate deseori cu externarea pacientului. De multe ori, el părăseşte 
spitalul sub supravegherea sau în jurisdicția persoanei celei mai 
apropiate ori a unui angajator special ales şi deosebit de atent. Dacă 
individul nu se poartă conform cerinţelor cât timp se află sub protec- 
ţia lor, acești supraveghetori îi pot obţine foarte repede reinternarea. 

Ca urmare, individul se află sub incidenţa puterii speciale a unor 
persoane care, în mod normal, n-ar fi avut o atare putere asupra lui 
şi care, în plus, se poate să-i fi dat anterior motive de a resimți 
ostilitate. Însă, pentru a ieși din spital, își poate ascunde neplăcerea 
provocată de respectivul aranjament şi, cel puţin până când iese din 
evidenţele spitalului, se poate arăta dispus să accepte acest fel de 
custodie. Deci procedurile de externare conţin o lecţie despre adopta- 
rea făţișă a unui rol fără angajamentele tainice obişnuite și par să-l 
separe şi mai mult pe individ de lumile pe care ceilalți le iau în serios. 


Cariera morală a unei persoane dintr-o categorie socială dată 
presupune o succesiune standard de modificări în felul cum concepe 
eul oamenilor, inclusiv pe cel propriu — lucru foarte important. Aceste 
repere de dezvoltare, pe jumătate ascunse, pot fi urmărite studiindu-i 
experiențele morale, adică întâmplările ce marchează puncte de coti- 
tură în modul persoanei de a privi lumea, deşi caracteristicile parti- 
culare ale concepţiei sale despre lume ar putea fi greu de stabilit. Se 
pot observa traseele sau strategiile manifestate fățiș, adică atitu- 
dinile pe care le adoptă eficient în faţa anumitor indivizi, indiferent 
care ar fi natura ascunsă şi variabilă a atașamentului său interior 
față de aceste manifestări externe. Observând experiențele morale şi 
atitudinile personale manifeste, se obţine un contur relativ obiectiv 
al unor chestiuni relativ subiective. 

Fiece carieră morală și, dincolo de ea, fiecare eu se naşte între 
granițele unui sistem instituțional, indiferent că este vorba de un 
aşezământ social, cum ar fi spitalul de psihiatrie, sau de un complex 
de relaţii personale și profesionale. Ca urmare, eul poate fi considerat 
drept ceva inerent pentru membrii unui sistem social. Eul, în acest 
sens, nu reprezintă proprietatea persoanei căreia îi este atribuit, ci 
sălășluieşte mai degrabă în modelul de control social exercitat, în 
raport cu persoana, de către persoana însăşi și de către cei din jur. 
Această rânduială instituțională aparte nu susţine eul, ci mai de- 
grabă îl constituie. 

În lucrarea de faţă au fost prezentate două astfel de rânduieli 
instituţionale, arătându-se ce se întâmplă cu persoana când ele slă- 
besc. Prima privește loialitatea percepută a persoanei celei mai apro- 
piate. Eul prepacientului este descris ca o funcţie a modului în care 
se leagă între ele trei roluri, suportând evoluţii și involuţii în raport 
cu tipul afilierilor survenite între persoana cea mai apropiată şi 
mediatori. A doua priveşte protecţia necesară persoanei pentru ver- 
siunea în care vrea să se înfăţişeze celorlalţi şi felul în care retragerea 
acestei protecții poate constitui un aspect sistematic, chiar dacă 
neintenționat, al funcţionării unui așezământ. Vreau să subliniez că 

acestea sunt doar două tipuri de rânduieli instituționale din care 
rezultă un eu al participantului ; alte tipuri, neprezentate în lucrarea 
de față, sunt la fel de importante. 

În ciclul obișnuit al socializării adultului ne așteptăm să găsim 
înstrăinare şi înjosire, urmate de un nou set de convingeri despre 
lume şi o nouă concepţie de sine. În cazul pacientului din spitalele de 
psihiatrie, această renaștere survine, într-adevăr, uneori, luând forma 
credinţei puternice în perspectiva psihiatrică sau, cel puţin pentru 
o scurtă perioadă de timp, a devotamentului față de cauza socială a 
unui tratament mai bun acordat pacienţilor psihiatrici. Cariera morală 
a pacientului psihiatric prezintă însă un element unic de interes: 
poate ilustra posibilitatea ca persoana, renunțând la veșmintele 
vechiului eu (sau fiindu-i distruse de alţii), să nu simtă nevoia de a 
căuta o nouă costumațţie şi un nou public în faţa căruia să se umi- 
lească. În schimb, poate învăţa să practice, măcar pentru o vreme, în 
faţa tuturor grupurilor, arta amorală a lipsei totale de rușine. 


Viaţa clandestină 
a unei instituţii publice! 


Studiu asupra modalităţilor de ameliorare 
a traiului într-un spital de psihiatrie 





1. O versiune mai concisă a acestei lucrări a fost prezentată la întrunirea 
anuală a American Sociological Society, Washington, D.C., august 1957. 


Partea întâi: Introducere 


Acţiune și existență 


Legăturile stabilite între individ şi diferitele tipuri de entități 
sociale pun în evidenţă o serie de proprietăţi comune. Implicarea 
individului într-o entitate socială va avea aceleaşi caracteristici gene- 
rale, indiferent dacă entitatea în cauză este o ideologie, o naţiune, 
o meserie, o familie, o persoană sau o simplă conversaţie. Individul 
se vede confruntat cu diverse obligaţii: unele au caracter impersonal 
şi vor presupune renunțarea la anumite alternative, desfăşurarea de 
activităţi obligatorii, prestarea de servicii, alocarea de timp sau 
achitarea unor sume de bani; altele au caracter personal şi în raport 
cu ele se presupune că individul va simți apartenenţă, identificare 
şi ataşament afectiv. Așadar implicarea într-o entitate socială presu- 
pune atât angajare, cât şi atașament. 

Nu putem considera în mod realist cerințele de angajare sau de 
ataşament pe care le are o entitate socială față de membrii ei fără a 
ne gândi la limitele considerate acceptabile ale acestor cerințe. Armata 
îi cere soldatului să fie curajos, dar stabileşte o limită dincolo de care 
curajul nu mai poate fi socotit nicidecum o îndatorire ; în plus, solda- 
tul are dreptul la concediu dacă se întâmplă să-i moară părintele ori 
să-i nască soţia. Tot astfel, soţia poate aştepta dovezi publice de soli- 
daritate din partea soțului, astfel încât să alcătuiască împreună o 
unitate socială vizibilă, şi totuşi, în fiecare zi lucrătoare, trebuie să 
accepte că el nu-i poate sta fizic alături, căci lumea muncii îi reclamă 
prezenţa ; în plus, soțul își poate exercita, din când în când, dreptul 
de a petrece o seară singur într-un bar, de a încinge un joc de cărţi 
cu amicii sau de a se bucura de alte avantaje ale libertății. 

Laitmotivul dual clasic al sociologiei se regăseşte tocmai aici, în 
legătura socială și în restricţiile impuse asupra ei. În societatea 
occidentală, acordul oficial sau contractul reprezintă simbolul acestei 
teme duale, întrucât proclamă simultan atât conexiunea, cât și limitele 
recunoscute ale părţilor pe care le leagă. 

Dar trebuie adăugat un lucru cu privire la această temă duală. 
După cum a arătat Durkheim, în spatele oricărui contract există unele 
supoziţii necontractuale referitoare la caracterul participanţilor!. Expri- 
mându-şi acordul cu privire la ceea ce își datorează și ceea ce nu își 
datorează una alteia, părţile acceptă implicit validitatea generală a 
drepturilor şi obligaţiilor contractuale, a diferitelor condiţii de inva- 
lidare şi a legitimităţii diferitelor tipuri de sancţiuni aplicate părții 
care încalcă prevederile contractului. De asemenea, părţile contrac- 
tante își exprimă implicit acordul cu privire la competenţa lor juri- 
dică, la buna lor credinţă şi la limitele între care trebuie să se situeze 
încrederea acordată reciproc, pe baza aprecierii că partenerul contrac- 
tual este demn de încredere. Acceptând să renunțe la anumite lucruri 
şi să-şi menţină controlul asupra altora, individul își admite implicit 
apartenenţa la categoria persoanelor care au respectivele lucruri de 
oferit şi de păstrat şi, de asemenea, la categoria persoanelor care 
consideră legitimă angajarea lor într-un contract privitor la aceste 
chestiuni. Pe scurt, angajarea contractuală înseamnă a presupune că 
persoana în cauză are un anumit caracter şi anumite trăsături date. 
Așadar, un contract precis și migălos, care delimitează cu mare aten- 
ţie îndatoririle şi drepturile unui individ, se poate baza pe o serie 
amplă de presupuneri legate de caracterul acestuia. 

Dacă un contract oficial — un tip de legătură considerată, în defi- 
nitiv, cât se poate de puţin dependentă de caracterul și capriciile 
personale ale părţilor — conţine asemenea elemente de autodefinire 
subînțelese pentru ambele persoane implicate, cu atât mai numeroase 
vor fi elementele de autodefinire subînțelese ale altor tipuri de relaţii, 
mai puţin restricţionate. În cazul unor relaţii ca prietenia şi rudenia, 
în contextul cărora se afirmă uneori că poţi cere orice lucru care nu 
este exclus în mod explicit, un important element autodefinitor implicit 
al calităţii de prieten bun sau frate credincios îl reprezintă acela că 
individul în cauză este genul de persoană care poate fi bun prieten 
sau frate credincios. Dacă un individ eșuează în îndeplinirea sarcinii 
de a asigura soţiei şi copiilor săi cele necesare traiului, el intră, ca 
urmare, în categoria indivizilor care eşuează în această privinţă. 

Cum orice relaţie include o amplă concepţie aferentă cu privire la 
persoana implicată, în continuare ar trebui să ne punem problema 
atitudinii individului faţă de această modalitate de definire a per- 
soanei sale. 

Există o serie de posibilități extreme. Individul poate să-şi negli- 
jeze fățiș obligaţiile, să se delimiteze de relaţia în care este implicat 





1. Emile Durkheim, Professional Ethics and Civic Morals, tradusă în limba 
engleză de Cornelia Brookfield (Routledge & Kegan Paul, Londra, 1957), 
pp. 171-220. 

şi să înfrunte, fără a se rușina, felul în care îl redefinesc semenii. 
Poate refuza să includă elementele de autodefinire subînțelese ale 
relației respective în propria concepţie despre sine, având grijă ca 
această alienare să nu transpară în acţiunile sale. Sau poate să 
accepte elementele de autodefinire implicite ale angajării sale în 
respectiva legătură şi să devină, cu adevărat, așa cum ceilalți oameni, 
angajaţi împreună cu el în acea legătură, consideră că ar trebui să fie. 

Deseori, în practică, individul evită toate aceste extreme. EI refuză 
să îmbrăţişeze pe de-a-ntregul toate elementele de autodefinire impli- 
cate de afilierea sa şi lasă să se vadă parţial această detaşare, dar, 
în același timp, își îndeplinește obligaţiile importante. 

În continuare doresc să explorez tocmai acest subiect, al distan- 
ţării manifeste și al modelelor comportamentale specifice pe care se 
fundamentează. Imi propun să iau în considerare mai ales un anumit 
tip de entitate socială, anume „organizaţiile formale instrumentale”, 
folosind ca principală bază de plecare datele obţinute prin studiul de 
caz asupra unui spital de psihiatrie, tip de spital ce reprezintă o 
subclasă a organizaţiilor amintite. 


II 


„Organizaţia formală instrumentală” poate fi definită ca un sistem 
de activităţi coordonate în mod deliberat, menite să conducă la atin- 
gerea unor anumite obiective generale explicite. Produsul scontat 
poate fi reprezentat de obiecte materiale, servicii, hotărâri sau infor- 
mații, el putând fi distribuit participanţilor printr-o mare diversitate 
de căi. Mă voi ocupa în principal de acele organizaţii formale adăpos- 
tite în graniţele unei singure clădiri sau ale unui complex de clădiri; 
pentru ușurința exprimării, voi denumi asemenea instituţii sau orga- 
nizaţii „unităţi împrejmuite”. 

Pot fi sugerate unele amendamente la abordarea mea tradiționa- 
listă. Organizațiile formale pot avea o multitudine de obiective ofi- 
ciale conflictuale, fiecare cu propriii susținători, astfel că apar îndoieli 
cu privire la facțiunea care trebuie considerată „purtătoarea de 
cuvânt” a organizaţiei. Mai mult decât atât: un scop cum ar fi 
reducerea costurilor sau îmbunătăţirea condiţiilor aseptice poate fi 
aplicat în mod obiectiv, ca reper standard, mai multor activităţi de 
mică importanţă ale unor organizaţii, dar alte instituţii (ca, de exem- 
plu, unele cluburi și centre de recreere cu acces liber) nu au scopuri 
din categoria celor care să poată reprezenta un standard bine definit, 
în raport cu care să se examineze aspectele de amănunt ale vieţii 
acelei instituţii. În cadrul altor organizaţii formale, obiectivul oficial 

poate avea o importanţă redusă, principalul scop fiind menţinerea 
sau supraviețuirea organizaţiei însăşi. În sfârşit, graniţele fizice cum 
sunt zidurile pot reprezenta, în ultimă instanţă, o trăsătură întâm- 
plătoare a organizaţiilor şi nu una analitică!. 

Organizațiile împrejmuite au o caracteristică pe care o putem 
întâlni la puţine alte entităţi sociale: una dintre obligaţiile indivi- 
dului este aceea de a se angaja vizibil în activitatea organizaţiei, în 
momentele potrivite, ceea ce presupune mobilizarea atenţiei şi a 
efortului fizic, angajarea persoanei față de activitatea desfășurată. 
Această absorbire obligatorie în activitatea organizaţiei tinde să fie 
considerată deopotrivă simbolul angajării şi al atașamentului indivi- 
dului şi, în plus, simbolul acceptării implicaţiilor pe care le presupune 
participarea la organizaţie asupra definirii propriei persoane. În 
consecinţă, orice studiu asupra modului în care se adaptează indivizii 
la demersul altora de a-i identifica și de a-i defini se va concentra, 
foarte probabil, asupra felului în care privesc ei manifestările exte- 
rioare de absorbire în activităţile organizaţiei. 


III 


O organizaţie formală instrumentală supravieţuieşte datorită 
capacității de a cere membrilor ei contribuţii utilizabile, concretizate 
în activităţi ; se impune folosirea mijloacelor şi atingerea obiectivelor 
stipulate. Însă, după cum arăta Chester Barnard, prin intermediul 
conducerii ei, organizaţia se poate aștepta ca fiecare membru să-și 
aducă o contribuţie corespunzătoare, prin activităţi proprii, dar numai 
în anumite limite; ca atare, ea trebuie să accepte aceste limite?. 
Fragilitatea organismului uman este bine cunoscută ; trebuie făcute 
compromisuri, trebuie manifestată grijă, trebuie luate măsuri de 
protecţie. Modul particular de formulare a limitărilor acceptate ale 
contribuţiei participanţilor într-o anumită cultură pare a fi o carac- 
teristică foarte importantă a acestei culturi?. 





1. Amitai Etzioni mi-a sugerat acest argument într-o discuţie personală. 

2. Chester Barnard, The Functions of the Executive (Harvard University 
Press, Cambridge, 1947), cap. XI, „The Economy of Incentives”. 

3. Pentru instituţiile economice, acest fapt a fost rezumat recent de către 
Talcott Parsons și Neil J. Smelser, în lucrarea Economy and Society 
(The Free Press, Glencoe, Ill., 1956), cap. III, „The Institutional Structure 
of the Economy”. O prezentare detaliată cu privire la organizaţiile indus- 
triale se poate găsi în Reinhard Bendix, Work and Authority in Industry 
(Wiley, New York, 1956). 

Concepţia anglo-americană cu privire la aceste limite, exprimată 
din punctul de vedere adoptat aici — anume că organizaţia este 
identificată cu conducerea ei —, pare a consta din următoarele: 

În primul rând, cât timp sunt angajaţi în activităţile organizaţiei, 
membrilor li se asigură anumite „standarde de bunăstare” situate 
deasupra minimului necesar pentru funcționarea organismului uman. 
Aceste standarde vizează: asigurarea unui anumit nivel de confort 
fizic, de sănătate şi de siguranță personală; limitarea tipului și 
cantităţii de efort cerut; consideraţie față de participarea membrilor 
la alte organizaţii la care aparțin în mod legitim; acordarea de 
drepturi cu privire la pensie şi concedii; recunoaşterea dreptului la 
exprimarea nemulțumirilor şi chiar la intervenţia juridică ; şi, cel 
puţin la nivelul afirmațiilor publice, recunoașterea dreptului la dem- 
nitate, la exprimarea propriei personalităţi şi la creativitate!. Aceste 
standarde de bunăstare confirmă faptul că o ființă umană este ceva 
mai mult decât un simplu membru al unei organizații. 

În al doilea rând, imaginile proiectate de societatea noastră 
sugerează faptul că membrii unei organizaţii pot coopera în mod 
voluntar, datorită „valorilor comune” la nivelul cărora converg inte- 
resele organizaţiei şi cele ale membrilor ei, atât sub aspect intrinsec, 
cât şi sub aspect strategic. În unele cazuri, probabil individul este cel 
care se identifică cu obiectivele şi soarta organizaţiei — cazul celor 
care-și consideră şcoala ori locul de muncă drept motiv de mândrie 
personală. În alte situații, organizaţia pare a se implica în soarta 
unui anumit membru - cazul angajaţilor dintr-un spital care se 
bucură sincer de însănătoşirea unui pacient. În cele mai multe orga- 
nizații, ambele moduri de manifestare a valorilor comune servesc la 
motivarea membrilor. 

În al treilea rând, se recunoaște uneori necesitatea acordării de 
„stimulente”, acestea reprezentând recompense băneşti ori de alte 
tipuri, destinate pur şi simplu să-l atragă pe individul ale cărui obiec- 
tive majore nu coincid cu cele ale organizaţiei?. Unele stimulente au 
relevanţă externă ; este vorba despre acele recompense pe care benefi- 
ciarul le poate scoate de pe teritoriul organizației spre a le folosi după 





1. Bendix, op. cit., „Managerial Conceptions of «The Worker»”, pp. 288-297. 

2. Modul nostru de gândire diferenţiază uşor obiectivele organizaţiei de plata 
salariaţilor, când, de fapt, acestea pot coincide. Este posibil ca obiectivul 
organizației să fie acela de a le acorda angajaţilor ei recompense consuma- 
bile în particular, salariul omului de serviciu având, în calitate de obiectiv 
organizaţional, același statut ca și profitul acţionarilor. Vezi R.M. Cyert 
şi J.G. March, „A Behavioral Theory of Organizational Objectives”, în 
Mason Haire (ed.), Modern Organizational Theory (Wiley, New York, 
1959), p. 80. 

bunul-plac, fără implicarea altor membri ai organizației ; principalele 
trei categorii sunt: gratificaţiile bănești, stagiile de instruire şi acor- 
darea de atestate. Alte stimulente au relevanţă internă, constând în 
beneficii de care membrul se poate bucura numai în interiorul orga- 
nizaţiei; cele mai importante sunt promovările şi ameliorarea con- 
dițiilor de utilizare a facilităţilor instituţiei. Numeroase recompense au 
ambele tipuri de relevanţă, în această categorie situându-se funcţii 
cum ar fi cea de director. 

In sfârşit, se consideră că, la nevoie, participanţii pot fi deter- 
minaţi să coopereze prin ameninţări cu pedeapsa ori penalizarea. 
Aceste „măsuri negative” presupun o reducere importantă a recom- 
penselor obișnuite sau a nivelului general de bunăstare, dar se pare 
că ele implică şi altceva, pe lângă simpla reducere a recompenselor. 
Ideea că pedeapsa poate reprezenta o cale eficientă de a obţine 
activitatea dorită are la bază concepţii asupra naturii umane diferite 
de cele care explică efectul motivant al stimulentelor. Teama de pena- 
lizare pare adecvată pentru a determina individul să nu întreprindă 
anumite acţiuni ori să nu greșească în executarea lor; în schimb, 
dacă se urmărește obţinerea unui efort personal susţinut și de lungă 
durată din partea lui, sunt necesare recompensele, măsurile pozitive. 

Aşadar, în societatea noastră — și în altele, probabil —, o organi- 
zație formală instrumentală nu se limitează la a se folosi de activita- 
tea membrilor. Organizaţia delimitează, de asemenea, standardele 
oficial acceptate de bunăstare, valori comune, stimulente și pedepse. 
Aceste concepţii lărgesc simplul contract de participare, transfor- 
mându-l într-o definire a naturii sau existenţei sociale a partici- 
pantului. Aceste imagini implicite formează un element important al 
valorilor promovate de orice organizaţie, indiferent de gradul ei de 
eficienţă şi de caracterul ei impersonal!. Prin urmare, reglementările 
sociale ale unei organizaţii conţin o concepţie intrinsecă extrem de 
cuprinzătoare asupra membrilor ei, o concepţie care nu-i vizează 
doar în calitate de membri, ci şi în calitate de fiinţe umane?. 

Putem vedea cu ușurință ilustrarea acestor concepţii organizațio- 
nale asupra omului în acele mișcări politice fundamentaliste şi în 
grupările religioase evanghelice care pun accent pe standarde spar- 
tane de confort personal și pe valori comune, deopotrivă puternice şi 





1. Pentru o prezentare a sarcinilor valorizate din organizaţiile economice, 
vezi Philip Selznick, Leadership in Administration (Row, Peterson & Co., 
Evanston, Ill., 1957). 

2. Pentru un studiu de caz, vezi Alvin Gouldner, Wildeat Strike (Routledge 
& Kegan Paul, Londra, 1955), mai ales „The Indulgency Pattern”, 
pp. 18-22, unde autorul descrie acele așteptări ale muncitorilor față de 
organizaţie care nu fac parte, oficial, din contractul de muncă. 

omniprezente. Se consideră firesc şi de la sine înțeles ca membrii să 
se pună întru totul în slujba nevoilor curente ale organizației. Se 
poate presupune că, indicându-le membrilor săi ce trebuie să facă şi 
de ce trebuie să vrea să facă acel lucru, organizaţia îi arată fiecărui 
individ în parte tot ce poate el să fie. Individul se poate „lepăda de 
credință” în mai multe feluri și, chiar dacă asta nu se întâmplă prea 
des, există o puternică îngrijorare faţă de o asemenea eventualitate, 
ceea ce indică limpede problema identităţii şi autodefinirii!. 

Dar să nu trecem cu vederea faptul că, atunci când o instituţie 
oferă în mod oficial stimulente externe şi recunoaşte fățiș că are 
pretenţii limitate la loialitatea, timpul şi capacităţile intelectuale ale 
participantului, iar participantul acceptă toate acestea (indiferent 
cum foloseşte recompensa şi în ce direcţie arată că se îndreaptă 
interesul său major, diferit de cel al instituţiei), practic, el acceptă 
implicit o anume concepţie despre ceea ce-l motivează și, ca atare, 
o anume imagine a identităţii sale. Individul poate considera că 
aceste supoziţii la adresa lui sunt pe deplin fireşti şi acceptabile, fapt 
ce arată de ce noi, ca examinatori ai acestor lucruri, în general, nu 
le conștientizăm, deși ele există. Un hotel care, din respect, se abţine 
să cerceteze afacerile clienților săi, oricare ar fi acestea, și un lagăr 
dedicat spălării creierului, unde se consideră că toate afacerile „clien- 
ţilor” pot fi cercetate după bunul plac, se aseamănă într-o anumită 
privinţă: ambele instituţii au o anumită concepţie generală despre 
beneficiar, concepţie importantă pentru acesta şi cu care se presu- 
pune că el este de acord. 

Totuşi, situaţiile extreme ne furnizează informaţii nu atât cu pri- 
vire la marile forme de loialitate şi trădare, cât despre actele mărunte 
ale existenţei. Chiar şi tranzacţiile minore care se petrec într-o orga- 
nizație conțin elemente de autodefinire subînţelese pe care, poate, 
începem să le vedem abia când ne angajăm în studierea memoriilor 
unor idealiști meticuloşi, cum ar fi indivizii condamnaţi la închisoare 
pentru refuzul de a-și satisface stagiul militar, bazat pe convingerile 
personale (politice sau religioase), ori prizonierii de război cu acti- 
vitate politică, preocupaţi de probleme de conștiință cu privire la cât 
de mult să „coopereze” cu autoritățile. Spre exemplu, a te da la o 
parte concret din calea cuiva ca răspuns la o rugăminte politicoasă 
(cu atât mai mult la o poruncă) înseamnă, într-o oarecare măsură, 
a recunoaşte legitimitatea acțiunii celuilalt. A accepta privilegii — 
cum ar fi exerciţiile fizice în curte sau materialele necesare creaţiei 
artistice — cât timp te afli în închisoare înseamnă a accepta, parțial, 





1. Acest aspect este bine prezentat în naraţiunea lui Isaac Rosenfeld, „The 
Party”, The Kenyon Review, 1947, toamna, pp. 527-607. 

concepția temnicerului tău cu privire la dorinţele și nevoile tale, 
ajungând astfel în situaţia de a-i arăta oarecare recunoștință și coope- 
rare (fie şi prin simplul fapt de a accepta ceea ce ţi se oferă) şi, prin 
aceasta, de a-i recunoaşte în oarecare măsură dreptul de a face 
supoziţii în ceea ce te priveştel. Astfel apare problema colaborării cu 
duşmanul. Un deţinut poate respinge chiar și rugămintea politicoasă 
a unui gardian amabil de a arăta vizitatorilor picturile pe care le-a 
făcut, de teamă ca acest grad de cooperare să nu sprijine legitimita- 
tea poziției temnicerului și, indirect, legitimitatea concepţiei acestuia 
cu privire la deţinut?. Tot astfel, deşi este clar că deţinutul politic 
care moare fără să scoată un cuvânt, chiar fiind supus la tortură 
fizică, dezaprobă concepţia temnicerilor lui cu privire la lucrurile 
care l-ar putea motiva pe el şi, în consecinţă, le dezaprobă concepţia 
despre caracterul său, din atitudinea prizonierilor de război pot fi 
învăţate şi alte lucruri, mai puţin evidente la prima vedere. De pildă, 
un prizonier cu gândire complexă, supus unor interogatorii subtile, 
poate ajunge să considere că dezvăluie informaţii chiar și dacă răs- 
punde prin tăcere la întrebările ce i se pun, devenind colaboraţionist 
împotriva voinţei sale ; astfel, situaţia capătă o putere de autodefinire 
pe care nu o poate evita rămânând pur şi simplu loial şi neclintit”. 

Desigur, deţinuţii moralizatori nu sunt singurele persoane cu 
conştiinţă superioară a căror atitudine ne face să conștientizăm 
elementele de autodefinire subiacente unor aspecte minore ale parti- 
cipării la o organizaţie. O altă categorie de maximă importanţă o 
reprezintă acei adepţi educați şi militanţi ai vieţii fără de muncă, 
indivizi care-și duc existența în metropole ca New York-ul fără să 
plătească nici un ban. Urmându-şi drumul pe străzile orașului, aceşti 
oameni interpretează fiecare loc din perspectiva posibilităţii de a 
obţine hrană, căldură şi loc de dormit gratuite, obligându-ne astfel 
să conştientizăm presupunerea implicită că oamenii obișnuiți, aflați 
în asemenea situații, trebuie să fie preocupaţi de alte griji, întrucât 
le stă în fire să fie preocupaţi de acele alte griji. A afla care sunt 
supoziţiile implicite cu privire la utilizarea corectă a instituţiilor 
orașului înseamnă a afla ce caracter şi ce preocupări sunt atribuite 
cetăţenilor săi şi considerate legitime. Un manual recent apărut în 





1. Spre exemplu, vezi Lowell Naeve, „A Field of Broken Stones”, în Holley 
Cantine şi Dachine Rainer (eds.), Prison Etiquette (Retort Press, Bearsville, 
N.Y., 1950), pp. 28-44. 

2. Ibidem, p. 35. 

3. Albert Biderman, „Social-Psychological Needs and «Involuntary» Behavior 
as Illustrated by Compliance in Interrogation”, Sociometry, XXIII (1960), 
pp. 120-147, mai ales pp. 126-128. 

acest domeniu! ne arată că Grand Central Station este un loc destinat 
oamenilor care pleacă undeva sau întâmpină sosirea unor prieteni, 
nu un loc unde să trăieşti; că vagonul de metrou e făcut pentru călă- 
tori, holul unui hotel este un loc unde oamenii se întâlnesc, biblioteca 
e destinată lecturilor, scara de incendiu — supraviețuirii, cinemato- 
graful este destinat vizionării de filme şi nici un individ care foloseşte 
aceste spaţii drept dormitor nu are configuraţia motivaţională accep- 
tată în respectivele locuri. Povestea unui bărbat care s-a dus la Spitalul 
de Chirurgie Specială în fiecare după-amiază, timp de o lună întreagă, 
iarna, ca să viziteze o fată internată acolo pe care abia dacă o cunoş- 
tea, doar fiindcă în spital era cald şi lui îi era frig?, ne poate ajuta 
să înțelegem că un spital așteaptă o anumită gamă de motive din 
partea vizitatorilor, dar, la fel ca în cazul oricărei alte entităţi sociale, 
se poate profita de el, i se pot găsi noi întrebuinţări — pe scurt, poate 
fi folosit într-un mod neconcordant cu aşteptările celor implicaţi în 
activităţile sale. Tot astfel, aflând că hoţii de buzunare activi şi 
profesionişti se pot angaja în furturi mărunte, dar periculoase din 
magazine fiindcă au prea mult respect de sine ca să plătească pentru 
bunurile dorite?, putem aprecia elementele de autodefinire subînţe- 
lese ale actului banal de a face cumpărături la magazinul din cartier. 

Discrepanţele existente astăzi între concepţia oficială despre parti- 
cipanțţii la o organizaţie şi concepţia participanţilor înșiși sunt evidente 
cu precădere în industrie, mai precis, în problema stimulentelor 
îndreptăţite şi în conceptul de „lucrător constant”. Conducerea unei 
întreprinderi presupune deseori că angajaţii vor dori să continue să 
lucreze cât mai mult timp, pentru a acumula economii şi a obţine 
beneficiile care decurg din experienţa îndelungată. Însă, judecând 
după aspectele puse în evidenţă de lumea socială a anumitor categorii 
de muncitori din clasa inferioară a mediului urban și, de asemenea, 
a multor muncitori care trăiesc în așezările de la periferia societăţii 
industriale, conceptul de „lucrător constant” nu se potriveşte acestor 
oameni. Putem cita un caz petrecut în Paraguay: 


Comportamentul țăranilor în contextul muncii plătite este instruc- 
tiv. Părerea lor cea mai vădită și mai idealizată este aceea că, dacă 
lucrezi pentru cineva, îi faci o favoare personală ; salariul pe care-l 





1. Edmund G. Love, Subways Are for Sleeping (Harcourt Brace and Com- 
pany, New York, 1957). 

2. Ibidem, p. 12. 

3. David Maurer, Whiz Mob, publicaţia nr. 12 a American Dialect Society, 
1955, p. 142. 

primeşti în schimbul muncii prestate reprezintă un cadou sau un 
semn de respect. O concepţie mai puţin vădită este aceea că munca 
plătită constituie modalitatea de a aduna o sumă modestă de bani, 
pentru un scop anume. Munca nu este privită ca un bun ce poate fi 
cumpărat şi vândut în mod impersonal, după cum nu se consideră că 
a munci pentru un angajator reprezintă o cale posibilă de a-ţi câștiga 
existența. Rotaţia forței de muncă pe cele câteva plantaţii şi în fabrica 
de cărămizi se face rapid, fiindcă, de obicei, muncitorul părăsește 
locul de muncă imediat ce strânge mica sumă de bani pe care şi-a 
propus-o. În unele cazuri, angajatorii străini din Paraguay au hotărât 
să ofere salarii mai mari decât se obișnuia, pentru a obține muncă 
de cea mai bună calitate și pentru a avea lucrători mulțumiți, care 
să rămână mai multă vreme în respectiva slujbă. Dar salariile mai 
mari au avut o consecință de-a dreptul opusă: rotația muncitorilor 
s-a accelerat. Nu s-a înţeles faptul că oamenii care acceptă să facă 
munci plătite recurg la acest mijloc doar ocazional, pentru a obţine 
o anumită sumă de bani; cu cât obţin mai repede acea sumă, cu atât 
mai repede demisioneazăl. 


Nu doar organizaţiile industriale constată că unii dintre membrii 
lor definesc în mod surprinzător o situaţie dată. Și închisorile consti- 
tuie un exemplu în acest sens. Un deţinut obişnuit, încuiat în celula 
sa, îndură privaţiunile anticipate de conducerea închisorii; însă pentru 
englezul din segmentul superior al clasei de mijloc, azvârlit între tot 
felul de scursori ale societăţii britanice, detenţia în regim de izolare 
poate avea o însemnătate neașteptată: 


Mi-am petrecut primele cinci săptămâni de detenţie în celula mea, 
singur, din fericire, cu excepţia celor două ore de muncă dimineața 
şi a perioadelor alocate după-amiaza exerciţiilor fizice. Celor mai 
mulți oameni le e groază de orele lungi petrecute în celulă. Eu însă, 
după o vreme, am ajuns să aştept cu nerăbdare să fiu singur, căci, 
din fericire, asta mă scutea să aud cum ţipă ofiţerii la mine ori să 
ascult vorbele grosolane ale celorlalți deținuți. Cele mai multe ore 
de solitudine le-am petrecut citind?. 


Un francez, funcţionar civil în Africa de Vest, ne oferă un caz cu 
implicaţii mai radicale: 


Nu toţi oamenii din Africa de Vest franceză concep închisoarea la 
fel. Intr-o parte a țării pare o aventură ce nu are nimic dezonorant; 





1. E.R. şi H.S. Service, Tobati : Paraguayan Town (University of Chicago 
Press, Chicago, 1954), p. 126. 

2. Anthony Heckstall-Smith, Eighteen Months (Allan Wingate, Londra, 
1954), p. 34. 

în altă parte, dimpotrivă, e totuna cu condamnarea la moarte. Există 
africani care, dacă-i bagi la închisoare, vor deveni un fel de servitori 
domestici şi vor ajunge să se considere membri ai familiei tale. Însă 
un african Fulani întemnițat va muril. 


În această discuţie nu intenţionez să scot în evidență numai setul 
de concepţii formulate explicit de conducerea organizaţiilor cu privire 
la însușirile omeneşti ale membrilor lor, deși acesta este, cu sigu- 
ranţă, un element semnificativ al situaţiei?. Dimpotrivă, intenţionez 
să mă refer şi la măsurile luate de conducere, căci și acestea exprimă 
o concepţie asupra persoanelor pe care le vizează”. Şi de această 
dată, închisorile ne oferă un exemplu limpede. Sub aspect ideologic, 
oficialitățile dintr-o închisoare pot adopta poziţia conform căreia 
prizonierul ar trebui să accepte — dacă nu chiar să îmbrățișeze — 
faptul de a se afla în închisoare, căci se presupune că închisorile (cel 
puţin cele de tip „modern”) îi oferă prizonierului o modalitate de a-şi 
plăti vina faţă de societate, de a cultiva respectul față de lege, de a 
medita la propriile păcate, de a învăţa o meserie cinstită și, în unele 
cazuri, de a beneficia de o foarte necesară psihoterapie. Uneori, 
oficialitățile chiar adoptă această poziţie. Dar în privinţa demersuri- 
lor concrete, conducerea închisorilor se concentrează cu predilecție 
asupra chestiunii „securităţii”, adică asupra prevenirii neregulilor şi 
evadărilor. Ideea că deţinuţii vor profita de cea mai mică şansă de 
evadare ca să nu-şi execute sentința reprezintă un aspect important 
al felului în care conducerea unei închisori defineşte caracterul deți- 
nuţilor. Putem adăuga că dorinţa deţinuţilor de a evada şi faptul că, 
de obicei, îşi reprimă această dorință doar datorită probabilității 
mari de a fi prinşi și penalizaţi exprimă (prin simţire şi acţiune, nu 
prin cuvinte) acordul acestora față de concepţia conducerii închisorii 
cu privire la ei. Aşadar starea de conflict şi ostilitatea existente între 





1. Robert Delavignette, Freedom and Authority in French West Africa (Interna- 
tional African Institute, Oxford University Press, Londra, 1950), p. 86. 
Pe scurt, nu zidurile din piatră fac o închisoare să fie închisoare — un 
subiect tratat în capitolul intitulat chiar astfel în lucrarea lui Evelyn 
Waugh, Decline and Fall. 

2. Vezi Bendix, op. cit. 

3. Cu privire la supoziţiile care vizează motivaţia economică, vezi, spre 
exemplu, Donald Roy, „Work Satisfaction and Social Reward in Quota 
Achievement: An Analysis of Piecework Incentive”, American Sociolo- 
gical Review, XVIII (1953), pp. 507-514, şi William F. Whyte et al., Money 
and Motivation (Harper, New York, 1955), mai ales pp. 2 și urm., unde 
Whyte prezintă concepţiile manageriale cu privire la natura umană a 
muncitorului implicate în aranjamentele pentru munca în acord. 

conducere şi deținuți sunt compatibile, în mare măsură, cu acordul 
ambelor părţi în privinţa unor trăsături ale deţinuţilor. 

Pe scurt, sugerez să privim participarea la o organizaţie dintr-un 
punct de vedere aparte. Nu ne va preocupa ce se așteaptă de la par- 
ticipant să facă și nici ceea ce face el. Interesează faptul că activitatea 
cerută în cadrul organizaţiei sugerează o concepţie asupra partici- 
pantului și faptul că, în consecinţă, organizaţia poate fi considerată 
un loc unde sunt generate supoziţii cu privire la identitatea indivi- 
dului. Când trece pragul instituţiei, individul își asumă anumite 
obligaţii: să fie conștient de situaţie, să se orienteze în raport cu ea 
şi să i se conformeze. Participând la activităţile din instituţie, îşi asumă 
obligaţia de a se implica realmente, în acel moment, în activitate. 
Prin orientarea şi angajarea atenţiei și prin efortul depus, individul 
îşi conturează în mod vizibil atitudinea faţă de instituţie şi faţă de 
concepţia subînţeleasă a instituţiei față de el. Angajarea într-o anu- 
mită activitate, cu atitudinea prescrisă, înseamnă a accepta că eşti 
un anumit fel de persoană care viețuiește într-un anumit fel de lume. 

Orice instituţie socială poate fi privită ca un loc unde se nasc, în 
mod sistematic, elemente de autodefinire subînţelese ; putem să mer- 
gem mai departe şi să o vedem ca pe un loc unde participantul se 
confruntă în mod sistematic cu aceste elemente. A renunţa la acti- 
vitățile prescrise sau a te angaja în ele în moduri neprescrise ori 
pentru scopuri neprescrise înseamnă să te delimitezi de eul oficial şi 
de lumea care îi stă la dispoziţie în mod oficial. A prescrie anumite 
activități înseamnă a prescrie o lume ; a ocoli ceva prescris poate să 
însemne a ocoli o identitate. 

Vă voi prezenta două exemple. Faţă de muzicienii care ocupă fosa 
orchestrei într-un spectacol pe Broadway există anumite aşteptări: 
să vină la serviciu la timp, îmbrăcaţi cum se cuvine, după un anumit 
număr de repetiţii şi conştienţi de ceea ce au de făcut. Din clipa când 
îşi iau locul în fosă, se aşteaptă de la ei să se dedice întru totul, cu 
atenţie şi cu eleganţă, interpretării partiturii sau urmăririi momen- 
telor când trebuie să intervină. Ne aşteptăm ca ei, muzicienii, să se 
disciplineze, în sensul limitării la lumea muzicii. Aceasta este existența 
pe care o generează pentru ei fosa orchestrei şi activitatea muzicală. 

Însă după ce au învăţat partitura spectacolului respectiv, muzi- 
cienii se trezesc că nu mai au nimic de făcut şi, în plus, că sunt pe 
jumătate ascunși privirii acelora care se așteaptă ca ei să fie doar 
muzicieni în exercițiul funcţiunii, dedicați trup şi suflet acestui rol. 
În consecinţă, aceşti oameni, deşi imobilizaţi din punct de vedere 
fizic, tind să se depărteze de meseria lor și să expună, în mod 
clandestin, un eu și o lume cu totul străine de public. Având grijă să 

nu fie zăriţi, ei se pot apuca să scrie scrisori sau să compună muzică, 
să recitească operele marilor clasici, să dezlege cuvinte încrucișate, 
să-şi trimită bileţele, să joace şah pe o tablă împinsă pe podea de la 
unul la altul ori să se joace cu pistoale cu apă. Evident, un muzician 
dotat cu un radio portabil cu căşti, care uimeşte iubitorii de spectacole 
din primul rând al sălii exclamând pe neaşteptate : „Snider a marcat 
un gol!”!, nu activează în rolul şi în lumea programată pentru el — 
fapt atestat de plângerile depuse de public la conducerea teatrului. 

Un al doilea exemplu ni-l furnizează viaţa într-un lagăr german 
pentru prizonierii de război?. Deţinutul care trece pe lângă un ofiţer 
fără a-i da motive să-i corijeze comportamentul pare a fi un deţinut 
adaptat cum se cuvine la situaţia dată şi care-şi acceptă întemnița- 
rea. Dar știm că un asemenea deţinut ar putea ascunde sub haină 
câteva bucăţi de lemn ce pot fi utilizate spre a întări tavanul unui 
tunel săpat pentru evadare. Un deţinut „dotat” astfel ar putea sta în 
fața unui ofițer fără să fie persoana pe care o vede ofițerul şi fără să 
se afle în lumea pe care lagărul ar trebui să i-o impună. Deţinutul este 
imobilizat în lagăr, dar capacităţile sale au migrat. Mai mult decât 
atât: întrucât îmbrăcămintea poate ascunde dovezi clare ale acestei 
migrații şi, din moment ce participarea la orice organizaţie presupune 
o mască personală ce include îmbrăcămintea, trebuie să acceptăm 
ideea că orice personaj interpretat de orice persoană poate ascunde 
dovezi de evadare spirituală. 

Așadar orice organizație implică o anumită disciplină a activității, 
dar pe noi ne interesează faptul că, la un anumit nivel, orice organi- 
zație implică și o disciplină a modului de a fi — obligaţia de a demon- 
stra un anumit caracter şi de a exista într-o anumită lume. lar scopul 
meu, aici, este acela de a examina un tip special de evadare: neglijarea 
nu a activităților prescrise, ci a modului de existență prescris. 





1. Albert M. Ottenheimer, „Life in the Gutter”, The New Yorker, 15 august 
1959. 

2. P.R. Reid, Escape from Colditz (Berkley Publishing Corp., New York, 
1956), p. 18. 

Adaptări primare şi adaptări secundare 


Acum putem introduce un nou concept. Când individul desfăşoară, 
în mod cooperant, activităţile pe care i le cere organizaţia și în con- 
diţiile cerute — în societatea noastră, cu sprijinul standardelor institu- 
ționalizate de bunăstare, cu motivaţia creată prin stimulente și valori 
comune şi cu aceea determinată de penalizările reglementate —, el 
este transformat într-un co-operator: devine membrul „normal”, 
„programat” sau integrat. Primește și obţine, cu atitudinea cuvenită, 
ceea ce s-a planificat în mod sistematic, indiferent dacă i se cere mult 
sau puţin. Pe scurt, descoperă că, în mod oficial, i se cere să fie nici 
mai mult, dar nici mai puţin decât este pregătit şi că este obligat să 
trăiască într-o lume care, de fapt, i se potriveşte. În aceste condiţii, 
voi spune că individul are o adaptare primară la organizaţie și voi 
trece cu vederea faptul că ar putea fi tot atât de logic să afirm că 
organizaţia are o adaptare primară la individ. 

Am elaborat acest termen stângaci pentru a ajunge la un al doilea: 
cel de adaptare secundară, care se defineşte drept orice rânduială 
obișnuită prin intermediul căreia membrul unei organizaţii foloseşte 
mijloace neautorizate, obţine rezultate neautorizate sau face şi una, 
şi alta, eludând astfel supoziţiile organizaţiei cu privire la ceea ce ar 
trebui să facă şi să obţină şi, în consecinţă, cu privire la ceea ce ar 
trebui să fie individul. Adaptările secundare reprezintă modalități 
prin care individul se distanțează de rolul şi de eul pe care instituţia 
i le-a considerat de la sine înțelese. Spre exemplu, în America se 
presupune în mod curent că deţinuţii sunt persoane care ar trebui 
să aibă acces la biblioteci, mintea lor fiind una care poate obţine bene- 
ficii de pe urma lecturii şi căreia ar trebui să i se permită acest lucru. 
Dată fiind această activitate legitimă legată de cărţi, putem anticipa 
constatările făcute de Donald Clemmer cum că, adeseori, deținuții 
comandă cărți nu pentru a se instrui, ci ca să impresioneze comisia 
de eliberare pe cauţiune, să-i dea bibliotecarului bătaie de cap sau, 
pur şi simplu, ca să primească un coletl. 

Există termeni sociologici care se referă la adaptările secundare, 
dar ei se mai referă și la alte lucruri. Se poate folosi termenul 
„informal”, numai că o organizaţie poate stabili în mod formal un 





1. Donald Clemmer, The Prison Community (reeditare ; Rinehart, New York, 
1958), p. 232. 

interval de timp şi un loc în care membrii să poată fi, oficial, de capul 
lor, să creeze şi să se bucure de activităţi recreaţionale la alegere, 
exercitând un stil comportamental cu un caracter informal de tip 
„vestiar” : pauzele de la şcoală constituie un exemplu. Poate fi folosit 
termenul „neoficial”, dar acest concept tinde să se refere numai la 
ceea ce, în mod obișnuit, ar constitui partea oficială a activităţii în 
organizaţie şi, în orice caz, termenul „neoficial” se poate aplica în 
mod corect acelor acorduri tacite și acelor activități necodificate prin 
intermediul cărora se pot promova scopurile oficiale ale organizaţiei, 
iar participanţii pot obţine eventualele adaptări primare posibile în 
contextul dat!. 

Vreau să menționez unele dificultăți în folosirea conceptului de 
adaptare secundară. Există unele adaptări secundare (cum ar fi 
obiceiul lucrătorului de a acoperi nevoia familiei sale pentru produsul 
la fabricarea căruia contribuie) care au devenit în asemenea măsură o 
parte acceptată a funcţionării unei organizaţii, încât capătă caracterul 





1. În studiul clasic al lui Hawthorne asupra grupurilor de muncă informale 

sau neoficiale, principala funcţie a solidarității muncitorilor pare a fi 
aceea de a contracara concepţia conducerii cu privire la ceea ce ar trebui 
să facă şi cum ar trebui să fie lucrătorii, caz în care adaptările secundare 
şi adaptările informale s-ar referi la același lucru. Însă studiile ulteri- 
oare au ilustrat faptul că clicile informale la locul de muncă pot executa 
activităţi perfect compatibile cu rolul stabilit de conducere pentru mun- 
citori şi chiar cu efect de întărire a acelui rol. Vezi Edward Gross, 
„Characteristics of Cliques in Office Organizations”, Research Studies, 
State College of Washington, XIX (1951), mai ales p. 135; „Some Func- 
tional Consegquences of Primary Controls in Formal Work Organizations”, 
American Sociological Review, XVIII (1953), pp. 368-373. În mod evident, 
preferința față de rațiunea „practică” şi nu faţă de raţiunea „formală” — 
adică urmărirea selectivă a unor anumite obiective oficiale în defavoarea 
altor obiective oficiale, aflate în conflict cu primele — poate fi demon- 
strată atât la nivelul conducerii, cât şi la nivelul subordonaţilor. Vezi, 
spre exemplu, Charles Page, „Bureaucracy's Other Face”, Social Forces, 
XXV (1946), pp. 88-94; A.G. Frank, „Goal Ambiguity and Conflicting 
Standards: An Approach to the Study of Organization”, Human Orga- 
nization, XVII (1959), pp. 8-13. Vezi şi studiul realmente remarcabil al 
lui Melville Dalton, Men Who Manage (Wiley, New York, 1959), spre 
exemplu p. 222: 
„[...] acţiunea informală poate servi multor scopuri: să schimbe şi să 
conserve organizaţia, să-i protejeze pe indivizii slabi, să-i pedepsească 
pe cei care greşesc, să-i răsplătească pe alţii, să recruteze noi angajaţi 
şi să păstreze demnitatea acţiunii formale, dar și, desigur, să perpetueze 
luptele pentru putere și să servească unor scopuri în fața cărora ne-am 
încrunta cu toţii”. 

de „bacşiş”, având două caracteristici: de a nu fi cerut și nici contestat 
făţişI. lar unele astfel de activităţi nu sunt doar dintre cele ce vor 
deveni legitime în scurt timp, ci mai degrabă activităţi ce trebuie să 
rămână neoficiale pentru a avea eficiență. După cum a arătat Melville 
Dalton, capacităţile speciale ale unui participant pot fi sprijinite cu 
recompense pe care nici un altul din categoria lui nu le primeşte. lar 
ceea ce participantul în cauză poate considera drept un aspect pentru 
care scapă nepedepsit — o adaptare secundară — ar putea să-i fie 
permis în mod intenţionat de un funcţionar scrupulos care acţionează 
astfel doar din dorinţa de a asigura menţinerea eficienței generale 
a organizaţiei?. În plus, după cum am arătat anterior, se poate să nu 
existe consens cu privire la persoanele care joacă rolul de purtători 
de cuvânt ai organizaţiei, iar când există consens, purtătorii de 





1. Vezi, de pildă, articolul lui Paul Jacobs, „Pottering about with the Fifth 
Amendament”, The Reporter, 12 iulie 1956. 

2. Dalton, op. cit., mai ales cap. VII, „The Interlocking of Official and 

Unofficial Reward”. Dalton argumentează (pp. 198-199) că în industrie 
există, corespunzător unei game largi de recompense neoficiale, o gamă 
foarte largă de servicii neoficiale pe care directorul trebuie, cumva, să 
le solicite din partea oamenilor săi, pentru ca organizaţia să funcționeze 
fără probleme : 
„Deşi la modul ideal recompensele informale se oferă pentru eforturi şi 
contribuţii care le depășesc pe cele așteptate la un anumit nivel ocupa- 
țional, ele se mai oferă şi în multe alte scopuri, deseori neașteptate și 
oficial interzise, însă importante pentru susținerea organizaţiei şi pentru 
atingerea obiectivelor ei. Spre exemplu, pot fi acordate: (1) în locul unei 
promovări sau a unei măriri de salariu care nu poate fi aplicată; (2) ca 
bonificaţie pentru îndeplinirea unor sarcini necesare, dar neplăcute sau 
de prestigiu scăzut; (3) ca «narcotic» pentru a uita înfrângerile în luptele 
cu caracter politic sau în conflictele de statut; (4) ca răsplată pentru 
împăcarea unui coleg sau pentru încheierea unei alianţe cu alt depar- 
tament ; (5) ca obol pentru persoanele-cheie din rândurile funcționarilor 
sau ale muncitorilor, menit să împiedice încetinirea ritmului de lucru şi 
să mărească vigilenţa față de erori în perioadele critice; (6) ca supli- 
mentare cinstită pentru un salariu mic, dar maxim posibil; (7) pentru 
înţelegere şi ajutor în aplicarea şi apărarea sistemului de stimulente 
neoficiale ; (8) pentru mari sacrificii personale. Există, desigur, forme de 
sprijin mai subtile, care pot să nu fie exprimate în cuvinte, dar sunt 
recunoscute intuitiv și recompensate când situaţia o permite. Între 
acestea se numără: capacitatea de a menţine moralul ridicat la nivelul 
grupului sau al departamentului; abilitatea de a alege și de a păstra 
subordonați buni; înțelegerea tacită, constantă a ceea ce superiorii şi 
colegii așteaptă și, uneori, evită să formuleze explicit, chiar şi neoficial ; 
abilitatea expertă de a salva onoarea superiorilor şi de a păstra demni- 
tatea organizaţiei în condiţii potrivnice”. 

cuvânt pot avea îndoieli cu privire la punctul unde se poate trage 
linia de demarcaţie între adaptările primare şi cele secundare. Spre 
exemplu, în multe colegii americane s-ar considera o concepţie total 
eronată despre firea studentului dacă s-ar reduce prea mult partea 
„socială”, extracurriculară a experienţelor din colegiu. Aceasta cores- 
punde concepțiilor actuale privind necesitatea de a avea studenţi 
„pricepuţi la toate” sau „cu educaţie completă”. Dar există mai puţin 
consens cu privire la cum anume să se împartă timpul studenţilor 
între activităţile academice și cele extracurriculare. Tot astfel, este 
înţeles şi larg acceptat faptul că unele studente își vor cunoaște vii- 
torul soţ la colegiu, iar după căsătorie vor considera că e mai potrivit 
să renunţe la școală decât să-şi obțină licenţa. Dar decanii de la colegii 
se arată uneori îngrijoraţi când o studentă își schimbă specializa- 
rea în fiecare an pentru a epuiza sfera potenţialilor parteneri la care 
cursurile îi oferă acces. Tot astfel, managerii unui birou comercial se 
pot arăta de acord, fără echivoc, ca funcţionarii și secretarele să se 
aleagă unii pe alţii ca parteneri pentru relații personale — dacă nu 
irosesc astfel prea mult din timpul de muncă —, dar tot atât de neechi- 
voc își manifestă dezaprobarea faţă de proaspeţii angajaţi de probă 
care rămân doar atât timp cât să sondeze posibilităţile de a lega 
relații, iar apoi pleacă la un alt birou, cu noi oportunități. Dar con- 
ducerea ar putea dovedi mult mai multă ambiguitate cu privire la 
punctul dintre cele două extreme unde trebuie trasă linia de demar- 
caţie între utilizarea accidentală, legitimă a instituţiei drept loc de 
întâlnire și transformarea nelegitimă a instituţiei într-un teren de 
vânătoare pentru relații intime. 

O altă problemă asociată cu diferenţierea între adaptările primare 
şi cele secundare constă în faptul că aceste două moduri de adaptare 
nu acoperă toate posibilităţile ; pentru a întregi imaginea, trebuie să 
introducem o altă posibilitate. Uneori se poate ca, indiferent în ce 
direcţie îi împinge conducerea pe participanţi, aceştia să manifeste 
mai multă angajare şi mai mult atașament faţă de entitate decât li 
s-a cerut sau, uneori, decât îşi doreşte conducerea. Un enoriaş poate 
încerca să trăiască prea mult în biserică şi pentru ea; o gospodină 
își poate ţine locuinţa prea curată; un ofițer de rang inferior poate 
insista să se scufunde o dată cu nava. Nu cred că aceasta constituie 
o problemă socială de proporţii, excepţie făcând, poate, acei instituţio- 
nalizaţi din închisori, spitale de psihiatrie, lagăre, colegii şi case de 
orfani care refuză să plece, deși li se permite; însă, din perspectivă 
analitică, trebuie să vedem că, aşa cum vor exista întotdeauna per- 
soane considerate a nu îmbrăţișa suficient entitatea socială de care 
aparţin, tot astfel, vom găsi întotdeauna măcar câţiva care pot stân- 
jeni organizaţia îmbrăţişând-o cu prea multă dăruire. 

În sfârşit, după cum vom vedea ulterior, doctrina oficială în con- 
formitate cu care este condusă o instituție poate fi atât de puţin 
respectată în practică, iar perspectiva semioficială care o înlocuieşte 
poate fi atât de ferm şi de deplin încetăţenită, încât trebuie să 
analizăm adaptările secundare în funcţie de acest sistem autorizat, 
dar numai parţial oficial. 


II 


Ar trebui să fie evident faptul că adaptările primare şi secundare 
sunt chestiuni ce ţin de definirea socială și că adaptarea sau stimu- 
lentul care este legitim într-o anumită perioadă și într-o societate 
dată poate să nu fie legitim într-o altă perioadă istorică sau în altă 
societate. Un deţinut american care reușește să petreacă o noapte cu 
soţia sa, în închisoare sau în afara ei, obţine o culme a adaptării 
secundare! ; un deţinut dintr-o închisoare mexicană pare a considera 
că o astfel de rânduială se include în standardele minime de bine 
personal, constituind o adaptare primară în situaţia dată. În lagărele 
americane de prizonieri, accesul la prostituate nu este considerat o 
nevoie ce trebuie împlinită ; pe de altă parte, în unele lagăre germane 
de concentrare exista această concepţie mai largă despre nevoile esen- 
ţiale şi caracteristice ale bărbaţilor?. În secolul al XIX-lea, marina 
militară le recunoștea oamenilor săi nevoia de a consuma alcool şi 
le servea zilnic grog; astăzi, aceasta ar constitui o adaptare secun- 
dară. Pe de altă parte, Melville ne spune că, în marina militară a 
acelor vremuri, jocurile recreative (cum ar fi șahul) în timpul liber 
erau privite ca un privilegiu special”; în prezent, la bordul navelor 
militare, jocurile în timpul liber sunt considerate un drept firesc şi 
evident. În industria britanică de astăzi, ziua de lucru de opt ore, cu 
o oră de pauză pentru prânz şi o pauză de zece minute dimineața, 
pentru cafea ori ceai, atestă concepţiile actuale cu privire la persoana 
care munceşte. În anii '30 ai secolului al XIX-lea, unele ţesătorii bri- 
tanice funcționau conform presupunerii că, prin firea lor, muncitorii 
nu au nevoie de aer curat şi nici să bea apă, astfel că primeau amenzi 

dacă erau surprinşi în acţiuni furişe menite să le aducă astfel de 
plăceri în timpul programului!. Se pare că, la acea vreme, unii 
manageri britanici se gândeau la muncitorii lor doar din perspectiva 
rezistenţei la efort: să trudească un timp cât mai îndelungat şi cât 
mai mult cu putinţă, dar nu într-atât încât să nu se mai poată ridica 
din pat a doua zi dimineaţă pentru a-și relua munca. 

Pedeapsa fizică ne oferă un bun exemplu de obicei care indică lim- 
pede convingerile cu privire la eul persoanei pedepsite, obicei supus 
unor concepţii foarte schimbătoare. În secolul al VI-lea, Sfântul 
Benedict, meditând la măsurile ce ar trebui luate în privința celor 
care comit greşeli de recitare în capelă, a hotărât că băieţii trebuie 
să primească pedepse corporale?. Această concepţie despre cum pot 
fi determinaţi băieţii neascultători să devină ascultători şi-a păstrat 
o constanță remarcabilă în societatea occidentală. Abia în ultimele 
câteva decenii, școlile americane au ajuns să-i definească pe băieți 
drept subiecţi care nu trebuie atinşi, în scopuri corecţionale, de alte 
persoane în afara părinţilor. În ultima jumătate de secol, şi marina 
militară americană a ajuns să considere că marinarii, ca „fiinţe 
omenești” cu o anumită demnitate minimală, nu trebuie supuşi pedep- 
sei prin biciuire. Actualmente este reexaminată în mod serios pedeapsa 
încarcerării izolate, aplicată în închisori, răspândindu-se tot mai mult 
convingerea că izolarea este contrară firii noastre și, ca atare, nu 
trebuie impusă. 

Practicile religioase oferă reflecției o altă clauză participativă inte- 
resantă. În societatea noastră nu există nici o instituţie care să nu res- 
pecte ziua de duminică, implicaţia fiind aceea că firea omului cere timp 
pentru rugăciune, indiferent de faptele lui ; se consideră că avem cali- 
tatea inalienabilă de fiinţe religioase. În comerţ și în industrie, această 
premisă stă la baza duminicii libere şi a câtorva vacanțe religioase 
anuale. Însă în anumite ţări latino-americane, organizaţiile de muncă 
trebuie să confere mult mai multă greutate la ceea ce se consideră 
a fi firea religioasă a omului. Cei care angajează indieni din Ecuador, 
spre exemplu, ar putea fi nevoiţi să le acorde concediu o treime din 
an, pentru sărbătorirea cu mult alcool a diferitelor fieste şi eveni- 
mente din viaţa personală, cărora li se atribuie un caracter sacru?. 

Chiar şi în aceeași categorie de așezăminte din aceeași societate 
şi din aceeaşi perioadă de timp pot exista diferențe apreciabile în 

privinţa liniei ce trebuie trasată între adaptările primare şi cele 
secundare. Termenul „avantaje marginale” pare să se refere la mijloa- 
cele şi scopurile pe care persoanele dintr-o clădire le iau drept fireşti, 
considerând că li se datorează în mod legitim, în timp ce persoanelor 
din clădirea de pe cealaltă parte a străzii le sunt interzise în conti- 
nuare, în mod oficial. De asemenea, în acelaşi așezământ se produc 
schimbări însemnate de-a lungul timpului. Spre exemplu, în Germania 
nazistă, organizaţia poliţienească internă a deţinuţilor dintr-un lagăr 
de concentrare, inițial interzisă oficial, a devenit în cele din urmă 
acceptată oficial!, într-un mod întru câtva asemănător celui în care 
organizatorii sindicali secreţi din fabricile din Statele Unite au ajuns 
să fie recunoscuţi oficial ca reprezentanţi sindicali. În orice caz, ar 
trebui să fie evident faptul că, în anumite instituţii date, ceea ce 
reprezintă o adaptare primară pentru o categorie de participanţi 
poate reprezenta o adaptare secundară pentru altă categorie — cazul 
angajaţilor din bucătăriile militare, care reușesc aproape tot timpul 
să mănânce mai bine decât li s-ar cuveni după rang, al servitoarei 
care se înfruptă în secret din băuturile stăpânilor sau al dădacei 
care-şi foloseşte locul de muncă drept loc pentru petrecere. 

Pe lângă observarea acestor variaţii, trebuie să apreciem că orga- 
nizațiile au tendința să reacționeze la adaptările secundare nu numai 
mărind disciplina, ci şi legitimând selectiv astfel de practici, în spe- 
ranța de a-și recâștiga astfel controlul și suveranitatea, chiar dacă 
aceasta presupune renunțarea la unele dintre obligaţiile participan- 
ţilor. Aşezămintele domestice nu sunt singurele în care există, prin 
intermediul căsătoriei, o reglementare a vieţuirii anterioare în păcat. 
Când aflăm ceva despre rolul adaptărilor secundare, vom învăţa, de 
asemenea, ceva şi despre consecințele mixte ale încercărilor de a le 
legitima. 


III 


Deşi până aici am prezentat adaptările secundare doar în raport 
cu organizația formală al cărei membru este individul, ar trebui să 
fie evident că aceste adaptări pot apărea și chiar apar în raport cu 
legăturile individului cu alte tipuri de entități sociale. În această 
lumină, putem raporta consumul de alcool la standardele publice ale 
unui oraş „prohibiţionist”?, mişcările ilegale — la stat, relaţiile sexuale — 





1. Kogon, op. cit., p. 62. 

la viaţa conjugală, iar diferitele specule şi afaceri „la negru” — la 
lumea legitimă a afacerilor şi a stipulaţiilor privind proprietatea!. În 
mod asemănător organizaţiilor împrejmuite, și alte entităţi sociale 
încearcă să-şi păstreze controlul asupra participanţilor, transformând 
adaptările secundare în adaptări principale, prin legitimarea lor. 
Putem da drept exemplu cazul unei administrații municipale : 


Acum, în plină vară, poliția municipală [a oraşului New York], cu 
ajutorul personalului operativ al Departamentului de Pompieri și al 
Departamentului pentru Furnizarea Apei, Gazelor și Electricităţii, 
au parte în mod curent de nenumărate confruntări cu copiii care 
deschid hidranţii de incendiu ca să-şi obţină fântâni arteziene pentru 
scăldat. Este un obicei care s-a extins de-a lungul anilor, iar măsurile 
punitive, ca şi cele preventive, s-au dovedit lipsite de eficienţă în cea 
mai mare parte a cazurilor. Drept urmare, departamentul de poliție, 
cel de pompieri și cel pentru distribuţia apei încearcă să popularizeze 
un compromis binevoitor prin care speră să-i împace pe copiii din 
oraș fără a pune în pericol rezerva de apă. În conformitate cu acest 
plan, „orice grup sau individ onorabi!” (poliţia îi investighează meti- 
culos pe toţi solicitanţii) poate depune cerere pentru un capac de 
hidrant special, tip țâşnitoare, care seamănă cu cel standard, numai 
că este portocaliu şi are circa cincizeci de perforaţii ce permit apei 
din hidrant să țâșnească la fel ca dintr-un duș, într-o manieră ordo- 
nată, limitată dar, se speră, mulţumitoare?. 


Însă indiferent de entitatea socială în funcţie de care vrem să 
considerăm adaptările secundare, va trebui, foarte probabil, să ne 
raportăm la unități mai largi, pentru că trebuie să avem în vedere 
atât locul propriu-zis unde survine adaptarea secundară, cât și „regiu- 
nea de provenienţă” a participanţilor. În cazul copiilor care şterpelesc 
fursecuri din borcanul pe care îl ţine mama în bucătărie şi se duc să 
le mănânce în pivniță, aceste distincții nu sunt nici evidente, nici 
importante, fiindcă respectiva gospodărie este, în același timp, orga- 
nizația implicată, regiunea de provenienţă a practicanţilor şi, apro- 
ximativ, locul în care se desfăşoară practica. Dar în alte cazuri, 
organizaţia în sine nu este singura unitate relevantă. Astfel, copiii 
dintr-un întreg cartier se pot aduna într-o casă abandonată spre a 
se angaja în activităţi interzise în locuinţele din cartier, iar locul de 
scăldat de la marginea unor localități mici poate constitui un loc 





1. O bine cunoscută expunere a acestei teme în contextul regimurilor poli- 
tice este cea a lui David Riesman, „Some Observations on the Limits of 
Totalitarian Power”, The Antioch Review, 1952, vara, pp. 155-168. 

potrivit pentru a face lucruri interzise, care-i atrage pe tinerii din tot 
orașul. Apoi, există o zonă a oraşului, numită uneori „zona roşie”, 
care-i atrage pe unii bărbaţi însuraţi de prin toate celelalte zone ale 
oraşului; există şi unele oraşe, ca Las Vegas și Atlantic City, care 
devin, la rândul lor, zone roşii pentru întreaga ţară. 

Interesul față de locul concret în care se exercită adaptările secun- 
dare şi față de regiunea de provenienţă a practicanţilor adaptării în 
cauză comută atenţia de la individ şi actele acestuia la chestiuni 
colective. În contextul unei organizaţii formale considerate ca aşeză- 
mânt social, comutarea se va face de la adaptarea secundară a unui 
individ la setul complet de asemenea adaptări pe care le practică toţi 
membrii organizaţiei, în mod individual, dar şi colectiv. Împreună, 
aceste practici alcătuiesc ceea ce se poate numi viața clandestină a 
unei instituţii, care reprezintă pentru o entitate socială ceea ce lumea 
interlopă reprezintă pentru un oraş. 

Revenind la entitatea socială, o caracteristică importantă a adap- 
tărilor primare constă în contribuţia lor la stabilitatea instituţională : 
participantul care se adaptează la organizaţie va continua probabil 
participarea atât timp cât doreşte organizaţia, iar dacă pleacă înainte 
ca organizaţia să vrea acest lucru, este probabil să plece într-un mod 
care să ușureze tranziţia pentru cel care-l va înlocui. Acest aspect al 
adaptărilor primare ne determină să diferențiem două tipuri de adap- 
tări secundare: în primul rând, cele perturbatoare, în cazul cărora 
intenţiile pragmatice ale participanţilor sunt de a abandona organi- 
zaţia sau de a-i modifica în mod radical structura, în ambele cazuri 
provocând o întrerupere în funcţionarea fără probleme a organi- 
zaţiei ; în al doilea rând, cele controlate, care au în comun cu adaptă- 
rile primare caracteristica de a se potrivi în structurile instituționale 
existente fără să inducă presiuni pentru schimbări radicale! şi care, 
de fapt, pot avea funcţia evidentă de a deturna de la cursul lor acele 
acțiuni care, altfel, s-ar putea dovedi perturbatoare. Așadar părţile 
stabile şi înrădăcinate ale vieţii clandestine a unei instituţii tind să 
fie alcătuite în principal din adaptări controlate şi nu perturbatoare. 





1. Această trăsătură definitorie a adaptărilor secundare controlate a fost 
remarcată de Richard Cloward. Vezi Prelegerea a patra din New Perspec- 
tives for Research on Juvenile Delinquency, ed. Helen L. Witmer şi Ruth 
Kotinsky, U.S. Department of Health, Education and Welfare, Children's 
Bureau Publication No. 356 (1956), în special p. 89. Vezi şi lucrarea 
aceluiași autor, „Social Control in the Prison”, în Social Science Research 
Council Pamphlet No. 15, Theoretical Studies in Social Organization of 
the Prison (1960), pp. 20-48, mai ales pp. 43 și urm., unde Cloward 
examinează caracterul „conservator” al adaptării prizonierilor de elită. 

Adaptările secundare perturbatoare au fost studiate în procesele 
dramatice de sindicalizare şi de infiltrare la nivelul guvernelor. Pentru 
că adaptările secundare perturbatoare au, prin definiție, caracter 
temporar, cum este în cazul planurilor de rebeliune, termenul „adap- 
tare” ar putea să nu fie prea potrivit. 

Mă voi limita la adaptările secundare controlate şi adeseori mă voi 
referi la ele pur şi simplu prin termenul „practici”. Deşi forma luată 
de aceste practici va semăna, de multe ori, cu cea a adaptărilor secun- 
dare perturbatoare, scopurile sunt de obicei diferite şi există o mare 
probabilitate să implice doar una sau două persoane — o chestiune de 
avantaje personale şi nu conspirative. Adaptările secundare contro- 
late primesc diferite denumiri populare, în funcţie de entitatea socială 
în raport cu care sunt practicate. Principalele resurse informaţionale 
privind aceste practici provin din studierea relaţiilor interumane din 
industrie şi de la specialiștii care au studiat societatea prizonieri- 
lor, termenii folosiți de acești specialişti folosind pentru adaptările 
secundare controlate termeni ca „adaptări informale” sau „obiceiurile 
deţinuţilor”!. 

Utilizarea de către individ a adaptărilor secundare este, în mod 
inevitabil, o chestiune socio-psihologică, întrucât îi conferă grati- 
ficaţii pe care altfel nu le-ar obține. Dar poate că nu ceea ce „scoate” 
individul printr-o practică reprezintă cea mai mare preocupare a 
sociologului. Din punct de vedere sociologic, prima întrebare care 
trebuie pusă cu privire la o adaptare secundară nu este ce anume îi 
aduce ea practicantului, ci care este caracterul relaţiei sociale pe care 
o presupune obţinerea și menţinerea practicii. Este un punct de vedere 
structural, deosebit de cel utilitar sau socio-psihologic. Dat fiind indi- 
vidul şi una dintre adaptările secundare, putem porni de la ideea 
abstractă a categoriei de indivizi implicaţi în aceeaşi practică, iar de 
aici putem purcede sistematic la considerarea caracteristicilor acestei 
categorii : mărimea ei, natura legăturii care-i ţine pe membri în acea 
categorie şi tipul de sancţiuni care asigură apărarea sistemului. Mai 
departe, dată fiind categoria asociată cu adaptarea secundară a unui 
individ oarecare, putem cerceta proporţia de indivizi similari din 
instituţie, iar dintre aceștia, proporţia celor implicaţi în categorii ase- 
mănătoare, putând obţine astfel măsura unui fel de „saturaţie” ce 
poate să apară în raport cu o practică dată. 





1. Clemmer, op. cit., pp. 159-160; Norman S. Hayner şi Ellis Ash, „The Pri- 
soner Community as a Social Group”, American Sociological Review, IV 
(1939), pp. 362-369. 

IV 


Putem începe cercetarea adaptărilor secundare - a practicilor 
care alcătuiesc viaţa clandestină a așezămintelor sociale — observând 
că ele apar cu frecvenţe şi sub forme diferite, în funcţie de poziţia prac- 
ticantului în ierarhia organizaţiei. Persoanele de la nivelul inferior 
al organizaţiilor mari funcționează de obicei într-un fundal mohorât, 
în raport cu care membrii aflaţi pe poziţii mai bune îşi conştientizează 
stimulentele interne, savurând satisfacția de a primi avantaje vizi- 
bile, pe care alţii nu le obţin. Membrii de la nivelul inferior tind să 
aibă mai puţin angajament şi mai puţin ataşament afectiv faţă de 
organizație, comparativ cu membrii cu poziţii superioare. Ei au ser- 
vicii, nu cariere. Drept urmare, par mai predispuși la utilizarea pe 
scară largă a adaptărilor secundare. Deși oamenii aflaţi la nivelul de 
vârf al organizaţiei sunt motivaţi, cu mare probabilitate, de valorile 
comune, îndatoririle lor speciale ca reprezentanți ai organizaţiei vor 
include, foarte probabil, călătorii, distracţii și ceremonii — acea clasă 
specială de adaptări secundare adusă în atenţia publicului prin 
descrieri ale activităţilor oglindite în „contul de cheltuieli”. Poate că 
adaptările secundare se găsesc cel mai rar la nivelurile de mijloc ale 
organizaţiei. Aici, poate, oamenii se apropie cel mai mult de modelele 
dezirabile ale organizaţiei și de la aceste niveluri se extrag modelele 
de bună purtare, pentru îndrumarea şi inspirarea celor aflaţi la nive- 
luri inferioarel. 

În același timp, desigur, caracterul adaptărilor primare va diferi 
în funcţie de rang. Din partea muncitorilor de la baza organizaţiei 
nu se va aștepta să se implice cu trup şi suflet în organizație și nici 
„să o ia cu ei acasă”, dar personalul superior este foarte probabil să 
aibă aceste obligaţii definitorii. Spre exemplu, îngrijitorul dintr-un 
spital de psihiatrie de stat care pleacă de la serviciu imediat ce i s-a 
terminat tura acţionează într-un mod legitim pentru el, exprimând 
caracterul pe care i-l atribuie organizaţia ; însă dacă un șef de secție 
dă această impresie, de implicare doar în limitele stricte ale orelor 
de program, conducerea l-ar putea considera inutil, o persoană care 
nu se ridică la nivelul standardelor de devotament așteptate din 
partea unui medic adevărat. Tot astfel, îngrijitorul care citeşte o 
revistă în timpul programului poate fi considerat îndreptăţit să facă 
acest lucru atât timp cât nu-l solicită nici o îndatorire imediată ; însă 
o asistentă care se poartă astfel este foarte probabil să ofenseze prin 
purtarea ei „lipsită de profesionalism”. 





1. Idee sugerată de Paul Wallin. 

Mulțimea adaptărilor secundare diferă, de asemenea, în întindere, 
în funcţie de tipul de entitate socială. 

După câte s-ar putea presupune, cu cât perioada de timp continuă 
petrecută în instituţie de o anumită categorie de participanţi este mai 
scurtă, cu atât conducerea va reuşi mai ușor să menţină un program 
de activitate şi o motivaţie pe care acești participanţi s-o accepte. 
Astfel, în acele așezăminte al căror obiect de activitate este vânzarea 
unor articole de mică importanţă, standardizate, cum ar fi ţigările, 
clienţii vor parcurge de obicei ciclul cumpărării fără să devieze prea 
mult de la rolul stabilit pentru ei, decât, poate, cerând sau refuzând 
un moment de sociabilitate. Așezămintele care îl obligă pe participant 
să trăiască în perimetrul lor vor avea, probabil, o viaţă clandestină 
bogată, căci cu cât organizaţia programează un interval mai mare de 
timp, cu atât scade probabilitatea de a-l programa cu succes. 

La fel, în organizaţiile cu recrutare forțată ne putem aştepta ca, 
măcar la început, nou-sositul să nu se afle în armonie cu definițiile 
de sine puse la dispoziţie oficial pentru persoane de felul lui şi, ca 
urmare, să se orienteze spre activităţi nerecunoscute oficial. 

În sfârşit, după cum am arătat anterior, este foarte probabil ca 
așezămintele care nu oferă stimulente externe apreciabile, întrucât 
nu s-au împăcat cu ceea ce se consideră a fi tendința inerentă a 
omului către păcat, să constate dezvoltarea neoficială a anumitor 
stimulente externe. 

Toate condiţiile de natură să promoveze viaţa clandestină activă 
se regăsesc la nivelul unei instituţii care primeşte în prezent multă 
atenţie : spitalul de psihiatrie. În cele ce urmează, vreau să prezint 
unele dintre elementele principale ce apar în adaptările secundare 
pe care le-am înregistrat pe parcursul unui studiu cu durată de un 
an, efectuat prin observaţie participativă asupra vieţii pacienţilor 
dintr-un spital de psihiatrie public cu peste 7.000 de pacienţi, pe 
care-l voi numi, de aici înainte, „Spitalul Central”!. 

Instituţiile ca spitalele de psihiatrie sunt de tipul „total!”, în sensul 
că instituţionalizatul își trăieşte viaţa cu toate aspectele ei în inte- 
riorul instituţiei, în proximitatea altor indivizi la fel de izolaţi ca și 
el față de lumea din afară. Aceste instituţii tind să conţină două mari 
categorii de participanţi, cu poziţii foarte diferite : personalul angajat 
şi instituționalizaţii ; este util să considerăm în mod separat adap- 
tările secundare ale celor două categorii. 

Se pot spune unele lucruri despre adaptările secundare ale per- 
sonalului din Spitalul Central. Spre exemplu, angajaţii îi foloseau 





1. Mulţumirile sunt prezentate în Prefaţă. 

uneori pe pacienţi drept dădace!, grădinari şi, în general, drept 
oameni buni la toate?. Pacienţii cu drept de a ieşi în oraş erau trimişi 
deseori să facă diferite comisioane pentru medici și pentru asistenţi. 
Îngrijitorii se aşteptau să poată consuma alimente din spital, cu 
toate că acest lucru era interzis, iar despre pacienţii care lucrau la 
bucătărie se ştia că „fac rost” de mâncare. Atelierul auto al spitalului 
era folosit uneori ca loc de reparaţii şi sursă de piese de schimb pentru 
automobilele angajaţilor”. Mulţi dintre îngrijitorii din schimbul de 
noapte aveau și un serviciu de zi şi se aşteptau, în mod realist, să 
doarmă în timpul turei, astfel că uneori le cereau altor îngrijitori sau 
chiar unor pacienţi prietenoși să le dea semnale de avertizare, pentru 
a putea dormi fără grijă. Se poate să fi înflorit unele activităţi ilegale, 
cum ar fi, de pildă (după declaraţiile unui pacient), deturnarea fon- 
durilor destinate pacienţilor muţi pentru cumpărături de la bufetul 





1. Se pare că, fără excepţie, în instituţii totale pe teritoriul cărora locuiesc 
şi familiile angajaţilor vom găsi dădace alese dintre persoanele insti- 
tuţionalizate. Vezi, de pildă, excelenta lucrare a lui T.E. Lawrence cu 
privire la viaţa din cazărmile armatei britanice, în special cele ale avia- 
ției militare, în anii '20 ai secolului XX: The Mint (Jonathan Cape, 
Londra, 1955), p. 40. 

2. Vezi materialul interesant din Kogon (op. cit., pp. 84-86) cu privire la 

folosirea de către oamenii din SS, în scopuri personale, a muncii deţi- 
nuţilor din tipografii, din atelierele de croitorie, atelierele foto, de arma- 
ment, de olărit, de pictură etc., mai cu seamă în perioada Crăciunului. 
Dalton (op. cit., p. 199), analizând recompensele neoficiale dintr-o fabrică 
americană, citează un caz de specializare în această funcţie : 
„Ted Berger, încadrat oficial pe postul de maistru în atelierul de tâm- 
plărie al lui Milo, era sub rosa custode şi apărător al sistemului recom- 
penselor suplimentare. Loial mai presus de orice îndoială, avea o mare 
libertate față de îndatoririle oficiale și, cel puţin la nivelul șefilor de 
departamente, se aștepta din partea lui să îndeplinească rolul de birou 
de decont pentru întregul sistem. Primea şi recompense sociale, și mate- 
riale, dar felul cum manevra el sistemul producea, fără voie, un fel de 
lipici social care unea oamenii de la diferite niveluri şi din diferite secţii. 
Berger nu era obligat să lucreze la o mașină şi petrecea minimum șase 
ore pe zi meşterind diferite lucruri: pătuţuri pentru copii, jaluzele 
exterioare, uşi de garaj, cărucioare pentru păpuși, căluţi de lemn, mese, 
planşete de tocat şi sucitoare. Aceste obiecte erau confecţionate la co- 
mandă, pentru diverse persoane din conducere”. 

3. Pentru un exemplu din industrie, vezi Dalton, op. cit., p. 202. 

4. Relaxarea disciplinei din timpul turelor de noapte este, desigur, un 
fenomen standard în toate organizaţiile americane de muncă. Vezi, spre 
exemplu, S.M. Lipset, M.A. Trow și J.S. Coleman, Union Democracy 
(The Free Press, Glencoe, Ill., 1956), p. 139. 

cu autoservire și folosirea lor pentru cumpărarea de articole pe care 
îngrijitorii le puteau distribui sau consuma personal. 

Cred că acestor adaptări secundare ale angajaţilor de la Spitalul 
Central n-ar trebui să li se acorde prea multă importanţă. O viaţă 
clandestină mult mai complexă a personalului poate fi găsită în multe 
alte spitale de psihiatrie!, precum și în aşezăminte cum ar fi unităţile 
militare. În plus, aceste practici din Spitalul Central ar trebui evaluate 
în paralel cu numărul mare de situații când membrii personalului 
acordă timp și atenţie, în afara serviciului, activităţilor recreative ale 
pacienţilor, demonstrând astfel mai mult devotament pentru slujba 
lor decât le cere conducerea. În consecinţă, nu voi lua în discuţie 
numeroasele adaptări secundare standard practicate de angajaţii din 
organizaţiile de muncă, între care se numără limitarea productivi- 
tăţii?, activităţile inventate pentru ca angajatul să nu stea degeaba, 
„munca pentru guvern”, controlul în scop conspirativ al rapoartelor 
de productivitate“. Mă voi mulțumi să arăt că atenţia meticuloasă şi 
sensibilitatea cu care specialiști ca Donald Roy și Melville Dalton au 
studiat aceste tehnici de adaptare pot servi drept model celor care 
studiază alte așezăminte. 

Prezentând adaptările secundare ale pacienţilor din Spitalul Central, 
voi cita, unde va fi posibil, practici similare remarcate în alte tipuri 
de instituţii și voi utiliza o analiză tematică a adaptărilor secundare 
care sunt de părere că se aplică tuturor așezămintelor. Ca urmare, 
voi folosi o combinaţie informală între două abordări, cea a studiului 





1. De pildă, folosirea electroșocurilor în scopuri disciplinare. În lucrarea 
Why Minds Go Wrong (publicată de autor, Chicago, 1951), p. 100, John 
Maurice Grimes citează bine cunoscutul „ciorap cu săpun” folosit de 
îngrijitori ca instrument eficient: nu lasă urme, poate fi ascuns cu ușu- 
rință și nu ucide niciodată. 

2. O lucrare de referinţă pe această temă este cea a lui Donald Roy, „Quota 
Restriction and Goldbricking in a Machine Shop”, American Journal of 
Sociology, LNII (1952), pp. 427-442. Vezi şi O. Collins, M. Dalton și 
D. Roy, „Restriction of Output and Social Cleavage in Industry”, Applied 
Anthropology lactualmente Human Organization], V (1946), pp. 1-14. 

3. După cum arată Edward Gross într-o notă de subsol, în lucrarea Work 

and Society (Crowell, New York, 1958), p. 521: 
„Este numită uneori şi «muncă la domiciliu», termenul referindu-se la 
desfășurarea de activităţi personale [în timpul serviciului], cum ar fi 
repararea piciorului de la masa din sufragerie, a uneltelor de acasă, 
confecţionarea de jucării pentru copiii proprii şi așa mai departe”. 

4. Spre exemplu, Donald Roy, „Efficiency and «The Fix»: Informal Inter- 
group Relations in a Piecework Machine Shop”, American Journal of 
Sociology, LX (1954), pp. 255-266. 

de caz şi cea comparativă, punând uneori mai mult accent asupra 
comparațiilor decât asupra spitalului de psihiatrie studiat. 

Din punctul de vedere al doctrinei psihiatrice, se pare că pentru 
pacienţi nu sunt posibile adaptări secundare: tot ce un pacient este 
determinat să facă poate fi descris ca parte integrantă din tratamen- 
tul lui sau din măsurile de custodie; tot ce face pacientul din proprie 
iniţiativă poate fi definit ca simptomatic pentru boala sa ori pentru 
convalescența pe care o traversează. Despre un infractor care-şi 
recunoaște delictul pentru a scăpa cu o pedeapsă mai ușoară şi alege 
să-şi execute sentinţa într-un spital de psihiatrie, în loc de închisoare, 
se poate considera că, în definitiv, în adâncul sufletului, doreşte să fie 
tratat. Tot astfel, militarul care se preface bolnav şi manifestă simp- 
tome de tulburare psihică poate fi considerat cu adevărat suferind, 
chiar dacă nu de afecțiunea pe care o mimează. La fel, despre pacien- 
tul care se instalează confortabil în spital şi pare a se simți în largul 
lui se poate considera nu că abuzează de instituția medicală, ci că 
este cu adevărat bolnav, din moment ce alege această adaptare. 

În principal, spitalele de psihiatrie de stat nu funcţionează pe baza 
doctrinei psihiatrice, ci din perspectiva unui „sistem al secţiilor”. Prin 
intermediul pedepselor și al recompenselor, se alocă unele condiţii de 
viaţă marcate de limitări drastice, exprimate mai mult sau mai puţin 
în limbajul instituţiilor penale. Acest context acţional și verbal este 
cel pe care îl folosesc aproape în întregime îngrijitorii şi, într-o măsură 
considerabilă, personalul superior, mai ales în privinţa problemelor 
cotidiene ale administrării spitalului. Cadrul de referință disciplinar 
prezintă un set relativ complet de mijloace şi scopuri la care pacientul 
poate accede în mod legitim; pe fundalul acestui sistem autoritar, 
dar nu întru totul oficial, un mare număr de activităţi ale pacienţilor 
devin efectiv ilicite sau nepermise. Viaţa autorizată efectiv a anumitor 
pacienţi din unele secţii este atât de goală, încât aproape orice demers 
al lor le va aduce, probabil, o satisfacţie suplimentară neplanificată. 

Partea a doua: 
Viaţa clandestină a spitalelor 


Sursele 


În continuare, aș vrea să aduc în discuţie sursa materialelor 
folosite de pacienţi pentru adaptările lor secundare. 


Primul lucru care trebuie remarcat este prevalența improvizaţiilor. 
În fiecare așezământ social, participanţii folosesc obiectele disponibile 
într-un mod şi pentru un scop care n-au fost prevăzute în mod oficial, 
modificând astfel condiţiile de viață programate pentru ei. Poate fi 
implicată prelucrarea fizică a obiectului sau doar un context de 
utilizare nelegitim, în ambele cazuri ilustrându-se în mod familiar 
tema Robinson Crusoe. Exemple evidente ne parvin din închisori, 
unde, spre exemplu, dintr-o lingură bătută cu ciocanul se poate obţine 
un cuţit, de pe paginile revistei Life se poate obţine cerneală pentru 
desen!, caietele de exerciţii pot fi folosite pentru a scrie formulare de 
pariuri?, iar ţigările se pot aprinde în mai multe feluri — cu scânteie 
obţinută de la o bornă de ieşire a instalaţiei electrice”, cu iască 
improvizată! sau cu bețe de chibrit despicate în patru”. Deşi acest 
proces de transformare se află la baza multor practici complexe, se 
poate vedea lesne că, în cazurile în care practicantul nu colaborează 
cu alţii (decât în deprinderea și predarea tehnicii), el consumă singur 
ceea ce produce. 

În Spitalul Central erau tolerate în mod tacit numeroase improviza- 
ţii simple. Spre exemplu, pacienţii foloseau pe scară largă radiatoare 
individuale pentru a-şi usca îmbrăcămintea personală pe care o 





= 


Cantine şi Rainer, op. cit., p. 42. 

2. Frank Norman, Bang to Rights (Secker and Warburg, Londra, 1958), 
p. 90. 

3. Ibidem, p. 92. 

4. George Dendrickson și Frederick Thomas, The Truth About Dartmoor 
(Gollanez, Londra, 1954), p. 172. 

5. Ibidem, pp. 172-173. 

spălaseră, singuri, în chiuveta din baie, efectuând astfel operaţiunile 
de spălătorie care, oficial, intrau doar în grija spitalului. În secţiile 
cu bănci tari, pacienţii duceau cu ei uneori ziare rulate, pe care să 
şi le pună sub ceafă când se lungeau pe banchetele din lemn. Jache- 
tele și prosoapele rulate erau întrebuințate în același mod. Pacienţii 
cu experienţă în alte instituţii cu privare de libertate utilizau un 
obiect şi mai eficient în acest context — pantoful!. La transferul 
dintr-o secţie în alta, pacienţii își duc uneori bunurile într-o față de 
pernă înnodată la capăt, obicei semioficial în unele închisori?. Puţinii 
pacienţi în vârstă suficient de norocoși încât să aibă o cameră de 
dormit proprie lăsau uneori un prosop sub lavoarul din cameră, 
transformând astfel lavoarul în măsuţă de citit, iar prosopul, într-un 
preş care să le apere picioarele de contactul cu duşumeaua rece. 
Pacienţii bătrâni care nu voiau sau nu se puteau deplasa foloseau 
uneori anumite strategii pentru a evita sarcina de a merge la toaletă: 
în salon se putea urina pe radiatorul cu aburi fierbinţi fără a rămâne 
prea multe urme presistente; în timpul vizitelor bisăptămânale la 
frizeria de la subsol, coșul rezervat pentru prosoapele folosite era 
utilizat drept pisoar când îngrijitorii se uitau în altă parte. Pacienţii 
de toate vârstele purtau uneori cu ei pahare din carton pe care le 
întrebuințau drept scuipători şi scrumiere portabile, căci îngrijitorii 
se arătau uneori mai preocupaţi de păstrarea curăţeniei duşumelelor 
decât de suprimarea scuipatului ori a fumatului. 

În instituţiile totale, improvizaţiile tind să se concentreze în anu- 
mite domenii. Unul dintre ele este îngrijirea personală -— elaborarea 
de procedee care să faciliteze prezentarea în fața celorlalţi cu o 
înfățișare cât mai plăcută. Spre exemplu, se relatează cum călugă- 
riţele folosesc un şorț negru pe care-l pun în spatele sticlei ferestrei, 





1. lată, pentru comparaţie, echivalentul din marina militară (Melville, 
op. cit., p. 189): „[...] pălăriei aspre și grele, din pânză gudronată, pe 
care, conform regulamentului naval, trebuie s-o poarte fiecare dintre ei 
şi care, când e nouă, e destul de tare ca să poţi şedea pe ea ca pe-o 
laviţă”. [versiunea în limba română: op. cit., vol. Î, p. 277 — nut.] 

2. Pentru un exemplu din Marea Britanie, vezi Dendrickson şi Thomas, 
op. cit., p. 66. 

3. În Spitalul Central, mulţi pacienţi rămâneau cu desăvârşire muţi, alţii 
erau incontinenţi, alții aveau halucinaţii şi prezentau alte simptome 
clasice. Însă, din câte am văzut, foarte puţini pacienţi aveau curaj să scu- 
ture scrumul într-adins şi cu consecvență pe linoleumul de pe jos, după 
cum tot foarte puţini refuzau să stea la coadă la cantină, să facă duș, să 
se ducă la culcare ori să se trezească la ora fixată. Dincolo de manifes- 
tările psihotice reale exista o rutină fundamentală a secţiei, la care 
pacienţii se conformau aproape fără excepţie. 

pentru a-şi crea astfel o oglindă — oglinda constituind o modalitate 
de autoexaminare, autocorecţie și autoaprobare interzisă în mod 
obișnuit călugăriţelor!. În Spitalul Central, hârtia igienică era uneori 
„organizată”: ruptă îngrijit, împăturită şi purtată în buzunar, era 
folosită drept şerveţele igienice de unii pacienţi meticuloși. Tot astfel, 
în lunile fierbinţi de vară, câţiva pacienţi bărbaţi tăiau şi transformau 
pantalonii kaki de spital în pantaloni scurţi cu aspect elegant. 


II 


Improvizaţiile simple pe care le-am descris sunt caracterizate de 
faptul că, pentru a le folosi, individul are nevoie de foarte puţină 
implicare în lumea oficială a așezământului și de foarte puţină adap- 
tare la ea. În continuare, mă voi referi la o serie de practici care 
presupun ceva mai multă implicare activă în lumea legitimă a insti- 
tuţiei. In aceste cazuri, spiritul activităţii legitime poate fi păstrat, 
dar este dus dincolo de punctul până în care se intenţionase să se 
meargă ; avem o extindere şi o complexitate sporită a surselor de 
satisfacţii legitime existente sau valorificarea unei întregi succesiuni 
de activităţi oficiale în scopuri personale. Mă voi referi în continuare 
la exploatarea sistemului. 

Poate că modul cel mai elementar de exploatare a sistemului în 
Spitalul Central îl demonstrau acei pacienţi din secţiile cu bolnavi 
senili care intrau la infirmerie ori refuzau să se supună disciplinei din 
secție, aparent cu scopul de a-l obliga pe îngrijitor sau pe medic să-i 
bage în seamă şi să-i angajeze în interacţiune socială, oricât de severă. 

Însă cele mai multe tehnici de spital folosite pentru exploatarea 
sistemului nu păreau să aibă o prea strânsă legătură cu boala psihică. 
Un exemplu de asemenea tehnică îl constituie setul complex de 
practici folosite pentru obţinerea hranei. Spre exemplu, într-o cantină 
mare unde luau masa în serii cei 900 de pacienţi bărbaţi dintr-o cli- 
nică pentru boli cronice?, unii îşi aduceau propriile condimente pentru 





1. Kathryn Hulme, The Nun's Story (Muller, Londra, 1956), p. 33. Norman, 
op. cit., p. 87, arată că, profitând de relaxarea disciplinei în ziua de 
Crăciun, homosexualii din închisoarea britanică Camp Hill se fardau 
folosind praf de dinţi alb şi-şi înroșeau buzele cu vopseaua obţinută 
udând copertele cărţilor. 

2. Din punctul de vedere al distribuirii bolnavilor în spaţiul locativ, de obicei 
spitalele de psihiatrie americane sunt organizate pe secţii şi clinici. 
O secţie este alcătuită din saloane (deseori încuiate), o cameră de zi, un 
birou al asistentelor de unde se poate supraveghea camera de zi, diferite 
birouri administrative şi încăperi de uz gospodăresc, un şir de celule de 

a-şi face hrana mai pe gustul lor; în acest scop, aduceau în buzunarul 
hainei sticluțe cu zahăr, sare, piper și ketchup. Când cafeaua se 
servea în pahare de carton, pacienţii își protejau uneori mâinile 
introducând paharul într-un al doilea. În zilele când se serveau 
banane, unii şterpeleau câte un pahar cu lapte din recipientul pus 
la dispoziţia celor care aveau nevoie obligatoriu de acest aliment în 
dietă ; tăiau bananele felii, adăugau zahăr și savurau un desert „ca 
lumea”. În zilele când meniul le era pe plac şi, în plus, putea fi luat 
la pachet — când se serveau cârnaţi sau ficat, de pildă —, unii pacienţi 
îşi înveleau mâncarea în şervete de hârtie şi apoi se duceau să mai 
ia o porţie, pe prima ducând-o cu ei, în secţie, ca s-o mănânce seara. 
Câţiva pacienţi aduceau cu ei sticle goale în zilele când se servea 
lapte şi le duceau pline în secție. Dacă pacientul dorea o porție mai 
mare dintr-un anume fel, putea folosi următorul procedeu: mânca 
doar felul respectiv, arunca restul conţinutului tăvii în recipientul cu 
resturi şi se întorcea (când acest lucru era permis) pentru a mai lua 
un meniu întreg. Câţiva pacienţi cu libertate de mișcare în afara 
secției, desemnaţi să ia masa în această cantină, aveau obiceiul ca 
vara, la cină, să pună brânza între două felii de pâine, să împacheteze 
sandvișul astfel obținut și să mănânce în tihnă afară, cumpărându-şi 
şi o ceaşcă de cafea. Pacienţii cu dreptul de a ieşi în oraş suplimentau 
această trataţie cumpărându-și plăcintă și îngheţată de la băcănia 
din apropiere. Într-o sală de mese mai mică dintr-o altă clinică a 
spitalului, pacienţii care se temeau (pe bună dreptate!) că nu vor 
mai găsi supliment dacă întârzie prea mult luau uneori porţia de 
carne din farfurie, o puneau între două felii de pâine, lăsau totul 
lângă farfurie şi se întorceau imediat la coadă pentru a mai lua o 
porţie. Aceşti pacienţi prevăzători se întorceau uneori la masă şi 
constatau că un alt pacient le-a șterpelit prima porţie, păcălindu-i pe 
păcălitori cu eforturi minime. 

Pentru a exploata eficient un sistem trebuie să-l cunoşti îndea- 
proape!; într-un spital este uşor de observat cum se profită de aceste 





izolare și, uneori, o sală de mese. O clinică este alcătuită din mai multe 
astfel de secţii, ocupând una sau mai multe clădiri, având administraţie 
comună şi o anumită omogenitate a pacienţilor, pe diferite criterii: vârstă, 
sex, rasă, gradul bolii etc. Omogenitatea permite clinicii să diferenţieze 
secţiile în funcţie de caracter şi menire, alcătuind astfel o scară aproxi- 
mativă a privilegiilor pe care oricare pacient din clinică poate urca sau 
coborî cu un minimum de eforturi birocratice. Spitalul, ca întreg, tinde să 
repete prin clinicile sale ceea ce fiecare clinică face, la scară mai mică, 
prin intermediul secţiilor. 

1. Informaţiile despre programul fix al gardianului apar în numeroase 
scrieri de ficțiune despre evadări. Disperarea și cunoașterea rutinei 

cunoştinţe. Spre exemplu, pacienţii cu dreptul de a circula liber pe 
teritoriul spitalului ştiau foarte bine că, la sfârșitul spectacolelor de 
caritate prezentate în sala de spectacole a instituţiei, li se vor distribui 
la ușă dulciuri sau ţigări. Unii pacienţi, plictisiţi de anumite specta- 
cole, soseau cu câteva minute înainte de încheierea spectacolului 
pentru a ieși împreună cu ceilalți ; alţii reușeau să se întoarcă de mai 
multe ori la coada formată la ieşire şi să obţină din această situație 
un profit considerabil. Personalul, desigur, cunoştea aceste practici, 
iar la petrecerile dansante pentru pacienţii din întregul spital se 
încuia ușa pentru a nu li se mai permite întârziaţilor să intre, 
presupunându-se că și-au planificat apariţia astfel încât să poată 
veni să mănânce şi apoi s-o şteargă. Se mai relatează că femeile din 
Societatea Evreiască de Binefacere serveau o gustare după serviciul 
religios săptămânal de dimineaţa, iar un pacient a afirmat: „Dacă vii 
la momentul potrivit, poţi să capeţi gustarea şi să scapi de slujba 
religioasă”. Un alt pacient, cunoscând faptul că spitalul are o echipă 
de croitorese care se îngrijesc ca îmbrăcămintea pacienţilor să fie 
bine întreţinută, își ducea acolo propriile haine şi se alegea cu cămăşi 
şi pantaloni modificaţi în așa fel încât să i se potrivească perfect ; 
recunoştinţa şi-o arăta cu un pachet-două de ţigări sau cu o mică 
sumă de bani. 

În alte modalități de exploatare a spitalului era importantă sincro- 
nizarea. Spre exemplu, o dată pe săptămână, un camion livra reviste 
şi romane vechi, donate prin Crucea Roşie, pe care le ducea în clădi- 
rea de recreere a spitalului, materialele de lectură fiind apoi distri- 
buite, din biblioteca acestei clădiri, pe pacienţi şi pe secţii. O mână 
de cititori pasionaţi cunoşteau exact programul camionului şi-i aştep- 
tau sosirea, pentru a putea fi primii care să aleagă. Cei câţiva pacienţi 
care cunoşteau programul transporturilor clandestine de mâncare de 
la una dintre bucătăriile centrale până la o clinică de bolnavi cronici 
se opreau uneori lângă şinele pe care circulau minicisternele, în locu- 
rile unde acestea ieșeau la suprafaţă, sperând să șterpelească o porție 
de mâncare. Un alt exemplu vizează obţinerea de informații. Mesele 
servite în una dintre cantinele mari pentru pacienţi erau mai întâi 
duse unui grup de bărbaţi în vârstă care nu puteau părăsi salonul. 





apar conectate, de asemenea, în unele experienţe reale, după cum 
arată Kogon (op. cit., p. 180), prezentând reacţia prizonierilor de la 
Buchenwald la reducerea și oprirea raţiilor : „[...] Când un deţinut murea 
în baracă, faptul era ascuns; unul sau doi bărbaţi târau ori cărau mortul 
până la punctul de distribuire a pâinii, unde raţia mortului era dată 
celor care «îl ajutau». Apoi cadavrul era pur și simplu azvârlit oriunde 
în zona platoului de apel”. 

Pacienţii capabili să se miște și care voiau să știe dacă să meargă la 
cantină ori să-și cumpere sandvişuri de la bufetul pacienţilor se uitau 
în mod regulat pe fereastra acelei secţii, la momentul potrivit, ca să 
afle meniul zilei. 

Un alt exemplu de exploatare a sistemului consta în căutatul prin 
gunoaie. Câţiva pacienţi făceau turul containerelor de gunoi din 
apropierea secţiei lor, chiar înainte de golirea acestora. Cu un băț sau 
alt obiect asemănător, cercetau straturile de deasupra ale resturilor 
adunate în lăzile mari din lemn, căutând mâncare, reviste, ziare sau 
alte obiecte devenite semnificative pentru ei, întrucât se găseau cu 
greutate şi, pentru a le obţine, era nevoie să-l roage umil pe îngrijitor 
sau pe alt angajat, aceasta fiind calea legitimă de a dobândi respecti- 
vele obiecte!. Farfurioarele folosite de angajaţi drept scrumiere în 
holurile birourilor administrative ale unor secţii erau cercetate perio- 
dic pentru a se recolta din ele ţigările parţial fumate. Desigur că şi 
comunităţile deschise au căutători prin gunoaie şi se pare că orice 
sistem suficient de mare pentru a colecta și distruge obiectele folosite 
va oferi unora posibilitatea de a-l exploata cu eforturi minime?. 

Posibilitatea de a exploata sistemul era una în care câțiva pacienţi 
excelau, fapt concretizat în acţiuni individuale ce nu mai pot fi 
numite adaptări secundare obișnuite. Într-o clinică în care existau 
două secţii de reabilitare, una deschisă și una cu saloane încuiate, 
un pacient afirma că şi-a aranjat transferul din cea încuiată în 
cealaltă fiindcă plușul mesei de biliard din secţia deschisă se afla 
într-o stare mai bună; un alt pacient afirma că şi-a obţinut transferul 
în sens invers fiindcă secția încuiată era „mai sociabilă”, unii dintre 
pacienții de acolo fiind obligaţi să rămână în interiorul ei. Un pacient 
cu dreptul de a ieși în oraș primea în mod periodic învoiri de la locul 
de muncă din spital şi era dus cu mașina în oraș, ca să-și caute 
serviciu ; el afirmă că, după ce ajungea în oraș, îşi petrecea după- 
-amiaza la cinematograf. 

Aş vrea să adaug că, adeseori, pacienţii cu experienţă în alte situa- 
ţii marcate de privaţiuni, cu experiență de deţinuţi într-un anumit 





1. Comparaţie cu situaţiile similare din lagărele de concentrare (Kogon, 
op. cit., p. 111): „[...] erau sute care încercau de nenumărate ori să 
răscolească găleţile cu gunoi, în căutare de resturi comestibile, care 
căutau oase şi le fierbeau”. 

2. O parte semnificativă a ustensilelor și aparatelor întrebuințate de băieţii 
din oraşele mici pentru a-și construi propria lume provin din diferite 
locuri de depozitare a gunoaielor. Interpretarea psihanalitică a acestor 
activităţi de tip cloacă este interesantă, dar cred că uneori sugestiile pe 
care le avansează psihanaliza se află la mare distanţă, din punct de 
vedere etnografic, de respectivii căutători prin gunoaie. 

sens, demonstrau foarte repede că ştiu cum să exploateze sistemul. 
De pildă, în prima dimineaţă petrecută în spital, un pacient cu expe- 
riență anterioară la Lexington şi-a făcut rost de o provizie de tutun 
şi foiţe pentru ţigări, a obținut cremă de ghete şi şi-a lustruit două 
perechi de pantofi, a descoperit care pacient are o provizie consistentă 
de romane polițiste, şi-a făcut o provizie de cafea, folosind cafea 
instant şi apa fierbinte de la robinet, şi și-a găsit un loc în şedinţele 
de terapie de grup, unde a urmărit totul cu atenţie şi a așteptat 
liniştit câteva minute, după care a început să-și construiască un rol 
ce avea să se dovedească activ. Aşadar este de înțeles afirmaţia unui 
îngrijitor : „Nu-ţi trebuie mai mult de trei zile ca să-ţi poţi da seama 
dacă un individ are sau nu experienţa străzii !”. 

Modalităţile de exploatare a sistemului menţionate până aici sunt 
unele care aduc avantaje doar celui care le aplică și, uneori, persoa- 
nelor apropiate acestuia. Practicile proiectate în ideea interesului 
colectiv se găsesc în numeroase instituţii totale!, dar în spitalele de 
psihiatrie, mijloacele colective de exploatare a sistemului nu par să 
fie prea frecvente. Adaptările secundare colective descoperite în Spita- 
lul Central păreau a fi aplicate cu precădere de pacienţii externaţi din 
„Temniţă”, instituţia de tip închisoare existentă în cadrul spitalului, 
care-i adăpostea pe indivizii declaraţi juridic criminali bolnavi psihic. 
Spre exemplu, o secţie ai cărei pacienţi erau foşti deţinuţi îşi trimitea 
un membru la bucătăria de unde se distribuia hrana, chiar înainte 
de servirea mesei, ca să aducă mâncarea sub capac, caldă ; altfel, după 
lungul traseu subteran pe care îl parcurgea, mâncarea s-ar fi răcit. 

În cercetarea procesului de „exploatare a sistemului”, inevitabil, 
trebuie luate în discuţie modalităţile în care era exploatată spita- 
lizarea în sine. Spre exemplu, atât angajaţii, cât şi pacienții afirmau 
uneori că unii pacienţi se internează în spital ca să evite respon- 
sabilităţile familiale şi de serviciu?, să obţină gratuit tratamente 





1. De exemplu, vezi Kogon, op. cit., p. 137: 
„În fiecare lagăr de concentrare în care deţinuţii politici obțineau cât de 
puţină influenţă, ei transformau spitalul lagărului — teatru al ororilor 
înfăptuite de SS — într-o staţie de salvare pentru nenumărați prizonieri. 
Pe lângă faptul că bolnavii erau vindecaţi când acest lucru era posibil, 
prizonierii sănătoși, pândiţi de pericolul de a fi uciși sau trimiși într-un 
lagăr de exterminare, erau trecuţi pe listele cu bolnavi pentru a fi scoși 
din ghearele SS. În cazuri speciale, când nu exista nici o altă soluţie, 
celor primejduiţi li se permitea să «moară» de formă, continuând să 
trăiască sub numele unor prizonieri decedați cu adevărat”. 

2. În una dintre clinicile spitalului exista un număr considerabil de pacienţi 
bărbaţi care s-au internat într-o perioadă când se găsea greu de lucru 
şi care, fiind întru câtva izolați de evenimentele din afară, continuau 

medicale ori stomatologice de proporţii sau să evite acuzaţiile penale!. 
Personal, nu mă pot pronunţa asupra validității acestor afirmaţii. Au 
existat şi cazuri de pacienţi cu dreptul de a ieşi în oraș care afirmau 
că folosesc spitalul ca loc unde să-şi revină din beţie, după episoadele 
de consum masiv de alcool de la sfârșitul săptămânii, această funcție 
părând a fi facilitată de pretinsa valoare a tranchilizantelor ca leac 
pentru mahmureala acută. Mai existau și alţi pacienţi, de asemenea 
cu dreptul de a ieşi în oraş, care puteau accepta slujbe civile cu jumă- 
tate de normă plătite sub limita subzistenţei, asigurându-şi competi- 
tivitatea cu ajutorul locuinţei şi a hranei gratuite oferite de spital?. 

În plus, existau și căi mai puţin tradiționale prin care pacienţii 
exploatau sistemul spitalului. Fiecare așezământ social își pune mem- 
brii în contact direct de tip preferenţial sau, cel puţin, măreşte pro- 
babilitatea unui asemenea contact oferind o bază pentru adaptările 
secundare, în spitalul de psihiatrie, ca şi în alte instituţii. Un grup 
de pacienţi care exploatau posibilităţile sociale ale spitalului cuprin- 
dea foştii deţinuţi, eliberaţi din temniţă. Aceştia erau bărbaţi relativ 
tineri şi proveneau predominant din clasa muncitoare din mediul 





să fie de părere că „tratamentul” pe care-l primesc în spital este bun. 
După ce şi-a primit desertul gratuit, unul dintre ei s-a exprimat astfel: 
„Afară nu găsești plăcintă cu mere ca asta pentru douăzeci şi cinci de 
cenți, nu, nu!”. Apatia și dorința de a găsi un adăpost sigur în faţa difi- 
cultăţilor, caracteristică anilor de depresiune, ar putea fi studiată şi în 
momentul de faţă, astfel conservată în chihlimbarul instituţional. 

1. Pentru un bărbat din clasele inferioare care poartă deja stigmatul unei 
internări într-un spital de psihiatrie şi care poate avea acces doar la genul 
de serviciu în care vechimea în muncă şi experiența acumulată nu au 
prea multă importanţă, venirea într-un spital psihiatric în care cunoaşte 
mersul lucrurilor şi are prieteni în rândul îngrijitorilor nu presupune 
prea mari privaţiuni. S-a afirmat că unii dintre acești foşti pacienţi 
purtau la ei o adeverinţă care le atesta situația medicală; ori de câte 
ori îi ridica poliția, indiferent de acuzaţie, scoteau respectiva adeverinţă 
medicală, influențând astfel hotărârea luată în privinţa lor. Însă pacienţii 
pe care i-am cunoscut afirmau că, exceptând acuzaţia de crimă, interna- 
rea în spital este, în general, o modalitate nu prea strălucită de a evita 
arestarea : în închisori, sentinţele au termen definit, există posibilitatea 
de a câştiga ceva bani și, în plus, există tot mai des secţii cu televizoare 
bune. Personal, sunt de părere că această poziţie ar trebui totuşi consi- 
derată ca încadrându-se în atitudinea îndreptată împotriva personalului, 
excepţie făcând acele spitale care, la fel ca Spitalul Central, au o clădire 
specială, închisă, pentru „criminalii bolnavi psihic”. 

2. După cum am arătat, în doctrina psihiatrică militantă, aceste motive 
pentru exploatarea spitalizării pot fi considerate simptomatice pentru 
nevoia „reală” de tratament psihiatric. 

urban. După ieşirea din detenţie şi internarea în spitalul propriu-zis, 
obțineau în mai mare măsură decât ar fi fost firesc însărcinări plăcute 
şi acces la pacientele considerate atrăgătoare ; majoritatea celor care 
în alte instituţii ar fi fost numiţi „granguri locali” proveneau din 
rândurile lor. Alt grup era alcătuit din negri: cei care-şi doreau să 
depăşească într-o oarecare măsură granița clasei şi a rasei puteau să 
o facă petrecându-şi timpul şi flirtând cu pacientele albe!, şi primind 
din partea personalului medical genul de tratament şi de conversaţie 
profesională dedicate îndeobşte clasei de mijloc, de care nu beneficiau 
în afara spitalului. Un al treilea grup îl constituiau homosexualii: 
privaţi de libertate ca urmare a înclinațiilor personale, descopereau 
că îi aşteaptă saloane pe care să le împartă numai cu persoane de 
acelaşi sex, fapt ce le oferea și oportunităţi sexuale. 

Unul dintre mijloacele interesante prin care câţiva pacienţi exploa- 
tau sistemul spitalicesc presupunea asocierea sociabilă cu persoane 
din afară. Preocuparea față de interacţiunile cu persoanele din afară 
părea să aibă legătură cu situaţia de tip castă a pacienţilor din spital 
şi cu miturile asociate etichetei stigmatizante de „boală psihică”. 
Deşi unii pacienţi afirmau că nu se simt în largul lor cu persoane 
care nu sunt pacienţi, alţii, arătând cealaltă față a aceleiaşi monede, 
erau de părere că interacțiunea cu non-pacienţii este intrinsec mai 
sănătoasă şi, în plus, constituie un fel de recomandare. De asemenea, 
era mai puţin probabil ca persoanele din afară să aibă o atitudine la 
fel de jignitoare ca aceea a angajaţilor din spital la adresa statutului 
de pacient; cei din afară nu ştiau cât de puţin respectabilă este 
situaţia de pacient. În sfârșit, câţiva pacienţi susțineau că sunt din 
cale-afară de plictisiţi să discute cu tovarășii lor despre internare şi 
despre cazul propriu și că îşi doresc conversații cu oameni din afară 
pentru ca astfel să uite tot ce ţine de cultura pacienţilor?. Asocierea 





1. Am auzit deseori îngrijitori albi şi pacienţi, la fel de tradiţionaliști, pro- 
testând când se întâmpla să vadă că un pacient negru curtează o pacientă 
albă. La polul opus acestui grup tradiționalist şi separat de el printr-un 
fel de epocă socială se afla administraţia spitalului, care desegregase 
clinica de internare şi cea de geriatrie şi începea să procedeze la fel cu 
alte clinici; de asemenea, la polul opus se aflau și principalele clici ale 
pacienţilor, aceştia fiind tineri şi, după toate aparențele, mai preocupați 
să fie „în ton cu vremea” decât să respecte anumite graniţe rasiale. 

2. Desigur, toate aceste teme pot fi identificate în orice grup stigmatizat. 
În mod ironic, când spun: „Suntem diferiți de oamenii normali, atâta 
tot !”, pacienţii nu-și dau seama (după cum n-o fac nici alți devianţi 
„normali”) că există puţine sentimente atât de stereotipe, de previzibile 
şi de „normale” ca acesta enunțat de ei, în orice grup stigmatizat. 

cu cei din afară poate întări impresia de a nu fi pacient psihiatric. 
Ca urmare, după cum e lesne de înţeles, în incinta spitalului şi în 
clădirea de recreere se producea o oarecare trecere”, jucând pentru 
pacient rolul de importantă sursă de confirmare a faptului că, într-ade- 
văr, nu se deosebește de cei sănătoşi psihic și că, la drept vorbind, 
nici oamenii sănătoşi psihic nu sunt prea inteligenți. 

În sistemul social al spitalului existau mai multe puncte strategice 
la nivelul cărora era posibilă interacţiunea cu persoanele din afară. 
Câteva fiice adolescente ale medicilor rezidenţi făceau parte, ca 
partenere pe picior de egalitate, din grupul restrâns al jucătorilor de 
tenis constanţi, grup alcătuit din pacienţi cu dreptul de a circula 
liber pe teritoriul spitalului și asistente medicale stagiare!. În timpul 
meciurilor de tenis şi după terminarea lor, acest grup şedea pe iarbă, 
la marginea terenului, se angaja în jocuri pline de veselie şi, în gene- 
ral, manifesta o dispoziţie total necaracteristică pentru un spital. Tot 
astfel, în serile în care organizaţiile caritabile din afară pregăteau 
petreceri cu dans, aducând şi femei tinere, unul-doi pacienţi se înto- 
vărăşeau cu aceste femei şi, după toate aparențele, obțineau din partea 
lor reacţii necaracteristice mediului de spital. La fel, în secția de 
internări, unde-și petreceau asistentele stagiare perioada de instruire 
psihiatrică, unii pacienţi tineri jucau cu ele în mod regulat cărți sau 
alte jocuri, situaţii în care se respectau obiceiurile și practicile flir- 
tului, nu cele ale profesiei medicale. Profesioniştii aflați în vizită în 
spital participau deseori la terapiile „înalte”, cum ar fi psihodrama 
sau terapia de grup, pentru a observa cele mai noi metode; și aceste 
persoane constituiau, pentru pacienţi, o sursă de interacțiuni cu 
indivizi normali. În fine, pacienţii din selecționata de baseball se 
puteau bucura, în meciurile cu echipele din comunitatea exterioară 
spitalului, de camaraderia specială care se formează între echipele 
concurente din cadrul unui joc şi care le delimitează pe amândouă 
de spectatori. 


III 


Poate că modul cel mai important prin care pacienţii exploatau 
sistemul în Spitalul Central ţinea de obţinerea unei însărcinări cât 
mai „profitabile”, adică alocarea unei activități de muncă, de recreere, 





1. Din punct de vedere social, nici o pacientă nu reușea să intre în acest 
grup. În paranteză fie spus, din categoria non-pacienţilor, copiii medicilor 
rezidenţi erau singurii despre care am constatat că nu manifestă o 
evidentă distanțare de castă față de pacienţi; din ce motive, nu știu. 


VIAȚA CLANDESTINĂ A UNEI INSTITUŢII PUBLICE 193 


a unei terapii sau a unui loc într-o secţie care, prin sine, putea pune 
la dispoziţia individului anumite adaptări secundare (de multe ori, 
o gamă întreagă). Acest aspect poate fi înfățișat citând relatarea 
unui fost deţinut din închisoarea britanică Maidstone: 


De trei ori pe an, la sfârșitul fiecărui trimestru, la Biroul pentru 
Educaţie, înaintam comisarilor închisorii un raport privind progre- 
sele realizate la fiecare curs predat. Scoteam cifre peste cifre, prin 
care să arătăm numărul deţinuţilor care participau la cutare și 
cutare curs. De exemplu, am afirmat că unul dintre cursurile cu cea 
mai mare popularitate era un grup de discuţii unde se dezbăteau 
„Probleme de actualitate”. N-am menţionat de ce este atât de popular, 
motivul fiind acela că doamna binevoitoare care conducea dezbaterile 
în fiecare săptămână venea cu provizii de tutun pentru elevii ei. 
Cursul se ţinea într-un nor de fum albăstrui şi, în timp ce profesoara 
îi dădea înainte cu „Problemele de actualitate”, elevii — puşcăriași 
bătrâni, vagabonzi şi cretini — stăteau comod şi se bucurau de ţigara 
gratuită |! 


Însărcinările pot fi urmărite tocmai în ideea posibilităţilor practice 
pe care le oferă sau, invers, posibilitățile practice pot apărea după 
obţinerea însărcinării, caz în care funcționează ca motiv pentru 
păstrarea ei. Și într-un caz, și în celălalt, „exploatarea unei însăr- 
cinări” constituie una dintre principalele asemănări între spitalele 
de psihiatrie, închisori şi lagărele de concentrare. Instituţionalizatul 
le sugerează oficialilor îndrituiţi, într-o măsură mai mare decât în 
cazul improvizaţiilor simple, că își dorește însărcinarea din motivele 
cuvenite, mai ales dacă este vorba despre o însărcinare voluntară şi 
care presupune cooperarea strânsă între angajaţi şi instituţionalizaţi, 
căci, în acest caz, se aşteaptă adesea „strădania sinceră”. În astfel de 
cazuri, individul instituționalizat pare să-și îmbrăţișeze activ însăr- 
cinarea şi, prin aceasta, concepţia instituţiei despre el, când, în 
realitate, modul aparte în care profită de sarcina respectivă acţio- 
nează ca o falie între individ și aşteptările sporite ale instituţiei față 
de el. De fapt, acceptarea unei sarcini care ar fi putut să fie refuzată 
într-un mod sau altul marchează debutul unui parteneriat plin de 
curtoazie între instituţionalizat și angajaţi, precum și dezvoltarea 
unei atitudini a personalului față de individ pe care el poate să o 
compromită mai uşor prin activități de manipulare. 

Am sugerat deja prima observaţie generală care trebuie făcută, 
anume aceea că, dacă o sarcină de muncă generează anumite produse, 
este foarte probabil ca lucrătorul să se afle în poziţia de a se putea 





1. Heckstall-Smith, op. cit., p. 65. 

servi neoficial de roadele muncii sale. În spital, persoanele desemnate 
să lucreze la bucătărie puteau obţine suplimente de hrană! ; cele care 
lucrau la spălătorie obțineau mai des îmbrăcăminte curată; celor din 
atelierul de reparat încălțăminte le lipseau rareori pantofii buni. Tot 
astfel, pacienţii care îngrijeau terenul de tenis folosit de angajaţi şi 
de pacienţi puteau să joace deseori, ba chiar cu mingi noi; cel care 
lucra voluntar la bibliotecă obținea primul cărţile noi?; lucrătorii de 
pe camioanele frigorifice aveau parte de răcoare vara; pacienţii 
angajaţi să lucreze în depozitul central de îmbrăcăminte se puteau 
îmbrăca bine; pacienţii care se duceau la bufet ca să aducă ţigări, 





1. Pentru comparație, un caz dintr-un spital psihiatric britanic, descris în 
D.Mcel. Johnson şi N. Dodds (eds.), The Plea for the Silent (Christopher 
Johnson, Londra, 1957), pp. 17-18: 

„În scurt timp m-am apropiat de cei doi oameni rezonabil de sănătoşi 
dintre cei treizeci sau mai mult, câţi se aflau în secţie. În primul rând, 
flăcăul pe care l-am pomenit mai devreme ; şeful a acceptat bucuros să 
dau o mână de ajutor la bucătărie, iar recompensa mea consta în două 
cești suplimentare de ceai în fiecare zi”. 

O ilustrare dintr-un lagăr de concentrare găsim în Kogon, op. cit., 
pp. 111-112: 

„Iar dincolo de complexul îngrădit cu sârmă ghimpată, câinii de companie 
pe care-i ţineau mai toți ofițerii SS erau hrăniţi cu carne, lapte, cereale, 
cartofi, ouă și vin roşu, sec — alimentaţie atât de rafinată, încât mulţi 
prizonieri lihniţi de foame au profitat de orice ocazie ca să muncească 
în cantina pentru câini, sperând să capete un pic din mâncarea ani- 
malelor”. 

Un exemplu din închisoare se găseşte în descrierea insulei McNeil, 
făcută de Don Devault în Cantine şi Rainer, op. cit., p. 92: 

„În timpul sezonului de recoltare a fructelor, a te afla în echipa de 
culegători contribuia la îmbunătăţirea situaţiei hranei. Primeam câte 
fructe puteam mânca în livadă şi le aduceam din belșug și celorlalți. Mai 
târziu, ne-a folosit şi intrarea în echipa de reparaţii, căci puteam merge 
la crescătoria de găini ca să reparăm instalația electrică şi, în același 
timp, să fierbem câte un ou pentru fiecare, ori la bucătărie, ca să reparăm 
chiuveta şi să ne alegem cu un hamburger pregătit de bucătari, când nu 
băga nimeni de seamă, sau poate cu o sticlă de lapte în plus”. 
Heckstall-Smith, fost deţinut în închisoarea britanică Wormwood Scrubs, 
arată, op. cit., p. 35: 

„Mi-am petrecut cea mai mare parte a timpului plantând varză și plivind 
buruienile din straturile cu ceapă de iarnă. Cum noi nu primeam deloc 
legume proaspete, în primele câteva zile am mâncat atâta ceapă, încât 
mă temeam că ofițerii au să descopere locurile goale din rânduri”. 

2. La fel cum o persoană căreia îi plac filmele se poate angaja ca plasator 
la cinematograf, primind astfel o compensație suplimentară, pe lângă 
salariu. 

dulciuri sau răcoritoare pentru îngrijitori primeau deseori o porţie 
din bunurile adusel. 

Pe lângă aceste utilizări directe ale sarcinilor obţinute, mai exis- 
tau și multe altele, colaterale?. Spre exemplu, unii pacienţi insistau 
să capete acces la sala de sport din subsol fiindcă acolo reușeau 
uneori să folosească saltelele de gimnastică, relativ comode, pentru 
a trage un pui de somn în timpul zilei — una dintre marile pasiuni 
ale vieţii de spital. Tot astfel, în secţia de internări, câțiva pacienți 
așteptau cu nerăbdare bărbieritul bisăptămânal fiindcă, dacă unul 
dintre scaunele frizerului era liber, puteau obţine câteva minute de 
odihnă confortabilă. (Instructorii de gimnastică și frizerii considerau, 
în mod corect, că e suficient să se întoarcă o clipă cu spatele pentru 
ca un pacient să profite de dotările locului, folosindu-le în avantajul 
propriu, aceasta fiind o posibilitate reală şi o problemă pretutindeni 
în spital.) Cei care lucrau în spălătoria spitalului reușeau uneori să 
se bărbierească în solitudinea oferită de baia din subsol şi în ritmul 
propriu — privilegiu important în spital. Un pacient vârstnic care 
lucra ca portar în clădirea ce adăpostea locuinţele personalului putea 
să strângă mâncarea şi băutura rămase de la petrecerile angajaţilor, 





1. Trebuie observat că, deşi aceste felurite strădanii par întreprinzătoare, 
utilizarea în scopuri personale a materialelor și uneltelor într-o insti- 
tuţie industrială şi într-una comercială, descrisă de Dalton, op. cit., 
pp. 199 şi urm., are o amploare şi o frumuseţe la care instituționalizaţii 
din instituţiile totale nu pot ajunge prea uşor. Pentru a găsi şi alte exem- 
ple de realizări măreţe, probabil că ar trebui să cercetăm marile ope- 
raţiuni de „organizare” desfășurate de personalul militar american la 
Paris, la sfârșitul fazei europene a celui de-al doilea război mondial. 

2. Literatura despre instituţiile totale ne oferă unele exemple grăitoare. 

Deţinuţii preferă uneori munca la fermă sau în carierele de piatră, chiar 
şi iarna, fiindcă ambele presupun aer curat și mişcare (Dendrickson și 
Thomas, op. cit., p. 60), cursurile de inginerie a construcţiilor, prin cores- 
pondenţă, pentru pregătirea evadărilor din închisoare (Thomas Gaddis, 
Birdman of Alcatraz |New American Library, New York, 1958], p. 31), sau 
cursurile de drept, ca să înveţe să-și prezinte propriul caz, și cursurile 
de arte plastice, pentru a fura fructele proaspete folosite drept modele 
(J.F.N. 1791, „Corrective Training”, Encounter, X [mai 1958], p. 17). 
Kogon, op. cit., p. 83, arată următoarele cu privire la munca în lagărele 
de concentrare: 
„În toate muncile pe care le efectuau prizonierii, grija lor se îndrepta în 
primul rând spre două lucruri: adăpost şi foc. Asta însemna o adevărată 
năvală spre anumite locuri de muncă dezirabile în timpul iernii. Oamenii 
dădeau sume uriașe ca mită, spre a-i corupe pe supraveghetori să le dea 
de lucru în apropierea unui foc, chiar și în aer liber”. 

iar în perioada liniștită de peste zi putea să se bucure de televizorul 
acestora, unul dintre cele mai bune din spital. Unii pacienţi mi-au 
spus că au făcut eforturi să fie trimiși să lucreze în secțiile medicale 
şi chirurgicale pentru că acolo beneficiau uneori de tratamente carac- 
teristice acestor specialităţi, lucru pe care observaţiile mele îl con- 
firmă!. În mod interesant, unii chiar reușeau să găsească avantaje 
ascunse ale terapiei de şoc cu insulină: pacienții supuși şocului 
insulinic aveau voie să stea în pat toată dimineaţa, în secţia diabe- 
ticilor, plăcere imposibil de obţinut în majoritatea celorlalte secţii, 
iar asistentele de acolo îi tratau ca pe niște pacienţi obișnuiți. 
După cum ne putem aştepta, multe însărcinări le dau pacienţilor 
ocazia de a se întâlni cu membri de celălalt sex, adaptare secundară 
exploatată şi legitimată parțial de numeroase organizaţii recreative 
şi religioase din societatea civilă. Tot astfel, unele însărcinări ofereau 
posibilitatea ca două persoane, ieşite de sub incidența segregării 
interne din spaţiile de locuit din spital, să perfecteze „o întâlnire”?. 
Spre exemplu, pacienţii şi pacientele sosesc puțin mai devreme în 
sala de spectacole când se difuzează filme ori au loc spectacolele de 
caritate, pălăvrăgesc o vreme în grupuri mixte, apoi încearcă să-și 
ocupe locuri în sală sau, dacă nu, încearcă să pună la punct canale 
de comunicare, astfel încât să continue această activitate în timpul 
reprezentaţiei“. Petrecerile de rămas-bun constituie, de asemenea, 





1. Folosirea nelegitimă a infirmeriei constituie, desigur, un subiect tradi- 

ţional în instituţiile totale. Vezi, spre exemplu, relatarea lui Melville din 
marina militară, op. cit., p. 313: 
„Dar, în ciuda tuturor acestor neajunsuri, în ciuda întunericului și atmo- 
sferei stătute din infirmerie, unde un pacient trebuie să zacă până-n clipa 
când chirurgul îl declară vindecat, mulți falși bolnavi preferă, îndeosebi 
pe vreme rea, să rămână acolo, ca să scape de udătură și de muncă grea”. 
[versiunea în limba română: op. cit., vol. II, p. 177 —nut.] 

2. Norman, op. cit., oferă un exemplu din lumea închisorilor britanice (în 
limbajul propriu): „Defilarea bolnavilor e cea mai mare distracţie din 
câte poţi avea, dacă pe lista cu bolnavi or fi vreo douăzeci de oameni, 
poate unul să aibă ceva în neregulă, poate, cei mai mulți se duc acolo 
ori fin'că n-au chef să meargă la lucru în dimineaţa aia ori fin'că şi-au 
aranjat o întâlnire cu careva, care e în altă sală și se dă tot bolnav. Şi 
asta-i una din singurele căi de a fi sigur că-ţi dai întâlnire şi o respecţi. 
Într-unele pârnăi din alea mari, poţi să ai un camarad într-o aripă, tu 
eşti într-alta şi se poate să nu-l vezi sau el să nu te vadă pe tine câtă 
vreme staţi acolo, chiar dacă amândoi staţi ani buni. Aşa că trebuie să 
faci felul ăsta de aranjamente ca să te întâlneşti”. 

3. Se pare că, uneori, capelele din închisori devin loc de întâlnire pentru 
homosexuali, motiv pentru care religia dobândeşte o proastă reputaţie. 
Vezi, spre exemplu, Dendrickson și Thomas, op. cit., pp. 117-118. 

un prilej pentru astfel de comunicări, care le conferă aerul unor 
evenimente mondene de oraş mic. Întâlnirile Alcoolicilor Anonimi pe 
teritoriul spitalului par să funcţioneze în mod similar ; prin interme- 
diul lor, pacienţii ale căror escapade alcoolice i-au adus la internare, 
ajunşi prieteni, se pot întâlni o dată la două săptămâni pentru a face 
schimb de noutăţi şi a-și întări legăturile. Sporturile sunt folosite în 
același mod. În timpul turneului de volei inter-clinici nu era deloc 
surprinzător să vezi cum un jucător dă fuga la marginea terenului 
la fiecare întrerupere a jocului pentru a se ţine de mână cu prietena 
lui, care, la rândul ei, primise învoire să iasă din secţie doar ca să 
vizioneze jocul, dar de fapt venise ca să se ţină de mână cu el. 
Una dintre sarcinile specifice spitalului de psihiatrie, exploatate 
în scopul contactelor sociale cu ceilalți pacienţi şi al „întâlnirilor”, 
viza terapia. În Spitalul Central, principalele forme de psihoterapie 
erau terapia de grup, terapia prin dans şi psihodrama. Toate se des- 
făşurau într-o atmosferă relativ indulgentă și tindeau să-i atragă, ca 
participanţi, pe acei pacienţi interesaţi de contacte cu sexul opus. 
Psihodrama se preta la exploatare fiindcă luminile din încăpere se 
micşorau în timpul spectacolului, iar terapia prin dans, pentru că 
presupunea deseori perioade de dans cu persoana aleasă de fiecare. 
În spital, unul dintre cele mai răspândite motive pentru accep- 
tarea însărcinărilor era acela de a ieşi din secţie şi a scăpa de nivelul 
ridicat de control și supraveghere, precum şi de disconfortul fizic 
trăit acolo. Secţia funcţiona ca un fel de piston, determinându-i pe 
pacienţi să-şi dorească, fără influenţe din exterior, să participe la tot 
felul de activităţi comune şi asigurând cu uşurinţă succesul aparent 
al respectivelor activităţi!. De obicei, indiferent dacă un angajat 
propunea muncă, terapie, recreere sau chiar discuţii educative, pro- 
punerea aduna garantat o adevărată mulțime, pur și simplu în vir- 
tutea probabilității mari ca activitatea propusă, indiferent de tipul 
ei, să ofere participanţilor o îmbunătăţire consistentă a condiţiilor de 
viaţă. Astfel, cei care se înscriau la cursurile de arte plastice aveau 
ocazia să iasă din secţie şi să petreacă jumătate de zi într-o încăpere 
răcoroasă şi liniștită din subsol, desenând sub îndrumările blânde 
ale unei femei din clasa superioară, care își făcea astfel porţia săp- 
tămânală de muncă de caritate ; la fiecare şedinţă, un fonograf mare 





1. O situaţie similară se regăseşte în legătură cu celulele de închisoare. 
Vezi, spre exemplu, Norman, op. cit., p. 32. Pentru unii capi de familie, 
soţia şi copiii creează acelaşi efect de piston : îi determină pe bărbaţi să 
iasă ca să joace popice, să bea, să pescuiască, să participe la conferinţe 
şi să efectueze alte activități care se desfășoară în afara căminului 
propriu. Cercetând doar aceste activităţi, ar fi greu de explicat plăcerea 
pe care o produc. 

cânta muzică clasică şi se distribuiau dulciuri și ţigări dintre cele 
mai bune. Așadar publicul diferitelor activităţi din spital era alcătuit, 
în general, din persoane care intrau de bunăvoie în captivitate. 

În timp ce îngrijitorii, asistentele şi, deseori, medicii prezentau cu 
sinceritate sarcinile la nivel de secţie (cum ar fi lustruitul pardoselii) 
drept principalele căi de a obţine promovarea la condiţii de viață mai 
bune, participarea la diferitele forme de psihoterapie tindea să nu fie 
definită de personal în acest mod quid pro quo, astfel că putem con- 
sidera înscrierea la terapiile „înalte” drept adaptare secundară, deşi 
făcută în scopul promovării. Pe drept cuvânt sau nu, mulţi pacienţi 
erau de părere că participarea la aceste activităţi va fi considerată 
drept semn că au fost „trataţi” și unii considerau că, după ieşirea din 
spital, implicarea lor va putea fi prezentată angajatorilor şi rudelor 
ca dovadă că au beneficiat de un tratament real. Pacienţii mai cre- 
deau că, arătându-se dispuși să participe la aceste terapii, îi vor 
atrage pe terapeuţi de partea lor în strădaniile de a-și îmbunătăţi 
condiţiile de viaţă din spital sau de a obține externarea!. Astfel, de 
exemplu, un pacient descris deja ca având abilitatea de a exploata 
cu uşurinţă sistemul spitalicesc i-a spus unui alt pacient, care îl 
întrebase cum plănuieşte să iasă din spital: „Amice, am să particip 
la tot ce se poate participa!”. 

Era de așteptat ca membrii personalului să se simtă uneori nemul- 
țumiţi de modul neașteptat de utilizare a terapiei pe care o practică. 
Astfel, un specialist în psihodramă mi-a spus: „Când văd că un 
pacient vine doar pentru a se întâlni cu prietena lui sau cu grupul 
şi nu ca să ridice probleme şi să încerce să-şi îmbunătățească starea, 
discut cu el”. Tot astfel, psihoterapeuţii care practicau terapia de 
grup s-au văzut puși în situaţia de a-şi mustra pacienţii fiindcă la 
şedinţe îşi discutau plângerile cu privire la instituţie, şi nu propriile 
probleme emoţionale. 

În Spitalul Central, una dintre preocupările caracteristice în pri- 
vinţa sarcinilor viza gradul de contact cu personalul superior. Date 
fiind condiţiile generale din secţii, toţi pacienţii care lucrau încon- 
juraţi de membri ai personalului superior îşi îmbunătăţeau situaţia, 
de obicei beneficiind de condiţiile de viață mai blânde ale angajaţilor. 
(Acest factor a fost implicat în mod tradițional în delimitarea lucră- 
torilor de pe câmp de servitorii din casă și a soldaților combatanți 





1. Un caz marcant în această privinţă l-a constituit îmbrăţişarea entuziastă 
a religiei de către deţinuţii din închisorile americane, imediat după intro- 
ducerea preoţilor în aceste instituţii. Vezi H.E. Barnes şi N.K. Teeters, 
New Horizons in Criminology (ediţia a II-a, Prentice Hall, New York, 
1951), p. 732. 

de cei plasați în posturi administrative, în spatele frontului.) Un 
pacient priceput să bată la maşină se afla așadar într-o poziţie exce- 
lentă pentru a-și petrece ziua de lucru cât se poate de bine, chiar 
până în punctul de a se bucura de un oarecare tratament onorific, 
ca non-pacient ; singurul preţ pe care trebuia să-l plătească, aşa cum 
se întâmplă deseori în asemenea cazuri, consta în faptul că auzea 
cum discută personalul despre pacienţi când aceștia nu sunt de față. 

Un exemplu de asemenea adaptare se întâlnea în secţiile de 
irecuperabili, unde un pacient relativ bine ancorat în realitate şi cu 
destul autocontrol putea alege să rămână şi, astfel, să obţină cu 
ușurință monopolul asupra slujbelor bune şi a bonificaţiilor aferente. 
Spre exemplu, un pacient care a reuşit să rămână într-o secţie de 
irecuperabili datorită refuzului de a discuta cu psihiatrul a primit 
libertatea de a folosi, seara, sala asistentelor şi cămăruţa din spatele 
acesteia, unde personalul avea fotolii moi, din piele, numeroase 
reviste şi cărţi, aparat de radio, televizor şi flori. 


Locurile 


Am prezentat unele surse elementare de materiale pentru adaptă- 
rile secundare din Spitalul Central. În continuare mă voi ocupa de 
chestiunea contextului concret, căci aceste activităţi din cadrul vieţii 
clandestine trebuie să se desfășoare într-un loc sau într-o zonă anume!. 

În Spitalul Central, la fel ca în multe instituţii totale, fiecare 
individ instituţionalizat tinde să-şi considere lumea proprie ca fiind 
împărţită în trei, împărțirea făcându-se în mod similar pentru cei cu 
acelaşi statut al privilegiilor. 

În primul rând sunt spaţiile la care accesul este interzis sau 
imposibil. În acest caz, simpla prezenţă a pacientului constituie forma 
de comportament interzisă activ — excepţie făcând, de pildă, even- 
tualele situaţii când pacientul se află în mod explicit „împreună cu” 
un agent autorizat ori este angajat activ într-un rol relevant de 





1. Studierea utilizării sociale a spaţiului a primit recent noi impulsuri prin 
activitatea unor zoo-etologi ca H. Hediger și Konrad Lorenz. Vezi, spre 
exemplu, lucrarea extrem de interesantă a lui Robert Sommer, „Studies 
in Personal Space”, Sociometry, XXII (1959), pp. 247-260, şi cea a lui 
H.F. Ellenberger, „Zoological Garden and Mental Hospital”, Canadian 
Psychiatric Association Journal, V (1960), pp. 136-149. 

serviciu. De pildă, conform regulilor afișate în una dintre secţiile 
pentru bărbaţi, accesul la terenurile din spatele unei secţii pentru 
femei era interzis, probabil ca măsură de castitate. Pentru toți 
pacienţii, cu excepţia celor câţiva cu dreptul de a ieşi în oraș, tot ce 
se afla dincolo de zidurile instituţiei reprezenta un teritoriu interzis. 
Accesul pacienţilor în multe dintre clădirile administrative și aripile 
administrative ale clădirilor, precum şi în cabinetele medicilor şi, cu 
unele variaţii, în posturile de supraveghere ale asistentelor din secție 
era interzis. Reguli similare au fost prezentate, desigur, și în alte 
studii asupra spitalelor de psihiatrie: 


Când responsabilul [îngrijitorul] se află în biroul lui, biroul în 
sine şi o zonă de aproximativ cinci metri pătraţi împrejurul lui sunt 
interzise pentru toată lumea, excepţie făcând grupul elitist de aju- 
toare din secţie, alese dintre pacienţii privilegiați. Ceilalţi pacienţi nu 
se opresc sub nici o formă în această zonă. Chiar și pacienţii privile- 
giaţi pot fi expediaţi dur şi autoritar, dacă responsabilul sau adjuncţii 
lui doresc asta. Supunerea, când se dă acest ordin — de obicei într-o 
formă părintească, de pildă „Acuma hai, pleacă de-aici !” —, este instan- 
tanee. Pacientul privilegiat este privilegiat tocmai fiindcă înțelege 
semnificația acestui spațiu social şi alte aspecte ale poziţiei îngri- 
jitorului!. 


În al doilea rând, există spațiul supravegheat, zona în care pacien- 
tul se poate afla fără să aibă motive speciale, dar în care este supus 
autorității şi restricțiilor obișnuite din instituție. Pentru pacienții cu 
dreptul de a circula liber pe teritoriul spitalului, această zonă include 
cea mai mare parte a spaţiilor. În sfârșit, există spaţiul reglementat 
mai puţin autoritar decât în mod obișnuit de autoritatea angajaţilor 
spitalului ; tipurile acestui al treilea gen de spaţiu sunt cele pe care 
vreau să le iau în discuţie. 

Activitatea vizibilă aferentă unei adaptări secundare anume poate 
fi interzisă activ într-un spital psihiatric, la fel ca şi în alte instituții. 
Pentru ca respectiva activitate să se poată desfăşura, ea trebuie 
ferită de ochii şi urechile personalului. Aceasta ar putea presupune 
simpla ieşire din câmpul vizual al personalului?. Individul poate să 





1. Ivan Belknap, Human Problems of a State Mental Hospital (MeGraw- 
-Hill, New York, 1956), pp. 179-180. 

2. Se poate cita un exemplu din închisorile americane, prezentat în lucra- 
rea lui Alfred Hassler, Diary of a Self-Made Convict (Regnery, Chicago, 
1954), p. 123: 

„Câteva minute mai târziu, gardianul făcea «numărătoarea», moment în 
care fiecare om trebuia să se afle în picioare, complet îmbrăcat, la ușa 

zâmbească dispreţuitor întorcându-se pe jumătate cu spatele, să 
mestece mâncarea fără să miște fălcile când mâncatul este interzis, 
să palmeze ţigara aprinsă când fumatul nu este permis şi-şi poate 
folosi mâna ca să acopere ţigările folosite drept fise la jocurile de 
pocher din secţie, la trecerea asistentei-şefe. Acestea erau mijloacele 
de ascundere folosite în Spitalul Central. Un exemplu suplimentar 
provine dintr-o altă instituţie psihiatrică: 


Respingerea totală a psihiatriei, transformată în adulare fana- 
tică după ieșirea mea din comă, ajunsese acum într-o a treia fază: 
cea a criticii constructive. Începusem să conştientizez obtuzitatea 
periferică și dogmatismul administrativ al birocraţiei spitalului. Pri- 
mul impuls pe care l-am simţit a fost să condamn această stare de 
lucruri ; mai târziu, am perfecționat mijloace de a mă mișca liber în 
interiorul structurii greoaie a politicii secţiei. Ca să-mi ilustrez spu- 
sele : materialele de lectură îmi erau supravegheate de multă vreme, 
dar în cele din urmă am reușit să pun la punct o metodă de a rămâne 
au courrant fără să alarmez inutil asistentele și îngrijitorii. Intro- 
dusesem pe ascuns în secție mai multe numere din Hound and Horn, 
sub pretextul că este o revistă de agricultură. Citisem Shock Therapy 
de Hoch şi Kalinowski (manual ultrasecret de război în spital) cât se 
poate de fățiș, după ce am pus-o în supracoperta cărții Annei Balakian, 
Literary Origins of Surrealism.. 


Însă pe lângă aceste modalităţi de evitare temporară a suprave- 
gherii în spital, pacienţii şi angajaţii cooperează tacit pentru a per- 
mite apariția unor spaţii concret delimitate în care nivelul obișnuit 
de supraveghere şi restricționare este mult redus, spaţii în care 
pacientul poate desfășura făţiş o serie de activităţi interzise, având 
o oarecare siguranţă. Aceste locuri prezintă şi o marcată reducere a 
densității obişnuite a populaţiei pacienţilor, fapt ce contribuie la 
calmul şi liniștea ce le caracterizează. Personalul nu cunoștea exis- 
tenţa acestor locuri sau, dacă o cunoştea, fie evita să le viziteze, fie, 
dacă pătrundea în ele, renunţa la autoritate. Pe scurt, libertinajul 
avea o anumită geografie. Voi numi aceste regiuni locuri libere. Ne 
putem aștepta să le găsim cu precădere acolo unde autoritatea unei 
organizaţii aparține unui întreg eşalon de angajaţi şi nu unui set de 





celulei proprii. Însă cum gardianul se mulțumea să tragă cu ochiul pe 
geam, era uşor să-ți pui cămașa pe tine şi, stând aproape de ușă, să dai 
impresia dorită”. 

1. Carl Solomon, „Report from the Asylum”, în G. Feldman și M. Gartenberg 
(eds.), The Beat Generation and the Angry Young Men (Dell Publishing Co., 
New York, 1959), pp. 177-178. 

piramide de comandă. Locurile libere constituie culisele spectacolului 
obișnuit oferit de relaţiile dintre angajaţi şi persoanele instituţio- 
nalizate. 

Locurile libere din Spitalul Central erau utilizate deseori drept 
cadru pentru activităţi interzise în mod special: păduricea din spatele 
spitalului era folosită ocazional ca ascunzătoare pentru a consuma 
alcool; zona din spatele clădirii de recreere şi cea umbrită de un 
copac mare, aproape de mijlocul complexului spitalicesc, erau între- 
buinţate pentru jocurile de pocher. 

Însă, uneori, locurile libere păreau a fi folosite pentru simplul 
scop de a petrece un timp departe de raza de acţiune a angajaţilor 
şi de secţiile aglomerate și zgomotoase. Astfel, dedesubtul anumitor 
clădiri se aflau şinele unui sistem vechi de cărucioare folosite cândva 
pentru a transporta mâncarea din bucătăriile centrale ; în acest tunel, 
de o parte şi de alta a şinelor, pacienţii adunaseră banchete și scaune, 
iar unii stăteau acolo toată ziua, ştiind că nu-i va interpela nici un 
îngrijitor. Pacienţii foloseau tunelul însuși drept cale de acces dintr-o 
parte a complexului în cealaltă, astfel nefiind siliți să se întâlnească 
cu angajaţii în condiţiile interacțiunilor obișnuite dintre cele două 
categorii. Toate aceste locuri păreau inundate de o senzaţie de rela- 
xare şi autodeterminare, într-un puternic contrast cu starea de neli- 
nişte ce domina în unele secţii. Aici, individul putea fi de capul lui!. 





1. Un bun exemplu similar, la bordul unei fregate, îl oferă Melville, op. cit., 
pp. 305-307: 
„În ciuda faptului că marinarii de pe un vas de război sunt siliți să tră- 
iască în comun și să-și arate în văzul tuturor până şi lucrurile cele mai 
intime, există totuşi la bord câteva colţișoare în care te poţi retrage uneori, 
pentru a rămâne singur, măcar câteva clipe. 
Un asemenea refugiu îl ofereau mai ales port-sarturile, unde mă duceam 
câteodată, în timpul agreabilei noastre călătorii de întoarcere, pe mările 
tropicale. Acolo mă retrăgeam, după ce mă săturam să ascult cumplitele 
povești spuse sus pe gabie, și — dacă eram lăsat în pace — transformam 
în înţelepciune faptele aflate. 
Port-sarturile sunt niște mici platforme situate în afara corpului navei, 
la temelia sarturilor masive care coboară dinspre vârfurile celor trei 
catarge, către parapete. [...] Aici puteai vedea câte un ofițer care, la 
numai un ceas după terminarea bătăliei, venea să fumeze un trabuc, 
pentru a-și scutura de pe favoriţi fumul puturos al prafului de pușcă. [...] 
Dar, cu toate că galeriile laterale şi galeria pupa au dispărut de pe 
vasele de război, mai rămân port-sarturile — o ascunzătoare cum nu se 
poate mai plăcută. Uriaşele palancuri și parâme de la baza sarturilor 
împart aceste port-sarturi în numeroase bisericuțe, alcovuri, firide și 

După cum am arătat mai devreme, locurile libere variază în 
funcţie de numărul de persoane care le folosesc şi în funcţie de 
regiunea de provenienţă a utilizatorilor, adică locul lor de reşedinţă. 
Unele locuri libere din Spitalul Central sunt folosite de indivizi care 
provin din aceeaşi secție. Un exemplu îl constituie toaleta şi coridorul 
spre toaletă, în secţiile pentru bărbaţi cu boli cronice. Acestea aveau 
pardoseală din piatră și ferestre fără perdele. Acolo erau trimiși 
pacienţii care voiau să fumeze şi se subînțelegea că îngrijitorii nu vor 
exercita prea multă supraveghere!. Ignorând mirosurile din această 
parte a secţiei, unii pacienţi preferau să-şi petreacă acolo ziua, citind, 
uitându-se pe fereastră sau, pur şi simplu, șezând pe vasul closetului, 
relativ comod. larna, terasele deschise ale unor secţii ajungeau să 
capete acelaşi statut, unii pacienţi alegând să rabde puţin frig pentru 
a scăpa, în oarecare măsură, de supraveghere. 





altare, unde poţi trândăvi — în afara vasului, şi totuși la bordul lui. E 
drept, însă, că în această lume de pe-un vas de război sunt destui cei 
cu care trebuie să împarți lucrurile bune. Adesea, în timp ce stăteam 
tolănit în vreunul din alcovurile acelea minuscule, contemplând orizontul 
şi meditând la Chitai, eram trezit din visare de vreun bătrân tunar care 
venea acolo să-şi pună la uscat nişte butoiaşe cu chibrituri, proaspăt 
vopsite. 

Alteori, câte unul din artiștii aceia care făceau tatuaje se târa peste 
copastie, urmat de «modelul» lui; acesta întindea un braţ sau un picior 
gol, și atunci neplăcuta operaţie a <înţepăturii» începea chiar sub ochii 
mei. Sau se întâmpla ca o droaie de marinari să dea buzna în ascun- 
zătoarea mea, cu lădițele lor cu scule, şi să trăncănească, în vreme ce-şi 
cârpeau nădragii. 

Într-o după-amiază de duminică, pe când mă odihneam într-o firidă 
foarte ferită și răcoroasă, între două parâme, am auzit un glas șoptit şi 
rugător. Privind printre parâme, am zărit un marinar bătrân care se 
ruga în genunchi, cu ochii închiși, cu fața spre mare”. [versiunea în limba 
română: op. cit., vol. II, pp. 165-168 —nit.] 

1. Toaletele îndeplinesc un rol asemănător și în alte instituţii. Kogon, 
op. cit., p. 51, oferă un exemplu ilustrativ dintr-un lagăr de concentrare: 
„După ce lagărul intra în funcţie pe deplin, se instala câte un spălător 
şi o privată deschisă între două corpuri de clădire alăturate. Acolo fumau 
pe ascuns prizonierii, când aveau ocazia, fumatul în barăci fiind strict 
interzis”. 

Un caz asemănător din închisoare poate fi citat din Heckstall-Smith, 
op. cit., p. 28: 

„În atelierul unde se confecționau saci poştali, la fel ca în toate atelierele 
închisorii, existau spălătoare, unde oamenii păreau a petrece cât mai 
mult timp cu putinţă. Se duceau acolo ca să fumeze pe furiș sau, pur și 
simplu, ca să șadă și să scape de muncă, fiindcă rareori găseşti în închi- 
soare un om care să aibă cel mai mic interes față de ceea ce face”. 

Utilizatorii altor locuri libere provin dintr-o întreagă clinică psihia- 
trică, alcătuită din una sau mai multe clădiri. Ultimul nivel, scos din 
uz, al subsolului unei clădiri dintr-o secţie pentru bărbaţi cu boli 
cronice fusese preluat neoficial de pacienți, care aduseseră acolo 
câteva scaune şi o masă de ping-pong. Unii pacienţi din clinică îşi 
petreceau acolo întreaga zi, fără a fi supravegheați de cineva. Când 
îngrijitorii veneau să folosească masa de ping-pong, se purtau aproape 
de parcă ar fi fost egalii pacienţilor; îngrijitorii care nu se simțeau 
în stare să joace acest rol obişnuiau să nu treacă pe acolo. 

Pe lângă locurile libere din secţii şi din clinici, mai existau locuri 
libere care atrăgeau pacienţi din întreaga comunitate a spitalului. 
Dealul parţial împădurit din spatele uneia dintre clădirile principale, 
de pe vârful căruia se putea vedea o excelentă panoramă a oraşului 
învecinat, constituia un astfel de loc. (Uneori veneau acolo pentru 
picnic familii care nu aveau nici un fel de legătură cu spitalul.) Zona 
aceasta avea o importanţă considerabilă în mitologia spitalului, având 
reputaţia de loc predilect pentru activităţile sexuale păcătoase. În 
mod ciudat, un alt loc liber al întregii comunități îl constituia clădirea 
de pază de la intrarea principală a spitalului. Clădirea era încălzită 
pe timpul iernii; de acolo puteau fi priviţi cei care intrau și ieşeau 
de pe teritoriul spitalului, se afla aproape de străzile civile obișnuite 
şi putea să reprezinte o destinaţie utilă pentru plimbări. Clădirea de 
pază se afla sub jurisdicția gărzilor din poliţie, nu sub cea a îngriji- 
torilor, iar gardienii, aparent din cauza faptului că erau oarecum 
izolați de restul personalului din spital, tindeau să interacționeze 
sociabil cu pacienţii; domnea o atmosferă de relativă libertate. 

Poate că locul liber cel mai important al întregii comunităţi îl 
reprezenta zona din imediata vecinătate a micului magazin autonom 
care juca rolul de bufet pentru pacienţi, aparținea Asociaţiei Nevăză- 
torilor şi avea ca angajaţi câțiva pacienţi. Acolo, pacienţii şi câţiva 
îngrijitori îşi petreceau timpul pe băncile așezate în aer liber, lene- 
vind, sporovăind, comentând situaţia spitalului, bând cafea şi sucuri 
şi mâncând sandvișuri. Pe lângă faptul că reprezenta un loc liber, 
această zonă avea o funcţie suplimentară, jucată pe vremuri de 
fântâna din centrul localităţilor: cea de centru neoficial pentru schim- 
burile de informaţii!. 





1. Melville, op. cit., pp. 363-364, ne oferă un exemplu din marina militară: 
„Pe vasele de război, bucătăria de pe puntea tunurilor este marele centru 
unde se adună marinarii ca să schimbe o vorbă şi ca să afle ultimele 
noutăţi. Ei stau aici la taifas câte o jumătate de oră, după fiecare masă. 
Motivul pentru care tocmai acest loc și acest moment sunt alese pentru 
pălăvrăgeală este următorul: numai în vecinătatea bucătăriei şi numai 

Un alt loc liber accesibil anumitor pacienţi era bufetul angajaţilor, 
o clădire în care pacienţilor li se permitea oficial să intre dacă aveau 
dreptul să circule liber pe teritoriul spitalului (ori dacă primeau vizi- 
tatori care să-i poată supraveghea) și banii necesari pentru a plăti 
ceea ce consumau!. Deşi mulţi pacienţi simțeau un fel de venerație 
pentru acel loc și se simțeau stânjeniţi acolo, unii reușeau să-l folo- 
sească la maxim, exploatând ideea tacită că, acolo, pacientul va fi tra- 
tat la fel ca oricare altă persoană. Câţiva pacienţi veneau la bufetul 
personalului să-şi bea cafeaua după fiecare masă luată în secţie ; îşi 
ştergeau gustul hranei consumate în condiţiile din secţie, circulau 
printre asistente stagiare şi rezidenţi şi, în general, foloseau locul 
drept centru de socializare într-o asemenea măsură, încât, periodic, 
le era interzis accesul. 

Era evident faptul că, progresând în cadrul „sistemului secţiilor” şi 
dobândind astfel tot mai multe privilegii, pacienţii tindeau să obţină 
acces la unele locuri libere care atrăgeau pacienţi din regiuni tot mai 
vaste?. În plus, statutul fiecărui spaţiu era conectat la sistemul sec- 
ţiilor, astfel că un loc interzis pacientului neascultător putea deveni, 
în cele din urmă, loc liber pentru pacientul supus“. De asemenea, 





după mese, marinarii de pe-un vas de război au voie să se delecteze c-un 
fum de ţigară”. [versiunea în limba română: op. cit., vol. II, p. 256 — n.t.] 

1. Această regulă constituie un bun exemplu privind politica umanitară şi 
liberală aplicată în Spitalul Central cu privire la anumite aspecte ale 
vieţii de spital. Un raport despre spital ar fi putut fi alcătuit în întregime 
din astfel de aspecte liberale, iar jurnaliștii chiar au procedat astfel. 
Revizuind un raport preliminar asupra studiului meu, cel care ocupa, la 
acea vreme, funcția de medic-şef adjunct mi-a arătat că, deşi nu contesta 
vreo afirmaţie anume, putea să opună rezultatului general afirmaţii la 
fel de adevărate, dar favorabile spitalului. Într-adevăr, ar fi putut. Însă 
se pune problema dacă o trăsătură liberală a administraţiei spitalului 
afectează doar viața câtorva pacienţi într-un număr limitat de situaţii 
sau dacă priveşte o trăsătură crucială şi repetitivă a sistemului social 
care guvernează aspectele fundamentale ale vieţii majorităţii pacienţilor. 

2. În societatea civilă, după cum am arătat anterior, un loc liber poate fi 
folosit de indivizi din zone foarte extinse, cum este cazul parcurilor unui 
oraș. În Londra, până în secolul al XVIII-lea, tâlharii hărţuiţi din oraş 
se foloseau de locurile libere denumite „sanctuare”, în care, uneori, erau 
feriţi de posibilitatea arestării. Vezi L.O. Pike, History of Crime in England 
(2 vol.; Smith, Elder & Co., Londra, 1876), vol. II, pp. 252-254. 

3. Se poate adăuga că anumite locuri interzise pacienţilor, cum ar fi locuin- 
țele pentru angajaţi ocupate de bărbaţii celibatari, reprezentau de fapt, 
în virtutea regulii, locuri unde personalul putea să se „relaxeze”, eliberat 
de restricțiile de comportament impuse de prezenţa pacienţilor. 

trebuie spus că o secţie în sine putea deveni loc liber, cel puţin pentru 
membrii clinicii respective. Astfel, în perioada studiului pe care l-am 
efectuat, erau „deschise” câteva secţii dintr-o clinică pentru bolnavi 
cronici şi o secţie de reabilitare sau de convalescenţă a clinicii de inter- 
nare pentru bărbați. În aceste secţii, pe timpul zilei se afla foarte 
puţin personal sau chiar deloc și, ca urmare, exista o relativă lipsă 
de supraveghere. Cum secţia din clinica de internări era dotată cu 
masă de biliard, reviste, televizor, cărţi de joc, cărţi şi asistente sta- 
giare, se crea acolo o atmosferă de siguranţă şi de relaxare, asemănată 
de unii pacienţi cu sala de recreere din unităţile militare. 

Numeroase tipuri de sarcini puneau la dispoziția pacienţilor locuri 
libere, mai cu seamă dacă munca se efectua sub îndrumarea unui 
specialist în respectiva activitate și nu sub cea a unui îngrijitor, căci 
în acele intervale de timp se intenţiona păstrarea mediului specific 
unui loc de muncă, ceea ce aducea o libertate diferită în faţa auto- 
rităţii şi a constrângerilor, în comparaţie cu viața din secţie. Lucrurile 
stăteau astfel în principalele locuri unde se desfășura terapia prin 
muncă: în spălătorie și în atelierul de încălțăminte. Așadar dobân- 
direa accesului la un loc liber reprezenta principala modalitate de 
exploatare a unei sarcini. Pentru unii pacienţi, sala de terapie ocupa- 
țională din clinica de internări, unde se prelucra lemnul, oferea un 
loc liber. Subsolul unde se desfășura terapia prin dans avea, de 
asemenea, aceeaşi întrebuințare, mai ales pentru grupul de pacienţi 
tineri cunoscut şi apreciat atât de ceilalți pacienţi, cât și de angajaţi, 
care alcătuia un fel de companie teatrală ce producea spectacole de 
teatru şi de dans; grupul se bucura de numeroase ore de antrenament 
şi repetiţii, sub îndrumarea simpatizatului terapeut specialist în 
terapia prin dans. În pauzele de la jumătatea repetiției şi câteva 
minute după încheierea şedinţelor de dans, pacienţii apăreau în 
anticamera sălii cu sucuri cumpărate de la automat şi cu ţigări, 
uneori oferite de terapeut; se adunau în jurul pianului, dansau puţin, 
schițau câţiva pași săltăreţi, pălăvrăgeau — pe scurt, aveau parte de 
ceea ce, în lumea din afară, s-ar numi o pauză neoficială. În compa- 
raţie cu viaţa pe care mulţi dintre aceşti pacienţi favorizați o duceau 
în secţie, erau momente incredibil de blânde, de armonioase, lipsite 
de presiunea spitalului. 

Deşi punerea la dispoziție a unui loc liber reprezenta un aspect 
secundar al multor slujbe, în cazul altora părea să fie principalul 
câștig. Spre exemplu, lângă sala de insulinoterapie alăturată secţiei 
de internări dintr-o clinică exista o micuță anticameră, unde asisten- 
tele se puteau lungi ca să se odihnească și unde se putea pregăti 
hrana pentru pacienţii care ieșeau din şoc. Puţinii pacienţi care 
izbuteau să fie angajaţi spre a da o mână de ajutor în sala de 

insulinoterapie se bucurau de atmosfera medicală liniștită de acolo 
şi beneficiau, în oarecare măsură, de îngrijirea caldă şi plină de 
compasiune acordată celor în şoc; în anticameră, puteau să iasă din 
rolul de pacient, să se relaxeze, să fumeze, să-şi lustruiască pantofii, 
să sporovăiască cu asistentele şi să-şi prepare cafea. 

Unele locuri libere la care dreptul de folosinţă nu era fixat cu fer- 
mitate se puteau găsi, paradoxal, în zonele centrale ale clădirilor!. 
Una dintre clădirile mai vechi avea un hol principal mare, înalt, 
răcoros vara, din care se intra în birourile administrative ; în acest 
hol dădea un coridor pieziș, lat de aproximativ trei metri şi jumătate, 
prevăzut cu o uşă încuiată care ducea spre secţii. De o parte şi de 
cealaltă a acestui alcov întunecos se aflau câteva banchete, un auto- 
mat pentru răcoritoare și o cabină telefonică. Și în holul principal, 
şi în alcov domnea de obicei o atmosferă de serviciu civil. Oficial, 
pacienţii nu aveau voie să „piardă timpul” prin acest alcov şi, în 
unele cazuri, erau chiar avertizaţi să nu intre pe coridor. Însă câţiva 
pacienți, bine cunoscuţi angajaţilor şi având îndatoriri de oameni de 
încredere, aveau voie să şadă în alcov; în după-amiezele toride de 
vară puteau fi găsiţi acolo și uneori îşi demonstrau dreptul de a se 
afla acolo angajându-se în jocuri de cărţi şi, în general, evadând din 
spital, deşi se aflau într-o zonă centrală a instituţiei. 

Frecventarea indirectă a locurilor libere reprezenta unul dintre 
cele mai impresionante exemple de improvizație în spital. Pacienţii 
încuiați în saloane își petreceau uneori timpul privind pe fereastră, 
dacă aveau acces la fereastră, sau pe gaura cheii, urmărind activi- 
tatea de afară sau din secţie. Unii pacienţi din secţiile cu bolnavi 
senili concurau între ei pentru stăpânirea unui pervaz de fereastră. 
O dată obţinut, pervazul era folosit ca loc de ședere: pacientul se 
ghemuia în fereastră şi se uita afară printre gratii, cu nasul — emisar 
al întregului său trup — lipit de sticla ce-l despărțea de restul lumii; 
astfel, evada din secţie şi, într-o oarecare măsură, se elibera de 
restricţiile de acces impuse. Pacienţii cu dreptul de a circula liber pe 
teritoriul spitalului se așezau uneori pe băncile din apropierea gar- 
dului ce împrejmuia complexul şi-și petreceau timpul privind cum 





1. Este o realitate socială neobișnuită faptul că locurile libere pot fi găsite 
adesea în imediata apropiere a oficialităților, care au, printre altele, 
rolul de a exercita supraveghere asupra unor zone extinse. Spre exemplu, 
în orașele mici, beţivii se adună uneori pe peluza din fața primăriei, 
bucurându-se acolo de dreptul de a se aduna și a sta o vreme laolaltă, 
drept de care nu beneficiază pe străzile principale. Vezi Irwin Deutscher, 
„The Petty Offender: A Sociological Alien”, Journal of Criminal Law, Cri- 
minology and Police Science, XLIV (1954), p. 595, notă de subsol. 

trec civilii, pe jos sau în maşini, prin faţa spitalului; astfel, obțineau 
o cât de mică impresie de participare la lumea liberă de afară. 

Se poate sugera că, cu cât mediul în care individul trebuie să 
trăiască este mai neplăcut, cu atât mai uşor vor fi considerate libere 
diferite locuri. Astfel, în unele dintre cele mai rele secţii, care adă- 
posteau până la șaizeci de pacienţi, problema personalului redus din 
schimbul de seară (de la patru după-amiaza până la douăsprezece 
noaptea) era rezolvată adunând toţi pacienţii în camera de zi şi 
blocând ușa acesteia, astfel încât toţi pacienţii din secţie să poată fi 
supravegheați de o singură pereche de ochi. Acest moment coincidea 
cu plecarea personalului medical superior, cu înserarea (iarna) — 
foarte evidentă fiindcă secţiile erau slab iluminate — și, adesea, cu 
închiderea ferestrelor. În astfel de momente, atmosfera sumbră, ca 
de priveghi, se accentua şi survenea o intensificare a afectelor nega- 
tive, a încordării şi a conflictelor manifeste. Câţiva pacienţi (deseori 
cei dispuşi să măture dușumelele, să facă paturile şi să-i ducă pe alţii 
la culcare) aveau voie să rămână în afara acestui ţare şi să circule 
după bunul lor plac pe coridoarele, goale în acele intervale de timp, 
dintre dormitor și încăperile gospodăreşti. În asemenea momente, 
orice loc în afara camerei de zi dobândea un aer calm, iar atitudinea 
predominantă a personalului era relativ lipsită de ostilitate. Spaţiul 
interzis majorităţii pacienţilor devenea, în virtutea aceleiași reguli, 
loc liber pentru un mic număr de aleşi. 


II 


Tipul de loc liber prezentat până acum este unul categorial: 
pacientul care folosea respectivul loc trebuia să accepte faptul că şi 
alți pacienţi, cu care nu întreţine neapărat relaţii apropiate, ar putea 
să aibă sau vor avea acces la locul respectiv; nu erau implicate nici 
exclusivitatea, nici sentimentul de proprietate. Însă în unele cazuri, 
câte un grup de pacienţi adăuga accesului propriu la un loc liber şi 
dreptul de proprietar de a interzice accesul tuturor celorlalţi pacienţi, 
cu excepţia celor invitați cum se cuvine. Putem vorbi, în acest caz, 
despre teritorii de grup!. 





1. Un exemplu bine cunoscut de teritorialitate se referă la împărțirea ora- 
şului Chicago pe zone, fiecare controlată de o bandă diferită. Vezi, spre 
exemplu John Landesco, Organized Crime in Chicago, Illinois Crime 
Survey, 1929, partea a treia, p. 931: 

„Deşi pierderile grele de vieți omeneşti provocate de războiul berii nu a 
condus la exterminarea gangsterilor, cum s-au așteptat, cu optimism, 


VIAȚA CLANDESTINĂ A UNEI INSTITUŢII PUBLICE 209 


În Spitalul Central, teritoriile de grup par foarte slab dezvoltate, 
apărând ca simple extensii ale drepturilor acordate legal pacienţilor 
de a folosi un anumit spațiu. Spre exemplu, una dintre clinicile 
pentru continuarea tratamentului are o verandă închisă, cu ferestre 
mari, în faţa unei secţii; veranda conţine o masă de biliard, o masă 
pentru jocul de cărți, televizor, reviste şi alte dotări pentru recreere. 
Acolo, îngrijitorii şi pacienţii vechi din categoria oamenilor de stat 
vârstnici interacționează prietenos şi de pe poziţii egale, discutând 
despre noutăţile legate de spital; în general, veranda are rolul jucat 
de cantina subofițerilor în armată. Câte un îngrijitor își aduce câinele 
ca să-l arate celorlalţi, stabileşte uneori partide de pescuit cu pacien- 
ţii care au dreptul să iasă în oraș şi consultă formularele de curse 
cu toţi cei din grup, glumind pe seama pariurilor care au fost sau vor 
fi făcute. Partida de pocher a îngrijitorilor și pacienţilor jucată pe 
acea verandă la sfârşit de săptămână îi punea întru câtva pe îngri- 
jitori la discreţia pacienţilor ; la fel şi faptul că, acolo, îngrijitorii se 
simțeau destul de în siguranţă pentru a mânca fățiș preparatele care 
li se aduceau din bucătăria pacienţilor — consumul hranei pregătite 
pentru pacienţi fiind interzis personalului. Îngrijitorii îi puteau sanc- 
ţiona pe pacienţii zgomotoşi, dar numai cu acordul tacit al celorlalți 
pacienţi aflaţi de față. Această situaţie constituie un caz clar de 





mulți cetățeni cu respect față de lege, ele i-au determinat pe liderii 
gangsterilor să accepte, din diferite motive, termenii păcii, care defineau 
teritoriul între granițele căruia fiecare bandă ori sindicat putea să 
acționeze fără competiţie și dincolo de care nu trebuie să se extindă, pe 
teritoriile altora”. Un tip de teritoriu care a suscitat atenţia recent este 
„domeniul” delincventului. 

La origine, conceptul de teritoriu provine din etologie, mai ales din orni- 
tologie ; el se referă la suprafaţa pe care o apără un animal sau un grup 
de animale, de obicei împotriva masculilor din aceeaşi specie. Zonele acestea 
diferă mult din punctul de vedere a ceea ce cuprind ele, la o extremă 
aflându-se cuibul sau bârlogul animalului, iar la cealaltă, întreaga „arie 
familiară”, adică zona între granițele căreia îşi limitează animalul depla- 
sările obişnuite. În aria familiară vor exista locaţii specializate : locul 
dedicat creşterii puilor, locurile cu apă de băut, locurile de scăldat, stâlpii 
de scărpinat şi așa mai departe. Vezi W.H. Burt, „Ierritoriality and Home 
Range Concepts as Applied to Mammals”, Journal of Mammology, XXIV 
(1943), pp. 346-352; H. Hediger, Studies of the Psychology and Behaviour 
of Captive Animals in Zoos and Circuses (Butterworths Scientific Publi- 
cations, Londra, 1955), pp. 16-18; C.R. Carpenter, „Territoriality: A Review 
of Concepts and Problems”, în A. Roe şi G.G. Simpson (eds.), Behavior 
and Evolution (Yale University Press, New Haven, 1958), pp. 224-250. În 
privinţa conceptului de teritorialitate, îi sunt îndatorat lui Irven DeVore 
pentru ajutorul acordat. 

fraternizare ce ne oferă un contrast interesant faţă de tipul de relație 
stabilită de personalul psihiatric superior cu pacienţii care le stârneau 
interesul. În această situaţie, îngrijitorii și pacienţii făceau eforturi 
comune pentru a împiedica accesul pacienţilor din alte clinici la 
verandă și, mai ales, la jocul de pocher. 

După cum sarcinile datorită cărora pacienţii intrau în contact 
direct cu mediul de muncă al personalului le puteau furniza acestora 
un loc liber, tot astfel, un asemenea loc, la care avea acces prin 
numire oficială doar un număr mic de pacienţi, putea deveni pentru 
ei un teritoriul. Spre exemplu, un birou din clădirea de recreere era 
atribuit celor câţiva pacienţi care participau la elaborarea publicaţiei 
săptămânale a spitalului. Acolo, aceşti pacienţi se puteau bucura nu 
doar de condiţiile de muncă ale angajaţilor din orice mic birou comer- 
cial, dar şi de faptul că alţi pacienţi nu îi deranjau fără motive înte- 
meiate. În numeroasele ocazii când nu exista nici o sarcină presantă, 
un membru al acestui grup putea să se aşeze comod pe scaunul 
confortabil, să-şi ridice picioarele pe birou şi să răsfoiască în tihnă 
o revistă, savurând o băutură răcoritoare, o ţigară sau altă delicatesă 
primită de la angajaţii generoși din clădirea de recreere — situaţie de 
solitudine şi control ce poate fi apreciată doar în contextul condiţiilor 
obișnuite de spital. 

Clădirea de recreere figura și într-un alt mod ca teritoriu de grup. 
Circa şase pacienţi erau însărcinaţi să ajute la treburile gospodăreşti 
şi de curăţenie în acea clădire. Drept recompensă tacită pentru 
munca lor, li se acordau drepturi speciale. Duminica, după ce spălau 
duşumelele și aranjau totul şi înainte ca porţile clădirii să se deschidă, 
pe la jumătatea dimineţii, locul le aparţinea. Își făceau cafea şi luau 
din frigider prăjiturile şi fursecurile păstrate de ultima dată când 





1. Aceste aranjamente au fost descrise și în cazul altor spitale psihiatrice ; 

de exemplu, Belknap, op. cit., p. 174: „Atât toaletele, cât şi vestiarele 
şi debaralele erau teritorii interzise pentru majoritatea pacienţilor, cu 
excepţia intervalelor de timp autorizate. Însă un grup de pacienţi special 
aleşi avea voie să intre în vestiar şi, în anumite circumstanţe, în deba- 
raua unde se ţineau obiectele de curăţenie”. 
Închisorile, desigur, sunt renumite pentru astfel de posibilităţi. Un exem- 
plu din închisorile britanice ni-l oferă Heckstall-Smith, op. cit., p. 70: 
„În Biroul pentru Educaţie am avut nenumărate ocazii să discut cinstit 
şi pe faţă cu oficialităţile închisorii. Poziţia noastră acolo era, într-o anu- 
mită măsură, unică. Eram investiţi cu foarte multă încredere. Puteam 
veni şi pleca aproape după voie şi nu ne aflam sub supraveghere directă; 
lucram singuri şi purtam cu noi cheile biroului. Pe lângă faptul că era 
cea mai confortabilă slujbă din toată închisoarea — căci aveam în birou 
un telefon şi, iarna, un foc care duduia [...]”. 

ajutaseră la bucătărie. De pe biroul administratorului puteau să 
împrumute, pentru câteva ore, ambele ziare de duminică livrate 
regulat în clădire. Timp de două-trei ore după ce terminau curăţenia, 
aceşti lucrători se puteau desfăta, gustând liniștea, confortul şi con- 
trolul, în timp ce alţi pacienţi cu dreptul de a circula liber pe teritoriul 
spitalului se adunau pe lângă ușă, așteptând să poată intra. Dacă 
vreunul ajungea cu întârziere la muncă, se strecura prin mulțimea 
adunată la ușă și doar lui îi dădea voie să intre unul dintre colegii 
săi de serviciu dinăuntru. 

Deşi clădirea pazei reprezenta, în general, un loc liber pentru toţi 
pacienţii cu dreptul de a circula pe teritoriul spitalului, existau şi 
locuri care atrăgeau, la rândul lor, pacienţi din întreg spitalul, dar 
unde nu aveau toţi acces. Un asemenea loc era micul birou al anga- 
jatului care administra clădirea ce găzduia sala de spectacole. In 
timpul repetiţiilor pentru piese de teatru, tablouri vivante şi alte 
producţii — perioadă în care culisele şi „teatrul” în sine deveneau loc 
liber pentru pacienţii participanţi —, acest birou era folosit de un 
grup mic de „granguri locali” ca loc bine protejat unde să-şi ia prânzul 
şi să pălăvrăgească. Administratorul clădirii, aflat frecvent în contact 
cu pacienţii şi prea puţin cu colegii săi — asemenea gardienilor de la 
poartă —, tindea să joace un rol intermediar între angajaţi și pacienți 
şi primea, cel puţin din partea grangurilor locali, respect şi apropiere, 
nefiind tratat ca membru al personalului. 

In câteva secţii, teritoriul de grup al unor pacienţi ajungea să fie 
apărat în faţa celorlalţi de către angajaţi. In acele secţii, unde aproape 
toţi pacienţii erau fie în regresie, fie senili, fie cu vătămări organice, 
puţinii lucizi beneficiau, ca răsplată pentru ştersul duşumelelor şi 
păstrarea ordinii, de o întreagă aripă a verandei, îngrădită cu scaune 
pentru a împiedica accesul celorlalţi pacienți. 

Anumite jurisdicții teritoriale dobândite de pacienţi aveau un 
caracter etapizat. De pildă, sarcinile de lucru a cinci pacienţi dintr-o 
clinică pentru bărbaţi cu boli cronice constau în a ajuta la servirea 
mesei pentru unii pacienţi incapabili să facă drumul din secţie până 
la cantină. După ce-i serveau pe aceștia, pacienţii lucrători se retră- 
geau cu farfuriile goale într-un spălător de lângă secţie. Insă chiar 
înainte de a face acest lucru sau imediat după aceea, primeau o far- 
furie cu mâncare și un pahar cu lapte, pe care să le consume în 
ritmul dorit de ei, în bucătăria secţiei. Din frigiderul de acolo luau 
cafea neagră, păstrată de la micul dejun, o reîncălzeau, aprindeau 
câte o ţigară făcută manual şi, preţ de vreo jumătate de oră, stăteau 
şi se relaxau, având control asupra mediului în care se aflau. Se 
puteau găsi chiar şi pretenţii de mai scurtă durată la unele teritorii. 
Spre exemplu, în clinica de internare pentru bărbaţi, unde erau 
aduse cazurile de depresie, de agitaţie şi de leziuni cerebrale, puţinii 

pacienți relativ lucizi se izolau de ceilalţi cu ajutorul unei bariere din 
scaune, încercând astfel să ferească un colț al camerei de zi de 
prezența pacienţilor cu simptome neplăcutel. 


III 


Am menţionat două tipuri de spaţii asupra cărora pacientul are 
un control neobişnuit : locurile libere și teritoriile de grup. Pe primele 
le împarte cu toţi pacienţii, iar pe celelalte, doar cu câţiva aleşi. Mai 
rămâne adjudecarea personală a unui spaţiu în care individul obţine 
un anumit confort, un anumit control şi, tacit, dreptul de a nu-l 
împărţi cu alți pacienţi decât dacă îi invită el. Mă voi referi în con- 
tinuare la teritoriul personal. Este vorba despre un continuum ce are 
la o extremă un veritabil cămin sau cuib?, iar la cealaltă, un simplu 
spaţiu sau refugiu” unde individul se simte pe cât de protejat şi de 
mulțumit este posibil în contextul dat. 

În spitalele de psihiatrie şi în instituţiile similare, tipul elementar 
de teritoriu personal îl reprezintă, probabil, camera de dormit indi- 
viduală, disponibilă oficial pentru aproximativ 5-10% din populația 
secţiei. În Spitalul Central, o astfel de cameră se acorda uneori în 
schimbul muncilor prestate de pacient în secţiei. După ce obținea 





1. Acest gen de alcătuire a teritoriului este, desigur, foarte frecvent întâlnit 
în viaţa civilă. Poate fi observat în delimitările practicate la cursele de 
cai de la Ascot şi în cazul barierelor din scaune improvizate de muzicanțţii 
chemaţi să cânte la nunţi (vezi Howard S. Becker, „The Professional 
Dance Musician and His Audience”, American Journal of Sociology, INII 
[1951], p. 142). 

2. Pentru conceptul de „alcătuire a cuibului”, vezi E.S. Russell, The Beha- 

viour of Animals (ediţia a II-a, Arnold, Londra, 1938), pp. 69-73 ; Hediger, 
op. cit., pp. 21-22. 
Uneori este greu de trasat delimitarea între teritoriile personale din 
categoria cuibului şi teritoriile de grup. De pildă, în lumea socială a 
băieților americani, o căsuţă în copac, un fort sau o peșteră construite 
în grădina copilului vor fi, foarte probabil, teritoriul său personal, în 
care prietenii lui au acces pe bază de invitaţie, aceasta putând fi retrasă 
dacă relaţia se deteriorează ; aceeași construcție, ridicată pe un teritoriu 
nereclamat de nimeni, este foarte probabil să se afle în proprietate 
colectivă. 

3. Refugiile constituie un tip de locaţie specializată, aflată deseori în aria 
familiară a unui animal. 

4. Pe lângă faptul că o cameră personală trebuia „plătită” prin muncă, mai 
existau şi alte dezavantaje. În majoritatea secţiilor, uşile camerelor 

camera personală, pacientul putea să o doteze cu obiecte care să-i 
aducă oarecare confort, plăcere şi control. Postere, un aparat de 
radio, o cutie cu romane polițiste, chibrituri, instrumente de bărbie- 
rit — acestea erau unele dintre obiectele, în majoritate ilicite, aduse 
de pacienţi în camerele personale. 

Pacienţii care petreceau mai multe luni într-o secţie dată tindeau 
să-şi stabilească teritorii personale în camera de zi, cel puţin la 
modul că unii îşi găseau locuri preferate de șezut sau de stat în 
picioare şi depuneau unele eforturi de a-l muta pe cel care se întâm- 
pla să le uzurpe!. Astfel, într-o secţie de continuare a tratamentului, 
un pacient vârstnic, dar lucid primise, prin consimțământul tacit al 
celorlalți, un calorifer izolat; punând hârtie deasupra caloriferului, 
reuşea să şadă pe el şi chiar asta făcea de obicei. Își ţinea după 
calorifer unele obiecte personale, fapt ce marca și mai accentuat 
locul ca fiind teritoriul lui?. La câţiva paşi de el, într-un colţ al 





personale se încuiau pe timpul zilei, astfel că pacientul trebuia să ceară 
să i se deschidă ușa ori de câte ori voia să intre în cameră şi să suporte 
refuzul sau privirea iritată provocată adesea de solicitarea sa anga- 
jatului care avea cheia. În plus, unii pacienţi erau de părere că aceste 
camere nu erau la fel de bine ventilate ca dormitoarele comune mari și 
că erau supuse la oscilaţii mari de temperatură, astfel că, pe parcursul 
lunilor celor mai fierbinţi, unii se străduiau să obţină transferul tem- 
porar înapoi într-un dormitor comun. 

1. "Teritoriile de şedere, renumite din literatura ușoară despre cluburi, sunt 

descrise și în materialele despre spitalele psihiatrice, spre exemplu 
Johnson și Dodds, op. cit., p. 72: 
„Am ocupat acest loc de dormit timp de mai multe luni. Peste zi, stăteam 
cu toţii într-o cameră de zi plăcută, mare şi bine lustruită, cu balansoare. 
Uneori ședeam acolo ore întregi şi nu vorbea nimeni. Nu se auzea nici 
un sunet, doar câte o ciorovăială, când vreuna dintre locatarele mai vechi 
se simţea jignită de faptul că vreo nou-sosită ocupa scaunul care-i apar- 
ţinea de drept”. 

2. Ori de câte ori indivizii au un loc de muncă stabilizat, cum ar fi o masă 
de lucru într-un birou, un ghișeu ori un strung, cu timpul, tind să facă 
aranjamente care să le asigure treptat confortul şi controlul, presărând 
zona imediat învecinată cu lucruri care duc cu gândul la „acasă”. Voi cita 
iarăşi un exemplu din viaţa în fosa orchestrei, Ottenheimer, op. cit.: 
„O dată ce un spectacol a intrat în stagiune, în fosă se naște o atmosferă 
de intimitate, de spaţiu locuit. Oamenii pun cârlige de care să-şi agaţe 
instrumentele de suflat în timpul antractului, precum și stative și rafturi 
pentru partituri, cărți şi alte obiecte. Un obicei frecvent constă în a 
ataşa pe stativul pentru partitură, cu ajutorul sârmei de la un umeraș 
de haine, o cutie mică din lemn unde se pot ţine foarte convenabil foi 
de hârtie, pixuri, guma de mestecat și ochelarii. O notă deosebit de 
familiară au adus-o cei din secțiunea de coarde a orchestrei pentru 

încăperii, un pacient care avea și slujbă la spital își stabilise „biroul” : 
colțul acela era locul unde angajaţii îl puteau găsi când aveau nevoie 
de el. Șezuse atâta timp în acel colţ, încât pe peretele din gips se 
putea vedea o adâncitură murdară, acolo unde își sprijinea de obicei 
capul. În aceeaşi secţie, un pacient pusese stăpânire pe un scaun 
aflat drept în faţa televizorului ; deşi câțiva alţi pacienţi i-au disputat 
locul, de obicei își putea păstra stăpânirea asupra lui. 

Între formarea de teritorii în secţie şi boala psihică există o relaţie 
specială. În multe situaţii de viaţă civilă predomină regula egalitară 
„primul sosit, primul servit” și există anumite modalități de deghi- 
zare prin care se ascunde un alt principiu organizatoric: „cel mai 
puternic ia ce doreşte”. A doua regulă funcționa într-o oarecare 
măsură în secţiile de irecuperabili, după cum prima funcţiona în cele 
de recuperabili. Însă trebuie introdusă o altă dimensiune. Alinierea 
la viaţa din secţie, la care recurgeau mulţi dintre pacienții secţiilor 
cu bolnavi senili, indiferent din ce motive voluntare sau din ce cauze 
involuntare, îi determina să rămână tăcuți, să nu protesteze şi să 
evite orice perturbare care să-i implice. Ca urmare, în secţiile de ire- 
cuperabili se petrecea un fel special de „ordine de hrănire”, pacienţii 
lucizi şi cu manifestări verbale vehemente luând scaunele şi banche- 
tele preferate de la cei nelucizi. Situaţia mergea până într-acolo încât 
pacientul vorbitor îl forța pe cel mut să se dea jos de pe taburetul 
pentru picioare, astfel că primul rămânea cu scaunul și cu taburetul 
pentru picioare, iar celălalt — cu nimic, diferență deloc de neglijat, 
dat fiind faptul că unii pacienţi îşi petreceau în secţie întreaga zi, cu 
excepţia pauzelor pentru mese, fără să facă nimic, ci doar şezând sau 
stând într-un loc oarecare. 

Poate că spaţiul minim transformat în teritoriu personal îl consti- 
tuie pătura pacientului. În unele secţii, câţiva pacienţi umblă toată 
ziua cu păturile după ei şi, cu un gest considerat puternic regresiv, 
se fac ghem pe podea, fiecare acoperit complet și înfășurat strâns cu 
pătura lui ; în interiorul acestui spaţiu delimitat de pătură, pacientul 
deţinea o cât de mică marjă de control!. 





West Side Story, care au agăţat postere (fără să poată fi văzute de public) 
pe partea interioară a cortinei ce atârna de balustrada fosei. Unii bărbaţi 
chiar își aduceau câte un mic radio portabil, de obicei ca să urmărească 
sportul favorit”. 

1. Nişele ecologice de tipul pragurilor de ușă şi al păturilor transformate 
în cort pot fi întâlnite și la copiii autiști, după cum arată, spre exemplu, 
Bruno Bettelheim în lucrarea „Feral Children and Autistic Children”, 
American Journal of Sociology, LXIV (1959), p. 458: „Alţii își construiesc 
bpârloguri în unghere întunecoase ori în debarale, dorm numai în acele 
locuri și preferă să-și petreacă acolo întreaga zi și întreaga noapte”. 

Cum este de așteptat, se poate dezvolta un teritoriu personal 
între graniţele unui loc liber sau ale unui teritoriu de grup. Spre 
exemplu, în camera de recreere a unei clinici pentru bărbați cu boli 
cronice, unul dintre cele două fotolii mari, din lemn, situate favorabil 
în apropierea sursei de lumină și a caloriferului, era ocupat în mod 
regulat de un pacient în vârstă, respectat; atât pacienţii, cât şi 
angajaţii îi recunoşteau dreptul de a ocupa acel fotoliu!. 

Unul dintre cele mai complexe exemple ilustrative de formare a 
teritoriului într-un loc liber din Spitalul Central s-a petrecut în 
subsolul dezafectat al uneia dintre clădirile clinicii de continuare a 
tratamentului. Acolo, personalul din eşaloanele inferioare preluase 
câteva încăperi în stare mai bună spre a le folosi drept magazii; 
astfel, era o cameră pentru vopsele şi o alta în care se ţineau uneltele 
pentru îngrijirea terenurilor. În fiecare încăpere îşi avea terenul 
semioficial câte un pacient care ajuta la respectivele treburi. Se 
puteau găsi acolo afişe, un radio, un scaun destul de moale și rezerve 
de tutun, din cel pus la dispoziţie de spital. Pe câteva dintre camerele 
rămase puseseră stăpânire niște pacienţi în vârstă, internaţi de 
multă vreme şi cu dreptul de a circula pe teritoriul spitalului ; fiecare 
reuşise să-și doteze cuibul cu câte ceva, chiar dacă era vorba de un 
scaun stricat și nişte teancuri cu numere vechi ale revistei Life?. În 
situația (rar întâlnită) în care vreun angajat al spitalului avea nevoie 
de unul dintre acești pacienţi în timpul zilei, se trimitea mesaj direct 
la sediul acestuia din subsol, şi nu în secţie. 

În anumite cazuri, o însărcinare oferea şi teritoriu personal. De 
exemplu, pacienţii care se îngrijeau de camera de rufărie și de 
magazia secţiei lor aveau voie să stea în respectiva încăpere când 
n-aveau treabă de făcut; acolo puteau să șadă ori să se lungească pe 
dușumea, departe de tulburările alternate cu liniște sumbră din 
camera de zi. 





1. Ca experiment, am așteptat o seară în care celălalt fotoliu bun să fie 
mutat în altă parte a camerei; înainte să sosească acest pacient, m-am 
așezat în fotoliul lui, încercând să dau impresia unei persoane nevino- 
vate care-şi vede de lectură. Când a sosit, la ora lui obișnuită, s-a uitat 
lung la mine fără să spună nimic. Am încercat să reacţionez ca unul care 
nu știe că este privit. Nereușind să mă pună la punct astfel, pacientul 
a cercetat cu privirea încăperea, în căutarea celuilalt fotoliu bun, l-a 
găsit şi l-a adus în locul lui obișnuit, alături de cel pe care ședeam eu. 
Apoi mi-a spus pe un ton respectuos, fără arţag: „Fiule, vrei, te rog, să 
te muţi pe celălalt fotoliu ?”. M-am mutat, punând capăt experimentului. 

2. Câţiva pacienţi au încercat să-şi construiască astfel de cuiburi în zonele 
împădurite de pe teritoriul spitalului, dar se pare că angajaţii care se 
ocupau de îngrijirea terenului demolau repede aceste construcţii. 

Comodităţi 


In continuare, aş vrea să iau în discuţie alte două elemente ale 
vieţii clandestine, care presupun, de asemenea, aranjamente fizice. 


În viaţa de toate zilele, posesiunile legitime întrebuințate în adap- 
tările primare se depozitează de obicei, în intervalele de timp cât nu 
sunt folosite, în locuri sigure, la care persoana are acces după voia 
sa: cufere, dulapuri, sertare de birou și cutii de valori. Aceste locuri 
de depozitare protejează obiectul spre a nu fi stricat, folosit sau 
însuşit de altcineva şi-i permit utilizatorului să-şi ascundă de ceilalţi 
bunurile proprii!. Mai important, ele pot reprezenta o extensie a eului 
şi autonomiei lui, devenind mai importante dacă individul renunţă la 
alte receptacule ale identităţii. Dacă individul nu poate păstra nimic 
doar pentru uzul personal și tot ce folosește este folosit și de alţii, 
el nu mai reușește să se apere în fața contaminării sociale exercitate 
de ceilalți. În plus, unele dintre obiectele la care individul trebuie să 
renunţe sunt cele cu care a ajuns să se identifice în mod special şi pe 
care le foloseşte pentru a se delimita de ceilalți. De aceea, călugărul 
dintr-o mănăstire își face griji pentru singurul său loc personal — 
cutia de scrisori?, iar marinarul de pe o fregată — pentru sacul din 
pânză în care îşi ţine hainele”. 

Acolo unde nu sunt permise astfel de locuri de depozitare, se 
înţelege că ele vor fi create în mod ilicit. În plus, dacă individul 
deţine ilicit un obiect, şi locul în care îl depozitează va trebui să fie 





1. Desigur, locurile personale de păstrare sunt cunoscute şi în alte culturi, 
nu doar într-a noastră. Vezi, spre exemplu, John Skolle, Azallai (Harper & 
Bros., New York, 1956), p. 49: „Tuaregii își duc toate obiectele personale 
în saci din piele. Sacii care conţin lucruri de valoare îi încuie cu cadena, 
uneori fiind nevoie de trei chei pentru a deschide aceste încuietori. 
Sistemul pare a avea o lipsă de eficiență remarcabilă, întrucât toţi 
bărbaţii poartă pumnal şi oricine ar dori poate să ignore încuietoarea şi 
să spintece sacul din piele. Dar nimănui nu-i trece prin minte să facă 
acest lucru. Cu toţii respectă încuietoarea ca simbol al intimităţii”. 

2. Thomas Merton, The Seven Storey Mountain (Harcourt, Brace and Com- 
pany, New York, 1948), p. 384. 

3. Melville, op. cit., p. 47. [versiunea în limba română: op. cit., vol. I, 
p.55-nut.] 

ascuns. Un spaţiu personal de depozitare ascuns şi/sau încuiat ca să 
împiedice nu doar accesul neaveniţilor, ci şi pe cel al autorităţilor 
legitime se numește uneori tainiță în lumea infractorilor şi în vecină- 
tatea acesteia ; tot astfel îl vom numi şi aici!. De remarcat că locurile 
ilicite de depozitare constituie o problemă mai complexă din punct 
de vedere organizaţional decât simplele improvizații, întrucât o tai- 
niţă poate adăposti mai multe tipuri de bunuri personale ilicite, nu 
doar unul singur. Aş vrea să adaug că un obiect important care poate 
fi ascuns este corpul omenesc (viu sau mort), ceea ce dă naștere la 
termeni speciali, ca „vizuină”, „pasager clandestin”, „a se da la fund”, 
precum și la una dintre scenele inevitabile din romanele polițiste. 

La internarea în Spitalul Central, pacienţilor, îndeosebi celor 
agitaţi sau deprimaţi, li se interzicea să aibă un loc personal și 
accesibil în care să-şi depoziteze diferitele obiecte. Imbrăcămintea 
personală, spre exemplu, putea fi depozitată într-o încăpere la care 
nu aveau acces după bunul-plac. Banii li se păstrau în clădirea admi- 
nistrativă și puteau fi obţinuţi doar cu permisiunea personalului 
medical și/sau a reprezentanţilor legali. Obiectele de valoare şi cele 
fragile, cum ar fi protezele dentare, ochelarii, ceasurile de mână, 
deseori parte integrantă a imaginii corporale, puteau fi încuiate 
pentru siguranţă în locuri la care posesorii lor nu aveau acces. Docu- 
mentele oficiale de identitate personală puteau, de asemenea, să fie 
reţinute de instituţie?. Cosmeticele, necesare pentru ca individul să 
poată apărea cuviincios în faţa celorlalți, erau colectivizate şi pa- 
cienții aveau acces la ele doar în anumite momente. In secţiile de 
reabilitare existau noptiere, dar, fiindcă nu aveau încuietori, erau 





1. Putem da un exemplu dintr-o închisoare americană prezentat în Hassler, 
op. cit., pp. 59-60: 
„Chiar față-n faţă cu mine se află cel mai ilustru ocupant al dormitorului, 
«Nocky» Johnson, fost mare politician în Atlantic City şi, dacă nu mă-nșală 
memoria, concesionar al celor mai sordide activități din acea staţiune. 
Nocky e un tip trecut de şaizeci de ani, înalt și cu constituţie solidă. 
Poziţia lui în ierarhia închisorii sare în ochi, de la prima privire, prin 
cele șase pături fine din lână împăturite pe priciul lui (noi ceilalți avem 
două, de o calitate mult mai proastă) şi prin lacătul de pe cufărul lui 
metalic — evident de trop printre noi, plevușca. Vecinul meu, delapi- 
datorul, spune că nici un copoi nu examinează vreodată bunurile lui 
Nocky, așa cum procedează cu ale celorlalți. Când am putut să arunc o 
privire în cufăr, am constatat că e plin-ochi cu cartuşe de ţigări — 
principala monedă de schimb din acest sanctuar în care banii nu circulă”. 

2. 'Trebuie afirmat fără echivoc că existau numeroase argumente temeinice, 
clinice și administrative, pentru a le interzice anumitor pacienţi accesul 
la obiectele personale. Chestiunea dezirabilităţii acestei interdicții nu 
face obiectul discuţiei de față. 


218 AZILURI 


expuse furturilor, atât din partea altor pacienţi, cât şi din partea 
angajaților — și, în orice caz, se aflau de multe ori în încăperi încuiate, 
la care pacienţii nu aveau acces pe timpul zilei. 

Dacă oamenii ar fi ori li s-ar cere să fie altruişti, sigur că lipsa 
unui loc de depozitare personal ar avea o anumită logică, după cum 
arată un fost pacient psihiatric britanic: 


M-am uitat după un dulap, dar fără succes. În acest spital părea 
să nu existe nici unul; motivul mi-a devenit extrem de limpede în 
scurt timp: dulapurile erau cât se poate de inutile, căci nu aveam 
nici un obiect pe care să-l ţinem în ele, totul fiind la comun, chiar şi 
prosopul de față, care era folosit în mai multe alte scopuri — chestiune 
în privința căreia am ajuns să nutresc niște simțăminte foarte 
puternice!. 


Dar toţi oamenii au un eu. Dată fiind limitarea prilejuită de pier- 
derea locurilor de păstrare, este de înţeles că pacienţii din Spitalul 
Central și-au creat singuri astfel de locuri. 

Pare caracteristic pentru viaţa de spital faptul că forma cea mai 
obişnuită de tainiţă era una pe care pacientul putea s-o poarte asupra 
sa oriunde s-ar fi dus?. Spre exemplu, femeile foloseau o poşetă mare; 
tehnica paralelă în cazul bărbaţilor presupunea o jachetă cu buzunare 
încăpătoare, purtată chiar şi în zilele cele mai călduroase. Deşi aceste 
recipiente sunt foarte obișnuite în comunitatea generală, în spital ele 
erau deosebit de exploatate: cărțile, materialele de scris, bureţii de 
baie, fructele, obiectele de valoare mici, eşarfele, cărţile de joc, săpu- 
nul, ustensilele de bărbierit (în cazul bărbaţilor), recipientele cu sare, 
cu piper şi cu zahăr, sticlele cu lapte sunt unele dintre obiectele 
purtate uneori în acest fel. Practica era atât de obișnuită, încât unul 
dintre simbolurile cele mai certe ale statutului pacientului în spital 
îl constituiau buzunarele umflate. Alt depozit portabil era alcătuit 
din două sacoșe de cumpărături puse una într-alta. (Pe jumătate 
plină, această tainiță folosită adeseori mai servea și ca pernă și 
sprijinitoare pentru spate.) Bărbaţii își făceau uneori o mică tainiță 
dintr-un ciorap lung: înnodând capătul deschis al ciorapului şi răsu- 
cindu-l în jurul centurii, pacientul putea să lase punga cu bani 
improvizată astfel să-i atârne, ascunsă vederii, în cracul pantalonilor. 





1. Johnson şi Dodds, op. cit., p. 86. 

2. În literatura ușoară despre lumea interlopă există tainițe portabile bine 
cunoscute : tocuri false la încălțăminte, serviete cu fundul fals, recipiente 
de tip supozitor etc. Articolele ascunse cu predilecție în aceste moduri 
sunt bijuteriile şi narcoticele. Tainiţe mai sofisticate sunt descrise în 
romanele de spionaj. 

Se găseau, de asemenea, și variaţii individuale ale acestor recipiente 
portabile. Un tânăr absolvent de inginerie şi-a făcut un fel de trusă 
din mușama, căreia îi cususe mai multe compartimente bine măsu- 
rate pentru piepten, periuță de dinţi, cărţi de joc, hârtie de scris, 
creion, săpun, prosop mic de faţă, hârtie igienică, totul fiind prins cu 
o agrafă ascunsă pe partea interioară a brâului. Acelaşi pacient îşi 
cususe un buzunar suplimentar în interiorul jachetei, pentru a purta 
în el o cartel. Un alt pacient, cititor inveterat de ziare, purta inva- 
riabil un sacou pentru a-și ascunde ziarele, pe care le purta împă- 
turite, peste centură. Un altul folosea cu eficienţă o pungă pentru 
tutun bine curățată, pentru transportul alimentelor ; fructele întregi, 
necurățate puteau fi puse foarte uşor în buzunar şi duse de la can- 
tină în salon, dar carnea gătită se transporta cel mai bine în tainiţe 
impermeabile la grăsime. 





1. Brendan Behan ne oferă un exemplu asemănător în Borstal Boy 
(Hutchinson, Londra, 1958), p. 173, descriind reacţia unui deţinut dintr-o 
închisoare britanică în faţa hranei puse la dispoziția participanţilor la 
liturghia ţinută în închisoare: „«Un lucru îţi spun», zise Joe garnisindu-și 
sandvişul și punându-l în ascunzătoarea lui — o bucată de pânză de sac 
poştal cusută la poalele cămășii. «Nici în rai nu capeţi așa ceva ”. 

O sursă de calitate în această privinţă, ca și în multe alte aspecte ale 
vieţii clandestine, este Herman Melville, op. cit., p. 47: 

„În afară de sac şi de hamac, n-ai unde să-ţi păstrezi lucrurile. Dacă-ţi 
laşi vreun obiect şi-ţi întorci o clipă spatele, mai mult ca sigur că obiectul 
dispare. 

Schiţând planul preliminar al memorabilului meu cojocel alb şi punându-i 
bazele, eu mă gândisem la toate aceste inconveniente, pe care eram 
hotărât să le evit. Cojocelul meu trebuia să-mi ţină nu numai de cald, 
dar şi să fie astfel croit încât să poată adăposti o cămașă sau două, o 
pereche de pantaloni, şi diverse mărunțţișuri — unelte de cusut, pesmeţi 
și aşa mai departe. În acest scop, îl prevăzusem cu o sumedenie de 
buzunare — minuscule cămări, garderobe și bufete. 

Principalele încăperi, două la număr, erau situate pe margini, având o 
intrare largă, ospitalieră, pe dedesubt ; alte două cămări, cu o capacitate 
mai redusă, erau plasate la piept, comunicând între ele prin nişte uşițe, 
astfel încât, în caz de urgenţă, cele două buzunare de la piept să poată 
adăposti, contopindu-se, vreun obiect mai voluminos. Cojocelul meu mai 
avea şi o mulțime de firide nevăzute, ascunse după paravan: ai fi zis că-i 
un vechi castel, plin de scări întortocheate, cripte și cabinete miste- 
rioase ; şi, întocmai ca un scrin din vechime, avea o sumedenie de nișe 
minuscule și comode, pentru depozitarea obiectelor de preţ. 

La acestea se adăugau patru buzunare încăpătoare, în exterior — două 
pentru ascunderea grabnică a cărților, în clipa când eram deranjat brusc 
din studiile făcute pe verga rândunicii mari, iar celelalte două destinate 
mănuşilor, în care-mi vâram mâinile în timpul carturilor din nopţile 
geroase”. [versiunea în limba română: op. cit., pp. 55-56 -nit.] 

Aş vrea să repet că existau motive întemeiate pentru purtarea 
tuturor acestor obiecte asupra persoanei. Multe dintre articolele 
utilitare ale vieţii de zi cu zi, cum ar fi săpunul, hârtia igienică sau 
cărţile de joc, aflate la dispoziţie în mod curent în viaţa civilă, nu le 
sunt disponibile în egală măsură şi pacienţilor, astfel că necesarul pe 
o zi trebuie acoperit parţial la începutul ei. 

Pe lângă tainiţele portabile se foloseau şi tainițe fixe. Unii pacienți 
încercau să-şi ţină obiectele de valoare sub saltea — dar, după cum 
am arătat anterior, regula generală a spitalului, conform căreia 
accesul în saloane era interzis pe timpul zilei, reducea utilitatea aces- 
tei tehnici. Uneori se foloseau marginile pe jumătate ascunse ale 
pervazurilor de fereastră. Pacienţii cu camere individuale şi relaţii 
prietenoase cu îngrijitorul îşi foloseau camera drept tainiță. Pacien- 
tele ascundeau uneori chibrituri şi ţigări în pudrierele pe care le 
lăsau în salon. Iar o poveste ilustrativă din spital vorbea despre un 
bătrân care, se spune, îşi ascunsese banii, o mie două sute de dolari, 
într-o cutie de trabucuri, iar cutia — într-un copac din curtea spitalului. 

Ar trebui să fie evident faptul că unele îndatoriri ofereau, de ase- 
menea, posibile tainițe. Unii pacienţi care lucrau în spălătorie folo- 
seau dulăpioarele individuale alocate, în mod oficial, doar lucrătorilor 
obișnuiți. Pacienţii care lucrau la bucătăria din clădirea de recreere 
foloseau dulapurile şi frigiderul ca locuri în care să-și încuie alimen- 
tele şi băuturile pe care le adunau şi le puneau deoparte în diferitele 
ocazii speciale, precum și alte lucruri pe care reușiseră să le dobân- 
dească. 





1. Descrierea unor tainițe alcătuite cu grijă în instituţiile totale, mai ales 

în închisori, este dătătoare de inspiraţie. lată exemplul unui deţinut con- 
damnat pentru refuzul de a-şi satisface stagiul militar, motivat de convin- 
gerile personale, aflat la carceră (Cantine și Rainer, op. cit., p. 44): 
„Oamenii îmi aduceau pe ascuns mâncare de la popota ofiţerilor: ouă 
pentru ofiţeri, brânză pentru ofițeri. Îmi aduceau produse de patiserie 
şi dulciuri. În mai multe ocazii, gardianul a simţit mirosul puternic al 
brânzei și a întors celula pe dos. Brânza se afla pe o policioară prinsă 
permanent sub tăblia mesei. Gardianul perplex adulmeca, vâna. Dar 
policioara ascunsă şi brânza n-au fost găsite niciodată”. 
Un deținut dintr-o închisoare britanică relatează tentativa de evadare a 
unui toboșar devenit lăcătuș (Dendrickson și Thomas, op. cit., p. 133): 
„Jacobs a rupt-o la fugă spre atelier și a împins cheia proprie în încuietoare. 
Gardianul s-a luat după el. În timp ce Jacobs învârtea cheia, pe umăr 
i s-a așezat o mână grea. A fost escortat în mod ruşinos înapoi în celulă. 
A urmat o percheziţie de o meticulozitate fără precedent și astfel a fost 
dezlegat, în cele din urmă, un vechi mister de la Dartmoor: misterul 
tainiţei lui. Pile, pânze de bomfaier, dălţi, chei brute, un ciocan și multe 
alte articole au fost descoperite toate, agăţate cu bucăţi de sfoară, 
înăuntrul tobei sale”. 

II 


Dacă se folosesc tainițe fixe, atunci, evident, trebuie concepute 
metode de a aduce obiectul în tainiță, de a-l scoate de acolo şi de a-l 
duce în locul unde va fi întrebuințat. În orice caz, pentru ca adap- 
tările secundare să poată fi realizate cu eficiență, trebuie găsit un 
mijloc neoficial, de obicei ascuns, de a transporta obiectele relevante — 
pe scurt, un sistem de transport. Toate sistemele legitime de transport 
pot fi folosite în viaţa clandestină, căci pentru fiecare sistem există 
reguli privitoare la cei care îl pot folosi şi la scopurile în care poate 
fi folosit — în consecinţă, există posibilitatea de a fi exploatat. Dacă 
individul are o anumită libertate de mişcare, cum este cazul pacien- 
ţilor cu dreptul de a circula liber pe teritoriul spitalului, atunci, desigur, 
o tainiță portabilă funcţionează și ea ca mijloc de transport. Printr-un 
sistem de transport pot fi circulate cel puţin trei tipuri diferite de 
lucruri: corpuri omeneşti, obiecte şi mesaje scrise ori verbale. 

Situaţii faimoase de transport ilicit de corpuri omenești pot fi 
găsite în lagărele pentru prizonieri de război! şi (în contextul socie- 
tăţii ca întreg) în tunelele subterane ; în ambele cazuri se poate crea 
o rută stabilă de evadare, în locul unui demers izolat. Exemplele 
cotidiene de transport ilicit de persoane au legătură nu cu evadarea, 
ci cu deplasarea de rutină. Poate fi citat un exemplu din Spitalul 
Central: din moment ce teritoriul împrejmuit al spitalului acoperea 
peste o sută douăzeci de hectare, se foloseau autobuze pentru trans- 
portul intern al pacienţilor: spre şi dinspre locul de muncă, spre şi 
dinspre clădirile de medicină generală și chirurgie și așa mai departe. 
Pacienţii cu dreptul de a circula liber care cunoșteau orarul auto- 
buzelor aşteptau uneori autobuzul și încercau să obţină, prin milo- 
geală, transportul până în altă parte a campusului, pentru a evita 
să meargă pe jos?. 





1. Vezi, de pildă, Reid, op. cit., şi Eric Williams, The Wooden Horse (Berkley 
Publishing Corp., New York, 1959). 

2. Nu cred să existe multe sisteme de transport pe care să nu le folosească 
nimeni în mod ilegal. Obiceiul american adânc înrădăcinat de a călători 
cu trenul de marfă constituie un exemplu cuprinzător; un alt exemplu 
important îl reprezintă „autostopul”. Pe timpul iernii, în nordul Canadei, 
înainte să se întrebuințeze pe scară largă camioanele în mediul rural, 
principalul mijloc de transport pe trasee mai lungi folosit de băieţi era 
să „prindă” la autostop o sanie cu cai. O trăsătură interesantă a tuturor 
acestor forme extrem de răspândite de parazitare a transporturilor este 
mărimea entității sociale implicate în respectiva adaptare secundară: 
un oraş, o regiune şi chiar o ţară întreagă. 


222 AZILURI 


Sistemele de transport ilicit al obiectelor sunt, desigur, frecvente 
şi n-ar putea fi omise din nici un studiu asupra adaptărilor secun- 
dare. Arta venerabilă a contrabandei furnizează cele mai importante 
exemple; indiferent dacă punctul de referinţă este un stat naţional! 
sau o instituţie socială?, pot fi citate numeroase mecanisme de trans- 
port mascat. 

Spitalele de psihiatrie furnizează propriile exemple caracteristice, 
între care se numără tehnici tolerate frecvent la modul neoficial. De 
pildă, în Spitalul Central, secţiile aflate relativ departe de bufet își 
elaboraseră un sistem neoficial de comenzi şi livrări. De două sau 
mai multe ori pe zi, cei dintr-o astfel de secţie — atât angajaţii, cât 
şi pacienţii — făceau o listă și adunau banii necesari; un pacient cu 
dreptul de a circula liber se ducea la bufet şi cumpăra cele comandate, 
pe care le aducea înapoi într-o cutie de trabucuri — instrumentul 
neoficial folosit de secţii în acest scop. 

Pe lângă aceste practici colective relativ instituționalizate mai 
existau şi multe altele, individuale. În aproape toate secţiile cu 
saloane încuiate existau unul sau mai mulți pacienţi cu dreptul de 
a circula pe teritoriul spitalului și în fiecare secţie deschisă existau 
pacienţi cu dreptul de a ieși în oraş. Aceşti pacienţi privilegiați se 
aflau într-o poziţie excelentă pentru a juca rolul de comisionari şi îl 





1. Spre exemplu, vezi recenta monografie a lui Neville Williams, Contraband 
Cargoes (Longmans, Toronto, 1959). 

2. Pentru tehnicile de a aduce prin contrabandă băuturi alcoolice la bordul 
unei fregate, vezi Melville, op. cit., pp. 175-176. |versiunea în limba 
română: op. cit., vol. I, pp. 256-259 — n.t.] Exemplele ilustrative din în- 
chisori abundă, fireşte. De pildă, Dendrickson şi Thomas, op. cit., p. 103: 
„Situaţia încordată a materialelor de lectură la Dartmoor este însă întru 
câtva ușurată de o mică armată de cărţi numite «plutitoare». Este vorba 
despre cărți care au ieşit cumva din bibliotecă, fără a fi date în responsa- 
bilitatea vreunui deţinut. Altele au fost aduse pe ascuns în închisoare, 
din afară. Aceste cărți — cele mai multe, operele regretatului Peter 
Cheyney — duc o existenţă ascunsă, clandestină, cam la fel ca infractorii 
fugari. Trec din mână-n mână, fiind purtate sub cămașă ori sub jachetă. 
Zboară misterios în celula ta drept când trece supraveghetorul de palier; 
se furișează pe sub tăblia meselor, în cantină, la ora de masă; se ascund 
pe rezervorul de apă în pauze. Iar în cazul unei percheziţii inopinate, 
sar precipitat pe ferestre, spre a nu fi descoperite și arestate. O stare 
de lucruri care, probabil, l-ar fi amuzat şi încântat pe creatorul lor”. 
În mod asemănător, Howard Schoenfeld, în Cantine şi Rainer, op. cit., 
p. 23, își descrie experienţa într-o celulă de izolare: „Am ajuns să aştept 
cu nerăbdare orele de masă, când un deţinut pe care prezența gardia- 
nului îl împiedica să-mi vorbească îmi aducea o tavă în celulă. Într-o 
seară am descoperit o ţigară și un chibrit lipite cu grijă pe dosul tăvii”. 

jucau adeseori, indiferent că o făceau din simpatie, din obligaţie, sub 
ameninţarea că vor avea necazuri ori fiindcă li se promiteau recom- 
pense. Ca urmare, bufetul pacienţilor şi magazinele din vecinătate 
erau accesibile, indirect, multor pacienţi. Mai trebuie adăugat că, 
deşi unele obiecte transportate par insignifiante, în contextul priva- 
ţiunii, ele pot căpăta foarte mare importanţă. Astfel, spitalul avea un 
pacient suicidar, închis în secţie și aflat într-o depresie profundă, 
care considera că poate depăși cu bine ziua dacă are la dispoziţie 
bomboanele preferate şi simţea o mare recunoştinţă față de persoana 
care i le cumpăra. Timbrele, pasta de dinţi etc. puteau, de asemenea, 
să fie cumpărate de la bufet și transmise cu uşurinţă şi adeseori 
destinatarul le considera o binecuvântare. 

Pe lângă circulaţia corpurilor omenești şi a obiectelor, la fel de 
importantă este circulația mesajelor. Sistemele clandestine de comu- 
nicaţie par a constitui un aspect universal al instituţiilor totale. 

Un tip de comunicare clandestină este cel faţă în faţă. În închisori, 
deţinuţii au elaborat o tehnică de a vorbi fără să miște buzele şi fără 
să privească chipul persoanei cu care discută!. În instituţiile religi- 
oase, dintre care unele au în comun cu închisorile şi cu şcolile trăsă- 
tura distinctivă a regulii tăcerii, pare să se elaboreze un limbaj prin 
gesturi, suficient de mobil pentru ca persoanele din respectiva insti- 
tuţie să-l folosească chiar şi pentru glume?. În această privinţă, 
spitalele de psihiatrie ne oferă un material interesant. 

După cum am arătat anterior, în secţiile de irecuperabili de la 
Spitalul Central, mulţi pacienţi se încăpăţânau în atitudinea de a nu 
iniția și de a nu răspunde la iniţiativele de comunicare de tipul 
deschis, standard. Reacţia la o afirmaţie era ori lentă, ori prezentată 
într-un mod care să sugereze că, de fapt, afirmaţia nu a fost recep- 
ționată. Pentru acești pacienţi, retragerea în muțenie constituia 
atitudinea oficială — probabil o apărare atât împotriva îngrijitorilor 
pisălogi, cât și împotriva celorlalți pacienţi, acceptată fără prea mare 
tragere de inimă drept simptom psihiatric legitim. (Se pare că accep- 
tarea se datora dificultăţilor foarte mari în a diferenția această ali- 
niere la stilul secţiei de manifestările involuntare ale pacienţilor cu 
importante deficiențe neurologice ireversibile.) Desigur că această 
atitudine retractilă, o dată asumată, devenea o angajare cu propriile 
ei restricţii. Pacienţii muţi trebuiau să primească îngrijirile medicale 
fără a-și exprima verbal teama ; trebuiau să suporte abuzuri fără să 
replice şi să-şi ascundă receptivitatea la cele ce se petreceau în secție 





1. Un exemplu din închisorile britanice se găseşte în Jim Phelan, The 
Underworld (Harrap & Co., Londra, 1953), pp. 7-8, 13. 
2. Vezi Merton, op. cit., p. 382; Hulme, op. cit., p. 245. 

şi interesul față de respectivele întâmplări. Ei se vedeau siliți să 
renunțe la multe dintre micile tranzacţii, micile schimburi ale vieţii 
sociale cotidiene. 

Ca să-și păstreze opţiunea de a face pe surzii și pe orbii și, totuşi, 
să depăşească restricțiile de comunicare astfel apărute, unii pacienţi 
din secţiile de irecuperabili păreau să folosească între ei un set 
special de convenţii de comunicare. Când voiau să obţină ceva de la 
alt pacient ori să-i ofere ceva, mai întâi îl priveau în ochi, pe urmă 
se uitau la obiectul în cauză — un ziar, un pachet de cărți de joc sau 
porțiunea alăturată de pe o banchetă din secţie —, apoi din nou în 
ochii celuilalt pacient. Acesta putea să întrerupă în acel moment 
comunicaţia, vrând să spună „Nu !” prin aceasta; putea să se depăr- 
teze de obiect, ceea ce însemna că este dispus să renunţe la el, ori, 
dacă obiectul nu-i aparţinea, să se apropie de el, arătând astfel că-l 
vrea și este dispus să-l accepte. În felul acesta, cererea sau oferta, 
precum şi acceptarea sau respingerea puteau fi făcute fără ca pacien- 
tul să renunţe la masca lipsei totale de comunicare. Deși acest sistem 
de comunicare pare foarte limitat, prin intermediul lui se puteau 
transmite o serie întreagă de lucruri. Trebuie adăugat că, uneori, 
câte un pacient care juca rolul unuia lipsit de simţul realităţii alegea 
în mod preferenţial o persoană anume în prezenţa căreia să iasă din 
graniţele rolului! În paranteză fie spus, această posibilitate pare să 
stea la baza unor relatări exemplare despre „stabilirea contactului”, 
istorisite de unii angajaţi cu referire la capacităţile terapeutice pro- 
prii sau ale psihiatrului pe care îl preferau. 

Pe lângă exploatarea mijloacelor clandestine de comunicare directă, 
persoanele din instituţiile totale îşi elaborează sisteme mediate? (pentru 





1. O relatare autobiografică anonimă, prezentată în Johnson și Dodds, 
op. cit., p. 62, sugerează o situație asemănătoare: „În secția aceea se aflau 
peste patruzeci de pacienţi, iar dintre aceştia, doar doi erau în stare să 
poarte o conversaţie susținută : o alcoolică, internată acolo de treispre- 
zece ani, şi o invalidă care-și trăise întreaga viață în diverse instituţii. 
Mi-am dat seama imediat că aceste două surori sunt femei competente 
şi bine intenționate. După două zile au renunţat la obiceiul de a-mi răs- 
punde prostește la întrebări și pe urmă amândouă m-au tratat echitabil 
şi au ales să converseze cu mine ca şi cum aș fi fost sănătoasă psihic”. 

2. Un exemplu se găsește în capitolul lui James Peck din Cantine şi Rainer, 
op. cit., p. 68, unde se arată cum comunicau între ei greviştii din închisoare: 
„Dar cea mai amuzantă însemnare [în caietul de însemnări zilnice ale 
gardienilor, pe care Peck l-a văzut din întâmplare] era următoarea : «Am 
descoperit o metodă ingenioasă pe care o foloseau ca să-și trimită publi- 
caţii periodice dintr-o celulă în alta şi i-am pus capăt». 

Până atunci, numeam aceste şmecherii «curieri», dar de atunci le-am 
schimbat prompt denumirea în «metodă ingenioasă». Le inventaserăm 

care termenul folosit în închisorile americane este „kiting” ) şi uneori 
exploatează sistemele oficiale aflate deja în folosinţă!. 

În Spitalul Central, pacienţii făceau unele eforturi de a exploata 
sistemele de comunicare existente. Un pacient care lucra în cantina 





în prima zi a grevei. În jurul ţevilor de la calorifere, acolo unde intrau în 

perete, erau prinse acele discuri de metal care se găsesc în orice casă cu 

încălzire centrală. Cum erau suficient de subţiri pentru a trece pe sub uși, 
le-am scos și am legat de ele sfori lungi de doi metri și jumătate. La început, 
ne făceam sforile din baierele pungilor de tutun Bull Durham (numit 

Stud in Danburry), pe care-l distribuia închisoarea. Apoi am pus mâna 

pe o hartă veche, cu ajutorul căreia ne-am descurcat pe tot restul grevei. 

La celălalt capăt al sforii legam ziarele sau biletele care trebuiau trimise. 

Apoi ne așezam pe pardoseală şi făceam vânt discului metalic pe sub 

ușă, de partea cealaltă a coridorului, până-n celula de vizavi sau în una 

dintre celulele alăturate ei. Omul din celula respectivă trăgea de sfoară 
până când mesajul ajungea la el. Parcurgând astfel întregul coridor în 
zig-zag, puteam ajunge la toţi greviștii”. 

Termen intraductibil de argou, însemnând, în lumea interlopă, scrisoare 

sau bilet traficat „înăuntru” sau „afară” într-o închisoare (de la kite — 

„zmeu”, în limba engleză) (n.t.). 

1. În închisori, unde corespondenţa suporta restricţii în privinţa frecvenţei 

cu care putea fi primită, a conţinutului și a destinatarului, se folosesc 
uneori coduri. Don Devault, un deţinut din McNeil Island, ne oferă un 
exemplu ilustrativ (Cantine şi Rainer, op. cit., pp. 92-93): „În general, 
scrisorile erau cenzurate doar atunci când încălcau în mod specific unul 
dintre cele zece puncte prevăzute pe formularul de respingere. Spre exem- 
plu, mi s-a respins o scrisoare fiindcă în ea îi ceream mamei să-mi copieze 
scrisorile şi să le trimită prietenilor mei. Cenzorul a spus că am încălcat 
regula ce priveşte încercarea de a coresponda cu parteneri neautorizaţi 
prin intermediul celor autorizaţi. Însă când am reformulat scrisoarea, i-am 
spus mamei că am aflat, scriindu-i într-o scrisoare care mi-a fost respinsă, 
că nu am voie să-i cer să-mi copieze scrisorile şi să le trimită altora şi 
că nu vreau să încalce regulile etc. Cenzorul a acceptat această formă. În 
plus, mama cita mereu din scrisorile pe care le primea pentru mine și 
o făcea complet pe față și totul ajungea la mine, fără cenzură. Eu răs- 
pundeam vorbind, pur și simplu, despre persoana cu care nu aveam voie 
să corespondez, în loc să-i spun «Scrie-i cutăruia». Din astfel de motive, 
noi, cei de la McNeil, nu luam cenzura scrisorilor prea în serios [...]”. 
O altă cale ocolită descrie Hulme, op. cit., p. 174, când arată cum era 
măsurat anul: 
„Mai erau cele patru scrisori, câte avea voie să trimită anual familiei ei, 
fiecare de câte patru pagini, nici o propoziţie în plus, decât cu permi- 
siune specială, pe care o cerea rareori ; în schimb, şi-a micșorat scrisul 
îndrăzneţ, colțuros, până la subțirimea firului de păianjen, reuşind astfel 
să-i încapă mai multe rânduri pe pagină, şi s-a văzut scriind, în cele din 
urmă, la fel ca toate surorile din mănăstire”. 

personalului sau avea prieteni care lucrau acolo putea folosi uneori 
telefonul interior din bucătărie ca să-i informeze pe cei din propria 
secție, aflată la o distanţă oarecare, că nu va veni la cină (pacienţii 
cu dreptul de a circula liber pe teritoriul spitalului aveau, de aseme- 
nea, dreptul de a sări peste o masă, dacă informau dinainte perso- 
nalul din secția sa). Participanţii la terapia prin dans puteau face uz 
de telefonul din micul birou din subsolul unde aveau loc şedinţele 
terapeutice, iar cei care participau la diferitele producţii teatrale 
puteau întrebuința, după bunul-plac, telefonul interior din culise. 
Desigur că persoana sunată trebuia să încalce puţin câte o regulă, 
la rândul ei, ca să obţină acces la un telefon, așa că o convorbire 
izbutită prin telefonul interior, între doi pacienţi sau între un pacient 
şi un îngrijitor sau alt angajat dispus să facă acest lucru, constituia, 
într-o oarecare măsură, un motiv de faimă, fiind un semn că pacientul 
în cauză „o duce bine” în spital. Şi telefoanele publice de pe teritoriul 
spitalului erau uneori exploatate. Aflându-se la un anumit telefon 
public în fiecare zi, la aceeaşi oră, un pacient cu dreptul de a circula 
liber pe teritoriul spitalului reușea să vorbească zilnic cu iubita lui, 
care îl suna de oriunde reuşea să găsească un telefon!. 

Sistemele de transmisie ilicite, indiferent dacă sunt folosite pentru 
circulaţia persoanelor, a obiectelor sau a mesajelor, au anumite trăsă- 
turi generale remarcabile. O dată elaborat un sistem de transmisie, 
există şansa ca indivizii care îl folosesc să izbutească să transmită 
mai multe tipuri de obiecte, nu doar unul singur. După cum a arătat 
Gresham Sykes, aceasta înseamnă, din punctul de vedere al con- 
ducătorilor instituţiei, că un demers care constituie iniţial o încălcare 
a regulilor minoră şi cât se poate de simplă poate deveni baza ope- 
raţională pentru transportul unor articole de contrabandă interzise 
cu desăvârşire?. 

Un alt aspect general al sistemelor de transmisie constă în aceea 
că oricare instituționalizat a cărui îndatorire îi cere să facă turul 
instituţiei va fi ales, probabil, în mod firesc, să îndeplinească rolul 





1. Este o adaptare secundară modestă cu privire la folosirea unei cabine 
telefonice. În studiul său bine cunoscut despre Jollity Building, o clădire 
administrativă insignifiantă de pe Broadway, în New York, A.J. Liebling 
descrie utilizarea intensă a telefoanelor publice din holul central al acelei 
clădiri folosite ca „birouri” pentru afaceri. Vezi cartea lui, The Telephone 
Booth Indian (Penguin Books, New York, 1943), pp. 31-33. El sugerează 
că, prin acord reciproc, aceste cabine deveneau teritorii personale cu 
orar fix pentru întreprinzătorii cu buzunarele goale care le foloseau. 

2. Gresham Sykes, „The Corruption of Authority and Rehabilitation”, Social 
Forces, XXXIV (1956), p. 259. 

de curier și va sfârși prin a-şi îndeplini datoria astfel, indiferent dacă 
o va face din proprie dorință sau ca urmare a presiunii tovarăşilor 
săi!. Tot astfel, angajaţii din eşalonul inferior, cărora situaţia le cere 
să se deplaseze cu regularitate în comunităţile din împrejurimi, ca 
şi persoanele din afară care au contact regulat cu instituționalizaţii, 
vor fi supuşi, foarte probabil, presiunilor de a deveni curieri de con- 
trabandă?. 





1. Vezi, spre exemplu, Bernard Phillips, în Cantine şi Rainer, op. cit., 
pp. 103-104: „Livrarea și coordonarea generală a mesajelor erau sarcini 
delegate omului care deservește un şir de mai multe celule şi care aran- 
jează schimburile de obiecte. Aceste îndatoriri şi altele, cum ar fi cea de 
curier pentru cărţile de la bibliotecă şi pentru scrisori, precum și cea de 
distribuitor al hranei, erau căutate de persoane extrem de sociabile. 
N-ai nevoie de mulţi prieteni apropiaţi; aproape orice om suficient de 
liber pentru a ajunge la celula ta va face comisioane și va îndeplini 
sarcini care, «afară», ar fi fost încredințate doar prietenilor apropiaţi. 
Dacă nu face aceste lucruri, nu va trece mult timp până să dea de necaz 
în slujba lui plăcută”. 

Hayner şi Ash, op. cit., p. 367, ne oferă un exemplu ilustrativ asemănător 
din Şcoala de Corecţie de la Monroe a statului Washington : „Uneori se 
face un fond comun de bani, la care pot contribui mulți instituţionalizaţi. 
Câștigătorul se alege cu o sumă substanţială, dar și promotorul are un 
câștig. Băieţii care fac parte din echipa educaţională pot foarte uşor să 
joace rolul de promotori. Cum trebuie să facă, în fiecare seară, turul 
tuturor palierelor pentru a livra «temele acasă» ori pentru a-i ajuta pe 
ceilalți cu problemele de școală, au posibilitatea să se întâlnească cu toţi 
ceilalţi şi să afle dacă vor să participe la fondul comun. În acelaşi mod 
se poate face plata câștigătorilor”. 

Pentru un exemplu dintr-o închisoare britanică, vezi Dendrickson şi 
Thomas, op. cit., p. 9: 

„Slujba de om de serviciu pe palier era foarte diferită de celelalte tipuri 
de sarcini cotidiene obișnuite. [...] Presupunea, în principal, să faci 
comisioane pentru ofițerul de palier, să alcătuiești liste şi să preiei 
cererile de întrevedere cu guvernatorul şi cu capelanul etc. Slujba aducea 
cu sine o anumită libertate pe palier, ocazia de a livra noutăți şi cărţi 
în celelalte celule și, în general, înveselirea rutinei monotone”. 

2. Spre exemplu, Hayner şi Ash, op. cit., p. 367: „Oamenii din acest grup 
[deţinuţi care făceau munci agricole şi rămâneau peste noapte la ferma 
în cauză] aveau ocazia de a lua tot felul de obiecte de pe marginea 
drumului — obiecte lăsate de șoferii în trecere, peste noapte. Localizarea 
ascunzătorii se stabilește dinainte, în timpul unei vizite făcute câte unui 
deţinut de la școala de reeducare. Un membru al personalului permanent 
de la fermă ia banii şi-i dă unui angajat care lucrează la fermă doar ziua”. 

Structura socială 


Din prezentarea sistemelor de transport clandestine am aflat că, 
în anumite situaţii, consumatorul produselor transportate fără auto- 
rizație poate fi, de asemenea, persoana care le transportă. Dar în 
multe cazuri, destinatarul livrărilor neautorizate foloseşte în mod 
regulat efortul altcuiva. Adaptând cu regularitate eforturile altcuiva 
la propriile stratageme, individul poate mări considerabil gama şi 
amploarea adaptărilor sale secundare, inclusiv a celor care nu se 
bazează în principal pe sisteme de transport. Din moment ce folosirea 
unei alte persoane constituie un aspect important al vieţii instituţio- 
nalizaţilor, trebuie să încercăm să-i examinăm formele, precum și 
elementele de organizare socială aflate la baza lor. 


Unul dintre modurile în care un individ poate să încorporeze efor- 
turile altuia în propriile planuri se bazează pe folosirea neraţionalizată 
a forţei sau pe ceea ce s-ar putea numi coerciție particulară : în acest 
caz, cel care ajută o face nu pentru că astfel își va îmbunătăţi situația 
de moment, ci fiindcă nesupunerea va fi suficient de costisitoare ca 
să-l facă să înţeleagă că supunerea nu ţine de voinţa sa ; iar cel care 
solicită ajutorul nu oferă nici un pretext pentru legitimitatea cererii 
salel. Fără să iau în discuţie aici amestecul acestei coerciţii în coo- 
perarea „voluntară”, vreau să arăt că, în instituţiile totale, viața 
instituţionalizaţilor poate fi puternic marcată de coerciția particulară 
simplă ; exproprierea fățişă, șantajul, tehnicile violente, supunerea 
sexuală forțată reprezintă metode ce pot fi folosite fără explicaţie 
raţională, ca mijloc de a supune activităţile altcuiva la planurile 
personale ale individului?. Când astfel de coerciţii intră în rutină, 





1. În spitalele de psihiatrie, folosirea de către angajaţi a forței fizice în 
scopuri prezentate ca legitime constituie o trăsătură fundamentală a 
vieţii pacienţilor; unele forme, cum ar fi hrănirea forțată, împiedicarea 
suicidului sau protejarea unui pacient în faţa atacurilor altuia nu prea 
sunt criticate. 

2. O prezentare utilă a acestei chestiuni poate fi găsită în Gresham Sykes, 
The Society of Captives (Princeton University Press, Princeton, 1958), 
pp. 91-93, unde autorul arată că unul dintre rolurile neoficiale existente 
în închisori, cel de „gorilă”, se bazează pe posibilitatea actelor de exploa- 
tare coercitivă. 

apar alte întrebări interesante : cât timp pot rămâne fățișe și după 
cât timp vor fi reglementate printr-o reciprocitate sau printr-o justi- 
ficare morală demonstrativă ? 

După cum am arătat în paginile despre „locuri”, în Spitalul Central, 
atitudinea de ignorare a realităţii pe care o adoptau mulţi pacienţi 
din secţiile de irecuperabili crea o situaţie deschisă coerciţiilor perso- 
nale ; deseori, se știa cu certitudine că aceşti pacienţi nu vor protesta 
şi, ca urmare, puteau fi exploataţi după bunul-plac. Spre exemplu, 
dacă, din cine ştie ce motive, un pacient îşi definea picioarele ca 
nefiind o parte a propriei persoane care să-l preocupe, se expunea 
posibilităţii ca alt pacient să i le dea la o parte ca să ia taburetul pe 
care şi le ţinea sau ca un altul să i le folosească drept pernă, fără 
a cere voie. Așadar, este de înţeles că îngrijitorii făceau uneori glume 
despre rolul de „Svengali”, arătând spre câte un pacient care se 
specializa în exploatarea rece a altuia, cum a fost cazul unui pacient 
din Spitalul Central despre care se spune că, vrând să-şi păstreze un 
loc bun în faţa televizorului şi, în același timp, să bea un pahar cu 
apă, a folosit alt pacient ca să-i păstreze locul, punându-l să stea pe 
scaunul râvnit cât timp el s-a dus să bea apă și ridicându-l de acolo 
la întoarcere. 


II 


Un important mod în care un individ îl poate folosi pe altul constă 
în a-l angaja în tranzacţii economice cinstite, prin vânzare sau schimb. 
O persoană contribuie la planurile alteia doar dacă se precizează 
explicit, în prealabil, ce anume va primi în schimb; de la cine pri- 
meşte nu este relevant: un automat sau o firmă cu vânzări prin 
poştă reprezintă surse la fel de bune ca o persoană. Între condiţiile 
sociale necesare pentru acest gen de cooperare se numără un grad 
oarecare de încredere reciprocă în privinţa realităţii aflate dincolo de 
aparenţa a ceea ce oferă fiecare dintre indivizi, un anume consens 
privind preţul potrivit, unele mecanisme de a exprima o ofertă şi de 
a o susţine ferm şi convingerea că este corect să se folosească persoa- 
nele și bunurile în această manieră. Se poate spune că efectuarea 
unui schimb economic „exprimă” aceste condiţii sociale, în sensul de 
a conferi semne sau dovezi ale existenţei lor. Mă voi ocupa ulterior 





* Nume generic acordat indivizilor care îi domină complet pe alţii, de obicei 
în scopuri egoiste sau malefice; după numele hipnotizatorului malefic 
din romanul Trilby de George Du Maurier (n.t.). 


230 AZILURI 


de faptul că în orice situaţie socială reală, procesul de schimb economic 
va fi modificat de influenţa unor acorduri sociale suplimentare; în 
acest moment mă limitez la a arăta că, în cazul schimburilor neauto- 
rizate sau ascunse, încrederea în partenerul de tranzacţie trebuie să 
fie relativ mare, din moment ce se poate dovedi că lucrează sub 
acoperire pentru autorităţi sau că va duce dovezi autorităţilor, ori că 
nu-și îndeplineşte partea de schimb în mod corect, bazându-se pe 
caracterul clandestin al tranzacţiei pentru a evita acţiunile corec- 
ţionale oficiale. 

În Spitalul Central, la fel ca în majoritatea instituţiilor totale 
moderne, pacienţii aveau voie să cheltuiască bani la bufetul destinat 
lor şi la diferitele automate de dulciuri. Însă, la fel ca în alte instituţii 
totale, aceste cumpărături suportau o mai mare limitare decât în 
lumea din afară. În primul rând, sursa și suma de bani erau stabilite 
dinainte. La internare, pacientul trebuia să-şi predea toţi banii pe 
care-i avea asupra lui în numerar și să renunţe la dreptul de a 
dispune după voie de economiile proprii; în schimb, i se permitea să 
primească o sumă mică, în mod regulat, de la biroul spitalului care 
se ocupa de fondurile pacienţilor!. Pentru a obţine sume suplimentare 
din creditul personal de spital sau, în cazul pacienţilor internaţi de 
foarte mult timp, pentru creşterea alocaţiei lunare de la zece la 
douăzeci de dolari, era nevoie de un ordin oficial, semnat de șeful 
secției. Cum se presupunea că spitalul acoperă toate „nevoile” pacien- 
ţilor, acestora li se interzicea oficial să câștige bani în schimbul ser- 
viciilor prestate în spital?. În al doilea rând, gama de articole comer- 
cializate era limitată, comparativ cu piața liberă din afară: la bufetul 
pacienţilor nu se permitea, de exemplu, vânzarea chibriturilor, a 
băuturilor alcoolice, a lamelor de ras sau a contraceptivelor, iar piața 
pentru articole vestimentare importante era considerată prea mică 
pentru ca acestea să existe în stoc. În sfârșit, pentru pacienţii fără 
dreptul de a circula liber pe teritoriul spitalului, accesul oficial la 
bufet era permis doar când pacienţii erau duși acolo în grup sau când 





1. În unele instituţii totale, mai cu seamă în închisori, regulamentul poate 
cere ca instituționalizaţii să utilizeze chitanţe de mână sau un aran- 
jament de creditare cu bufetul, în loc de bani; de obicei, ambele metode 
sunt considerate privaționiste. 

2. Pacienţii cu experienţă ca deţinuţi afirmau uneori că una dintre marile 
calități ale închisorilor consta în aceea că, de obicei, individul poate să 
câştige şi să economisească sume mici de bani. Câteva spitale psihiatrice 
au experimentat munca plătită și, în branșa psihiatrică, există opinia 
(pe care o împărtășesc cu hotărâre) că acest lucru ar creşte în mare 
măsură tolerabilitatea vieţii de spital. 

li se permitea să combine mersul la bufet cu participarea la un 
spectacol de divertisment în clădirea de recreere alăturată. 

După cum ne putem aștepta, date fiind cunoştinţele cu privire la 
alte situaţii, pacienţii găseau modalităţi de a ocoli restricțiile de 
folosire a banilor!. Pacienţii făceau eforturi pentru ca finanţele lor să 
nu ajungă sub controlul administraţiei, în parte fiindcă se considera 
că funcționarii folosesc un fel de test al mijloacelor finaniare: în 
funcţie de capacitatea fiecăruia de a plăti, pacienţilor li se cerea să 
pensie de veteran afirma că a reuşit să împiedice ajungerea pensiei 
pe mâinile spitalului convenind cu proprietara clădirii în care locuise 
înainte de internare să o ridice ea şi să i-o păstreze. Alţii foloseau 
sistemul de depuneri prin poștă pentru a-şi alimenta un cont asupra 
căruia doar ei aveau control. Unii pacienţi recent internaţi încălcau 
fără zarvă regulile spitalului și continuau să scrie, din spital, cecuri 
plătibile la băncile locale. Pacienţii afirmau că unii indivizi încerca- 
seră să îngroape bani pe terenul spitalului, spre a-i păstra în sigu- 
ranţă. Se întâmpla ca un pacient să-l folosească pe altul drept „bancă”, 
uneori plătindu-i un onorariu pentru aceasta. 

În Spitalul Central, caracterul ilicit al obiectelor şi serviciilor 
cumpărate clandestin de pacienţi, precum şi al surselor financiare 
folosite clandestin variau în diferite grade. 

Exista acţiunea strict interzisă de a cumpăra sau vinde băuturi 
alcoolice aduse în incinta spitalului prin contrabandă. Pacienţii afir- 
mau că, la un anumit preţ, se putea obţine băutură cu regularitate; 
deşi am băut de câteva ori un pahar pe teritoriul spitalului, și cu 
îngrijitorii, şi cu pacienţii, nu cunosc personal existența unei pieţe 
pentru acest produs. La fel, se părea că, ocazional, câteva tinere 
femei se prostituau pentru mai puţin de un dolar, dar nu am dovezi 
decisive în sprijinul acestei afirmaţii. Despre câţiva pacienţi, atât 





1. La nivelul comunităţii, acest fapt este bine documentat de E.W. Bakke, 
The Unemployed Worker (Yale University Press, New Haven, 1940); 
autorul arată cum, în timpul marii depresiuni, şomerii izbuteau să 
ocolească metoda bonului de cumpărături folosită pentru justificarea 
ajutorului social primit. Vezi „Loss of Function of Spending”, pp. 355-359. 
Dostoievski, în Memoirs from the House of the Dead (traducere de Jessie 
Coulson; Oxford University Press, Londra, 1956), oferă informaţii intere- 
sante despre modurile în care deţinuţii dintr-o închisoare siberiană 
reușeau să obţină bani și să-i folosească (pp. 15-17), afirmând că (p. 16): 
„Banul e un fel de libertate sunătoare și de greutate, de nepreţuit pentru 
un om cu totul lipsit de adevărata libertate”. [versiunea în limba română: 
F.M. Dostoievski, Casa morţilor, Editura Remus Cioflec, București, 1944, 
traducere de Al. Iacobescu, p. 27 — nut.] 

colegii lor, cât și personalul ştiau bine că împrumută bani cu dobândă 
relativ ridicată — 25% pentru o perioadă scurtă, se spunea ; în aceste 
cazuri, părea că pe debitor îl preocupă mai mult rolul social pe care 
i-l aducea această afacere decât dacă îşi primea sau nu banii înapoi. 

Alte servicii ce puteau fi obţinute în schimbul unei anumite sume 
erau mai puţin tabu. Pacienţii spuneau că pot obţine călcarea panta- 
lonilor la preţul de douăzeci și cinci de cenți perechea. Mai mulţi 
foști frizeri profesioniști tundeau „bine”, luând în schimb ţigări sau 
bani, această piaţă fiind rezultatul tunsorilor extrem de „proaste” 
făcute de obicei pacienţilor!. Un ceasornicar dintr-o clinică îşi crease 
o situaţie atât de solidă în ocupaţia lui, încât îi solicitau serviciile 
mulți membri ai personalului, dar și pacienţi, la aproximativ jumă- 
tate din preţul cerut de obicei în lumea din afară. Doi pacienţi aveau 
trasee de livrare a ziarelor pe teritoriul spitalului, iar unul dintre ei 
angaja alți pacienţi care să-l ajute. Un pacient fără dreptul de a ieşi 
în oraş îi plătea altuia, care avea acest drept, treizeci și cinci de cenți 
ca să-i ducă la curățătorie costumul şi să i-l aducă înapoi (serviciu 
pentru care exista cerere, dar poate nu şi tarif standard), iar unui 
lucrător din atelierul de cizmărie îi plătea ca să-i pună tocuri noi la 
pantofii civili. 

Deși toate aceste servicii se prestau şi erau plătite, nu toţi pacienții 
le solicitau și nu toți pacienţii le prestau. Una dintre activitățile comer- 
ciale cele mai răspândite era vânzarea de chibrituri — obiecte oficial 
interzise, dar a căror prezență în posesia pacienţilor se trecea cu 
vederea, excepție făcând acei pacienţi consideraţi a nu prezenta 
încredere. Un pacient era cunoscut întregului spital ca vânzător de 
chibrituri, la preţul de un cent cutia; cât era ziua de lungă, veneau 
la el pacienţi pe care nu-i cunoştea, cu bănuțul în mână, ca să 
cumpere chibrituri. 

Principala sursă de venituri a pacienţilor, pe lângă sumele auto- 
rizate sau aduse de rude, părea să fie serviciul de spălătorie auto. 
Angajaţii de la toate nivelurile erau clienţi ai acestui serviciu, fie „cu 
abonament” în valoare de aproximativ doi dolari pe lună, fie plătind 
cincizeci sau șaptezeci şi cinci de cenți pentru fiecare spălare. (Tariful 





1. Un pacient extrem de popular, frizer profesionist, afirma că poate câştiga 
până la optzeci de dolari lunar, în spital, cu meseria sa. Venit din clădirea 
penală de maximă securitate, era uneori trimis înapoi pentru o infrac- 
țiune sau alta, comisă în contextul libertăţii condiționate de circulație 
pe teritoriul spitalului. Omul afirma că un efect ocupaţional colateral al 
acestei exilări periodice consta în faptul că, de fiecare dată, își pierdea 
clientela şi trebuia să și-o restabilească după ce-și recâștiga dreptul de 
a se întoarce în spitalul propriu-zis. 

comercial obişnuit pentru o singură spălare era între 1,25 și 1,50 dolari.) 
Uneori, vizitatorii spitalului erau acostaţi, ca potenţiali clienţi, de spă- 
lătorii de mașini. De asemenea, unii pacienţi ceruiau maşinile, dar 
pentru aceasta era nevoie de capital, ca să plătească ceara în avans, 
şi de o persoană de legătură în afară, care să cumpere ceara. Serviciul 
de spălare a maşinilor, spre deosebire de majoritatea altor servicii 
din spital, dăduse naştere la o oarecare diviziune a muncii: un 
pacient vindea spălătorilor recipiente mari cu apă la preţul de cinci 
cenți bucata; un altul susținea că angajează alți pacienţi să spele 
mașinile pentru care obținuse acceptul proprietarilor; un altul afirma 
că primește de obicei un comision de cincizeci de cenți pentru fiecare 
amator de ceruire a mașinii găsit. 

Pacienţii au ajuns să considere că spălarea maşinilor este preroga- 
tiva lor legitimă şi că îndatoririle din spital îi împiedică în mod 
nedrept să câștige bani. Uneori se recurgea la ajustări neoficiale, 
astfel încât pacientul să-și poată îndeplini și sarcinile din spital, şi 
să-i rămână timp pentru ceea ce numea uneori „munca lui adevă- 
rată”. Se poate adăuga că, deși existau câteva paciente care spălau 
mașini, se considera că această sursă de venit, la fel ca majoritatea 
celor neautorizate din spital, este potrivită doar pentru bărbați. 

Existau şi câteva modalități minore de a câştiga bani. Câţiva 
pacienţi lustruiau pantofi, atât ai îngrijitorilor, cât şi ai celorlalţi 
pacienţi. La jocurile de biliard între clinici, unii pacienţi vindeau 
băuturi răcoritoare cu un oarecare profit. În câteva secţii, pacienţii 
cumpărau de la bufet praf concentrat de răcoritoare și vindeau bău- 
tura preparată astfel. Unul sau doi pacienţi culegeau fructe de pădure 
din tufele de pe teritoriul spitalului şi, când puteau, le vindeau soţii- 
lor personalului rezident. 

Uneori, pacienţii vindeau tovarăşilor lor articolele primite de la 
diferite servicii ale spitalului. Câteodată vindeau premiile câștigate 
la bingo când se întorceau din clădirea de recreere unde aveau loc 
jocurile. 'Ţigările de calitate superioară împărţite la sfârșitul întruni- 
rilor recreative ale întregului spital erau uneori vândute, la fel ca și 
cele primite de ajutoarele de la bucătărie în seara când o anumită 
organizaţie caritabilă din orașul învecinat organiza obișnuita petre- 
cere cu dans, în clădirea de recreere. Alteori, pacienţii vindeau îmbră- 
cămintea care li se elibera în spital; pe tutunul standard împărţit de 
spital pacienţilor se puteau primi uneori cinci cenți. 

Câţiva pacienţi se pare că reușeau să obţină bani într-un mod 
considerat ilicit atât în lumea din afară, cât și pe teritoriul spitalului, 
practica încadrându-se, ca atare, în categoria escrocheriilor mărunte. 
Se afirma că, în trecut, telefoanele publice de pe teritoriul spitalului 
fuseseră „aranjate” cu cauciuc, astfel încât să-i înapoieze utilizatorului 

monedele. Se mai afirma că unele cărţi din bibliotecă fuseseră furate 
şi vândute şi că, de asemenea, s-au furat câteva aparate de sport, vân- 
dute unor oameni din comunitatea învecinată cu spitalul!. 

Când o persoană instituționalizată plăteşte în mod necuvenit sume 
de bani pentru anumite bunuri sau servicii unei alte persoane care, 
în calitate de reprezentant al organizaţiei respective, controlează și 
administrează oficial accesul la respectivele bunuri şi servicii, putem 
vorbi despre mită. Se spune că acest fapt se întâmplă uneori în situa- 
ţiile când un pacient obținea cameră individuală, dar dispun numai 
de dovezi neverificate şi nu cred să fi fost un obicei încetățenit. În 
închisori, desigur, mituirea gardienilor este întâlnită foarte frecvent?. 

Până acum am descris rolul pe care-l joacă în viața clandestină 
a spitalului banii metalici și de hârtie folosiți în mod oficial în 
societatea generală. Acest mijloc de schimb are o serie de însuşiri 
fiduciare bine cunoscute: ocupă spaţiu puţin, poate fi manevrat şi 
depozitat fără să se deterioreze, este greu de contrafăcut şi toate 
bancnotele sau monedele cu aceeaşi valoare sunt egal acceptabile 
între ele ; poate fi folosit în scopuri contabile și de măsurare a valorii ; 
valoarea sa intrinsecă sau de comoditate nu este suficient de mare 
pentru a provoca o cerere mare și continuă care să perturbe rezervele. 
Pentru pacienţi, moneda oficială, deşi greu de depozitat, avea o 
valoare suplimentară : cu bani în buzunar, pacientul putea să exercite 
pretenţii față de unele bunuri aflate dincolo de zidurile spitalului, 
putea să comunice într-o limbă înţeleasă în lumea din afară, deși, 
oficial, nu i se permitea s-o vorbească. 

În instituţiile totale se dezvoltă adesea un mijloc de schimb neofi- 
cial, de substituție. Există descrierea unui caz de bani de hârtie 





1. În lagărele europene pentru prizonieri de război, aprovizionarea celor din 
afară era uneori importantă, mai cu seamă în situaţiile când pachetele 
de la Crucea Roşie conţineau articole cu o valoare foarte ridicată pe 
piața neagră, cum ar fi cafeaua. Vezi R.A. Radford, „he Economic 
Organisation of a PO.W. Camp”, Economica, XI (1945), p. 192. 

2. Argoul din închisorile britanice este foarte instructiv în această privinţă. 
Vezi Dendrickson și Thomas, op. cit., p. 25: 

„Cuvântul «bent» [care înseamnă «strâmb», dar şi «necinstit» în limbajul 
argotic — n.t.] merită o explicaţie separată. Este folosit doar în forma de 
participiu trecut și denotă necinstea. Un gardian strâmb este unul care 
va coopera cu deţinuţii pentru introducerea pachetelor cu tutun de 
contrabandă la mititica. Pe un gardian nu poţi să-l «strâmbi»: pentru ca 
lucrurile să fie şi mai complicate, îl <îndrepţi», probabil dându-i mită. 
Astfel, dacă îndrepţi un gardian drept, el devine strâmb!”. 

La pp. 91-94, Dendrickson și Thomas descriu mai multe moduri în care 
se pot trage foloase de pe urma unui gardian strâmb. 

„fictivi”, apărut într-un lagăr pentru prizonieri de război!; însă în 
mod obișnuit, mijlocul de schimb clandestin este un bun dorit de toată 
lumea și cu limite considerabile când joacă rolul de bani. De cele mai 
multe ori, ca în cazul când ţigările ajung să fie folosite drept mijloc 
de schimb?, depozitarea poate constitui o problemă ; echivalenţa între 
mărci este și ea problematică ; scăderea calităţii prin amestecul cu 
alte produse se poate realiza uşor, iar consumul lor ca bun poate 
determina fluctuații ample ale valorii monetare. 

Viaţa de spital ilustrează bine anumite limite caracteristice ale 
mijloacelor de schimb substitutive. La unele jocuri de pocher se 





1. Radford, op. cit., pp. 196 şi urm. Autorul urmăreşte pas cu pas dezvoltarea 
unei economii limitate, „în umbră”, şi m-am inspirat mult din ea. Lucra- 
rea poate servi drept model celor care studiază viața clandestină. 

2. Aceasta înseamnă că trebuie să existe o gamă largă de bunuri și servicii 
disponibile în schimbul ţigărilor și că persoanele care nu fumează sunt 
dispuse, totuşi, să accepte această formă de plată, în virtutea a ceea ce 
pot cumpăra cu ea. Spre exemplu, Radford, scriind despre lagărele ger- 
mane pentru prizonieri de război (op. cit., p. 193), afirmă: 

„De fapt, exista o piaţă a muncii embrionară. Chiar şi atunci când nu 
se ducea lipsă de ţigări, exista de obicei câte un individ nenorocos, 
dispus să efectueze servicii în schimbul lor. Oamenii de la spălătorie 
anunțau că vor două ţigări pentru fiecare articol vestimentar spălat. 
Uniformele de luptă erau spălate şi călcate pentru douăsprezece ţigări, 
posesorul lor primind cu împrumut, pentru intervalul respectiv de timp, 
o pereche de pantaloni incluși în preţ. Un portret pastel de calitate costa 
treizeci de ţigări sau o cutie de tutun «Kam». Feluritele operaţii de croi- 
torie și alte servicii aveau, de asemenea, prețul lor. 

Mai erau și serviciile oferite de întreprinzători. Exista un tip care avea 
o tonetă de cafea, unde vindea ceai, cafea şi cacao la preţul de două 
țigări ceașca; își cumpăra materiile prime la prețul pieţei și angaja 
oameni care să adune combustibil şi să îngrijească focul”. 
Heckstall-Smith, op. cit., p. 193, scriind despre închisoarea britanică 
Wormwood Scrubs, arată: 

„Acum, că prizonierii nu-și mai primesc leafa în bani, ci în bunuri de la 
bufet, tutunul şi ţigările sunt folosite în locul banilor. În închisoare, cine 
vrea să-i fie curățată celula plătește cuiva un număr de ţigări făcute 
manual pentru treaba asta. Tot cu aceste ţigări își poate cumpăra porţii 
suplimentare de pâine și zahăr. În schimbul lor i se poate spăla cămașa 
ori i se pot modifica hainele de închisoare în atelierul de croitorie. 

Cu ţigările subțiri, rulate manual, se poate cumpăra orice, chiar şi trupul 
altui deţinut. Aşa că nu-i de mirare că-n fiecare închisoare din ţară înflo- 
rește Piaţa Neagră a tutunului, condusă de «Baroni»”. 

Situaţia la Dartmoor, unde se fac pariuri pe baza rezultatelor la cursele 
de cai anunţate la radio, folosind ca monedă tutunul, este descrisă de 
Dendrickson și Thomas, op. cit., pp. 95-96. Pentru o versiune din închi- 
sorile americane, vezi Hayner şi Ash, op. cit., p. 366. 

foloseau atât monede, cât și ţigări drept jetoane, dar cei care câştigau 
țigări aveau tendința de a le păstra ca să le fumeze. La petrecerile 
cu dans din clădirea de recreere, un pacient se putea duce la bufet, 
la cerința altuia, ca să-i aducă o băutură răcoritoare sau un pachet 
cu ţigări, cerând în schimb câteva ţigări. Tot astfel, în unele secţii de 
irecuperabili, pacientul care are o ţigară de calitate poate evita să-i 
ceară umil, îngrijitorului, un foc, punând alt pacient să se ducă la 
îngrijitor cu ţigara şi s-o aprindă; în schimbul acestui serviciu, per- 
soana care-l face primește cele câteva fumuri promise. În asemenea 
cazuri, persoanele implicate păstrează atitudinea celor care pun în 
aplicare un acord obţinut prin negocieri la rece, nu un schimb de 
favoruri. Dar numai puţini pacienţi păreau să dorească să cumpere 
astfel de servicii și puţini pacienţi erau cunoscuţi drept persoane 
dispuse să le execute. 

Folosirea înlocuitorilor de bani (și naşterea unei valori speciale a 
monedei oficiale de afară) nu se putea extinde prea mult în Spitalul 
Central, fiindcă nici banii şi nici bunurile nu suportau restricții atât 
de severe ca în unele închisori şi lagăre pentru prizonieri de războil. 
Veneau atât de mulți vizitatori, încât exista un aflux constant de 
bani şi produse, sub formă de cadouri de la rude. De asemenea, 
pacienţii cu dreptul de a ieși în oraș puteau aduce pe teritoriul 
spitalului diferite produse fără a se teme că vor fi percheziționaţi la 
poartă, după cum pacienţii cu dreptul de a circula liber pe teritoriul 
spitalului puteau foarte ușor să facă escapade în afară, fără a fi 
depistaţi?. Unele restricţii suplimentare vizau economia ţigărilor, din 





1. Radford, op. cit., descrie formarea unei pieţe unificate, având o structură 
stabilă a preţurilor, modificări regulate ale nivelului preţurilor, speculă 
cu bunuri de perspectivă, arbitraj, emisie monetară, intermediari, stabi- 
lire de preţuri pentru evitarea tocmelilor şi alte rafinamente ale unui 
sistem economic. Deşi economia prizonierilor de război era inseparabil 
legată de economia liberă locală, se pare că apăreau şi elemente noi pe 
piaţă, zilnic. Economia „din umbră” a Spitalului Central nu se putea 
lăuda cu nici una dintre aceste înflorituri. 

2. Spitalul Central avea o politică omenoasă în privința pazei de la poartă. 
Pacienţii care nu aveau dreptul de a ieși în oraș puteau de fapt să plece 
la plimbare şi să se întoarcă, fără a exista prea multe șanse ca paznicii 
să-i oprească. Uneori, în cazurile când se vedea foarte clar că pacientul 
iese din spital fără să aibă acest drept, paznicii îl opreau cu calm şi-l între- 
bau ce statut are. În plus, pacientul care dorea să iasă putea găsi mai 
multe locuri pe unde să escaladeze zidul de piatră şi, de asemenea, mai 
multe locuri în care zidul era întrerupt şi înlocuit cu gard din plasă de 
sârmă, prin care se putea trece ușor. Un traseu, cunoscut pacienţilor și 
angajaţilor, consta dintr-o potecă bine bătătorită, care traversa păduricea 
şi ducea spre o gaură mare din gardul de sârmă. Prin aceste aspecte, 

moment ce spitalul distribuia foiţă și tutun cu relativă dărnicie celor 
cu o îndatorire stabilă sau celor care puteau afirma că „au dat o 
mână de ajutor”. În unele cazuri, „materiile prime” erau distribuite 
periodic indiferent dacă pacienţii munceau sau nu pentru ele. Deşi 
nimeni nu părea să agreeze prea tare ţigările confecţionate manual, 
ele aveau efectul de a stabili o limită superioară a valorii celor de 
calitate, căci acestea nu însemnau o ţigară oarecare, ci una supe- 
rioară, prestigioasă. 

Mai trebuie menţionată o ultimă sursă clandestină de bani și 
bunuri: jocurile de noroc!. Micile cercuri din spital dedicate acestei 
activități au fost deja descrise. Aici vreau doar să subliniez încă o 
dată faptul că, pentru a se putea aplica aceste modalităţi de a-i folosi 
pe alţii, trebuie să existe acordurile sociale de tipul celor aflate la 
temelia unei pieţe. Se mai poate adăuga doar că primirea unui individ 
ca participant acceptabil la o partidă de pocher sau de blackjack era 
uneori independentă de manifestarea simultană a simptomelor sale 
psihotice (îndeosebi dacă miza era apreciabilă, în comparaţie cu 
resursele participanţilor). 

Folosirea banilor „adevăraţi” sau a înlocuitorilor este doar o formă 
de activitate economică între multe altele, deşi poate că reprezintă 
forma cea mai eficientă pentru grupurile mari. La cealaltă extremă 
găsim „trocul direct” ; aici, bunul cedat de individ poate fi dorit doar 
de primitor, iar bunul primit în schimb poate să nu aibă valoare 
pentru nimeni altcineva. În acest caz avem de-a face cu un schimb 
oarecare, nu cu unul comercial. Acest gen de schimb în natură, fără 
implicarea unor articole care să poată fi date din nou la schimb, după 
plac (cum ar fi ţigările), se întâlnea frecvent în Spitalul Central. Spre 
exemplu, fructele proaspete primite câteodată la desert erau date 
uneori în schimbul altor articole dorite ; şi îmbrăcămintea de spital 
făcea, ocazional, obiectul unor astfel de schimburi. 





spitalul se deosebea în mod accentuat de unele închisori. În mod inte- 
resant, unii pacienţi afirmau că, chiar şi atunci când obțineau dreptul 
de a ieși în oraş și puteau să plece pe poarta cea mare în bună regulă, 
tot se simțeam extrem de nesiguri şi de vinovaţi făcând acest lucru. Am 
trăit şi eu acest sentiment. 

1. În anumite instituţii totale, pariurile și jocurile de noroc pot alcătui o 
formă fundamentală a structurării vieţii. Vezi, de pildă, Hayner şi Ash, 
op. cit., p. 365: „Jocurile de noroc sunt extrem de populare în Şcoala de 
Reeducare. [...] Indivizii instituţionalizați practică aceste jocuri sub orice 
pretext. [...] Mijlocul de schimb pentru pariurile de joc poate consta în 
orice serviciu sau bun transferabil de la un individ la altul. Un partener 
de celulă va plăti adesea o datorie de joc efectuând curăţenia necesară 
a celulei o perioadă determinată de timp”. 

III 


Am arătat că vânzarea sau schimbul în natură şi elementele de 
organizare socială pe care le presupun aceste activități economice 
reprezentau o importantă modalitate neoficială prin care institu- 
ţionalizaţii practicau exploatarea celorlalţi. Însă, cum se întâmplă 
probabil în multe instituţii totale, exista o modalitate mai importantă 
prin care bunurile şi serviciile îşi schimbau proprietarul, un mod mai 
important prin care eforturile neoficiale ale individului erau ampli- 
ficate prin incorporarea de acţiuni neoficiale utilizabile, executate 
de alţii. 

În virtutea identificării cu starea sau cu situaţia de viaţă jalnică 
a altuia, individul îl poate ajuta de bunăvoie sau îi poate oferi o 
demonstraţie ceremonioasă de respect, în primul caz punând în 
evidență un semn de solidaritate, iar în al doilea caz, un simbol al 
solidarităţii. Astfel de semne și simboluri ale grijii față de celălalt 
sunt răsplătite de obicei într-un fel sau altul, din moment ce persoana 
căreia individul îi oferă o asemenea relaţie de sprijin răspunde de 
multe ori oferind, la rândul ei, o relaţie de sprijin. Astfel apare un 
schimb real de lucruri dezirabile, schimb deseori bine echilibrat în 
cazul relaţiilor egalitare!. Însă din punct de vedere analitic, acest 
transfer bidirecțional, care ar putea fi numit schimb social, diferă 
considerabil de schimbul economic propriu-zis. Înțelegerea prealabilă 
cu privire la ceea ce vor schimba partenerii între ei caracterizează 
schimbul economic, dar poate fi compromițătoare în schimbul social, 
căci ceea ce poate fi un scop fățiș în primul caz trebuie să fie o simplă 
consecință colaterală în al doilea caz. O persoană care nu-și înde- 
plineşte promisiunea într-un schimb economic poate fi constrânsă 
să-şi plătească datoria ; o persoană care nu răspunde unui favor sau 
unui gest de respect, de cele mai multe ori, poate fi doar acuzată de 
fire dezagreabilă şi evitată cu un simţământ de nemulţumire. (Dacă 
partea lezată voia să ia măsuri mai directe, de multe ori ascundea 





1. O prezentare a acestor probleme de reciprocitate se poate găsi în Marcel 
Mauss, The Gift, traducere de lan Cunnison (Cohen şi West, Londra, 
1954); C. Levi-Strauss, Les structures 6lementaires de la parente (Presses 
Universitaires, Paris, 1949); G. Homans, „Social Behavior as Exchange”, 
American Journal of Sociology, LXII (1958), pp. 587-606; şi Alvin Gouldner 
(căruia îi sunt îndatorat în aceste chestiuni), „The Norm of Reciprocity”, 
American Sociological Review, XXV (1960), pp. 161-178. Vezi şi M. Deutsch, 
„A Theory of Cooperation and Competition”, Human Relations, Il (1949), 
pp. 129-152. 

adevărata cauză a nemulțumirii sale şi scotea la lumină alt delict, 
care să poată fi folosit în condiţiile economice legiferate, protejând 
astfel ambele cadre de referință.) Un lucru dat la schimb trebuie 
plătit imediat, ba chiar şi pentru amânarea plăţii trebuie să se 
plătească; dar, deşi o favoare în context social trebuie răsplătită 
când relaţia o cere, aceasta se întâmplă numai dacă relaţia o cere, 
adică atunci când destinatarul recunoscut ajunge să aibă nevoie de 
o favoare sau când se află în poziţia care, în mod ritualic, cere 
exprimarea ceremonială a respectului. În schimbul social există nece- 
sitatea de a stabiliza relaţia, iar o favoare substanţială oferită de o 
persoană poate fi echilibrată în mod adecvat printr-un gest pur cere- 
monial din partea celeilalte, căci ambele acțiuni pot confirma la fel 
de bine prezenţa preocupării adecvate a uneia faţă de cealaltă!. Pe 
de altă parte, în schimburile economice, simplele mulțumiri, oricât 
de des repetate, nu-l pot mulțumi pe cel care oferă; el trebuie să 
primească în schimb ceva cu o valoare materială echivalentă. In mod 
caracteristic, un credit față de o persoană poate fi vândut uneori 
unui terț, care are dreptul, în acest caz, de a cere ce i se cuvine; dar 
expresiile şi semnele de solidaritate din partea cuiva pot fi transfe- 
rate unui terț doar într-un mod foarte limitat, cum este cazul scriso- 
rilor de recomandare. Așadar, în ceea ce priveşte cooperarea cerută 
din partea altuia, trebuie să facem distincţia între plăţile economice 
şi plăţile sociale. 

Diferenţa dintre plăţile economice și cele sociale este bine ilustrată 
de dubla întrebuințare a banilor în Spitalul Central. Plata primită 
de un pacient pentru spălarea maşinii reprezenta o cotă apreciabilă 
din costul aceluiași serviciu prestat în lumea din afară şi era privită 
foarte des din perspectiva pecuniară, ca parte a sistemului pieţei. 
Astfel, una dintre recompensele activităţii din spital consta, pentru 
unii angajaţi, în spălarea maşinii la un preţ mic. Insă banii erau 
folosiţi și într-un mod pur ritualic. Pacientul aflat în slujba unui 
membru al personalului se aștepta să primească, din când în când, 
câte o monedă de douăzeci şi cinci de cenți nu ca plată pentru un 





1. Una dintre dilemele interesante ale schimbului social constă în aceea 
că, în relaţiile egalitare, a nu răspunde cu echivalentul a ceea ce ai 
primit constituie expresia lipsei de respect pentru relație şi a unui 
caracter infam ; însă efortul declarat de a plăti exact cu echivalentul a 
ceea ce ai primit sau de a cere echivalentul exact a ceea ce ai oferit 
încalcă temeiul presupus al activităţii și transferă situaţia în planul 
economic. Cumva, individul trebuie să obţină echivalentul a ceea ce 
oferă și, în același timp, aceasta trebuie să fie consecința neintenționată 
a sprijinului benevol acordat altora şi a faptului de a fi sprijinit benevol 
de aceștia. 

serviciu oarecare, rezonabilă din perspectiva pieţei, ci pur şi simplu 
ca o expresie a aprecierii. Tot astfel, pacientul nu numai că îi cumpăra 
uneori unui prieten o băutură răcoritoare de la bufet, ci mai mult 
decât atât, îi dădea pur şi simplu cinci sau zece cenți, din proprie 
inițiativă, spunându-i: „la-i şi cumpără-ţi o Cola !”. În mod obişnuit, 
aceste recompense, la fel ca bacşişul, puteau fi așteptate, dar nu şi 
cerute și aveau menirea de a arăta aprecierea unei relaţii, nu valoa- 
rea comercială a activităţii executate. 

În toate aşezămintele sociale se creează legături de solidaritate 
între grupuri de membri. În contextele domestice şi de prietenie, 
unele astfel de legături pot fi prescrise în mod specific, făcând parte 
din adaptările primare ale participanţilor. În alte situaţii, cum sunt 
cele ale „bisericuţelor” cu implicare moderată formate în pauză în 
unele instituții comerciale, adaptarea primară va presupune opțiunea 
individului de a se implica sau nu în respectivele structuri. Dar în 
multe cazuri legăturile funcţionează ca parte a vieţii clandestine a 
așezământului, pe două căi. În primul rând, simplul sprijin emoţional 
şi sentimentul de apropiere personală pe care le oferă ele pot să nu 
fie prevăzute în alcătuirea oficială a organizaţiei. Poate că forma 
care exprimă cel mai clar aceasta este aşa-numita relaţie intimă de 
la serviciu sau, în termeni de spital, „poveste romantică de balamuc”, 
căci astfel de implicări, după cum am arătat anterior, pot absorbi o 
mare parte din timpul participanţilor, umplând considerabil lumea 
în care trăiesc. În al doilea rând și mai important în contextul de 
față, aceste substructuri pot să constituie baza atât pentru schimbu- 
rile economice, cât şi pentru cele sociale de genul celor rezultate din 
transferul neautorizat de bunuri şi servicii. Așadar, pentru a discuta 
rolul schimburilor sociale din Spitalul Central, trebuie să luăm în 
discuţie tipurile de solidaritate care se găsesc acolo. 

În Spitalul Central, la fel ca în multe alte instituţii totale, erau 
anumite tipuri standard de formare a legăturilor. Existau relațiile de 
camaraderie, în cadrul cărora doi indivizi manifestau ceea ce se 
considera a fi o relație nonsexuală, fiecare identificându-se într-o 
oarecare măsură cu preocupările celuilalt!. Apoi existau relaţiile 





1. Elementul distinctiv al relaţiei de camaraderie în anumite instituţii 
totale constă în aceea că este o relaţie reciprocă de exclusivitate (ca în 
cazul relaţiei matrimoniale): individul are un singur camarad şi este 
singurul camarad al acestuia. În închisorile britanice, relaţia de cama- 
raderie este atât de puternic instituţionalizată în societatea deținuților, 
încât un deţinut care nu este prevenit se poate trezi compromis prin 
faptul că s-a purtat amabil cu un coleg de detenţie care i-a vorbit în ziua 
aceea. Heckstall-Smith, op. cit., p. 30, poate fi citat în această privinţă: 

sentimentale, în cadrul cărora două persoane, de obicei de sex opus, 
manifestau un fel special de interes reciproc, cu tentă sexuală!. Exis- 
tau și relaţiile de tip clică, în care trei sau mai multe persoane ori 
două sau mai multe cupluri manifestau o preferinţă reciprocă de înto- 
vărășire şi se sprijineau reciproc într-o anumită măsură. Mai existau 
relaţiile categoriale, în cadrul cărora oricare doi indivizi, în virtutea 
faptului că se cunosc reciproc ca fiind instituţionalizaţi, manifestau 
anumite semne de respect reciproc. În sfârșit, mai erau relaţiile de 
patronaj, create între un membru al personalului şi pacientul pe care 
îl angaja. 

Propun să tratăm împreună relaţiile de camaraderie, cele senti- 
mentale şi pe cele de tip clică, grupându-le în categoria generală de 
„relaţii intime”. Acestea nu erau nici pe departe interzise în spital, 
deşi perechile îndrăgostite, neavând voie să se căsătorească, erau 
avertizate „să nu se implice prea profund”, iar relaţiile homosexuale 
erau oficial interzise, deşi unele grupuleţe de homosexuali cu dreptul 
de a circula liber pe teritoriul spitalului își manifestau în tăcere 
solidaritatea aparte. 

Indivizii instituţionalizați implicaţi în relaţii intime își împrumu- 
tau reciproc bani, țigări, îmbrăcăminte și romane ; se ajutau reciproc 
la mutarea dintr-o secţie în alta; îşi aduceau unii altora articole de 
contrabandă relativ inofensive din afara spitalului ; încercau să stre- 
coare pe ascuns tot felul de lucruri aceluia dintre ei care „o dăduse 
în bară” şi fusese trimis într-o secţie încuiată, pentru a-i aduce 
alinare ; se sfătuiau cum să obţină diferite tipuri de privilegii şi se 
ascultau unii pe alţii descriindu-şi cazul?. 





„Aşa că vă despărțiți la sfârșitul perioadei de exerciţii fizice cu un amabil 
«Ne vedem mâine!». lar mâine, el se va afla iarăși alături de tine. 
Mâine, poimâine şi răspoimâine. Între timp, ceilalți deţinuţi vor ajunge 
să-l considere «camaradul» tău. Ba, mai rău, conform obiceiului din 
închisoare, vor evita să se amestece în această prietenie nou-formată și, 
astfel, te vei trezi cu pereche !”. 

Informații utile cu privire la relaţia de camaraderie pot fi găsite în 
Behan, op. cit. 

1. Numeroase instituţii totale nu numai că separă membrii celor două sexe 
pe durata nopţii, ci, mai mult, acceptă doar persoane de sex masculin 
sau de sex feminin. Ca urmare, în instituţiile totale este foarte probabil 
să existe ceea ce mulți dintre cei care le-au studiat vor numi „interes 
homosexual”, dacă nu chiar activitate homosexuală. Cea mai bună sursă 
de informare în această privinţă, după părerea mea, rămâne Clemmer, 
op. cit., cap. X, „Sexual Patterns in the Prison Community”. 

2. Ajutorul reciproc pe care şi-l acordă pacienţii este bine descris în unul 
dintre primele articole ale lui William Caudill. Vezi William Caudill, 

În Spitalul Central şi în spitalele de psihiatrie, în general, părea 
să existe o varietate interesantă a relaţiei de camaraderie: modelul 
„ajutorului”. Un pacient, deseori considerat de ceilalți destul de 
bolnav, îşi asuma sarcina de a ajuta cu regularitate un alt pacient 
care, după standardele personalului, era şi mai bolnav. Ajutorul îşi 
îmbrăca tovarășul, îi răsucea ţigările și i le aprindea, uneori îl apăra 
de confruntările fizice, îl ducea la cantină, îl ajuta să mănânce şi așa 
mai departe!. Deşi multe dintre serviciile oferite de ajutor făceau parte 
din categoria celor pe care pacienţii erau îndrituiţi să le primească, 
de multe ori pacientul în cauză n-ar fi putut beneficia de ele pe deplin 
fără ajutor. Aspectul interesant constă în faptul că, pentru observa- 
torul întâmplător, relaţia părea univocă: persoana ajutată nu recom- 
pensa în mod vizibil?. În plus, deoarece ambii participanţi erau, foarte 
probabil, dintre cei relativ închiși în sine, perioadele dintre serviciile 
specifice nu conţineau interacțiuni sociabile de tip camaraderesc, 
deşi existau numeroase ocazii pentru așa ceva. 

Schimburile sociale din spital erau caracterizate de sărăcia resur- 
selor care le stăteau pacienţilor la dispoziție pentru a-și exprima 
respectul reciproc şi pentru a-şi oferi reciproc ajutorul. În aceasta 
consta una dintre dificultăţile importante ale vieţii de spital, săracă 
în resurse ; oficialitățile recunoşteau dificultatea punând la dispoziţia 
pacienţilor, în clădirea de recreere, felicitări de Crăciun și materiale 
pentru confecționarea felicitărilor de Sf. Valentin, astfel încât aceștia 
să aibă ce să trimită în respectivele ocazii. Ca urmare, după cum ne 
putem aştepta, unele adaptări secundare practicate în spital aveau 
menirea de a procura bunuri care să poată fi dăruite altora — pe 
scurt, materiale rituale?. Sălile de mese şi cantina pacienţilor consti- 
tuiau o sursă de materiale rituale ; atunci când se distribuiau fructe 
transportabile — portocale, mere sau banane —, pacienţii le luau cu 
ei în secţie, neatinse, nu doar pentru rezervele proprii şi ca mijloc 
de schimb economic, ci şi ca bunuri care să poată fi dăruite priete- 
nilor. Tot astfel, la partidele de bridge din clădirea de recreaţie, câte 





F. Redlich, H. Gilmore și E. Brody, „Social Structure and Interaction 
Processes on a Psychiatric Ward”, American Journal of Orthopsychiatry, 
XXII (1952), pp. 314-334. 

1. Pentru o prezentare mai amplă a acestui tip de relaţie, vezi Otto von 
Mering și Stanley King, Remotivating the Mental Patient (Russell Sage 
Foundation, New York, 1957), „The Sick Help the Sicker”, pp. 107-109. 

2. În câteva cazuri, am observat că persoana care ajuta încerca să obţină 
favoruri de tip homosexual de la persoana ajutată, dar nu dispun de alte 
dovezi care să ateste că situaţiile de acest fel erau obișnuite. 

3. Poate că tocmai din perspectiva lipsei de materiale rituale putem înţelege 
parţial obiceiul, deja menţionat, de a oferi prietenilor mici sume de bani. 

un pacient accepta o ţigară de calitate, din comerţ, răspunzând la 
gestul generos cu o portocală — schimb economic echitabil, dar efec- 
tuat cu atitudinea unor persoane pe care nu le preocupă nicidecum 
această echitate minoră. Tot astfel, mergând să stea la coadă pentru 
o porţie suplimentară de mâncare, pacientul îşi poate întreba tova- 
răşii de masă dacă vor să le aducă şi lor ceva; aceştia îi pot oferi în 
schimb din sarea, piperul sau zahărul pe care l-au adus cu ei. De 
asemenea, primind prăjituri la reuniunile de seară din clădirea de 
recreere, pacientul poate să împacheteze o parte din ele, pentru a le 
duce prietenului care nu a primit permisiunea să iasă din secţie. 
Tutunul distribuit de spital era folosit şi el în această manieră. Pe 
scurt, se practica exploatarea spitalului pentru obţinerea de mate- 
riale rituale. 

Rolul ritual al ţigărilor este deosebit de interesant. Unii pacienți, 
mai ales cei recent internaţi, aveau o situaţie suficient de bună ca 
să-şi permită să fumeze ţigări din comerţ, la fel ca oamenii din afara 
spitalului, deşi aceasta cauza o problemă: deseori, un pacient care 
avea propriul pachet accepta o ţigară, dacă un altul îi servea pe cei 
din jur. (Cunosc un tânăr care se mândrea că reușește să-i „tapeze” 
pe ceilalți de ţigări, stingând-o pe a lui când se apropia o victimă 
ușoară!.) A oferi câteva fumuri constituia o politeţe frecvent acordată 
camaradului, precum și a-i ceda rămășița unei ţigări parțial fumate. 
(Ţigările parțial fumate erau, de asemenea, unul dintre materialele 
rituale importante primite de pacienţi de la îngrijitori.) 

În secţiile cu pacienţi vârstnici senili, valoarea materialelor rituale 
era alta. Acolo era extrem de improbabil ca unui pacient să-i ofere 
cineva o ţigară din comerț întreagă, excepţie făcând poate îngrijitorii. 
Unii pacienți nu erau în stare să-şi răsucească singuri ţigările şi 
depindeau, pentru aceasta, de pacienţii mai în putere ; confecţionarea 
ţigărilor reprezenta un favor, uneori cerut de pacient prezentându-se 





1. Aceasta contrastează cu soarta socială a ţigărilor în unele lagăre pentru 
prizonieri de război. Putem compara cu descrierea făcută de Radford, 
op. cit., pp. 190-191: 

„La foarte scurt timp după capturare, oamenii își dădeau seama că este 
în egală măsură indezirabil şi inutil, din perspectiva limitării şi a 
echităţii rezervelor disponibile, să dăruiască sau să accepte a li se dărui 
țigări sau alimente. «Bunăvoinţa» a devenit schimb de bunuri, acesta 
fiind un mijloc mai echitabil de a amplifica pe cât de mult posibil satis- 
facţia individuală”. 

Pot adăuga că obiceiul civil de a cere sau oferi un chibrit tindea să fie 
restrâns la maxim în spital; de cele mai multe ori, se cerea cel mult un 
foc de la ţigara aprinsă, deşi în anumite secţii exista o mare probabilitate 
ca individul căruia i se cerea foc să aibă chibrituri. 


244 AZILURI 


în faţa ajutorului său cu „materiile prime” și alteori oferit voluntar. 
Unii pacienţi preţuiau resturile de ţigări confecţionate manual, iar 
alţii le ofereau, aceasta fiind o monedă ceremonială rareori valorizată 
în alte părţi ale spitalului. În general, un rest de ţigară din comerţ 
înlocuia una făcută manual, aceasta din urmă fiind aruncată când 
individul reuşea s-o obţină pe prima. Se crea un tip de relaţie carita- 
bilă în care îngrijitorii şi pacienţii își alegeau destinatari preferați 
pentru favorul unui rest de ţigară. Un favorit mut care dorea să 
fumeze se înfiinţa în faţa „sponsorului” său când acesta îşi aprindea 
o ţigară din comerţ sau după ce începea să o fumeze. Pacientul 
aştepta apoi până când ţigara era fumată suficient de mult pentru 
a-i putea fi dată; la rândul lui, putea să joace rolul sponsorului față 
de alt pacient, dându-i chiştocul primit după ce fuma din el atât cât 
considera de cuviinţă. Al treilea beneficiar, foarte probabil, era nevoit 
să folosească un ac sau un alt mijloc asemănător de a ţine ţigara, aşa 
încât chiştocul să nu-l ardă la degete. Aruncat pe pardoseală, chiştocul 
era uneori luat de un alt pacient, care constata că e prea mic pentru 
a mai putea fi fumat, dar suficient de mare ca să-l desfacă şi să 
scuture tutunul rămas. Unele secţii de irecuperabili erau organizate 
de aşa manieră, încât o singură țigară trecea în mod obișnuit prin 
trei sau patru mâini. 

Însă prezentarea completă a rolului ţigărilor ne duce dincolo de 
legăturile intime dintre camarazi şi dintre partenerii de clică, la 
considerarea statutului de pacient în sine și, în special, a pretențiilor 
pe care doi indivizi le pot avea unul faţă de celălalt în virtutea 
simplului fapt de a fi amândoi pacienţi. Aproape toți pacienţii din 
spital, cu excepţia câtorva preadolescenţi, alcătuiau un sistem unic 
al fumatului, care viza dreptul de a cere şi obligaţia de a acorda foc 
de la o ţigară aprinsă!. În chip extrem de surprinzător, pacienţii din 
cele mai grele secţii, suficient de bolnavi pentru a sta ani în șir 





1. Oferirea și primirea focului presupunea o relație specială, căci gestul 
care furniza dovada existenţei unei relaţii părea să reprezinte singura 
substanţă a acelei relaţii, care devenea astfel oarecum rituală. Ceva mai 
mică decât cercul de fumat era reţeaua pacienţilor care „își ofereau 
privirea” trecând unii pe lângă alţii pe teritoriul spitalului. Când doi 
pacienţi, indiferent de sex şi de vârstă, treceau unul pe lângă altul şi 
când fiecare își dădea seama, după înfăţişarea celuilalt, că și el este 
pacient, avea loc uneori un fel de salut: o înclinare a capului, un „bună 
ziua” sau o privire orientată, zâmbitoare. Acest obicei al salutului cu 
capul este tipic pentru comunităţile rurale din societatea occidentală, 
numai că în mediul rural pot participa toate categoriile de persoane, în 
timp ce în spital tindeau să participe doar pacienţii. Când doi pacienţi 
care nu se cunoșteau se întâlneau în afara teritoriului spitalului şi unul 
dintre ei știa despre celălalt că este pacient, fiindcă îl văzuse la spital, 

cufundaţi în muţenie, suficient de ostili ca să nu accepte când li se 
oferea o ţigară şi suficient de tulburaţi încât să uite să stingă ţigara 
aprinsă care începea să le pârlească degetele, respectau acest sistem. 
Una dintre funcţiile sistemului, fireşte, consta în aceea că-i scutea 
pe pacienţi să se roage de îngrijitori pentru un foc. 

Sarcinile alocate pacienţilor, ca şi sistemul spitalului, erau exploa- 
tate pentru a se obţine nu doar lucruri menite consumului personal 
sau schimbului, ci şi lucruri care să fie dăruite în virtutea sentimen- 
tului de solidaritate. Oamenii care lucrau în sera de flori puteau să 
le ofere buchete membrilor preferaţi din personal ; cei care lucrau în 
bucătărie puteau aduce alimente în secţie, pentru prietenii lor ; pacien- 
tul care căpăta mingi bune de tenis ca răsplată pentru îngrijirea tere- 
nului de joc putea să ofere prietenilor preferaţi câteva dintre ele. În 
secţiile unde cafeaua se servea gata amestecată cu lapte — o priva- 
ţiune considerabilă pentru cei cărora le plăcea cafeaua neagră —, 
pacienţii care lucrau la bucătărie erau în măsură să le furnizeze 
„camarazilor” cafea pe gustul lor. Pacienţii care ajutau la împărţirea 
alunelor în punguţe, spre a fi distribuite tuturor pacienţilor care 
participau ca spectatori la câte un meci desfășurat în afara spitalului, 
primeau din partea prietenilor cereri pentru respectivul produs, a 
doua zi după meci. 

Mai putem menţiona încă o sursă de materiale rituale : alimentele, 
ţigările şi banii pe care rudele le aduceau pacienţilor. În puţinele 
secţii în care domnea o puternică unitate internă, darurile primite 
de un pacient din partea rudelor erau adesea împărțite cu ceilalţi 
imediat, secţia fiind inundată, pentru scurt timp, cu prăjituri sau 
batoane de ciocolată. 

Am arătat că în Spitalul Central condiţiile medii de viață ale 
pacienţilor presupuneau pierderea materialelor rituale și conduceau 
la crearea lor din materialele ce le stăteau la îndemână. În această 
privinţă trebuie prezentat un paradox. Criminologii au afirmat că 
regulile creează posibilitatea infracțiunii şi, în consecinţă, posibilita- 
tea mituirii. La fel, se poate spune că restricţiile pot crea dorinţe 
active, iar dorinţa activă poate determina individul să creeze obiectul 
cu care să o satisfacă. Aceste obiecte pot fi consumate de unul singur 
sau pot fi date la schimb, dar, de asemenea, pot fi dăruite, ca o 
expresie a respectului față de ceilalți. Spre exemplu, în multe secţii 
încuiate, unul sau doi pacienţi primeau zilnic un ziar. După ce îl 
citea, foarte probabil, proprietarul se plimba cu el sub braţ sau îl 
ascundea undeva în secţie şi astfel, pe tot parcursul dimineţii, putea 





se punea problema: au cei doi dreptul și obligaţia de a se saluta? Hotă- 
rârea luată părea a fi determinată, printre altele, de eventuala prezenţă 
a altora care s-ar fi putut întreba care este temeiul salutului. 

să-l împrumute pentru scurt timp, cu mărinimie, prietenilor săi. 
Lipsa de materiale de lectură din secţie dădea naștere materialului 
său ritual. Tot astfel, un pacient care izbutea să obțină permisiunea 
de a se bărbieri cu ustensilele secţiei într-o zi în care nu era pro- 
gramată această activitate reușea deseori să păstreze ustensilele 
suficient timp ca să se poată bărbieri şi camaradul său. 

O ilustrare a faptului că restricţiile dau naştere unor acte de 
generozitate poate fi găsit în practicile de curtare întrebuințate în 
Spitalul Central. În cazurile când unul dintre partenerii din cuplu 
era încuiat în salon, partenerul liber putea să-i trimită mesaje, ţigări 
şi dulciuri, cerând ajutorul unui coleg de secţie cu dreptul de a circula 
liber al partenerului resticționat. De asemenea, strecurându-se pe 
furiș în clădirea adiacentă celei în care se afla partenerul încuiat, 
pacientul reuşea uneori să aibă contact vizual cu acesta, prin feres- 
trele celor două clădiri. Cunoscând privilegiile de ieşire cu grupul ale 
partenerului privat de libertate, putea uneori să meargă alături de 
el o vreme, când acesta era transferat din secţie într-o altă clădire. 
Dar modalităţile cu adevărat complexe de legătură puteau fi obser- 
vate când ambii parteneri îşi pierdeau privilegiile condiţionate ori 
încă nu le obţinuseră. Spre exemplu, am văzut o dată un pacient 
încuiat folosind tehnica standard de a-i arunca unui prieten cu liber- 
tate de mișcare, pe fereastră, nişte bani într-o pungă de hârtie. 
Urmându-i instrucţiunile, prietenul a luat banii și s-a dus cu ei la 
bufetul pentru pacienţi, a cumpărat cartofi prăjiţi și cafea, le-a pus 
în pungă și le-a dus la fereastra cu gratii de la parter, de unde a 
putut să le ia prietena pacientului. După cum putem vedea, spitalul 
oferea celor câţiva pacienţi aflaţi în această situaţie un fel de situaţie 
de competiţie, prin care se puteau lupta cu autorităţile, iar unele 
dintre relaţiile care înfloreau păreau să se dezvolte, printre altele, 
tocmai pentru că participanţilor le plăceau stratagemele pe care se 
vedeau nevoiţi să le folosească. 

Deşi transferul de favoruri concrete între două persoane putea fi 
mediat de una sau chiar două persoane, în Spitalul Central lanțul de 
mediatori nu părea să se lungească mai mult decât atât. Micile gru- 
puri de prieteni puteau juca rolul de sisteme de transport și majori- 
tatea pacienţilor cu libertate de mișcare puteau fi participanţi ; totuși, 
pacienţii în ansamblu nu formau un singur sistem neoficial în această 
privinţă, din moment ce pacientul putea avea pretenţii de la câţiva 
tovarăşi de suferință anume, și nu de la oricare pacient, singura 
excepţie fiind cererea unui foc pentru a aprinde ţigara. 

Am afirmat că restricţiile creează nu doar posibilitatea de a le 
ocoli personal, ci şi pe aceea de a-ţi ajuta prietenii să facă acest 
lucru. Există și o altă modalitate prin care condiţiile restrictive de 
viaţă generează propriile materiale pentru schimburi sociale şi econo- 

mice: când persoanele sunt private de cunoașterea a ceea ce este 
probabil să li se întâmple şi când nu sunt informate cum „să-şi facă 
viața mai uşoară” într-o situaţie în care acest lucru poate însemna 
supraviețuirea psihologică, informațiile în sine devin un bun crucial, 
iar cel care poate distribui acest bun se află într-o poziţie favorabilă 
în sistemul schimburilor economice şi în cel al schimburilor sociale!. 
Ca urmare, este ușor de înţeles că în instituţiile totale, camarazii își 
acordă ajutor furnizându-și reciproc informaţii utile ; de asemenea, 
este lesne de înțeles faptul că în Spitalul Central, la fel ca în închisori, 
unii angajaţi nutresc dorinţa de a-i ţine pe pacienţii recent internaţi 
la distanţă de cei cu vechime, pentru ca primii să nu afle „secretele me- 
seriei” făcându-şi prieteni sau angajându-se în schimburi economice. 


IV 


Legăturile intime pe care le-am prezentat reprezentau una dintre 
categoriile importante de relaţii pe baza cărora au loc schimburi 
sociale neoficiale. Ne mai rămâne să prezentăm cealaltă categorie 
importantă, a relaţiilor de patronaj. Cred că, în majoritatea cazurilor, 
relaţiile de patronaj erau mai stabile decât cele intime. 

În Spitalul Central existau două tipuri fundamentale de organi- 
zare oficială prin care putea fi localizat pacientul. Unul dintre acestea 
era „sistemul secţiilor”, care cuprindea locul de rezidenţă, gradul de 
supraveghere existent acolo, precum şi relaţiile cu secţiile din care 
venea pacientul şi în care putea fi trimis, împreună cu diferențele 
dintre secţia care îl găzduia pe moment şi celelalte. Al doilea era 
„sistemul îndatoririlor”, în virtutea căruia pacientul ieșea din secţie 
pe toată durata zilei sau doar pentru un număr de ore şi intra sub 
supravegherea angajatului pentru care lucra sau cu care efectua 
unul dintre diferitele tipuri de terapie. 

După cum am arătat anterior, ideea spitalului era că, din moment 
ce instituţia se ocupă de împlinirea tuturor nevoilor pacienţilor, nu 
există nici un motiv ca pacienţii să fie plătiţi pentru munca pe care 
o prestează în spital. De fapt, disponibilitatea pacienţilor de a lucra 
fără plată în spital era definită drept semn de convalescenţă, semn 
al interesului față de activităţile constructive socialmente, după cum 
munca în sine era considerată terapeutică. Dar angajaţii în grija 





1. Această temă este prezentată şi elaborată sistematic într-o lucrare foarte 
utilă a lui Richard McCleery, „Communication Patterns as Bases of 
Systems of Authority and Power”, în S.S.R.C. Pamphlet No. 5, op. cit., 
pp. 49-77. 

cărora erau daţi acești pacienţi se simțeau obligaţi „să-și arate apre- 
cierea” față de pacienţii „lor”, indiferent că o făceau din dorința de 
a se comporta în conformitate cu standardele civile sau pentru a le 
insufla pacienţilor disciplină și motivare. lar funcţionarul care nu 
manifesta acest tip de respect pentru clienţii săi s-ar fi putut găsi în 
situația de a declara, la sfârşitul anului, scăderea numărului de 
pacienţi implicaţi în activitatea pe care o coordona. 

Principalul favor oferit celor care munceau consta în dreptul de 
a pleca din secţie, în fiecare zi, pentru intervalul de timp alocat 
muncii — între o jumătate de oră şi șase ore —, şi dreptul la pauze 
ocazionale, în timpul programului de muncă, pentru a merge la bufet 
sau la întrunirile din clădirea de recreere. Regula tradițională din 
spital spunea că dreptul de a circula liber pe teritoriul spitalului se 
acordă doar pacienţilor care plătesc acest lucru prin muncă. (În peri- 
oada desfăşurării studiului, această regulă începuse să se schimbe, 
spre neplăcerea unor funcționari care considerau că nu vor mai reuşi 
să-i disciplineze pe pacienţii daţi în grija lor. Pacienţii din clinica de 
internări păreau a reuși să obţină libertatea de mişcare implicându-se 
doar în activităţi îndeplinite de formă, iar pacienţii din clinica de 
cronici reușeau tot mai des să-şi păstreze dreptul să circule liber fără 
să aibă o slujbă în spital.) 

Administraţia spitalului oferea sistemului de patronaj o bază 
oficială ce rezulta din alocarea de tutun și foiţă de ţigară angajaţilor 
care se ocupau în mod direct de pacienţi ; angajaţii împărțeau tutunul 
şi foița, o dată sau de două ori pe săptămână, pacienţilor pe care-i 
aveau în grijă. În plus, de Crăciun, funcţionarilor li se puneau uneori 
la dispoziţie materiale festive și mici cadouri, iar pacienţii aflați în 
grija acestora se așteptau ca persoana pentru care lucrau să dea 
măcar o petrecere anuală, cu gustări, răcoritoare și cadouri. Pentru 
ocazii de acest fel, angajatul putea să comande oficial, la laboratorul 
de cofetărie al spitalului, îngheţată, prăjituri şi concentrat pentru 
punci de fructe, dar aproape întotdeauna se simțea obligat să supli- 
menteze oferta cumpărând şi alte produse, pe cont propriu. Pacienţii 
deveneau judecători aspri ai calităţii acestor produse: îngheţata mai 
gustoasă ori prăjiturile mai mari, aduse din afara spitalului, erau, 
foarte probabil, cotate mai bine de acești consumatori critici ; punciul 
de fructe standard servit la spital îl putea face pe protectorul care 
îl servea să piardă din punctaj. 

Pe lângă aceste favoruri semioficiale, patronul le oferea pacienţilor 
şi altele, suplimentare, la care aceştia se așteptau. Lucrătorii deosebit 
de buni ai unui patron se așteptau să primească din când în când un 
pachet de ţigări de calitate, bunătăţi de la automatul cu răcoritoare, 
haine purtate, monede de un cent primite ca rest la bufet şi uneori 

monede de zece şi de douăzeci şi cinci de cenţi!. Pe lângă aceste favo- 
ruri materiale, lucrătorii consecvenţi și pacienţii implicaţi consecvent 
în terapie se așteptau din când în când ca patronul să intervină 
pentru ei, ajutându-i să obţină o mult dorită slujbă rezidenţială, o zi 
în oraş, o pedeapsă mai mică pentru încălcarea unei regulei. Altă 
favoare anticipată de pacient consta în a i se trece numele pe lista 
pentru petrecerile cu dans și pentru filmele prezentate în spital, ca şi 
pentru meciurile de baseball din afara spitalului. (Chiar cunoaşterea 
faptului că un angajat se bizuie serios pe un anumit pacient pentru 
îndeplinirea unei sarcini se presupunea că afectează comportamentul 
celorlalți angajaţi faţă de acel pacient.) In sfârşit, pacienţii se aştep- 
tau uneori la o micşorare a distanței sociale dintre patron şi ei înșiși, 
la o atitudine mai directă şi mai apropiată de cea egalitară decât ar 
fi putut obţine din partea altor angajaţi cu poziţie similară. 

În această privinţă, este semnificativ complexul automobilului. 
Unul dintre cele mai sigure simboluri de statut care deosebeau 
personalul de pacienţii cu libertate de mișcare era faptul de a conduce 
o mașină. Acest lucru era strict interzis tuturor celor cu statut de 
pacient. Ca urmare, orice persoană văzută la volan putea fi conside- 
rată, pe acest temei fundamental, a nu fi pacient. Parţial ca reacție 
la acest fapt şi parţial, poate, ca motiv pentru el, angajaţii tindeau 
să meargă pe jos foarte rar, folosindu-şi maşina chiar și pentru cele 
mai scurte deplasări pe teritoriul spitalului?. Unul dintre favorurile 





1. Despre pacientul cu una dintre „cele mai bune” îndatoriri din spital, 
aceea de a duce mesaje din clădirea administrativă centrală spre alte 
părți ale spitalului, se spunea că obţine din bacșişuri până la opt dolari 
pe lună, dar nu am dovezi certe în această privință. 

2. Fiecare loc şi fiecare lucru de pe teritoriul unui spital psihiatric pare a 
avea în comun cu cele mai rele clinici un sentiment apreciabil de izolare, 
interdicţie şi boală. Mașina pare să reprezinte un instrument laic nepă- 
tat prea mult de mediul spitalicesc și indică în mod evident legătura 
certă a posesorul ei cu lumea din afară — lumea normală. Poate că inte- 
resul remarcabil al angajaţilor Spitalului Central de a-și menține mași- 
nile sclipitor de curate nu poate fi înțeles pe deplin nici prin prisma 
preţurilor extrem de convenabile pentru acest serviciu pe teritoriul spita- 
lului şi nici prin cea a dorinţei binevoitoare a angajaţilor de a-i vedea pe 
pacienţi că obţin niște bani. Pot adăuga faptul că una dintre fanteziile 
pacienţilor legate de externare era aceea de a dobândi o maşină nouă, 
de calitate şi de a veni cu ea la spital, pentru a-i vizita pe vechii camarazi 
şi pe patroni. Această fantezie ajungea uneori să fie pusă în practică, dar, 
mi se părea mie, nu atât de frecvent pe cât s-ar fi putut. Aș mai adăuga 
că, deşi exista o asociere între mașinile scumpe (altele decât Cadillac-urile) 
şi cele patru-cinci persoane cu cele mai înalte funcţii administrative, 
precum existau și glume voioase, făcute de personalul superior cu maşini 

deosebite pe care un membru al personalului îl putea face unui 
pacient consta în a-l duce cu mașina dintr-un loc în altul, pe teritoriul 
spitalului ; acest lucru îi oferea pacientului un răgaz mai lung până 
la următoarea obligaţie din programul său şi, în plus, constituia o 
dovadă a încrederii și apropierii angajaţilor față de el. Dintr-o maşină, 
de pe scaunul pasagerului, dovada putea fi prezentată unui număr 
foarte mare de persoane, fiindcă pe teritoriul spitalului exista o limită 
foarte coborâtă, respectată de şoferi, a vitezei maxime acceptate, iar 
pacienţii cu libertate de mişcare aveau tendinţa de a observa cine se 
află în maşină, unde merge şi cu cine. 

Parte din patronajul obţinut de pacient era, firește, produsul 
secundar al controlului cu care trebuia să fie investit pentru a i se 
facilita misiunea de a-l ajuta pe patron în slujba lui. Astfel, pacientul 
desemnat să se ocupe de încăperea din subsol folosită neoficial pentru 
a depozita produse necesare în diferite locuri din spital nu numai că 
avea propriul birou și propriul scaun, ci, în plus, ţinea sub propria 
cheie rezerve de tutun pe care le împărțea echipei de pacienţi care 
lucrau sub îndrumarea lui neoficială. Ca urmare, se afla în poziţia de 
a fi el însuși patron. Tot astfel, pacientul de încredere care se ocupa 
de bucătăria de serviciu în timpul întrunirilor festive din clădirea de 
recreere avea cheile bucătăriei şi, o dată cu ele, misiunea de a nu 
permite pacienţilor neautorizaţi să intre în respectiva încăpere. Ca 
urmare, era în măsură să-i permită unui prieten să intre în bucătărie 
şi să guste din preparate. Desigur că în astfel de cazuri se punea în 
joc un mod special de exploatare a însărcinării pacientului!. 

Deşi existau întotdeauna favoruri despre care pacienţii anticipau, 
în mod logic, că vor surveni ca o consecinţă a faptului de a lucra 
pentru un anumit membru al personalului?, unii pacienţi reușeau să 
„exploateze” aceste căi obișnuite. În preajma Crăciunului, anumiţi 
pacienţi cunoscători ai mersului lucrurilor în spital deveneau parti- 
cipanţi înflăcăraţi la unele activităţi, combinând mai multe sarcini 
şi mai multe terapii. Când începea sezonul sărbătorilor, puteau fi 
siguri de mai multe cadouri și de o întreagă serie de petreceri — de 
un adevărat sezon, în sensul celui trăit de fetele care debutează în 
societate. (Desigur că patronii nu se opuneau pe de-a-ntregul acestei 





vechi, pe seama mașinilor mai noi și mai bune ale unor îngrijitori, totuși 
nu exista o asociere generală şi vizibilă între rangul angajaţilor şi marca 
sau vechimea mașinii. 

1. Sykes, „Corruption of Authority”, op. cit., pp. 260-261, analizează această 
chestiune sub titlul „Corruption by Default”. 

2. Se poate face o comparaţie cu sistemul „rotunjirii sumelor”, caracteristic 
relaţiei dintre stăpâna americană și servitoarea ei, mai ales relației 
dintre stăpâna din Sud şi servitoarea negresă. 

exploatări a dărniciei lor, căci o petrecere de Crăciun cu prea puţini 
participanţi era o ruşine pentru rolul pe care se presupunea că îl joacă 
activitatea sau terapia respectivă ; pe lângă aceasta, după cum am 
arătat deja, un nume în plus adăugat pe lista persoanelor care parti- 
cipau ocazional la respectiva terapie sau activitate crea o impresie 
pozitivă în birourile administrative.) Tot astfel, unii pacienţi cu boli 
cronice, considerând că pot obţine libertatea de mișcare pe teritoriul 
spitalului doar oferindu-se voluntar pentru o activitate constantă, 
acceptau o îndatorire, obțineau statutul de pacienţi cu libertate de 
mișcare şi apoi începeau să vină tot mai rar la lucru, presupunând 
că acest fapt nu va fi raportat imediat sau că, dacă va fi raportat, 
nu vor fi trimişi imediat înapoi în secţia din care veniseră. Alţii înde- 
plineau o muncă pentru o perioadă de timp, stabileau relaţii bune cu 
angajatul care se ocupa de ei şi apoi mergeau să lucreze pentru un 
altul, dar se întorceau periodic la fostul lor patron pentru a-i cere 
„materii prime” sau mărunţiș, încercând astfel să exploateze persoana, 
nu îndatorirea. 

În secţiile de irecuperabili, unde mulţi pacienţi manifestau un 
refuz accentuat față de interacţiunile sociale obișnuite, îngrijitorii 
aveau unul-doi „pacienţi în stare de funcționare” pe care îi puteau 
folosi ca sursă constantă de ajutor în administrarea secției. In astfel 
de cazuri, cele două sisteme — sistemul secţiilor şi sistemul îndato- 
ririlor — convergeau, iar pacientul muncea pentru aceeași persoană 
care îl supraveghea la locul de rezidenţă. În aceste situaţii, pacientul 
care lucra avea certitudinea că va primi un flux constant de favoruri, 
fiindcă în contextul restricţiilor vieţii din secţiile de irecuperabili 
puteau fi distribuite numeroase bunuri!. Exista tendinţa de a acorda, 
de drept, camerele de o persoană şi de două persoane pacienţilor care 
lucrau ; pacientul care făcea cumpărături de la bufet pentru îngrijitori 
era răsplătit cu o ţigară sau, când cumpăra băuturi răcoritoare, cu 
sticla goală, pentru care primea doi cenți la bufet; îngrijitorii îi 
puteau acorda pacientului dreptul de a ţine în cameră un aparat de 
ras şi chibrituri şi de a-și păstra hainele în fiecare seară ; când pacien- 
tul îi cerea un foc, îngrijitorul putea să reacționeze cu promptitu- 
dine şi, ca gest special de încredere, să-i arunce pacientului bricheta 
sa, minimalizând astfel aspectele submisive ale demersului; de 
asemenea, controlul asupra rezervelor de îmbrăcăminte și asupra 
listelor pentru activităţile recreative le ofereau îngrijitorilor ocazia 
de a face favoruri. 

Trebuie adăugat că relaţia de patronaj nu era singurul temei pentru 
favoruri acordate de angajaţi pacienţilor ; apăreau şi relaţii intime de 





1. O bună prezentare a bunurilor distribuite în secţii poate fi găsită în 
Belknap, op. cit., pp. 189-190. 

„camaraderie”, fără legătură cu vreo îndatorire de muncă, mai ales 
între anumiţi îngrijitori şi pacienţi tineri, de sex masculin și unii, și 
ceilalți — solidaritatea creată prin apartenenţa la aceeaşi categorie de 
vârstă, la acelaşi sex şi la aceeași categorie de muncă tinzând uneori 
să străbată diferenţele organizaţionale!. Majoritatea îngrijitorilor 
bărbaţi au fost nevoiţi să accepte ca unii pacienţi să li se adreseze 
cu numele mic, iar alţii — fără nici un nume ; de asemenea, îngrijitorii, 
la fel ca instructorii de sport, portarii, pompierii, paznicii și polițiștii, 
se arătau deseori dispuşi să facă glume mai obscene cu mulţi pacienți, 
de sex masculin cu libertate de mișcare. Citez un exemplu din pro- 
priile însemnări de teren: 


Seară cu film. Când pacienţii încep să iasă, maşina de patrulă a 
poliției trece încet pe lângă clădirea teatrului, pentru a asigura îm- 
prăștierea lor ordonată. Maşina se opreşte, polițistul urmărește mul- 
ţimea de bărbaţi care cântăresc din priviri femeile și se oprește asupra 
unui pacient cu libertate de mișcare pe care îl cunoștea bine și îl 
plăcea. Pacientul se întoarce şi-l salută pe poliţist ca pe un prieten. 

Pacientul: Salutare, omule! 

Polițistul : Te-am văzut aseară |la petrecerea cu dans a pacien- 
ților]; dacă mai dansai mult, ţi-ai fi pierdut „zurgălăii” de-atâta 
scuturat! 

Pacientul (pe ton de respingere): Dă-mi pace, omule! 


Dat fiind faptul că îngrijitorul deţine controlul discreţionar asupra 
majorității produselor pe care le folosesc pacienţii, este de așteptat 
ca solidaritatea dintre pacient şi îngrijitor (pe lângă relaţia de patro- 
naj) să constituie o bază pentru acordarea de favoruri; citez un 
exemplu din această categorie, din însemnările de teren: 


Mănânc cu un prieten pacient la una dintre cantinele mari pentru 
pacienţi. El spune: „Mâncarea e bună aici, dar nu-mi place somo- 
nul [din conservă]!”. Apoi se scuză, aruncă tot ce are pe farfurie în 
găleata cu resturi și se întoarce la secţiunea cu mâncare de regim a 
liniei de servire, de unde se întoarce cu o farfurie cu ouă. Zâmbeşte 





1. Acestea sunt drepturile a ceea ce John Kitsuse a numit „alianţa mascu- 
lină”. O prezentare utilă a problemei poate fi găsită în Sykes, „Corruption 
of Authority”, op. cit., „Corruption through Friendship”, pp. 259-260. Vezi 
şi Harold Taxel, „Authority Structure in a Mental Hospital Ward” (lucrare 
de masterat nepublicată, Departamentul de Sociologie, Universitatea 
Chicago, 1953), care declară (pp. 62-63) că pacienţii se adresează îngri- 
jitorilor pentru a ocoli regulile, în timp ce asistentele au menirea de a 
impune regulile și (p. 83) că, potrivit unui acord tacit, îngrijitorii vor 
încălca regulile în favoarea pacienţilor ori de câte ori acest lucru va fi 
posibil. 

prefăcut-conspirativ şi spune: „Joc biliard cu îngrijitorul care se 
»1l 


ocupă de asta”. 

Deşi multe dintre favorurile oferite în virtutea relaţiei de patronaj 
sau a uneia personale aveau un caracter uşor ilicit, trebuie remarcat 
că unele, cum ar fi oferirea politicoasă a unui foc sau descuierea 
rapidă a unei uşi, li se cuveneau de drept pacienţilor, deşi aceştia le 
primeau rareori. De pildă, în acele secţii ai căror pacienţi trebuiau 
să meargă de trei ori pe zi la o cantină centrală, ca să ia masa, 
îngrijitorii au constatat că pot să programeze cel mai bine fluxul 
oamenilor cerându-le pacienţilor să se alinieze în pragul secţiei, gata 
de plecare, cu cincisprezece minute înainte de ora mesei, chiar dacă 
acest lucru îi făcea pe mulţi pacienţi să stea îngrămădiţi vreme de 
un sfert de oră, fără să aibă nimic de făcut. Pacienţii care lucrau și 
cei cu legături personale speciale cu îngrijitorii erau scutiți de această 
obligaţie şi intrau la masă după plecarea tuturor celorlalți sau înain- 
tea acestora, scutindu-se astfel de așteptare. 


V 


Am menționat trei mecanisme prin care un individ poate utiliza 
bunurile sau serviciile altuia : coerciţia privată, schimbul economic şi 
schimbul social. Fiecare dintre aceste mecanisme are propriul set de 
premise și propriile condiţii sociale necesare. Dar imaginea aceasta 
este una simplificată analitic. Fiecare mecanism are o puternică acțiune 
constrângătoare asupra modului în care individul își prezintă activi- 
tatea în faţa celorlalți. Însă în practică se exploatează concomitent 
mai multe temeiuri de folosire a altuia, existând doar obligaţia de a 
manevra aparența activităţii respective în aşa fel încât unul singur 
dintre cele trei mecanisme să pară a determina ceea ce se petrece. 

Spre exemplu, în contextul relaţiei de patronaj este uşor, de obicei, 
să se facă distincţia între plata economică şi cea socială, dar în anumite 
cazuri survin dificultăți interesante. Am auzit un îngrijitor care negocia 
cu un pacient ce volum de muncă zilnică se cuvenea ca plată corectă 
pentru dreptul său de a se bărbieri în fiecare zi, negocierea survenind 
înainte ca părţile să ajungă la un acord; însă acesta este genul de 





1. Același pacient susținea că putea să pară bine îmbrăcat în hainele kaki 
standard eliberate de spital atunci când avea voie să meargă în oraş, 
obţinând de fiecare dată o pereche nouă de pantaloni, căci, înainte să 
fie spălaţi pentru prima oară, acești pantaloni aveau un luciu care îi 
făcea să poată trece drept produs de calitate superioară, iar materialul 
era suficient de ţeapăn pentru a-şi păstra dunga. 

discuţie care, după o vreme, devine o expresie spontană de respect 
reciproc. În plus, când un patron voia ca pacientul să presteze o 
activitate nouă sau considerată nepotrivită, cei doi puteau negocia 
favoruri şi plăţi speciale, pe care le stabileau dinainte, ceea ce grefa 
un contract economic impersonal pe o relaţie de tip necomercial!. 
Distincția dintre plăţile economice şi cele sociale mai implică şi alte 
probleme. Așteptările pacientului că patronul său va stabili cu el un 
contract pur economic pentru spălarea maşinii îi determinau pe unii 
membri ai personalului să plătească spălarea unor mașini curate, între- 
buinţând astfel o practică economică din motive de întărire a legăturii 
cu pacientul. Pacienţii despre care se credea că au cumpărat favoru- 
rile sexuale ale unor paciente erau dezaprobaţi, la fel şi presupusele 
vânzătoare ale acestor favoruri, din moment ce se considera că activi- 
tatea sexuală trebuie să indice o legătură de tip exclusivist?, nu una 
comercială, deschisă?. În plus, pare a fi implicată o anumită instabili- 
tate: ceea ce se oferea anterior ca gest special de respect putea să 
devină, cu timpul, o aşteptare standard, considerată firească, aşa încât 
survenea un fel de proces regresiv: fiecare nou mod de manifestare 
a respectului se rutina şi, ca urmare, îşi pierdea eficiența ca semn 
de consideraţie şi trebuia suplimentat prin alte favoruri. lar o dată 
ce un favor ajungea să fie considerat întru totul firesc, retragerea lui 
putea să provoace comentarii directe şi fățişe. Spre exemplu, când 
participanţii la o petrecere cu dans din clădirea de recreere mâncau 
toate prăjiturile pregătite pentru acea ocazie, ajutoarele de la bucătă- 
rie se plângeau pe față angajaţilor că li s-a luat ceea ce i se cuvenea; 





1. Situaţia opusă, a schimburilor economice restricționate la părțile impli- 
cate într-o relaţie de sprijin, a fost relatată frecvent în studiile asupra 
comunităţilor populare. Vezi, spre exemplu, C.M. Arensberg, The Irish 
Countryman (Peter Smith, New York, 1950), pp. 154-157; Service, op. cit., 
p. 97. În comunităţile din insulele Shetland, unii locuitori fac, atenţi, 
cumpărături cât de mici de la fiecare magazin, pentru a nu-l ofensa 
personal pe proprietarul magazinului. A nu cumpăra nimic de la un 
magazin local arată că respectivul client „nu-l mai place” pe proprietar. 

2. Se poate adăuga că, în spitalele de psihiatrie, prostituţia și activitatea 
percepută ca „nimfomanie” pot avea o influență dezorganizatoare la fel 
de mare asupra sexului ca simbol al unei relații reciproc exclusive: în 
ambele situaţii, o persoană nepotrivită din punct de vedere social poate 
obţine, din motive nepotrivite, favorurile sexuale ale unei anumite femei. 

3. Sykes sugerează, în Society of Captives, pp. 93-95, că în închisori există 
o mare diversitate de lucruri care ar putea fi vândute clandestin, dar 
despre care deţinuţii consideră că nu trebuie vândute, şi că dedarea la 
acţiuni comerciale nepotrivite are ca efect etichetarea, din punct de 
vedere social, a deținutului respectiv: „[...] deţinutul care vinde în loc 
să dea, pur şi simplu, primește eticheta de neguțător sau coropcar”. 

în consecință, pentru a avea liniște, lucrătorilor din bucătărie li se 
permitea să pună deoparte „rămăşițele” înainte de a se servi propriu- 
-zis mâncarea. 

Se mai găseau şi alte combinaţii tacite de coerciţie, schimb econo- 
mic şi schimb social. Faptului că banii se dădeau într-un mod ritual, 
nu într-unul pur și simplu economic, îi corespundea fenomenul cerși- 
tului, obicei foarte important în sistemele de schimb ale anumitor 
societăți. Pacienţii nu așteptau să li se dăruiască mărunțiș și ţigări, 
ci iniţiau ei înșiși procesul. Câte un pacient se ducea la îngrijitorul 
preferat sau, uneori, la un alt pacient şi îi cerea să-i „împrumute” 
zece sau douăzeci şi cinci de cenți pentru un suc, ba chiar doi-trei 
cenți ca să-şi completeze suma pentru ceea ce voia să cumpere. Stilul 
în care se efectua cerșitul adeseori — sugerându-se că persoana căreia 
i se adresa cererea era într-un fel „bleagă” şi vinovată de o respectabi- 
litate incurabilă — sugera faptul că, pe această cale, pacientul se 
distanţa de situaţia proprie şi-şi transforma starea de sărăcie, ridi- 
când-o la nivelul uneia onorabile. Indiferent ce semnificație ar fi 
avut, aceste acte de cerșşetorie se înscriau între modalităţile de a-i 
convinge pe ceilalți să manifeste compasiune înainte ca ei să pară 
dispuşi să facă acest lucru. 

Diferitele temeiuri pentru folosirea altuia erau combinate şi în 
alte feluri. O chestiune discutată în Spitalul Central, ca și în alte 
instituții asemănătoare, era aceea că, acordându-i-se unui îngrijitor 
obligaţia altruistă de a-i constrânge şi de a-i supune fizic pe pacienţii 
considerați primejdioși pentru ei înșiși şi pentru ceilalţi, i se oferea 
o acoperire convenabilă pentru coerciţia particulară. Plăţile econo- 
mice şi cele sociale ajungeau, de asemenea, să acopere manevre 
străine cu numele şi de unele, și de celelalte. Când un pacient îl 
plătea pe altul ca să-i facă un comision mărunt, oferindu-i o ţigară 
sau „un fum”, cel care plătea manifesta uneori o atitudine imperioasă 
în tranzacţie, dând impresia că mai multă plăcere îi produce faptul 
de a-l determina pe celălalt să facă o treabă de servitor, decât servi- 
ciul în sine. Îngrijitorii paternaliști, de modă veche, din secţiile de 
incurabili, pregătindu-se să-i dea unui pacient dulciuri cumpărate cu 
banii acestuia pentru târguieli de la bufet, îl tachinau uneori, amânând 
acordarea favorului până când pacientul i-l cerea în mod umil sau 
afirma că vrea, într-adevăr, ceea ce urmează să-i dea îngrijitorul. Și 
dăruirea ţigărilor parţial fumate era folosită uneori de îngrijitori şi 
de pacienţi deopotrivă pentru a-l umili pe primitor. Tot astfel, când 
o fundaţie caritabilă din afară organiza întruniri festive pentru toţi 
pacienţii în clădirea de recreere și, în pauză, își trimitea câțiva 
membri să împartă ţigări de calitate tuturor pacienţilor, primitorul 
se găsea în situaţia de a primi pomană de la un necunoscut care nu-i 

datora nimic. Dorinţa mare de a fuma ţigări de calitate îi determina 
pe aproape toţi pacienţii prezenţi să accepte aceste daruri; dar în 
cazul celor recent internaţi sau a unora însoţiţi de vizitatori, expresia 
de neplăcere, de dispreț pe jumătate ascuns sau de ruşine arăta că 
nu există cadru potrivit — cel puţin nu din categoria celor benefice 
respectului de sine — pentru această activitate!. 

În sfârşit, este evident că orice modalitate declarată de a folosi 
bunurile sau serviciile altcuiva putea fi folosită (şi uneori chiar era 
folosită) cu viclenie şi cu tertipuri, astfel că un amator de pariuri se 
putea trezi înşelat, un cumpărător -— tras pe sfoară, iar un prieten 
putea să constate că a fost folosit. (Teoretic, desigur, chiar şi cel care 
crede că nu participă în nici un fel la scopurile altuia şi care n-ar face 
conştient acest lucru se poate trezi că a contribuit, fără voie, la stra- 
tagemele altcuiva.) 

Problema este că fiecare sector al vieţii sociale şi, mai concret, 
fiecare așezământ social oferă contextul în care se dau înfățișări carac- 
teristice tehnicilor ce permit folosirea altuia, iar combinaţiile tipice ale 
acestor tehnici sunt menținute în spatele aparenţelor?. Tocmai aceste 
unităţi structurale de aparenţă şi realitate trebuie să le studiem?. Aș 
vrea să adaug că, dată fiind o anumită entitate socială — relaţie, 
aşezământ social, grup — ca punct de referință, putem examina tota- 
litatea pretențiilor neoficiale ale oricărui participant asupra altora, 
numită uneori clout' în America, iar în URSS -— blat. 

Vreau să pun în discuţie două chestiuni generale cu privire la 
viața clandestină din Spitalul Central. 





1. Cunosc două paciente internate de mult timp care nu aveau nevoie de 
țigări şi care erau suficient de bine crescute spre a accepta darul politi- 
cos, ca să nu-l pună într-o situaţie stânjenitoare pe cel care le împărțea. 

2. Combinaţiile stabile de plăţi coercitive, economice și sociale au mare 
nevoie să fie studiate în mod special, astfel că putem folosi un cadru de 
referință pentru a cerceta asemănările și diferențele dintre plăţi ca: 
prebenda, dijma, mita, gratificația, tributul, darul, onorariul, premiul, 
captura, bonusul, răscumpărarea. Trebuie să nu uităm că în majoritatea 
societăţilor, schimbul economic nu este cel mai important mod prin care 
se face transferul de bani, bunuri şi servicii. 

3. O relatare utilă a antecedentelor privind numeroasele temeiuri ale schim- 
bului social pot fi găsite în Ralph Turner, „The Navy Disbursing Officer 
as a Bureaucrat”, American Sociological Review, XII (1947), pp. 342-348. 
Turner diferenţiază trei temeiuri pentru distribuirea favorurilor: prie- 
tenia, prietenia simulată și, cel mai sărac în sentimente dintre toate, 
simplul schimb de favoruri; însă în toate cele trei modele, ideea de 
pretenţie oficială, de plată impersonală şi de mită trebuiau negate fățiș. 
Vezi și Sykes, „Corruption of Authority”, op. cit., p. 262, nota. 

* Termen folosit cu sensul de „influenţă” (n.t.). 

În primul rând, trebuie să fie clar că descrierea vieţii clandestine 
dintr-o instituţie poate furniza o imagine sistematic părtinitoare a 
traiului din acea instituţie. În condiţiile în care membrii se limitează 
la adaptări primare (fie din satisfacţie, fie din incapacitatea de a 
construi o altă lume), viaţa clandestină poate fi nereprezentativă şi 
chiar lipsită de importanţă. În plus, adaptările secundare cel mai 
ușor observate pot fi cele complexe şi pitoreşti, existând posibilitatea 
ca ele să fie practicate doar de o mână de lideri neoficiali cu relaţii, 
cum se întâmpla și în Spitalul Central. Comportamentul lor poate fi 
de mare importanţă pentru cel care studiază problema, dacă acesta 
vrea să afle cum poate fi exploatată instituţia respectivă şi cum pot 
fi exploatate instituţiile în general; dar, căutând să afle gama şi 
amploarea adaptărilor secundare, cel care le studiază poate să nu 
reuşească să afle cum trăiește membrul de rând al respectivei insti- 
tuţii. Descrierea de față se concentrează, cu necesitate, asupra acti- 
vităţii pacienţilor manipulatori cu libertate de mișcare, conferind o 
imagine exagerat de roz atât vieţii pacienţilor din Spitalul Central 
luaţi per ansamblu, cât și eficienţei tehnicilor folosite de ei pentru 
a-şi modifica neoficial condiţiile de viaţă. 

A doua chestiune pe care o aduc în discuţie vizează controlul social 
şi formarea legăturilor. 

Măsurile sociale care fac posibile schimburile economice şi sociale 
funcţionează, în mod evident, pentru ca individul să reușească să 
încorporeze în planul său de acţiune eforturile altora, mărind de mai 
multe ori eficiența adaptărilor secundare pe care le face singur, în 
beneficiul propriu. Este limpede că în vederea menţinerii acestor 
măsuri sociale va fi necesară exercitarea unei forme de control social, 
pentru a-i ţine pe oameni sub control, pentru a-i determina să se 
ridice la înălțimea aranjamentelor făcute şi să-și respecte obligaţia 
de a efectua favoruri şi acţiuni ceremoniale pentru alţii. Respectivele 
forme de control social vor constitui adaptări secundare dintr-o cate- 
gorie foarte specială : categoria adaptărilor aflate la baza unui com- 
plex vast de alte practici neoficiale, clandestine, care îl stabilizează. 
Iar din punctul de vedere al vieţii clandestine a persoanelor din 
instituţiile totale, va trebui ca aceste forme de control să fie exercitate 
şi asupra celor instituţionalizaţi, și asupra angajaţilor. 

Controlul instituţionalizaţilor asupra angajaţilor, în instituţiile 
totale, ia anumite forme tradiţionale ; de pildă: aranjarea de „acci- 
dente” care să i se întâmple unui membru al personalului!, respin- 
gerea în masă a unui anumit aliment?, încetinirea activităţii de 





1. Spre exemplu, Dendrickson și Thomas, op. cit., p. 130. 
2. Cantine şi Rainer, op. cit., p. 4. 

producție ori sabotarea sistemelor de canalizare, de iluminat sau de 
comunicație, toate acestea fiind foarte vulnerabile la acţiuni din 
partea indivizilor instituţionalizaţi!. Alte modalităţi de sancţionare 
a personalului pot lua forma sâcâielilor „colective” sau individuale şi 
forme mai subtile de nesupunere rituală, cum ar fi tehnica, folosită 
în armată, de a saluta un ofițer enervant de la o distanţă prea mare, 
cu prea multă precizie sau prea lent. La ameninţarea întregului 
sistem de tehnici clandestine din partea personalului se poate răs- 
punde cu acțiuni extreme, cum ar fi grevele şi revoltele. 

Există o concepţie populară care spune că un grup de persoane 
instituţionalizate exercită asupra membrilor săi un control social 
bine organizat și puternic, ca în cazul „proceselor” elaborate și desfă- 
şurate de deţinuţi. Și se pare că în închisori, un criteriu important 
de clasificare socială constă în gradul de încredere ce poate fi acordat 
unui deţinut cu privire la adaptările secundare ale celorlalţi deţinuţi?. 
Dar dovezile sugerează, în general, că gradul de control social exer- 
citat de unii indivizi instituţionalizaţi asupra altora este mic. Cel 
puţin viaţa clandestină din Spitalul Central părea caracterizată de 
lipsa acţiunilor clandestine de tip polițienesc”, excepţie făcând în 
această privinţă Temniţa“. 





1. Ibidem, p. 10. 

2. Vezi, spre exemplu, descrierea celor consideraţi „Right Guys” [„Băieţi 
buni” — n.t.] făcută de Morris G. Caldwell în lucrarea „Group Dynamics 
in the Prison Community”, Journal of Criminal Law, Criminology and 
Police Science, XLVI (1956), p. 651, şi Gresham Sykes şi Sheldon Messinger, 
„The Inmate Social System”, S.S.R.C. Pamphlet No. 15, op. cit., mai ales 
pp. 5-1. 

3. Nu iau în considerare controlul exercitat de îngrijitori cu privire la pro- 
priile adaptări secundare. De pildă, un pacient care a petrecut un timp 
în închisoarea spitalului afirma că îngrijitorii de acolo puteau să accepte 
mită pentru anumite servicii speciale şi fără a se teme de turnători, 
fiindcă își pregăteau o schemă cu toţi pacienţii din acea secţie cu care 
făceau tranzacţii ilegale ; informatorul ar fi fost pus faţă în faţă cu un 
dosar care îi descria propria vinovăţie. Cu siguranţă, pacienţii din ambele 
părţi ale spitalului îşi exprimau adesea părerea că, dacă ar fi acuzat de 
cruzime sau de hoţie pe vreun îngrijitor, personalul din secţia respectivă 
i-ar fi „ţinut partea” acestuia, orice s-ar fi întâmplat. Este interesant să 
comparăm aceasta cu datele despre un alt grup căruia meseria îi cere 
să exercite coerciţie în mod direct — poliţia — şi cu informaţiile care arată 
că poliţiştii îşi acordă unii altora sprijin reciproc într-o măsură conside- 
rabilă. Vezi William Westley, „Violence and the Police”, American Journal 
of Sociology, LIX (1953), pp. 34-41, şi „Secrecy and the Police”, Social 
Forces, XXXIV (1956), pp. 254-257. 

4. Unii pacienţi afirmau că Temniţa din Spitalul Central este „organizată” 
în maniera mai cuprinzătoare a închisorilor pentru persoane sănătoase 

Când un pacient se purta urât, era foarte probabil ca toţi pacienţii 
din aceeași secție cu el să sufere noi privaţiuni; fără doar și poate, 
când un pacient cu libertate de mișcare pe teritoriul spitalului evada 
şi comitea un delict infam în afară, condiţiile libertăţii de mișcare se 
aspreau temporar pentru mulţi pacienţi. Și totuși, în aceste cazuri, 
când acțiunile unuia determinau, pentru majoritatea, dificultăţi în a 
face „afaceri” cu personalul, pacienţii nu păreau să exercite represalii 
împotriva vinovaţilor!. În plus, „securitatea” clandestină părea slabă. 
Un pacient care se hotăra să evadeze putea să-şi destăinuiască planu- 
rile unui prieten sau doi, dar o clică de cinci-şase indivizi părea să 
aibă un grad mare de nesiguranţă în privinţa păstrării informaţiilor 
secrete. Acest lucru se datora, în parte, faptului că psihiatrii din spital 
adoptau principiul că pacientul trebuie să spună totul, în interesul 
terapiei proprii ; printr-o extindere ciudată a acestui principiu, mulți 
pacienţi considerau că își pot îmbunătăţi propriul statut psihiatric 
turnându-și prietenii. Ca urmare, nu m-a surprins să aud o doamnă 
care lucra în clădirea de recreere spunând, cu resemnare și oarecare 
bunătate în voce: 


Știţi, sunt exact ca niște copii! Imediat ce unul face o greșeală, 
celălalt vine și-mi spune! 


Tot astfel, nu m-a surprins când unul dintre cei mai de succes 
pacienţi întreprinzători mi-a spus: 


În timpul Campionatului [Mondiall, oricine putea să obţină orice, 
pe ascuns, chiar aici, în fața bufetului. Eu nu încerce nimic riscant 
aici, fiindcă sunt prea mulți spioni ai poliției, și albi, şi de culoare, 
şi nu se ştie niciodată. Dacă vreau să fac un pariu, dau telefon și 
după-amiaza vine careva să-l ia. 





psihic. Se susţinea că acolo îngrijitorii puteau fi mituiţi ca să „strecoare” 
o scrisoare ori să aducă articole de contrabandă, exista un agent de 
pariuri, „politica de pârnaie” înflorea, un grup exclusivist de pacienţi 
„conducea treburile prin partea locului”, iar pentru a regla lucrurile cu 
angajaţii care nu mai puteau fi controlaţi se folosea greva pacienţilor. 
Nu deţin informaţii directe despre aceste chestiuni. 

1. În timpul cercetării pe care am efectuat-o, un pacient alcoolic, considerat 
de mulţi „tupeist”, a convins două asistente stagiare foarte apreciate să 
meargă cu el în comunitatea învecinată spitalului și să bea împreună. 
Fetele au fost prinse și trimise acasă înainte de terminarea stagiului, 
iar pacientul a fost retrogradat şi transferat într-o secţie inferioară. Am 
prezis, în sinea mea, că pacienţii îl vor ostraciza pentru această purtare; 
deşi mulţi l-au criticat când nu se afla de față, se pare că pacienţii nu 
au luat nici un fel de măsuri concrete împotriva lui. 

Lipsa controlului social neoficial și lipsa de cooperare extinsă a 
pacienţilor, descrisă anterior, trebuie considerate împreună ca dovezi 
a organizării sociale neoficiale slabe din partea acestora. Psihiatria 
poate explica acest lucru argumentând că, prin definiţie, pacienţii 
psihiatrici nu sunt capabili de ordine şi solidaritate obişnuită, ceea 
ce nu explică la fel de bine anomia din închisori şi din anumite lagăre 
de concentrare. În orice caz, este interesant să luăm în considerare 
şi alte păreri. Una ar fi că pacienţii din Spitalul Central manifestă 
prea puţină solidaritate reactivă : în loc să fie uniţi pentru a-și apăra 
statutul de pacient împotriva lumii tradiționale, ei încearcă, grupaţi 
în clici şi diade, să se definească drept persoane normale și să-i defi- 
nească pe mulți dintre ceilalți pacienți prezenţi drept nebuni. Pe 
scurt, foarte puţini pacienţi au fost ori au ajuns să fie mândri de 
statutul de pacienti. Solidaritatea reactivă era slăbită, în plus, și de 
faptul că pacienţilor le venea greu să-i definească pe toți angajaţii 
ca fiind restrictivi și aspri, deşi condiţiile de viață din secţie erau, 
fără doar și poate, restrictive și aspre. 


VI 


Descriind gama de adaptări secundare folosite de pacienţii din 
Spitalul Central, am încercat să elaborez concepte cu ajutorul cărora 
să poată fi descrise şi adaptările secundare din alte instituţii. Partea 
de descriere a fost determinată de dorința de a efectua o analiză 
comparativă, nu de a obţine o naraţiune dramatică. Drept urmare, 
fluxul activităţii pacienţilor în Spitalul Central a fost segmentat în 
bucăţi mici şi neregulate, în scopul clasificării. De aceea, s-ar putea 
crea impresia că pacienţii, cât era ziua de lungă, se angajau cu inter- 
mitenţe în tot felul de şmecherii puerile şi gesturi nesăbuite, ca să-și 
îmbunătățească viaţa, și că aceste manifestări jalnice nu contrazic 
prin nimic ideea noastră tradițională cum că pacienţii psihiatrici 
sunt „bolnavi”. De aceea, vreau să afirm că, în realitate, pacientul 
efectua aproape toate adaptările secundare pe care le-am descris cu 
un aer de hotărâre realistă, inteligentă, suficient — o dată ce se cunoştea 
întregul context — pentru a-l face pe cel venit din afară să se simtă 
acasă, într-o comunitate mai degrabă asemănătoare celorlalte pe care 
le cunoştea, decât diferită față de ele. Există o maximă veche care spune 
că nu se poate trasa o linie de demarcație clară între oamenii normali 





1. Idee sugerată de William R. Smith, care a efectuat studii nepublicate 
asupra solidarității persoanelor instituționalizate. 

şi cei bolnavi psihic, ci există un continuum, la un capăt aflându-se 
cetăţenii bine adaptaţi, iar la celălalt, cei psihotici de-a binelea. 
Trebuie să spun că, după o perioadă de aclimatizare într-un spital de 
psihiatrie, ideea de continuum pare foarte prezumţioasă. O comuni- 
tate este o comunitate. Pe cât de bizară le pare celor străini de ea, 
pe atât de firească, deşi nedorită, le pare celor care trăiesc în inte- 
riorul ei. Sistemul de interacțiuni pe care pacienţii le folosesc între 
ei nu se situează la capătul nici unei clasificări, ci constituie un 
exemplu de asociere umană, de evitat, fireşte, dar pe care omul de 
ştiinţă merită să-l adauge într-un fişet circular, alături de toate 
celelalte exemple de asociere pe care le poate găsi. 


Partea a treia: Concluzii 


În toate aşezămintele sociale există anumite aşteptări oficiale cu 
privire la ceea ce-i datorează așezământului membrii săi. Chiar şi 
atunci când nu există îndatoriri specifice — cazul anumitor slujbe de 
paznic de noapte —, organizaţia va cere o anumită atenţie față de 
realitatea imediată, o anumită receptivitate la situaţia dată şi o anu- 
mită capacitate de a face față unor evenimente neașteptate ; atât timp 
cât instituţia le cere membrilor ei să nu doarmă în timpul serviciului, 
le cere să fie vigilenţi cu privire la anumite chestiuni. lar când somnul 
se înscrie între aşteptări, cum este cazul domiciliilor sau al hotelurilor, 
vor exista limite cu privire la locul şi momentul când are loc somnul, 
cu cine şi ce principii trebuie respectate!. Iar dincolo de aceste pre- 
tenţii la adresa individului, fie ele mari sau mici, conducerea oricărui 
așezământ va avea o concepţie implicită şi foarte cuprinzătoare cu 
privire la ce fel de caracter ar trebui să aibă individul pentru ca 
aceste pretenţii la adresa lui să fie potrivite. 





1. În Europa secolului al XV-lea, când călătorilor cu diligenţa li se cerea 
uneori să împartă patul, la han, cu un străin, existau cărți cu reguli de 
politeţe care stabileau principiile purtării cuviincioase în pat. Vezi Norbert 
Elias, Uber den Prozess Der Zivilisation (2 vol. ; Verlag Haus Zum Falken, 
Basel, 1934), vol. II, pp. 219-221, „Uber das Verhalten im Schlafraum”. În 
ceea ce priveşte sociologia somnului, sunt îndatorat lucrărilor nepubli- 
cate ale lui Vilhelm Aubert şi Kaspar Naegle. 

Ori de câte ori privim un așezământ social, găsim un opus al 
acestei prime teme: constatăm că participanţii refuză, într-un fel sau 
altul, concepţia oficială despre ce ar trebui să ofere organizaţiei și ce 
ar trebui să primească de la ea și, dincolo de aceasta, ce fel de eu 
şi ce fel de lume ar trebui să accepte pentru ei înșiși. Acolo unde se 
aşteaptă entuziasm, vom găsi apatie; unde se aşteaptă loialitate, 
vom găsi necredinţă ; unde se așteaptă participare, vom găsi absen- 
teism; unde se așteaptă robusteţe, vom găsi felurite boli; unde se 
aşteaptă executarea unor diferite sarcini, vom găsi diferite moduri 
de inactivitate. Găsim o multitudine de mici istorii familiare — fiecare, 
în felul ei, un demers spre libertate. Oriunde se alcătuiesc lumi, se 
dezvoltă vieţi clandestine. 


II 


Studiul vieţii clandestine din instituţiile totale, restrictive are un 
punct special de interes. Acolo unde existenţa oamenilor este redusă 
la minim, la un „schelet”, putem afla ce fac ei pentru a-şi îmbogăţi 
viața. Tainiţele, sistemele de transport, locurile libere, teritoriile, 
materialele pentru schimburi economice și sociale — acestea par să 
fie o parte din cerinţele minime pentru a clădi o viaţă. În mod nor- 
mal, aceste lucruri sunt considerate firești, făcând parte din adapta- 
rea primară a individului; văzând cum sunt obţinute — neoficial, cu 
greutate, prin negocieri, iscusinţă, forță şi viclenie —, le putem privi 
altfel semnificaţia. Studiul instituţiilor totale sugerează, de aseme- 
nea, că organizaţiile formale au locuri vulnerabile standard, cum ar 
fi magaziile, infirmeriile, bucătăriile sau locurile unde se desfăşoară 
activităţi foarte tehnice. Acestea sunt „ungherele umede” unde se 
nasc adaptările secundare şi de unde încep să infesteze instituţia. 

Spitalul de psihiatrie reprezintă un caz aparte din categoria acelor 
aşezăminte în care este foarte probabil să prolifereze viața clandes- 
tină. Pacienţii psihiatrici sunt persoane care, în lumea din afară, au 
cauzat genul de probleme care să-i determine pe cei apropiaţi lor — 
din punct de vedere fizic, dacă nu social — să ia măsuri psihiatrice 
împotriva lor. Deseori, aceste probleme au fost asociate cu faptul că 
„prepacientul” şi-a permis necuviinţe situaţionale de un fel sau altul, 
s-a comportat deplasat într-un anumit context. Tocmai aceste purtări 
necuviincioase aduc cu sine respingerea morală din partea comu- 
nităților, a instituţiilor şi a relaţiilor în care se află individul. 

Stigmatizarea ca persoană bolnavă psihic şi spitalizarea împotriva 
voinţei sunt mijloacele prin care răspundem acestor ofense aduse 

proprietăţii. Faptul că individul continuă să manifeste simptomele 
după internare şi tendinţa sa de a manifesta noi simptome pe parcursul 
reacției inițiale la mediul spitalicesc nu-i mai pot servi drept mijloace 
de exprimare a nemulțumirii. Din punctul de vedere al pacientului, 
refuzul de a schimba o vorbă cu personalul sau cu ceilalți pacienți 
poate să reprezinte o dovadă cât se poate de clară că respinge con- 
cepţia instituţiei despre ceea ce este şi cine este el; însă conducerea 
instituţiei poate să considere această expresie de alienare ca fiind 
exact genul de simptom pe care este chemată să-l trateze şi cea mai 
bună dovadă că locul pacientului este, de drept, acela unde se găseşte 
el la momentul respectiv. Pe scurt, spitalizarea psihiatrică dejoacă 
planurile pacientului, tinzând să-l lipsească de mijloacele obișnuite 
de exprimare prin care oamenii refuză să îmbrăţișeze o instituţie — 
insolenţa, tăcerea, remarcele sotto voce, lipsa de cooperare, distru- 
gerea răutăcioasă a decoraţiunilor interioare şi așa mai departe; 
aceste semne de neafiliere sunt interpretate în acest caz ca semne ale 
afilierii corecte. În asemenea condiţii, toate adaptările sunt primare. 

În plus, funcţionează un proces de tip cerc vicios. Persoanele 
internate în secţiile „rele” constată că acolo primesc doar foarte 
puţine echipamente de un fel sau altul: hainele le pot fi luate în 
fiecare noapte, se poate să nu primească materiale de recreere, iar 
mobilierul se reduce la scaune şi banchete din lemn, masive. Actele 
de ostilitate la adresa instituţiei trebuie să facă uz de metode limitate 
şi nerafinate, cum ar fi bătutul în podea cu un scaun sau lovirea unei 
pagini de ziar cu putere, pentru a scoate un sunet sâcâitor, ca de 
explozie. Cu cât aceste echipamente sunt mai puţin adecvate pentru 
a exprima respingerea spitalului, cu atât acţiunea în sine aduce mai 
mult a simptom psihotic și crește probabilitatea ca personalul de la 
conducerea spitalului să considere justificată trimiterea pacientului 
într-o secţie rea. Când pacientul se trezește la izolare, complet dez- 
brăcat și fără nici un mod vizibil de exprimare, s-ar putea vedea 
nevoit să recurgă la sfâșierea saltelei, dacă poate, sau la a scrie cu 
fecale pe perete, acţiuni pe care conducerea le consideră concordante 
cu genul de persoană care trebuie ţinută la izolare. 

Putem vedea cum acționează acest proces circular şi în cazul 
bunurilor mici, ilicite, ca niște talismane, folosite de instituţionalizați 
ca mijloace simbolice prin care să se delimiteze de poziţia în care se 
presupune că s-ar afla. lată un exemplu din literatura despre închi- 
sori, pe care îl consider tipic: 


Imbrăcămintea de închisoare este anonimă. Bunurile personale 
ale individului se limitează la o periuță de dinţi, un pieptene, un 
prici — deasupra sau dedesubtul altuia —, jumătate din suprafața 

unei mese înguste și un brici. Ca în închisoare, nevoia de a aduna 
bunuri personale ajunge să capete o amploare ridicolă. Pietre, bucăţi 
de sfoară, cuțite — orice obiect făcut de mâna omului și interzis într-o 
instituţie pentru oameni —, orice, un pieptene roșu, o periuţă de dinţi 
altfel decât celelalte, o centură, toate aceste lucruri sunt adunate cu 
asiduitate, păzite cu posesivitate sau afișate triumfător!. 


Dar când un pacient căruia îi sunt luate hainele în fiecare seară 
îşi umple buzunarele cu bucăţi de sfoară și petice de hârtie rulate şi 
când se luptă să-şi păstreze aceste bunuri în ciuda neplăcerilor 
provocate de acest fapt celor care trebuie să-i controleze buzunarele 
cu regularitate, de obicei se consideră că manifestă un comportament 
simptomatic ce descrie un pacient foarte bolnav, nu că este un om 
care încearcă să se delimiteze de locul care i s-a atribuit. 

Doctrina psihiatrică oficială tinde să definească actele de alienare 
drept acte psihotice, concepţie întărită de procesele circulare care îl 
determină pe pacient să manifeste alienarea în forme tot mai bizare; 
dar spitalul nu poate fi administrat în conformitate cu această doc- 
trină. Spitalul nu poate refuza să ceară de la membrii săi exact 
lucrurile asupra cărora trebuie să insiste alte instituţii; doctrina 
psihiatrică este suficient de flexibilă pentru a face acest lucru, dar 
instituţiile nu sunt. Date fiind standardele societăţii în care se află 
instituţia, trebuie să existe măcar un minim de activităţi de rutină 
legate de hrănirea, spălarea, îmbrăcarea şi culcarea pacienţilor şi 
protejarea lor de vătămări fizice. Date fiind aceste activități de 
rutină, trebuie să existe felurite mijloace de a-i convinge pe pacienţi 
să le efectueze. Trebuie să se formuleze cerinţe față de pacienţi și 
survine dezamăgirea când un pacient nu se ridică la înălțimea aştep- 
tărilor existente la adresa lui. Interesul de a vedea o „mişcare” sau 
o „îmbunătăţire” a stării psihice după prima perioadă de internare 
îi determină pe membrii personalului să încurajeze conduita „adec- 
vată” şi să-şi exprime dezamăgirea când un pacient alunecă iarăşi în 
„psihoză”. Astfel, pacientul redevine o persoană de care depind alţii, 
o persoană care ar trebui să ştie să se comporte corect. Unele com- 
portamente necorespunzătoare, mai ales cele cum ar fi muţenia și 
apatia, care nu împiedică, ba mai mult, ușurează activităţile de 
rutină din secţie, pot fi percepute în continuare, în mod naturalist, 
drept simptome, dar global, spitalul funcţionează semioficial pe baza 
premisei că pacientul trebuie să se poarte într-un mod uşor de mane- 
vrat şi să arate respect psihiatriei şi că acela care se conformează va 





1. Cantine și Rainer, op. cit., p. 78. Se poate face o comparaţie cu obiectele 
pe care le adună în buzunare băieţii mici; unele dintre aceste obiecte 
par să traseze o graniţă între băiat şi mediul său familial. 

fi răsplătit prin îmbunătăţirea condiţiilor sale de viaţă, iar cel care 
nu se conformează va fi pedepsit prin micşorarea gradului de confort. 
În contextul acestei reinstaurări semioficiale a practicilor organiza- 
ţionale obișnuite, pacientul constată că multe modalităţi tradiţionale 
de a părăsi un loc fără a te depărta fizic de el şi-au păstrat vala- 
bilitatea ; ca urmare, adaptările secundare sunt posibile. 


III 


Dintre numeroasele tipuri de adaptări secundare, unele prezintă 
un interes deosebit, deoarece clarifică tema generală a implicării şi 
a lipsei de loialitate, caracteristică tuturor acestor demersuri. 

Un asemenea tip special de adaptare secundară cuprinde „activi- 
tăţile de deconectare” (sau pasiuni), acele demersuri care îi oferă 
individului ocazia de a se adânci în ele și de a uita de orice altceva, 
anihilând pentru moment percepția mediului în care se află şi căruia 
trebuie să i se supună. In instituţiile totale, un caz exemplar îl oferă 
Robert Stroud, „Păsărarul”, care, pornind de la observarea păsărilor 
pe fereastra celulei sale, şi-a construit printr-o serie spectaculoasă de 
tertipuri şi improvizații un laborator şi a ajuns un corespondent de 
frunte pe teme de ornitologie al publicaţiilor medicale, toate acestea 
din închisoare!. Cursurile de limbi străine în lagărele pentru prizo- 
nieri de război şi cursurile de arte plastice în închisori? pot avea 
același efect eliberator. 

În Spitalul Central, pacienţii aveau la dispoziţie mai multe astfel 
de lumi în care să evadeze”. Una dintre ele era cea a sporturilor. Unii 
jucători de baseball şi câţiva jucători de tenis păreau să devină atât 
de absorbiți de jocul lor și de palmaresul eforturilor proprii făcute în 
competiţii, încât, cel puţin pe durata verii, acesta devenea interesul 
lor dominant. În cazul base-ballului, situaţia era întărită și de faptul 





1. Gaddis, op. cit. 

2. J.F.N., op. cit., pp. 11-18. 

3. Dincolo de categorizarea socială informală și alcătuirea informală de 
grupuri în închisori, se poate vedea adeseori o activitate de deconectare. 
Caldwell, op. cit., pp. 651-653, oferă unele exemple interesante de prizo- 
nieri cu astfel de pasiuni: cei implicaţi în obţinerea și folosirea droguri- 
lor; cei concentrați asupra prelucrării pieilor pentru vânzare ; „spartanii”, 
absorbiți de glorificarea propriului trup, vestiarul închisorii părând să 
joace rolul de promenadă pentru expunerea mușchilor; homosexualii; 
pasionaţii de jocuri de noroc etc. Fiecare dintre aceste activităţi are efec- 
tul de a construi o întreagă lume pentru individul angajat în ea, lume 
care o înlocuieşte pe aceea a închisorii. 

că pacienţii cu libertate de mişcare puteau urmări meciurile naţionale 
la fel de uşor ca și oamenii din afara spitalului. Unii pacienţi tineri, 
care nu pierdeau nici o ocazie de a merge, când aveau voie, la 
petrecerile cu dans din clinica lor sau din clădirea de recreere, puteau 
trăi cu gândul la şansa de a cunoaşte o persoană interesantă” sau 
de a reîntâlni o persoană interesantă, deja cunoscută, tot așa cum 
studenţii de la colegiu reuşeau să reziste în perioadele de studiu 
anticipând noile „cunoştinţe” pe care şi le puteau face în activităţile 
extraşcolare. În Spitalul Central, „moratoriul asupra căsătoriei” eli- 
bera propriu-zis pacientul de obligaţiile sale maritale faţă de un 
non-pacient, fapt care intensifica această activitate de deconectare. 
Pentru câţiva pacienţi, producţiile teatrale bianuale constituiau o 
activitate de deconectare extrem de eficientă: probele, repetițiile, 
costumele, construirea decorurilor, punerea în scenă, scrierea şi 
rescrierea piesei, interpretarea propriu-zisă, toate acestea păreau să 
reuşească, la fel de bine ca în afara spitalului, să construiască o lume 
proprie pentru participanţi. O altă pasiune, importantă pentru unii 
pacienţi — și dătătoare de griji pentru preoţii din spital — era îmbră- 
țișarea entuziastă a religiei. Pentru câţiva pacienţi mai erau şi 
jocurile de norocl. 

În Spitalul Central erau la mare preţ mijloacele portabile de „eva- 
dare”: pacienţii purtau cu ei romane poliţiste?, cărţi de joc şi chiar 





1. Melville, op. cit., dedică întregul capitol LXXIII jocurilor de noroc ilicite 
de la bordul fregatei sale. 

2. Rolul de „evadare” din închisoare al lecturii este bine descris în Behan, 

op. cit.; vezi şi Heckstall-Smith, op. cit., p. 34: „Biblioteca închisorii 
oferea o gamă destul de mare de cărți. Dar, cu trecerea vremii, am ajuns 
să citesc doar pentru a-mi omorî timpul — citeam orice, tot ce-mi cădea 
în mână. În acele prime săptămâni, lectura acţiona ca un somnifer și 
adeseori, în serile lungi de la începutul verii, adormeam cu cartea în 
mână”. 
Kogon, op. cit., pp. 127-128, ne oferă un exemplu dintr-un lagăr de 
concentrare : „În iarna 1942-1943, în urma unui şir de furturi de pâine 
din Baraca 42 de la Buchenwald, a devenit necesar să punem un paznic 
de noapte. Mai multe luni la rând, m-am oferit voluntar pentru această 
îndatorire, luând schimbul de la trei la șase dimineaţa. Asta însemna 
să stau singur în camera de zi, în timp ce din celălalt capăt al clădirii 
răsunau sforăiturile tovarășilor mei. În sfârşit, eram eliberat de tovă- 
răşia ineluctabilă care, de obicei, restricționa şi înăbușea orice activitate 
individuală. Ce plăcere să pot sta liniștit lângă o lampă cu abajur, 
afundat în Dialogurile lui Platon, în Cântecul lebedei de Galsworthy sau 
în operele lui Heine, Klabund, Mehring! Heine? Klabund? Mehring? 
Da, puteau fi citite în lagăr, ilegal. Se găseau printre cărţile recuperate 
din depozitele de maculatură din întreaga ţară”. 

puzzle-uri. Aceste mijloace îi ofereau pacientului posibilitatea de a 
evada din secţie ori de pe teritoriul spitalului şi, în plus, dacă trebuia 
să aştepte o oră ca să meargă în audienţă la vreo oficialitate, să 
înceapă servirea mesei ori să se deschidă clădirea de recreere, putea 
să abordeze imediat implicaţiile asupra eului avute de această subordo- 
nare, scoțând la iveală echipamentul prin care își crea propria lume. 

Mijloacele individuale de creare a unei lumi erau uimitoare. Un 
pacient alcoolic, depresiv şi suicidar, după toate aparențele bun 
jucător de bridge, îi dispreţuia pe aproape toţi ceilalți pacienţi ca 
parteneri de joc; ducea cu el, ca „partener” fictiv, un manual de 
bridge în variantă de buzunar și din când în când scria acasă şi cerea 
câte un set nou de mâini jucate în diferite competiţii. Dacă avea la 
dispoziție dropsurile gumate preferate şi radioul de buzunar, putea 
să se retragă, după voie, din lumea spitalului, înconjurându-şi toate 
simțurile cu lucruri plăcute. 

Prezentând activităţile de deconectare, putem aduce din nou în 
discuţie chestiunea implicării excesive într-o instituţie. În spălătoria 
spitalului, spre exemplu, exista un pacient care lucra acolo de mai 
mulți ani. Primise slujba de maistru neoficial și, spre deosebire de 
aproape toţi ceilalți lucrători pacienţi, se arunca în munca sa cu o 
capacitate, un devotament şi o seriozitate evidente pentru mulți. 
Îngrijitorul însărcinat cu spălătoria spunea despre el: 


Acela e ajutorul meu special. Muncește mai mult decât toţi cei- 
lalţi la un loc. Nu știu ce m-aș face fără el! 


Ca răsplată pentru eforturile făcute, îngrijitorul îi aducea pacien- 
tului aproape în fiecare zi ceva de mâncare, de acasă. Și totuși, 
adaptarea folosită de acest pacient avea ceva grotesc, căci se vedea 
clar că profunda lui călătorie în lumea muncii are un caracter uşor 
fantezist ; în definitiv, era pacient, nu maistru, și în afara locului său 
de muncă i se amintea foarte clar acest lucru. 

Evident, după cum sugerează unele dintre aceste ilustrări, activi- 
tăţile de deconectare nu sunt obligatoriu ilegale în sine; rolul pe care 
ajung să-l îndeplinească pentru persoana instituţionalizată ne-a deter- 
minat să le examinăm împreună cu celelalte adaptări secundare. 
Poate că un exemplu extrem în această privinţă îl reprezintă psiho- 
terapia individuală din spitalele de psihiatrie de stat; acest privilegiu 
este atât de rar în aceste instituţii!, iar contactul de acest fel cu un 





1. Am calculat că, dintre cei aproximativ 7.000 de pacienți ai Spitalului 
Central, pe perioada cât am efectuat studiul, circa 100 au beneficiat în 
fiecare an de o formă sau alta de psihoterapie individuală. 

psihiatru din spital este în asemenea măsură unic din punctul de 
vedere al structurii statutelor la nivelul spitalului, încât pacientul 
poate să uite în oarecare măsură unde se află, în timpul psihoterapiei. 
Primind realmente ceea ce instituţia susține oficial că oferă, pacientul 
poate reuşi să scape de ceea ce instituţia oferă în realitate. Aici 
există o implicaţie generală : poate că orice activitate la care instituția 
îi obligă pe membrii ei sau la care le permite să participe constituie 
o amenințare potenţială la adresa organizaţiei, căci se pare că nu 
există nici o activitate în care individul să nu devină din cale-afară 
de absorbit. 

O altă însușire este pusă în evidenţă foarte clar în anumite prac- 
tici clandestine și, poate, reprezintă un factor în toate aceste practici: 
mă refer la ceea ce freudienii numesc uneori „supradeterminare”. 
Unele activităţi ilicite sunt întreprinse cu oarecare sfidare, răutate, 
bucurie şi triumf, dar şi cu unele riscuri personale, toate acestea 
neputând fi explicate doar prin plăcerea intrinsecă a consumării 
produsului respectiv. Într-adevăr, o caracteristică principală a institu- 
ţiilor închise, restrictive constă în faptul că unele satisfacţii aparent 
minore pot ajunge să fie definite ca satisfacţii importante. Dar, chiar 
dacă facem corecţia impusă de această reevaluare, tot mai rămâne 
ceva de explicat. 

Un aspect al supradeterminării unor adaptări secundare este sen- 
zaţia că o practică ajunge să fie folosită doar pentru că este interzisăl. 
Pacienţii din Spitalul Central care au reuşit, prin manevre complexe, 
să evite regulile par adesea să caute un tovarăș, chiar şi unul în care 
nu pot avea deplină încredere, pentru a-i înfățișa dovezi ale faptei 
lor. Un pacient întors cu mare întârziere din oraș după ce a gustat 
viața de noapte avea, a doua zi, un sac cu istorisiri despre isprăvile 
sale; altul își trăgea prietenii deoparte şi le arăta unde a ascuns 
sticla goală de băutură al cărei conţinut l-a consumat cu o noapte 
înainte sau le arăta prezervativele din portmoneu. Nu era surprin- 
zător nici să vezi cum sunt testate limitele de siguranţă ale clandesti- 
nității. Cunoşteam un pacient alcoolic extrem de abil, care introducea 
pe teritoriul spitalului o sticlă de jumătate de litru cu vodcă, își 
turna într-un pahar de carton şi se aşeza pe cea mai expusă parte 
a peluzei pe care o putea găsi, iar acolo se îmbăta încetul cu încetul. 
În astfel de ocazii, îi plăcea să ofere ospitalitate persoanelor cu statut 
de semiangajaţi. Tot astfel, cunoşteam un îngrijitor care îşi parca 
maşina în fața bufetului — centrul social al universului pacienţilor; 





1. Această idee este dezvoltată de Albert Cohen în Delinquent Boys (The Free 
Press, Glencoe, Ill., 1955). 

şedea acolo împreună cu un prieten pacient, discutând cele mai 
intime însuşiri ale femeilor care treceau prin fața lor, cu un pahar 
din carton plin cu whisky aşezat pe carcasa cutiei de viteze, la granița 
câmpului vizual al mulțimii, de parcă ar fi toastat pentru distanțarea 
lor de peisajul din jur. 

Un alt aspect al supradeterminării unor adaptări secundare este 
faptul că demersurile pentru obţinerea lor par să constituie, în sine, 
o sursă de satisfacţie. După cum am arătat anterior cu privire la 
contactele din cadrul comportamentului de curtare, instituţia poate 
fi definită la un moment dat drept adversarul individului într-un joc 
serios, obiectivul fiind acela de a marca împotriva spitalului. Astfel, 
am auzit grupuri de pacienţi care discutau cu plăcere despre posibilita- 
tea de a „marca” în seara aceea obţinând cafea!, folosind în mod corect 
acest termen mai vast pentru o activitate mai restrânsă?. Tendinţa 
deţinuţilor de a introduce pe ascuns hrană și alte elemente de confort 
în celula unuia închis în regim de izolare poate fi privită nu neapărat 
ca act de caritate, ci şi ca mod de a împărtăşi, prin asociere, spiritul 
cuiva care ia atitudine împotriva autorităţii”. Tot astfel, planurile de 
evadare complexe, costisitoare ca resurse de timp consumat, pe care 
le ţes pacienții, deţinuţii şi prizonierii din lagărele de prizonieri de 
război pot fi privite nu doar ca simple modalităţi de a ieşi, ci şi ca 
mod de a atribui semnificaţie faptului de a se afla în respectiva 
instituţie. 

Avansez ipoteza că adaptările secundare sunt supradeterminate, 
unele dintre ele chiar deosebit de mult. Aceste demersuri îi folosesc 





1. O descriere detaliată a conspiraţiilor şi eforturilor clandestine susţinute 
necesare pentru a obţine cafea în închisoare se găsește în Hayner şi Ash 
op. cit., pp. 365-366. 

2. În mod tradițional, valoarea demersului propriu-zis de a obţine ceva este 
considerată în raport cu societatea generală ; se afirmă că dependenții 
de droguri joacă un meci zilnic, extrem de semnificativ, împotriva socie- 
tăţii ca să obțină doza zilnică şi că proxeneții, șarlatanii şi delincvenții 
muncesc din greu cu scopul uimitor și onorabil de a face bani fără a fi 
văzuţi că muncesc pentru a-i obţine. 

3. Această idee este sugerată de McCleery, S.S.R.C. Bulletin No. 15, 
op. cit., p. 60, nota: „Studiul de față sugerează că etalarea bunurilor şi a 
privilegiilor printre persoanele instituţionalizate are rolul de a simboliza 
statutul care trebuie obţinut prin alte mijloace. Prin simboluri se declară 
capacitatea de a manipula puterea sau de a se împotrivi puterii, iar 
indivizii instituţionalizaţi manifestă impulsul irezistibil de a oferi aceste 
simboluri celor supuşi pedepsei, deşi singurul lor rol constă în a se îm- 
potrivi cu curaj puterii”. 

practicantului nu numai în modurile evidente, ci şi în altele: indife- 
rent ce altceva ar mai obţine prin ele, practicile par să-i demonstreze 
(lui însuşi, dacă nu și altora) că are o individualitate şi o autonomie 
personală, pe care organizaţia nu o poate atingel. 


IV 


Dacă unul dintre rolurile adaptărilor secundare constă în a ridica 
o barieră între individ și entitatea socială la care trebuie să participe, 
ne putem aștepta ca anumite adaptări secundare să nu conţină vreun 
câștig intrinsec, ci să aibă doar rolul de a exprima o distanţare neau- 
torizată, o „respingere a celor care te resping”, cu rol de autoconser- 
vare?. Aceasta pare să se întâmple în cazul formelor foarte frecvente 
de nesupunere rituală, spre exemplu bombănitul sau protestele, în 
situaţiile când nu se aşteaptă ca acest comportament să producă 
într-adevăr schimbări. Prin insolenţă directă care nu este pedepsită 
imediat, prin remarce făcute așa încât să fie auzite doar vag de către 
autorităţi sau prin gesturi făcute în spatele persoanelor cu autoritate, 
subordonații exprimă o oarecare distanţare de locul care le este atri- 
buit în mod oficial. Un fost deţinut din penitenciarul de la Lewisburg 
ne oferă un exemplu ilustrativ: 


La suprafaţă, viața de aici pare să decurgă aproape paşnic, dar nu 
trebuie să treci decât foarte puţin dincolo de suprafață ca să găseşti 
bulboanele și curenţii mâniei și ai frustrării. Mormăielile de nemul- 
țumire și de răzvrătire pot fi auzite mereu: replica disprețuitoare, 





1. Această idee este minunat exprimată de Dostoievski, în descrierea vieții 
dintr-un lagăr siberian de prizonieri, op. cit., p. 17: „larăși mulţi dintre 
deţinuţi erau deportaţi pentru contrabandă, ceea ce lămureşte cum 
puteau să aducă rachiu pe ascuns în temniţă, mai ales că erau păziţi 
foarte deaproape și cercetările se făceau în dese rânduri. Ca s-o spun în 
treacăt, contrabanda e şi ea o nelegiuire în felul ei. Îşi poate cineva 
închipui că banul, folosul adevărat de pe urma unei afaceri, n-are deseori 
decât o însemnătate de-a doua mână pentru un contrabandist? Și cu 
toate astea, aşa e. El lucrează printr-un fel de chemare; şi-n felul lui e 
un poet. Pune în joc tot ce are, se expune la cele mai groaznice primejdii, 
născoceşte, plănuieşte, scapă, se descurcă, face totul uneori călăuzit 
parcă de-o inspiraţie. Această patimă e tot atât de oarbă ca şi aceea a 
jocului”. [versiunea în limba română: op. cit., pp. 19-20 —nit.] 

2. Lloyd W. McCorkle şi Richard Korn, „Resocialization Within Walls”, 
The Annals, CCXCIII (1954), p. 88. 

sotto voce, pe care o rostim ori de câte ori trecem pe lângă vreo 
oficialitate ori pe lângă un gardian, privirea tăioasă, calculată cu 
grijă ca să exprime dispreţ, dar fără să incite la pedeapsă...! 


Brendan Behan ne oferă o ilustrare dintr-o închisoare britanică : 


Gardianul a strigat la el. „Da, domnule!” a răcnit omul. „Vin 
acuma, domnule !”, a mai zis el, adăugând, cu voce mai scăzută: 
„Grămadă de rahat ce eşti 2. 


Unele moduri de a lua atitudine deschis, dar fără risc, pe lângă 
cele autorizate, au frumuseţea lor, mai ales atunci când sunt puse în 
aplicare colectiv. Şi aici, închisorile ne oferă exemple: 


Cum să-ți exprimi disprețul față de autoritate? Stilul de a te 
„supune” ordinelor este o cale. [...] Negrii sunt deosebit de buni la 
parodie ; uneori îi vezi că încep să mărșăluiască în pas de gâscă. Se 
așază la masă câte zece odată şi-şi dau bonetele jos simultan, cu 
mare precizie?. 


Când capelanul urca la amvon ca să ne ţină săptămânalul discurs 
emoţionant de duminica, făcea de fiecare dată niște glume nesărate, 
la care noi râdeam întotdeauna cât de mult şi de tare puteam, deși 
cred că-şi dădea seama că facem haz de el. Și totuși, îşi păstra obi- 
ceiul de a face unele remarce vag amuzante și de fiecare dată biserica 
se umplea de un râs clocotitor [sic /], deși numai jumătate din public 
auzise ce spunea capelanulf. 


Unele acte rituale de nesupunere folosesc ironia, întâlnită în 
societatea largă sub forma politeţii „de spânzurătoare”, iar în insti- 
tuţii, în construirea de mascote cu profunde semnificaţii. În institu- 
ţiile totale, o ironie standard constă în scornirea de porecle pentru 
aspectele deosebit de amenințătoare sau de neplăcute din mediul 
înconjurător. În lagărele de concentrare, napii erau numiți „ananaşi 





1. Hassler, op. cit., pp. 70-71. Pentru un exemplu de proteste în mediul 
militar, vezi Lawrence, op. cit., p. 132. 

2. Behan, op. cit., p. 45. În societatea americană, copiii de vârsta şcolii 
primare învaţă foarte repede să încrucişeze degetele, să contrazică doar 
cu jumătate de gură și să se strâmbe mascat, exprimând prin toate 
aceste mijloace o marjă de autonomie chiar în timp ce se supun pedep- 
selor verbale din partea învățătorului. 

3. Cantine şi Rainer, op. cit., p. 106. 

4. J.F.N., op. cit., pp. 15-16. Vezi şi Goffman, Presentation of Self, „conspi- 
raţia batjocurii”, pp. 186-188. 

nemţeşti”!, iar mărșăluitul în uniformă de luptă, „geografie”?. În 
secţiile de psihiatrie din spitalul Mount Sinai, pacienţii cu vătă- 
mări cerebrale internaţi pentru operaţie numeau spitalul „Mount 
Cyanide”:, iar medicii din secţie: 


erau numiţi greşit de cele mai multe ori, pacienţii spunându-le „avo- 
cat”, „funcţionar superior”, „șef de echipaj”, „unul dintre președinți”, 
„barman”, „inspector de asigurări” şi „inspector de credit”. Unuia 
dintre noi (E.A.W.) i se spunea când „Weinberg”, când „Weingarten”, 
când „Weiner”, când „Wiseman” [...]f. 


În închisoare, clădirea carcerei era numită uneori „grădina de 
ceai”5. În Spitalul Central, una dintre secţii, unde se aflau pacienţi 
incontinenţi, era uneori considerată „secţia de pedeapsă” pentru 
îngrijitori, care o numeau „grădina de trandafiri”. O fostă pacientă 
psihiatrică oferă o altă ilustrare: 


În camera de zi, Virginia a hotărât că schimbarea hainelor repre- 
zintă Terapia prin Găteală. T.G. În ziua aceea îmi venise rândul la 
T.G. Asta ar fi fost amuzant, dacă ai fi tras un pahar zdravăn. De 
paraldehidă. Cocteilul lenupăr, îi spuneam noi, doamnele vesele de 
pe Dealul lenupărului. Un martini, vă rog, spuneam noi, cele mai 
rafinate. Şi, soră, unde e măslina 76 


Desigur, trebuie înţeles că lumea amenințătoare la care se răs- 
punde cu ironie nu trebuie să fie neapărat patronată de autoritatea 
unor oameni străini, ci poate fi autoimpusă ori impusă de natură — 
cazul persoanelor grav bolnave care fac glume pe seama situaţiei lor”. 

Însă dincolo de ironie este un tip mai subtil şi mai grăitor de 
nesupunere rituală. Există o postură aparte care poate fi adoptată 
în fața unei autorităţi străine; ea combină rigiditate, demnitate şi 
detașare în anumite proporții, exprimă suficientă insolenţă pentru a 
aduce pedeapsa imediată şi, în același timp, arată că omul respectiv 





1. Kogon, op. cit., p. 108. 

Ibidem, p. 103. 

3. Edwin Weinstein şi Robert Kahn, Denial of Illness (Charles Thomas, 

Springfield, Ill., 1955), p. 21. 

Ibidem, p. 61. Vezi mai ales cap. VI, „The Language of Denial”. 

Dendrickson şi Thomas, op. cit., p. 25. 

6. Mary Jane Ward, The Snake Pit (New American Library, New York, 
1955), p. 65. 

1. O prezentare utilă a ironiilor şi a altor tehnici de confruntare cu amenin- 
țările la adresa vieţii ne oferă Rene Fox în lucrarea Experiment Perilous 
(The Free Press, Glencoe, Ill., 1959), pp. 170 și urm. 

este cu desăvârşire independent. Cum acest mesaj se realizează prin 
postura corporală și prin expresia feţei, poate fi transmis constant, 
oriunde s-ar afla individul instituţionalizat. Unele ilustrări se găsesc 
în societatea închisorilor : 


„Corectitudinea” presupune curaj, lipsa fricii, loialitate față de 
camarazi, evitarea exploatării, refuzul hotărât de a recunoaşte supe- 
rioritatea sistemului oficial de valori şi repudierea ideii că deţinutul 
face parte dintr-o categorie inferioară. Ea constă, în principal, în 
afirmarea integrităţii, a demnităţii şi a valorii fundamentale a indi- 
vidului, într-o situaţie esențialmente degradantă, și în expunerea 
acestor calități personale indiferent de demonstrațiile de forță ale 
sistemului oficial! 


Tot astfel, în Spitalul Central, în secţiile „dure” de pedeapsă, cu 
maximă securitate, unde indivizii nu prea mai aveau mare lucru de 
pierdut, se puteau găsi exemple grăitoare de pacienţi care nu făceau 
eforturi pentru a crea probleme, ci transmiteau prin postura adoptată 
o atitudine netulburată și un oarecare dispreț pentru personalul de 
la toate nivelurile, combinate cu o stăpânire de sine desăvârşită. 


V 


Ar fi uşor să explicăm apariția adaptărilor secundare pe baza 
faptului că indivizii au o gamă de nevoi, înnăscute sau cultivate, și 
că, aflaţi într-un mediu care interzice satisfacerea acestor nevoi, ei 
răspund pur şi simplu creându-şi mijloace improvizate de satisfacere. 
Cred că această explicaţie nu denotă importanţa acestor adaptări 
clandestine pentru structura eului. 

Obiceiul de a salva din ghearele unei instituţii o părticică din 
propria persoană este extrem de vizibil în spitalele de psihiatrie şi 
în închisori, dar poate fi găsit şi în instituţii mai benigne, mai puţin 
totalitare. Vreau să argumentez că această recalcitranță nu repre- 
zintă un mecanism accidental de apărare, ci o componentă esențială 
a eului. 





1. Richard Cloward, „Social Control in the Prison”, S.S.R.C. Pamphlet 
No. 15, op. cit., p. 40. Vezi şi Sykes și Messinger, op. cit., pp. 10-11. Unele 
grupuri minoritare folosesc, la adresa societăţii în general, o variantă a 
acestei posturi neprovocatoare, dar care avertizează. Putem face, spre 
exemplu, comparaţia cu complexul „armăsarului semeț”, întâlnit la negrii 
americani din mediul urban. 

Sociologii au avut întotdeauna un interes legitim să evidenţieze 
modalităţile prin care individul este format de grupuri, ajunge să se 
identifice cu grupurile și se ofilește dacă nu obţine sprijin emoţional 
din partea grupurilor. Dar când observăm cu atenţie ce se petrece 
într-un rol social, într-o revărsare de interacțiuni sociale, într-un 
aşezământ social sau în orice altă formă de organizare socială, nu 
vom vedea doar îmbrăţișarea entității respective. Vom descoperi de 
fiecare dată că individul folosește metode pentru a păstra o oarecare 
distanță, un oarecare loc de manevră între sine şi modelul cu care 
ceilalți consideră că el trebuie să se identifice. Fără îndoială că un 
spital de psihiatrie de tipul celor de stat furnizează teren extrem de 
fertil pentru dezvoltarea acestor adaptări secundare, dar, de fapt, la 
fel ca buruienile, ele răsar în orice tip de organizare socială. Așadar, 
dacă aflăm că în toate situaţiile studiate realmente participantul a 
ridicat bariere de protecţie împotriva legăturilor sale sociale, de ce 
să ne bazăm concepţia despre eu pe felul în care s-ar purta individul 
dacă s-ar afla în condiţiile „potrivite”? 

Cea mai simplă concepţie sociologică despre individ şi despre eul 
lui spune că individul este pentru sine însuși așa cum îl definește 
locul pe care îl ocupă într-o organizaţie. Dacă se fac presiuni asupra 
lui, sociologul modifică acest model, acceptând anumite complicaţii: 
eul poate să nu fie deja format sau poate fi dedicat unor direcţii 
contradictorii. Poate că ar trebui să complicăm și mai mult con- 
strucţia, ridicând aceste restricţii la rang principal şi definind de la 
început individul, în scopuri sociologice, ca entitate care asumă o 
atitudine, adoptă o poziţie undeva între identificarea cu o organizaţie 
şi opoziţia față de ea şi este gata să-și regăsească echilibrul, la cea 
mai mică presiune, mutându-şi implicarea fie într-o direcţie, fie în 
cealaltă. Aşadar eul poate să se formeze împotriva a ceva. Acest 
lucru a fost apreciat de către cercetătorii totalitarismului: 


Pe scurt, Ketman se referă la împlinirea de sine împotriva a ceva. 
Practicantul de Ketman suferă din cauza obstacolelor pe care le 
întâlneşte; dar dacă aceste obstacole ar fi îndepărtate dintr-o dată, 
s-ar trezi într-un vid care, poate, s-ar dovedi mult mai dureros. Revolta 
interioară este uneori esenţială pentru sănătatea spirituală şi poate 
crea o anumită formă de fericire. Ceea ce se poate spune deschis este 
adesea mult mai puţin interesant decât magia emoţională a apărării 
sanctuarului intim al persoaneil. 





1. Czeslaw Milosz, The Captive Mind (Vintage Books, New York, 1955), 
p. 76. 

Am argumentat aceeași ipoteză în contextul instituţiilor totale. 
Să nu stea lucrurile la fel şi în societatea liberă ? 

Fără ceva la care să aparținem nu avem un eu stabil; și totuşi, 
dedicarea şi atașamentul total faţă de orice entitate socială presu- 
pune un fel de lipsă a identităţii. Sentimentul nostru de a fi o 
persoană poate să provină din faptul că suntem atraşi într-o entitate 
socială mai amplă; sentimentul nostru de identitate poate să se 
nască din micile gesturi de împotrivire la adresa curentului. Statutul 
nostru este protejat de clădirile solide ale lumii, în timp ce simţămân- 
tul de identitate personală se află adesea în crăpăturile acestora. 


Modelul medical 


şi spitalizarea psihiatrică! 


Insemnări despre vicisitudinile 
meseriei de depanator 





1. Le sunt recunoscător lui Fred Davis şi lui Sheldon Messinger pentru 
criticile şi sugestiile lor, pe care le-am încorporat fără să le menţionez 
în mod special. Tot fără a face referiri specifice, m-am inspirat și din 
lucrarea fundamentală în acest domeniu: Alfred H. Stanton și Morris 
S. Schwartz, „Medical Opinion and the Social Context in the Mental 
Hospital”, Psychiatry, XII (1949), pp. 243-249. 


În fiecare societate există modalităţi preferate în care doi indivizi — 
două rude, spre exemplu, sau un membru al castei superioare şi unul 
al castei inferioare — pot să se apropie și să interacţioneze. Fiecare 
asemenea cadru de referință pentru interacțiune poate fi, în același 
timp, sursă de identitate, ghid pentru modul ideal de comportare şi 
temei atât pentru solidaritate, cât și pentru delimitare. În fiecare caz 
constatăm că anumite presiuni caracteristice îi împiedică pe oameni 
să-şi realizeze pe deplin idealul şi că devierile rezultante au ecouri 
caracteristice. Drept urmare, cel care studiază societatea poate folosi, 
pentru scopurile sale, aceleași modele pe care le întrebuințează mem- 
brii societăţii pentru obiectivele lor. 

În societatea noastră occidentală, un mod important de interac- 
ţiune între doi indivizi este când unul joacă rolul de prestator de 
servicii, iar celălalt — rolul de beneficiar al serviciului. Explorând 
supozițiile și idealurile aflate în spatele acestei relaţii ocupaţionale, 
cred că putem înţelege unele dintre problemele spitalizării psihiatrice. 


Sarcinile ocupaţionale specializate pot fi împărţite în două cate- 
gorii: una în care practicantul „întâlneşte publicul” prin intermediul 
activităţii sale şi a doua — în care nu-l întâlnește, prestând activitatea 
doar pentru membrii stabili ai organizaţiei sale de muncă. Consider 
că problema confruntării cu publicul şi cea a controlării publicului 
sunt suficient de importante ca să merite să-i considerăm împreună 
pe toţi cei care trăiesc această experienţă. Ceea ce înseamnă că, 
pentru scopurile acestui studiu, vânzătorul dintr-un magazin de 
unelte gospodăreşti și muncitorul dintr-o fabrică de unelte trebuie să 
fie separați, în ciuda asemănărilor dintre ocupațiile lor. 

Sarcinile care îi cer individului implicat în ele să se confrunte 
cu publicul pun în evidenţă două tipuri: unul în care publicul este 

alcătuit dintr-o succesiune de indivizi izolaţi, iar al doilea, în care 
publicul este alcătuit dintr-o succesiune de grupuri mari de indivizi. 
Dentistul efectuează primul tip de activitate, iar actorul de comedie, 
pe al doilea. 

Sarcinile care îi cer practicantului să se afle faţă în faţă cu publicul 
(fie într-o formă, fie în cealaltă) diferă în privinţa măsurii în care le 
sunt prezentate respectivului public drept serviciu personal, adică 
drept sprijin dorit de destinatar. La modul ideal, o ocupație de pres- 
tare de servicii personale poate fi definită ca ocupaţie în care prac- 
ticantul execută un serviciu personal specializat pentru un număr de 
indivizi, serviciul respectiv cerându-i să se angajeze în comunicare 
personală directă cu ei, dar nefiind legat în alte moduri de persoanele 
servite!. Conform acestei definiţii, faptul de a primi o citaţie nu 
reprezintă pentru destinatar un serviciu personal. Psihologul care 
vinde teste vocaționale unor persoane care vor să-şi cunoască aptitu- 
dinile prestează un serviciu personal, dar dacă testează aceleaşi 
persoane în numele biroului de angajări al unei organizaţii, acestea 
sunt pur şi simplu subiecţii activităţii sale şi nu clienţii săi. Tot 
astfel, în ciuda limbajului agenţilor de recensământ, excludem servi- 
torii domestici din categoria prestatorilor de servicii, căci o slujnică 
are stăpână, nu public; de asemenea, exclud femeile de serviciu, căci 
ele nu se angajează în mod curent în comunicaţii directe cu persoa- 
nele care merg pe pardoseala proaspăt spălată de ele. 

În această lucrare vreau să pun în discuţie ocupațiile de prestare 
a serviciilor personale, așa cum le-am definit aici, dar voi include şi 
unii profesioniști care nu se încadrează întru totul în definiţia mea, 
din moment ce idealul aflat la baza ei atrage şi oameni care nu sunt 
în măsură să i se conformeze. Devierile de la un ideal autoimpus sau 
impus de alţii creează probleme de identitate pe care cercetătorul 
trebuie să le înţeleagă din perspectiva idealului și le să înţeleagă 
diferențiat, în funcţie de relaţia dintre deviaţie și ideal: agentul de 
vânzări auto performant şi medicul unei companii de asigurări oferă, 
amândoi, ceva mai puţin decât un serviciu personal, dar dintr-un 
complex diferit de motive. 

Un criteriu tradiţional pentru clasificarea ocupaţiilor de prestare 
a serviciilor personale vizează cât de onorabil sunt ele văzute, la o 





1. Interesul sociologiei pentru ocupațiile de prestare a serviciilor provine 
în mare măsură de la Everett C. Hughes și este documentat în activi- 
tatea studenţilor săi de la Universitatea Chicago, în special Oswald Hall 
şi Howard S. Becker. Vezi mai ales lucrarea acestuia din urmă, „The 
Professional Dance Musician and His Audience”, American Journal of 
Sociology, LVII (1951), pp. 136-144. 

extremă aflându-se profesiile liberale, iar la cealaltă, meșteşugurile 
şi meseriile umile. Această distincţie poate crea ambiguitate, căci îi 
separă prin rang pe cei cu spirit asemănător. Delimitarea pe care 
vreau să o folosesc îi plasează la o extremă pe cei care efectuează un 
serviciu superficial şi tehnic, cum ar fi controlorii de bilete sau tele- 
fonistele, iar la cealaltă extremă, pe cei cu o abilitate expertă care 
include o competenţă raționabilă, demonstrabilă, poate fi exercitată 
ca scop în sine şi nu poate fi dobândită de persoana servită. Presta- 
torii superficiali tind să aibă solicitanți sau grupuri de solicitanţi ; 
prestatorii experţi tind să aibă clienţi. Este foarte probabil ca ambele 
tipuri de prestatori să aibă o anumită independenţă față de persoana 
pe care o servesc, dar numai experții sunt în măsură să transforme 
acea independenţă într-un rol solemn și plin de demnitate. În această 
lucrare vreau să pun în discuție tocmai premisele sociale şi morale 
ale prestării experte, nu ale celei superficiale. 

Avansez ipoteza că idealurile aflate la baza prestării experte, în 
societatea noastră, îşi au rădăcinile în cazul în care prestatorul are 
de reparat, de construit sau de depanat un sistem fizic complex, 
sistemul fiind obiectul personal sau proprietatea personală a clien- 
tului. De aici înainte, în această lucrare, acolo unde voi folosi terme- 
nul „relaţie de prestare” (sau „ocupaţie de prestare”), mă voi referi 
la acest caz pur, cu excepţia situaţiilor în care contextul va impune 
referiri mai amănunțite. 

Avem de-a face cu un triunghi — prestator, obiect, posesor — care 
a jucat un rol istoric important în societatea occidentală. Toate marile 
societăţi au prestatori experţi, dar nici una nu a acordat mai multă 
greutate acestor servicii decât a noastră. Societatea noastră este una 
de prestări în asemenea măsură, încât până şi instituţiile cum sunt 
magazinele au ajuns să urmeze acest stil, măcar declarativ, dacă nu 
faptic, răspunzând astfel la nevoia funcționarilor şi a clienţilor de a 
simţi că se furnizează un serviciu personal expert, chiar dacă nu mai 
speră să-l realizeze. 

Tipul de relaţie socială pe care îl voi discuta în lucrarea de față 
este acela în care unele persoane (clienţi) se dau pe mâinile altor per- 
soane (prestatori). La modul ideal, clientul aduce în această relaţie 
respectul pentru competenţa tehnică a prestatorului şi încrederea că 
acesta o va folosi în mod etic ; de asemenea, aduce recunoştinţă şi un 
onorariu. De cealaltă parte, prestatorul aduce: o competenţă ezote- 
rică şi eficientă empiric, precum şi dorinţa de a o pune la dispoziţia 
clientului ; discreţie profesională ; o circumspecţie voită, care îl deter- 
mină să manifeste o lipsă disciplinată de preocupare față de celelalte 
probleme ale clientului și chiar (în ultimă instanţă) faţă de motivul 

pentru care clientul îi doreşte serviciile ; şi, în sfârşit, o politeţe lipsită 
de servilism!. Aşadar aceasta este meseria de depanator. 

Putem începe să înţelegem relația de prestare examinând concep- 
tul de onorariu. Există două aspecte prin care onorariul diferă de 
preţ?. În mod tradiţional, onorariul nu este echivalent cu valoarea 
propriu-zisă a serviciului prestat. Când sunt prestate servicii a căror 
valoare pentru client este foarte mare la momentul respectiv, presta- 
torul trebuie, la modul ideal, să se limiteze la onorariul stabilit prin 
tradiție — probabil atât cât are nevoie prestatorul ca să-și asigure 
traiul decent și să-şi dedice viața chemării sale. Pe de altă parte, 
când sunt prestate servicii cu importanţă foarte redusă, prestatorul 
se simte obligat fie să renunţe cu totul să mai pretindă un onorariu, 
fie să ceară un onorariu fix destul de mare, evitând astfel să i se 
irosească timpul sau să-i fie măsurată contribuţia (şi, în ultimă 
instanţă, persoana) pe o scală ce poate ajunge la zero5. Când pres- 
tează servicii de maximă importanţă pentru clienţi foarte săraci, 
prestatorul poate considera că a nu percepe deloc onorariu este o 
soluție mai demnă (şi mai sigură) decât perceperea unui onorariu 
redusf. Prestatorul evită astfel să joace după cum îi cântă clientul 
sau chiar să negocieze și poate demonstra că este motivat de o 
implicare dezinteresată în propria meserie. Și cum meseria sa este 
una de depanare, care are de-a face cu sisteme bine închise, fizice, 
reale, constituie exact genul de muncă față de care poate exista 
implicarea dezinteresată: o bună meserie de depanare sau de con- 
strucţie este, totodată, una cu care prestatorul se poate identifica; 





1. Această descriere a relaţiei de prestare se inspiră mult din lucrarea lui 
Parson, „The Professions and the Social Structure”, pe care continuu să 
o consider de primă clasă în acest domeniu. Vezi și Talcott Parsons şi 
Neil Smelser, Economy and Society (The Free Press, Glencoe, Ill., 1956), 
pp. 152-153. 

2. Vezi, spre exemplu, A.M. Carr-Saunders şi P.A. Wilson, The Professions 
(The Clarendon Press, Oxford, 1933), secţiunea „Fees and Salaries”, 
pp. 451-460. 

3. Cu cât activitatea de depanare tinde spre registrul inferior, cu atât 
prestatorul va trebui să renunţe la a mai pretinde onorariu pentru anu- 
mite servicii minore, dar specializate. În rândurile cizmarilor, aceste 
acte de noblesse oblige pot ajunge, într-adevăr, nobiliare tocmai într-o 
perioadă istorică în care lorzii nu-şi mai pot permite versiunea originală 
a acestui gest. 

4. Carr-Saunders şi Wilson, op. cit., p. 452: În majoritatea celorlalte profesii 
[altele decât cea de contabil], asociaţiile încearcă să-şi convingă membrii 
să nu ceară unii onorarii mai mici decât ceilalți, deşi nu apar niciodată 
obiecţii faţă de renunţarea la onorariu când clientul este sărac”. 

acest lucru adaugă activităţii în sine un temei de interes autonom. 
Teoretic, cealaltă parte a motivaţiei prestatorului constă în a ajuta 
omenirea în general. 

Atașamentul prestatorului faţă de propria concepţie despre sine 
ca expert dezinteresat şi disponibilitatea sa de a relaționa cu alţii pe 
această bază constituie un fel de jurământ laic de castitate şi se află 
la temelia modului minunat în care îl folosesc clienţii săi. În presta- 
tor, aceştia găsesc o persoană lipsită de motivele personale, ideologice 
sau contractuale obișnuite pentru a-i ajuta ; însă este cineva care le 
va arăta un intens interes temporar, din propria lor perspectivă şi 
urmărindu-le binele. Un cercetător al relaţiilor umane sugerează : 


Așa cum îl definește această cultură, expertul este o persoană care 
îşi obţine venitul și statutul, împreună sau separat, prin folosirea în 
slujba altora a informaţiilor neobișnuit de exacte sau de adecvate 
din domeniul său. Această „folosire în slujba altora” reprezintă un 
punct fix în organizarea noastră industrial-comercială. Expertul nu 
se ocupă de uneltele și echipamentele din domeniul său; nu este 
„comerciant”, „colecţionar”, „cunoscător” sau „pasionat”, căci aceştia 
îşi folosesc abilităţile în primul rând în interes personal!. 


Ca urmare, pentru client este avantajos să se încreadă în cei cu 
privire la care nu dispune de garanţiile obișnuite ale încrederii. 

Această calitate — „demn de încredere” —, disponibilă la cerere, ar 
furniza şi singură o bază unică de relaționare în societatea noastră ; 
dar mai există încă un factor: activitatea prestatorului are de-a face 
cu o competenţă rațională, iar dincolo de aceasta se află credinţa în 
raționalism, în empirism şi în mecanicism, spre deosebire de proce- 
sele, în mai mare măsură autoreferenţiale, care îi chinuie pe oameni. 

La modul ideal, interacțiunea ce are loc când clientul şi prestatorul 
sunt împreună ia o formă relativ structurată. Prestatorul se poate 
angaja în operaţiuni mecanice, manuale asupra obiectului clientului, 
cu precădere demersuri de tipul diagnostic; de asemenea, se poate 
angaja în schimburi verbale cu clientul. Partea verbală conţine, la rân- 
dul ei, trei componente: una tehnică, anume furnizarea și obținerea 
de informaţii relevante pentru reparaţie (sau construcție) ; o compo- 
nentă contractuală, care cuprinde un anunț, deseori scurt și discret, 
privind costurile aproximative, timpul de lucru aproximativ şi altele 
asemenea ; în sfârșit, o componentă sociabilă, alcătuită din câteva replici 
minore de politeţe, curtoazie şi semne de respect. Este important de 





1. Harry Stack Sullivan, „The Psychiatric Interview”, Psychiatry, XIV 
(1951), p. 365. 

observat că tot ce se petrece între prestator și client poate fi asimilat 
acestor componente ale activităţii și că orice divergență poate fi înţe- 
leasă din perspectiva acestor așteptări normative. Asimilarea completă 
a interacțiunii dintre prestator şi client în acest cadru de referință 
constituie deseori, pentru prestator, unul dintre testele ce evidenţiază 
o relaţie de prestare „bună”. 

Informaţiile relevante din punct de vedere tehnic necesare presta- 
torului pentru a repara sau pentru a construi cu eficienţă îi parvin 
din două surse: din declaraţiile verbale ale clientului și de la obiectul 
în sine, prin impresia directă pe care i-o face prestatorului. Urmând 
obiceiul folosit uneori în medicină, putem numi dificultăţile prezen- 
tate de client simptome, iar datele obţinute direct de prestator — 
semne, deşi nu există nici un motiv anume pentru aceste utilizări 
semantice. Demnitatea relaţiei de prestare se bazează în parte pe 
capacitatea clientului de a contribui cu informaţii utile, chiar dacă 
filtrate prin limbajul și sensibilitatea nespecialiştilor. În acest caz, 
prestarea poate dobândi într-un fel caracterul unui demers comun, în 
care prestatorul manifestă oarecare respect pentru evaluarea nespe- 
cialistă făcută de client problemei în cauză. 

Prestatorul are contact cu două entităţi fundamentale : clientul şi 
obiectul defect al acestuia. Se presupune că clienţii sunt fiinţe cu 
autodeterminare, entităţi ale lumii sociale, care trebuie tratate cu 
respectul și ritualurile cuvenite. Obiectul acestuia face parte din altă 
lume şi trebuie interpretat dintr-o perspectivă tehnică, nu una rituală. 
Succesul prestării depinde de măsura în care prestatorul menţine 
delimitarea dintre aceste două entităţi de tipuri diferite, în acelaşi 
timp dându-i fiecăreia ce i se cuvine. 


II 


Să ne ocupăm în continuare de obiectul pe care prestatorul îl 
repară sau îl construiește. Am descris acest obiect (sau bun) ca pe un 
sistem fizic care are nevoie de atenţia unui expert şi mă voi concentra 
asupra reparațiilor, acestea fiind mai frecvent întâlnite decât con- 
struirea. De ideea reparațiilor se leagă concepţia despre ciclul de 
reparare, ale cărui faze aş vrea să le descriu pe scurt. 

Putem începe prin a examina concepţia noastră cotidiană despre 
etiologie. Banalul cui ne poate servi drept punct de plecare, căci este 
un obiect care deschide frecvent un ciclu de reparare. Un cui aflat 
pe şosea poate opri o maşină; cuiul unui scaun poate sfâșia panta- 
lonii; un cui pe covor poate strica aspiratorul; iar un cui pe pământ 

poate răni talpa piciorului. Observaţi că un cui nu este un element 
caracteristic al mediului, ci, într-un fel, o apariţie aleatorie, izolată ; 
mediul nu este complet responsabil pentru ea. Așadar contactul 
cuiului cu obiectul este un ghinion, un accident, o întâmplare nepre- 
văzută. O dată petrecut acest contact, urmează un fel de transfer 
cauzal: micul rău este transplantat şi capătă un statut cauzal intim, 
persistent la nivelul obiectului. Spunem : „M-am așezat şi mi-a intrat 
o așchie în picior” sau „Mergeam cu mașina şi mi-a intrat un cui în 
roată”. De asemenea, observați că, deşi cuiul și maşina pot fi bleste- 
mate pentru necazul pe care îl provoacă, nu se obişnuieşte ca servi- 
ciul căruia i se adresează clientul și cu atât mai puţin prestatorul să 
atribuie la modul serios intenţie sau răutate agentului vătămător 
sau bunului vătămat. (Doar atunci când clientul nu folosește unele 
precauțţii de bun-simţ sau sfaturile expertului, prestatorul ajunge să 
aibă, inevitabil, un rol moral.) 

Agentul străin intrat într-un sistem fizic poate fi contracarat 
permanent de capacităţile corectoare interne ale sistemului însuși, 
prin remediere naturală sau prin compensare naturală, în acest caz 
încetând să mai constituie o problemă pentru posesorul obiectului. 
Dar în cazul multor agenţi perturbatori urmează o altă etapă, anume 
cea a funcționării tot mai defectuoase în timp. Răul cel mic se răs- 
pândeșşte, până când întregul sistem este pus în pericol. Astfel, cau- 
ciucul, o dată înţepat, se dezumflă tot mai mult, până când janta se 
distruge și maşina nu mai poate fi condusă. 

Există un punct-limită în care posesorul obiectului vede, în cele 
din urmă, că bunul său a suferit o vătămare. Dacă nu poate face 
singur reparația şi dacă își definește problema drept una la care îl 
poate ajuta un prestator, posesorul devine client în căutarea unui 
prestator sau în căutarea trimiterii către un prestator, printr-o serie 
de intermediari. 

După ce găseşte prestatorul, clientul îi duce întregul obiect sau 
tot ce a mai rămas din el, plus părţile defecte, atunci când se poate. 
Elementul central în această situaţie este faptul că clientul pune la 
dispoziția prestatorului întregul complex al bunului său, tot ce îi va 
trebui prestatorului pentru a-și face meseria. 

După aceasta începe faimosul proces: observaţie, diagnoză, pre- 
scripţie, tratament. Prestatorul retrăiește imaginar problema aşa 
cum a trăit-o clientul, prin relatarea acestuia ; apoi procedează la o 
inventariere scurtă a ceea ce mai rămâne din obiect, însă de această 
dată, desigur, defectul de funcţionare se petrece sub ochii, urechile 
şi nasul specialistului. (Este remarcabil cum, în acest punct, apare 
adesea halatul de laborator de un fel sau altul, simbolizând nu doar 

caracterul ştiinţific al muncii prestatorului, ci și accentul spiritual al 
intenţiei dezinteresate.) 

După ce prestatorul şi-a terminat treaba, poate urma o perioadă 
de convalescenţă de-a lungul căreia obiectul este supus unor solicitări 
reduse şi se urmăresc cu atenție eventualele semne de recidivă sau 
de insuficiență a reparaţiei. Grija şi vigilența se reduc treptat la 
verificări periodice prin sondaj, prin care clientul însuși sau uneori 
prestatorul se asigură cât se poate de bine că lucrurile stau aşa cum 
s-a dorit. 

Ultima etapă a ciclului reparaţiei survine atunci când obiectul 
este „ca nou” sau, chiar dacă e puţin slăbit în locul unde a fost 
reparat, a ajuns oricum în stadiul în care nu mai există nici un 
pericol dacă nu se mai acordă câtuși de puţină atenţie întregii ches- 
tiuni a reparaţiei. 

Aş vrea să adaug o observaţie istorică, relevantă pentru ciclul 
reparaţiei. Una dintre schimbările fundamentale petrecute în ocu- 
paţia de depanator, în ultima sută de ani, este renunțarea la cărucioa- 
rele depanatorilor şi la vizitele la domiciliu și apariţia complexelor 
de ateliere. În loc ca prestatorul să vină cu uneltele sale la client, 
clientul vine la prestator şi-i lasă acestuia obiectul defect, întor- 
cându-se ulterior ca să-şi recupereze obiectul reparat. 

Fără îndoială, faptul de a avea, ca prestator, propriul loc de muncă 
aduce numeroase avantaje, lucru care a constituit, desigur, unul din 
motivele pentru apariţia atelierelor. Adeseori, clienţii preferă o adresă 
fixă, care le oferă permanent serviciile necesare, decât o dată fixată 
ori o serie de vizite la domiciliu anuale, lunare sau săptămânale. Un 
alt avantaj derivă din mai buna diviziune a muncii. Având un atelier, 
prestatorul poate investi în utilaje grele, fixe. În plus, poate să accepte 
mai multe reparaţii în același timp, împărțind activităţile astfel încât 
lucrătorii săi calificaţi, care îl costă mult, să nu facă munci necali- 
ficate. Nu trebuie să refuze prestarea unui serviciu cât timp se ocupă 
de un altul și nici să aștepte, fără să facă nimic, între două reparaţii, 
ci îşi poate distribui munca manipulând timpul cât obiectele de 
reparat sunt ţinute în atelier. 

Un alt set de avantaje aduse de atelier au un caracter social, 
având de-a face cu greutatea mai mare a statutului prestatorului, 
dobândită o dată cu achiziţionarea unui atelier. Deţinând în proprie- 
tate sau cu chirie propriul atelier, prestatorul nu mai este supus 
situaţiilor în care clientul îl dă afară din casă ori în care poliția îi 
cere să-şi „vadă de drum”. Clientul devine oaspetele prestatorului. În 
plus, întrucât clientul nu se află de faţă cât timp se execută reparația 
propriu-zisă, i se pot ascunde foarte uşor greșelile și rotunjirea notei 
de plată; de asemenea, intervalul de timp cât prestatorul are nevoie 

de obiectul clientului îi permite prestatorului să obţină un plus de 
demnitate pentru activitatea lui şi să ceară un preţ mare. În sfârșit, 
genul de îmbrăcăminte, de atitudini corporale și de acțiuni de îngri- 
jire fizică asociate cu munca manuală pot fi delimitate net de genul 
de fațadă personală care se potriveşte cel mai bine cu aspectele 
verbale ale relaţiilor dintre prestator şi client. Poate fi angajat un 
specialist în curățenie personală care să stea mereu „în faţă” sau, 
dacă nu, şeful de atelier poate să-și spele mâinile, să-şi scoată şorţul 
şi să-şi pună sacoul când aude clopoţelul de la intrare. 

Este evident că atelierul ar putea slăbi complexul de prestare. În 
definitiv, clientul trebuie să renunţe la posesiunea asupra obiectului 
timp de mai multe zile la rând și în nici un caz nu mai poate să 
exercite control asupra reparaţiei, observându-l pe prestator cum 
lucrează. Dar poate că nevoia crescută de încredere a determinat 
creşterea calităţii serviciilor. În orice caz, când un spaţiu de activitate 
se fixează într-un anumit loc dintr-o comunitate, prestatorul ajunge 
supus într-un nou mod oamenilor pe care îi serveşte. Se ştie unde 
poate fi găsit; în consecință, se află la dispoziția clienților nemul- 
ţumiţi și este supus atitudinii generale a comunităţii față de el. În 
aceste condiţii, se va simţi constrâns să furnizeze servicii de care 
clienţii să nu se plângă. 


III 


Să examinăm în continuare unele premise conceptuale aflate la 
baza relaţiei de prestare şi a ciclului de reparaţie. 

Pentru ca un bun sau un obiect să-i fie de folos posesorului, 
diferitele sale părți componente trebuie să funcționeze cum se cuvine 
unele în raport cu celelalte. Discurile cutiei de viteze trebuie să se 
angreneze, sângele trebuie să curgă, roţile trebuie să se învârtă, 
mâinile trebuie să se miște. Aici există o coincidenţă fericită care 
merită evidenţiată : funcţionarea obiectului, văzută „ca din propriul 
lui punct de vedere”, are o anumită legătură cu faptul dacă posesorul 
său îl va putea întrebuința ori nu. În unele cazuri, cum sunt cele ale 
obiectelor mecanice, coincidenţa a fost aranjată în prealabil, inten- 
ţionat, obiectul fiind proiectat în primul rând ca să folosească într-un 
anumit fel când funcţionează bine. În alte cazuri, cum sunt cele ale 
animalelor de povară şi ale propriilor noastre corpuri, coincidenţa nu 





1. Vezi E. Goffman, The Presentation of Self in Everyday Life (Anchor Books, 
New York, 1959), pp. 114-115. 

este proiectată intenţionat, dar, chiar și așa, există. Pentru ca un cal 
să poată fi folosit la muncă, el nu trebuie să fie prea bolnav. 

O a doua permisă a relaţiei de prestare este aceea că bunul îi 
aparține clientului în întregime şi, prin lege, are dreptul să facă orice 
dorește cu el. 

În al treilea rând, se presupune că bunul formează nu doar un 
sistem relativ închis, ci și unul suficient de mic pentru ca posesorul 
să-l poată muta dintr-un loc în altul sau, dacă nu, măcar să poată 
fi văzută simultan, ca întreg, atât de către posesor, cât şi de către 
prestator. 

În al patrulea rând şi cel mai important, bunurile supuse activi- 
tăţilor de prestare formează nu doar sisteme relativ închise și relativ 
transportabile, ci și clase distincte și evident delimitate de sisteme. 
Indiferent dacă avem de-a face cu produse naturale sau fabricate, 
este vorba de produse alcătuite după un tipar, cu reproducere strictă 
şi cu folosirea unor soluţii standardizate pentru problemele de con- 
strucţie sau de reparaţie, chiar şi atunci când înfăţişarea exterioară 
a produselor dintr-o categorie anume poate să difere. În consecinţă, 
dacă prestatorul cunoaşte funcţionarea unui reprezentant dintr-o 
categorie dată, are automat competența de a se ocupa de ceilalți 
reprezentanţi ai aceleiaşi categorii!. 

Există şi unele premise aflate la baza dezvoltării atelierelor, care 
ar trebui explicate. 

Prima premisă este aceea că mediul atelierului este benign în 
raport cu vătămarea suferită de obiect; atelierul va opri agrava- 
rea disfuncţiei, chiar dacă nu va produce, singur, nici o remediere. 
O maşină prin al cărei acoperiş pătrunde ploaia este dusă într-un 
garaj acoperit sau învelită cu o prelată până când se poate începe 
lucrul la ea; această precauţie nu repară acoperişul, dar are rolul de 
a opri avansarea fisurii și degradarea tapiţeriei. Un scaun care începe 
să se crape se poate să nu fie reparat imediat în atelierul unde este 
dus, dar se presupune că acolo nu se va așeza nimeni pe el, ca să 
agraveze stricăciunea. 

O a doua premisă este aceea că bunul în cauză este suficient de 
independent faţă de mediul său de origine ca să permită transplan- 
tarea temporară în atelier, fără ca aceasta să producă noi stricăciuni. 





1. Desigur că progresul tehnologic aduce unele limitări. Un mecanic auto 
care se pricepe să demonteze și să reconstituie doar un Ford Model A 
dispune, actualmente, de unele abilităţi de mecanică auto pe care nu le 
poate folosi și are unele probleme de mecanică auto pe care nu le poate 
rezolva. 

A treia premisă: clientul nu este legat iremediabil de bunul său 
şi poate suporta aşteptarea pe care o va presupune, foarte probabil, 
ducerea lui la un atelier. Adeseori, clientul îl folosește cu intermi- 
tenţe, astfel că timpul cât bunul îi lipseşte nu este în întregime 
irosit! ; el poate să considere întreaga perioadă cât bunul nu îi stă la 
dispoziție ca perioadă ocupată de activitatea de reparaţie. 

Am înfăţişat unele supoziţii pe care trebuie să le facem cu privire 
la bunurile ce pot constitui obiectul prestărilor și cu privire la atelie- 
rele de prestări pentru ca relaţia de prestare să se desfășoare în mod 
ideal. Un ultim set de asemenea supoziţii vizează structura clientelei. 

Caracterul relaţiei de prestare pare să presupună următoarea 
cerinţă : clientela trebuie să fie un grup de persoane care folosesc în 
mod voluntar serviciul de prestare, într-un mod ce le interzice să ia 
măsuri concertate cu privire la el; astfel, clientela are putere asupra 
prestatorului doar ca ansamblu de persoane, nu ca o colectivitate. În 
aceste condiţii, prestatorul nu depinde neapărat de atitudinea favora- 
bilă a unui client ori a altuia; el poate să refuze cu politeţe clientul 
pe care consideră că nu-l va putea servi adecvat, la fel cum oricare 
dintre clienţi se poate retrage, dacă relația se dovedește nesatis- 
făcătoare. În mod ideal, ambele părţi se angajează voluntar în această 
relaţie, la fel ca persoanele care trăiesc în păcat, şi există o limită 
a plângerilor rezonabile pe care o parte sau cealaltă poate să le 
formuleze la adresa relației, rămânând angajată în ea. În mod ideal, 
prestările experte exprimă respectul reciproc dintre client şi presta- 
tor și sunt menite să constituie un proces onorabil. 


IV 


Caracterul relaţiei de prestare, așa cum l-am descris aici, are o 
logică proprie. Date fiind diferitele sale premise, prestatorul va fi capa- 
bil să se definească justificat drept persoană care, pentru un simplu 
onorariu, oferă un serviciu expert de care clientul are nevoie cu 
adevărat, iar clientul va putea să creadă cu convingere că în societate 
există străini binevoitori, foarte competenţi și dedicați competenţei 
lor în așa măsură, încât îşi oferă serviciile spre a rezolva problemele 
altora pentru un simplu onorariu. Însă, deși relaţia de prestare este 





1. Recent, acest punct delicat din schema prestărilor a fost întărit prin 
obiceiul de „împrumut”: când cineva îşi lasă ceasul, radioul sau mașina 
la reparat, primește cu împrumut, de la prestator, un înlocuitor al 
obiectului său, până la terminarea reparației. 

alcătuită după acest tipar pur şi nobil, îi lipseşte sprijinul instituțional 
care întăreşte unele dintre celelalte relaţii extrem de preţuite ale 
noastre, cum ar fi cele familiale. Drept urmare, ne putem aştepta ca, 
de fiecare parte a relaţiei, cadrul de drepturi şi îndatoriri să formeze 
un fel de matrice a temerilor și îndoielilor, chiar dacă ambele părți 
implicate în relaţie se comportă adecvat. Clientul se întreabă : „Oare 
prestatorul acesta este cu adevărat competent? Ceea ce face îmi 
servește interesele? Mă încarcă la preţ? Mă dispreţuieşte în taină 
din cauza stării în care se află bunurile mele ?”. (Fiecare dintre aceste 
dimensiuni de potenţială încălcare a principiilor poate să apară în 
lipsa celorlalte, astfel că numărul total de posibilităţi este destul de 
mare.) Prestatorul se întreabă: „Oare clientul acesta chiar are încre- 
dere în mine? Ascunde faptul că «a sondat terenul» înainte să vină 
la mine? Va plăti onorariul ?”. 

Pe lângă aceste temeri generale, ne putem aștepta să apară şi 
altele, specifice; o dată ce vedem complexul prestării de servicii 
drept ceea ce este — un ideal şi un model —, putem aprecia că fiecare 
tip de serviciu va avea propriile cazuri speciale de chestiuni ce nu 
pot fi abordate cu ușurință între graniţele acestui model, ceea ce dă 
naștere la dificultăți caracteristice. 

De pildă, există necesități pentru unele servicii, cum sunt cele 
efectuate de instalatori, care tind să-i fie prezentate prestatorului 
drept crize: familia trebuie să aibă apă imediat sau cineva trebuie 
să oprească potopul de apă pornit. În același timp, instalatorul nu 
poate aduce echipamentul defect în mediul sigur al atelierului său, 
ci trebuie să-şi facă meseria sub privirea celor din casă. 

O altă dificultate apare în cazul acelor servicii, cum sunt repara- 
ţiile radio și TV, în care complexul onorariului a slăbit în mod conside- 
rabil și clienții consideră adesea (pe bună dreptate) că sunt „fraieriţi”. 
Dar aparenţa de demnitate asociată cu aceste servicii nu a scăzut, 
ci este susținută de onorariul tot mai ridicat. 

În plus, există în societatea modernă anumite curente care slăbesc 
complexul prestărilor. Numeroase agenţii de prestări consideră că 
este mai profitabil să vândă doar produse noi, decât să irosească spa- 
ţiu şi oameni pentru activitatea de depanare. Cei care mai execută, 
totuşi, reparaţii tind să introducă un întreg set nou de intervenţii 
interne — să înlocuiască părțile componente principale, în loc să le 
repare cu abilitate! — şi, desigur, există tendinţa către „comerţul 





1. Cu privire la aceasta şi la alte devieri de la idealul prestării de servicii, 
vezi F.L. Strodtbeck și M.B. Sussman, „Of Time, the City, and the «One- 
-Year Guaranty»: The Relations between Watch-Owners and Repairers”, 
American Journal of Sociology, LXI (1956), pp. 602-609. 

automatizat”, de tipul automatelor sau al bufetelor cu autoservire, 
care reduce considerabil rolul prestatorului sau îl elimină complet. 

O altă problemă majoră cu privire la validitatea modelului de 
prestare constă în acea că prestatorii, în mod inevitabil, fac efortul 
de a-și alege o clientelă pe baza unor factori irelevanţi din punct de 
vedere tehnic, cum ar fi statutul de clasă socială sau capacitatea de 
a plăti; clienţii se comportă în mod asemănător. Tot astfel, este 
probabil ca prestatorul să-și trateze diferențiat clienţii, pe baza unor 
variabile irelevante, deși poate că o mai mare deviaţie de la ideal sur- 
vine până la găsirea unui prestator decât în comportamentul ulterior 
găsirii sale. 

O sursă importantă de dificultăţi constă în aceea că dubla indepen- 
denţă care există, în mod ideal, între prestator și client este pusă 
adesea în pericol. Când prestatorul nu este unul „independent”, adică 
afacerea respectivă nu îi aparţine, relaţiile sale cu clienţii pot suporta 
constrângeri cauzate de pretenţiile ridicate de conducere faţă de el. 
(Desigur că, la rândul ei, conducerea poate întâmpina numeroase 
probleme provocate de eforturile angajaţilor de a prelua rolul de 
prestator față de clienţii companiei.) Se poate ajunge la situaţia în 
care managerul unei firme de prestări servicii, cum ar fi un atelier 
mare de reparat încălțăminte, își arogă integral contactul cu publicul, 
înlăturându-i pe ceilalţi pantofari din categoria prestatorilor aşa cum 
am definit-o aici, şi aceasta indiferent de clasificările populare şi de 
cele de recensământ. Tot astfel, există problemele celor a căror pro- 
fesie este considerată, în general, neadecvată pentru practica inde- 
pendentă, cum ar fi dreptul sau arhitectura, dar care se găsesc pe 
un post în care au o clientelă captivă, sunt ei înșiși captivii unei 
clientele ori au un singur client; puse în tiparul tradițional al presta- 
torului liber, aceste persoane tind să se pună pe sine și să-i pună și 
pe alţii în situaţii dificile, adoptând o atitudine pe care faptele nu o 
susţin. Medicii de la curte ne oferă un exemplu, amintindu-ne că, în 
prezent, demnitatea serviciului medical cere ca medicul unui cap 
încoronat să fie și medicul altor persoane. Și, desigur, dacă clienţii 
unui prestator provin din aceeași comunitate stabilă, este probabil 
să existe între ei relaţii de comunicare, măcar potenţiale, dacă nu 
reale, şi să fie oricând gata să se coalizeze pentru a forma un „sistem 
de referință nespecialist” care să exercite o putere neașteptată asupra 
prestatoruluil. 





1. Termenul „sistem de referință nespecialist” l-am preluat din Eliot 
Freidson, „Client Control and Medical Practice”, American Journal of 
Sociology, LXV (1960), pp. 374-382. 

Mai trebuie menţionate două surse de dificultăţi în privinţa 
aplicării modelului de prestare a serviciilor, ambele vizând consecin- 
ţele sociale ale profesionalizării. Cultivarea atitudinii dezinteresate, 
care inspiră încredere, pare să ducă la autoamăgire pe două căi. În 
primul rând, atenţia tot mai mare acordată de prestator intereselor 
clientului îl poate face să-şi formuleze concepţii ideale cu privire la 
respectivele interese, iar acest ideal, alături de standardele profesio- 
nale de politeţe, eficienţă şi spirit de prevedere pot uneori să intre 
în conflict cu ceea ce un client anume consideră, într-o situaţie dată, 
că sunt interesele proprii. Chiar şi un specialist în decoraţiuni inte- 
rioare îi poate spune politicos unui client să caute pe altcineva, refu- 
zând să îndeplinească dorinţele nepotrivite ale acestuia. 

În al doilea rând, cu cât prestatorul este mai preocupat să ofere 
servicii de bună calitate și cu cât profesia în care activează primeşte 
dreptul public de a exercita control asupra lui, cu atât este mai pro- 
babil ca prestatorului să i se dea sarcina publică de a menţine stan- 
dardele comunităţii, lucru care, uneori, poate contraveni intereselor 
unui anumit client. Spre exemplu, codul respectat de un constructor 
îl obligă pe client să accepte anumite elemente de consideraţie față 
de vecinii săi, indiferent dacă clientul doreşte sau nu acest lucru. Un 
alt caz de acest tip îl reprezintă obligaţia avocaţilor de a oferi doar 
consiliere juridică legală. În această situaţie se încalcă în mod funda- 
mental ideea de client independent și de prestator independent, de 
la care am pornit. Acum avem o triadă -— client, prestator, comuni- 
tate —, ceea ce poate afecta în mod esenţial prestarea serviciilor, 
chiar într-o măsură mai mare decât caracterul triadic ce apare când 
prestatorul se afiliază unei instituţii de un fel sau altul şi își împarte 
loialitatea între clienţii firmei şi conducerea acesteia. 


V 


Să trecem acum la varianta medicală a modelului serviciilor de 
depanare!. Faptul că ne oferim corpul prestatorului de servicii medi- 
cale și modului rațional-empiric în care le tratează acesta constituie, 
fără îndoială, unul dintre elementele cele mai importante ale comple- 
xului prestării de servicii. În mod interesant, încetăţenirea treptată 





1. Se poate face comparație cu T.S. Szasz, „Scientific Method and Social 
Role in Medicine and Psychiatry”, A.M.A. Archives of Internal Medicine, 
CI (1958), pp. 232-233, şi, de același autor, „Men and Machines”, British 
Journal for the Philosophy of Science, VIII (1958), pp. 310-317. 

a concepţiei despre corp ca bun ce poate beneficia de servicii — un fel 
de maşină fizico-chimică - este citată adesea drept un triumf al 
spiritului ştiinţific laic, când, de fapt, acest triumf pare să fi fost, 
parţial, atât cauză, cât şi efect al respectului tot mai mare pentru 
toate tipurile de servicii experte. 

Semnele folosite actualmente de practicanții medicinei, mai ales 
cele ce presupun muncă rafinată de laborator, sunt tot mai sofisticate, 
însă practicanţii medicinei tot mai afirmă că se bazează pe pacienți 
ca să le descrie simptomele ; clientul rămâne participant respectat în 
relația de prestare. Dar, la fel ca în cazul altor specialităţi, există 
puncte delicate în ceea ce priveşte potrivirea tratării corpului în 
cadrul de referință al prestării de servicii. Aș vrea să menționez 
unele dintre ele, cu specificarea faptului că aceleași probleme survin, 
într-o măsură oarecare, şi în alte tipuri de servicii prestate. 

Prima chestiune se referă la faptul că, în societatea noastră, trupul 
este, după cum spun psihanaliștii, puternic investit emoţional ; oame- 
nii pun mare preț pe aspectul și pe funcţionarea lui și tind să se 
identifice cu el. Se simt neliniștiţi când este vorba să-și supună 
corpul manevrelor rațional-empirice ale altora ; ca urmare, au nevoie 
ca „încrederea” lor în prestator să fie mereu întărită prin asigurări 
suplimentare. Însă nu trebuie pus un accent prea mare pe această 
problemă, şi aceasta nu pentru că persoanele ar înceta să se mai 
identifice cu corpul lor, ci din cauza a ceea ce aflăm, treptat, despre 
măsura mare în care se identifică și cu obiecte evident delimitate de 
corpul lor, cum ar fi ceasurile de mână și mașinile, văzând orice 
ameninţare la adresa acestor „obiecte bune” ca pe o ameninţare la 
adresa eului. 

Însuşi faptul că clienţii se arată dispuși să lase soarta trupului lor 
în mâinile medicilor implică anumite probleme pentru practicanțţii 
medicinei: ei pot descoperi că empatia cu pacienţii îi supune unui 
stres emoţional atunci când nu sunt siguri ce este în neregulă sau 
ce se poate face pentru pacient, ori atunci când au convingerea că nu 
se mai poate face mare lucru şi trebuie să-i împărtășească respectiva 
informaţie pacientului (sau persoanei care răspunde de el), a cărui 
soartă o vor pecetlui prin acest act!. Dar poate că această problemă 
nu ţine de prestarea serviciilor medicale ca atare, ci de indivizii care 
o efectuează. 





1. O analiză a presiunilor pe care le resimte un medic şi care îl îndeamnă 
să evite comunicarea unei prognoze proaste cunoscute și să formuleze o 
opinie atunci când, de fapt, se simte nesigur ne oferă Fred Davis, „Uncer- 
tainty in Medical Prognosis, Clinical and Functional”, American Journal 
of Sociology, LXVI (1960), pp. 41-47. 

O altă problemă constă în aceea că trupul este un bun ce nu poate 
fi lăsat în grija prestatorului, cât timp clientul își vede de celelalte 
treburi. Este adevărat, medicii demonstrează o capacitate remar- 
cabilă de a îndeplini partea verbală a rolului de prestator în timp ce 
execută partea mecanică, fără ca această delimitare să se şteargă, 
dar există aici dificultăţi inevitabile, deoarece clientul este foarte 
interesat de ceea ce se întâmplă cu corpul lui şi se află într-o situaţie 
care îi permite să vadă foarte bine ce manevre se fac. (Desigur că fri- 
zerii, coafezele şi prostituatele cunosc, la rândul lor, aceste probleme, 
căci activitatea mecanică de slabă calitate din partea lor poate fi 
percepută instantaneu de clientul mereu atent.) O soluţie este anes- 
tezia ; alta este minunatul tip de „tratament nonpersona!” întâlnit în 
lumea medicală, în cadrul căruia pacientul este întâmpinat la sosire 
cu o atitudine care poate trece drept politicoasă, i se spune „la reve- 
dere !” în același mod, însă între aceste două momente, totul se petrece 
de parcă pacientul nu s-ar afla acolo ca persoană socială, ci doar în 
calitate de bun pe care cineva l-a lăsat acolo!. 

Un alt aspect problematic în medicină vizează marja apreciabilă 
de simple acţiuni paliative, de „proceduri opţionale” şi de tratamente 
fără succes. În cazul multor obiecte mecanice, orice defecțiune posi- 
bilă poate fi remediată, depinzând doar de cât de mult din obiectul 
original trebuie înlocuit cu părți componente noi, lucru care poate să 
nu necesite abilități deosebite. Un mecanic radio cu competenţă 
medie poate repara un aparat de radio cu desăvârșire defect, prin 
simplul expedient al verificării segmentelor de circuit şi al înlocuirii 
pieselor acolo unde pare să se localizeze problema. Un distribuitor de 
piese auto bine aprovizionat se poate lăuda că este în stare să 
construiască în depozitul său o mașină completă, din piesele care-i 
stau la dispoziţie, şi are dreptate. În medicină nu se întâmplă același 
lucru. Anumite părți ale corpului nu pot fi înlocuite și nu toate 
dereglările fizice pot fi corectate. In plus, datorită eticii medicale, 
medicul nu-și poate sfătui pacientul să arunce la gunoi obiectul foarte 
defect sau foarte uzat care a devenit corpul lui (sfat pe care îl pot 
da prestatorii serviciilor de reparaţie pentru alte tipuri de obiecte), 
deşi poate să dea astfel de sfaturi, indirect, altor părţi interesate. 





1. Soluţia nepersonală pare deosebit de eficientă când medicul examinator 
este însoţit de colegi și de subordonați, cum este cazul vizitei, căci în 
această situaţie va avea la dispoziție parteneri pentru o conversaţie teh- 
nică despre caz. Acest mod de suprimare a prezenţei sociale a pacientului 
este atât de eficient, încât soarta îi poate fi discutată deschis lângă patul 
său, fără ca participanţii la discuţie să fie nevoiţi să simtă o grijă supli- 
mentară ; vocabularul tehnic, presupus a fi necunoscut pacientului, ajută 
în această privinţă. 

Deşi această probabilitate scăzută de reparaţie este caracteristică 
medicinei, există tehnici eficiente pentru managementul îndoielii. 
Chiar şi în cazul unui neurochirurg, care se poate aștepta să-şi piardă 
jumătate din pacienţi, clienţii pot fi determinaţi să înţeleagă că 
acesta este doar un departament riscant, de ultimă alegere, al medi- 
cinei, tolerabil în virtutea probabilității de eficiență atinse în multe 
dintre celelalte departamente. În plus, există servicii experte, deşi 
nu de tipul celor reparatorii — cum sunt cele oferite de avocat sau de 
broker —, în care probabilitatea de reuşită poate foarte bine să fie 
mai scăzută decât în medicina generală şi sentimentul de serviciu 
profesional etic să supraviețuiască. În toate aceste cazuri, prestatorul 
poate să adopte atitudinea că, indiferent dacă reuşeşte sau eșuează 
într-o ocazie anume, totuşi întrebuințează cele mai bune tehnici şi-şi 
folosește capacitățile la maxim și că, în general, este mai bine să te 
bizui pe acele tehnici şi capacităţi decât pe simplul noroc. Relaţiile 
continue şi pline de respect dintre mulți brokeri şi clienţii lor atestă 
faptul că, o dată ce definiţia dată de un prestator situaţiei este accep- 
tată, clienţii se arată dispuşi să accepte o probabilitate cu foarte puţin 
mai mare decât simpla şansă ca justificare pentru continuarea rela- 
ţiei. Clientul constată că trebuie să se gândească nu cât de bine a 
reușit cu ajutorul prestatorului, ci cât de rău s-ar fi descurcat fără 
el ; înțelegând acest lucru, este determinat să accepte tributul suprem 
adus abilităţilor ezoterice : plata cu voie bună a onorariului, în ciuda 
pierderii obiectului pe care prestatorul a fost angajat să-l salveze. 

O altă dificultate interesantă care survine în aplicarea modelului 
serviciilor de depanare la practica medicală este faptul că, în unele 
cazuri, agentul vătămător este recunoscut a nu fi un eveniment 
improbabil şi aleatoriu din mediu, ci mediul însuşi. Astfel, pentru 
unele afecţiuni fizice, o anumită climă sau un anumit tip de muncă 
au efect agravant. Dacă pacientul îşi poate permite schimbarea com- 
pletă a contextului de viață, mediul patogen poate fi considerat ca 
fiind doar unul dintre numeroasele medii posibile şi, ca urmare, 
membrul întâmplător al unei categorii în general sănătoase. Însă 
pentru mulți pacienţi, schimbarea contextului de viață nu poate fi 
realizată, iar modelul de prestare a serviciilor nu poate fi aplicat în 
mod satisfăcător. 

La faptul că mediul însuși poate fi agentul patogen se asociază 
posibilitatea de a exercita medicina la nivelul comunităţii, tratând 
nu individul izolat, ci o unitate socială mare și reducând probabi- 
litatea unei anumite boli în rândul unei întregi categorii de persoane, 
în loc să se vindece un anumit pacient. Domeniul epidemiologiei folo- 
seşte această abordare și constituie nu atât o ameninţare la adresa 
practicii medicale asupra indivizilor, cât un supliment al acesteia. 


296 AZILURI 


Deşi putem avea încredere că numeroşi indivizi vor acționa ca 
agenţi responsabili şi cu voinţă proprie în privinţa corpului lor, este 
evident că indivizii foarte tineri, cei foarte bătrâni și cei bolnavi 
psihic trebuie supuși de altcineva îngrijirilor medicale „spre binele 
lor”, lucru care modifică radical relaţia obişnuită între client, bunul 
acestuia şi prestator. Deseori se încearcă să se asimileze astfel de 
situații modelului agentului liber prin faptul că pacientul este adus 
la medic de o persoană cu care se identifică social — de obicei, o rudă 
care poate să-l reprezinte şi în care se poate avea încredere că, în 
calitate de protector, reprezintă interesele protejatului său. Poate că 
un factor implicat în această situaţie constă în aceea că, adeseori, 
agenţii liberi recurg la serviciile medicale nu chiar liber, ci în urma 
consensului sau chiar a presiunilor din partea grupului rudelor apro- 
piate ale pacientului. Se poate adăuga faptul că, atunci când un 
pacient trebuie să primească veşti proaste, el poate descoperi că 
păstrează statutul de obiect, dar rolul său de client este transferat, 
subtil, altcuiva. Uneori, problema nu constă în faptul că el nu mai 
este competent ca persoană socială, ci în acela că medicul nu doreşte 
să se implice, în calitate de participant-martor, la reacția imediată 
a unei persoane care-şi vede şansele de viață distruse. 

Problema protectorului poate ilustra conflictul ce survine între 
ceea ce prestatorul și specialitatea practicată de el consideră a fi spre 
binele clientului și ceea ce doreşte clientul însuși. Conflictul potenţial 
este acutizat de un alt factor: tensiunea dintre interesele clientului 
şi cele ale comunităţii. Un caz evident este cel al bolilor transmisibile, 
medicul având obligaţia legală de a apăra comunitatea şi pe clientul 
său în egală măsură. Alte exemple de asemenea conflicte sunt avortu- 
rile şi tratarea rănilor prin împușcare neraportate, deşi în ambele 
cazuri există o cale de ieşire: avortul este deseori considerat ca fiind 
împotriva „binelui” persoanei care îl doreşte, iar rănile prin împuş- 
care sunt tratate cu condiţia ca poliția să fie informată în același 
timp. Un al treilea exemplu se referă la restricţiile inițiale aplicate 
utilizării chirurgiei plastice în scopuri pur cosmetice, deși, în acest 
caz, miza nu era atât binele comunităţii, cât caracterul demn şi 
dezinteresat al profesiei medicale în sine. Şi, desigur, mai există şi 
alte situaţii, cum ar fi problema interesantă a medicului sovietic care 
se întreabă dacă să-i acorde unui muncitor ceea ce va fi singura lui 
vacanţă, deși nu e prea bolnav!, sau problema medicului american 
care se întreabă dacă să „scrie rețetă” pentru anumite medicamente 
dependențţilor confirmaţi. 





1. M.G. Field, „Structured Strain in the Role of the Soviet Physician”, Ame- 
rican «Journal of Sociology, LVIII (1953), pp. 493-502. 

O altă problemă privind managementul medicinei în cadrul de 
referință al prestării serviciilor este faptul că, adeseori, pacienţii 
consideră că pot cere medicului lor sfaturi privind chestiuni ce nu ţin 
de sănătate, iar medicul, uneori, consideră că are o competenţă 
aparte care îi justifică acceptarea acestei difuziuni a rolului săul. Din 
ce în ce mai importantă este altă problemă: în ciuda eforturilor 
asociaţiilor profesionale medicale, în unele ţări, practica medicală ca 
întreg se îndepărtează de idealul practicii libere cu clientelă neorga- 
nizată, tinzând spre o practică în cadrul căreia o agenţie birocratică 
de un fel sau altul oferă servicii clienţilor care nu pot alege la care 
dintre medicii disponibili să meargă. Aceasta este o ameninţare gravă 
la adresa relaţiei clasice de prestare a serviciilor, dar nu cred că îi 
cunoaştem deja consecinţele pe termen lung asupra idealului pres- 
tării serviciilor. 

Din punctul de vedere al lucrării de faţă, dificultatea cea mai 
relevantă în aplicarea modelului prestării de servicii la medicină 
constă în complexul atelierului, în ciuda faptului că în unele ocazii, 
cum sunt anumite proceduri chirurgicale, acţiunile numărului mare 
de oameni din sala de operaţii pot fi reglate îndeaproape printr-o 
multitudine de reguli amănunțite, aproape toate întemeiate rațional 
pe considerente tehnice. Deşi de cele mai multe ori se prezintă ca 
instituţii de servicii publice acţionând întru binele omenirii, unele 
spitale funcționează deschis pentru profitul proprietarilor lor și toate 
manifestă preocupări cu privire la caracteristicile sociale ale anga- 
jaţilor și pacienţilor. De asemenea, multe spitale sunt implicate în 
programe de instruire care fac ca anumite decizii terapeutice să fie 
influențate nu doar de nevoile pacientului, ci şi de tehnicile şi medi- 
camentele în care se specializează spitalul. Tot astfel, multe spitale 
sunt implicate în programe de cercetare care, uneori, fac ca trata- 
mentul să fie dictat nu atât de nevoile pacientului, cât de cerinţele 
temei de cercetare. 

Mai există şi alte dificultăţi. După cum am arătat deja, clientului 
îi va fi dificil să-şi trateze corpul — să-i fie tratat — în mod impersonal 
şi, în acelaşi timp, să ignore faptul că, atât timp cât îi este reparat, 
nu-l poate folosi în maniera obișnuită. În plus, se apreciază tot mai 
frecvent că până şi o ședere de scurtă durată în spital le poate crea 
celor foarte tineri „anxietate de separare”; rezultă că, în astfel de 
cazuri, atelierul nu constituie un mediu benign, neutru, ci unul 
vătămător. În plus, din moment ce clientul trebuie să se afle în 
atelier pe durata fazei active de tratament a ciclului reparaţiei, el 
este în măsură să observe că este dificil să asimileze la modelul 





1. Szasz, „Scientific Method...”, op. cit., p. 233, nota. 

prestării serviciilor tot ce se întâmplă în jurul său și lui personal. 
Pentru ca pacientul să reușească să facă această asimilare, se impune 
cu necesitate să fie înşelat în privința anumitor proceduri, căci întot- 
deauna o parte din rutina spitalului va fi dictată nu de considerente 
medicale, ci de alți factori — cu precădere reguli pentru managemen- 
tul pacienţilor, apărute în instituţie pentru comoditatea şi confortul 
personalului. (Desigur că aceeaşi îndepărtare de regulile impuse de 
prestarea serviciilor se găseşte în orice atelier, dar, de obicei, pacien- 
tul nu este prezent în aceste alte ateliere ca să vadă ce se întâmplă.) 
Cu cât este mai lungă şederea necesară în spiral, cu cât mai cronică 
şi mai persistentă boala, cu atât pacientul va avea mai mari dificul- 
tăţi în a vedea spitalul ca pe o instituţie complet rațională de prestare 
a serviciilor. 

În ciuda acestor dificultăți cu privire la exercitarea serviciilor 
medicale într-o instituţie spitalicească şi a altor dificultăţi pe care nu 
le-am menţionat, există factori eficienţi care îi permit pacientului să 
asimileze integral experienţa sa din spital la modelul prestării servi- 
ciilor, cu condiţia ca şederea lui să nu fie prea lungă. În mod evident, 
spitalul îi poate oferi pacientului beneficiul echipamentelor mari, 
esenţiale şi al instrumentelor specializate pe care cabinetul unui 
medic nu i le poate oferi. Pe lângă aceasta, în societatea noastră, 
odihna la pat este definită, în fond, drept ceea ce face individul când 
este bolnav ; în unele cazuri, pacientul se simte incapabil fizic să facă 
altceva. Unele aspecte tehnice ale îngrijirilor medicale adaugă un 
sprijin suplimentar: fracturile şi multe stări postoperatorii impun, 
evident, imobilizarea, la fel ca unele proceduri postoperatorii ca 
drenajul; anumite tratamente impun o alimentaţie foarte controlată ; 
adeseori, fişele de observaţie și analizele de laborator reclamă prezența 
permanentă a pacientului. Toate acestea constituie o justificare rațio- 
nală pentru postura pe care pacientul trebuie să o adopte în spital. 

Un factor suplimentar întăreşte asimilarea experienţei din spital 
la modelul prestării serviciilor. Adeseori, pe timpul îngrijirilor din 
spital și de după externare, în mediul pacientului survine o scindare: 
în interiorul unui bandaj, al unul ghips sau al unei părți a corpului 
altfel protejată se întreţine intensiv un mediu adaptat medical; 
starea în care se întreţine tot restul corpului său, în afara acelui teri- 
toriu delimitat, poate fi raționalizată nu pe temeiul direct al caracte- 
rului ei favorabil sănătăţii, ci considerând-o bază pentru întreţinerea 
corespunzătoare a teritoriului delimitat. Astfel, zona asupra căreia 
se exercită în continuare acţiuni medicale evident benefice poate fi 
redusă mult, fără a se periclita posibilitatea ca pacientul să reușească 
să includă în modelul medical tot ce i se întâmplă. 

Aceste temeiuri pentru validitatea pretenţiei de prestare a servi- 
ciilor avansată de spital conferă mai multă siguranţă atitudinii de 

prestator adoptată de medic, care poate acţiona cu solemnitate, fără 
teama de a nu fi luat în serios de clienţii lui sau chiar de el însuși. 
Destul de des, în situaţiile de mare îngrijorare pentru client şi în cele 
de ignoranță apreciabilă, medicul poate să-şi facă meseria, cu condiția 
să merite respectul pe care arată, prin atitudinea sa, că îl aşteaptă. 
Clientul atestă validitatea pretențiilor medicului şi, prin aceasta, 
viabilitatea modelului medical, arătându-se dispus să-l imite pe pres- 
tator şi să vadă în mod impersonal afecțiunea de care suferă: nu a 
dorit-o nimeni, nu a intenționat nimeni să o producă și nu e din vina 
nimănui. Spitalizarea îl va îndepărta pe individ, temporar, de rolurile 
sale sociale, dar dacă supravieţuieşte încercării, este foarte probabil 
să se întoarcă în locul social din care a plecat, loc care-i este păstrat 
prin cutuma „concediului medical”, prin care ceilalţi justifică impor- 
tanța absenței sale. 

Deşi tipul de prestare expertă a serviciilor nu pare să fie cel după 
care se modelează practica medicală, vreau să închei discuţia asupra 
modelului medical arătând că acest cadru de referinţă al prestării de 
servicii orientat pe individ nu este singurul în care se potriveşte 
activitatea medicală (precizare sugerată anterior prin referirea la 
medicii din companiile de asigurări și la epidemiologie) ; mai trebuie 
menționate alte două cadre de referință. 

În primul rând, practicanţii medicinei pot fi angajaţi nu pentru 
a presta servicii pentru un individ anume, ci pentru a se asigura că 
un demers social ce implică un număr de persoane se desfăşoară 
într-un mod conform cu anumite standarde minime ale îngrijirii 
medicale, standarde stabilite și, în ultimă instanţă, aplicate de agenţi 
care acţionează în numele comunității largi. Ceea ce am prezentat 
anterior ca o limitare a orientării spre un anumit client poate deveni 
principala funcţie a unui medic. Astfel, anumite demersuri sportive, 
cum ar fi meciurile de box, folosesc medici pentru supravegherea 
desfăşurării lor; tot astfel, fabricile şi minele sunt obligate să-şi 
desfășoare activitatea în conformitate cu standardele minime de 
siguranță. Putem vorbi, în acest caz, de funcția normativă a medi- 
cinei ; inginerii, electricienii şi arhitecţii pot fi folosiţi într-o manieră 
asemănătoare. 

În al doilea rând, practicanţii medicinei pot fi folosiţi într-un rol 
de întreținere, cu scopul de a trata participantul la o activitate nu 
pentru el însuși şi nici pentru a apăra standardele comunității, ci pur 
şi simplu spre a aduce la maxim utilitatea participantului pentru 
acea activitate. Folosirea de produse farmaceutice pentru „energi- 
zarea” atleţilor şi a cailor constituie un exemplu; supravegherea 
medicală a torturii, pentru ca deţinutul să nu moară înainte de a 
vorbi, constituie un altul; hrănirea prizonierilor din lagărele de 

muncă pentru a le conserva puterea de muncă este un alt exemplul. 
Funcţia normativă şi cea de întreţinere se găsesc adesea combinate, 
cum este cazul serviciilor stomatologice şi medicale atașate entităţilor 
sociale mari, în special celor izolate, cum sunt echipajele navelor şi 
armatele. 

Aşadar, pe lângă medicina ca serviciu personal, avem medicina 
colectivă de diferite tipuri. Prezentând aceste modele suplimentare 
pentru activitatea medicală, nu neg faptul că serviciile personale 
primite de unii pacienţi mai puţin privilegiați sunt, uneori, mai puţin 
adecvate — din punctul de vedere al pacientului — decât cele primite 
de unii angajaţi, în cadrul funcţiei de întreţinere şi a celei normative, 


primite de individ, ci contextul organizaţional în care o primeşte. 


VI 


Acum ne putem ocupa, în sfârșit, de chestiunea prezentată în 
titlul acestei lucrări: aplicarea modelului prestării experte de servicii, 
în versiunea sa medicală, la psihiatria instituțională. 

Istoria occidentală a felului cum sunt privite persoanele care par 
să se comporte ciudat este dramatică: însoţire cu sau fără voie cu 
diavolul, posedarea de tendinţe animalice etc.2. În Marea Britanie, 
în ultima parte a secolului al XVIII-lea, autoritatea medicală s-a 
extins cu adevărat asupra acestor infractori. Au început să fie numiţi 
„pacienţi”, au fost instruite asistente medicale şi s-a recurs la alcă- 
tuirea de dosare de caz, după tipicul medical“. Balamucurile, ulterior 
numite „aziluri de nebuni”, au primit un nou nume, de această dată 
cel de „spitale de psihiatrie”. O mişcare similară a fost condusă în 
America de Spitalul Pennsylvania, începând din anul 17564. Astăzi, 
în Occident există diferenţe de accent între practicanţii cu abordare 
„organică” şi cei cu abordare „funcţională”, dar premisa pe care se 
bazează ambele abordări susține în mod similar legitimitatea apli- 
cării versiunii medicale a modelului de prestare a serviciilor la 





1. O prezentare interesantă a influenţei acestei funcţii asupra medicinei 
militare se poate găsi în R.W. Little, „The «Sick Soldier» and the Medical 
Ward Officer”, Human Organization, XV (1956), pp. 22-24. 

2. Vezi, spre exemplu, Albert Deutsch, The Mentally Il] in America (ediţia 
a Il-a; Columbia University Press, New York, 1949), pp. 12-23. 

3. Kathleen Jones, Lunacy, Law, and Conscience (Routledge and Kegan 
Paul, Londra, 1955), pp. 55-56. 

4. Deutsch, op. cit., pp. 58 şi urm.. 


MODELUL MEDICAL ȘI SPITALIZAREA PSIHIATRICĂ 301 


instituţionalizaţii din aziluri. Spre exemplu, în multe comunități, 
certificatul semnat de un medic constituie o cerință legală pentru 
spitalizarea psihiatrică fără voia pacientului. 

Când un viitor pacient vine la primul său interviu în vederea 
internării, medicii de la internare aplică imediat modelul serviciilor 
medicale. Oricare ar fi condiţia socială a pacientului, oricare ar fi 
caracterul particular al „tulburării sale”, el poate fi tratat în acest 
context ca o persoană a cărei problemă poate fi abordată sau chiar 
remediată prin aplicarea unei singure concepţii tehnic-psihiatrice. 
Faptul că un pacient se deosebeşte de altul prin sex, vârstă, aparte- 
nență rasială, stare civilă, religie sau clasă socială constituie doar un 
element de luat în considerare și pentru care trebuie făcute corecţiile 
de rigoare, astfel încât teoria psihiatrică generală să poată fi aplicată, 
iar temele universale să poată fi detectate în spatele superficialităţii 
diferenţelor externe din viaţa socială. După cum oricine din sistemul 
social poate avea un apendice inflamat, tot astfel, oricine poate să 
manifeste unul dintre simptomele psihiatrice fundamentale. Politeţea 
profesională uniformă arătată pacienţilor este dublată de aplicabili- 
tatea uniformă a doctrinei psihiatrice. 

Există anumite cazuri de tulburări psihice (asociate cu tumori 
cerebrale, cu paralizii motorii parţiale, cu arterioscleroza, cu menin- 
gita etc.) care par să îndeplinească exemplar toate cerințele mode- 
lului prestării serviciilor: o întâmplare puţin frecventă şi aleatorie 
perturbă funcţionarea psihică a pacientului fără să intenţioneze 
cineva acest lucru și fără ca pacientul în persoană să poarte vina. 
După o vreme, el şi/sau alții își dau seama că „e ceva în neregulă”. 
În urma unei succesiuni de recomandări, pacientul este adus, cu sau 
fără voia sa, în îngrijirea psihiatrilor. Aceştia adună informaţii, fac 
observaţii, oferă un diagnostic, niște prescripţii şi propun un trata- 
ment. Apoi pacientul se vindecă sau avansarea stării sale patologice 
este oprită, sau (mai probabil, în cazurile cu „reacţii organice”) boala 
își urmează cursul cunoscut şi inevitabil, încheindu-se cu moartea 
pacientului ori cu aducerea lui la o stare incurabilă de simplă funcţio- 
nare vegetativă. În cazurile mai puţin grave, în care tratamentul îi 
poate aduce pacientului beneficii considerabile, este foarte probabil 
ca el să-şi reevalueze experienţa trecută şi să ajungă a recunoaşte 
că serviciile psihiatrice au fost spre binele său și că, dacă și-ar fi dat 
seama ce este în neregulă şi ce se poate face pentru el, ar fi apelat 
la ele din proprie inițiativă. Astfel, totul se încheie cu „fericire până 
la adânci bătrâneţi”! sau, dacă nu cu fericire, măcar fără neplăceri. 





1. O bună ilustrare a acestui tip de situație se găsește în articolul publicat 
de Berton Rouech€ în cotidianul New Yorker, „Ten Feet Tall”, în care 

Pe coridoarele clinicilor de medicină şi chirurgie din unele spitale 
psihiatrice se pot găsi fişe înrămate care oferă, cu privire la unele 
cazuri autentice, rezumatul semnelor şi simptomelor sociale timpurii 
(prodromale), atestarea faptului că nespecialiştii nu au reușit să le 
evalueze corect, descrierea comportamentului pacientului în timpul 
bolii şi desene ale descoperirilor făcute la autopsie, care confirmau 
corectitudinea diagnosticului şi adecvarea tratamentului. Comporta- 
mentul social nepotrivit și patologia organică vizibilă sunt alăturate 
într-o confirmare perfectă a aplicabilităţii modelului medical. 

Deşi unele cazuri psihiatrice sunt rezolvate fără probleme între 
granițele cadrului de referință stabilit de modelul medical, există 
surse foarte evidente de dificultăţi, mai ales cu privire la cea mai 
mare categorie de pacienţi psihiatrici, cei cu aşa-numite „psihoze 
funcţionale”. Multe dintre aceste dificultăţi au fost descrise în litera- 
tură şi sunt bine cunoscute în psihiatrie. Aș vrea să le trec în revistă 
pe scurt, începând cu tipurile mai puţin frecvente şi terminând cu 
cele fundamentale. 

O problemă în aplicabilitatea modelului prestării serviciilor la 
psihiatria instituţională provine din faptul că o parte a misiunii 
oficiale a spitalelor psihiatrice constă în protejarea comunităţii față 
de pericolele şi neplăcerile prezentate de anumite tipuri de purtări 
neadecvate. Din perspectiva legii şi a presiunilor publice la care 
spitalul psihiatric este sensibil, această funcţie de custodie are o 
importanță majoră. Însă în interiorul instituţiei se fac surprinzător 
de puţine referiri explicite la ea, accentul punându-se pe serviciile 
terapeutice de tip medical oferite de spital pacienţilor. Dacă îi privim 
pe bolnavii psihic ca pe niște persoane cu care alţii au avut un tip 
aparte de probleme, atunci rolul de custodie al spitalului (asemănător 
cu rolul de custodie al închisorilor) este de înţeles şi mulţi îl vor 
considera şi justificat; însă vreau să arăt că serviciul făcut rudelor, 
vecinilor sau angajatorului pacientului nu reprezintă neapărat un 
serviciu făcut comunității largi (oricare ar fi aceasta) şi că un serviciu 
în favoarea oricăreia dintre entităţile menţionate nu este neapărat 
un serviciu în favoarea pacientului, mai ales nu un serviciu medical. 
In loc de prestator și clienţii săi, găsim un guvernator și guvernații, 
o persoană cu autoritate şi cei supuşi acesteia. 





prezintă amănunţit efectele secundare ale tratamentului cu cortizon 
asupra maniaco-depresivilor. Articolul se găsește în culegerea de texte a 
lui Rouech6, The Incurable Wound (Berkley Publishing Corp., New York, 
f.d.), pp. 114-143. 

1. Vezi Talcott Parsons, „The Mental Hospital as a Type of Organization”, 
în M. Greenblatt, D. Levinson și R. Williams (eds.), The Patient and the 
Mental Hospital (The Free Press, Glencoe, Ill., 1957), p. 115. 

Este foarte probabil ca pacientul, pe durata spitalizării sale, să 
treacă din jurisdicţia unui membru al personalului medical în juris- 
dicția altuia, iar această trecere nu este rezultatul sistemului de reco- 
mandări în care medicul sugerează un alt medic, iar pacientul urmează 
în mod voluntar sugestia ; pacientul va trece din jurisdicția unui medic 
în jurisdicţia altuia din cauza turelor zilnice şi săptămânale şi din 
cauza frecvenţei cu care pacienţii sunt trimiși dintr-o secţie în alta, 
iar personalul medical, de la o clinică la alta. Fiind membrii aceleiași 
organizaţii, atât pacientul, cât şi medicul sunt supuşi deciziilor cu 
privire la cei cu care vor lucra, decizii pe care nu le iau ei înşişi! 

În plus, trebuie să considerăm spitalul psihiatric în contextul 
istoric recent în care s-a dezvoltat, ca instituţie integrată în rețeaua 
de instituţii menite să ofere găzduire unor diferite categorii de per- 
soane cu efect perturbator asupra mediului lor social. Între aceste 
instituţii se numără azilurile pentru bătrâni, spitalele generale, cămi- 
nele pentru veterani, închisorile, clinicile de geriatrie, căminele pentru 
persoane cu retard mental, fermele pentru minori, orfelinatele şi 
căminele pentru bătrâni. Chiar şi spitalele de stat au o proporţie 
considerabilă de pacienţi care ar fi mai potrivit să se afle în una 
dintre celelalte instituții enumerate (după cum celelalte instituţii au 
în grija lor persoane care ar fi mai potrivit să se afle într-un spital 
psihiatric), dar care trebuie păstraţi fiindcă aceste alte instituţii nu 
au spaţiu pentru ei sau fiindcă pacienţii nu își permit costurile pe 
care le-ar presupune viaţa în respectivele instituţii. De fiecare dată 
când spitalul psihiatric funcţionează ca punct de reţinere a per- 
soanelor încadrat într-o reţea cu același scop, în vederea rezolvării 
acuzațiilor publice, modelul prestării serviciilor este infirmat. Toate 





1. În spitalele de cercetare s-au făcut încercări instructive de a rezolva 
această problemă. Rolul medicului de secţie poate fi strict delimitat de 
rolul de terapeut, relația terapeut-pacient rămânând constantă, indife- 
rent de mutarea pacientului dintr-o secţie în alta. (Vezi, spre exemplu, 
Stewart Perry şi Lyman Wynne, „Role Conflict, Role Redefinition, and 
Social Change in a Clinical Research Organization”, Social Forces, 
XXXVIII [1959], pp. 62-65.) În spitalele private de medicină generală, 
care au una sau două secţii psihiatrice, se poate găsi o aproximare chiar 
mai reușită a relaţiei de prestare a serviciilor: psihiatrul cu practică pri- 
vată poate avea mai multe „paturi” şi spitalizează temporar un pacient 
atunci când consideră că acest lucru este necesar. Personalul spitalului, 
alcătuit de obicei din rezidenţi, va avea grijă ca pacientul să fie hrănit 
şi liniştit, iar psihiatrul îşi va vizita pacientul o dată sau de două ori 
pe zi, la fel cum procedează și medicii care folosesc paturile din alte 
secţii. Astfel se păstrează multe dintre aspectele de formă ale relaţiei 
de prestare a serviciilor; cât de mult efect terapeutic se obține este o 
altă chestiune. 


304 AZILURI 


aceste aspecte cu privire la recrutarea pacienţilor fac parte din 
categoria celor legate de locul de muncă al angajaţilor spitalelor, 
pe care aceştia trebuie să le ignore, să le raţionalizeze ori să le 
cosmetizeze. 

Una dintre problemele cele mai izbitoare în aplicarea modelului 
prestării serviciilor la spitalizarea psihiatrică se referă la faptul că, 
în America, internarea într-un spital de psihiatrie se face, de cele 
mai multe ori, împotriva voinţei pacientului. La fel ca în cazul îngriji- 
rilor medicale necesare pentru cei foarte tineri şi pentru cei foarte 
bătrâni, se face efortul de utilizare a principiului protectorului și de 
a considera măsurile luate de rude drept măsuri luate de pacientul 
însuşi. Este adevărat că a-i considera pe cei foarte tineri şi pe cei 
foarte bătrâni persoane iresponsabile nu pare să contravină în mod 
violent relaţiilor noastre cu ei și nici să le altereze. Dar, deşi unii 
pacienţi internaţi împotriva voinţei lor ajung să-şi dea seama că au 
greşit împotrivindu-se spitalizării, în general, resentimentul pacien- 
tului internat cu de-a sila pare să rămână. Este foarte probabil să 
simtă că a fost adus forţat în spital, cu ajutorul sau măcar cu con- 
simțământul celor apropiaţi. Dacă, în mod obişnuit, întâlnirea cu un 
prestator este foarte probabil să întărească credința individului în 
raționalitatea și dorinţa de bine a societăţii în care trăieşte, întâlnirea 
cu psihiatrii din spital este foarte probabil să aibă un efect de alienare. 

Se pare că pacientul nu este singurul care refuză să-şi vadă pro- 
blema ca simplă boală care trebuie tratată şi apoi poate fi uitată. 
După ce individul a fost internat într-un spital psihiatric, publicul 
larg îl consideră marginalizat, atât oficial, din punctul de vedere al 
restricţiilor la angajare, cât şi neoficial, din perspectiva interacţiu- 
nilor sociale cotidiene; ceilalţi îl stigmatizează!. Chiar şi spitalul 
recunoaște tacit că tulburările psihice sunt rușinoase ; de pildă, multe 
spitale oferă acces la o căsuţă poştală, astfel încât pacienţii să poată 
trimite și primi corespondenţă fără a fi nevoie să-şi divulge pe plic 
statutul. Deşi gradul de stigmatizare se află în scădere în anumite 
cercuri, el rămâne un factor fundamental al vieţii fostului pacient. 
Spre deosebire de majoritatea internărilor în spital, șederea pacien- 
tului într-un spital psihiatric este prea lungă, iar efectul — prea 
stigmatizant pentru a-i permite individului o revenire facilă în locul 
social de unde a venit?. 





1. Vezi, spre exemplu, Charlotte Green Schwartz, „The Stigma of Mental 
Illness”, Journal of Rehabilitation (iulie-august 1956). 

2. Pare caracteristic faptul că, în spitalele de medicină generală, bărbaţii 
imobilizaţi la pat glumesc cu asistenții şi asistentele într-un stil automi- 
nimalizator cordial, de parcă ar vrea să spună că trupul inert supus 

Ca reacţie la stigmatizarea sa şi la privaţiunile percepute care 
survin când se internează în spital, pacientul dezvoltă adeseori o 
anumită alienare față de societatea civilă, uneori exprimată prin 
refuzul de a pleca din spital. Alienarea poate surveni indiferent de 
tipul de tulburare pentru care a fost internat pacientul, constituind 
un efect secundar al spitalizării, care, adeseori, are mai multă semni- 
ficaţie pentru pacient şi pentru persoanele apropiate acestuia decât 
dificultățile lui inițiale. Şi în această privinţă avem de-a face cu ceva 
care nu se potriveşte cu modelul prestării serviciilor!. 

O altă dificultate constă în natura abilităţilor psihiatrice pro- 
priu-zise. Pare corect să afirmăm că supoziţia actuală cu privire la 
psihoza funcţională este aceea că pacientul şi-a creat modalități 
deficitare de a relaţiona cu ceilalți și are nevoie de experiențe de 





îngrijirilor acestora este atât de puţin caracteristic pentru eul lor perma- 
nent, încât pot spune orice despre el fără teamă. Însă în spitalele psihia- 
trice, această disociere facilă de starea și circumstanțele de moment ale 
persoanei nu se poate realiza prea uşor; ca urmare, pacienţii psihiatrici 
tind să fie serioşi și, când folosesc exprimări cu rol de distanţare de sine, 
acestea pot avea proporţii de tip psihotic. 

1. În articolul său „The Social Dynamics of Physical Disability in Army 
Basic Training”, Psychiatry, X (1947), pp. 323-333, David M. Schneider 
arată cum absentarea de la îndeplinirea îndatoririlor, chiar şi din motive 
medicale, poate conduce la o izolare tot mai accentuată a individului 
bolnav și la o confirmare tot mai fermă a faptului că este diferit de 
ceilalți. Efectele separării pot deveni mai importante decât cauzele ei 
iniţiale. Privind dintr-o perspectivă întru câtva asemănătoare, psihiatrii- 
-cercetători de la Walter Reed ai armatei americane au dezvoltat recent 
ideea că, cu cât i se permite unui soldat să înțeleagă că are o problemă 
psihiatrică majoră, pentru care se impune tratament psihiatric special, 
cu atât este mai puţin probabil să fie repede reasimilat în grupul din care 
făcea parte când a avut problema respectivă. Vezi, de pildă, B.L. Bushard, 
„The U.S. Army's Mental Hygiene Consultation Service”, Symposium on 
Preventive and Social Psychiatry, 15-17 aprilie 1957, Walter Reed Army 
Institute of Research, Washington, D.C., pp. 431-443, mai ales p. 442: 
„Aceste obiective [minimalizarea disfuncţiei psihiatrice pot fi atinse cu 
foarte puţină muncă propriu-zisă, directă, cu pacientul în sine, dar 
necesită legături extinse şi funcționale cu o diversitate de alte agenții. 
Cu mult mai importante decât interacţiunile verbale cu pacientul sunt 
implicaţiile nonverbale ale faptului că este primit de specialist repede, 
este ascultat cu înțelegere şi i se redă statutul activ cu promptitudine. 
Orice sugestie cum că problema izvorăște din situaţii îndepărtate sau 
imposibil de evaluat, că se datorează «bolii» sau că se bazează pe aspecte 
care nu sunt imediate și nici nu pot fi manipulate va duce adesea la 
subminarea mijloacelor de apărare care au rămas intacte”. 

învăţare terapeutică, spre a modifica acele modele comportamentale. 
Dar capacitatea de a-i oferi pacientului acest gen de experienţă nu 
este o abilitate tehnică şi nici nu poate fi oferită cu tot atâta certi- 
tudine ca una tehnică. În plus, abilităţile de acest fel ale personalului 
nu pot fi împărţite prea ușor conform ierarhiei de abilităţi şi statute 
caracteristice altor instituţii prestatoare de servicii, în care per- 
sonalul superior execută acţiuni de mare importanță și de scurtă 
durată, în timp ce personalul de la nivelurile inferioare, mai puţin 
calificat, efectuează munca pregătitoare, de rutină sau doar are grijă 
ca mediul să rămână benign. Un îngrijitor de secţie pare adeseori la 
fel de bine dotat ca un psihiatru înalt calificat pentru a-i oferi pacien- 
tului o relație „bună” și, indiferent că este bună sau rea, contribuţia 
îngrijitorului va avea o înrâurire continuă asupra pacientului, în loc 
să exercite o influenţă intermitentă, ca aceea exercitată de psihiatrul 
spitalului!. Lucrătorii care îl pregătesc pe pacient să meargă la psi- 
hiatru pot să exercite, prin acele pregătiri, cam tot atâta intervenţie 
psihiatrică câtă exercită şi psihiatrul însuși, domeniul contactului 
social de tip față-în-faţă fiind unul în care fiecare participant are tot 
atâta drept să poarte şi să folosească un bisturiu. Lucrurile stau 
astfel, chiar dacă administraţia spitalelor, care funcţionează între 
granițele modelului medical, le conferă psihiatrilor dreptul de a lua 
deciziile de maximă importanţă cu privire la pacient. 

Mai există și o altă problemă, al cărei rezultat constă în exage- 
rarea faptului că, în general, sunt disponibile prea puţine abilităţi 
psihiatrice, iar acolo unde ele există, nu sunt întotdeauna distribuite 
în concordanţă cu ierarhia personalului. Problema vizează faptul că 
în serviciul psihiatric, circumspecţia obişnuită sau „specificitatea 
funcţională” a prestatorului este interzisă direct. Toate acţiunile, 
simțămintele şi gândurile pacientului — trecute, prezente şi antici- 
pate — se găsesc oficial la dispoziţia terapeutului pentru diagnoză şi 
prescripţie. Concepţiile actuale cu privire la caracterul psihogen al 
multor disfuncţii psihice aduce pe domeniul psihiatrului chiar şi 
chestiuni rezervate altfel practicanţilor medicinei generale, rezultatul 
fiind acela că psihiatrul poate pretinde, într-adevăr, că tratează 





1. Curentul terapiei prin mediu pare a izvori din recunoașterea faptului că 
experiența crucială de spital nu se poate reduce la ora terapeutică (atunci 
când aceasta există) și că, prin urmare, toţi membrii personalului pot 
avea o influenţă la fel de importantă asupra pacientului. Sursele pe care 
le-am folosit în această privință sunt Alfred H. Stanton și Morris 
S. Schwartz, The Mental Hospital (Basic Books, New York, 1954), şi 
Maxwell Jones, The Therapeutic Community (Basic Books, New York, 
1953). 

„persoana întreagă”!. Organizarea personalului auxiliar prestator 
dintr-un spital de psihiatrie — internistul, psihologul, neurofiziologul, 
asistentul social, îngrijitorii — confirmă autoritatea difuză a psihia- 
trului, oferindu-i acestuia informaţii pe care doar el are dreptul să 
le adune pentru a alcătui evaluarea generală a pacientului. Ca atare, 
tot ce îl priveşte pe pacient îl privește și pe psihiatru; nimic nu 
trebuie să-i fie ascuns psihiatrului pe considerentul că ar fi irelevant 
pentru misiunea lui. Nici un alt prestator expert care are de reparat 
un sistem nu pare să-şi aroge un asemenea rol. 

Acestei autorităţi difuze de diagnostic a psihiatrului îi corespunde 
o alta, prescriptivă, la fel de difuză. Instituţiile cu privare de libertate 
funcţionează prin definirea aproape a tuturor drepturilor și îndato- 
ririlor pe care le va avea instituționalizatul. Cineva va fi în măsură 
să decidă inexorabil cu privire la tot ce reușește să obţină institu- 
ționalizatul și tot ce îi este interzis, iar această persoană este, oficial, 
psihiatrul. lar psihiatrul nu este obligat să-şi exercite acest drept în 
conformitate cu unele reguli birocratice uniforme, aşa cum ar face-o 
un membru al serviciilor civile sau militare. Aproape toate aranja- 
mentele de viaţă prin care pacientul este introdus forțat în rutina 
zilnică pot fi modificate de psihiatru, după voie, dacă oferă o expli- 
cație psihiatrică. Şi în această privinţă, observăm că rolul psihiatric 
este unic în rândul prestatorilor, căci nici unui alt prestator nu i se 
acordă o atare putere. 

Prezentând modelul medical dintr-un spital general, am arătat 
că, pe teritoriul spitalului, contextul de viață poate fi împărțit într-o 
sferă internă și una externă: sfera internă cuprinde zona vătămată 
a organismului, supusă controlului medical foarte receptiv la starea 
acelei zone ; sfera externă oferă — privind lucrurile într-un mod mai 
simplist — adăpost pentru sfera internă. În spitalele de psihiatrie, 
această împărțire între mediul terapeutic și cel locativ poate fi menţi- 
nută uneori. Când se foloseşte intervenţia medicală (diferențiată de 
cea psihologică), pot exista unele eforturi de administrare a tratamen- 
tului în condiţii controlate intens, permițând ca în intervalele de timp 
dintre tratamente să se exercite mai puţină îngrijire medicală. Există 
cazuri, cum sunt cele ale pacienţilor suicidari sau criminali manifeşti, 
când întreaga activitate rutinieră a zilei este supravegheată îndea- 
proape și constituie o sferă internă de control medical, adaptată intim 
la situaţia pacientului ; astfel, se pot echivala condiţiile de viaţă cu 
tratamentul. Tot astfel, pentru pacienţii cu deteriorări neurofiziologice 





1. O consecință minoră a doctrinei psihogene a disfuncţiilor fizice este 
faptul că unii pacienţi evită să-și exprime nevoia de tratament fizic 
deoarece se tem că vor fi consideraţi „bolnavi închipuiți”. 

avansate, condiţiile din secţiile de irecuperabili par bine adaptate la 
capacităţile organismului : faptul că pacientul stă toată ziua în același 
loc, cu o expresie goală pe chip, constituie într-un fel o extensie 
inevitabilă şi iremediabilă a stării sale. 

Dar în fazele incipiente ale deteriorării cerebrale şi aproape de-a 
lungul întregului curs al unor boli organice cum este epilepsia, confir- 
marea absolută a prezenţei unui sindrom organic nu este în nici un 
caz legată clar de condiţiile de viaţă oferite pacientului în spital. 
Oricât de lipsită de speranţă ar fi o maladie, există relativ puţini 
pacienţi cu deteriorare atât de avansată încât viaţa tipică din secţiile 
de irecuperabili să le reflecte cu acuratețe capacităţile şi să constituie 
reacţia la ele. Referitor la cât de „normale” pot fi aranjamentele lor 
de viaţă, încă nu s-a ajuns la un consens. Așadar diagnosticul poate 
fi medical, în timp ce tratamentul nu este, pacientul fiind tratat doar 
prin stilul de viaţă disponibil pacienţilor din categoria generală în 
care se încadrează. lar când ne îndreptăm atenţia asupra cazurilor 
funcţionale, viaţa în secţie încetează să mai fie o reacție tehnică la 
capacităţile lor, în sensul în care repausul la pat este expresia stării 
fizice a unui pacient în contextul postoperator. Şi totuşi, după cum 
vom vedea, personalul din spitalele de psihiatrie afirmă că, de fapt, 
condiţiile de viaţă ale pacientului sunt deopotrivă expresia capacită- 
ţilor şi a organizării sale personale la momentul respectiv şi o reacție 
medicală la ele. 

În continuare aș vrea să arăt că, în comparaţie cu un spital general 
sau un atelier de reparaţii auto, un spital de psihiatrie nu dispune 
de dotările necesare pentru a fi un loc unde să aibă loc ciclul clasic al 
reparaţiei. În spitalele psihiatrice de stat şi, într-o mai mare măsură, 
în cele particulare şi în cele pentru veterani există ocazii pentru obser- 
varea pacientului, dar adeseori personalul este prea ocupat ca să con- 
state și altceva în afara actelor de nesupunere. Chiar şi atunci când 
personalul are timpul necesar pentru acest demers, comportamentul 
pacientului în secţie cu greu poate fi considerat o mostră a comporta- 
mentului său în afara secţiei: unele comportamente considerate 
inacceptabile în lumea din afară nu se petrec în spital (mai ales în 
situaţiile în care acele comportamente erau reacţii faţă de persoane 
detestate din mediul familial al pacientului), iar peste formele vechi 
de purtare improprie se suprapun altele noi, ca reacţie la situaţia 
actuală a pacientului, pe care el nu a dorit-o. Astfel, are loc o refracție 
a comportamentului, zidurile instituţiei funcționând ca o prismă 
groasă şi cu defecte. Dacă nu se avansează argumente în favoarea 
validității testării persoanelor în contextul acestui tip anume de stres, 
secția apare drept cel mai nepotrivit context posibil în care presta- 
torul să-şi efectueze observaţiile. 

Tot astfel, chiar şi atunci când au loc şedinţe de diagnostic pentru 
fiecare pacient în parte, eforturile acestor şedinţe pot fi îndreptate 
spre a hotărî în unanimitate care dintre etichetele cerute prin lege 
va fi aplicată declaraţiei din dosarul de caz; iar momentul ales pentru 
aceste şedinţe poate să nu aibă nimic în comun cu prezența sau 
absența unei acumulări de informaţii pe baza cărora să se acționeze. 

Ceea ce se aplică în cazul dificultăţilor de diagnoză în spitalele 
psihiatrice se aplică și mai bine în cazul tratamentului. După cum 
am arătat deja, problema ameliorării atitudinii pacientului față de 
lume este confuzionată şi exacerbată de cea a ameliorării atitudinii 
sale faţă de faptul de a fi fost spitalizat fără voie. În orice caz, este 
improbabil ca tratamentul aplicat în spitalele psihiatrice să fie specific 
fiecărei tulburări în parte, așa cum este, în general, într-un spital 
general, într-un atelier auto sau în unul de reparații radio; dacă se 
aplică vreun tratament, acesta tinde să fie administrat în mod egal 
unui întreg grup de pacienţi care se internează, analizele medicale 
complexe fiind folosite mai mult pentru a afla dacă există contraindi- 
caţii pentru tratamentele standard decât pentru a se găsi indicaţii. 

În același timp, viaţa pacientului este reglată și ordonată în 
concordanță cu un sistem de disciplină strictă, elaborat pentru ca 
personalul puţin numeros să se poată ocupa de un număr mare de 
indivizi instituţionalizaţi împotriva voinţei lor. În cadrul acestui 
sistem este foarte probabil ca îngrijitorul să fie angajatul-cheie ; el 
îl informează pe pacient care sunt pedepsele şi recompensele ce-i vor 
regla viaţa şi obține autorizaţia medicilor pentru respectivele pedepse 
şi privilegii. Comportamentul liniștit şi supus duce la promovarea 
pacientului în sistemul secţiilor; comportamentul turbulent, nedisci- 
plinat duce la retrogradare. În mod interesant, abia când un pacient 
constată că este dispus să-și îmbunătăţească purtarea în contextele 
sociale, îngrijitorul îl va aduce în atenţia medicului ca persoană care 
merită luată în considerare și, de asemenea, capabilă să profite de 
aceasta, astfel că, adeseori, pacientul obţine atenţia medicului atunci 
când are cel mai puţin nevoie de ea, după cum a arătat Ivan Belknap!. 





1. Belknap, op. cit., p. 144. Aş vrea să adaug că, din moment ce pacienţii 
psihiatrici sunt persoane care, în lumea din afară, au refuzat să răs- 
pundă la eforturile de control social, se pune problema felului în care se 
poate obţine controlul social în interiorul spitalului. Cred că se obține 
în general prin „sistemul secţiilor”, mijlocul de control care a evoluat 
treptat în spitalele psihiatrice moderne. Soluţia, după părerea mea, con- 
stă într-un sistem al secţiilor gradat în funcţie de gradul de comporta- 
ment nepotrivit permisibil și de gradul de disconfort şi privaţiune care 
predomină în fiecare secție. Astfel, oricare ar fi nivelul de comportament 

Perioada petrecută într-un spital de psihiatrie este una pe care 
pacientului îi vine foarte greu să o încadreze în modelul medical. 
O plângere standard este: „Nu mi se face nimic, sunt lăsat pur şi 
simplu aşa, să stau!”. Acestei dificultăți îi corespunde faptul că 
tratamentul psihiatric oficial actual pentru tulburările funcționale 
nu are, în sine, o probabilitate de succes suficient de mare pentru a 
justifica practicarea psihiatriei instituționale ca ocupaţie de prestare 
expertă a serviciilor, aşa cum am definit-o aici, mai ales din moment 
ce probabilitatea ca spitalizarea să influenţeze negativ șansele indivi- 
dului este, după cum am arătat, certă şi ridicată. 

Însă problema nu constă în simpla probabilitate scăzută de succes 
a prestării, ci, pentru unii pacienţi, vizează validitatea aplicării, 
dintru început, a cadrului de referință al prestării de servicii. 

În primul rând, trebuie să observăm că individualitatea entității 
în care există tulburarea este îndoielnică. Adevărat, în cazurile cu 
caracter organic, pacientul cuprinde în fiinţa lui o lume în care este 





nepotrivit al unui pacient proaspăt internat, se poate găsi o secţie 
potrivită pentru el, secţie care se confruntă cu comportamentul respectiv 
în rutina cotidiană și îl permite într-o oarecare măsură. Implicit, accep- 
tând condiţiile de viaţă din acea secţie, pacientul are voie să-şi continue 
comportamentul nepotrivit, doar că acum nu mai deranjează pe nimeni 
prea mult prin aceasta, din moment ce personalul secţiei se confruntă 
zilnic cu respectiva purtare, ba poate o și acceptă. Când pacientul cere 
unele îmbunătăţiri ale condiţiilor sale de viaţă, el este determinat, de 
fapt, să se dea bătut, să recunoască verbal că este dispus să-şi îmbună- 
tăţească purtarea. Este foarte probabil ca, după ce cedează verbal, să i 
se permită o îmbunătăţire a condiţiilor de viaţă. Dacă recurge iarăși la 
vechile purtări nepotrivite și persistă în ele, i se face teorie şi este trimis 
înapoi la condiţiile de viaţă anterioare. Dacă, în loc să recidiveze, se 
arată dispus să-şi îmbunătăţească şi mai mult purtarea și-și păstrează 
această atitudine pentru o perioadă de timp potrivită, pacientul avan- 
sează şi mai mult în ciclul de externare rapidă, pe care majoritatea 
pacienţilor internaţi pentru prima oară îl parcurg într-un an de zile, la 
capătul lui aflându-se externarea. Se ajunge adesea la punctul în care 
pacientul este încredințat unei rude, fie pentru plimbări pe teritoriul 
spitalului, fie pentru ieșiri în oraș, ruda fiind astfel transformată într-o 
persoană căreia instituţia cu privare de libertate şi legea îi dau dreptul 
să amenințe: „Poartă-te cum trebuie, că de nu, te trimit înapoi!”. Ceea 
ce găsim aici (iar în lumea din afară nu) este modelul perfect a ceea ce 
psihologii ar putea numi „situaţie de învăţare”, totul depinzând de gestul 
pacientului de a-şi recunoaște înfrângerea. Din acest motiv, moralul 
pacienţilor în secţiile rebele pare mai ridicat și mai sănătos decât în 
secţiile de reabilitare, unde există o atmosferă caracteristică oamenilor 
care s-au trădat pe ei înșiși ca să poată ieși din spital. 

percepută vătămarea şi în care se fac remedierile, dacă acestea sunt 
posibile. Dar în cazurile de psihoză funcţională, lucrurile stau altfel. 
Atât timp cât comportamentul simptomatic al pacientului face parte 
integrantă din situaţia sa interpersonală, prestatorul va trebui să 
aducă în spital întreaga situație pentru a observa problema pacien- 
tului şi a o trata. În loc să existe un mediu relativ benign şi pasiv, 
prim-planul şi planul secund al concepţiilor obişnuite privitoare la 
prestarea serviciilor se contopesc, mediul interpersonal al pacientului 
neputând fi separat de problema pe care o are. Teoretic, s-ar putea, 
desigur, ca o ușoară schimbare terapeutică a pacientului să aibă 
efect circular pozitiv asupra mediului său, când pacientul este trimis 
înapoi, şi ar fi posibil să se aranjeze lucrurile astfel încât să fie trimis 
într-un mediu complet nou ; dar, în practică, după externare, pacien- 
tul se întoarce de obicei în contextul din care reacţiile sale psihotice 
fac parte în mod firesc. 

Mai există şi o altă chestiune fundamentală, care depinde de 
aplicabilitatea conceptului de „patologie”. În mod obişnuit, elementul 
patologic care atrage primul atenţia asupra stării pacientului este 
comportamentul „neadecvat la situaţie”. Dar adeseori, decizia dacă 
o anumită acţiune este adecvată sau nu trebuie luată în mod nespe- 
cialist, pur și simplu fiindcă nu dispunem de harta tehnică a diferi- 
telor subculturi comportamentale din societatea noastră, cu atât mai 
puţin de standardele comportamentale predominante în fiecare dintre 
ele. Cu excepția simptomelor extreme, deciziile diagnostice pot deveni 
etnocentrice, prestatorul judecând din punctul de vedere al culturii 
proprii comportamente individuale care, în realitate, pot fi evaluate 
doar din perspectiva grupului de provenienţă al indivizilor. În plus, 
dat fiind faptul că un comportament neadecvat este, de cele mai 
multe ori, acela pe care cineva îl consideră neplăcut și extrem de 
perturbator, deciziile privind comportamentul tind să fie politice, în 
sensul că exprimă interesele particulare ale unei anumite facţiuni 
sau persoane, în loc să exprime interese care să poată fi considerate 
în afara preocupărilor oricărei grupări date, cum este în cazul pato- 
logiei fizice!. 

Pentru pacient, aplicarea conceptelor din patologie la comporta- 
mentul său poate avea efecte incompatibile cu idealul prestării servi- 
ciilor. Dacă pacientul este de părere că s-a comportat nepotrivit, el 
ar putea să-și considere acţiunea ca făcând parte din lumea socială 
normală, a intenţiilor, responsabilităţii şi culpabilităţii, în mod foarte 
asemănător cu percepţia inițială a nespecialiștilor cu privire la purtarea 





1. Vezi T.S. Szasz, „Psychiatry, Ethics, and the Criminal Law”, Columbia 
Law Review, INIII (1958), p. 188. 

lui perturbatoare. În unele cazuri poate fi util pentru individ dacă 
purtarea lui este definită ca involuntară, iresponsabilă și neculpabilă, 
dar acest lucru presupune totuşi un cadru de referință tehnic, nu 
unul social și, în mod ideal, ar trebui să-l descalifice pe pacient din 
participarea la relaţia de prestare, calificându-l, în același timp, ca 
obiect al prestării. Putem cita descrierea făcută de Szasz: 


Mai precis, în conformitate cu definiția bunului-simţ, sănătatea 
psihică este capacitatea de a juca orice joc în care poate consta exis- 
tenţa socială şi de a-l juca bine. Invers, refuzul de a-l juca sau a-l 
juca prost înseamnă că persoana în cauză este bolnavă psihic. Acum 
se poate ridica întrebarea: Care sunt diferențele — dacă există dife- 
rențe — între nonconformismul social (devianță) şi boala psihică? 
Lăsând deocamdată la o parte consideraţiile psihiatrice, tehnice, voi 
argumenta că diferența dintre aceste două noţiuni — așa cum o ex- 
primă, spre exemplu, afirmațiile „el a greşit” şi „el este bolnav psihic” — 
nu se găseşte cu necesitate în fapte observabile, ci poate consta doar 
într-o diferenţă de atitudine a noastră față de subiect. Dacă îl luăm 
în serios, apreciem că are drepturi şi demnitate, ca orice ființă umană, 
şi îl considerăm mai mult sau mai puţin egal cu noi, atunci vom vorbi 
despre neînțelegeri, deviații, conflicte, delicte, poate chiar despre 
trădare. Însă dacă suntem de părere că nu putem să comunicăm cu 
el, că este diferit de noi într-un mod „fundamental”, atunci vom fi 
înclinați să nu-l mai considerăm egal cu noi, ci îl vom privi ca o per- 
soană inferioară (rareori superioară) ; astfel, vom spune că este nebun, 
bolnav psihic, deviant, psihotic, imatur şi aşa mai departel. 


Totuşi, nu trebuie să supraestimăm această problemă, fiindcă, în 
realitate, în spitalele psihiatrice nu există un prea mare pericol ca 
acțiunile individului să fie definite consecvent într-un cadru de refe- 
rinţă tehnic, neutru. În medicină este posibil să te comporţi ca și cum 
nu ar exista streptococi corecţi şi incorecţi, ci doar streptococi pericu- 
loşi. În psihiatrie, personalul face efortul formal de a se comporta ca 
şi cum chestiunea relevantă este tratamentul, nu judecata morală, dar 
această atitudine nu se păstrează constant. Neutralitatea etică este 
într-adevăr greu de menţinut în psihiatrie, întrucât tulburarea de 
care suferă pacientul este legată intrinsec de faptul că s-a comportat 
într-un mod care i-a ofensat pe martorii comportării sale. În plus, 





1. 'T.S. Szasz, „Politics and Mental Health”, American Journal of Psychiatry, 
CĂV (1958), p. 509. Vezi, de același autor, şi „Psychiatric Expert Testi- 
mony — Its Covert Meaning & Social Function”, Psychiatry (1957), p. 315, 
şi „Some Observations on the Relationship between Psychiatry and 
the Law”, A.M.A. Archives of Neurology and Psychiatry, LXXV (1956), 
pp. 291-315. 

modul standard de abordare a unor astfel de delicte în societatea 
noastră constă în sancţionarea vinovatului, în sens negativ şi corec- 
tor. Întreaga noastră societate funcționează pe baza acestei premise 
în toate aspectele vieţii şi, fără un echivalent funcţional, este greu 
să vedem cum am putea menţine ordinea socială în absenţa ei. 

Ca urmare, este de înţeles că până şi ocaziile rezervate special 
pentru a demonstra că în instituţie are loc o psihoterapie profesio- 
nistă, nemoralizatoare, vor fi invadate de o perspectivă moralistă, 
deşi modificată. Este de înţeles că o mare parte a psihoterapiei constă 
în a-i arăta pacientului care sunt păcatele sale și a-l determina să 
înțeleagă că a greşit. Și, într-un fel, nu-mi dau seama cum ar putea 
fi altfel sau dacă ar trebui să fie altfel. Aspectul interesant al acestei 
probleme constă în faptul că personalul psihiatric se află într-o poziţie 
care nu îi permite nici să renunţe la neutralitatea fictivă, dar nici să 
o aplice realmente. 

Aplicat la spitalul de psihiatrie, modelul prestării serviciilor ne con- 
duce la ambivalenţa caracteristică a acţiunilor personalului. Doctrina 
psihiatrică impune neutralitate etică în interacţiunile cu pacienţii, 
căci ceea ce alții consideră comportament nepotrivit, personalul trebuie 
să privească drept patologie. Chiar şi legea sprijină această poziţie, 
pacientul psihiatric dispunând de privilegiul de a comite delicte fără 
să se ia măsuri legale împotriva lui. Și totuşi, în interacţiunile 
propriu-zise cu pacienţii, idealurile de comportare decentă trebuie 
înfățișate ca fiind dezirabile, infracțiunile trebuie criticate vehement, 
iar pacientul trebuie tratat ca persoană „responsabilă”, adică în stare 
de eforturi proprii de a se comporta cuviincios. Personalul psihiatric 
are în comun cu poliția sarcina ocupaţională ciudată de a mustra 
adulţii și de a le ţine predici moralizatoare ; necesitatea de a te supune 
acestor predici este una dintre consecinţele comiterii de acțiuni ce 
contravin ordinii sociale a comunității. 


VII 


Date fiind numeroasele sensuri în care pacientului psihiatric nu 
i se oferă servicii experte și în care conceptul de prestare expertă a 
serviciilor nu se aplică situaţiei nefericite a pacientului, ne putem 
aștepta să existe unele dificultăţi în interacţiunea dintre psihiatrul 
de spital şi pacient, dificultăţi ce reprezintă produsul firesc și necesar 
al spitalizării psihiatrice. Instruirea, orientarea şi statutul său îl 
obligă pe psihiatru să-l abordeze pe pacient cu politeţe, sub masca 
demersului de a oferi un serviciu expert unui client care l-a solicitat 

de bunăvoie. Ca urmare, psihiatrul trebuie să presupună că pacientul 
dorește tratamentul şi că dispune de o judecată raţională ce poate 
veni, chiar dacă în mod nespecializat, în ajutorul celor care prestează 
servicii în beneficiul posesorului ei. Instituţia însăşi afirmă la fiecare 
pas această mască a prestării de servicii, prin terminologia folosită, 
prin uniformele purtate şi prin formulele de adresare folosite. 

Însă, pentru ca psihiatrul să considere spusele pacientului aşa 
cum apar ele, ca descrieri de simptome, cum se întâmplă în serviciile 
medicale, pacientul trebuie să se arate dispus să răspundă într-un 
mod foarte special: printr-o recunoaştere spăsită a bolii, descrisă cu 
modestie, în termeni profani, şi o dorinţă sincer exprimată de a se 
supune unei transformări a eului, prin tratamentul psihiatric. Pe scurt, 
există o politică psihiatrică pe care pacientul trebuie să o urmeze 
pentru ca psihiatrul să se afirme ca prestator de servicii medicale. 

Probabilitatea ca un pacient needucat să urmeze politica psihia- 
trică nu este prea mare. Se poate să nu fi avut în viaţa lui atât de 
multe motive, evidente pentru el, să considere că nu este client 
benevol şi să fie nemulţumit de situaţia în care se află. Îl consideră 
pe psihiatru persoana care deţine puterea. În contact cu psihiatrul, 
este foarte probabil ca pacientul să formuleze acel gen de pretenții 
şi cereri și să adopte acele atitudini care scot relaţia din contextul 
serviciilor prestate şi o introduc, spre exemplu, în contextul în care 
servitorul își roagă stăpânul să-i acorde mai multe privilegii, în care 
prizonierul protestează în fața gardianului care nu respectă legea 
sau în care un om mândru refuză să interacţioneze cu un altul care 
îl crede nebun. 

Dacă psihiatrul ia în serios aceste plângeri, relația încetează să 
mai fie aceea în vederea căreia a fost el instruit. Pentru a-şi apăra 
propriul rol profesional şi instituţia în cadrul căreia lucrează, psihia- 
trul se simte constrâns să reacționeze privind aceste pledoarii nu ca 
pe niște conţinuturi informaţionale folosibile ca atare, ci ca semne ale 
bolii care nu trebuie considerate informaţii directe!. 

Dar a considera că spusele pacientului sunt semne şi nu descrieri 
valide de simptome înseamnă, desigur, să negi faptul că pacientul 
este și participant, nu doar obiect într-o relaţie de prestare. 

Contextul instituţional tinde să condamne şi psihiatrul, şi pacien- 
tul la o relaţie falsă, dificilă şi să-i canalizeze constant în interacţiu- 
nea care va exprima relaţia: psihiatrul trebuie să ofere politicos 
servicii din poziția prestatorului, dar nu mai poate păstra această 
poziție, după cum nici pacientul nu o mai poate accepta. Fiecare 





1. Pe tema afirmațiilor ignorate, vezi Stanton și Schwartz, op. cit., pp. 200 
şi urm. 

participant la relaţie este menit să-l caute pe celălalt spre a-i oferi 
ceva ce acesta nu poate accepta şi fiecare este menit să respingă ce-i 
oferă celălalt. În numeroase contexte psihiatrice se poate vedea ceea 
ce pare interacţiunea principală, mereu aceeași, între un pacient şi 
un psihiatru: psihiatrul iniţiază schimbul oferindu-i pacientului res- 
pectul şi politeţea datorate unui client, primeşte un răspuns ce nu 
poate fi integrat în continuarea interacțiunii convenţionale a prestării 
de servicii, și atunci trebuie să se chinuie să iasă din această situaţie 
extrem de neplăcută, încercând în acelaşi timp să păstreze unele 
forme exterioare ale relaţiilor dintre prestator şi client. De dimineaţa 
şi până seara, personalul psihiatric pare angajat în acţiuni de retra- 
gere din propriile preambuluri implicite. 


VIII 


Când am prezentat aplicarea modelului prestării de servicii experte 
la diferite profesii, am arătat unele discrepanțe și puncte forțate tipice 
şi am argumentat că serviciile psihiatrice instituționale se confruntă 
cu un set foarte amplu de asemenea probleme. Situaţia în sine nu 
este extrem de remarcabilă ; se vând multe servicii „experte” care 
satisfac chiar mai puţin decât psihiatria cerințele modelului sub a 
cărui mască sunt prezentate, deşi puţine dintre ele implică un număr 
atât de mare de clienţi atât de greu încercaţi. Elementul interesant 
din punct de vedere analitic în cazul spitalelor de psihiatrie constă 
în faptul că sunt implicaţi medici şi persoane instituţionalizate împo- 
triva voinţei lor. În societatea noastră, medicii din celelalte specia- 
lităţi sunt personificări ale stilului rațional, reparator şi li se permite 
în mod obișnuit să-şi investească activitatea cu multă demnitate şi 
multă greutate. Făcând o investiție consistentă de timp şi resurse 
pentru a obţine rolul medical şi aşteptându-se ca activitatea lor 
cotidiană să le întărească rolul garantat de instruire, se simt obligaţi, 
în mod ușor de înțeles, să păstreze o abordare medicală şi versiunea 
medicală a modelului prestării de servicii. Societatea pare să-i sus- 
țină în acest demers, căci pe toți ne mulțumește să considerăm că 
cei pe care îi exilăm la balamuc primesc tratament, nu pedeapsă, sub 
îngrijirea unui medic. În același timp, internarea forțată într-un 
spital de psihiatrie (chiar şi internarea benevolă, de multe ori) în- 
seamnă pentru individ condiţii de viață sărace și triste ce nasc în el, 
de multe ori, o puternică ostilitate faţă de cei care îl ţin acolo. 
Aplicabilitatea limitată a modelului medical la spitalele de psihiatrie 
pune alături un medic care nu-şi poate permite prea ușor să-şi 

conceapă activitatea în alți termeni decât cei medicali și un pacient 
care poate foarte bine să considere că trebuie să-i urască pe cei care 
îl ţin captiv şi să se lupte cu ei, ca să poată găsi un sens în greutăţile 
pe care le îndură. Spitalele psihiatrice instituţionalizează un fel de 
relație de prestare grotescă. 

Deşi atât medicii, cât şi pacienţii psihiatrici se găsesc într-un con- 
text instituţional dificil, medicii, deţinând controlul asupra institu- 
ţiei, au o mai bună ocazie de a-şi crea unele mecanisme prin care să 
se confrunte cu propriile probleme. Reacţia lor la situaţie ne oferă nu 
doar un aspect important al vieţii din spital, ci şi o istorie de caz a 
influenţei reciproce dintre modelele sociale de existenţă — în acest 
caz, modelul prestatorului expert — și entitățile sociale prin care se 
încearcă instituţionalizarea acestor identități de rol. 

Situaţia de la nivelul spitalului are unele trăsături care îi sunt utile 
psihiatrului în confruntarea cu dificultăţile rolului său. Împuternicirea 
legală a medicului față de soarta pacientului şi puterea lui instituţio- 
nală asupra unei părţi a personalului îi oferă automat autoritatea pe 
care alți prestatori trebuie să o câștige parţial prin interacțiuni pro- 
priu-zise cu clientul. În plus, deşi se întâmplă adeseori ca bagajul de 
cunoștințe de specialitate să nu-i dea psihiatrului capacitatea de a 
anticipa corect comportamentul pacientului, aceeași neștiință îi oferă 
o marjă interpretativă: adăugând post hoc prefigurări și modificări 
analizelor sale, psihiatrul poate oferi o imagine a ceea ce s-a întâm- 
plat cu pacientul, imagine ce nu poate fi nici infirmată, nici dovedită, 
ca atunci când ameliorarea neașteptată a unei psihoze poate da 
naştere interpretării că pacientul se simte în acel moment destul de 
în siguranţă sau de puternic ca să-şi exprime psihoza. La această 
autoritate care nu poate fi discreditată, psihiatrul poate adăuga o 
forță desprinsă din tradiția medicală : „experienţa clinică”. Prin această 
însuşire magică, persoanei cu calificare oficială și cu cea mai lungă 
experienţă în privinţa tipului de caz aflat în discuţie i se va acorda 
cuvântul final atunci când există îndoială sau ambiguitate, persoana 
aceasta fiind, de multe ori, medicul cu funcţia cea mai înaltă dintre 
cei de față. 

Psihiatrul, în virtutea educaţiei sale, le poate oferi pacienţilor 
servicii minore din alte specialități medicale, cazurile mai dificile 
putând să le trimită în secţiile specializate ale spitalului. Această 
funcţie normativă (caracteristică, după cum am arătat, demersurilor 
din armată, de pe o navă, dintr-o fabrică sau din orice loc unde se 
găseşte un număr mare de oameni pentru atingerea unui obiectiv 
administrativ), în loc să fie considerată un serviciu subsidiar de 
gospodărire, tinde să fie asimilat în funcţionarea principală a insti- 
tuţiei, întărind astfel temeiul real al ideii că pacienţii beneficiază de 

tratamente de altă specialitate în spitalele de psihiatrie. În mod 
interesant, spitalele psihiatrice de stat au uneori un asemenea deficit 
de personal, încât personalul calificat poate ajunge să-şi petreacă 
tot timpul făcând intervenţii minore de medicină generală asupra 
pacienților și trebuie să practice psihiatria — atât cât o practică — în 
defavoarea tratamentului necesar aferent altor specialități. 

O cale evidentă prin care psihiatrul îşi poate rezolva problema de 
rol este aceea de a părăsi spitalul psihiatric de stat imediat ce își 
poate permite, adeseori afirmând că pleacă pentru a se duce într-un 
loc unde „va putea să practice cu adevărat psihiatria”. Poate merge, 
mai ales pentru ultimul an sau ultimii doi ani ai rezidenţiatului obliga- 
toriu, într-un spital particular, eventual unul cu orientare psihana- 
litică, unde numărul de pacienţi se apropie de cel al unui cabinet 
particular şi unde există o proporție mai mare de pacienţi internaţi 
voluntar, „potriviţi” pentru psihoterapie. Dintr-un astfel de spital 
(sau direct din spitalul de stat) poate intra în practica privată, 
manevră ce nu va pune capacităţile sale la dispoziţia unui număr 
mare de pacienţi, dar va garanta desfășurarea activităţii în conformi- 
tate cu complexul prestării serviciilor: un birou, o secretară, ședințe 
cu durata de o oră fixate dinainte, prezentarea benevolă a pacien- 
tului, control individual asupra diagnosticului și a tratamentului şi 
aşa mai departe!. Indiferent din ce motive, acest ciclu profesional cu 
două sau trei etape este suficient de frecvent pentru a constitui un 
model standard de carieră în psihiatrie. 

Când psihiatrul nu poate sau nu doreşte să plece din spitalul 
psihiatric de stat, par să fi fost create alte căi pe care să le poată 
urma. Îşi poate redefini rolul, trecând de la cel de prestator la acela 
al unui guvernator înţelept, poate îmbrăţişa aspectele de tip custodie 





1. Este remarcabil faptul că autodisciplina cerută din partea clientului 
pentru ca psihiatrul lui să se poată comporta ca oricare alt profesionist 
primește justificări complete şi amănunțite în literatura psihanalitică, 
pe baza consideraţiilor terapeutice tehnice. Între ceea ce este bine pentru 
pacient şi ceea ce are nevoie, de fapt, psihiatrul pentru a păstra carac- 
terul „de cabinet” al exercitării profesiei sale există o minunată armonie 
prestabilită. Ca să-l parafrazez pe domnul Wilson, ce este bun pentru 
profesie este bun şi pentru pacient. Mi s-a părut deosebit de plăcută 
discuția importanţei psihologice a faptului că pacientul trebuie să înțe- 
leagă că terapeutul are o viață proprie şi că pacientului nu i-ar face 
vreun bine dacă terapeutul și-ar amâna concediul, ar accepta să-şi vadă 
pacientul ca răspuns la telefoanele pe care acesta i le dă în miez de noapte 
ori s-ar lăsa amenințat fizic de pacient. Vezi, spre exemplu, C.A. Witaker 
şi T.P. Malone, The Roots of Psychotherapy (Blakiston Co., New York, 
1953), pp. 201-202. 

ale instituţiei sau se poate dedica activităţii de administrare luminată. 
Poate recunoaşte unele punctele slabe ale terapiei individuale în 
situația dată şi se poate îndrepta în direcţia terapiilor sociale, mai 
recente, încercând să implice în psihoterapie rudele pacientului (pre- 
supunând că tulburarea este localizată la nivelul sistemului familial)!, 
ori poate încerca să identifice elementele terapeutice din întregul set 
de interacțiuni pe care pacientul le are zilnic cu personalul de la 
toate nivelurile?. Se poate orienta spre cercetarea psihiatrică. Poate 
evita contactul cu pacienţii pe cât de mult posibil, retrăgându-se în 
elaborarea documentelor sau în psihoterapie cu personalul de la 
nivelurile inferioare ori cu un număr mic de pacienţi „promiţători”. 
Poate face eforturi serioase de a-şi avertiza pacienţii pe care îi tra- 
tează că dispune de cunoștințe limitate, dar acest gen de sinceritate 
pare menit eșecului, fiindcă societatea noastră definește altfel rolul 
medical, iar puterea psihiatrului asupra pacientului nu poate fi 
înţeleasă prea ușor ca un lucru ce poate fi conferit oricărei persoane 
care nu ştie prea multe”. Uneori, psihiatrul devine „omul pacienţilor”, 
fiind de acord cu plângerile lor privind ceea ce le face instituţia și 
formulând critici deschise la adresa instituţiei. Dacă nu alege nici 
una dintre aceste abordări, psihiatrul poate, cel puţin, să devină 
cinic faţă de propriul rol în spital, protejându-se astfel pe sine, chiar 
dacă nu îşi protejează şi pacienţii?. 

Pe lângă aceste moduri de adaptare ce presupun conturarea carie- 
rei găsim adaptări mai difuze şi mai pregnant ideologice, la care 
participă şi personalul de la celelalte niveluri. Este ca şi cum dilema 
prestării serviciilor ar constitui un punct sensibil în sistemul social 





1. Confruntaţi cu teoria potrivit căreia pacientul poate fi pur și simplu 
„purtătorul de simptom” al cercului său de intimi, unii psihiatri cerce- 
tători au făcut încercarea de a aduce familii întregi în secţiile reziden- 
ţiale experimentale. Problemele secundare apărute în urma unui mod de 
viață atât de diferit, mai ales în privinţa structurii autorităţii în familie, 
sunt foarte mari şi probabil că efectul lor de mascare a fost subestimat. 

2. În această situaţie, psihiatrul poate recunoaște explicit că trebuie să fie 
nu terapeutul individului, ci al întregului sistem social al spitalului. 
Educaţia psihiatrică şi medicală par a-i pregăti pe medici să accepte 
responsabilitatea de a guverna o secţie ori un spital, eliberându-i de 
îngrijorarea pe care ar putea-o trăi un individ cu instruire sau experiență 
relevantă pentru respectiva sarcină. 

3. Pentru un comentariu asupra sorții modestiei verbale în contextul pos- 
turilor superioare din spitale, vezi A.H. Stanton, „Problems in Analysis 
of Therapeutic Implications of the Institutional Milieu”, Symposium on 
Preventive and Social Psychiatry, Washington, D.C. (15-17 aprilie 1957), 
p. 499. 

4. Belknap, op. cit., p. 200. 

al spitalului, iar în jurul acestui punct s-ar cheltui energie intelec- 
tuală pentru a se construi o piele protectoare, alcătuită din cuvinte, 
convingeri şi sentimente. Indiferent care ar fi sursa lui, sistemul de 
convingeri rezultat serveşte la întărirea şi stabilizarea definiţiei de 
serviciu medical dată situaţiei. Astfel, ni se oferă o ilustrare minia- 
turală a relaţiei dintre gândire şi poziţia socială. 

Poate că exemplul cel mai evident de ideologie instituţională îl 
găsim în activitatea de relaţii publice, în prezent destul de tipică în 
spitalele de psihiatrie. Panourile de prezentare de pe coridoare, 
pliantele orientative, revistele instituţiei, echipamentul etalabil şi 
terapiile cele mai recente -— toate aceste surse de definire a situaţiei 
îi aşteaptă pe pacienţi, pe rudele şi vizitatorii acestora şi stabilesc 
pretenţiile evidente ale politicii de tip serviciu medical. 

În plus, în spitalele de psihiatrie există o serie de istorisiri tradițio- 
nale ce ilustrează validitatea perspectivei folosite de personal. Aceste 
istorisiri povestesc cum un pacient a primit privilegii prea devreme 
sau a fost externat împotriva sfatului medicilor și, în scurt timp, s-a 
sinucis ori a comis o crimă. Îngrijitorii au o serie de glume care ilus- 
trează natura animalică a pacienţilor. Acei membri ai personalului 
care participă la şedinţele de diagnostic au anecdote amuzante despre 
pacienţi — spre exemplu, un pacient a pretins, cu demnitate, că este 
sănătos psihic, dar în final a destăinuit că este agent FBI. Există 
relatări despre pacienţi care implorau să fie ţinuţi într-o secţie cu 
saloane încuiate sau care recurgeau la delicte bătătoare la ochi ca 
să-şi împiedice externarea. Sunt povestiri despre „prepacienţi” care 
au manifestat simptome psihotice tot mai complexe şi mai pericu- 
loase, până când cei din jur s-au convins de boala lor și i-au internat, 
după care pacienţii au putut să-și relaxeze simptomatologia, fiindcă 
reuşiseră să-şi comunice nevoia de ajutor. În sfârşit, mai sunt acele 
relatări emoţionante despre pacienţii imposibili care, în cele din 
urmă, au reușit să stabilească o relaţie bună cu un medic înţelegător, 
după care starea lor s-a îmbunătăţit spectaculos. La fel ca în cazul 
altor istorisiri exemplare, aceste relatări despre relaţii par a se cumula 
spre a dovedi că atitudinea personalului este justificată şi corectăl. 

Implicaţiile ideologice sau interpretative ale activităţii conducerii 
par să se concentreze asupra a două aspecte: caracterul pacienţilor 
şi caracterul activităţii spitalului, în ambele cazuri venind să întă- 
rească definirea situaţiei ca una de serviciu medical. 

Concepţia-cheie cu privire la pacient spune că, dacă ar fi „el însuşi”, 
ar cere de bunăvoie tratament psihiatric, s-ar interna benevol, iar 





1. Desigur că şi pacienţii au propriul set de povestiri exemplare, care 
discreditează personalul aproape în aceeași măsură. 

când ar fi gata de externare, ar confirma cu tărie că eul lui autentic 
a fost tratat tot timpul aşa cum şi-a dorit cu adevărat. Aici este 
implicată o variantă a principiului tutorelui. Ideea interesantă că un 
pacient psihotic are un eu bolnav şi, subordonat acestuia, un eu 
relativ „adult”, „intact” sau „nevătămat” duce rolul de tutore un pas 
mai departe, găsind chiar în structura eului scindarea dintre obiect 
şi client necesară pentru a completa triada prestării serviciilor. 

Dosarul de caz joacă un rol în această privință. El oferă mijlocul 
de a construi sistematic o imagine a trecutului pacientului, imagine 
ce demonstrează că procesul maladiv s-a infiltrat lent în comporta- 
mentul lui, până când întregul comportament a devenit patologic. 
Purtarea aparent normală este considerată a fi o simplă mască sau 
pavăză pentru maladia din spatele ei. Elementele patologice primesc 
un nume generic, cum ar fi schizofrenie, personalitate psihopată etc., 
iar acest lucru conferă o nouă imagine caracterului „esenţial” al 
pacientului!. Desigur că, sub presiune, unii membri ai personalului 
ar recunoaşte că aceste denumiri de sindromuri sunt vagi şi îndoiel- 
nice, folosite doar pentru a urma regulamentele de recensământ ale 
spitalului. Dar, în practică, aceste categorii devin modalități magice 
de a transforma caracterul pacientului într-o singură entitate, supusă 
serviciului psihiatric. Desigur că, prin toate acestea, zonele de „func- 
țţionare normală” ale pacientului pot fi ignorate şi neîngrijite, cu 
excepţia cazurilor când ele îl determină pe pacient să-și accepte 
benevol tratamentul. 

Reacţia pacientului la spitalizare poate fi abordată elegant, la 
rândul ei, fiind tradusă într-un cadru tehnic de referință conform 
căruia contribuţia spitalului la problema pacientului devine acciden- 
tală, lucrul important fiind starea perturbată, generată din interior, 
a comportamentului pacientului. Întâmplările interpersonale sunt 
transferate la nivelul lăuntric al pacientului, el devenind astfel un 
sistem relativ închis, care poate fi considerat patologic şi corectabil. 
Astfel, acțiunea în care se angajează un pacient în raport cu o 
oficialitate din instituţie, acţiune ce poate avea o tentă agresivă la 
adresa angajatului respectiv, este tradusă într-o stare, cum ar fi 
„agresivitate”, ce poate fi localizată cu succes înăuntrul pacientului?. 





1. Psihologia socială a caracterului perceput drept „esenţial” a fost recent 
elaborată de Harold Garfinkel într-o serie de lucrări publicate; îi sunt 
profund îndatorat. 

2. Vezi John Money, „Linguistic Resources and Psychodynamic Theory”, 
British Journal of Medical Psychology, XXVII (1955), pp. 264-266. Exem- 
ple utile ale acestui proces de traducere se găsesc în Edwin Weinstein şi 
Robert Kahn, Denial of Illness (Charles Thomas, Springfield, Ill., 1955). 
Autorii citează termeni ca „mutism akinetic”, „sindromul lui Anton”, 

Tot astfel, situaţia dintr-o secţie în care asistentele nu se ostenesc să 
iniţieze contactul cu pacienţii internaţi pe termen lung (care, de fapt, 
ar răspunde la inițiative) poate fi transferată asupra pacientului, 
care este descris drept „mut”!. După cum a arătat Szasz, această con- 
cepţie se aseamănă cu cea din trecut, conform căreia pacientul era 
posedat de diavol sau de un spirit malefic şi trebuia obligatoriu exor- 
cizat, acest lucru fiind suficient pentru însănătoşirea lui?. 

Procesul de traducere poate fi văzut cu claritate în psihoterapia 
de grup. In general, această terapie — principala formă de terapie 
verbală de care beneficiază pacienţii în spitalele de stat — începe cu 
o sesiune de „proteste”, în timpul căreia pacienţii îşi exprimă cererile 
şi plângerile într-o atmosferă relativ permisivă, cu acces relativ direct 
la un membru al personalului. Singura acţiune a terapeutului apa- 
rent concordantă cu obligaţiile sale față de instituţie este de a da 
aceste cereri la o parte, convingând pacientul că problemele pe care 
crede că le are cu instituţia (sau cu rudele, cu societatea şi aşa mai 
departe) sunt, în realitate, problemele lui ; terapeutul îi sugerează să 
abordeze acele probleme rearanjându-și propria lume interioară, nu 
încercând să modifice acţiunea celuilalt agent implicat. În acest caz 
avem de-a face cu un efort direct (deşi, fără îndoială, neintenţionat) 
de a transforma pacientul, în proprii săi ochi, într-un sistem închis 
care are nevoie de servicii reparatorii. Astfel, ca să citez un exemplu 
relativ extrem, am văzut un terapeut care a răspuns la plângerile 
formulate de un pacient de culoare cu privire la relaţiile rasiale 
dintr-un spital parţial segregat, spunându-i pacientului că trebuie să 
se întrebe de ce tocmai el, dintre toate celelalte persoane de culoare 
prezente, a ales acel moment anume ca să-și exprime simțământul şi 
ce anume ar putea spune aceasta despre el, ca persoană, independent 
de starea relaţiilor rasiale din spital la acel moment. 





„paramnezie reduplicativă”, „anosognosie”, folosiţi tradițional pentru a 
descrie un pacient care nu-și recunoaşte starea de boală; ei descriu apoi, 
cu termeni categoriali ca „substituţie”, „confuzie de nume”, „parafazie”, 
diferitele moduri în care pacienţii refuză să reacționeze politicos şi coo- 
perant la situaţia în care se află, lipsa de flexibilitate fiind descrisă ca 
produs secundar, psihofiziologic, al vătămărilor cerebrale, nu ca reacţie 
socială la un tratament cu caracter ameninţător involuntar. Vezi şi 
Belknap, op. cit., p. 170. 

1. Robert Sommer, „Patients who grow old in a mental hospital”, Geriatrics, 
XIV (1959), p. 584. 

2. T.S. Szasz, W.F. Knoff şi M.H. Hollender, „The Doctor-Patient Relation- 
ship and Its Historical Context”, American Journal of Psychiatry, CXV 
(1958), p. 526. 

3. Tehnicile folosite de psihoterapeuţii care practică terapia de grup pot fi 
studiate în cadrul metodelor de îndoctrinare pentru grupurile mici. Spre 

Una dintre cele mai intime redefiniri ale caracterului pacientului, 
în contextul prestării de servicii, se găsește în ideea de „împuternicire 
prin pericol”, caracteristică multora dintre serviciile cu caracter repa- 
rator. S-a spus că un student la medicină devine medic atunci când 
se găseşte în situaţia de a face o greşeală crucială!. La baza acestei 
atitudini se află convingerea că un sistem asupra căruia se pot face 
intervenţii cu caracter reparator are anumite puncte primejdioase în 
organizarea sa şi, ca urmare, poate fi serios vătămat dacă se exercită 
acţiuni nespecialiste asupra acestor elemente cruciale, precare. După 
cum am arătat deja, acest lucru tinde să confere temeiuri raționale 
pentru o ierarhizare tehnică a abilităţilor și pentru o ierarhizare socială 
a prestatorilor din orice instituţie cu specific de prestare a serviciilor. 

Există o variantă a „împuternicirii prin pericol” în spitalele de 
psihiatrie. Aceasta constă în concepţia că o acţiune greșită poate 
periclita în mare măsură pacientul și că psihiatrul, în virtutea edu- 
caţiei şi abilităţilor sale, poate să întreprindă demersuri potenţial 
periculoase pentru pacienţi, acţiuni pe care persoanele de pe treptele 
inferioare ale ierarhiei medicale nu ar trebui să aibă voie să le 
desfăşoare. Desigur, în chestiuni de prescriere a dozării medicamen- 
telor și de cântărire a efectelor secundare, cu potenţial de contraindi- 
caţie, ale tratamentului fizic, eroul-model se descurcă de minune, 
dar extinderea în domeniul psihoterapeutic este mai precară, deşi 
adeseori se insistă și asupra ei la fel de mult. Uneori se sugerează 
că membrii personalului inferior, cum sunt lucrătorii sociali, asisten- 
tele şi îngrijitorii, nu trebuie să se angajeze în „terapie amatoare”, 
cu atât mai puţin în „psihanaliză amatoare”. Activitatea psihiatrului 
care alege un pacient pentru ședințe speciale de psihoterapie nu 
trebuie perturbată de alţii, în nici un caz de personalul inferior. Se 
spune că, în psihoterapie, o acţiune greșită poate să „precipite” o 
psihoză sau să-l arunce pe pacient într-o regresie din care se poate 
să nu-și mai revină niciodată; relatările exemplare oferă dovezi în 
acest sens. Este cât se poate de clar că această concepţie se potriveşte 





exemplu, se constată în mod curent existența câtorva pacienţi versaţi în 
politica psihiatrică și care se vor dovedi cu certitudine dispuși să o sus- 
țină. Terapeutul preia plângerea formulată de alt pacient şi o transferă 
acestora, cerându-le părerea. Pacienţii fac traducerea în locul protestata- 
rului, arătându-i că tovarășii săi de suferință consideră că plângerea 
face parte din personalitatea lui; terapeutul intervine cu traducerea 
oficială, dar la acel moment, împotriva pacientului cu plângerea s-a 
polarizat deja o parte a grupului. O prezentare recentă a acestor ches- 
tiuni poate fi găsită în Jerome D. Frank, „The Dynamics of the Psycho- 
therapeutic Relationship”, Psychiatry, XXII (1959), pp. 17-39. 
1. Comunicare personală din partea lui Howard S. Becker. 

bine cu ideea tradițională a împuternicirii prin pericol şi este de 
asemenea clar că a avea această împuternicire confirmă concepţia 
individului despre sine ca prestator expert, însă este mult mai puţin 
clar dacă o acţiune pur verbală poate avea, realmente, acest efect. 
În orice caz, după cum am arătat anterior, orice pacient din spital 
care face terapie individuală este foarte probabil să traverseze, în 
celelalte douăzeci şi trei de ore ale zilei, o succesiune de experienţe 
potenţial traumatice, relativ necontrolate sub aspectul barbariei, care 
înceţoşează, cu siguranță, problema demersului verbal de sondare 
îndreptat într-o direcţie bună sau greșită. În plus, dată fiind starea 
cunoștințelor şi abilităților psihiatrice, dacă o „sondă” verbală inco- 
rect plasată poate provoca acest gen de vătămare, atunci, într-adevăr, 
pacienții vor fi primejduiţi în cea de-a douăzeci şi patra oră. 

Mai pot fi descrise încă două acuzaţii la adresa caracterului pacien- 
tului, ambele acţionând în sprijinul modelului prestării serviciilor. 
De cele mai multe ori, când pacientului i se oferă externarea, iar el 
o refuză, angajându-se uneori în activităţi calculate ca să-i asigure 
rămânerea în spital, se spune că acest lucru dovedeşte că pacientul 
încă nu s-a vindecat, că, de fapt, este prea bolnav ca să plece. Astfel, 
se face o legătură între două aspecte ample ale situaţiei : a fi definit 
ca bolnav sau sănătos şi a te afla în spital ori în afara lui. Există, 
desigur, multe motive întemeiate, fără legătură cu modelul prestării 
serviciilor, ca un pacient să nu dorească să plece. Spre exemplu, a 
suferit deja stigmatizarea statutului de pacient psihiatric, iar cu 
acest statut diminuat are perspective și mai slabe în lumea din 
afară, decât înainte de internare ; în plus, la momentul când poate 
fi externat, este foarte probabil să fi învăţat rosturile spitalului și 
să-şi fi dobândit o poziţie dezirabilă în „sistemul secţiilor”. 

Cealaltă acțiune a pacienţilor raţionalizată din perspectiva mode- 
lului medical este modificarea bruscă a tipului de comportament. 
Cum comportarea curentă a pacientului se presupune că reprezintă 
o reflectare profundă sau un semn al organizării personalității sale 
(al sistemului său psihic), orice modificare bruscă, aparent nepro- 
vocată, fie în direcţia „sănătăţii”, fie în cea a „bolii”, trebuie explicată 
într-un fel sau altul. Schimbările bruște în rău sunt numite uneori 
reşute sau regresii. Schimbările bruşte în bine sunt numite uneori 
remisii spontane. Prin puterea acestor cuvinte, membrii personalului 
pot afirma că, deşi nu-i cunosc exact cauza, modificarea în sine poate 
fi abordată din perspectiva medicală. Desigur, această interpretare 
a situaţiei împiedică folosirea unei perspective sociale. În ceea ce se 
numește regresie bruscă, noul comportament poate să implice tot 
atâta boală ori sănătate ca orice altă adaptare la viaţă ; iar ceea ce 

se acceptă cu titlul de remisie spontană poate fi rezultatul faptului 
că pacientul nici măcar nu a fost bolnav. 

Avansez ipoteza că natura caracterului pacientului este redefinită, 
astfel încât pacientul devine realmente, chiar dacă nu intenţionat, 
genul de obiect asupra căruia să se poată exercita un serviciu psihia- 
tric. A fi făcut pacient înseamnă a fi transformat într-un obiect asupra 
căruia se pot presta servicii, ironia constând în faptul că, o dată ce 
se procedează la această transformare, prea puţine servicii sunt 
disponibile. lar marea penurie de personal psihiatric poate fi privită 
ca fiind creată nu de numărul persoanelor bolnave, ci de aparatul 
instituţional care aduce în acest domeniu definiția situaţiei aşa cum 
apare ea în contextul prestării serviciilor. 

În continuare vreau să abordez, în cele din urmă, definițiile pro- 
movate de personal privind nu caracterul pacientului, ci acela al 
acțiunii spitalului asupra pacientului. Din moment ce personalul 
deţine vocea instituţiei, prin aceste definiții se prezintă pacientului 
şi publicului aparatul administrativ şi disciplinar al spitalului. Pe 
scurt, constatăm că realitățile administrării secţiilor şi dinamica 
sistemului secţiilor sunt exprimate în limbajul serviciilor medicale 
psihiatrice. 

Prezenţa pacientului în spital este privită ca dovadă prima facie 
a bolii sale psihice, din moment ce menirea instituţiei constă în 
spitalizarea persoanelor de acest fel. Un răspuns dat foarte frecvent 
pacientului care susține că este sănătos psihic constă în afirmaţia: 
„Dacă n-ai fi bolnav nu te-ai afla în spital!”. Spitalul în sine, sepa- 
rat de serviciile terapeutice prestate de personalul specializat, are 
reputația de a-i oferi pacientului un sentiment de siguranță (care 
poate fi obţinut uneori doar prin cunoașterea faptului că ușa este 
încuiată!) şi eliberarea de responsabilităţile sale cotidiene. Se consi- 
deră că ambele condiţii au efect terapeutic. (Indiferent dacă au sau 
nu efect terapeutic, este greu de găsit medii care să inducă o nesi- 
guranţă mai profundă ; cât priveşte responsabilităţile, pacientul este 
eliberat de ele cu un preţ considerabil și permanent.) 

Mai pot fi menţionate și alte traduceri. Înregimentarea poate fi 
definită drept context de regularitate terapeutică, menit să aline 
nesiguranța ; interacțiunea socială forţată cu o multitudine eterogenă 





1. Dintre cei peste o sută de pacienţi pe care i-am cunoscut în spitalul pe 
care l-am studiat, unul a recunoscut că se simțea prea temător ca să se 
depărteze mai mult de aproximativ un cvartal de secţia sa. Nu am 
cunoscut și nici nu am auzit de vreun pacient care să prefere o secţie 
încuiată, cu excepţia pacienţilor descriși de personal. 

de pacienţi nemulțumiți poate fi descrisă drept ocazie de a afla că 
există şi alții mai năpăstuiţi. Dormitoarele comune sunt numite secții, 
acest lucru fiind confirmat de unele dotări concrete, în special patu- 
rile, care sunt achiziționate prin furnizorii spitalului. Pedeapsa de a fi 
trimis într-o secţie inferioară este descrisă drept transferarea pacien- 
tului într-o secţie la condiţiile căreia poate face față, iar celula de izo- 
lare sau „groapa” este descrisă ca un loc unde pacientul se va putea 
simţi în largul lui cu incapacitatea proprie de a-şi controla pulsiu- 
nile!. Asigurarea liniştii în secţie pe timpul nopţii prin administrarea 
forțată de medicamente, lucru ce permite reducerea personalului din 
turele de noapte, se numește medicaţie sau tratament sedativ. Unele 
femei care nu mai sunt de mult timp capabile să execute sarcini 
medicale de rutină — de pildă, să ia sânge — sunt numite asistente 
şi poartă uniforma respectivă; unii bărbaţi instruiți în medicina 
generală sunt numiţi psihiatri. Sarcinile de muncă sunt definite ca 
ergoterapie sau ca mijloc prin care pacientul îşi poate exprima capaci- 
tatea regăsită de a-și asuma îndatoriri civice. Recompensa pentru 
bună purtare prin creşterea treptată a drepturilor de a participa la 
evenimentele sociale poate fi descrisă drept control psihiatric asupra 
dozei de expunere socială şi a momentului ales pentru aceasta. 
Pacienţii aflați acolo unde se administrează iniţial tratamentul se 
spune că sunt în clinica pentru „boli acute”; cei care nu se externează 
după acest ciclu inițial de intervenţie medicală sunt mutaţi în aşa- 
-numita „clinică de cronici” sau, mai recent, în „secţiile de continuare 
a tratamentului”; cei pregătiţi să plece sunt trimişi în „secţia de 
reabilitare”. În sfârșit, externarea propriu-zisă, care tinde să fie 
acordată, după un an de internare, celor mai mulţi pacienţi aflați la 
prima internare şi cooperanţi mediu, şi oricăror alți pacienţi ale 
căror rude exercită presiuni, este deseori considerată o dovadă de 
„ameliorare”, iar această ameliorare se atribuie în mod tacit demer- 
surilor instituţiei. (Printre motivele de externare a unui pacient anume 
se pot număra presiunea exercitată de populaţia numeroasă a secţiei, 
remisia spontană sau conformitatea socială insuflată pacientului prin 
puterea disciplinară a sistemului secţiilor.) Chiar şi expresiile concise 
„vindecat la externare” sau „ameliorat la externare” sugerează că 
spitalul a avut o anumită contribuţie în vindecare sau ameliorare. 
(În același timp, imposibilitatea externării tinde să fie atribuită 
dificultății de a trata tulburările psihice, precum și profunzimii şi 
rezistenţei tipului de boală în cauză, confirmându-se astfel modelul 
medical, în ciuda faptului că pentru pacientul respectiv nu se poate 





1. Vezi, de exemplu, Belknap, op. cit., p. 191. 

face nimic.) De fapt, firește, rata ridicată a externărilor poate fi luată 
la fel de bine ca dovadă a funcţionării proaste a spitalului, căci, din 
moment ce nu există prea multe tratamente reale, ameliorarea pacien- 
tului survine în ciuda spitalizării și, probabil, ar surveni mai frecvent 
în condiţii diferite de cele pline de privaţiuni din instituţie. 

Unele traduceri verbale care se găsesc în spitalele de psihiatrie 
reprezintă nu atât termeni medicali pentru practicile de disciplinare, 
cât utilizarea disciplinară a practicilor medicale. În această privinţă, 
folclorul spitalelor psihiatrice le oferă sociologilor unele relatări exem- 
plare. Se spune că, în unele spitale psihiatrice, un mod de rezolvare 
a problemei pacientelor care rămâneau însărcinate în spital consta 
în practicarea histerectomiei. Mai puţin frecventă, poate, era măsura 
luată împotriva acelor pacienţi, numiţi uneori „mușcători”, care îi 
muşcau mereu pe cei din jur: extracția tuturor dinţilor. Prima cate- 
gorie de acțiuni medicale menţionate primea uneori numele de „trata- 
ment pentru promiscuitate sexuală”, iar a doua — „tratament pentru 
obiceiul de a mușca”. Un alt exemplu constă în moda, acum tot mai 
puţin întâlnită în spitalele americane, de a practica lobotomia pentru 
pacienţii cei mai problematici, incorigibili, din spital!. Folosirea elec- 
troşocurilor, la recomandarea îngrijitorului, ca metodă de a-i disci- 
plina prin ameninţare pe unii pacienţi şi de a-i linişti pe cei la care 
nu funcţionează amenințarea constituie un exemplu întru câtva mai 
puţin drastic, dar mai răspândit al aceluiaşi proces?. În toate aceste 
cazuri, acțiunea medicală este prezentată pacientului şi rudelor aces- 
tuia drept serviciu prestat în beneficiul individului, dar, de fapt, cea 
care beneficiază este instituţia, acţiunea având caracteristici similare 
cu cele ale măsurilor de natură să reducă problemele de management 
ale administraţiei. Pe scurt, sub masca modelului de prestare a 
serviciilor medicale poate fi găsită uneori practicarea medicinei de 
întreţinere. 





1. Mi s-a relatat cazul unor pacienţi psihiatrici maniacali şi, în plus, 
tuberculoși cărora le-a fost prescrisă lobotomia ca să nu moară din cauza 
hiperactivităţii. Această decizie face parte din categoria celor care im- 
plică funcţia de prestare de servicii personale a medicinei, nu cea de 
întreținere. Se poate afirma încă o dată că problema determinantă nu 
constă în acţiunea în sine, ci în contextul organizaţional în care este 
recomandată. 

2. Vezi Belknap, op. cit., p. 192. 

IX 


Concluzie 


Prezentând anumite privinţe în care spitalizarea psihiatrică nu se 
potriveşte cu modelul de prestare a serviciilor medicale, nu am 
menționat dificultățile care survin în aplicarea acestui model la 
practica psihiatrică privată, ambulatorie, deşi ele există, desigur 
(dificultăţi cum ar fi: perioada de timp necesară pentru tratament, 
având ca urmare forțarea ideii de onorariu, probabilitatea scăzută a 
eficienţei tratamentului și dificultatea foarte mare de a ști cărui 
factor să atribui modificarea stării pacientului). 

De asemenea, prin concentrarea asupra dificultăţilor de aplicare 
a modelului serviciilor medicale la spitalul de psihiatrie nu vreau să 
sugerez că aplicarea modelului nu s-a dovedit uneori util celor insti- 
tuționalizaţi ca pacienţi. Prezenţa personalului medical în aziluri a 
servit, fără îndoială, la o anumită ameliorare a situației îngrijitorilor. 
Pare să nu existe îndoială că medicii sunt dispuşi să lucreze în aceste 
medii insalubre şi izolatoare pentru că perspectiva medicală furni- 
zează un mod de a privi oamenii care trece dincolo de perspectivele 
sociale standard şi, ca urmare, oferă o modalitate de a fi întru câtva 
orb la lucrurile considerate în mod obișnuit plăcute sau neplăcute. 
Existenţa versiunii medicale a situaţiei individului le-a oferit unor 
pacienți, desigur, dreptul de a cere să fie trataţi în spital cu conside- 
rația rezervată clasei de mijloc; moratoriul pe temeiuri medicale 
asupra vieţii de familie a fost, fără îndoială, de un mare ajutor anu- 
mitor pacienţi ; ideea generală a „posibilităţii de vindecare” a „tulbu- 
rărilor psihice” în urma administrării „tratamentului” a ușurat, fără 
îndoială, reintegrarea unor pacienţi în comunitatea liberă și situaţia 
celor lângă care s-au întors; iar ideea că fac tratament de o viaţă 
întreagă şi și-au irosit anii de până atunci le poate oferi unor pacienţi 
o cale de a găsi o semnificație acceptabilă timpului pe care l-au 
petrecut exilați în spital. 

De asemenea, prezentând limitările modelului prestării de ser- 
vicii, nu am intenţionat să afirm că pot sugera o cale mai bună 
de abordare a persoanelor numite pacienți psihiatrici. Spitalele de 
psihiatrie nu se găsesc în societatea noastră pentru că supraveghe- 
torii, psihiatrii şi îngrijitorii vor locuri de muncă ; spitalele de psihia- 
trie există fiindcă există o piață pentru ele. Dacă astăzi s-ar goli şi 
s-ar închide toate spitalele de psihiatrie dintr-o anumită regiune, 
mâine, rudele, poliția şi judecătorii ar cere vehement să se deschidă 

altele, și aceşti adevăraţi clienţi ai spitalului psihiatric ar cere o 
instituţie care să le satisfacă nevoile. 

Personalul psihiatric specializat nu are, nici el, un rol ușor. Auto- 
rizația medicală le conferă membrilor săi unul dintre cele mai ferme 
motive din câte se găsesc în societatea noastră de a pretinde respect 
şi stimă și una dintre cele mai solide ocupaţii de prestare de servicii 
experte, însă, în spitalul de psihiatrie, întregul lor rol este supus 
permanent îndoielii. Tot ce se întâmplă în spital trebuie legitimat 
prin asimilare sau traducere, aşa încât să se potrivească în cadrul de 
referință al serviciilor medicale. Acţiunile cotidiene ale personalului 
trebuie definite şi prezentate ca expresii ale proceselor de observaţie, 
diagnoză și tratament. Pentru a efectua traducerea, realitatea trebuie 
modificată considerabil, oarecum în modul în care o modifică jude- 
cătorii, instructorii și ofițerii din celelalte instituţii coercitive pe care 
le avem. Trebuie să se găsească delictul care se potriveşte pedepsei, 
iar caracterul deţinutului trebuie reconstituit astfel încât să concorde 
cu delictul. 

Dar personalul nu este, firește, singurul grup care întâmpină 
dificultăţi în aplicarea modelului prestării serviciilor; şi pacienţii au 
probleme ce clarifică relaţia dintre atitudine şi realitate. Situaţia 
pacienţilor este dură şi stearpă. Ca atare, nu prezintă nici un interes 
sociologic pentru noi; în definitiv, există chiar și în America alte 
situații aproape la fel de proaste şi câteva chiar mai proaste. Ne 
interesează aici faptul că modelul prestării serviciilor folosit în spi- 
talele psihiatrice măreşte duritatea acestor privaţiuni. 

Într-un spital general, incapacităţile fizice ale individului sunt 
considerate semne că tratamentul, oricât de neplăcut sau de limi- 
tator, este necesar şi trebuie acceptat, spre binele lui. Într-un spital 
de psihiatrie, faptul de a nu reuși să fii un pacient uşor de manevrat — 
spre exemplu, a nu reuși să muncești sau să fii politicos cu persona- 
lul — tinde să fie considerat drept dovadă că nu ești „pregătit” pentru 
libertate şi că în continuare trebuie să fii supus tratamentului. Vreau 
să arăt nu că spitalul este un loc detestabil din punctul de vedere al 
pacienţilor, ci că, exprimându-și ura faţă de spital, pacientul oferă 
dovada faptului că internarea sa este justificată și că încă nu este 
pregătit să plece. Se alimentează o confuzie sistematică între supu- 
nerea față de alţii şi adaptarea personală a individului. 

În plus, când cercetăm particularităţile modului în care aceste 
instituţii își selectează personalul şi sunt conduse, precum şi convin- 
gerile care circulă la nivelul lor, descoperim că, indiferent ce altceva 
mai fac ele, unul dintre efectele lor principale este de a susține con- 
cepţia despre sine a personalului specializat. Indivizii instituţionali- 
zaţi și angajaţii de la nivelurile inferioare sunt implicaţi într-o vastă 

acțiune de sprijin — un tribut complex şi dramatizat — care are efectul, 
dacă nu şi scopul, de a afirma că acolo se desfăşoară un serviciu de tip 
medical şi că personalul psihiatric îl prestează!. Eforturile necesare 
pentru a susține această pretenție sugerează oarecum slăbiciunea ei. 
(Poate că se sugerează o generalizare sociologică sentimentală : cu 
cât afirmaţiile tale se află mai departe de realitate, cu atât trebuie să 
depui mai mult efort şi să obţii mai mult ajutor spre a-ţi întări poziția.) 
Pacienţii psihiatrici se pot găsi legaţi într-un mod special. Ca să 
iasă din spital ori să-și uşureze viaţa înăuntrul lui, trebuie să arate 
că acceptă locul care li s-a acordat, iar locul care li s-a acordat constă 
în sprijinirea rolului ocupaţional al celor care par să oblige la o ase- 
menea convenție. Această servitute morală cu efect de autoalienare, 
care contribuie poate la explicarea faptului că unii pacienţi devin 
confuzi mental, se obţine prin invocarea marii tradiţii a relaţiei de 
prestare a serviciilor experte, mai ales a versiunii sale medicale. 
Pacienţii psihiatrici se pot trezi zdrobiţi de greutatea unui ideal de 
prestare a serviciilor care ne ușurează viața nouă, celorlalți. 





1. Şi comunitatea largă este implicată în sprijinirea acestui rol. Există o 
concepţie importantă potrivit căreia experiența terapeutică ideală ima- 
ginată astăzi este o cufundare prelungită în psihoterapie individuală, 
preferabil psihanaliză. În această concepţie, modul ideal de a îmbunătăţi 
serviciile oferite de spitalele de stat ar fi creşterea numărului de psihiatri 
angajaţi, astfel încât să se poată face mai multă terapie individuală, şi, 
excluzând acest ideal, recunoscut ca imposibil de atins, să se ofere o 
cantitate maximă dintr-o terapie considerată a fi următoarea pe listă, 
cum ar fi psihoterapia de grup şi consilierea. Se poate ca acest gen de 
soluție să amelioreze mai degrabă situaţia dificilă de rol a psihiatrilor 
decât situația omenească în care se află pacienţii psihiatrici. 

